
Katie Fforde s-a născut în 1952, în Marea Britanie. 
Este fondatoarea programului Katie Fforde Bursary, 
menit să ofere o șansă scriitorilor care încă nu au 
semnat un contract de publicare pentru cărţile lor; a 
făcut parte dintre membrii faimoasei Romantic Novelists’ 
Association timp de mai mulţi ani, iar de curând a fost 
aleasă în funcţia de conducere a acestei organizații. 
Din 1995 până în prezent a publicat 16 romane de 
dragoste foarte apreciate de public, majoritatea figu- 
rând în topul celor mai vândute cărți britanice. Printre 
ele se numără Living Dangerously (1995), Life Skills 
(1999), Artistic Licence (2001), Paradise Fields (2003), 
Going Dutch (Cu dragostea la control, 2007), Wedding 
Season (Se poartă nunțile, 2008 ; Polirom, 2010), Love 
Letters (2009), A Perfect Proposal (2010). Katie Fforde 
locuiește în Gloucestershire împreună cu soțul și copiii, 
iar printre hobby-urile ei se numără îndeletnicirile cas- 
nice; din păcate, însă, declară autoarea, nu le poate 
acorda prea mult timp din cauza emisiunilor TV de 
după-amiază, pe care consideră de datoria ei să le urmă- 
rească ! 

Cu dragostea la control este un roman inteligent şi 
amuzant, beneficiind de toate ingredientele care au 
făcut-o celebră pe Katie Fforde. Când soţul o părăseşte 
din senin pentru o femeie mai tânără și mai frumoasă, 
Jo se pomenește în situaţia de a-și schimba traiul tihnit 
şi casnic pe o existență mult mai aventuroasă, pe o 
barjă de pe Tamisa. Obişnuită fiind să trăiască din 
banii soţului, nu-i ia mult să-și dea seama că va avea 
nevoie de o reprofilare rapidă pentru a reuşi să-şi câş- 
tige existenţa ca femeie independentă. Dora, cealaltă 
eroină a cărţii, evadează din faţa obligaţiilor de familie 
şi din atmosfera apăsătoare de provincie pentru a scăpa 
de o viitoare căsnicie lipsită de pasiune, ajungând astfel 
sub aripa protectoare a lui Jo. Cu toate că nu se pricep 
deloc la ambarcaţiuni şi la chestiuni navale în general, 
ambele femei sunt hotărâte s-o scoată singure la capăt, 
bărbaţii fiind, pentru ele, ultimul punct de interes din 
lume. Dar se trezesc implicate într-o aventură inedită 
ne mare. în compania a doi pretendenți care cu greu se 


Lui Desmond, fără de care această 
carte efectiv n-ar fi fost posibilă. 
Cu dragoste, ca întotdeauna. 


Mult umiri 


Mulţumesc Asociației Navigatorilor Amatori, pentru 
festivalul nautic şi alte evenimente din sfera navigației, 
asociaţie al cărei membru este un om de treabă pe 
nume Alan, care mi-a oferit pe tavă titlul cărți. 

Lui Jonathan Early, pentru arta poleirii cu aur, 
într-adevăr magică ; le mulțumesc celor de la B.J. 
Wood&Son, un șantier naval extraordinar ; lui Harriet 
Jones, pentru multe lucruri, printre care se numără 
motorul ei roz, și pentru că n-a uitat de Accacia 
noastră scumpă, vedeta spectacolului, cel puţin în 
ochii mei. 

Minunatei echipe de la Random House, printre 
care se află Kate Elton şi Georgina Hawtrey-Woore, 
departamentul artistic, forţele de la departamentul 
vânzări, pe cât de inspirate, pe atât de extravagante, 
și minunata Charlotte Bush, cu ideile ei geniale şi 
gustul impecabil în materie de hoteluri. Nimic n-ar 
fi posibil sau nimic atât de distractiv n-ar fi posibil 
fără voi toţi. 

Scumpei mele Richenda Todd, care mă opreşte 
adesea, cu mult tact, înainte să mă fac de râs. 

Lui Sara Fisher şi tuturor celor de la A.M. Heath, 
printre care se numără și Sarah Molloy, cu care am 
rămas prietenă! 

Este un privilegiu să lucrez cu oameni atât de 
talentaţi și de muncitori. 

Dora puse jos pungile şi se uită la femeia care îi 
făcea cu mâna de pe malul celălalt. Conform instruc- 
ţiunilor, luase un taxi de la gara încântătorului oră- 
şel de pe malul Tamisei, care o lăsase la porțile 
danei de acostare. Apoi telefonase ca să-și anunţe 
sosirea. Noua proprietară urma să o întâmpine şi să 
o ducă la locuinţă. 

A recunoscut-o, desigur, însă mama celei mai bune 
prietene ale ei se schimbase niţel de când o văzuse 
ultima oară. Acum era îmbrăcată într-o jachetă sport 
lungă și blugi largi. Inainte purta același gen de 
haine provinciale ca şi mama Dorei: fuste, cămăși 
de mătase sau poate un tricou mai dichisit, cu o 
jachetuță de caşmir pe umeri. Părul, care înainte 
arăta foarte aranjat, în stilul nevestelor care merg 
săptămânal la coafor, acum era destul de răvășit. In 
schimb, avea un zâmbet cald pe chip, iar Dora simţi 
că ideea de a căuta refugiu la ea poate nu fusese 
până la urmă atât de proastă. 

— Cum de te-ai descurcat cu toate catrafusele 
astea pe tren? o întrebă doamna Edwards după ce 
traversă podul și ajunse lângă Dora. Ridică de jos 
câteva pungi mari și ieftine, ticsite cu pulovere de 
lână. Și ce-ţi trebuie toate puloverele astea ? Suntem 
în mai! 

— Mama zicea că pe apă e mereu frig, explică Dora 
pe un ton de scuză. Și oamenii au fost foarte săritori, 
continuă ea, amintindu-și că fusese cât pe-aci să izbuc- 
nească în plâns văzând cât de frumos se purtau cu ea. 


Era atât de dărâmată, că se pierdea cu firea din 
nimica toată. 

— Chiar cred că, în ansamblu, omenirea e mai 
bună la inimă decât se recunoaște, zise doamna 
Edwards, ignorând din politeţe remarca despre frig 
şi apă. Acuma, după mine. 

Dora își puse cu greu rucsacul în spate şi o urmă 
pe aleea ce ducea la nişte porți înalte de oţel. Doamna 
Edwards se propti într-o plăcută de metal. Ușa scoase 
un ţiuit și doamna Edwards o deschise. 

— Imi ţin cartela în sân, explică ea. De obicei 
am mâinile ocupate. O să-ţi dau şi ţie una, ca să poți 
pleca și veni când ai chef, spuse şi îi aruncă o privire 
Dorei. Bine? 

Dora încuviinţă şi o urmă pe doamna Edwards 
pe aleea ce ducea spre pontoane. Amafate unele 
lângă altele, erau acolo barje de toate felurile. Deşi 
murea să le privească mai bine, Dora îi rămase 
recunoscătoare doamnei Edwards că nu s-a oprit — 
rucsacul cântărea o tonă. Trecură de patru barje, 
fiecare altfel, apoi doamna Edwards se opri lângă o 
navă imensă, vopsită în verde închis. 

— Asta e Trei surori. Iniţial se numea la fel, dar 
în olandeză și nimeni nu putea să-i pronunţe numele, 
aşa că proprietarul, Michael, l-a tradus până la urmă. 
E un nume obișnuit de ambarcaţiune în Olanda. 

Doamna Edwards își luă avânt şi depuse sacoşele 
pe puntea barjei, apoi le urmă, păşind la bord cu o 
sprinteneală surprinzătoare. Dora se gândi că mama 
ei s-ar fi frichinit o groază, însă, reflectă ea, mama 
ei se frichinea în legătură cu orice, lucru care explica, 
parţial, motivul pentru care ea se afla acolo. 

Doamna Edwards se întoarse să-i dea Dorei o 
mână de ajutor. 

— Dă-mi mie calabalâcul ăla și, dacă pui piciorul 
aici, o să-ţi fie simplu să urci la bord. Cu puţin 
exerciţiu, o să țopăi dintr-o parte în alta ca o mieluşea. 

— Nu prea aş zice, răspunse Dora, cățărându-se 
pe punte fără pic de graţie. 

O urmă pe doamna Edwards pe scara metalică, 
apoi pe o ușă. 

— Aici e timoneria, evident, zise doamna Edwards, 
arătând timona imensă. Dar şi sera. 

Într-un șir de ghivece cu răsaduri de roşii şi 
mușcate, Dora ochi vase cu busuioc şi pătrunjel. 

— Toate astea ar trebui mutate dac-am pleca 
undeva, ceea ce, slavă Domnului, nu e cazul. 

— Aveţi o privelişte frumoasă de aici, zise Dora 
privind în jur. Și bănuiesc că e o încăpere însorită. 

— E minunat să stai aici, îți spun. De obicei nu 
sunt atâtea barje, însă au venit mulţi oameni pentru 
festival. Începe mâine. 

— O, am sosit într-un moment nepotrivit? 

— Nicidecum! Un pic de sprijin moral nu strică 
deloc. 

— Păi, nu vă distraţi la festival? o întrebă Dora. 

Nu prea ştia care era de fapt treaba cu festi- 
valurile nautice, însă hotărî să accepte orice ar fi 
sugerat Jo — doamna Edwards. Incă nu se simțea în 
stare să ia vreo decizie de capul ei. 

— Într-un fel. Doamna Edwards era ceva mai 
circumspectă. Doar că duminică e o paradă de vase, 
ceea ce înseamnă că trebuie să lași pe oricine are chef 
să vină şi să caşte gura la vasul tău, spuse ea părând 
îngrijorată. Ideea ca niște străini să se plimbe de 
colo-colo la mine în casă mi se pare absolut înfioră- 
toare ! O să trebuiască să fac curat până la loc comanda. 

Dora își aminti acum vag că mama prietenei: sale 
Karen avusese întotdeauna o atitudine mai relaxată, 
un soi de laissez-faire în ce privea curăţenia, în 
comparaţie cu mama ei. Nu se stresa când făceau 
haos în bucătărie, experimentând reţete de caramele, 
praline şi, mai târziu, clătite. 

— Ei, bineînţeles că vă ajut. 

— Hai să nu ne gândim acum la asta. Mai bine 
mergem jos să bem un pahar de vin. Ştiu că e de-abia 
cinci jumate, însă, în ce mă priveşte, soarele a trecut 
de vergă, zise doamna Edwards. 

— Ce înseamnă asta? 

— Nu prea sunt sigură, însă clar înseamnă că 
poţi să tragi la măsea. Cred că, după ce ai bătut 
atâta drum și având în vedere că nu ţi-a mers prea 
grozav în ultima vreme, meriţi un păhărel. Şi se 
cuvine să-ți țin companie. 

Doamna Edwards zâmbi şi Dora îşi zise că avea 
de-a face cu o femeie drăguță. Era ea trecută, însă 
tot îl mai avea pe vino-ncoa”. Ii răspunse şi ea cu un 
zâmbet şi o urmă în jos, pe nişte scări de lemn. 

Când Karen, cea mai bună prietenă a ei, sunase 
tocmai din Canada şi-i zisese: „Du-te să stai la 
maică-mea, pe vasul ei“, Dora văzuse altfel situaţia. 

— N-o să aibă chef să vin eu pe capul ei. Și-aşa 
a avut parte de o mulțime de neplăceri! 

— Ii zic eu. Probabil ştie oricum ce s-a întâmplat, 
a fost invitată la nuntă. Insă i-ar plăcea la nebunie să 
te aibă ca musafir. Are nevoie de un pic de companie. 
Orice-ar zice, sigur se simte singură, iar tu s-ar 
putea s-o mai temperezi când devine prea excentrică. 

Dora nu era nici pe departe autoritară, aşa cum 
era Karen, şi nici nu-i trecea prin cap să încerce s-o 
îndrume pe doamna Edwards pe calea convențiilor, 
însă cum voia cu disperare să plece undeva, a acceptat 
într-un final. 

— Aşa ostracizată cum sunt, nu prea am de ales, 
spusese ea. 

— Nu te ostracizează nimeni! i s-a luat de un 
bărbat destul de plicticos, dacă stai să te gândești, 
şi n-ai mai vrut să te măriţi cu el. E normal. Ce 
mare brânză? 

Dora se burzuluise neîncrezătoare: 

— Ba e mare brânză! Am tot plănuit nunta asta 
de vreo cinci ani. 

— Doar n-ai făcut-o de la şapteşpe ani, ce 
Dumnezeu ! La șapteşpe ani l-ai întâlnit pe John. 

— Acum aşa pare. Chiar am prins-o pe maică-mea 
cu o revistă despre nunți și din astea la scurtă vreme 
după ce ea şi tata i-au cunoscut pe părinţii lui John. 

Karen oftase. 

— Şi nu e om în tot satul care să nu fie prieten 
sau rudă cu John sau cu mine! Dora s-a înfiorat 
imaginându-și toate privirile dezaprobatoare și comen- 
tariile fără înconjur pe care le lăsase în urmă. Și 
cum toată lumea zice că John e terminat din cauza 
mea şi, poate, chiar e, Singur Cuc scrie pe mine. 

— Singură Cuc, a corectat-o Karen. 

— Ce contează! 

— Du-te la maică-mea. Tu poţi s-o ţii un pic în 
vizor şi ea o să aibă grijă de tine. Ii place să se ocupe 
de oameni. 

— S-ar putea să se bucure şi ea de libertate, 
argumentase Dora. 

— Libertatea e o chestiune de alegere. Mama s-a 
trezit că i s-au dat papucii pentru o femeie mai 
tânără. Probabil se simte groaznic. Indignarea din 
vocea lui Karen se simţea de la mii de kilometri pe 
calea undelor. Sunt convinsă că tata n-ar fi părăsit-o 
dacă eram şi eu prin zonă. De-abia aștepta să mă 
cărăbănesc. Nemernicul! 

Dora a ţâţâit din buze. 

— Karen! Nu se poate să vorbeşti așa despre 
tatăl tău! 

— Bine, Dora, dar tu cum ţi-ai privi tatăl dacă 
ar lăsa-o baltă pe mama ta după aproape treizeci de 
ani? 

Dora a chibzuit mai profund. 

— Da, bine, înţeleg ce vrei să spui. 

Acum privi în jur în vreme ce mama lui Karen 
aducea pahare şi o sticlă de vin. Lăsaseră sacoşele 
claie peste grămadă în cabina unde urma să locuiască 
Dora „cât timp avea ea nevoie“. Salonul era mai 
încăpător decât se așteptase, cu un spaţiu de relaxare 
la un capăt și o bucătărie — sau o fi cambuză? se 
întrebă Dora —, plus un loc pentru luat masa la 
celălalt. Pereţii erau văruiți în alb, iar tavanul era 
placat cu lemn. Într-un colţ se afla un soi de aragaz, 
cu o banchetă şi scaune lângă el. Încăperea părea 

caldă și intimă, însă, dacă stătea să se gândească 
mai bine, nu era din cale-afară de ordonată. 

— Sunt niște chipsuri în dulapul ăla, îi zise doamna 
Edwards. Scoate-le tu, bine? Undeva pe-acolo o să 
găseşti şi un castron. 

— Pe care să-l folosesc, doamnă Edwards, pe cel 
de porțelan sau pe acela de lemn? 

Doamna Edwards îi adresă Dorei o privire îngrozită. 

— Vai, zi-mi Jo, te rog! Nimeni nu-mi mai zice 
doamna Edwards în ultima vreme. Aș avea impresia 
că s-a sculat soacră-mea din morți şi s-a materializat 
lângă umărul meu. 

Dora se simți stânjenită. 

— Aţi revenit la numele de fată, atunci? Nu că 
v-aş lua-o în nume de rău... 

— A, nu, sau cel puţin presupun că aş putea s-o 
fac şi pe asta, doar că toată lumea îmi zice Jo. Așa 
să faci şi tu. 

— Bine, Jo. Care castron? 

Stânjeneala Dorei se risipi, acum că se tutuia cu 
Jo. Aşa erau pe picior de egalitate. 

Jo arătă spre castronul de lemn, îi întinse Dorei 
un pahar şi se așeză pe banchetă, dibuind un loc 
liber pentru paharul ei, printre mormanele de hârtii, 
cărți de bucate și o trusă de machiaj. 

— Pune şi tu chipsurile undeva cât mă gândesc 
eu ce mâncăm la cină. Mâine e un dineu. Ți-am 
cumpărat bilet. 

— Trebuie să mă lași să-l achit, zise Dora, aşe- 
zându-se în faţa noii sale proprietare. N-ai de ce 
să-ţi faci griji c-o să trăiesc pe spinarea ta. O să-mi 
plătesc tot. 

— O să accept o chirie modestă, spuse Jo, pentru 
că trebuie să fii cu capul pe umeri când vine vorba 
de așa ceva, însă numai după ce-ţi găsești o slujbă. 

— Am economisit câte ceva, protestă Dora. Pentru 
luna de miere. 

Apoi își dădu seama că rostise un cuvânt ce declanșa 
un potop de lacrimi. Îi plăcuse slujba pe care o avea 

Și nu-i surâsese deloc s-o părăsească atunci când 
fusese nevoită s-o șteargă din sat. 

Simţțind probabil potenţialul impas al Dorei, Jo 
zise repede: 

— O să punem la punct mai încolo chestiile de 
genul ăsta. Bea-ţi vinul şi relaxează-te o clipă. Am 
putea să mâncăm niște pește cu cartofi prăjiţi în 
oraș, adăugă ea. 

Dora se miorlăi dârză. 

— Nu m-ar deranja deloc. 

— Când mă gândesc la câte mese pe cinste i-am 
gătit lui bărbatu-meu, cu toate că eu, una, mai tot 
timpul mă mulțumeam să mănânc nişte ouă jumări 
cu salată, îmi dau seama ce pierdere totală de vreme 
e căsnicia. Bine te-ai gândit când n-ai mers până la 
capăt cu nunta. 

Dora luă o gură de vin ca să-şi alunge lacrimile 
ce încă amenințau să se reverse. 

— S-o fi auzit pe mama când venea vorba de 
asta. Parcă aș fi fost o boarfă care-şi abandonase cei 
șase copii muritori de foame ca să deschidă un bordel, 
așa vorbea. 

Jo oftă. 

— Ar fi fost mare bătaie de cap să organizezi 
nunta şi apoi să anulezi tot — ar fi fost mai rău. 

— M-am oferit să mă ocup de tot, însă ea pur și 
simplu a preluat frâiele. 

Mama Dorei n-avea încredere să-i lase pe mână 
sarcini atât de mature cum e organizarea unei nunţi, 
deşi o considera întru totul suficient de matură ca 
să se mărite, chiar dacă Dora n-avea decât douăzeci 
şi doi de ani. 

— E o femeie foarte eficientă. 

— Mhm, mormăi Dora cu nasul în pahar. 

— Însă nu prea ar fi fost corect din partea ta să 
duci lucrurile la capăt dacă simţeai că e o greşeală, 
doar de dragul de a scăpa basma curată. 

— Așa cred şi eu, numai că mama n-a fost de 
acord. A zis că n-o să mai poată în veci să-şi ţină 

fruntea sus în sat, nici măcar nu m-a lăsat să returnez 
cadourile de nuntă! Era atât de mânioasă, că nu 
voia decât să nu mă mai vadă în faţa ochilor, ca să 
le trimită cu mâna ei. 

— De-ar fi fost Karen aici, ai fi putut să mergi 
la ea, zise Jo, însă cum nu e, bine a făcut când ţi-a 
propus să vii la mine. 

— Sunt sigură. 

Dora mai luă o gură de vin. Cumva, chiar se 
simţea mai liniștită prin simpla prezenţă a lui Jo. 

— Amândouă fugim, zise Jo meditativ. Eu fug de 
dezastrul unei căsnicii terminate, tu fugi de nuntă. 

— A fost oribil când te-a părăsit soțul? Imi pare 
rău ! zise Dora. Sună chiar tâmpit. Sigur că a fost! 
Mă întreb numai cum s-o fi simţit John. 

— N-avea cum să se simtă chiar ca mine, răs- 
punse Jo. La o adică, el nici n-a împlinit treizeci de 
ani şi are toată viaţa în faţă. Sigur o să găsească pe 
altcineva. Eu am cincizeci de ani, pe mine n-o să mă 
mai vrea nimeni. 

— Ei, sunt sigură că nu e așa... 

Jo râse. 

— Nu-i nimic! Oricum nu mai vreau pe nimeni, 
cel puţin nu acum. Mi-am dedicat ani și ani din 
viaţă soţului și copilului meu — și m-am ales cu vreo 
medalie pentru vechime? Nici vorbă. Mi s-au dat 
papucii pentru o femeie mai tânără. Ce clişeu ! Măcar 
să fi avut decenţa să mă părăsească dintr-un motiv 
mai puţin umilitor. Dar nu, se încruntă Jo. Și a avut 
tupeul să zică : „Dac-ai cunoaște-o, ai înțelege. E exact 
ca tine pe vremea când erai mai tânără“. 

Dora resimţi șocul. 

— Dumnezeule ! 

— De parcă gata, mă epuizase cu totul şi avea 
nevoie de o versiune mai tânără a mea. 

— Eu l-aş fi omorât cu mâna mea! exclamă Dora 
indignată, aşa cum se și presupunea că trebuie să fie. 

— Aş fi făcut-o, dac-aș fi avut vreo armă la înde- 

mână în clipa aia, însă, din fericire, momentul a 

trecut. Jo râse pe înfundate. De fapt, cu toate că 
încă turbez când mă gândesc la asta, m-am distrat 
destul de bine de când m-am mutat pe vas. A fost 
minunat că am putut s-o iau de la capăt. 

— Din câte știu, Karen a crezut c-o să vrei să 
rămâi acasă, unde erau toți prietenii tăi. 

— Problema era că nu mai aveam nici un rol de 
îndeplinit. Philip îşi dorea casa, iar Ştoarfa — cum 
am poreclit-o eu şi Karen — părea mulţumită de idee. 

— Nici nu mă miră! E o casă fermecătoare. Am 
atâtea amintiri fericite din vremea pe care mi-am 
petrecut-o acolo. Dora rememoră toate experimentele 
timpurii cu machiaje și coafuri bizare și scenetele 
pe care le montau ea şi Karen. Iți mai aminteşti 
serialul ăla siropos pe care l-am turnat cu camera 
video ? 

— Pitrevie Drive? Sigur că da! Casetele sunt 
încă în pod. Voi două eraţi haioase foc. 

— Ne-am distrat pe cinste. Chiar mi-e dor de 
Karen. 

— Și mie, însă îmi tot zic că n-a plecat pe vecie, 
ci doar pentru doi ani. 

— Pun pariu că a vrut să vină acasă când te-a 
părăsit soţul! 

— Sigur. Totuși a trebuit să-i spun că dacă face 
asta, n-o să mai vorbesc niciodată cu ea. Nu voiam 
să i se ducă naibii cariera odată cu viața mea. 

— Eşti foarte puternică. Sigur maică-mea ar fi 
fost terminată. 

Jo sorbi din vin. 

— Am trecut prin momente grele, însă acum 
sunt o femeje puternică şi independentă, care inten- 
ţionează să nu se mai vâre în nici o relaţie cât o trăi. 
Se uită atent la Dora. Nu că mi-aş dori ca nici tu să 
nu mai ai vreo relaţie, însă o să descoperi în curând 
că un iubit nu e totul în viaţă. 

Dora râse sec. 

— Ei, ştiu asta. Am avut un iubit ani de zile! Și 
sigur nu era totul. 

Jo râse şi luă niște chipsuri. 

— Dar de ce n-ai putut să rămâi acasă? Lumea 
s-ar fi aliat cu tine, s-ar fi purtat frumos, nu? 

Dora își aminti de minunata casă în stil georgian, 
cu grădina pe care Jo o preschimbase într-o splen- 
doare. Mutarea pe o barjă probabil că păruse un pas 
înapoi — sau o mișcare stingheritoare, cel puţin. 

Jo se grăbi s-o liniștească. 

— A, da, toată lumea m-a sprijinit din plin cât 
am fost acolo. Mă tot invitau la serate între fete, îmi 
găseau bărbaţi liberi, însă nu suportam să le simt 
mila. Când m-am mutat aici, nimeni nu ştia nimic 
despre cum îmi dusesem viaţa și m-am simţit în 
stare să devin altcineva. De fapt, se încruntă ea, nu 
altcineva, ci omul care eram tot timpul pe vremea 
când mă prefăceam că sunt o femeie de nădejde care 
organizează expoziţii caritabile cu vânzare şi se înscrie 
în tot felul de comitete. 

— Şi nu-ţi plăceau toate astea pe atunci? 

Mai mult decât orice pe lume, mama Dorei adora 
să stea în capul unei mese ticsite de lume, cu un 
pahar de apă și o mapă în fața ei. 

— Uneori, recunoscu Jo. Insă multe chestii erau 
destul de plicticoase, oftă ea. Acum nu mai fac parte 
din nici un comitet. Sunt în al nouălea cer! Apoi îşi 
muşcă buza. Numai că trebuie să dau o mână de 
ajutor la decorarea meselor pentru dineul de mâine. 
Incă nu m-am deprins cu obiceiul de a nu mă oferi 
voluntar. 

— ȘI trebuie să facem curăţenie pentru chestia 
cu parada nautică? 

— Da. 

— Mă pricep la curăţenie. Maică-mea m-a silit 
să fiu ordonată. 

— Ha! Atunci a avut mai mult noroc decât 
maică-mea ! Și ea a încercat să-mi vâre curăţenia pe 
gât, dar n-a reușit. De-asta nu i-am zis niciodată lui 
Karen să-şi facă ordine în cameră. 

Dora încă era neîncrezătoare. 

— Ce, niciodată ? 

— Păi, nu, pentru că nu s-a întâmplat niciodată 
ca la ea în cameră să fie mai dezastru decât la mine, 
oftă Joe iarăși. Cred că şi de-asta m-a părăsit Philip, 
deși n-a zis-o niciodată. 

— Ai vrea să te ajut? Fără să ai impresia că fac 
pe şefa cu tine? 

Jo se ţinu de genunchi și râse. 

— Cu o fată ca a mea, nimeni n-ar avea vreo 
șansă să se apropie de nivelul ei, la capitolul ăsta. 
Si, oricum, apreciez o mână de ajutor, dacă se oferă 
cineva. 

Dora ţinea la Karen aproape la fel de mult ca Jo, 
însă era total de acord cu prima remarcă. 

— Să punem nişte muzică? Am un CD care mă 
umple întotdeauna de energie. E destul de vechi, 
bineînțeles. A fost al lui taică-meu, dar îmi place la 
nebunie. 

Jo se ridică râzând. 

— Mie îmi convine de minune. CD-playerul e 
acolo. 

Muzica rock zgomotoasă chiar i-a deschis lui Jo 
apetitul pentru curățenie. Avusese de gând să se 
ocupe de toate înainte să vină Dora, desigur, însă 
după ce terminase cu baia și cu dormitorul Dorei, 
nu-i mai rămăsese timp pentru salon şi bucătărie. 

Dora șterpelise aspiratorul și se apucase de podele. 
Jo încerca să debaraseze masa, o sarcină mult mai 
lipsită de satisfacţii, căci implica luarea unor decizii. 
Jo ura să ia decizii. Fără să-și dea seama, își vâri 
mâna în buzunar și dădu peste o bucată de panglică. 
Era de la un set de prosoape pe care le cumpărase 
pentru Dora. Făcu teanc mai multe ziare şi reviste 
şi le legă cu ea. Apoi puse balotul lângă bolul cu fructe. 
Medită o clipă. Nu era un gest prea artistic, însă 
astfel teancul chiar părea necesar acolo unde era. 

Traiul de una singură îi permisese să devină și 
mai dezordonată. Pe vremea când era măritată cu 
un bărbat ordonat, fusese silită să facă curățenie la 

intervale plictisitor de regulate. Acum că nu mai 
avea pe cap așa ceva, se cam delăsase. Jo umplu mașina 
de spălat vase cu graba obișnuită. Muzica rock îi 
făcuse chef de dans și chiar se legăna un pic în timp 
ce ștergea prin bucătărie, însă dacă își dădea drumul 
de tot, Dora și-ar fi făcut poate griji că locuia cu o 
nebună de legat. Mai grav, ar fi putut să-i dea de ştire 
lui Karen că mama ei o luase în sfârșit razna. 

Sterse cu o cârpă muiată în clor pereţii, în jurul 
hublourilor, acolo unde condensul şi apoi igrasia 
tindeau să se adune. Nu era vasul său, doar îl închiria, 
însă era căminul ei. Atunci când Michael, un vechi 
prieten de la colegiu al lui Philip, i-l oferise pe post 
de locuinţă, fusese încântată. 

Philip s-a arătat total împotrivă. 

— Nu se poate să locuieşti pe un vas! zisese el. 
E o idee ridicolă! De ce nu închiriezi mai bine un 
apartament sau o casă undeva? 

Orice impresie că traiul pe o barjă nu e o idee 
prea bună se evaporase la auzul cuvintelor lui. Va 
fi umilitor să locuiască într-o versiune redusă și mai 
strâmtorată a casei cu care era obișnuită. Părea 
mai inspirat să găsească o soluţie complet diferită. 

— Pentru că vreau să trăiesc pe un vas, zisese 
ea ferm, și n-ai cum să mă oprești! 

Philip avusese şi o latură mai autoritară, aşa că, 
dându-și seama că renunțase la dreptul de a-i spune 
nevestei ce credea el că era mai bine pentru ea, a 
rămas câteva clipe mut. 

— Ei bine, să nu vii la mine dacă se duce totul 
naibii! zisese el până la urmă. 

— Philip, m-ai părăsit pentru o femeie mai tânără. 
Dacă am nevoie vreodată de ceva din partea ta, o 
să-ţi cer! trăsese ea adânc aer în piept. Aproape 
treizeci de ani am avut grijă de tine și de Karen, am 
renunțat la carieră, m-am îngrijit de casă și grădină, 
mi-am adus contribuţia în comunitate și ţi-am distrat 
toţi prietenii ăia plicticoși cu care făceai afaceri la 
cină. Imi eşti dator! 

— Gătești minunat, zisese el, încercând s-o 
împace pe femeia care devenise mult mai puternică 
decât în vremea mariajului lor. 

— Știu! Doar că nu mai gătesc minunat pentru 
tine ! 

— Of, Jo, chiar mă simt prost! Știi doar... | 

— Bine, şi cum îţi închipui că mă simt eu?! Iți 
zic eu: aruncată cât colo. Ca un covor vechi care şi-a 
făcut treaba de minune ani la rând şi deodată e 
târât la groapa de gunoi! Aşa mă simt. Și dacă am 
chef să locuiesc pe un vas, asta o să fac. 

Michael se arătase încântat că-şi găsise un loca- 
tar. Se întâlniseră şi îi făcuse turul navei. 

— Eu o să fiu plecat din ţară cel puţin un an, iar 
vaselor nu le place să fie lăsate de izbelişte. O să-mi 
faci un serviciu. 

— Foarte drăguţ din partea ta să te gândești la 
mine, spusese Jo. 

— Ei, nu m-aș fi gândit dacă nu-mi trimitea 
Philip un e-mail să-mi spună ce s-a întâmplat. 

— Asta a făcut? Ce ciudat! Nu credeam că vă 
mai vedeţi suficient de des pentru aşa ceva. 

— Ei, nu ne-am mai văzut de câţiva ani, dar 
avem adresele de mail, iar el le-a trimis mesajul 
tuturor celor trecuţi la rubrica „vechi prieteni“ din 
lista de adrese. 

— Nu se poate! 

Michael încuviinţase din cap. 

— Nu cred că e mândru de ce-a făcut, Jo. A 
simțit doar nevoia să le spună tuturor. 

Jo oftase, încercând să nu se simtă din nou trădată. 

— Ei, mă rog, s-a dovedit avantajos, în ce mă 
privește. E un vas minunat și o să-mi placă la nebunie 
să locuiesc aici. 

Mai ales când a descoperit că putea să-i trimită 
mailuri lui Karen şi să vorbească la mobil, cel puţin 
din unele zone ale vasului. 

— E o comunitate pe cinste. Aici locuiesc oameni 
din toate clasele sociale. Unii în majoritatea timpului, 

alţii doar în weekend, însă sunt de nădejde. O să-ți 
sară în ajutor dacă ai nevoie. 

Jo intenţionase să spună că nu era cazul, însă 
şi-a dat seama că avea multe de învăţat când venea 
vorba de traiul pe apă şi va fi probabil nevoie să 
apeleze la diverşi oameni din când în când, aşa că 
s-a abținut. 

Trei săptămâni mai târziu se mutase pe vas. 
Philip îi adusese lucrurile — pare-se că vinovăția îi 
dădea ghes să se facă deosebit de util. După câteva 
probleme de începător, când a avut nevoie de o mână 
de ajutor ca să pună în funcţiune pompa, începuse 
să se simtă ca peştele în apă. 

— Atâta timp cât nu tre' să mă urnesc din loc, 
îi zisese lui Michael la telefon când sunase să vadă 
dacă s-a acomodat, o să mă simt perfect! 

lar acum o avea pe Dora sub acoperiş. Dacă 
situația Dorei n-ar fi fost disperată, ar fi suspectat-o 
pe Karen că îi strecoară un spion în casă. Deşi nu 
se simţea tocmai singură, era programată să aibă 
grijă de oameni. O fiică-surogat cu moralul la pământ 
era numai bună. 

În curând trebuia să vadă cum îşi poate găsi o 
slujbă. Philip îi dăduse destul bănet, pe care îl considera 
indemnizaţia ei de șomaj. Nu s-a jenat deloc să-i 
accepte. Până la urmă, când divorţau, probabil că 
avea să i se cuvină o parte din valoarea casei, însă, 
până atunci, voia să se atingă cât mai puțin de 
grosul sumei. Și cu toate că prezenţa Dorei îi furniza 
un centru de interes în viaţă, avea nevoie să mai 
facă şi altceva. De când se stabilise pe vas, îşi făcuse 
de lucru în timpul liber văruind ceea ce fusese odată 
cabina pilotului, iar în prezent dormitorul ei. Era o 
activitate obositoare, pe care o desfăşura doar când 
se difuza ceva bun la radio. Implica o groază de 
șmirgheluit şi tencuit, aşa că nu ajunsese la faza cu 
văruitul decât de curând. Considera toată treaba ca 
o răsplată pentru că i se oferise un acoperiş deasupra 

capului pe bani atât de puţini. Însă, până la urmă, 
știa că trebuie să facă rost de o slujbă. 

Problema era că, la cincizeci de ani câţi avea, era 
practic neangajabilă. Nu o tentase deloc să meargă 
la colegiu și, în loc de asta, urmase un curs de secretare. 
După care avusese diferite slujbe de birou. Însă 
asemenea capacităţi nu mai erau bune de nimic. 
Chiar dacă urma un curs de calculatoare, n-o angaja 
nimeni fără experiență profesională acumulată de 
curând, iar cel mai recent, dacă nu luai în calcul 
munca de voluntariat pe care o prestase de-a lungul 
anilor, lucrase pentru o firmă de consultanţă în mana- 
gpementul afacerilor, cu sediul la Londra, în urmă cu 
mai bine de douăzeci şi cinci de ani. Trebuise să se 
milogească pentru o maşină de scris electrică. 

Acum avea calculator de câţiva ani şi scrisese 
diverse note şi înștiințări, iar de curând începuse 
să-și facă cumpărăturile pe internet. Însă nu știa să 
întocmească bilanţuri sau să utilizeze softuri con- 
tabile, nu era în stare să îndeplinească nici una 
dintre cerințele muncii într-un birou modern. 

— Şi chiar de-aș fi în stare, îi zisese ea lui Karen, 
nu m-ar angaja nici naiba la vârsta mea. 

Fiica ei ţâţâise din buze, dar recunoscuse că era 
adevărat. 

Aşa că trebuia să-și creeze singură o slujbă şi să 
muncească pentru sine, însă, până una-alta, o avea 
pe Dora de care să se îngrijească. Și amândouă 
trebuiau să ia parte la un festival nautic. 

— Sunt terminată, îi strigă Dorei, care curăța 
cu periuţa laptele de var din jurul bucăţilor de faianţă 
din bucătărie. Nu ţi-e foame? 

— Mhm. Ba bine că nu. Vrei să mă duc eu după 
cartofi şi pește? 

— Mergem împreună și-ţi arăt pe unde sunt maga- 
zinele. Meriţi o recompensă. Sunt sincer recunoscă- 
toare pentru ajutor, mai ales că e şi prima zi pe care 
o petreci aici. 

Când treceau pe lângă clădirea cu duşurile, Jo se 
opri din senin. 

— A, Dora, îmi pare tare rău, am o scrisoare 
pentru tine. Mi-am adus aminte când am văzut locul 
de unde ne ridicăm scrisorile. 

Scotoci prin geantă şi îi dădu plicul. 

— E scrisul tatei, zise Dora. 

— Nu trebuie s-o deschizi chiar acum, spuse Jo 
după o clipă, când văzu expresia Dorei. Poţi s-o faci 
altă dată. Hai să mergem. Parcă simt deja în nări 
mirosul de oţet. 

Și mai că au dat gata cina pe drum spre casă. 

— La urma urmei, nu ne-ar conveni încă un 
motiv să facem curățenie, zise Dora, ungând-o la 
suflet pe Jo. 

Capitolul, 2 


— Ar fi cazul să te avertizez că nu prea cred să 
fie cineva cât de cât interesant pentru tine, zise Jo 
în timp ce înaintau de-a lungul falezei. 

Urmăriseră concursul nautic în acea după-amiază 
Și acum mergeau la dineu. Era o seară caldă, iar pe 
apă licăreau luminile navelor. 

— Sunt nişte tineri care locuiesc pe un vas de la 
capătul falezei, numai că sunt plecaţi weekendul 
ăsta. Mă aştept să găsim numai babalâci. Posibil la 
sacou şi pantaloni albi. Chiar şi cu lavaliere la gât. 

Dora râse. 

— Nu mă deranjează. In mod sigur nu-mi caut 
un iubit. 

— Știu, numai că ar fi drăguţ să găsești pe cineva 
sub cincizeci de ani cu care să vorbeşti. Nu vreau să 
mori de plictiseală. Karen m-ar fi bătut la cap ore 
în şir dacă o târam undeva unde să nu se simtă bine. 

— Probabil că așa aș fi făcut şi eu odată, însă 
acum nu vreau decât să sporovăiesc despre vreme 
cu oameni care mi-ar putea fi bunici. Cunoşti mulţi 
babalâci din ăştia ? 

— Nu cred că ştiu, de fapt, pe nimeni care să 
corespundă descrierii, zise Jo râzând. li cunosc pe 
localnici, însă au venit o mulțime de oameni cu 
barjele lor, plus cei care n-au barjă şi vor să-şi 
cumpere. Vin să prospecteze terenul. Tilly, de pe 
Appalachia — vasul cu punte de lemn și jardiniere 
de lângă al nostru — o să fie sigur. Te distrezi de 
minune cu ea. O să-ţi placă. Are motorul vopsit în roz. 

— Oho! 

— Apoi mai e cuplul de pe Blackberry. Sunt ferme- 
cători amândoi. Destul de în vârstă și nu stau tot 
anul aici, însă sunt atât de buni la inimă. Doug a 
fost cel care a pus totul la punct când a trebuit să 
mă racordez la rețeaua de gaz. 

— N-o să reuşesc niciodată să-mi amintesc cum 
îl cheamă pe fiecare. 

— Stai liniştită. Oricum n-o să-ți fac cunoștință 
cu prea mulți oameni, pentru că şi pe mine mă lasă 
memoria când vine vorba de nume. Doar o să zic că 
eşti Dora. 

— Şi mai ce? 

Dora se opri şi o apucă pe Jo de braț, dându-și 
seama dintr-odată că trebuia să inventeze o poveste. 
Surprinsă de agitația ei, Jo se întoarse spre ea. 

— Cum adică? 

— Păi, o să trebuiască să spui de ce-am venit 
aici, nu? 

Jo clătină din cap când înțelese despre ce era vorba. 

— Nicidecum. O să zic doar că vrei să vezi cum 
e să trăieşti o vreme în apropiere de Londra și stai 
la mine pentru că e mai ieftin. 

— Păi, chiar aşa e. Deocamdată nu mă costă nimic. 

Jo dădu din mâini ca să-i alunge temerile. 

— Ai sosit de-abia ieri, când o să faci rost de o 
slujbă, o să-mi plătești chirie. Acuma zi, ţi se pare 
că arăt în regulă? 

Dora se gândi că mai bine ar fi întrebat-o când 
erau încă pe vas și chiar ar fi putut să schimbe ceva 
dacă era nevoie, însă, nu se ştie de ce, nu o făcuse. 
Astfel că n-avea rost să-i sugereze niște pudră sau 
să-i atragă atenţia că are vopsea pe pantaloni. 

— Arăţi bine. 

— Nu ți se pare că bluza e niţel cam ţipătoare? 
o întrebă Jo trăgând de ea. 

Dora chibzui şi minţi: 

— Ăă... Nu chiar. 

— Asta înseamnă că da, oftă Jo nefericită. Special 
mi-am lăsat baltă toate hainele elegante. Voiam s-o 
lau de la zero. 

O porniră din nou la pas. 

— Aşa, deci. 

— Şi nu voiam să fiu invizibilă. 

— De ce Dumnezeu să fii invizibilă ? întrebă mirată 
Dora. 

— Aşa sunt femeile de vârsta mea, vezi tu. E un 
fenomen bine-cunoscut. 

Dora îşi drese glasul. 

— Ei bine, n-o să fii, cu bluza aia pe tine. 

Jo îşi duse o mână la decolteu, care era destul de 
adânc. 

— E prea decoltată și prea luciosă, aşa-i? 

— Nu tocmai. Adică e cam lucioasă, numai că 
paietele şi mărgeluţele sunt foarte discrete. 

— Și cu decolteul cum rămâne? 

— E cât se poate de respectabil. Până şi maică-mea 
ar purta unul la fel de adânc. 

Jo râse uşurată. 

— Karen n-ar ieşi nici moartă cu mine în lume 
dacă aş purta o bluză ca asta. 

— Eu o să ies, zise Dora, încercând să o liniştească. 

Acum că faleza era mai lată şi puteau păşi una 
lângă alta, Jo o luă prieteneşte de braţ. 

— Când m-a părăsit Philip, mi-am cumpărat o 
groază de haine foarte colorate, ca lumea să nu 
privească prin mine. Nu violet, se-nţelege. 

— De ce nu violet? întrebă Dora nedumerită. 

— Din cauza poeziei ăleia despre bătrâneţe şi 
țoale violet. 

— Înţeleg, spuse Dora fără să înțeleagă, dar hotă- 
rând că era mai bine să-i cânte în strună lui Jo — nu 
semăna deloc cu mama ei. 

— Nu vreau să mă vâr într-o nouă relaţie, ferească 
sfântul, însă nu vreau să nu mă bage lumea în 
seamă când intru undeva. Ar fi pur şi simplu prea 
umilitor. 

— Sunt sigură că nu o fac. Adică sunt sigură că 
te bagă în seamă. 

— Oricum n-au de ales, dacă port bluza asta, 
râse Jo. 

Deşi nu-i spuse Dorei, frica lui Jo de a nu deveni 
invizibilă era într-o oarecare măsură frica de meno- 
pauză. Această sabie a lui Damocles deja se abătuse 
asupra multor prietene, unele mai tinere decât ea. 
Nu mai avea mult, o ştia, şi nu-i surâdea deloc 
perspectiva. Nu voia să devină asexuală şi se temea 
că era o soartă inevitabilă — mai ales că acum era 
singură. 

Ea şi Philip făcuseră sex mult mai rar în ultimii 
doi ani. La început îi lipsise, însă după un timp 
cărțile reușeau să-i țină tovărăşie în pat, își dădea 
ea seama, şi, dacă nu puteau suplini intimitatea 
fizică, erau totuși o plăcere în sine. 

Acum își dăduse seama că Philip n-o mai alinta 
şi nu-i mai zicea că e o fată cu vino-ncoa' pentru că 
n-o mai dorea şi avea la dispoziţie un alt trup, mai 
tânăr, nu pentru că îmbătrânea el. Ștoarfa n-avea 
nici treizeci de ani. Ea nu se mulțumea să citească 
o carte în loc să facă dragoste. Dacă lipsa de chef a 
lui Philip în ce privea sexul depășea aversiunea sa 
față de scăderile lui Jo, atunci omul trebuia să se 
pună la punct urgent. 

Acum își regreta bluza stacojie. Dacă menopauza 
se găsea să sosească exact în toiul dineului, cu pro- 
verbialele bufeuri, o să arate ca un ardei iute. Și 
orice ar fi spus Dora despre mama ei, nu era convinsă 
că nu lăsase prea multă piele dezgolită. 

Dora se întreba dacă o să i se pună întrebări care 
ar putea să-i stârnească iarăşi un potop de lacrimi. 
Se decise că Jo avea dreptate, nu trebuia să spună 
decât că era în căutarea unei schimbări de peisaj şi 
că urma poate să-și găsească o slujbă chiar la Londra. 
O să încerce să dea impresia unei fete singure şi 
ambiţioase, în căutarea aventurii. Având în vedere 
ce viaţă lipsită de aventură dusese până atunci, 

poate că ar fi bine să o caute pe bune. Cu toate ca 
1 se păruse un mare act de curaj înainte să sosească, 
probabil că deplasarea ei pentru a locui cu mama 
celei mai bune prietene nu intra la socoteală. 

Odată ajunse la pub, puseră capăt gândurilor 
separate şi se îndreptară spre încăperea de la etaj, 
care era rezervată pentru dineu. Fuseseră acolo şi 
mai devreme, aranjând și decorând mesele, însă 
n-avuseseră de-a face cu rânduirea comesenilor, aşa 
că habar n-aveau care erau locurile lor. 

Sosiseră printre primii. Mulţi oameni se strân- 
seseră în grupuri mari și Dora — posibil și Jo, i se 
părea ei — se simțea cam stingheră. Insă nu după 
mult timp, cineva o recunoscu pe Jo şi le atrase în 
grup. Jo o prezentă pe Dora şi nimeni nu zise: „Ei, 
cine-i haimanaua asta mică ?“, nimic de genul ăsta. 
Din punct de vedere logic, se gândi Dora, era un sce- 
nariu foarte improbabil, însă în ultima săptămână 
petrecută acasă avusese de-a face cu atâţia oameni 
care nu se dăduseră înapoi de la a face comentarii 
la adresa ignoranței sale în ce privea „comportarea 
decentă“, încât era programată să se aştepte la ase- 
menea remarci. 

Lumea începu să-şi caute numele la mese şi Dora 
speră cu ardoare că avea să stea lângă sau foarte 
aproape de Jo. Insă nu s-a întâmplat aşa. Sufletul 
mare care stabilise unde avea să se așeze fiecare o 
plasase de cealaltă parte a mesei. Acolo deja şedea 
un tânăr, privind în gol halba de bere, de parcă se 
pregătea pentru o seară plicticoasă. 

Dora își văzu numele de la distanţă și ezită înainte 
să meargă să se aşeze lângă el. Avea părul creţ și 
o privire piezişă. Îşi ridică ochii atunci când ea se 
apropie de el, o zări şi zâmbi. Avea o lucire parşivă 
în privire. Persoana care stabilise ordinea la masă, 
oricine o fi fost, probabil crezuse că-i face un serviciu 
Dorei, însă aceasta nu era deloc recunoscătoare. Nu 
era câtuşi de puţin într-o pasă sociabilă şi, cu 
toate că ar fi reuşit să încropească o conversaţie cu 

un fost ofițer de marină blajin sau cu soţia acestuia, 
nu-l voia prin preajmă pe bărbatul ăsta chipeș, trebuia 
s-o recunoască, pentru că ar fi putut flirta cu ea 
prin simpla natură a obişnuinţei. 

Se uită la Jo peste masă, gândindu-se că ar putea 
inventa vreo scuză ca să se mute lângă ea, însă Jo 
stătea lângă un cuplu agreabil cam de vârsta ei. 
Părea pornită pe chef. 

— Salut, eu sunt Tom, zise tânărul, luându-i 
mâna şi strângându-i-o, chiar dacă ea nu i-o oferise. 

O privi în față când o salută. Ochii sașii erau de 
un căprui întunecat. 

— Dora, replică ea așezându-se lângă el. 

— Neobişnuit. N-am mai întâlnit nici o Dora. 

— E în Dickens, David Copperfield, deși era niţel 
cam toantă. 

— Tu eşti niţel toantă? o întrebă el. 

Dora râse surprinsă. 

— Da, dacă tot întrebi. 

— Ei, nu-ţi şade prea rău. „Ioantă“ rimează cu 
„boantă“, care seamănă cu „plouată“. Tu nu pari 
plouată. 

— Aş părea, dacă nu m-aș adăposti. 

Tom râse. 

— Oricine ar părea. Locuieşti pe o barjă, aşadar? 
Sau ai venit în vizită? 

— Aă... locuiesc pe o barjă. 

— Nu pari prea sigură. 

— M-am mutat de-abia ieri, însă o să-mi petrec 
o bună bucată de timp pe-aici. 

— Care barjă? 

— Trei surori. 

— A. Klipper-ul. 

— Ce anume? 

— E un klipper. Un tip de barjă. Nu eşti de mult 
pe-aici, aşa-i? 

— Nu. Ţi-am zis. 

Dora își făcu de lucru cu tacâmurile, stânjenită 
de ignoranțţa ei. 

— Ei, şi te interesează barjele? 

Dora îl privi cu atenţie. 

— Nu ştiu! Nici n-am apucat să-mi dau seama 
ce-i aia! 

— E o ambarecaţiune dată dracului, zise Tom pe 
un ton solemn. 

Acum Dora râse. 

— De-atâta lucru m-am prins şi eu. 

— Păi, dacă nu ești o amatoare fanatică de barje, 
ce-i cu tine aici? 

— Locuiesc la mama prietenei mele. Visam să 
locuiesc în apropierea Londrei şi ea mi-a oferit o 
cameră. E chiar ieftin. 

Chiar avea să fie ieftin, știa doar, şi era mulţu- 
mită de cum suna toată povestea. Nu lăsa deloc 
impresia că ar fugi de ceva. 

— Aha. Și a cui e Trei surori? 

— Păi, Jo — cea la care stau — o închiriază, aşa 
că nu știu. Jo e cea de acolo. 

— Pare drăguță. 

— Chiar e. Dora continuă, după o pauză: Ei, tu 
de ce eşti aici? 

— Lucrez pe un șantier naval, însă îmi caut 
mereu de lucru ca marinar fără brevet. Îmi petrec 
o groază de timp în preajma vaselor, dar prea puţin 
pe mare. 

— E un motiv întemeiat. 

— Îmi permiţi să-ţi iau aduc ceva de băut? Cred 
c-o să avem vin la masă, dar cum nu se vede nici 
urmă de mâncare, s-ar putea să ai nevoie de un 
păhărel până atunci. 

Dora se gândi. Îi fusese sete când îi făcuse Jo 
cinste și ceruse un Henry. Acum simţea că ar fi o 
idee bună să bea ceva mai tare decât suc de porto- 
cale cu sifon. 

— Un pahar de vin roşu ar fi grozav. 

Tom îşi deznodă piciorul din spatele scaunului 
într-o manieră atletică. 

— Vinul casei? 

— Merge. 

Jo îi captă atenţia cât timp lipsea Tom şi se 
aplecă deasupra mesei. 

— Eşti bine? Adică tipul pare frumuşel de-aici, 
însă dacă te nemulțumește putem face schimb de 
locuri. 

Sperând din toată inima că aparteul ăsta nu era 
chiar atât de sonor cum părea, Dora răspunse: 

— Sunt bine. Mă amuză. Toate bune. 

— Bine, atunci. Jo se lăsă înapoi în scaun, apoi 
se aplecă din nou. Te-am avertizat cumva? O să fie 
un concurs cu întrebări. 

— A. Nu-i nimic. O să fiu bâtă. O să mă uit doar 
la lume. 

Jo zâmbi. 

— Eu mă pricep doar la întrebările despre grădi- 
nărit şi gătit şi pun pariu că n-or să fie din astea. 

Se lăsară amândouă pe spate și Dora îşi aranjă 
iar cuţitele şi furculiţele. 

— Aşa deci, atunci o să-ţi cauţi probabil o slujbă, 
nu? o întrebă Tom când se întoarse cu băuturile. 

— Da, cred. Adică de luni. M-am gândit totuși 
să-mi ofer un weekend liber ca să mă acomodez. 

Tom îi ignoră uşorul sarcasm. 

— Cu ce te ocupi? 

Dora avea oroare de întrebarea asta. 

— Muncă de birou. Nimic palpitant. 

— In ce fel de firmă ai lucrat? 

— Am fost agent de vânzări imobiliare. Era dis- 
tractiv. 

Tom era probabil prea tânăr ca să fi trecut prin 
vreo experiență neplăcută cu vreun agent imobiliar, 
însă Dora într-atât se săturase să-i spună lumea ce 
specimene oribile erau, că își folosea automat tacticile 
de apărare. 

— Aveaţi aparatură ultimul răcnet? 

— Nu chiar ultimul. Nu prea ştiu, de fapt. Am 
lucrat acolo imediat după ce am terminat liceul 
tehnic. 

— N-ai mers la colegiu? 

— Nu, răspunse Dora clătinând din cap. Am urmat 
un curs de secretare. Dar tu? 

Până atunci toate întrebările avuseseră un sin- 
gur receptor şi Tom nu trebuise deloc să-și justifice 
existența. 

— Şi eu am fost la un liceu tehnic. La Falmouth. 
Sunt constructor de nave. Mă rog, calfă. Mă mai 
ocup şi de altele ca să mai fac niște bani. 

— Sună interesant. 

— Chiar sună, dacă nu te interesează navele? 

— Cine zice că nu mă interesează navele? 

— Stai pe o navă pentru că te scoţi mai ieftin, 
zise el zâmbind. 

— Tu locuieşti pe vreun vas? 

— Chiar locuiesc. Dar nu pe o barjă. 

— A, trebuie să stai acolo, dacă ai meseria asta? 

— Nu, dar, cum ziceai, e ieftin. Șantierul unde 
muncim pe brânci eu şi tovarășii mei ne lasă să 
stăm pe o dană de acostare, dacă ne mutăm fără să 
strâmbăm din nas când au ei de lucru. Acum nu 
locuiesc acolo. Nu e loc. Stau prin apropiere deocam- 
dată. Pică bine să-ți muţi culcușul din când în când. 

— Aşa bănuiesc. 

— Ți se pare din cale-afară de ciudat? 

— Da. Adică vin dintr-un sătuc unde toată lumea 
locuieşte în case. 

— Și aici e tot ca la ţară, numai că lumea locuieşte 
pe vase sau barje. M-am mutat doar din satul meu 
în altul. 

Cum Dora fugise tocmai de cercul restrâns al vieţii 
rurale, nu voia să vorbească despre asta toată seara. 

— Tehnic, care e diferenţa dintre bărcile obiş- 
nuite și barje? 

Tom luă o gură de bere. 

— Se zice că o barjă poate să transporte o barcă, 
însă o barcă nu poate să transporte o barjă. E o 
întrebare destul de spinoasă și nu-mi închipui că te 
interesează chiar atât de mult. 

Îi zâmbi, ridicându-şi privirea spre ea. Chiar 
avea un zâmbet destul de drăguţ, adolescentin și 
fermecător totodată. 

Dora se simţea în stare să mimeze interecul pentru 
scurt timp, însă n-ar fi ţinut prea mult. Oricum, 
dacă ar vorbi despre bărci și barje, măcar el n-ar pune 
întrebări iscoditoare. Se cufundă în tăcere chibzuind. 

— Uite, zise Tom, sătul poate să-i aștepte răs- 
punsul. Se ridică lumea. Vine mâncarea la masă. Se 
pune treaba pe roate. 

«Jo o urmărea pe Dora din cealaltă parte a mesei. 
Părea mulțumită. După toate aparențele, tânărul 
superb de lângă ea o amuza și ea îl distra pe el. Era 
o fată aşa de drăguță, că ar fi fost păcat să se mărite 
cu cineva pe care îl cunoştea de-o viaţă. Și Jo se 
măritase de tânără, iar acum i se părea că-și irosise 
frumuseţea şi veselia pe primul tip care o abordase. 
La urma urmei, n-aveai cum să-ţi mai faci de cap 
odată ce te căsătoreai, cel puţin nu în opinia lui Jo. 

Ea şi Philip făcuseră parte dintr-un anturaj care 
se reunea pentru tot felul de lucruri — mergeau 
împreună la băut, la cinema şi la chefuri. Apoi s-au 
căsătorit şi a început viaţa reală. 

Michael, proprietarul barjei, făcuse parte din acel 
grup din tinereţe. Și el se căsătorise relativ devreme 
și Jo crezuse că pierduseră definitiv legătura. Însă 
se părea că Philip n-o pierduse, şi ea ştia că-i murise 
soţia şi trăia în prezent cu o femeie foarte stilată, 
în sudul Franţei. 

Jo nu-i purta pică lui Michael că trăia cu o femeie 
mai tânără. Teoretic, nu-i purta pică nimănui pentru 
că se lăsa condus de sentimentele sale, ci doar lui 
Philip, pentru că făcuse așa ceva în timp ce era 
căsătorit cu ea. 

Odată, cândva demult, se îndrăgostise de un alt 
bărbat. Nu simţise că fericirea lui Philip era intrinsec 
mai importantă decât a ei, însă trebuise să se gândească 
la Karen, la părinţii ei, la socri şi la o sumedenie de 
oameni care s-ar fi necăjit îngrozitor dacă ea ar fi 

spălat putina cu altcineva. Aşa că nu acţionase în 
nici un fel. 

Se gândise la bărbatul acela ani în şir, însă până 
la urmă i se ştersese din memorie, iar acum nici 
măcar nu mai avea idee cum arăta. 

Astfel că, atunci când Philip şi-a îngăduit să se 
încurce cu Ștoarfa (care era probabil o fată bună, cu 
o înclinaţie pentru bărbaţii mai în vârstă), trădarea 
fusese de două ori mai dureroasă, căci ea nu-l trădase, 
cu toate că şi-o dorise foarte mult. 

Acum își întoarse atenţia către femeia care îi 
vorbea. Unul din lucrurile pe care le observase de 
când se mutase pe barjă era că, atunci când doi 
oameni aveau ceva major în comun, conversaţia era 
ca şi închegată. 

— Trebuie neapărat să vii s-o vezi pe-a noastră, 
spunea femeia — Miranda, bănuia Jo. Am făcut multe 
modificări. 

— Trei surori e destul de rudimentară, zise Jo 
parcă scuzându-se, deşi redecorase cabina pilotului 
ca să se simtă ea confortabil și baia în cinstea Dorei, 
însă cum nu-i a mea, nu prea am ce să fac. 

— O să ieşi cu ea în larg? o întrebă Miranda 
înfigându-se în mâncare. 

— A, nu, n-aş putea să fac așa ceva. Aș fi mult 
prea neliniştită, ca să nu mai pomenesc răul de mare. 

— Eu mă cam agit când ne dezlipim de la mal, 
după aia însă îmi place. Multe femei sunt aşa. Noi 
nu trăim pe-a noastră, bineînţeles, dar petrecem cât 
mai mult timp pe ea. 

— Ca un weekend la țară? 

Miranda încuviinţă din cap. 

— Numai că, de când s-a pensionat Bill, stăm cu 
săptămânile pe ea ori de câte ori îmi permit să plec. 

— Ei, şi cu ce te ocupi? zise Jo, mai interesată 
decât lăsa să se vadă această întrebare convenţională. 

— Deţin în parteneriat un mic magazin de anti- 
chităţi. Nu trebuie să mă prezint acolo prea des, 
pentru că oamenii care își pun lucruri la vânzare 

stau cu rândul, însă cumpăr diferite obiecte pentru 
prăvălie. Lillian — partenera mea de afaceri — zice 
că nu rentează să oferim doar un loc de desfacere 
pentru alţi dealeri. Trebuie să ne vindem propria 
marfă. 

— Sună distractiv. 

— Chiar e. Îmi place la nebunie. Nu prea ne ies 
cine știe ce bani, însă așa nu mă vâr în nici un 
bucluc. Miranda se întrerupse. Tu cu ce te ocupi? 
Sau ai ieşit și tu la pensie? 

Jo nu se așteptase la această întrebare. Spre 
deosebire de Dora, care avea un răspuns pregătit, 
ea se simţea prinsă la înghesuială. 

— Nu cred că am ieşit la pensie, mai degrabă 
îmi caut o nouă carieră. 

— Serios ? Vai, ce bine! Oricât mi-ar plăcea slujba 
mea, ce minunat e să ai şansa de a o lua de la capăt 
cu tot! Nu crezi? 

Entuziasmul Mirandei era năucitor, așa că Jo 
trebui să se gândească o clipă înainte să răspundă: 

— Da, bănuiesc că da. 

Miranda gesticulă. 

— Scuză-mă, probabil că ţie nu ţi se pare deloc 
așa, însă mie îmi vine să solicit toate slujbele care-mi 
apar în cale. Şi știu că n-or să mă accepte ca grăjdar 
la vârsta mea, chiar de-aş ști totul despre cai. 

— Mai bea niște vin, zise Jo. 

Chiar se simțea foarte bine. 


— Ei, şi de distrat cum te distrezi? o întrebă 
Tom pe Dora când se întoarseră la masă cu farfuriile 
umplute până la refuz. 

— Ăă... cum adică? 

Dora ştia foarte bine la ce se referea Tom, însă 
avea nevoie de timp de gândire. Ea şi John ieşeau 
cu dulăii mamei sale la plimbare şi mergeau la 
supermarket pe post de divertisment. Nu prea credea 
că asta l-ar impresiona pe Ton. 

— tii tu, hobby-uri, chestii din astea. Ţi-ai luat 
vreodată un an de vacanță? 

— Nu. Tu? 

— Nu. O să călătoresc când o să strâng destui bani. 

— Și eu aveam de gând. Când mi-am găsit slujba 
de agent imobiliar, am crezut că n-o să dureze decât 
pe vară, însă nu ştiu cum s-a întâmplat de am rămas 
acolo. 

John nu dorise să plece haihui şi îl iubea, aşa că 
rămăsese acasă cu el. Acum trebuia să inventeze un 
motiv care n-avea de-a face cu John. 

— A, da? Cum așa? A fost chiar atât de fascinantă ? 

— În mod ciudat, da. Ador casele. 

— lar eu ador navele. 

Dora râse. 

— Atunci bine că n-avem de gând să ne combinăm ! 

Se opri brusc, dându-şi seama că deschisese chiar 
subiectul pe care sperase din toată inima să-l evite. 
Insă Tom părea destul de calm. 

— Ei, ştiu şi eu? De fapt, mă gândeam să te 
invit la un pahar. 

— Așa, deci. 

— O să te informez dacă o să intenţionez să-mi 
pun gândul în practică, spuse el grav. 

— Avertizează-mă mult şi bine, ca să pot să in- 
ventez un pretext, în caz că nu vreau. 

Dintr-odată se simţea mai relaxată. Doar nu depu- 
sese jurământul castităţii, numai că nu voia să se 
implice într-o relaţie. Tom nu părea genul care voia 
să se așeze la casa lui, cu ipotecă şi un labrador, ca 
John. El pleca în călătorii. Era mai în siguranță 
așa. li mai plăcea şi părul lui ondulat. John avea 
părul drept și moale. Mama ei găsea că seamănă cu 
Hugh Grant şi cumva chiar semăna. Se îmbrăca la 
fel. Tom purta blugi şi un tricou cu mesaj subversiv. 

— Permite-mi să-ţi umplu paharul, zise Tom cu 
un zâmbet pieziş. 

— OK, făcu Dora. 

— Care este cel mai lung fluviu din Insulele 
Britanice, inclusiv Irlanda ? întrebă gazda concursului 
ceva mai târziu. 

Spre uşurarea Dorei, cuplul de lângă ei făcuse 
echipă cu ea şi Tom, aşa că Tom nu trebuia să 
răspundă numai el la întrebări. 

— Tamisa, spuse cu încredere jumătatea mas- 
culină a cuplului. 

Il chema Derek. 

— Nu! Severn, mai mult ca sigur! zise Sheila, 
nevastă-sa. 

S-au tot contrazis cu Tom pe tema celor două 
fluvii, până când Dora se văzu nevoită să intervină. 

— A zis inclusiv Irlanda. In cazul ăsta, e fluviul 
Shannon. 

— Eşti sigură ? 

Trei chipuri uimite o pironiră cu privirea. Dora 
încuviinţă. 

— O, da. Nu ştiu eu multe, dg’ ce ştiu, ştiu. 

— Bine, dar sigur... 

— &crie-l, zise Tom. Nu mai avem timp de discuţii. 
Mai urmează o întrebare. 

Contribuţia Dorei a fost apreciată. Cum John se 
dădea în vânt după concursurile de cultură gene- 
rală, urmărise o groază la televizor. O înzestraseră 
cu o gamă de informaţii eclectice, chiar dacă nu 
erau din cale-afară de utile. Toţi recunoscură că 
echipa lor a câștigat tocmai datorită ei. 

— A fost genial! zise Tom, aplicându-i un sărut 
apăsat pe obraz. 

— Da! ziseră ceilalţi, trecând și ei la pupături. 
Acuma du-te şi alege un premiu pentru toată lumea. 
Ceva de băut, dacă se poate. 

Dora se întoarse cu o sticlă de rom. 

Derek și Sheila erau încântați de victorie. 

— Cei de pe Cenușăreasa câștigă de fiecare dată. 
la uitaţi-vă ce moace au, le-am tăiat macaroana! 
Acuma hai să mergem la noi, pe Avocet, și să pre- 
parăm nişte punci cu rom. 

— Bună idee, zise Tom. Aveţi lămâie verde? 

— Mă tem că eu nu pot să merg, zise Dora. Am 
venit cu Jo. Tipa de acolo, în bluză roșie. 

— A, da, zise Derek. Foarte nurlie. Păi invit-o şi 
pe ea. 

Nevastă-sa îl săgetă cu o privire avizată. 

— Pare prinsă cu echipa ei. Cred că au ieșit pe 
locul trei. 

— Mai bine mă duc lângă ea, zise Dora. 

Tom sări de pe scaun şi se duse după ea. 

— Unde arde? Vino să bei un pahar de punci, te 
conduc eu acasă. Mi-ar plăcea să mai stăm niţel de 
vorbă. 

— Uite ce e, sincer, nu caut deocamdată o relație, 
de nici un fel. 

Tom zâmbi larg. 

— Nici eu! Vreau doar să știu dacă ţi-ar plăcea 
să lucrezi într-un şantier naval. 

Jenată că o luase gura pe dinainte, Dora trăgea 
nădejde că Tom n-o să-i observe roșeaţa din obraji. 

— Ce? 

— Nu face faţa asta oripilată, mă gândeam doar 
la o slujbă de birou. Insă e în zonă şi s-ar putea să-ţi 
placă. 

Mulțumită că Tom nu făcuse nici o legătură între 
roșşeaţa din obrajii ei şi cuvântul cu „r“ pe care îl 
rostise ea, Dora continuă ceva mai veselă: 

— Doar nu poţi să-mi oferi tu o slujbă, nu? 

— Nu, dar te pot convinge s-o soliciți. Acum hai 
să-l zicem lui Jo că vă întoarceţi separat acasă. 

— Dora a fost genială la concurs, zise Tom când 
se alăturară grupului lui Jo. Apropo, eu sunt Tom. 
Dădu mâna cu Jo cam la fel cum dăduse și cu Dora. 
Mergem pe Avocet să ne bem premiul. O s-o aduc eu 
acasă în siguranță. Aţi stabilit cumva o oră obliga- 
torie la care o vreți înapoi? 

La început, Jo nu prea pricepu ce vrea să zică, 
apoi ideea i se păru haioasă foc. 


39 


— Nici vorbă! E femeie în toată firea, poate să 
facă ce vrea. Vezi numai să nu pice în apă în drum 
spre casă. Unde-i Avocet? E în port sau afară? 

— E afară, zise Tom, cu celelalte ambarcaţiuni 
ale turiștilor. 

— Atunci o să ai nevoie de o cartelă de acces, 
zise Jo. Uite-o pe cea de rezervă, voiam să ţi-o dau 
mai devreme, adăugă ea scotocindu-se în sân. 

— E tare! zise Tom conducând-o pe Dora pe scări 
în jos. Și nu locuieșşti la ea decât de o zi? 

— Da, însă o cunosc din copilărie, răspunse Dora. 
Oricum, ai dreptate. E tare. 


După ce şi-au băut premiul pe Avocet, Tom îi 
propusese să meargă pe vasul unde locuia el și să 
continue pileala, însă Dora refuzase cu fermitate. 
Se distrase (surprinzător de) bine în seara aceea, 
dar se făcuse destul de târziu şi, cu toate că Jo era, 
fără discuție, o femeie minunată, se prea putea să 
nu privească cu ochi buni mahmureala crâncenă de 
a doua zi a Dorei, mai ales când ar fi reluat curăţe- 
nia. Jo îşi făcea griji în legătură cu parada nautică. 
Oricum, Dora nu era în stare să gătească mahmură 
şi promisese să facă negrese ca să răspândească 
în barjă un miros plăcut şi ca să aibă cu ce să-i 
momească pe vizitatori. Jo cumpărase o groază de 
bere şi vin. 

— Ştiu că e o prostie, zisese ea, dar nu se poate 
să-mi treacă oamenii pragul fără să le ofer ceva de 
mâncare sau de băut. Ospitalitatea este păcatul meu 
capital. Apoi făcuse o pauză. Mă rog, unul din ele. 

— Care-s celelalte? întrebase Dora. 

— Obiceiul de a cumpăra haine din cataloage şi 
de a nu le returna dacă nu-mi veneau. 

— Şi ce făceai cu ele? 

— Le donam la prăvălia vreunei organizaţii de 
caritate. Insă asta era pe vremea când eram femeie 
întreţinută. Acum o să fiu mult mai pragmatică. 

Aşa că, mânată de acelaşi pragmatism, Dora îi 
urase noapte bună lui Tom. 

Capitolul, 3 


— Vrei o cană de ceai şi nişte pâine prăjită ? zise 
Jo încet, dar ferm prin ușa întredeschisă de la cabina 
Dorei. E aproape zece. Parada începe la unşpe. 

Dora deschise un ochi îndărătnic, apoi vinovat. 

— Vai, Doamne, îmi pare tare rău. 

— Deci ceai şi pâine prăjită ? 

— Nu, nu. Mă trezesc imediat. Fac un duș şi 
sunt iar la datorie, gata de curățenie. 

— E destul de curat acuma. Mai curat de-atâta 
nici n-o să facem vreodată, oricum. O să-ți pregătesc 
ceaiul până ieși de la duş. 

Jo închise încet ușa şi se întrebă dacă Dora nu 
cumva o să se culce la loc. Cu o anume doză de 
ușurare, o auzi intrând la baie, peste câteva clipe. 

Jo se distrase de minune cu o seară în urmă, 
totuși nu dormise prea bine. Parţial, era din cauza 
Dorei, o știa. Cu toate că protestase atât de vehe- 
ment, spunând că musafira ei era femeie în toată 
firea, n-a fost în stare să se liniștească până n-a 
auzit-o pe Dora intrând în casă. Și mai era Miranda, 
care o făcuse să râdă cu poftă şi care își dorea să 
devină grăjdar. O invidia pe Jo pentru şansa de a 
începe o nouă carieră și-i dăduse de gândit. Până 
atunci ea se considerase partea vătămată, care se 
lupta vitejește să-şi clădească o nouă viață. Acum că 
rezolvase mai mult sau mai puţin cu partea asta, îşi 
dădea seama că o nouă carieră era exact ce-şi dorea 
ȘI ce îi trebuia. 

Stătuse trează o mare parte din noapte, gân- 
dindu-se ce putea face. Nici pentru ea nu se punea 

problema să devină grăjdar. Însă avea anumite capa- 
cități. Se pricepea foarte bine la grădinărit, deși nu 
prea i-ar fi plăcut să se ocupe cu asta tot anul. Putea 
să gătească repede şi bine dacă trebuia, iar pe vremuri 
îi ieșeau torturi minunat de fanteziste: sculpturi 
din glazură, o artă aparte. Zâmbi când își aminti ce 
talente avea, însă îşi îngădui o amărăciune de-o 
clipă gândindu-se de câte ori nu gătise pentru plicti- 
coşii clienţi ai fostului ei soţ. Asta îi îndreptă firul 
gândurilor spre întrebarea : era el într-adevăr fostul 
ei soț dacă încă nu divorţaseră pe hârtie? Da, cu 
siguranță, hotărî ea. Nu mai era soțul ei, era soţul 
Ștoarfei, chiar dacă nu se căsătoriseră. 

Ar fi putut să se angajeze ca bucătăreasă într-un 
local sau ceva. Putea fi distractiv. Sau să se facă 
barmaniţă şi să poarte bluza roşie și lucioasă atât 
de apreciată la petrecere. Apoi își aminti că și barma- 
nițele trebuiau să fie mai tinere. Și poate că, dacă 
trebuia să stea la cratiţă toată ziua, nu prea s-ar 
distra la cârciumă. Sau la o cafenea? O cafenea 
drăguță, cu pretenţii, unde se servesc biscuiţi pentru 
ceai și brioşe? Se lăsă purtată de gânduri înapoi în 
timp, în copilăria ei. Saloanele de ceai Levănţica. 
Serveau tot felul de minunăţii: biscuiţi în formă de 
stea, prăjituri cu nucă de cocos, pricomigdale, biscuiţi 
nemţeşti, pandişpan, tort Battenberg cu marțipan 
și câte şi mai câte, toate făcute în laboratorul pro- 
priu. Da, chiar îi surâdea ideea asta. Nu știa dacă 
mai existau încă asemenea cofetării, poate doar în 
Richmond, oraș faimos pentru dulciurile sale marca 
Maids of Honour, situat la câţiva kilometri depăr- 
tare, însă era un început promițător. 

Până la urmă adormise cu gândul la grădina ei, 
întrebându-se care trandafiri înfloriseră. Oare Ștoarfa 
va învăţa să preţuiască la fel de mult ca ea tranda- 
firii ei moscaţi ce drapau fagul arămiu, cu floricelele 
lor roz pal? 

— Îmi pare foarte rău! 


42 


Dora apăru mirosind a gel de duș, cu părul ud şi 
încreţit. Luă o felie de pâine prăjită și și-o vâri pe 
toată în gură. 

— Trebuia să mă trezeşti mai devreme, bălmăji ea. 

— Trebuie să dormi bine, spuse Jo zâmbind. Știu 
că te-ai întors târziu. 

Se simţi invidioasă pentru o clipă, la tinereţe 
puteai să dormi cât aveai nevoie. 

— A, te-am trezit? 

— Ei, nicidecum, se grăbi Jo s-o liniştească. Din 
întâmplare, nu dormeam când ai intrat tu, atâta 
tot. Mai vrei niște pâine prăjită? Servește-te, deja 
am făcut-o. 

Dora acceptă din politeţe. 

— Te-ai simţit bine aseară? A fost mai drăguţ 
decât m-am așteptat, tre’ să recunosc, zise Jo. 

— Absolut. Concursul a fost foarte distractiv! 

— Concursurile sunt întotdeauna mai distractive 
când câştigi tu, însă și nouă ne-a plăcut. Cum e 
Avocet? 

— Foarte dichisit. Drăguţ, însă nu prea avea ce-i 
trebuie ca să fie pe gustul meu. Dora se încruntă. 
Ciudat, n-am avut nimic de-a face cu ambarcațiunile 
până acum două zile, iar acum simt că s-ar putea 
să-mi placă foarte mult. 

— Chiar ajungi să te ataşezi de ele. Pe Trei surori 
mă simt acum ca acasă. Jo curăță vreo două firimi- 
turi care căzuseră din pâinea prăjită a Dorei. Acuma, 
pot să-mi permit impolitețea de a te întreba dacă ai 
lăsat curat în baie? 

Dora încuviință, mestecând cealaltă felie de pâine 
prăjită. 

— Curat lună. Am şters până şi chiuveta cu 
prosopul, spuse ea, înghițind. Mai am unul, în caz 
că sunt probleme cu maşina de spălat. 

— Nu sunt probleme şi am şi eu o groază de 
prosoape. Tocmai cumpărasem unele noi când Philip... 
când Philip a făcut ce-a făcut şi nu m-am îndurat să 
le las. Imi plac la nebunie prosoapele. 

Gândul că poate ar trebui să muncească într-o 
prăvălie de prosoape sau un magazin universal îi 
zburătăci o clipă prin minte, apoi se făcu nevăzut ca 
un fluture rătăcitor. 

— Bun, păi, o să spăl vasele. După aia ce-ai dori 
să fac? întrebă Dora ridicându-se de la masă. 

— Să te apuci de negrese? 

Dora evident că uitase de negrese. 

— A, da. O să aprind acum cuptorul. Unde-i 
ciocolata ? Nucile ? N-or să fie gata, dacă apare cineva 
la unşșpe. S-a făcut unşpe, nu? 

Jo încuviinţă. 

— Numai că, din câte se pare, dacă ţii închisă 
ușa barjei, nimeni nu poate urca la bord. Asta ca să 
apuci să vezi și tu bărcile altora. 

— Dar n-o să vrei să faci așa ceva imediat, nu? 
întrebă Dora cu un aer dezamăgit. 

— A, nu, o linişti Jo. Dacă tot ne-am spetit, o să 
deschidem prăvălia. Făcu ochii mari de groază. 
Dumnezeule! Uite pânzele alea de păianjen! Cum 
de nu le-am văzut? 

— Or fi apărut azi-noapte, spuse Dora desfăcând 
ciocolatele din ambalaj și aruncându-le într-un vas 
termorezistent. 

— Te mişti vioi cu negresele alea. Se vede că ai 
mai făcut așa ceva. 

— A, da. Ii făceam mereu lui John. Când o să-și 
găsească o nouă prietenă, tre’ să-i dau reţeta. 

— O să afli când își găseşte altă prietenă? 

— Sigur. O să-mi zică toată lumea, fii pe pace. 

Dora îşi dădu seama că, pentru prima oară de 
săptămâni întregi, putea să aducă vorba de John 
fără s-o bufnească plânsul. Poate că în sfârșit am 
întors o nouă filă, se gândi ea ușurată. O linişte 
minunată o cuprinsese după seara petrecută cu oameni 
care n-o cunoşteau, nu-i cunoșteau trecutul și cu 
care putea fi ea însăși. 

Jo se ocupase de pânzele de păianjen dându-le 
jos cu o bucată de hârtie, însă descoperise un petic 

de mucegai care îi scăpase şi îl curăţă cu o periuţă 
de dinţi veche atunci când sosiră primii musafiri. 

— Bună ziua! E cineva la bord? 

Jo se repezi în direcţia timoneriei ca să conducă 
în casă cuplul. Ii ţinea minte de la petrecere, însă 
habar n-avea cum îi cheamă. 

— Bună! zise ea cu căldură. Mă bucur să vă văd. 

Păreau un cuplu un pic mai tânăr şi mult mai 
suplu decât ea. Din păcate, nu numai că nu-şi amintea 
cum îi cheamă, dar nu mai ţinea minte nici dacă îi 
plăcuse de ei. Tinereţea și suplețea puteau fi iertate 
doar când oamenii respectivi erau de treabă. 

Erau cu siguranţă prietenoși. 

— Salut, Jo. Eşti bine după aseară? 

Ce s-o fi întâmplat în seara trecută, de se întrebau 
dacă e bine? Poate doar voiau să știe dacă nu cumva 
era mahmură. Zâmbi vesel, sperând că nu păruse 
beată turtă. 

— Excelent. Voi? 

Femeia se strâmbă. 

— Un pic șubredă. Numai că tu n-ai băut coniac 
după cafea, nu? 

— Nu. Imi pare rău, nu mai ţin minte, pe ce 
barjă staţi? i 

— Nu stăm. Insă ne gândim să ne cumpărăm, 
așa că am venit în cercetare, spuse bărbatul. Pot să 
mă uit la motor? 

Jo arătă spre pătratul de metal ce acoperea com- 
partimentul motorului. Incă nu inspectase spațiul 
ăsta, hotărând să n-o facă după ce văzuse că trebuia 
să păşească pieziş în jos, pe o scară verticală, ca să 
ajungă acolo. Camera motorului putea fi un teatru 
de operaţiuni sau o groapă de gunoi — habar n-avea 
şi nici nu prea o interesa. Nu-și asuma nici o responsa- 
bilitate în ce privea lucrurile astea. 

— N-ai decât. 

Bărbatul săltă carcasa masivă şi privi în Jos, spre 
abis. 

— Hm. Ai cumva o salopetă de lucru? 

Jo scotoci prin cutiile cu unelte încastrate în 
banchetele din jurul mesei și scoase o salopetă. Era 
a lui Michael. Indesase în cutii toate lucrurile care 
îi aminteau de el la sosire, când era într-o fază 
antimasculină. 

Jo se întoarse spre soția lui. 

— Nu vrei să vezi camera motorului, nu? 

Femeia purta o pereche de pantaloni albi şi o 
bluză bretonă, cu dungi albastre și albe. Clătină din 
cap. 

— Vreau să văd cabina, unde se locuia pe vremuri. 

— Acolo locuiesc eu acum, zise Jo, încercând să 
n-o antipatizeze pentru că arăta bine într-o bluză 
care ar fi trebuit s-o îngrașe cu câteva kile. 

Însă cabina ei micuță era de vis, hotărî ea. Părea 
neglijată și lipsită de afecţiune când se mutase pe 
barjă, pentru că Michael dormise doar în cabina 
unde stătea acum Dora. Însă Jo se îndrăgostise de colţi- 
șorul acela şi îl transformase într-un proiect personal. 
Munca de redecorare o ajutase să scape de senzaţia 
de inutilitate pe care i-o lăsase plecarea lui Philip. 

Acum ridică raftul de lemn care masca uşile duble 
sub formă de lambriuri și își conduse musafira în 
jos, pe cele trei trepte de lemn ce duceau la cabină. 
Se simţea mândră şi un pic protectoare când venea 
vorba de eforturile ei. Pe jos era un covor gros, de 
un roșu închis, care îi dădea pe loc camerei un aer 
intim, și totuşi, datorită panourilor îmbinate, vopsite 
în alb, de pe pereți și tavan, şi a celor patru hublouri 
mari, lumina dansa pe toate suprafeţele, astfel încât 
cabina părea un adevărat refugiu scăldat în soare. 

Mai era un pat supraetajat care putea fi remontat 
pentru a alcătui o masă, însă Jo se săturase până 
peste cap să doarmă pe muchie, aşa că îşi cumpărase 
o saltea dublă. Nu era nevoie să transforme patul în 
masă, când avea la dispoziţie tot restul barjei. Pe 
pat era o cuvertură din petice pe care o adusese de 
acasă, pentru că fusese împletită de mama ei și deci 
îi aparținea. 

În dosul lambriurilor se aflau o mulțime de sertă- 
raşe şi spaţii de depozitare numai bune pentru hainele 
desperecheate, necălcate pe care le purta Jo în ultimul 
timp. Era până şi o baie minusculă în spatele unei 
uși. Spaţiul acela se transforma în cabină de duș, 
deși Jo nu investigase niciodată modul de funcţio- 
nare, căci, din cauza pereţilor joși, trebuia să stai pe 
budă în timp ce te spălai. Insă folosea chiuveta și 
toaleta şi acum pusese o vază cu flori pe raft. Mai era 
o vază cu flori în dormitor și toate hainele fuseseră 
îndesate în sertare. 

— Doar o sobiţă mai trebuie, îi zise Jo doamnei 
Bluză Vărgată, şi e perfect. 

— Unde să pui o sobă? întrebă femeia, mai degrabă 
oripilată decât curioasă. 

— Cred că ar fi mers în locul panoului ăstuia din 
tavan, răspunse Jo încruntându-se. Nu sunt sigură 
că i se zice tavan. Bărcile sunt ciudate. 

Doamna Bluză Vărgată râse și Jo hotărî s-o ierte 
că era mai tânără și mai slabă. La urma urmei, 
avea riduri de fumător în jurul gurii — nu era perfectă. 

— Ei, şi te bucuri c-o să locuiești pe o barjă? o 
întrebă Jo. Ă 

— Cred că da. Imi plac la nebunie perdeluțele de 
la hublouri. Șine duble pentru perdele! Foarte mecher ! 

— Ştiu. In general, nu sunt genul care se dă în 
vânt după draperii, dar când am văzut şinele duble, 
a trebuit să-mi iau şi eu câteva. 

Michael nu-şi bătuse capul cu aşa ceva, pentru 
că stătuse într-una din celelalte cabine. 

— Maie o cabină, unde poţi să faci duș în picioare, 
în cealaltă parte a bărcii. 

— Mi-ar plăcea s-o văd. 

Jo hotărî să facă o mărturisire. 

— Îmi pare tare rău, ţi-am uitat cu desăvârşire 
numele. 

— Terri, iar pe soţul meu îl cheamă Donald. 

Oare se simţea jignită că Jo uitase? Nu dădea 
impresia. 

— Terri, ce nume drăguţ, cum de l-am uitat? 
Hai să vezi restul casei. Dora, chiriașa mea, colega 
de barjă sau cum vrei să-i spui, face negrese. Mă 
întreb dacă-s gata. 

In caz că-şi găsea de lucru într-o ceainărie, tre- 
buia neapărat să-i ceară rețeta. 

Din salon se răspândea mireasma satisfăcătoare 
de ciocolată şi totul arăta imaculat, cel puţin în 
ochii lui Jo. 

— Ei, aici e salonul, unde se întâmplă totul, 
anunţă ea. 

— E foarte... intim, zise Terri, negăsind, se părea, 
altceva de zis. 

Nici Jo nu găsea. 

— Dora, spuse ea, pe un ton ceva mai vioi decât 
avusese intenția. Negresele alea miros divin. Sunt 
gata? 

— Mă tem că nu, răspunse Dora cu părere de 
rău. Peste vreun sfert de oră, cred. 

Simțind c-o apucă disperarea, Jo spuse: 

— O să-i arăt lui Terri baia. Mă întreb dacă 
Donald n-a pățit ceva în camera motorului. 

Dacă se întâmplase ceva, se întrebă ea, oare cum 
îl scoteau pe scara verticală? 

Baia trecu testul cu brio. Dora dosise prosopul 
ud, iar celelalte prosoape rămase erau aranjate frumos 
pe suport. Capacul veceului era lăsat şi nu se vedea 
nici o dâră de pastă de dinţi pe robinet. Viaţa fără 
bărbat prezenta clar anumite avantaje, reflectă Jo 
în timp ce Terri se extazia că descoperise o baie 
destul de mare încât să încapă o mașină de spălat 
în ea. Philip nu era în stare să se spele pe dinţi fără 
să scuipe pe robinet. 

— Şi aici ce-i? întrebă Terri, deschizând ușa unei 
cabine înainte să-i ajungă la urechi țipătul de oroare 
al lui Jo. 

— Nu intra... 

Nici n-aveai cum să intri. Această cabină minus- 
culă era debaraua cu rebuturi, unde era vârât orice 


48 


n-avea loc, unde era îndesat orice obiect de care te 
plictiseai, unde se dezvăluia acum privirii punga cu 
gunoi pe care Jo o pierduse în condiţii misterioase. 

— Sunt doar chiriaşă aici, zise Jo după ce trăsese 
la loc ușa, încercând, pe cât putea, să n-o trântească 
propriu-zis, dat fiind că un maldăr de haine vechi 
stătea în drum. Michael, proprietarul, mi-a zis să 
nu intru. 

— A, făcu Terri. Ca odaia aia din Barbă-albastră. 
N-a fost căsătorit de multe-multe ori, nu? 

Jo râse și se mai relaxă. 

— Doar o dată şi jumătate, aşa că e-n regulă. 

Era gata să adauge „Dar tu?“ din pură obișnu- 
inţă, însă reuși să se abţină la timp. 

— Hai să vedem dacă sunt gata negresele. O 
doză de ciocolată mi-ar prinde bine. 

Negresele fuseseră scoase din cuptor, dar nu apu- 
caseră să se mai lase. Jo nu ţinu cont de asta, insis- 
tând să le servească denivelate cum erau. Donald 
leșise din adâncimile camerei motorului și se apucase 
să-i toarne o relatare lungă și incomprehensibilă 
despre experienţa sa acolo. Cu privirea pierdută în 
gol, zâmbea și dădea din cap, ronțăind firimituri de 
negrese. Intr-un final, câteva voci venind dinspre 
timonerie îi aduseră alinarea. 

— Aş face bine să-i invit la bord, zise ea și o luă 
la fugă pe scări în sus. 

— Soţul meu s-a vârât în camera motorului, spuse 
o femeie foarte tânără într-o minijupă mulată şi 
pantofi cu toc. Eu, una, n-aveam nici un chef. 

Părea timidă şi stânjenită, de parcă ar fi preferat 
să se afle oriunde altundeva decât pe o barjă. 

— Vino jos să mănânci o negresă, spuse Jo, identi- 
ficând-o drept partenera îndărătnică a unui maniac al 
barjelor. Sunt încă un pic cam moi, însă sunt delicioase. 


— Spune-mi c-au plecat cu toţii, zise Jo ceva mai 
târziu, cu ochii închiși. Spune-mi că nu mai trebuie 
să răspund la nici o întrebare și nu mai trebuie 
să-mi cer scuze pentru halul în care e cabina mică. 

— Au plecat cu toţii, zise Dora, acuma e rândul 
nostru să mergem și să ne vârâm nasul în bărcile 
altora. Dar nu e obligatoriu, adăugă ea privind trupul 
moleștit, poate chiar adormit al lui Jo. Putem să 
rămânem aici. 

— N-ai chef să te duci singură? 

— Nu. 

Deși se simţea dezamăgită că n-a apucat să arunce 
o privire prin celelalte barje, Dora n-avea nici un 
chef să se autoinvite la bord, chiar dacă fix asta 
făcea toată lumea. Jo deschise un ochi. 

— Nu, vreau să-mi iau şi eu porția, zise ea. Stai 
numai să-mi mai trântesc un strat de boială. 

— Chiar ar trebui să-mi îndrept părul ăsta, spuse 
Dora trecându-și degetele peste buclele care de obicei 
erau îndreptate cuminte cu placa. 

__— Mie îmi place când îţi stă ondulat, observă Jo. 
Iţi dă un aer fermecător de răvăşit. Coafură mati- 
nală, adăugă ea. Parc-așa i se spune, nu? 

— Habar n-am, dar sună bine. 

Dora spera că lui Jo n-o să-i ia mult să se machieze 
și chiar nu i-a luat. leşi din baie peste câteva minute, 
spunând: 

— Păzea, concurenţă! O să mă apuc să deschid 
ușile străinilor și să-mi trec degetele peste suprafeţe 
în căutare de praf! Kim și Aggie nu-s cu nimic mai 
grozavi decât mine! 

— Doar n-a făcut nimeni una ca asta, nu? întrebă 
Dora îngrozită. 

— Ei, nu, recunoscu Jo, mă rog, poate cel mult 
metaforic. 

— Hai, o îndemnă Dora, care nu era tocmai într-o 
pasă metaforică. De unde o luăm? 

— Hai să-i căutăm pe Bill și Miranda, spuse Jo. 
Pe ei îi cunoaștem, n-o să fie atât de stânjenitor. 


Hepplewhite era o imitație de barjă olandeză pe 
care Bill și Miranda o comandaseră cu doi ani în 
urmă. Jo ţinea minte că auzise asta la un moment 

dat și îi împărtăși informaţia Dorei în timp ce căutau 
prin flotila de ambarcaţiuni turistice amarate pe o 
porțiune de mal. 

— A, uite-o, zise Dora. Au scris numele cu ditamai 
literele pe chestia aia din spate. 

— Se cheamă pupă, Dora, o corectă Jo. Nu prea 
mă pricep la bărci şi la chestiile de pe ele, cum le 
zici tu, dar atâta lucru ştiu și eu. 

— O să încerc să rețin, spuse Dora spăsită. 

— Ce bine că aţi venit tocmai voi, zise Miranda 
când dădu cu ochii de ele. Incă nu sunt chiar gata. 
Ieri am fost la un fel de vânătoare de antichităţi și 
încă n-am găsit loc liber pentru toate achiziţiile. 

— Bună, Jo, o salută Bill. Tu ești Dora, probabil. 
Bine-aţi venit la bord! 

In mijlocul salonului era o masă imensă, drept- 
unghiulară, ticsită cu cutii şi sacoşe de cumpărături. 

— Vedeţi unde bat? le întrebă Miranda, care le 
condusese sub punte. Masa asta se demontează cu 
totul, părţile se pun bine şi salonul arată mult mai 
în regulă fără ea, numai că avem toate lucrurile 
astea pe cap. 

— Păi, doar tu le-ai cumpărat, spuse Bill binevoitor. 

— Le-am luat la un preţ așa de bun, că trebuia 
să pun mâna pe ele. Insă aici e baiul, trebuia să le 
am pe toate şi o parte sunt rebuturi. Uitaţi-vă la 
oglinda asta. 

Luă o oglinjoară cu o ramă aurită foarte ornată. 

— Bine, dar e adorabilă! exclamă Jo. 

— E grav deteriorată, spuse Bill. Nici nu merită 
restaurată. E bună de aruncat. 

— Vai, nu se poate! protestă Jo luând oglinda 
din mâinile Mirandei. Ar putea fi așa drăguță! 

— Dar e varză. Uită-te, heruvimul a rămas fără 
un picior, nici nu se mai vede ce flori sunt astea f` 
mai bine de optzeci la sută din ornamente lipsesc. 

Miranda, deși evident de acord că oglinda putea 
fi frumoasă, se simţea obligată să-i scoată în evidenţă 
numeroasele defecte. 

— Sunt sigură că se poate face ceva cu ea, spuse 
Jo încă agăţându-se de idee. Din ce e rama? 

— Lemn sculptat, ornamentat cu foiţă de aur, 
răspunse Miranda. Restaurarea ar fi foarte complicată. 

— Și nu cunoaşteţi pe nimeni care ar putea s-o 
repare? 

— N-ar merita toate eforturile să căutăm pe cineva, 
e o artă rară, spuse Bill. 

— Atunci, aş putea încerca eu? întrebă Jo, care 
nu se îndura să lase oglinjoara. Mi-ar plăcea foarte 
mult şi e atât de trist să te gândești că va fi aruncată 
la gunoi, vândută la chilipiruri sau ceva de genul ăsta. 

— Ai mai făcut aşa ceva? se interesă Bill. Nu-i 
deloc uşor. 

— N-am mai făcut chiar una ca asta, însă pe 
vremuri îmi plăcea să restaurez. Aveam o carte cu 
diverse tehnici, finisarea lemnului după metoda fran- 
ţuzească, lăcuirea, chestii din astea. Sunt încăpă- 
ţânată de felul meu. Nu-mi place să mă dau bătută. 

— Dar chiar vrei să-ţi omori atâta timp? Ți-ar 
lua o veșnicie. 

Bil ridică o cutie, evident cu intenţia de a'o muta 
în altă parte, ca apoi să o aşeze la loc, învins. 

— Pe vremuri confecționai flori minunate din 
zahăr și alte cele, spuse Dora. Mai ţii minte tortul 
ăla pe care l-ai făcut când a împlinit mama patruzeci 
de ani? Era plin de flori și fluturașşi. 

— Am învăţat aşa ceva la un curs, răspunse Jo. 
Mă duceam la o mulțime de cursuri. 

Oftă, îngăduindu-şi o clipă de nostalgie. 

— Chiar te interesează oglinda aia veche? 

Miranda părea să simtă scăderea bruscă a mora- 
lului lui Jo. 

— O, da, răspunse Jo înseninându-se. Ador oglinda 
asta veche, în ea arăţi întotdeauna mai bine. 

— Atunci ce-ar fi să vezi ce poţi face? Dacă îţi 
iese, pot s-o scot la vânzare şi te alegi cu banii. Asta 
dacă nu vrei să fie a ta, zise Miranda. 

— Nu pot să am prea multe lucruri cât timp 
stau pe Trei surori, răspunse Jo. Și nici nu știu 
măcar dacă sunt în stare de aşa ceva. 

Nu-şi dădea seama dacă îi surâdea provocarea 
sau se simţea intimidată. 

— Încearcă, o încurajă Miranda. Mai am o mulţime 
de vechituri care au nevoie de restaurare, dacă desco- 
peri că ai talent pentru așa ceva. 

— Mamă! exclamă Dora observând un vas cu o 
nimfă fără cap întinsă de-a lungul prorei. Pe ea cum 
ai repara-o? 

— Mm. Nu prea știu, reflectă Jo. Probabil că aş 
căuta un cap cam de aceeași mărime ca să am un 
punct de plecare, iar apoi doar o aranjez și o cioplesc 
până arată în ordine. 

— Uite cum facem, propuse Miranda pe un ton 
vioi. O să adun toate lucrurile care au nevoie cel 
mai mult de o restaurare ca lumea și vezi tu ce poţi 
să faci cu ele. Ce să zic, continuă ea, o să fiu încân- 
tată-dacă-ţi descoperi într-adevăr talentul pentru 
așa ceva. Mărunţișurile astea sunt piese de colecție 
foarte căutate. 

— O să-mi încerc mâna şi dacă nu reuşesc, ei 
bine, pagubă-n ciuperci. 

— Ei, acuma, aveţi de gând să-mi vedeţi barja 
sau ce? le întrebă Bill, un picuţ cam patetic. 

— A, da, răspunse Dora. De-abia aştept. 

— Dacă nu mă puneţi să mă uit la motor, spuse 
Jo. N-am nici o treabă cu motoarele. 

Capitolul, 4 


— Sunt atât de diferite! îi spuse Dora lui Jo 
ceva mai târziu, în timp ce mergeau de-a lungul 
debarcaderului, spre următoarea pasarelă. Închipuie-ţi, 
o baie în toată regula, cu cabină separată de duș pe 
o barcă! 

— Unele din barjele astea de pe Tamisa sunt 
imense, spuse Jo, mai degrabă nişte mansarde recon- 
diționate decât bărci, de fapt. Oferă ditamai spaţiul 
de locuit. 

— Şi pardoseala aia divină din ultima barjă! 

— Parchetul dă bine, încuviinţă Jo, însă se adună 
praf, nu glumă. Covoarele îl ţin în ele până dai cu 
aspiratorul. Pardoseala din lemn trebuie ştearsă 
întruna. Doar am așa ceva acasă. Adică aveam aşa 
ceva în fosta mea casă. Ce fire de praf, ghemotoace 
cât brotăceii de mari! 

Imaginea îi stârni Dorei un surâs. 

— Ce drăguţ sună! Mă faci să mă simt crudă 
că-i dau cu mătura. Dumnezeule mare, or să ne lase 
la bord? Arată superb! 

Dora nu prea ştia dacă Jo se referise la fosta ei 
casă din pură obișnuinţă sau dacă era ceva mai 
profund. Nu voia să o vadă tristă, nu atunci. 

Jo nu părea tristă şi manevră eficient diversele 
bare şi frânghii pe care trebuia să pășești. Dora, 
mai puţin familiarizată cu asemenea obstacole, puse 
piciorul pe puntea barjei Hildegarde ceva mai târziu. 

O tânără era gata să le întâmpine. Zâmbi cu un 
şarm profesional. 

— Salutare şi bine aţi venit la bord! Hildegarde 
e o navă motorizată de lux, lungă de treizeci de 
metri şi lată de cinci. 

— A, bun. Drăguţ, spuseră Jo și Dora mai mult 
sau mai puţin într-un glas. 

— Eu sunt Carole. Proprietarul nu se poate pre- 
zenta momentan, aşa că am sarcina să-i conduc pe 
vizitatori. 

— E cumva de vânzare? întrebă Jo. 

— A, nu. Fac pe ghidul în locul lui Marcus, pentru 
că el nu poate să vină. 

Ce chestie, se gândi Jo. Marcus nu era un nume 
chiar atât de comun. 

— Pe vremuri cunoşteam un Marcus, spuse ea, 
cu mulţi ani în urmă, când eu şi Philip eram la 
început. Probabil că nu e el, adăugă ea, observând 
vârsta lui Carole şi făcând un calcul. 

— Haideţi să vă arăt mai întâi puntea, spuse 
Carole, luând-o înainte. 

— Minunat, mormăi Dora încercând să se prindă 
ce hram purta femeia aceea în viaţa proprietarului 
barjei. 

Era soţia sau doar iubita? Sau chiar o simplă 
amică ? Bra zveltă şi elegantă, îmbrăcată într-o pereche 
splendidă de pantaloni de mătase, cu un maiou asortat. 
Era bronzată, corect machiată, cu o coafură bine 
întreţinută. Cu toate că Dora nu intenţiona să devină 
coafeză — avea o pregătire mult prea bună, în opinia 
ei —, se considera aptă să depisteze coafurile potri- 
vite cu stilul persoanei în cauză. Carole era un expo- 
nent al posesoarelor de coafuri perfecte. Jo, spre 
regretul Dorei, nu era. 

— După cum vedeţi, aici este spaţiul de relaxare. 
Minunat, nu? Marchiza e acționată electric, se ridică 
și se coboară prin apăsarea unui buton. 

— Splendid, spuse Dora. 

Cumva îi părea rău de Carole. Cu toată frumu- 
sețea şi hainele ei minunate, lăsa impresia de singură- 
tate. Se întrebă dacă Marcus ăsta se purta frumos 

cu ea. Ce bărbat şi-ar fi lăsat femeia singură să-i 
prezinte barca, asta dacă nu cumva erau căsătoriţi 
sau ceva? 

— Există şi o rampă hidraulică pentru mașină, 
continuă Carole. Marcus e plecat cu maşina acum, 
însă asta înseamnă că, proaspăt sosit la ţară, poţi 
ajunge cu maşina la magazin sau la hotel. Dacă 
vrei, bineînţeles. 

Și Carole voia, din câte vedea Dora. Barja era 
probabil febleţea lui Marcus, iar ea se bucura de 
situaţie. Fraiera. 

— Foarte util, comentă Jo. AĂă... am putea să 
intrăm? Mă interesează mai degrabă interiorul 
bărcilor... 

— Barjelor, o corectă Carole. 

— Decât exteriorul, termină Jo cu un zâmbet rigid. 

— Desigur, şi pe mine, serios, spuse Carole, însă 
Hildegarde are atâtea dotări minunate, că nu vreau 
să-mi scape vreuna. Acum suntem în timonerie, anunţă 
ea cu mândrie peste câteva clipe. 

Dora văzuse deja destule barje ca să nu se mai 
minuneze de diversitatea lor, însă timoneria aceea 
chiar era cu totul altfel. Pentru început, nu conţinea 
nici o plantă. 

Avea ceva ce părea a fi o punte de comandă. 
Puteai să manevrezi cârma așezat pe un fotoliu, la 
un panou de echipament electronic pe care Carole 
i-l prezenta acum lui Jo, care asculta răbdătoare. 

Dora o luă la întâmplare pe scări, întrebându-se 
în treacăt cum de nu mai erau vizitatori. S-ar fi 
așteptat ca lumea să dea năvală cu prima ocazie. Îi 
plăcea interiorul. Salonul era lambrisat cu lemn 
deschis la culoare. Avea o sobă cu lemne nefolosită, 
pe care Carole (Carole trebuia să fie) plasase un 
buchet de flori uscate. Pe podea era un covor în 
culori pale, însă mobila era aranjată atât de sime- 
tric, încât parcă măsuraseră cu rigla. Era frumos, 
dar nepersonalizat, decise Dora. 

Totuși exista şi un raft cu cărţi. Dora se îndreptă 
spre el, ca să-şi găsească o ocupaţie cât aștepta să 
coboare Jo și Carole. Cărţile, observă ea oripilată, 
erau așezate în ordine alfabetică şi nu se afla nici 
un roman printre ele. O trecu un fior. Nu-şi permitea 
să intre în celelalte camere neînsoţită, ar fi lăsat 
impresia că își vâră nasul în casa altora, așa că se 
duse la fereastră, o fereastră adevărată, cu sigu- 
ranţă, nu un hublou. Dincolo de întinderea de apă 
se zărea Trei surori. De acolo, părea destul de elegantă, 
până şi Dora putea să aprecieze designul minunat. 
Insă pe dinăuntru era în mod clar o barcă adevărată. 
Hublourile rotunde, cu geam gros, lăsau să pătrundă 
lumina în salon, însă nu puteai să admiri priveliștea 
prin ele. Ferestrele mari de pe Hildegarde ofereau 
o perspectivă splendidă. 

— Așa, aici e salonul, spuse Carole intrând, urmată 
de Jo, care părea obosită. Vedeţi cât de spaţios e? 

— Barjele astea oferă o groază de spaţiu locuibil, 
nu? comentă Jo. 

— lar cabina proprietarului e mortală ! se extazie 
Carole, convingând-o astfel pe Dora că în ea nu 
murise totul, însă cu siguranţă cunoscuse ceea ce 
francezii numeau „mica moarte“. 

Oare cum era Marcus? se întrebă ea, compăti- 
mind-o pe Carole pentru că se lăsa folosită de el. 
Insă apoi se admonestă că judecă atât de aspru 
oamenii. Nu ştia nimic despre relaţia lor şi, la urma 
urmei, nici ea nu era tocmai expertă în relaţii. 

Dormitorul era de-a dreptul minunat, trebuia să 
recunoască. Işi dădea seama că şi Jo se străduia să-l 
urască. Patul încastrat din lemn de mahon li se 
păru amândurora elegant, cu sertare sub el, care se 
trăgeau „lin ca mătasea“, cum se exprima Carole. 

— Probabil ca să se asorteze cu așternuturile, 
murmură Jo, spre amuzamentul mascat al Dorei. 

— A, da, lenjeria de pat e de mătase, încuviinţță 
Carole, după care se încruntă, având impresia că 
spusese ceva dubios. 

— Măiculiţă, făcu Jo. 

— Iar toate sertarele sunt căptușite cu hârtie 
parfumată. 

— Uau! exclamă Jo, chinuindu-se în mod vizibil 
să-și menţină treaz entuziasmul. 

— lar aceasta — spuse Carole cu un ta-ra nerostit, 
dar subînţeles — este baia. 

Dacă se așteptase la ceva anume, şi în ziua aceea 
impresiile Dorei despre ce se găsea cel mai probabil 
pe o barjă atinseseră o paletă foarte largă de opţiuni, 
asta nu inclusese o cadă încastrată într-o plintă 
înaltă, înconjurată de plăci de faianță cu desene 
reprezentând zei şi zeițe goale pușcă, şi în nici un 
caz nu se așteptase să fie turcoaz. 

Se uită la Jo, sperând să nu li se întâlnească 
privirile. Jo rămăsese cu gura căscată, însă o închise 
imediat ferm. Apoi o deschise din nou. 

— Cât de des trebuie umplute rezervoarele ca să 
folosiţi regulat cada de baie? întrebă Jo. 

Urmă un răstimp de tăcere. 

— Umplem cada doar când funcţionează dotările 
de amarare. Altfel, folosim duşul. E un duș cu jet 
puternic, desigur, cu multiple reglaje. 

Jo şi Dora îl admirară o clipă. 

— Şi navigaţi mult cu ea? întrebă Jo. 

leșiseră din baie şi se întorseseră în salon. 

Cu toate că se declarase o victimă cronică a răului 
de mare și era îngrozită de așa ceva, Jo lăsa clar 
impresia cuiva care de-abia aștepta să traverseze 
Canalul Mânecii cu barja şi să exploreze canalele 
Europei. 

Increderea în sine a lui Carole păru să pălească 
un pic. 

— Nu tocmai. Cel puţin, nu de când eu şi Marcus... 

Zgomotul iscat de cineva care urca pe punte o 
făcu pe Carole să tresară ca o mangustă. 

— Numai puţin, mă duc să întâmpin noul grup, 
spuse ea şi urcă agilă scările. 

Dora se așteptase ca Jo să se scuze pentru amân- 
două și să o urmeze, însă aceasta luase o fotografie 
și se uita lung la ea. Când ridică privirea, ochii îi 
surâdeau. 

— Cred că e Marcus ăla! Ceva mai îmbătrânit, 
desigur, însă sunt sigură că el e! Ce nostim! 

— Ciudat! Cum l-ai cunoscut? 

— Incerc să-mi amintesc. Era prietenul unui pri- 
eten, cred, şi s-a alăturat găştii noastre chiar după 
ce am început eu relaţia cu Philip. 

— Deci cum era la tinereţe... când era mai tânăr? 
întrebă Dora. 

— Sincer, dacă n-aş fi fost atât de în limbă după 
Philip, poate m-aş fi simţit tentată să mă vâr într-o 
mică aventură. Am avut odată o discuție lungă — 
habar n-am despre ce — și mă privea foarte intens, 
știu că m-a făcut să mă simt ca şi cum eram singura 
fată din încăperea aia. 

— Deci era încă de pe atunci un tip atrăgător? 
întrebă Dora, privind peste umărul lui Jo la fotografie. 

— O, da. Îmi amintesc că noi, fetele, îl credeam 
foarte sexos, dar la modul dur. Nu era propriu- zis 
frumos, ca Philip. Însă periculos. Era şi foarte sigur 
pe el, din câte-mi amintesc. Și avea reputație de 
playboy. Acum, presupun, s-ar zice că are fobie de 
relații, spuse Jo punând fotografia jos. 

— Nu mi-ar prinde rău un tip din ăsta cu fobie 
de relații, spuse Dora gânditoare. Un playboy e fix 
ce-mi trebuie mie acum. 

— Carole probabil că e de aceeaşi părere, râse 
Jo. Iar Marcus tre’ să fie în formă, ca să țină pasul 
cu ea. Apoi zâmbetul îi pieri. Tocmai mă gândeam, 
oare toate cuplurile alea pe care le cunoşteam or 
mai fi încă împreună? Michael a rămas văduv, dar 
acum are o iubită mai tânără, Philip s-a ales cu 
Ștoarfa, iar Marcus o are pe Carole — deși, la drept 
vorbind, n-o avea la vremea aia. Însă toți bărbaţii 
sunt cumva programațţi să dorească o altă femeie, 
când aia pe care o au a depăşit vârsta fertilității? 

— Doamne, ce idee oribilă! 

— N-are a face, zâmbi Jo, acum plecarea lui 
Philip mi se pare o evadare fericită. Hai, Carole s-a 
ales cu încă o tranșă de musafiri de plimbat prin 
barjă, ar fi cazul să mergem. Pe unde să ne mai 
vârâm nasul? 

li făcură cu mâna lui Carole, care îi explica de 
zor unui cuplu cum funcţionează rampa auto, și 
coborâră de pe Hildegarde. 

— Ai chef să ne fâţâim prin barca aia de la 
capăt? întrebă Dora. 

— E un remorcher, cred că motorul ocupă cea 
mai mare parte a navei. Mă simt cam obosită. Hai 
să ne întoarcem la barja Mirandei și a lui Bill. Ne-au 
promis că ne servesc cu ceai. 

De fapt, au băut un pahar de Pimm'. 

— Vino să te odihneșşti pe lauri, spuse Miranda. 
Am avut de tras, aşa-i? E atât de obositor să fii 
drăguţ cu oamenii. O să stăm pe punte şi o să băgăm 
groaza în turişti. 

— Mm, minunată idee, răspunse Jo trântindu-se 
lângă ea. Ştii când are loc votarea şi tot tacâmul? 

— Votarea?! exclamă Dora. Despre ce-i vorba? 

— Votăm care barjă ne place mai mult, explică 
Miranda turnând limonadă. Mi se fâlfâie, pe bune. 
Mă rog, ştiu că ar trebui să-mi pese, însă nu mi se 
pare ceva din cale-afară de important. Cum vi s-a 
părut Hildegarde ? E extraordinară, nu? 

Le întinse paharele și Dora se așeză lângă Jo. 

Dora închise ochii şi-şi întoarse fața spre soare. 
Era atât de plăcut acolo, se gândi ea, departe de 
reproşuri, aranjamente, anulări şi, mai presus de 
toate, de vinovăţie. Nu putea să lase cu totul în urmă 
vinovăția, desigur. John încă suferea din dragoste şi 
ea îl rănise atunci când își dăduse seama că, deși îl 
iubea prietenește, nu și-l dorea drept soţ. Nici nu 
știa exact când avusese loc schimbarea asta, ci doar 
că trebuise să pună capăt planurilor de nuntă înainte 
de a fi prea târziu. Nu putea să stea acum cu sufletul 
împăcat. Oricum, era mai bine decât ar fi fost după 

ani în şir de nefericire și cu copii, pe deasupra, la 
care să fie nevoită să se gândească. Işi împinse în 
subconștient gândurile acelea incomode și se concentră 
asupra perfecţionării bronzului de pe față sau, mai 
potrivit spus, asupra obţinerii unei urme de bronz 
pe față. Mama ei îi spusese că trebuia să aibă pielea 
albă la nuntă şi o ţinuse la umbră, cu creme solare 
cu factor de protecţie ridicat. Un alt fel de vinovăţie, 
de data asta unul plăcut, se suprapuse peste restul. 
Se simţea vinovată până şi pentru că nu-i mai venea 
să plângă. Insă asta se întâmpla pentru că nu-i mai 
rămăsese nici o lacrimă de vărsat, ştia ea. De fapt 
nu era superficială şi crudă, ci plânsul o sleise de tot. 

— Ai adormit sau doar cochetezi cu cancerul de 
piele ? 

O trezi o voce de bărbat, familiară și glumeaţă. 
Clipi din ochi, zărindu-l pe Tom. 

— Nu cred că faci cancer de piele în zece minute, 
cel puțin nu în Anglia. 

Tom clătină din cap. 

— Mai bine să nu rişti. 

— De unde-ai răsărit? îl întrebă. 

— Vrei un Pimm's, Tom? întrebă Bill, care se 
ivise în acelaşi fel misterios. 

— Grozav! Mersi, răspunse Tom. Eram în camera 
motorului. Bill are o problemă și încercam să-l ajut. 

— Stiam eu că bine fac să nu îmi vâr nasul 
pe-acolo, mormăi Jo. 

— Şi aţi rezolvat-o? întrebă Miranda. 

Nu părea prea preocupată, de parcă treaba ei era 
mai degrabă să stea la soare sorbind Pimm's decât 
să se preocupe de motoare. 

— Mm, aşa cred, răspunse Bill. Tom a făcut treabă 
bună. Poftim, dă-l pe gât. 

Dora își zise că n-ar fi fost politicos să mai doarmă, 
acum că erau cinci oameni în jur, şi se ridică în 
capul oaselor, clipind de la soare, încă amorţită după 
puiul de somn pe care-l trăsese. 

— Ei, şi ce se mai întâmplă diseară? întrebă Jo. 
Ceva? Eu, una, s-ar putea să mă retrag devreme. 

— Aiurea, spuse Bill. O să fie un grătar. Aduceţi 
ceva mâncare şi niște vin, gătim la grămadă. Miranda 
a adus juma de vacă de acasă, așa că haideţi la noi. 
Și tu, Tom. 

— De fapt, eu aş putea s-o răpesc pe Dora de la 
eveniment, dacă vine, spuse el. 

Dora stătu ceva mai ţeapănă. 

— Imi poţi oferi ceva mai bun decât o jumătate 
de vacă? 

— Și un lac de vin, adăugă Miranda. 

— Vreau să-ţi arăt gravurile mele, spuse Tom. 
Sau, mai bine zis, hărăbaia mea. 

— Cum adică hărăbaie ? întrebă Dora. 

Pe deasupra păhărelului de Pimm's, Tom îi aruncă 
o privire în care se citea mila. 

— E un termen argotic, înseamnă casă, spuse el. 

— A! gesticulă ea înciudată spre el. Asta ştiam. 
Credeam că are de-a face cu bărcile sau ceva. 

— Și eu, spuse Jo. 

— Mă rog, are de-a face, recunoscu Tom, iar 
hărăbaia mea e o barcă, însă nu asta voiam să spun. 
Vino s-o vezi cu ochii tăi. 

Dădu peste cap ultimele picături de Pimm's, după 
care îi luă Dorei paharul din mână și îl aşeză pe 
masă. Apoi o trase în picioare. 

— Se pare c-o luăm din loc, le spuse el celorlalți 
pe un ton de scuză. 

— Distracţie plăcută, drăguţa mea, spuse Jo. 
Sunt convinsă că Tom o să te conducă acasă în 
siguranţă dacă se face târziu. 

— A, Jo! Promit să nu vin iar târziu şi să te trezesc. 

Dora se simți inundată de un nou val de vinovăție. 

— Trebuie să veniți să mâncaţi, spuse Miranda. 
Puteţi să profitaţi și voi de haleala gratis. 

— Doar nu mă acuzi că ciupesc din cârlig, nu? 
spuse Tom indignat. 

— Ba da, răspuse Miranda pe un ton calm. 

Dora hotărî să nu întrebe ce însemna expresia 
aceea şi îl urmă pe Tom în sus, pe scară, către doc. 

Capitolul, 5 


Dora s-a decis că-i place de Tom. Era foarte diferit 
de John, care era blajin și avea un umor potolit, 
însă nu o distra ca Tom. Și ce o bucura cel mai tare 
era că Tom pleca în călătorii. Dacă s-ar fi înfinipat 
ceva între ei, ceea ce era puţin probabil, relația și-ar 
fi găsit sfârșitul firesc, şi ar fi fost și mai palpitant 
să meargă undeva cu un tip pe care nu-l cunoștea 
de la șaptesprezece ani. 

— Dă-mi mâna, îi spuse Tom și o trase pe Dora, 
ajutând-o să urce ultimele trepte. E un pic mai 
departe, e în regulă? 

— Super, spuse Dora. 

Îi plăcea şi compania lui Tom. Nu se simţea la fel 
de în siguranţă cum fusese cu John, care avusese 
grijă de ea, însă o iniţia în tot felul de lucruri noi 
și nu sugerase că ar vrea ceva mai mult decât prie- 
tenia ei. Și asta era posibil să se datoreze faptului 
că nu mai era nimeni de vârsta lui în zonă. 

— O să mai vină probabil lume de pe alte bărci. 

— Adică oameni care locuiesc în danele de acos- 
tare, ca Jo? 

Tom râse. 

— Nu, nu ca Jo. Sunt oameni drăguţi, dar... el... 
După o ezitare, continuă: O să vezi. 

Era ceva de mers până la „Hărăbaia lui Tom“. Se 
îndepărtară de zona docurilor, cu pubul și magazinul 
de pe colț, luând-o pe un drum care ducea la un pâlc 
de copaci. 

— Sunt niște bărci ancorate pe o insulă, îi explică 
Tom. Nu se ajunge cu maşina şi e o amplasare mai 
neoficială, însă nouă ne place. 

— Cum adică neoficială? 

— Adică ne pot da afară pe neanunţate, însă ne 
convine. Nu e chiar aproape de serviciu, cum e spaţiul 
de acostare pus la dispoziţie de şantier, însă merită 
deranjul, adăugă el, simțind poate oroarea Dorei la 
gândul unui trai atât de nesigur. 

— Eu nu cred că aş face față, spuse ea aproape 
pentru sine. 

— Ar trebui să ieşi și tu mai mult în lume, zise 
Tom şi Dora izbucni în râs. 

Avea dreptate, chiar ar fi fost bine. 

Cu toate că asta îşi propusese să facă, încă se 
simțea agitată când el o conduse pe un podeţ de 
lemn care se hâţâna într-o parte şi-n alta, ducând 
spre insulă. Insula era acoperită de copaci înalţi, 
astfel încât nu părea să mai rămână loc pentru 
poteca mâloasă care se strecura spre cealaltă parte, 
unde erau ancorate bărcile. Oricum, era de-abia spre 
sfârşitul după-amiezii și n-avea cum să se întâmple 
ceva prea dezastruos — spera ea. 

— E rezervaţie naturală, spuse Tom, de-asta 
n-avem voie aici, însă nu deranjăm cu nimic păsările. 

— De unde ştiţi? Le-aţi întrebat? 

— Da, încuviință Tom. Au zis că n-au nici o pro- 
blemă. 

Dora își muşcă buza. Lui Tom nu-i făcea nici un 
pustiu de bine, nimănui nu-i făcea, să creadă că 
glumele lui erau tot timpul de efect. 

Nu era deloc uşor să ajungi pe barca lui Tom. 
Era genul de ambarcaţiune pe care Dora ar fi crezut-o 
mai degrabă din plastic, plutind pe spuma dintr-o 
cadă pregătită pentru baie. Era mică şi lată, drapată 
cu o prelată impermeabilă. O privi neîncrezătoare. 

— Aşa, zise Tom, care se urcase la bord pe neob- 
servate. Pune piciorul pe copastie. Chestia asta de 
aici — o lămuri el arătând spre bordura bărcii — şi 
te trag eu pe punte. 

Au fost necesare câteva încercări lipsite de orice 
graţie. Intr-un sfârşit, Dora a reușit să depășească 
limitele de mișcare pe care i le impuneau blugii și 
să-şi ridice ca lumea piciorul. Atunci Tom se opinti 
s-o ridice la bord, într-o învălmăşeală de braţe şi 
picioare și un. colac de parâme care se vârâse şi el 
cumva în toată povestea. 

— Nu prea am fost proiectată pentru traiul nautic, 
se scuză Dora după ce își repuse membrele în ordine 
şi se ridică în picioare. 

— Aiurea, îţi trebuie un pic să te adaptezi. Și 
blugi mai largi. 

Dora se scutură de praf. 

— Dacă ştiam c-o să mă apuc de acrobaţii, aș fi 
venit într-un combinezon de gimnastă. 

— Ei, al aşa ceva? 

— Desigur, roşu cu paiete, spuse ea cu gândul la 
bluza lui Jo. 

— Și nu-ți intră în... Mă rog, nu contează. 

Dora știa prea bine ce-avusese de gând să zică, 
însă îi rămase recunoscătoare că nu şi-a dus ideea 
la capăt. Părea să-şi dea seama că ea nu se simţea 
în largul ei şi, cu toate că intenţiona clar să întindă 
coarda, avea destulă minte ca să nu se miște prea 
repede, făcând-o astfel să-şi înfigă călcâiele în pământ. 

— Intră, zise el acum, ridicând bocaportul. 

Scările ce duceau sub punte erau chiar mai abrupte 
şi mai înguste decât acelea de pe Trei surori. Dora 
bâjbâi cu piciorul, fără să se prindă cum să-și întoarcă 
tălpile. 

— Ila-o cu spatele, îi sugeră Tom. 

Când Dora ajunse la capăt şi se întoarse cu faţa 
spre încăpere, văzu că nava nu părea să aibă nici un 
fel de mobilă, nici încastrată, nici nimic, şi aproape 
tot spaţiul era ocupat de o saltea, câteva perne şi un 
sac de dormit. Era mizerie și un miros persistent, o 
combinaţie de sac de dormit nespălat, igrasie şi 
bețișoare aromate. Partea din Dora care era leită 
mama ei simulă un pas înapoi oripilat. 

— E... o încăpere mică, zise ea, sperând că n-a 
strâmbat din nas la propriu. 

— O să deschid nişte hublouri, spuse Tom. Le 
țin închise cât sunt plecat, pentru că altfel... ah, 
prea târziu. Sper că-ţi plac pisicile. 

O mâţă atât de mătăhăloasă că probabil existau 
oameni care o raportaseră la poliţie sau în ziare 
drept „Bestia de pe Malul Tamisei“ se prelinse prin 
hublou și ateriză la picioarele lui Tom, cu o bufnitură. 
Apoi deschise botul şi miorlăi. 

— Animal oribil ce ești! spuse Tom, mângâind-o 
totuși afectuos după urechi. Nu ţi-a dat nimeni de 
mâncare ? 

— N-am mai văzut în viața mea o pisică așa de 
mare. E a ta? întrebă Dora impresionată. 

__— E a nimănui. Trăiește pe spinarea tuturor. 
Asta da ciupit din cârlig, adăugă el. E un motan 
borfaş. Cred că stăpânul lui a plecat şi el a rămas. 

— Probabil îi plăcea să locuiască într-o rezer- 
vaţie de păsări. 

— Spre lauda lui, spuse Tom râzând, nu l-am 
văzut niciodată cu vreo pasăre moartă în gheare. Și 
îi dăm toţi de mâncare, aşa că de ce i-ar veni să iasă 
la vânătoare? 

— E foarte frumos. Cum îl cheamă? 

— Zbârlici sau Inspectorul. 

— Ce? 

— A venit un inspector odată să controleze o 
barcă, iar motanul s-a vârât prin toate crăpăturile şi 
găurile, de câte ori se sălta o scândură, ca să verifice 
starea lucrurilor. Zbârlici e un nume mult prea kitsch 
pentru o asemenea creatură, nu ţi se pare? Mă rog, 
gata cu subiectul ăsta, vrei să bei ceva? 

Tom merse la proră, unde o plită cu gaz şi o 
chiuvetă micuță indicau prezenţa unei bucătărioare. 

— Mhm. Ceva fără alcool, te rog. 

— Să vedem ce am. 

Deschise un bufet de sub chiuvetă şi se apucă să 
scotocească înăuntru, în timp ce Dora îl mângâia pe 

Inspector, ca strategie de autoapărare. Părea la fel 
de avid de afecțiune pe cât era de mâncare și Dora 
avea impresia că, dacă nu-l mângâia ca lumea, motanul 
ar putea decide că era o delicatesă pe care i-o adusese 
Tom. 

— Ia loc. Tre să fie şi altceva pe aici decât detergent 
de vase, mormăi Tom. 

— Pentru mine sau pentru motan? 

Dora își învinse sila şi se lăsă pe o pernă, mai 
mult din cauza tavanului jos. Nu putea sta dreaptă 
decât în mijlocul bărcii. Tom trebuia să se aplece de 
spate până şi acolo. 

Motanul i se aşeză pe genunchi, lățindu-se în 
poala ei și pe perniţă, iar Dora începea să nu mai 
perceapă aşa de acut mirosul, când se auzi un ciocănit 
în bocaport. Tom încă mai scotocea prin cutii. 

— Aloo! Eşti gata de-o vizită? Sau eşti în pielea 
goală? strigă o voce răgușşită de femeie, cu accent 
cockney. 

— Intră! urlă Tom pe un ton ușurat. Ai ceva 
fără alcool pe la tine pe-acolo? 

O femeie tânără cobori scara. Avea părul vopsit 
cu henna, o pereche de colanțţi negri şi o minijupă 
din plasă. Era foarte slabă şi, deşi nu era frumoasă, 
avea un anume farmec excentric, asemeni unei zâne 
subversive. 

— Salutare, Tom, spuse ea pupându-l. O cercetă 
pe Dora cu ochii un pic îngustaţi şi ea se simți 
instantaneu grasă și deloc la modă. Cine e fata? 

— Ea e Dora. Dora, ea e Bib, locuieşte cu parte- 
nerul ei pe o barcă ancorată la capătul insulei. Un 
cuter vechi. 

Dora zâmbi dând din cap, întrebându-se cum de 
exista numele ăsta, Bib, şi ce-o fi ăla un cuter. 

— Salut, Dora, spuse Bib privind-o cu bunăvoință, 
dar mai degrabă fără interes. Și ce nevoie ai de 
băuturi nonalcoolice? 

— Dorei îi e sete, răspunse Tom pe un ton niţel 
mai hotărât. Pentru tine am vin de casă. 

Bib se întinse şi căscă, dezvelindu-și stomacul 
foarte ferm. Avea un cercel în buric și unghiile date 
cu ojă neagră. Se încolăci grațios pe o pernuţă. 

— N-am sucuri din astea de nici o culoare, îmi 
pare rău. Hamo s-ar putea să aibă niște suc de 
ghimbir. Îi place lui. O să vină şi el mai încolo. 

— Toată lumea mă are la inimă datorită vinului 
de casă, explică Tom, deşi Dora nu credea că era 
numai de-asta. 

— Tu l-ai făcut? 

Dora se uită în jur, zicându-și că acolo era greu 
să faci şi o cană de ceai, d-apoi vin. 

— Nu. Maică-mea culege tot felul de fructe de 
livadă şi de pădure şi după aia nu ştie ce să facă cu 
ele. Când încep să fermenteze, face vin din ele. Ai 
mei nu pot să bea aşa ceva, e prea scârbos, așa că 
mi-l dau mie. 

— Părinţii lui Tom voiau ca el să se facă avocat, 
spuse Bib. Incă nu înghit prea bine treaba cu bărcile, 
nu-i aşa, scumpule? 

— Ba bine că nu! replică Tom. Nu le convine, 
dar se străduiesc. 

Deasupra se auziră pași. 

— Asta-i Hamo. Hamo! răcni el spre bocaport. 
Ai nişte suc de ghimbir, apă plată, ceva? 

— Nee, s-ar putea să aibă Jim. 

Și dacă ar fi fost pe altă planetă, Jim tot l-ar fi 
auzit pe Hamo urlând. 

Doi bărbaţi coborâră greoi sub punte. 

— Salut, Tom! A, ai companie! 

— Dora, spuse Tom. Dora, ei sunt Jim şi Hamo. 

Dora dădu din cap, nedorind să-şi dezvăluie accentul 
burghez până când nu era neapărată nevoie. Care 
era Jim şi care Hamo trebuia să descopere pe parcurs. 
Se dădu un pic mai la o parte, pentru ca unul din 
tinerii în blugi tociţi şi tricou să se așeze lângă ea. 
Avea braţele tatuate, capul ras și cercei pe tot lobul 
urechii. Celălalt avea freză rasta, aşa că, odată ce 
știa cum îl cheamă pe fiecare, vor fi uşor de deosebit. 
Cumva, îi cam venea să plece acasă. 

— Îmi pare rău, spuse Tom într-un final, nu se 
găseşte nimic fără alcool. 

— Nici măcar apă? 

Dorei nu prea îi surâdea vinul de casă. Se aștepta 
să fie tare şi nu voia să se îmbete într-un mediu 
necunoscut şi vag ameninţător. 

— Fă-i un ceai fetei, spuse Bib. Nu ne place să 
bem apă nefiartă, îi explică Dorei. E direct din fluviu. 

Dora înghiţi în sec şi hotărî că niște vin de casă 
nu-i o idee așa de rea. 

— Beau şi eu ce beţi voi, spuse ea, recunoscătoare 
că mama ei nu va şti niciodată că a ajuns pe-acolo. 

Se pasă din mână în mână un asortiment de 
pahare şi căni cu ceva de culoarea şi consistenţa 
siropului de tuse. Dora primi un pahar şi se simţi 
onorată. Pe el se zăreau rămăşiţele unui personaj 
de desene animate și conţinuse cândva unt de arahide. 

— Aşa deci, Dora, ești nou-venită? întrebă unul 
din tipi. 

— Da. Stau la o prietenă pe barjă. Trei surori. E 
un klipper, adăugă ea uitându-se la Tom. 

— Alea sunt mari, nu glumă, spuse celălalt tip. 

— Şi cum de stai pe o barjă, Dora? întrebă Bib, 
cu ochii îngustaţi cercetător. 

— Stau la mama prietenei mele. Voiam să mă 
stabilesc undeva lângă Londra, ca să-mi caut de lucru. 

— Mama prietenei tale ? De ce nu stai cu cineva 
de vârsta ta? 

Dora nu-şi dădea seama dacă Bib chiar era ostilă 
sau i se părea așa din cauza propriei nesiguranţe. 
Ce-i drept, Dora avea un aer cam sclifosit, până şi 
ea își dădea seama. 

— Nu cunoşteam pe nimeni în zonă şi ea s-a oferit. 

— Tare, spuse Bib şi ridică paharul. Noroc! 

Dora se văzu silită să ciocnească şi sorbi un strop, 
cât să nu bată la ochi. O apucă tusea. 

— După câteva guri, nu mai ai nimic, îi spuse 
Bib privind-o. 

Dora luă o înghiţitură mai mare. 

— Şi cum de locuiţi toți aici? 

Bănuia că Bib n-o s-o lase în pace până nu se 
impunea cât de cât. 

— Hamo şi cu mine am auzit de insulă și am 
aranjat să fie amarată barca. Jim deja locuia aici. 
E o comunitate ca lumea. Sigură. 

Instinctul îi spunea Dorei că Bib nu folosea cuvântul 
„sigură“ cu sensul obișnuit, însă se rezumă să dea 
din cap. 

— Înseamnă că e un loc numai bun, spuse Tom. 

— Mai pasează o dată vinu' ăla, frate, spuse tipul 
pe care Dora îl bănuia a fi Jim. 

Tom trase de o damigeană aflată în spatele lui și 
conversaţia încetă cât timp vinul gâlgâi în pahare şi 
căni. Paharul Dorei era încă în mâna ei, strâns ca 
într-o menghină. 

— ȘI ce gen de slujbă cauţi? întrebă Bib, evident 
hotărâtă să stoarcă de la Dora cât mai multe informații. 

— Un job de birou, în principiu. 

— Deci te pricepi la calculatoare şi chestii din 
astea ? 

— Mda, răspunse Dora vârându-şi din nou nasul 
în pahar. 

Bib privi în jur, la feţele celor din grup. 

— Tare. 

Bărbaţii începură să discute despre bărci: care 
unde era şi de ce. Dora se uita la placajul care se 
zărea prin gaura din covorul jerpelit. Se întreba de 
ce ținuse Tom morţiș să-i arate hărăbaia — nu era 
tocmai de vis. Poate că, dacă n-ar fi apărut amicii 
lui, i-ar fi spus cum avea de gând să transforme 
vasul. Acum că se uita mai atent, observă că unele 
scânduri păreau noi şi fuseseră fixate cu mare grijă. 
Era un pic surprinsă că el nu adusese vorba despre 
propunerea lui de a lucra la şantier, însă bănuia că 
n-o făcuse ca să n-o stânjenească în vreun fel. Și chiar 
așa ar fi fost, îi era recunoascătoare că păstrase tăcerea 
cu privire la acest subiect. 

Până la urmă, se mai relaxă un pic. Urmărind 
conversaţia, începu să se prindă care cine era şi, 
deși bărbații aceia nu semănau cu nici un cunoscut 
de-al ei, i se păreau binevoitori din fire, chiar dacă 
erau oameni pe care mama ei i-ar fi descris drept 
membri ai contraculturii. Ostilitatea iniţială a lui 
Bib avea probabil de-a face cu faptul că era singura 
femeie din grup şi trebuia să se asigure că Dora nu 
constituia o ameninţare. Gândul că putea fi o amenin- 
tare pentru cineva o făcu pe Dora să-şi muşte buza. 
Nu voia să fie surprinsă zâmbind de propriile gânduri. 

— Bleah, făcu Tom sorbind din vin. Uitasem cât 
de infectă e chestia asta. 

Jim, cel cu rasta, își vâri mâna în buzunarul din 
spate şi scoase o tabacheră de tablă pictată peste 
tot. Apoi mai scoase un pachețel cu foițe de țigară. 

Dora simți că i se strânge stomacul. Bineînţeles 
că mai stătuse cu oameni care trăgeau câteva fumuri 
din joint-uri, însă ea n-avusese niciodată chef să încerce 
așa ceva. Oare o să se trezească în imposibilitatea 
de a refuza, de teamă să nu pară îngrozitor de burgheză 
și de înțepată? 

Tom îi aruncă o privire şi spuse: 

— Voi n-aveţi decât să rămânețţi aici dacă vreţi, 
însă eu şi Dora tre' să mergem la un grătar. 

— Uuu! exclamă Hamo. N-am fost niciodată la 
un grătar. Pot să vin şi eu cu voi? 

— Nu, spuse Tom ferm. Haide, Dora. 

O luă de mână și o trase de pe podea, mai degrabă 
silnic decât galant. 

— Îmi pare rău pentru toată faza, spuse Tom în 
timp ce traversau podul, înapoi spre realitate. Sunt 
foarte drăguțţi de felul lor, însă am uitat că fetele ca 
tine se cam sperie de ei. 

Dora se simţea indignată, deși știa prea bine ce 
voia să spună. 

— Cum adică? Sunt femeie în toată firea, știi? 

— Însă trebuie să ieși mai mult în lume. Am căzut 
de acord. 

Dora nu răspunse. Acum ajunseseră pe uscat şi 
se simţea mai sigură pe sine. 

— Hai să mergem la grătar. .E tot o ieşire în 
lume, nu? 

— Nu chiar. Nu sunt sigur că vreau să merg acum. 

— Ei bine, trebuie să văd ce mai face Jo. 

— De ce nu te duci s-o vezi şi ne întâlnim iar 
aici, ca să hotărâm ce facem? Trebuie să trag un 
duș fulger pe la careva. 


Dora se rezema de balustrada unei barje când o 
găsi Tom. Se văzuse cu Jo şi se asiguraseră reciproc 
că totul era în regulă, iar acum începuse să se plicti- 
sească şi se bucura să-l vadă. Mirosea a gel de duş 
şi pastă de dinţi şi părea un pic ud, însă foarte curat. 
Parcă dușul îi dăduse un plus de energie şi entuziasm. 

— Salut, spuse ea. 

— Salut și ţie. Auzi, ce-ar fi să mergem mai în 
aval, la o cârciumă pe care o știu eu? 

— Nu era vorba să mergem la un grătar? 

— Ei, da, dar tolerez burghezia doar până la un 
punct. 

— Păi, eu sunt burgheză, spuse Dora zâmbindu-i. 
Si tu la fel. 

— Ştiu, dar încerc să-mi depăşesc starea. 

— Atunci de ce ai venit la festival? 

— Mi-am zis că s-ar putea să-mi găsesc ceva de 
lucru pe o chestie aflată în mişcare. Ei, vrei să vii 
sau nu? 

Nesigură dacă decizia de a merge cu el implica 
renunțarea la legitimația de membră a burgheziei 
atât de dispreţuite de Tom, Dora stătea pe gânduri. 
Nu voia să-l dezamăgească și nici ca el să plece 
fără ea. Şi nu ţinea nici ea morţiş să se ducă la 
grătarul ăla. 

— Cum e cârciuma asta? 

— E drăguță, spuse el, luându-i întrebarea drept 
încuviințare. Uite, mă duc să-l rog pe Bill să-mi împru- 
mute barcazul și o să-i zică el lui Jo unde te duci. 

Dora hotărî să meargă cu Tom la cârciumă. În 
ultima vreme, solidele ei rădăcini burgheze şi ultra- 
britanice începuseră s-o deranjeze. Insă, deşi îi plăcea 
de Tom, cu dezinvoltura lui, nu se simţea încă total 
în largul ei când era singură cu el. Problema era că 
uitase — dacă știuse vreodată — cum să se poarte cu 
un băiat care nu era John. Nu voia să transmită 
involuntar vreun mesa) greşit. John, considera ea, nici 
nu era un băiat în adevăratul sens al cuvântului — 
fusese dintotdeauna un tânăr bărbat. Tom l-ar fi 
catalogat drept „murătură“, era convinsă. Ceea ce 
însemna că și ea era tot „murătură“, bănui Dora 
înfiorându-se. 

— Bun, spuse Tom în timp ce se avânta în câmpul 
ei vizual. Bill mi-a dat barcazul. Mergem un pic mai 
în aval. 

Dora nu întrebă ce-i aia barcaz, presupunând, în 
mod corect, că va afla în curând. 

Tom vâslea cu mare pricepere. Dora stătea pe 
băncuța de la pupă şi îl privea cum trage la rame, 
reușind cumva să îndrepte barca în direcţia dorită, 
aruncând doar câte o privire peste umăr, ca să se 
asigure. La început, Dora se simţi un pic agitată la 
gândul că se afla în mijlocul unui fluviu imens într-o 
ambarcaţiune micuță, însă Tom o coti repede spre 
mal, unde se simţea mai în siguranţă. 

— A trebuit doar să scăpăm din curent. Aici nu 
e nici o problemă, în curenții turbionari. 

Dora hotărî că nu trebuie să știe ce-i un curent 
turbionar, gândindu-se că deja își cam făcuse o idee. 

— Păi, spune-mi de cârciuma asta. Tre' să fie pe 
cinste, ca să merite tot efortul ăsta. 

— N-am observat să fi depus cine ştie ce eforturi, 
doamnă, spuse Tom zâmbind larg. 

— Îmi ajunge să mă uit la tine, răspunse ea cu 
o strâmbătură, care spera să nu pară un gest de 
superioritate. 

Tom râse şi trase mai cu nădejde la rame, cu 
călcâiele în propta de pe fundul bărcii, astfel încât 
efortul să se concentreze în coapse. 

— Va trebui să vâsleșşti și înapoi, spuse ea când 
Tom îndrepta în sfârșit barca spre o cală de lansare. 

Tom se uită peste umăr, ca să vadă încotro se 
îndreptau. 

— A, nu, o să fie rândul tău. 

— Dar n-am vâslit în viaţa mea! O să ne răstur- 
năm sau o să ne învârtim în cerc. 

— Tot ce se poate, dar cum de ai ajuns la vârsta 
asta fără să înveţi să vâslești ? Acum rămâi așezată, 
cât timp salt eu barca. 

Sări pe mal şi o trase cu pupa spre uscat. Apoi 
veni s-o ajute pe Dora să coboare. 

— Ei bine? făcu el. 

Dora, care crezuse că era o întrebare retorică, își 
sumeți nasul. 

— Sunt foarte tânără şi am trăit la adăpost de 
primejdii. 

— Poate ar fi cazul să te scot un pic din adăpost, 
spuse Tom râzând. Pentru început, o să-ţi comandăm 
ceva ce n-ai mai băut niciodată. E bine dacă stăm 
afară ? E o seară frumoasă. 

Cârciuma era aglomerată şi aproape toate mesele 
de afară erau ocupate, însă Tom a ochit una de la care 
tocmai se ridica lumea şi a luat-o întins într-acolo. 

— Bun, hai că iau ceva de băut. 

In lipsa lui, Dora se uită la oamenii din jur, apoi 
la păsările care se prăvăleau din înălțimi, năpus- 
tindu-se asupra insectelor. Incercă să le identifice ; 
erau rândunele sau lăstuni-de-mare, nu-și amintea 
niciodată care era unul şi care celălalt. O făceau să 
se gândească un pic la Tom, năpustindu-se asupra 
vieţii, aparent la întâmplare, și totuşi cu un anume 
ţel. 

Tom puse o băutură pe împletitura de ratan de 
pe masă. Era într-o halbă mică, un pic tulbure. 

— Pare o versiune mărită a unei probe de urină 
foarte dubiose, spuse ea. Ce Dumnezeu e? 

— Cidru tare şi nefiltrat. De fapt, e destul de 
dur să începi cu așa ceva. 

Dora sorbi din halbă. Avea gust de oţet, care se 
poate să fi fost mere în vremuri imemoriale. 

— E dezgustător. 

— Dar e ieftin. 

— Nu e drept, spuse Dora, îndrăznind să mai ia 
o gură. Mă inviţi la un pahar şi apoi mă serveşti cu 
un lichid numai bun de curăţat alămuri. Ei, iată un 
subiect la care mă pricep. 

— La ce anume? 

— La curăţat alămurile. Mama mă punea pe 
vremuri să fac așa ceva pentru o doamnă în vârstă, 
când eram cercetașă. 

— Ce dulce. Parcă te şi văd în uniforma de cer- 
cetaşă. 

— Purtam o fustă-pantalon din aia şi o şapcă 
galbenă de baseball. Mama dădea o mână de ajutor. 
Mă punea să-mi cos singură insignele, deși mamele 
celorlalte fete le coseau întotdeauna pe ale lor. 

— Deci mama ta era foarte strictă ? 

— Depinde de ce înţelegi prin strict. 

— Adică... te lăsa să tragi chiulul de la școală ca 
să te duci la Glastonbury? Chestii de-astea. 

Dora puse halba pe masă, ca să poată reacționa 
cu toată oroarea și neîncrederea care se cereau. 

— Glumeşti! Mama nu m-ar fi lăsat să mă duc 
la Glastonbury nici dacă n-ar fi fost vorba să chiulesc. 
Mă programa la dentist doar în vacanţă, ca să nu 
ratez nici măcar o secundă din orele de clasă. Poate 
din cauză că eram singură la părinţi și n-avea pe 
cine altcineva să stea cu ochii. 

— Aha, o mamă cu normă întreagă. Și eu sunt 
singur la părinţi, dar din fericire mama era un pic 
mai relaxată. M-am dus prima dată la festival după 
ce am dat examenele generale — odată terminate, 
mama n-a avut nici o problemă. 

Dora se strădui să-și imagineze o mamă aşa de 
calmă. Acum că se gândea, Karen se ducea la festi- 
valuri, dar poate că asta se întâmplase după ce Dora 
începuse să iasă cu John. Luă cel mai mic strop de 

cidru posibil ca să nu-i simtă gustul ; era pe locul 
doi, după vinul de casă. 

— N-am fost niciodată la vreun festival. John nu 
se dădea în vânt după așa ceva. 

— John? 

Nu intenţionase să aducă vorba despre John, 
însă cum el era marele responsabil pentru eveni- 
mentele recente din viaţa ei, era numai o chestiune 
de timp. 

— Fostul meu... tot. Am fost împreună o veșnicie, 
logodiţi. Acuma nu mai. 

— Deci suferi din dragoste? întrebă el pe un ton 
atât de lejer, că o scuti pe Dora de orice stânjeneală. 

Ea clătină din cap, râzând amuzată de maniera 
lui directă. 

— Cu siguranţă, nu. Uite, te superi dacă nu beau 
chestia asta? Chiar e scârboasă. 

— Iți iau altceva. 

— Nu, e rândul meu. Poftim portofelul meu. Ia 
ceva de băut pentru amândoi. 

Tom îi ignoră mâna întinsă. 

— Dora, ţi-ai mai luat vreodată de băut prin 
cârciumi ? 

Dora simţi că roşeşte. 

— Sigur că da, însă nu în Londra. 

— Nu cred că suntem tocmai în Londra. 

— E la o staţie de metrou, ceea ce, după stan- 
dardele mele, înseamnă că suntem în Londra. Acum, 
vrei ceva de băut sau nu? 

— Uite cum facem, dacă vii cu mine la bar, fac 
eu cinste și poți să-ți iei ceva ce-ţi place — un gin 
tonic sau ceva. Sau o tărie. Au și cocteiluri cu tequila. 

Dora își închipuia că tequila se bea trântind paharul 
pe masă şi prinzând în gură stropii de băutură care 
zburau din pahar, însă nu i se părea indicat să i se 
confeseze lui Tom deocamdată. Deja îndrugase destule 
naivități. 

— Bine, tu ce vrei să bei? 

— O halbă. Tangleberry, cea de la sfârșit. Uite bani. 

— E rândul meu, spuse Dora şi se ridică înainte 
să se răzgândească. 

Ii spusese lui Tom că-și mai luase de băut, însă 
de fapt asta nu se întâmplase prea des, iar atunci 
când își luase fusese în cârciuma de lângă casa ei, 
unde mergea de când poza drept suficient de matură 
încât să bea alcool. Nu era chiar ușă de biserică, se 
convinse ea în timp ce se apropia de bar prin mulţime, 
însă mai erau destule lucruri pe care nu le făcuse, 
în afară de vâslit și comandat la bar. 

A fost mult mai uşor decât se temuse. Barmanița 
o ochi imediat, nu se împingeau cinşpe bărbaţi cu 
coatele când veni rândul ei şi nimeni nu se arătă 
câtuşi de puţin surprins să o vadă acolo. Era un pic 
dezamăgitor, de fapt. 

Se întoarse cu halba lui şi berea ei ceva mai 
slabă, înaintând cu grijă prin mulțime. Ca o mani- 
festare suplimentară a independenţei sale, luase și 
două pungi de chipsuri. 

— Nu, serios, Dora, spuse Tom, numai asta ai de 
gând să bei? Cum o să te îmbăt, dacă nu bei decât 
bere ? 

— E cazul să-ţi spun, Tom, că n-are nici un rost 
să mă îmbeți. Nu mă bate gândul decât la o seară 
de distracţie. Intre prieteni. 

— Mi se pare corect, zâmbi Tom. Dacă tot suntem 
prieteni, ar trebui să jucăm ceva. Ce zici de adevăr 
sau provocare? 

Dora era cât pe-aci să se înece cu berea, ceva ce 
părea să se fi întâmplat destul de des în seara aceea. 

— Nu! 

— Ei, haide. Am stat eu și m-am gândit și cred 
că ţi-ar prinde bine câteva provocări. 

— Ce fel de provocări? 

Intr-un fel, Dora se dispreţuise întotdeauna pentru 
caracterul ei tipicar şi se întreba dacă nu cumva 
acum era prea târziu ca să se mai schimbe. 

— Nu ştiu, nişte provocări care să te facă să te 
simţi mai curajoasă, mai comod în pielea ta. 

— Ce mai e și asta? 

Tom deveni gânditor. 

— De fapt, mă gândeam că ar trebui s-o facem 
în lunile următoare, înainte să plec eu în călătorie. 

— Ce să facem? Să mă provoci? 

Tom încuviinţă. 

— Nu te-aş pune să faci nimic din ce n-aş face 
eu — sau n-am făcut deja —, dar te-aș provoca, de 
exemplu, să mergi cu cortul la un festival. 

— Ei, normal c-aș face-o. Probabil că aș lua ceva 
ca să nu trebuiască să mă duc la budă pe toată 
durata festivalului, dar sigur aș îndrăzni. 

Râse amuzată, sperând să lase impresia că provo- 
carea i se părea atât de simplă, încât nici nu merita 
s-o primească. Își imagină cum ar fi să meargă prin 
noroiul ăla până la umeri, îmbrăcată în saci de gunoi 
și cu picioarele umflate de la umezeala îndelungată. 

Tom o privi bănuitor şi Dora se simţi stânjenită. 
Poate că îi citise gândurile. 

— Uite ce e, spuse el, pun pariu că n-ai fi în 
stare să răspunzi la cinci provocări de-ale mele. 

— Am zis că m-aş duce la un festival! 

— OK, asta ar fi una, însă mai rămân patru. 
Pun pariu că n-: © de acord. 

— Bine, care sunt cele patru provocări? 

— N-o să ţi le spun. Incă nu m-am gândit la toate. 

— Dar nu poţi să-mi pretinzi să fiu de acord cu 
ceva ce nici nu cunosc! 

— De-asta trebuie să ai curaj şi încredere în 
mine. Trebuie să accepţi cele cinci sarcini. 

In ciuda judecății sale solide şi a condiţionărilor, 
Dora se simţea intrigată. 

— Dar de ce-așş face aşa ceva? 

— Pentru a primi recompensa. 

— Care e recompensa? 

Tom își ridică mâinile râzând. 

— Atâtea întrebări — încă nu știu! Va trebui să 
mă gândesc la ceva. 

— Ei bine, n-o să fac nimic până nu știu cu ce 
premiu mă aleg. 

— Eşti doar o sperioasă. Domnişoara Bere- 
Leșinată-şi-Chipsuri. 

— Ba nu! 

— Ba da! 

— Bine, du-te să-mi iei o tărie, atunci. O să-ţi 
demonstrez că nu sunt sperioasă. 

Domnişoara Tequila suna mult mai bine decât 
porecla aia. 

— Poţi să bei cea mai scumpă băutură din meniu 
și, având în vedere că sunt un om al muncii sărman, 
nu e o ofertă de lepădat. Insă trebuie să răspunzi la 
provocarea mea. Ă 

— Bine, Sărmane Tom, batem palma. Insă sper 
că premiul ăla se ridică la înălțime! 

Incepu să chicotească, în parte din cauza emoţiilor. 

Tom se molipsi de la starea ei şi râse. 

— A, cu siguranţă. Acum trebuie să bei o margarita. 

— E o provocare? 

— Nu! Ar fi mult prea simplu, dar e bună. Mai 
vrei chipsuri? Ă 

— Nu, mulţumesc. Incerc să mă las. 


— Spune-mi ceva ce n-ai făcut niciodată, dar 
crezi că ar trebui să faci, zise Tom când se întoarse 
cu două margarita, o bere pentru el și una pentru 
ea — ca să aibă de lucru. 

— Nu văd de ce te-aş ajuta, mormăi ea. 

Margarita era clar un progres faţă de cidru. 

— De fapt te ajuţi pe tine. Ei? 

Dora se gândi şi își dădu seama că erau o groază 
de lucruri. 

— N-am mers niciodată singură cu avionul. N-am 
mâncat niciodată singură la un restaurant. Am fost 
la bibliotecă singură, dar nu la film. Ai de unde 
alege. E simplu ca bună ziua. 

Au continuat să se tachineze până când a venit 
vremea să mai ia un rând. Tom se scotoci prin buzunare 
și în portofel și puse la bătaie un cupon pentru un 
Happy Meal şi cincizeci şi şapte de penny. 

— Să văd ce am șI eu, spuse Dora. 

Își afundă mâinile în geantă și dădu peste scri- 
soarea de la tatăl ei. Încă n-o deschisese. 

— Ce-i aia? întrebă Tom, văzând-o cum se uită 
la ea de parcă putea s-o muște în orice clipă. 

— O scrisoare de la tata. Încă n-am îndrăznit s-o 
deschid. 

— De ce Dumnezeu? 

— O să fie plină-de reproșuri. Sunt sigură. 

— Haide, deschide-o. Eşti beată, poţi să primeşti 
câteva lovituri. 

— Bine. A, făcu ea scoțând din plic două bucăţi 
de carton lucios şi o scrisoare. 

Se uită cercetător la ele. 

— Sunt două invitaţii la cursele de cai de la 
Cheltenham. 

— Ce zice scrisoarea ? 

— „Draga mea, m-am gândit că te-ar interesa. 
Mami şi eu nu putem merge. Distracţie plăcută ! Cu 
drag, tata.“ 

— Aa, făcu Tom şi Dora nu-și dădea seama dacă 
1 se părea un gest drăguţ sau făcea mişto de ea 
pentru că spunea „mami“. 

— Ar fi o idee să mergem! Poţi să-ţi iei liber? 

— Cred că da. Foarte rar îmi iau liber. 

— Sau s-o invit pe Jo? S-ar putea să-și dorească 
să meargă cu o prietenă. 

— Nu. Tatăl tău vrea să te duci tu. Cu mine, 
evident, adăugă el parșiv. 

Dora chicoti încântată. 

— Desigur. Când e? Hopa! E poimâine. 

— Nu cred că mai ştiu pe cineva care face „hopa“, 
spuse Tom. 

— Vezi tu, am de gând să-ţi lărgesc orizontul. 

— Șieu pe al tău. Va trebui să pariezi tu pentru 
amândoi. 

Dora se eschivă, mai mult de formă. 

— Nu sunt sigură că e bine să mă duc. E un 
eveniment neprevăzut. 

— Dora! Mergem și gata. Şi o să pariezi pentru 
mine, o să depui banii la ghişeu şi tot. 

— E una din sarcini? 

Işi goli halba, simțind că sarcinile lui Tom vor fi 
mai ușoare decât se așteptase. 

— Nu prea cred. Jocul n-are nici un rost, dacă 
nu resimţi totul ca pe o provocare. 

— ȘI te aștepți să fac toate astea fără să ştiu ce 
recompensă mă aşteaptă? 

— O să menite, răspunse el încuviinţând. Ai încre- 
dere în mine. 

— E prea la plesneală și nu sunt sigură că îmi 
convin chestiile făcute la plesneală. De fapt, nici nu 
te cunosc. 

— In viaţă faci tot timpul lucruri la plesneală, 
Dora, dacă nu le faci, trec pe lângă tine. 

Dora tăcu o clipă, apoi zise: 

— Mamă, ce filozofie pe capul tău! 

— Nici chiar așa, da’ pot să sar cu niște psiho- 
logie de masă la înghesuială. 

— Şi cu masele, la concerte pop, bănuiesc. 

— Sunt o groază vara, însă e unul la care chiar 
vreau să merg. Să văd dacă pot face rost de bilete. 

— Min'nat. 

Spera să nu zâmbească fals. O trecu un fior — se 
făcuse mai frig. 

— Mergem acasă acum? 

— Dacă promiţi să-mi accepţi provocările. Cinci 
provocări pentru Dora. Pare titlul unei poveşti pentru 
copil. 

— N-aș fi crezut că te dai în vânt după Enid 
Blyton. 

— Când te declari de acord, te duc acasă. Altfel 
te pun să tragi la rame. 

— Bine, atunci cedez. Sincer acuma, nu cred că 
sunt în stare nici să merg ca lumea, d-apoi să trag 
la rame. 

Erau în barcă, plutind în viteză, când Tom spuse: 

— De fapt, e foarte ușor să vâsleşti spre casă. 
Ne duce curentul până la capăt. 

Capitolul 6 


Jo își vărsă farfuria de plastic plină cu oase de la 
cotlet şi resturi de friptură într-un sac de plastic. Apoi 
îşi luă cana de plastic cu vin roşu şi tocmai se întorcea 
lângă Miranda și Bill, când o văzu pe Carole, de pe 
Hildegarde. Stătea singură, aşa că Jo se duse la ea. 

— Bună. Cunoști lume pe-aici? 

— Câţiva oameni. 

Carole se uita la Jo de parcă nu voia să accepte 
mila unei femei de cincizeci de ani. Un bărbat de 
cincizeci de ani ar fi fost altă poveste. 

— Marcus e aici? 

Jo ştia că tânăra n-avea chef să vorbească cu ea, 
dar era hotărâtă să stoarcă un pic de conversaţie, 
oricum ar fi fost, doar de dragul provocării. Era şi 
curioasă să-și reîntâlnească vechea cunoștință, după 
atâția ani. 

— A, nu. E pe uscat, cu afaceri. 

— Ce fel de afaceri? 

Păruse o întrebare rezonabilă, însă Carole o privi 
pe Jo cumva neîncrezătoare. 

— Predă un iaht. Cu asta se ocupă. Nu știai? 

Doar un pic tentată să-i spună lui Carole că îl 
știe pe Marcus încă dinainte să se fi născut ea, Jo 
zise că nu. 

Carole făcu un gest de neîncredere. 

— Dar e celebru în lumea barjelor. El livrează 
vase pentru toată lumea. Acum e în Monte Carlo. 

— Pe o barjă? 

Jo zâmbi, imaginându-şi liniile ample şi largi ale 
ambarcaţiunii Trei surori într-un decor atât de exotic. 


82 


— Nu, pe ceea ce el numește un palat plutitor. 

— A. Păcat că n-ai putut să-l însoţești. 

O clipă, pe faţa lui Carole se citi o expresie ce 
semnala că poate între ei avusese loc o discuţie pe 
tema prezenţei sale alături de el și că răspunsul 
fusese nu. Clătină din cap. 

— Trebuie să am grijă de Hildegarde. Cel puţin, 
cât ţine festivalul. 

Se apropie un om cu șapcă de iahting. 

— Salut, Carole. O sărută apăsat pe obraji şi o 
cuprinse cu braţele de talie. Pe unde mai umblă Marcus 
zilele-astea ? Nu răspunde niciodată când îl sun. 

— E în Monte Carlo. Tocmai îi spuneam doamnei. 
E foarte ocupat. 

— Ei, ştiu că e ocupat, spuse bărbatul, fără să se 
uite la Jo. Dar am nevoie de el. Trebuie s-o duc pe 
Lucreția la Faversham pentru niște tratamente 
cosmetice. 

— Nu poţi s-o urci într-un taxi? întrebă Jo încet. 

Carole se uită la ea cu groază şi buimăceală, iar 
Miranda, care se alăturase grupului, râse pe înfundate. 

— Imi pare rău, spuse Jo, Lucreția nu e soția 
dumneavoastră ? 

Bărbatul observă în sfârşit prezenţa lui Jo. O privi 
câteva clipe, gândindu-se ce să răspundă, apoi râse. 

— Nu, e barja mea, dar e bună gluma. 

— O să şi-o însușească dintr-o clipă în alta, mormăi 
Miranda la urechea lui Jo. Aşteaptă numai. 

Grupul părea să se lărgească din ce în ce mai 
mult, toată lumea întrebând sau vorbind de Marcus. 

— Sigur, e scump, spuse un bărbat care părea 
prieten cu Domnul Șapcă-de-lahting, însă e cel mai 
bun. Dacă ai o navă de trei sute de mii de lire de 
deplasat din punctul A în punctul B, nu vrei să faci 
nici o greşeală. 

Jo exclamă surprinsă şi apoi spuse: 

— Bine, dar dacă ai barja ta, cu siguranţă vrei 
s-o pilotezi chiar tu, nu? Nu că eu aș vrea așa ceva, 
stau doar cu chirie. Insă dacă aş cumpăra una... 

Vocea i se stinse. 

Un singur om din grup îi dădu dreptate. 

— Şi eu. N-aș plăti un arogant ca Marcus să-mi 
plimbe barca. 

Vasăzică era arogant. Mă rog, avusese destul 
potențial încă de pe vremea aceea, se gândi Jo, deşi 
observă că tânăra nici nu clipise la auzul remarcii 
caustice lansate de bărbatul acela. 

— Tie îți convine, spuse Domnul Șapcă-de-lahting, 
care o pipăia pe Carole apăsat fără să-și dea seama, 
chipurile, că făcea asta, tu ești marinar. 

— N-are-a face. Imi place să dau eu la rame în 
barca mea și să fiu la cârmă pe barja mea, după caz. 

Le zâmbi lui Jo şi Mirandei, care îşi dădu seama 
că îl cunoștea. 

— Bruce! Nu te-am observat când ai ajuns! Ce 
bine-mi pare să te văd! exclamă Miranda însufleţită. 
Angela e cu tine? 

— Se ocupă de mama ei. N-am venit cu William — 
barja mea, adăugă el repede, adresându-i-se lui Jo. 

— Păi vezi, nu ești tu chiar așa mare sculă, 
spuse Domnul Barjă-de-Trei-Sute-de-Mii-de-Lire. 

— E în Franţa acum, am venit doar pentru o 
scurtă vizită, spuse Bruce. Am acostat într-un loc 
fermecător, pe Canal du Midi. 

«Jo se simţi brusc obosită, însă își dădu seama că de 
fapt se plictisise crunt de toate discuţiile despre bărci. 
Miranda, probabil pe aceeaşi lungime de undă, spuse: 

— Bruce, vino să-l saluți pe Bill. O să se enerveze 
îngrozitor dacă voi doi nu apucaţi să puneţi un pic 
ţara la cale. Haide, Jo. 

Cu o tehnică de expert, Miranda își luă aleşii și 
îi despărţi de grup. 

— Doamne, cât îl detest pe Sebastian, spuse ea. 
Doar pentru că e multimilionar, are impresia că toate 
femeile ar trebui să-l adore. S-ar culca cu oricine. 

Nu cu mine; se gândi Jo. Nu s-a arătat deloc 
interesat de mine. Era agasant, hotărî ea, să strâmbe 
din nas la tine un om care s-ar culca cu oricine, 

chiar dacă ea nu s-ar fi culcat cu el nici dacă ar fi 
fost singurul bărbat de pe lume şi ar avea de ales 
între el şi lipsa oricărui urmaș. 


Ceva mai târziu în acea seară, Jo o auzi pe Dora 
intrând şi se linişti, pregătindu-se pentru somn. 
Gândurile i se perindau ameţitor prin minte: deși 
nu era chiar sigură de noua ei vocaţie, simţea că are 
o mulțime de posibilităţi şi că nu trebuia decât să 
aleagă o favorită. Discutase iar cu Miranda despre 
subiectul ăsta când se retrăseseră pe Hepplewhite 
cu Bill şi Bruce, să bea un ultim pahar. Miranda 
deborda de idei, ce-ar fi dacă s-ar pregăti să le predea 
engleza unor elevi străini sau să se facă intendentă 
într-o şcoală pregătitoare de băieţi „și să se mărite 
cu domnul Chips “1. Jo a protestat că nu e destul de 
tânără sau frumoasă şi, chiar dacă ar fi, nu voia să 
se mărite, însă, cum era mămoasă de felul ei, ideea 
nu era lipsită de merit. Ultimul ei gând înainte să 
adoarmă a fost că restauratoarea de heruvimi sună 
chiar drăguţ. 

A doua zi dimineaţă, la micul dejun, Dora îi povesti 
lui Jo cum îşi petrecuse seara cu Tom și despre ieșirea 
plănuită la cursele de cai. 

— Curse! Sună foarte distractiv! exclamă Jo. 

— N-ai fi vrut să mergi, nu? Acum am zis deja că 
merg cu Tom. 

— Sigur, mergi cu Tom. Sincer, Dora, e o plăcere 
când mă gândesc că o să-mi fac de lucru singură 
prin casă, după runda asta de socializare. Mergeţi 
împreună şi distraţi-vă pe cinste. 

— Ar trebui să-mi caut slujbă, de fapt, nu să 
„umblu creanga“, cum ar zice maică-mea. 

— Ai un simţ al datoriei mult prea dezvoltat, și 
doar tatăl tău ţi-a trimis biletele, trebuie să te duci. 


1. Referire la personajul unui roman de James Hilton, 
Goodbye, Mr. Chips, profesor într-o şcoală de băieţi 
(n.t.). 

Jo o bătu uşurel peste mână. Dacă o să te simți mai 
fericită, ai putea să cauţi azi pe internet adresele 
câtorva oficii de muncă, apoi dai pe acolo după curse. 
Asta în cazul în care nu câștigi o avere, ca să nu mai 
fie nevoie să munceşti niciodată. 

Dora zâmbi. 

— Mă tentează ideea cu șantierul, de fapt, însă 
nu pot să nu mă gândesc că mă dau cumva bătută. 
Cred că trebuie să iau în calcul toate opţiunile. 

— Păi, dă o raită la Londra şi așa o să-ţi faci 
datoria şi în direcţia asta. 

Și-au petrecut ziua relaxându-se şi, în general, 
reîncărcându-şi bateriile. 


— Ei, ce ne mai distrăm, spuse Dora a doua zi 
uitându-se la Tom, așezați fiind pe banchete opuse, 
în tren. 

Tom arăta ciudat, într-un costum de împrumut 
și încălțat cu niște pantofi prea mari. 

— 'Ție-ţi convine, hainele de pe tine sunt ale tale. 

— Nu toate! Fusta și bluziţa sunt ale mele, însă 
haina e a lui Jo. Mi-e un pic cam mare, însă şi mie 
îmi place lookul „cu falduri“. 

— Arăţi grozav, zâmbi Tom. Și mersi că te-ai 
ocupat tu de biletul meu. 

— Mersi c-ai venit cu mine. Probabil c-ar fi trebuit 
s-o iau pe Jo, bineînţeles, însă zicea că vrea să rămână 
un pic singură. 

Deşi Jo fusese foarte convingătoare, Dora bănuia 
că de fapt îşi dorise ca ea să petreacă un pic de timp 
în compania cuiva de vârsta ei. 

— O să-ţi facă bine o zi în aer liber, spusese ea 
și îl lăudase la discreţie pe tatăl Dorei pentru că îi 
trimisese biletele, mai ales când își dăduseră seama 
că era inclusă o masă într-un cort corporatist. 

S-au simţit foarte bine pe tren. Era uşor să-i 
reperezi pe ceilalți oameni care mergeau la curse, 
deși nu era un tren special. 

Era un grup de femei în rochii diafane de vară, 
care beau împreună din mai multe sticle de șampanie 
ca să intre în atmosfera de petrecere. Mai erau patru 
afaceriști care mergeau la o întâlnire cu niște acționari 
importanţi, în speranţa că vor reuși să-i perieze destul 
încât să mai investească o căruță de bani. Și mai 
erau cupluri care nu mai fuseseră niciodată la curse 
și, la fel ca Tom şi Dora, nu știau la ce să se aștepte. 

Au aflat destul de uşor toate acestea. Femeile și 
afaceriştii erau în acelaşi compartiment, iar cuplu- 
rile au fost reperate atunci când Tom și apoi Dora 
s-au dus în vagonul-restaurant după cafea şi „un 
păhărel“, cum s-a exprimat Tom. Unul din lucrurile 
pe care le-a descoperit Dora la Tom şi pentru care 
îl aprecia era obiceiul de a observa oamenii. Și ea avea 
o pasiune pentru așa ceva, însă John se enervase 
întotdeauna dacă o scotea în oraş şi ea nu-i acorda 
toată atenţia ei. Adesea pe Dora o interesa mai degrabă 
conversaţia care avea loc în spatele ei. Lăsându-se 
pe banchetă ca să lenevească un pic, Dora îşi dădu 
seama că acesta era un alt motiv pentru care ei doi 
se despărţiseră. 

Trenul era aşteptat de un autobuz care îi duse pe 
străzile înfrunzite din Cheltenham, spre hipodrom. 
Deja se conturase o atmosferă de camaraderie între 
oamenii care veniseră cu trenul, iar Dora și Tom se 
obișnuiseră să fie luaţi drept cuplu. De vreme ce noi 
știm că nu suntem, e în regulă, își spuse Dora. 

— Tocmai mi-a venit în cap o nouă provocare 
pentru tine, spuse Tom când intrau în hipodrom. 

— Deja? Nu se poate o singură provocare pe zi? 
Deja am căzut de acord să aleg eu caii pe care 
pariem. Nu că ne-am permite, de fapt. 

— Mă tem că am hotărât că alegerea cailor e un 
lucru prea uşor pentru o provocare. Nu, ce trebuie 
să faci acum este să ocheșşti un pont foarte bun. 

— Poftim? întrebă Dora făcând ochii mari și având 
senzaţia că nu prea pricepea ce anume sugera el. 

— Trebuie să găsești un jocheu bătut de vreme 
Și să-l întrebi dacă are vreun pont. Nu trebuie să fie 
neapărat jocheu, bineînţeles, e bun şi un parior la 
costum lucios, dacă tu crezi că e de încredere. 

— Tom... 

— Ascultă, Dora, suntem la curse. O să ne distrăm 
mult mai bine dacă avem un mic interes personal în 
toată treaba, însă, cum spuneai și tu, nu prea avem 
bani, așa că nu ne permitem să-i tocăm aiurea. 
Trebuie să afli care cal are cele mai multe şanse şi 
în care cursă. 

— E foarte greu. 

— Ştii prea bine că eu, unul, aș face-o. Ai mare 
noroc că nu te pun să-ţi găseşti un nene care să-ți 
dea banii de pariuri. 

Dora înghiți în sec. 

— Bine, dar hai mai întâi să aruncăm o privire 
ca să ne facem o impresie de ansamblu asupra locului. 
Mai sunt şi o mulțime de vânzători — putem să ne 
uităm, chiar dacă nu ne permitem să cumpărăm. 


Dora aşteptă să bea un pahar și de-abia după 
aceea porni în misiune. Tom urma s-o aştepte undeva 
în cortul cu barul. Când a plecat, citea binedispus 
ziarul, cu o halbă în faţă. Nu prea se pricepea să 
vorbească cu străinii, spre deosebire de Karen, care 
îi ceruse odată cinci lire unui tip ca să-și ia tichet 
de parcare, fără măcar să-i ofere mărunțișul obliga- 
toriu. Pentru Karen ar fi fost floare la ureche să 
găsească omul care le-ar fi putut oferi un pont câşti- 
gător. Dora n-avea atâta încredere în sine şi se 
ținuse bucuroasă după coada lui Karen cât timp 
aceasta îşi îndeplinise faptele de vitejie. 

Oricum, acum că trebuia să facă față provocării 
de una singură, se simţea bizar de euforică. La urma 
urmei, nu o silea nimeni s-o facă, dacă nu voia, însă 
descoperi că într-adevăr își dorea asta. 

Merse mai întâi la standul de suveniruri, deși nu 
se aștepta să dea acolo peste vreun parior adevărat. 

Voia un profesionist uns cu toate alifiile, cineva care 
îşi câştiga pâinea prin ascuţimea minţii, care știa să 
aleagă un cal altfel decât înfigând un bold la întâm- 
plare în programul curselor sau luându-se după numele 
care-i plăceau lui. Merse afară, unde agenţii de pariuri 
strigau pronosticurile, băteau darabana deasupra 
capului și ofereau pariuri complicate care nu păreau 
să aibă nici o șansă de câştig. Formau o mulțime 
pestriță. Dora îi ochi pe afaceriștii din tren. Cu ei 
erau doi bărbaţi în costume de un cenușiu pal, cu un 
aer de nervozitate şi pălării de fetru, evident noi. 
Dora ghici că nu erau englezi şi că veneau prima 
dată la cursele de cai. 

Se îndoia că-și va găsi pariorul acolo. Erau prea 
mulți oameni, făcând prea mult zgomot. Se duse să 
caute caii. 

In copilărie n-avusese de-a face cu cai. Erau prea 
mari şi alunecoși pentru mintea ei, iar mama ei n-o 
încurajase. La urma urmei, era un hobby foarte 
costisitor. Oricum, apreciase întotdeauna animalele 
din punct de vedere estetic. 

In ţarcul de pregătire erau aduși caii pentru 
prima cursă. Era prea târziu să parieze pentru cursa 
aceea, hotărî Dora, în parte pentru că nu-și dorea 
doar o provocare, ci voia un pont câştigător — pentru 
propria satisfacție. 

Privi cum caii erau plimbaţi de-a lungul ţarcului, 
mai ales de fete, dar şi de câte un tânăr care părea 
să poarte haine prea bătrânicioase pentru vârsta 
lui — omniprezenta pălărie de fetru şi sacoul de 
tweed sau costumul lucios. 

Tocmai admira un murg mânat de o fată care 
părea prea plăpândă pentru o asemenea îndeletnicire, 
când observă un om de partea cealaltă a ţarcului. 
Privea caii cu ochi de cunoscător și-și lua din când 
în când notițe pe programul curselor. 

Dădu ocol ca să se poziţioneze lângă el. Nu era 
încă sigură că era omul de care avea nevoie. Voia 
să-l mai supravegheze un pic. 

Din fericire pentru ea şi îndoielnicele ei talente 
de spion, un alt om veni spre subiectul din vizorul 
ei şi începu o discuție. Când acesta deschise gura, 
ieși la iveală faptul că era irlandez. Dora ştia că e 
probabil doar un stereotip, însă crezuse întotdeauna 
că irlandezii se pricepeau să aleagă caii cei mai 
buni, mai ales dacă erau la o cursă hipică. 

Nu izbutea să culeagă prea multe informaţii din 
conversaţia lor, pentru că păreau să vorbească despre 
o cunoștință comună care căzuse de pe cal şi acum 
era în ghips „de la labe pân’ la buci“. 

După ce hotărî să-i întrebe pe cei doi ce credeau 
despre următoarea cursă şi care cal avea cele mai 
multe şanse să câștige şi să rămână în cursă până 
la jumătatea după-amiezii, nu mai trebuia decât să 
se gândească ce să le spună. Intr-un final, respiră 
adânc, afişă cel mai curajos și mai Karenesc surâs 
de care era în stare și merse la ei. 

— Bună ziua, mă scuzați că vă deranjez, am 
nevoie de sfatul dumneavoastră. 

Amândoi se opriră din vorbit şi se uitară la ea. 
Nu-și dădea seama ce credeau despre ea, însă, cum 
zâmbeau politicos şi nu o luaseră la goană în direcţia 
opusă, se avântă în continuare plină de curaj. 

— Chestia e că am de câştigat un rămăşag. 

— A, da? făcu unul din ei. 

— Un prieten a făcut pariu cu mine că nu sunt 
în stare să aleg calul câştigător la următoarea 
cursă — nu asta, ştiu că e prea târziu — şi chiar am 
nevoie de o mână de ajutor. 

Incă un surâs Karenesc îi făcu să-i zâmbească la 
rândul lor, cu doza de indulgență pe care o dorea. 
Puțin îi păsa dacă îi livrau informaţiile de care avea 
nevoie pe un ton superior ; la urma urmei, de-abia 
dacă știa de unde se apucă un cal, aveau tot dreptul 
să-i vorbească de sus. 

— Păi, drăguță, sperai la un cal câştigător sau 
la un pariu pe trei? o întrebă insul pe care-l ochise 
mai întâi. 

— Mă scuzaţi, probabil c-o să mă luaţi drept o 
neștiutoare cu caş la gură, dar ce e acela un pariu 
pe trei? 

— Înseamnă că iese fie primul, fie al doilea, fie 
al treilea. Trebuie să pariaţi o sumă dublă, însă 
aveţi mai multe şanse, îi explică celălalt. 

— Cred că un pariu pe trei. Prietenul meu n-a 
precizat. 

— Ce fel de prieten vă pune să faceţi așa ceva, 
când nici măcar nu prea vă pricepeţi ? 

— Un prieten care speră că n-o s-o fac, răspunse 
ea zâmbind, deşi ştia că-l cam vorbeşte de rău pe 
Tom, care probabil că își dorea să atingă cu succes 
ţelurile pe care i le dicta el. 

— Păi, să stăm un pic strâmb și să judecăm 
drept, spuse primul ins scoțându-și programul. Tu 
ce zici, Jerry? 

Jerry îşi scoase și el programul. 

— Nu crezi că mai bine-am discuta la o băută? 
Bei și tu un păhărel cu noi, drăguță? 

Dora ezită. Pariul nu-i cerea sub nici o formă să 
meargă la băut cu doi irlandezi străini. 

— Ei, haide, dacă amicul tău n-are nimic împo- 
trivă să umbli teleleu prin hipodrom, la vânătoare 
de ponturi, nu văd de ce ar strâmba din nas că 
dai pe gât un păhărel în timpul ăsta, spuse tipul 
care nu era Jerry. Dădu mâna cu Dora. Mă cheamă 
Gene. 

— Pe mine... Dora. 

— Nu prea pari convinsă, Dora. Sigur nu te cheamă 
Dorothy sau altfel? 

— A, sunt sigură că mă cheamă Dora, râse ea, 
însă nu sunt sigură că e bine să mă duc la un pahar 
cu doi bărbaţi pe care nu i-am mai văzut în viaţa 
mea. 

— Nu te supăra, Dora, spuse Jerry, însă tu ne-ai 
abordat pe noi. Nu invers. Dacă noi suntem dispuși 
să avem încredere în tine, cred că şi tu ar trebui să 
ai încredere în noi. 

— Uite, mergem la barul ăla. O să fie sute de 
oameni în jur, așa că fii fără grijă. Apoi putem să 
studiem programul şi să-ți vârâm nişte bani în buzunar. 

Dora cântări perspectiva şi hotărî că un pahar 
într-un loc public era într-adevăr destul de sigur. 

— Ei, ia zi-ne, Dora, mergi des la curse? o întrebă 
Gene. 

— N-am mai mers niciodată. Tatăl meu mi-a 
trimis biletele. A fost invitat împreună cu mama la 
o distracţie corporatistă și n-a putut să ajungă, aşa 
că am venit eu cu prietenul meu. 

— Ce vrei de băut? strigă Jerry când ajunseră 
la bar, unde era așa o hărmălaie, că Dora se miră 
că a auzit ce i-a răspuns, adică, spre jena ei, „o 
halbă mică de bere slabă“. 

— Să n-aud, spuse Gene. Ia un whisky mic. N-are 
ce să-ți facă. 

Cum era prea gălăgie să protesteze ca lumea, 
Dora acceptă umilă. 

Găsiră un colţ ceva mai liniștit şi-şi văzură de 
băuturi, câtă vreme Gene și Jerry studiau programul 
și exemplarele din Racing Post. 

— Am ratat prima cursă, însă găsim noi ceva în 
celelalte, spuse Gene. 

— Mie îmi cam surâde Apa Iordanului, zise şi 
Jerry. 

— Nu începe cu fanteziile tale perverse, i-o tăie 
Gene. Știm cu toții că Apa Iordanului arată bine, 
dar nu-i cine ştie ce de capul ei. Ce zici de Cabana 
Elvețiană? 

Dora se lăsă dusă pe gânduri, sorbind din whisky, 
care era bun, într-o doză măricică. I se părea o 
situație cam nesăbuită — ea bând tărie cu nişte 
bărbați necunoscuți, în timp ce ei îi alegeau un cal 
pe care să parieze. li plăcea senzația asta. Tom ar 
fi mândru de ea. 

— Ei, drăguță, spuse Jerry după un răstimp care 
păru să dureze o veșnicie. Cât de mult vrei să te lași 
la mâna norocului? 

— Şi vezi că nu prea ai timp să te gândești, 
adăugă Gene. 


Când Dora îl găsi iar pe Tom, trecuse mai bine 
de o oră. Stătea în mijlocul grupului de femei din 
tren şi părea clar neliniștit. 

— Ce-ai păţit ? o întrebă una dintre femei. 

— Tom a crezut că te-a răpit cineva, spuse alta, 
vânturând o sticlă de șampanie spre ea. 

— Bea ceva, spuse a treia. 

— Nu cred că e bine, răspunse Dora, care încă 
se resimțea după whisky. Imi pare rău că ţi-ai făcut 
griji din cauza mea, Tom. Insă mi-am dus provocarea 
la bun sfârșit! Ai văzut cine-a câștigat în cursa a 
doua? 

— Nu, răspunse el. Cel puţin, nu mai ţin minte 
cine-a câştigat. De ce? Ai pariat pe vreun cal? 

— Se poate spune şi așa. Am ratat cumva bufetul 
suedez? 

Dora își dădu seama că era flămândă și oricum 
era bine să toarne ceva hrană solidă peste whisky. 

— A, nu, găseşti totul acolo, spuse una dintre 
femei. Ţi-am lăsat ţie sendvișurile cu pastă de peşte. 

— Era pateu de crab, spuse prietena ei, care 
acum purta, din nu se știe ce motiv, o pălărie de 
cowboy. Probabil că a observat-o pe Dora privind-o 
lung. E petrecerea mea de burlacă, explică ea. Pălăria 
e obligatorie. 

— Nu aşa erau petrecerile burlacelor pe vremea 
când m-am măritat eu prima dată, zise una dintre 
amicele ei, care era o scoţiancă binedispusă. Noi 
doar ne-am făcut mangă la cârciumă şi am încercat 
să agăţăm barmanii. 

— Dacă tu n-ai dat petrecere înainte să te măriţi a 
doua oară, nu se face acum să-mi strici mie distracţia. 

Dora își aminti că avusese de gând să petreacă 
o zi la un centru balnear împreună cu Karen, pe post 
de petrecerea burlacelor, însă anulase nunta înainte 
să apuce să facă asta. Se grăbi să alunge gândul. 


93 


— N-am nimic împotriva petrecerilor de burlăcie, 
burlaco, spuse scoțianca nu tocmai clar, însă dacă 
eşti burlacă încă din fragedă tinereţe, noi, la vârsta 
noastră, suntem găini bătrâne. 

Celelalte începură să se hăhăie sălbatic. 

— Hai să lăsăm găinile în pace şi să mai bem 
ceva! strigă burlaca-şefă. 

Tom o luă pe Dora de braţ şi o trase deoparte, 
unde nu erau auziţi. 

— Ce-ai păţit? întrebă el. 

— Păi, cum ai zis şi tu, am găsit pe cineva care 
să ne ofere un pont. Numai că erau doi cineva şi mai 
întâi m-au dus să bem ceva. 

— Dora! Nu e bine să bei cu necunoscuţii! Maică-ta 
nu te-a învăţat atâta lucru? 

— Incerc să mă descătuşez de învăţămintele 
maică-mii, iar tu mă ajuţi. Mi-ai zis să fiu mai 
aventuroasă... i 

— Ştii ce vreau să spun cu asta. În fine, cât ai 
pariat ? 

Dora simți că nu era momentul potrivit să-i spună 
lui Tom că trebuise să facă un drum până la un 
bancomat înainte să meargă la ghişeul de pariuri. 

— Ei, n-ai de ce să-ţi faci griji în legătură cu asta. 
Zi-mi, cum merge treaba cu mâncarea ? Mor de foame. 

— Fetele mi-au zis că nu trebuie decât să le arăţi 
prima dată biletul și după aia te duci de câte ori vrei. 

— Fetele, Tom? Nu e tocmai corect politic. 

— A, nu, sunt fete mai mult ca sigur. Așa se 
recomandă și ele. La urma urmei, sunt la petrecerea 
burlacelor. 

Dora râse și o luă spre cortul cu gustările. 

— Ei, ţi-e foame? o întrebă Tom când își arătau 
biletele. Sau pariorii tăi ţi-au luat şi de mâncare, pe 
lângă că ţi-au dat să bei tărie? 

— De unde ştii că era tărie? 

— O miros de-aici. 

— A, pardon. Mai bine mănânc ceva, însă tre' să 
ne grăbim. Mai e un pic şi începe cursa următoare. 

Tom nu înţelegea de ce Dora se însuflețea, dar se 
şi neliniștea din ce în ce mai mult pe măsură ce se 
derulau cursele. La sfârșitul ultimei curse, răguşise 
de atâta strigat. 

— Te-ai implicat rău de tot, Dora. Mă mir. 

— Nu-mi distrage atenţia, urlă ea la el. Dacă uit 
să mă concentrez, n-o să mai câștige! 

— Cine n-o să mai câştige? 

— Calul nostru! 

— Deci ai pariat pe un cal din cursa asta? 

— Da. Şi nu. Din toate celelalte. 

— Ce? 

— ţi explic mai încolo. Dă-i bătaie, Jim Boy! 
urlă ea ţopăind. 

— E un pariu prin acumulare, spuse o voce cu 
accent irlandez la urechea lui Tom. Dacă bate ăsta, 
fata ta pune mâna pe mai bine de o sută de lire. 

— Mişto, zise Tom. Dă-i bătaie, Jim Boy! 


Seara se nimeriră să ajungă pe Trei surori tocmai 
când Jo se gândea să-și facă un sendviș. 

— A fost fantastic, spuse Dora sărutând-o pe 
obraz, dându-și seama că era cherchelită. 

— Foarte tare, încuviinţă Tom. Dora a câştigat 
o căruţă de bani. 

— Cum ai reuşit? 

— l-a luat la vrăjit pe doi irlandezi care i-au 
clocit un pariu prin acumulare. 

— Pare foarte curajos din partea ta, Dora! Bravo! 

— Ei, a fost una din provocări. Văzând privirea 
nedumerită a lui Jo, continuă: Tom e pornit să mă 
preschimbe într-o minunată femeie nouă. Are cinci 
provocări pentru mine şi trebuie să le duc pe toate 
la îndeplinire. Apoi o să-mi ofere ca răsplată o dia- 
demă bătută în diamante. 

— Visează tu mult şi bine, copilu’, zise Tom. O 
să-ţi dau ceva încă nemenţionat. 

— Ce bine ţi-a ieşit, spuse Dora. Nu cred că m-aş 
apuca să pronunţ un cuvânt ca „nemenţionat“ în 
halul în care sunt. O, uite că mi-a ieșit. 

— Am băut câteva pahare pe tren ca să sărbă- 
torim, explică Tom pe un ton confidenţial. 

— Cred că m-am prins deja de asta, spuse Jo, 
amuzată de însufleţirea lor. 

— Lăsaţi-mă să vă fac cinste cu nişte cartofi și 
pește! exclamă Dora scoțând la iveală o pungă de 
plastic şi trântind-o pe blatul de bucătărie. 

Capitolul, 7 


A doua zi, Dora se simțea cam pleoştită. „M-am 
distrat așa de bine, iar acum trebuie să privesc 
realitatea în față și să-mi caut o slujbă.“ Se uită 
fără chef pe lista agenţiilor de recrutare pe care o 
printase cu o zi în urmă. Se treziseră amândouă 
devreme. 

— Ai putea să accepţi slujba de la șantierul naval, 
spuse Jo, care se întreba de unde să înceapă cu 
reparatul amorașilor de ipsos, dorindu-și să poată 
folosi cremă de unt și gata. 

In ziua dinainte își făcuse un pic de lucru prin 
casă, bucurându-se de linişte şi pace, îi trimisese un 
e-mail lui Karen și își închipuise viitorul, în imagini 
ceva mai optimiste, își dădea ea seama, de când 
discutase cu Miranda. 

— Ştiu, zise Dora, însă cred că mai întâi ar trebui 
să caut în altă parte. S-ar putea să nu-mi doresc 
slujba când o să aflu mai multe despre ea, iar moti- 
vul pentru care m-am mutat la tine — sau cel puţin 
motivul pe care li-l spun tuturor — e că voiam o 
slujbă la Londra. 

— Ştii ce, ce-ar fi să vin şi eu cu tine în oraş? 
Oricum am de cumpărat nişte materiale. Când ter- 
minăm amândouă ce-avem de făcut, puteam să luăm 
masa undeva. Mi-ar prinde şi mie bine să-mi petrec 
o zi pe-afară. Când te distrezi foarte bine, problema 
e că apoi te poţi simţi cam deprimat. 

Bănuia că ziua petrecută la curse avusese efectul 
ăsta asupra Dorei. 

— N-ar fi nici o problemă să merg singură... 

— Desigur! Dar vreau să vin cu tine, râse Jo. Și 
poate că nu vreau să merg hăt, până la Londra, fără 
cineva care să stea cu ochii pe mine. 

— Bine, zise Dora chicotind. 

— Atunci pune la cale vreo două întâlniri. Așa 
putem să ne facem programul în funcție de asta. 

După ce Dora dădu telefoanele respective, dispăru 
fiecare în cabina ei să se pregătească. Jo se gândea 
cu groază că n-are haine nici pe departe destul de 
elegante pentru Londra, apoi îşi aduse aminte că de 
fapt Dora trebuia să arate elegant. Ea n-avea decât 
să-și cultive un aer „artistic“. Işi mai puse un șirag 
de mărgele şi o pereche de cercei în formă de papa- 
gali, apoi se întoarse în salon și o aşteptă pe Dora. 

Ea purta pantaloni de stofă şi un tricou negru 
mulat. 

— Arăt cum trebuie? N-am mai fost la un inter- 
viu de secole. 

— Atunci ce-ai purtat? 

— Un costum albastru închis. Mi l-a cumpărat 
maică-mea. 

— L-ai adus cu tine? 

— Nu. In afară de ce-am purtat ieri, care trebuie 
clar spălat, astea sunt cele mai elegante haine pe 
care le am. 

— Atunci arăţi cum trebuie. La urma urmei, e 
doar o consultare inițială, n-ai interviu la ambasadă. 
Arăţi în regulă, aranjată şi cu un aer lejer. Tocmai bine. 

Jo îi simţea nervozitatea la gândul că trebuia 
să-și vândă talentele unor străini și, cu toate că ea, 
una, ar fi adăugat un sacou ca să semene mai mult 
cu o femeie de afaceri, nu mai avea de mult douăzeci 
şi ceva de ani. Dora avea. Era bine că își punea în 
valoare tinerețea. 

— Ai dreptate. Insă, dacă m-aş fi gândit din 
timp, mi-aş fi păstrat pentru azi hainele cele mai 
bune, în loc să le terfelesc la curse. 

— Măcar te-ai distrat. 

— Da, şi provocarea lui Tom mi-a dat încredere 
in mine. să sperăm c-o să mă ţină toată ziua! 

În tren au stat față în faţă. Dora privea pe geam 
la grădinile de suburbie pe lângă care treceau, diferite 
intre ele, unele ca nişte exponate imaculate, altele 
simple spaţii pentru abandonarea bicicletelor vechi, 
n minipiscinelor gonflabile sparte și a grătarelor 
ruginite. 

— Ador să merg cu trenul, spuse ea, când nu mă 
apasă nimic şi nici nu ştiu prea bine unde mă duc. 

— Şi eu, încuviinţă Jo. 

— Atunci am fi amândouă mulțumite să facem 
naveta, zise Dora. 

— Mm. Nu prea ştiu dacă mi-ar surâde ideea. 
Însă ador să ies în oraș. Jo scotoci într-o geantă de 
pai decolorată şi scoase un ghid cu hărți. Hai să 
vedem unde vrem să mergem. La ce adrese sunt 
agenţiile ? 

Dora îi dădu foaia. Neliniștea ieşi o clipă la supra- 
față, apoi se afundă la loc. Ieri, când îndeplinise 
atât de spectaculos prima provocare, se simţise plină 
de încredere. Poate atunci când termină cu toate cele 
cinci provocări, încrederea va dura ceva mai mult. 

— Toate sunt situate destul de central, spuse Jo. 
Ai întâlniri la toate trei? 

— Doar la una. Celelalte au zis să trec doar 
pe-acolo. Unde vrei să mergi? 

— Miranda mi-a zis c-ar fi o prăvălioară pe lângă 
British Museum unde se vând materiale pentru artiști. 
O să fim doar la câteva stații de metrou una de alta. 
Sună-mă când termini și găsim un restaurant drăguţ. 

— Mm, sună minunat. Ca atunci când te răsfeţi 
după ce ai fost la dentist. 

— Exact, spuse Jo. Întotdeauna mă răsfăţ după 
ce merg la dentist, la doctor sau așa ceva. Am putea 
să ne aventurăm prin Selfridges mai încolo, dacă ne 
simțim în forță. 

— Şi să ne stropim cu tot felul de parfumuri? O, 
ce fericire! O să ne distrăm pe cinste. 

Jo îşi amintea de alte asemenea raite din trecut, 
când mergea să-și petreacă ziua la Londra cu Karen 
și probau cosmetice şi haine ; îi era dor de fiica ei, 
deși Dora era un surogat bun. 


Dora nu prea se distra cine știe ce când au poziţio- 
nat-o în fața calculatorului şi au pus-o să dea o 
probă de dactilografie. Era rapidă, asta o știa sigur, 
însă cumva prezenţa unei femei foarte bronzate, cu 
șuviţe oxigenate agresiv, o făcea să i se împleticeasă 
degetele și să-şi piardă toată concentrarea. 

Se dusese la agenţia unde avea interviu, gân- 
dindu-se că putea să „dea o raită“ pe la celelalte mai 
în largul ei, dacă deja terminase treaba cu una din ele. 
Mai bine îi spunea lui Tom că nu fusese niciodată 
la o agenţie şi-l convingea că ar fi fost o provocare. 
Acum trecea prin chinurile iadului şi nici măcar nu 
făcuse un pas către recompensa nenumită a lui Tom. 

Problema era că CV-ul ei era foarte scurt, căci 
nu avusese decât o singură slujbă, iar printre califi- 
cările ei nu se număra diploma de absolvire a unui 
colegiu. Se părea că mai nou li se cerea așa ceva 
asistenţilor personali de top. 

Işi dădu seama de cum intră pe uşă că era îmbrăcată 
foarte nepotrivit și se blestemă iar că purtase ieri 
singurele haine de interviu. 

Intâi şi-ntâi, aerul condiţionat o izbi din plin. 
Era soare afară, însă nu chiar atât de cald. La soare 
se simţise bine, însă când intră în birou parcă păși 
într-un frigider. Fata din spatele recepţie: purta o 
vestă de mătase și avea braţele ca nişte frânghii. 
Avea şuviţe blonde destul de late în coafura asime- 
trică şi, din câte se vedea, un abonament pe toată 
toamna la solarul din cartier. Evident că nu simţea 
răcoarea. 

— Da? 

Privirea ei trecu pe loc în revistă hainele 
nu-tocmai-în-ordine şi lipsa de încredere în sine a 
Dorei, ceea ce n-o încălzi cu nimic. 

— Am programată o întâlnire. Am sunat mai 
devreme. E la zece şi jumătate, adăugă ea. 

— Nume? 

Dora îşi zise numele, abia abţinându-se să nu 
răspundă: „Da, am așa ceva“. 

— Bun, eu sunt Charlene. Dă-ne CV-ul tău. A, 
ai face bine să iei loc. 

Dora se așeză, spunându-și că femeia aia avea 
mare nevoie să înveţe cum să se poarte cu oamenii. 

Charlene își aruncă o clipă ochii pe CV-ul Dorei, 
apoi zise: 

— Ar fi cazul să dai o probă de dactilografie. 
Du-te la calculatorul ăla. Uite proba. 

Scoase o foaie de hârtie din sertarul biroului, 
fără să se uite măcar. 

Dora merse la calculator şi-şi dădu pe loc seama 
că nu era un program cu care era obișnuită ea. 
Păstrează-ţi calmul, îşi zise, o să fie ușor, serios. 
Programele pe calculator nu sunt menite să încurce 
oamenii care dau probe, sunt proiectate ca să ajute. 
Cu toate că și-a zis asta cu toată convingerea de 
care era în stare, în adâncul sufletului ştia că tocmai 
acest program de pe acest calculator anume era de 
fapt o capcană imensă. Își șterse mâinile pe pan- 
taloni și dintr-odată aerul condiţionat nu i se mai 
păru atât de crâncen. 

Intr-un final, se prinse cum se deschide un docu- 
ment nou. 

— Eşti gata? strigă Charlene. 

— Da, scânci Dora. 

Charlene porni cronometrul. 

— Bun, dă-i bătaie. 

Dora tasta încet, pentru a nu face greşeli, și 
încerca să se concentreze, însă o tot distrăgea engleza 
atroce în care era redactată scrisoarea pe care o 
dactilografia. Tare ar fi vrut să elimine tautologiile 
și greşelile de punctuație, însă se gândea că mai 
bine n-o făcea. Preluase toate sarcinile legate de 
redactarea scrisorilor la dauă săptămâni după ce 

începuse slujba ei de pe vremuri. Cunoașterea regu- 
lilor gramaticale şi de punctuație se număra printre 
puţinele sale abilităţi, ceea ce, își dădea seama, nu 
erau tocmai genul care să zguduie lumea. 

Charlene apăsă iar pe butonul cronometrului şi, 
după ce Dora printă proba şi i-o dădu, îşi aruncă pe 
ea ochii perfect machiați. 

— Bun, zise ea azvârlind proba pe un teanc de 
hârtii, fără să se sinchisească să-i spună Dorei cum 
se descurcase. Așadar, ce gen de slujbă cauţi? 

Dora se simți tentată să răspundă : „Intr-o agenţie 
mică de imobiliare, unde să ştiu ce fac“, însă își 
închipui că blonda va strâmba din nasul ei ridicat 
la înălțimi ameţitoare. 

— Aşa cum ai văzut, probabil, din CV-ul meu, 
nu am experienţă decât cu agenţii imobiliare. 

— O singură agenţie imobiliară, de fapt. 

— Da, aşa că asta ar fi prima mea alegere, însă 
sunt deschisă la alte sugestii. 

Zâmbi, sperând ca Charlene să zâmbească si ea. 

Poate că îi era imposibil să facă aşa ceva din 
cauza unei injecții recente cu Botox, căci tânăra se 
mulțumi să bată darabana pe birou cu ghearele, în 
timp ce se zgâia la Dora. Ea se întrebă dacă nu 
cumva îşi făcuse unghiile cu fluid corector, din plicti- 
seală, însă își dădu seama că dăduse o groază de 
bani ca să le aibă atât de pătrăţoase, cu marginile 
tăioase ca niște cazmale date cu alb. 

— Fa bine, momentan n-avem nimic de genul ăsta 
în evidenţă. Problema e că ai o experienţă foarte limi- 
tată, nu-i aşa ? Nu te-ai mai dat dusă din prima slujbă 
care ți s-a oferit. N-ai avut nici măcar o slujbă de 
weekend undeva. 

Dora voia să spună că nu era vina ei că nui se 
permitea o slujbă de weekend, pentru că „școala era 
prea importantă“, şi că nu fusese prima slujbă care 
i se oferise, fiindcă o mulţime de oameni din tot 
orașul o imploraseră să vină să lucreze alături de ei, 
însă nu era adevărat. 

— Îmi plăcea slujba mea. Eram bună. 

— Atunci de ce ai plecat? 

Nici prin cap nu-i trecea să se destăinuie femeii 
din faţa ei. 

— Am zis. Voiam ceva la Londra, ceva ca o... 
provocare. La urma urmei, nu poţi rămâne pe același 
post toată viața, nu? 

Charlene n-avea cum să obiecteze. 

— Trebuie să te atenționez că ai dat dovadă de 
lipsă de ambiţie rămânând atâta timp locului. Firmele 
din Londra nu funcţionează ca birourile adormite 
din cătune. 

— Serios? Aveam impresia că... 

— Aşa că s-ar putea să nu fim în stare să-ți 
oferim ceva la același nivel. 

— Ei, fireşte. Mă aştept să înaintez treptat... 

— Avem însă o mulțime de posturi libere în vân- 
zările cu amănuntul, îi tăie Charlene vorba. N-ai 
vrea să iei în calcul un post de vânzătoare? 

Dora medită. Ii plăcuse la nebunie să se joace 
de-a vânzătoarea cu Karen, însă bănuia că nu va 
ajunge în spatele tejghelei unui magazin de delica- 
tese cu o atmosferă prietenoasă sau în vreun alt loc 
unde se putea distra cât de cât, ci că va trebui să 
vândă chiloți cu preţuri exorbitante, pe care nu-i 
voia nimeni și de care sigur n-avea nimeni nevoie. 

— Nu, zise ea cu hotărâre. 

— Mi se pare rezonabil. Barmaniţă ? 

— Nu, doar dacă e undeva aproape de mine. 

— Unde ziceai că locuieşti? A, da, hmm... e destul 
de departe. Va trebui să mergi mult în fiecare dimi- 
neaţă. Eşti obişnuită să faci naveta, nu? 

— Nu tocmai, însă sunt pregătită să fac o încercare. 

— Bun. Ar mai fi ceva, majoritatea clienților 
noștri vor ca personalul lor să se îmbrace elegant. 
Nu eşti echipată chiar corespunzător, aşa-i? 

— Aşa să fie? Adică am sunat să mă programez 
pentru un interviu iniţial. Dacă era vorba de o slujbă 
anume, m-aș fi îmbrăcat la costum sau ceva. 

— Plus nişte încălțăminte serioasă. Nu se vine 
în sandale la interviu. Și ţi-ar prinde bine o mani- 
chiură. N-o să aranjez nici un interviu imediat, asta 
ca să-ți dau timp să îți schimbi cât de cât aspectul 
exterior. Prima impresie e foarte importantă. 

Dora se simţea din ce în ce mai mică, pe măsură 
ce atuurile ei pe piața muncii se pierdeau în depărtare. 

— Da, zise ea umilă. 

— Ai luat vreun pic în calcul munca temporară, 
cu ziua ? Ar fi o modalitate bună să capeţi mai multă 
experienţă, în general. 

— Nu, răspunse Dora. Deloc. Nu cred că mi-ar 
plăcea. Se ridică, dându-se bătută. Mai e ceva? 

— Nu. Tinem legătura dacă apare ceva potrivit. 

Dora nu a dat propriu-zis „o raită“ la următoarea 
agenție, ci mai degrabă a intrat clătinându-se și a 
stat ca o plăcintă pe scaunul ce i-a fost oferit, sigură 
că o să fie făcută harcea-parcea. Fata de aici era 
mult mai prietenoasă, îi dădu Dorei un pahar de 
apă, apoi o cană de ceai. A țâțâit din buze văzând 
cât de concis era CV-ul ei, însă a recunoscut că Dora 
trebuie să fi făcut treabă bună, dacă a rămas la 
aceeași firmă şi a fost promovată de mai multe ori. 
Oricum, rezultatul a fost același: 

— N-avem cine ştie ce oferte pentru moment, 
asta dacă nu cumva ești pregătită să faci naveta 
până în Canary Wharf. Ar fi un voiaj în toată regula, 
dacă ne uităm unde locuiești acum. 

Dora bău din ceai și încuviinţă. 

— Te contactez de cum apare ceva cât de cât 
potrivit. 

— Mulţumesc. 

— Nu ai în vedere o slujbă temporară, nu? E o 
modalitate excelentă de a căpăta o experiență mai 
vastă. 

— Sigur o să mă gândesc și la varianta asta 
dacă nu apare nimic permanent, dar chiar nu vreau 
să-mi petrec diminețile de luni căutând adrese risipite 
prin toată Londra. 

— Ai ceva dreptate. Pe de altă parte, e o modali- 
tate bună să cunoşti Londra. 

Dora oftă, punând cana pe suport. 

— O să ţin cont şi de asta. Odată, când o să mă 
obişnuiesc cu munca în alte părți, o să-mi iau o slujbă 
temporară, însă nu cred că sunt pregătită deocamdată. 

— Ei, proba de dactilografie a fost aproape per- 
fectă, aşa că sigur o să te avem în vedere când o să 
se elibereze vreun post. 

Dora se ridică şi se decise să nu mai bată drumul 
până la a treia agenţie. Simţea că făcuse destule și 
onoarea îi era satisfăcută. Nu-i rămânea decât să 
spere că slujba de la șantier era încă de actualitate 
și 1 se potrivea. 


În timp ce Dora era supusă chinurilor pentru că 
nu-şi schimbase slujba destul de des sau pentru că 
nu mersese la colegiu sau pentru că nu se îmbrăcase 
cum trebuia, Jo se distra căutând prăvălii cu mate- 
riale pentru artişti. Miranda îi dăduse informații 
destul de neclare despre unde anume, în această 
elegantă zonă a Londrei, era situat magazinul de a 
cărei existență era sigură, însă, până la urmă, rezis- 
tând tentaţiei de a intra la British Museum sau 
într-unul din numeroasele complexe comerciale unde 
se vindeau stampe şi cărţi vechi, găsi o prăvălioară 
care părea a fi ce dorea ea. De cum intră pe ușă, îi 
săriră în ochi şirurile de produse înălțate până în 
tavan — opere de artă în sine. Până şi aerul mirosea 
promiţător. 

Lui Jo îi plăcea să se considere feministă, o femeie 
independentă care își purta singură de grijă, însă de 
fapt îşi dădea seama că obținea ce voia (de cele mai 
multe ori) prin faptul că era drăguță cu lumea. 
Acum se duse la tejghea şi zâmbi. Bărbatul de vârstă 
mijlocie îi zâmbi și el liniştitor. 

— Bună dimineaţa. M-aţi putea ajuta? Am un 
amoraş micuţ pe care trebuie să-l repar. 

— Ce fel de amoraș? 

Spre ușurarea lui Jo, bărbatul nu era deloc nedu- 
merit de declaraţia ei. 

— E sculptat pe o ramă de oglindă, aşa că e 
foarte mic. I s-a dus piciorușul. 

— Din ce e rama? 

— Lemn, cred. Aurit. 

— Aha, o ramă veche, sculptată. Și încercaţi s-o 
reparaţi ? 

— Mhm. N-am mai făcut așa ceva. 

— ȘI cum de v- ați apucat tocmai acum ? 

Îl cercetă pe om și îşi dădu seama că o lua foarte 
în serios. 

— Mă arunc cu capul înainte într-un proiect — 
din fericire, nu pe banii mei, adică nu tocmai. Vreau 
să-mi schimb cariera, să găsesc ceva ce aş putea 
face acasă, creativ şi, cum ar veni, satisfăcător. 

— Și aveţi o oglindă veche? 

— De fapt, am mai multe bucăţi și fragmente. 
Prietena mea avea de gând să le scoată la o vânzare 
de vechituri, însă i-am spus să mă lase să încerc să 
le repar. Mi-am zis să încep cu oglinda. 

— N-aţi luat-o cu dumneavoastră? 

— Nu, mă tem că nu. 

Aruncă o privire în jur, fascinată de rafturile 
doldora de produse cu nume bizare: gesso, clei de 
oase de iepure şi ceva cu numele de piatră-putredă, 
însă probabil că citise ea greşit. 

— Avea doar un picior? 

Jo era nedumerită. 

— Păi, nu, iniţial a avut două. 

— Bine, atunci. Nu trebuie decât să faceţi un 
mulaj după piciorul existent, aranjaţi un picuţ degetele 
și apoi îl lipiți. 

— Şi cum să fac asta? 

— Păi, aţi putea să folosiţi puţin ipsos de Paris, 
dacă din asta faceţi piciorul. Sau dacă folosiţi un 
material brevetat pentru mulaje, ar fi bine să-l 
lipiți. 

— Și cum să fac mulajul mai întâi? 

Interesul lui Jo sporea văzând cu ochii. 

— Păi, aveţi două opţiuni. Puteţi să faceţi un 
mulaj al piciorului existent cu plastilină sau pudră 
de latex. 

— Tot procesul ăsta sună foarte complicat. 

— De fapt, nu e deloc, odată ce vă apucați, o 
linişti omul. E chiar distractiv. Ii făcu cu ochiul, 
parcă mărturisindu-i o taină. Și eu repar vechituri 
când dau peste ceva foarte delicios, care are nevoie 
de un pic de grijă şi atenție. 

— Și care ar fi cealaltă opţiune? îl întrebă Jo 
zâmbindu-i la rândul ei. 

— Să sculptați un picior nou, din lemn de tei. 

— Chiar am cioplit niște chestii drăguţele pentru 
casa de păpuși a fiică-mii. 

Jo își aminti dulăpioarele pe care le cioplise. Nu 
era ea Grinling Gibbons, însă lucrase la o scară 
foarte mică. 

— Bun, deci când termin de cioplit piciorușul, 
plus diverse zorzoane pe care tre’ să le copiez, ce fac? 
Presupun că nu-l dau pur şi simplu cu vopsea aurie. 

Vânzătorul clătină din cap. 

— Nu, păcatele mele. Va trebui să lipiţi nişte foiţă 
de aur sau măcar ceva imitație. Mai întâi probabil 
că vă trebuie o carte bună. Apoi e nevoie să hotărâți 
dacă veţi folosi tehnici serioase, tradiţionale sau 
unele moderne, mai puţin autentice. 

— Cred că ar trebui să merg pe autentic, zise ea 
după ce medită câteva clipe. Vreau să învăţ ceva 
nou, nu doar să fac cârpeli. 

— Ei, bravo! exclamă el. Ia să vedem, şi acum 
vă lăsaţi pe mâna mea în ce privește materialele de 
care aveţi nevoie? O să vă coste un picuţ. Am să vă 
dau nişte bucăţi de tei care mi-au rămas, ca să ieșiţi 
ceva mai ieftin. 

— Mulţumesc, spuse ea umilă, hotărând să aibă 
încredere în el. 

Când plecă, peste jumătate de oră, era un pic 
şocată. Avea o pungă cu o mulțime de materiale din 
acelea ezoterice pe care le zărise pe rafturi, o carte 
subțire, dar cu multe ilustraţii despre poleirea obiectelor 

de artă, și un plic pe dosul căruia erau toate sfaturile 
suplimentare şi ponturile. Mai era scris şi numărul 
de telefon al lui Peter (deja se tutuiau). 

— O să-ţi placă să lipeşti foiţă de aur, o asigu- 
rase în timp ce-i ținea uşa. Parc-ai fi alchimist! 

Apoi lui Jo îi sună telefonul. Dora terminase cu 
interviurile. Discutară unde să se întâlnească și, 
simțindu-se indulgentă și extravagantă, făcu semn 
unui taxi. 


Când sosi Dora, Jo bea cappuccino într-o cafenea 
din apropiere, bucurându-se de răgaz. Răsfoia o revistă, 
clar bucurându-se de lumina filtrată prin fereastră. 
Avea lângă ea două pungi de cumpărături şi îi zâmbi 
însuflețită Dorei când o văzu. 

— Cum a fost? Vrei o cafea sau ceva? 

Dora se prăbuşi pe scaunul din faţa lui Jo, bucu- 
rându-se de răcoarea cafenelei și nerăbdătoare să-și 
aline chinul relatându-i povestea. 

— Te rog, apă. A fost oribil! 

— Ei? Cum așa? Jo se ridică şi se duse la bar. 
Cu sau fără acid? 

— Cu. 

Jo aduse apa. Dora își dădea seama că ar fi vrut 
să-i ofere niște parfait de fructe sau ceva, însă se 
abţinea cu greu. Jo chiar era tare mămoasă. 

— Ce s-a întâmplat? întrebă Jo. 

Dora se gândi. 

— Mă rog, de fapt nu s-a întâmplat nimic, însă 
prima femeie a fost tare ostilă. S-a gândit ea că nu 
sunt bună decât pe post de vânzătoare pentru că am 
lucrat la ţară. Am tulit-o de-acolo! 

— Vai, groaznic! exclamă Jo, întinzându-i Dorei 
o sticlă de apă minerală și un pahar. 

— Și mi-a propus slujbe temporare, ca să capăt 
experienţă. 

— Și nu ţi se pare o idee bunicică? încercă Jo 
marea cu degetul. 

Clar nu voia să-i dea Dorei impresia că n-ar fi de 
partea ei. 

Dora clătină din cap. 

— Păi... probabil, numai că pur și simplu nu sunt 
pregătită pentru o experienţă atât de agitată. Nu 
sunt în stare să mă orientez prin Londra, în primul 
rând, şi e prea stresant deocamdată numai să mă 
gândesc la o slujbă nouă în fiecare săptămână sau așa. 

Işi imagină liote de femei cu unghii date cu alb 
și părul coafat permanent și o cuprinse o stare de 
slăbiciune când își dădu seama că nu se potrivea 
deloc în peisaj. 

— Chiar sună oribil. Deşi eu am avut slujbe 
temporare o vreme şi mi-a plăcut foarte mult. Toată 
lumea era atât de surprinsă şi încântată când chiar 
făceai ceva, când preluai un apel, de exemplu, că te 
aveau la suflet mai toţi. Insă asta a fost cu mult 
timp în urmă. Jo își privi prietena mai tânără. Uite 
cum facem, hai să găsim un restaurant drăguţ. Bea 
un pahar de vin. O să te simţi mult mai bine. Intot- 
deauna te simţi deprimat când îţi scade glicemia. 

Dora râse. 

— Termenul adecvat ar fi „foame“. 

— N-ai decât să-i spui cum vrei, tocmai am dat 
mai bine de o sută de lire pe materiale — am nevoie 
de ceva tare! 

Au găsit un restaurant italienesc micut şi ferme- 
cător pe o străduţă, cu o curte acoperită de o boltă 
din viță-de-vie și cu ospătari galanţi. Păreau atât de 
porniţi să le servească la perfecţie, încât probabil că 
nici nu trebuia să-și taie singure mâncarea, doar să 
deschidă ca lumea gura când venea furculița. Au 
fost conduse la o masă de pe terasă, unde tempera- 
tura era optimă, nici prea cald, dar nici prea răcoare. 

— Ador să iau masa cu o tânără atrăgătoare, 
spuse Jo după ce șşervetul i-a fost întins cu tot dichisul 
în poală. Ospătari sunt atât de grijulii! 

— Şi cu tine sunt grijulii, spuse Dora, care deja 
își revenea de pe urma interviurilor. 

— Doar pentru că sunt cu tine. E altfel când 
sunt singură. 

Dora se încruntă. 

— N-am mâncat niciodată singură la restaurant, 
nici măcar la o cafenea. Nu mă întâlnesc cu nimeni 
la pub dacă nu am garanţia c-o să vină înaintea mea. 

Dora îşi aminti provocările lui Tom și se întrebă 
ce-o să-i mai coacă mintea. Jo îi întrerupse şirul 
gândurilor. 

— Ei, ești tânără. 

— Sunt jalnică. Femeia aia oribilă cu care am 
dat interviul m-a făcut să realizez cât de jalnică 
sunt, zise Dora şi se uită prin meniu. Insă, ciudat, 
am şi o foame de lup. i 

— Ţi-am zis eu, spuse Jo râzând. Iți promit, 
nimic nu pare un capăt de țară după o masă bună. 
Ei, ce să luăm ? Dacă împărțim un platou de aperi- 
tive, o să ne rămână un pic de loc și pentru budincă. 
Văd că au zabaglione, pe care de obicei tre’ să-l cauţi 
cu lupa, însă e delicios! 

— Signora, lista cu vinurile. 

Ospătarul mai tânăr i-o întinse lui Jo, care o luă 
de parcă ar fi ars-o. 

— Of, Doamne, nu mă pricep deloc la vinuri. Să 
luăm o sticlă cu vinul alb al casei? 

— O sticlă întreagă? întrebă Dora îngrozită. 

— E mult mai economic decât să luăm vin la 
pahar şi deja am mers cu taxiul azi. Trebuie să fac 
economii când e cazul. 

Dora se sprijni în cot şi-şi lăsă capul în mână. 

— Eşti fantastică. Nu mă mir că nu te-ai împrie- 
tenit niciodată cu maică-mea. 

— Ei, dar îmi place foarte mult mama ta! 

— Da, numai că ea n-ar propune în veci să luăm 
o sticlă de vin împreună, în ideea că ne-am scoate 
mai ieftin. 

— Asta pentru că ea e rațională, iar eu nu. Ei, 
ce mâncăm ? Cred că azi s-ar putea să fac o excepţie 
de la regim. 


— Crezi că aş trişa dacă aş vedea cum e slujba 
aia de pe şantier? 

Dora şi Jo aproape ajunseseră la staţia unde 
coborau. Nu mai discutaseră perspectivele lucrative 
ale Dorei de când povestise prima oară cum fusese 
la interviuri, însă clar o preocupase în taină tot restul 
zilei, în timp ce mergeau cam pe trei cărări prin 
Selfridges, ca să facă un pic de mișcare după masă. 

— Adică n-o să mă plătească cine știe ce, nu ? La 
Londra mi-aş găsi ceva mult mai bun. 

Jo respiră adânc, pentru a da impresia că se 
gândeşte ce să răspundă şi nu o face impulsiv, deși 
răspunsul era același. 

— Oamenii uită că îi costă să facă naveta. Taxele 
de transport, mesele în oraş, hainele elegante, tot 
felul de lucruri. Și nu vreau să spun că lumea — mamele, 
de exemplu — n-ar trebui să facă naveta, însă ar 
trebui să se asigure că pot să-și acopere costurile, 
odată ce-o fac pentru bani. 

— Şi ce vrei să spui cu asta? 

— Zic că o slujbă în zonă pe bani mai puţini, 
undeva unde s-ar putea să nu trebuiască să porți 
costumașe stilate şi manichiură franţuzească, se 
poate dovedi cam la fel de bine plătită ca o slujbă 
temporară la Londra. Și mult mai puţin stresantă. 

Dora oftă. 

— Ar fi bine să evit stresul la vârsta mea ? Sunt 
tânără! 

— Da, numai că tocmai ai trecut printr-un fel de 
traumă şi dacă muncești pe un șantier naval nu 
înseamnă că te duci la mănăstire, să duci o viață 
contemplativă. Te vei stresa cumva și acolo. Probabil. 
Numai că altfel. 

Dorei începu să-i surâdă ideea. 

— ȘI poate ar trebui să mă adaptez la noua mea 
viaţă. Cum ar veni, am avut aceeaşi slujbă de când 
am renunţat la colegiu. Acum o să am un Job nou. 
Poate o să rămân acolo doar vreo doi ani. Nici nu se 
simte, de fapt. 

— Ai numărul lor? întrebă Jo râzând. 

— Nu, dar am numărul lui Tom. Il are el, spuse 
Dora când o luară spre dană. 

— Sună-l acum. Prezentul e cel mai potrivit 
moment dintre toate. 

Dora nu-i mai telefonase de-un secol vreunui băiat 
în afară de John ; sau cel puţin așa avea impresia. 
Insă voia o slujbă, nu să-l scoată în oraș şi, sub ochii 
lui Jo, se simţi obligată să nu facă fasoane. 

— Salut, Tom, Dora la telefon. 

— Da, ştiu, spuse el pe un ton amuzat. Mi-a 
apărut numărul tău pe ecran. / 

— Sigur. Ascultă, mai ştii slujba aia de care 
mi-ai zis? Crezi că mai e de actualitate? 

— Da. Sigur. 

Părea entuziasmat. 

— Ai putea atunci să-mi dai numărul şantierului ? 
Vreau să-i sun mâine-dimineaţă la prima oră şi să 
pun la punct un interviu. 

Urmă o scurtă tăcere care o sperie. 

— Uite cum facem, hai să bem un pahar mai 
încolo şi ţi-l dau atunci. 

— Chiar nu mai reziști fără cineva care să-ți 
țină companie ? 

— Se pare că nu, răspunse el râzând. 

Dora izbucni şi ea în râs. 

— Bine. Să vorbesc cu Jo. Nu pot să vin dacă are 
planuri. 

— Poate să vină şi ea dacă vrea, spuse el. 

— Jo, Tom ne invită la pub diseară. 

Jo clătină din cap. 

— Imi pare rău, scumpo. După ce-am stat prin 
Londra toată ziua la cumpărături, nu mai am chef 
să ies iar. Nu poţi să te duci singură? 

— Sigur! Dacă nu te deranjează. Dar dacă preferi 
să stau acasă și să-ți fac niște ouă jumări cu pâine 
prăjită, asta o să fac. 

Jo, impresionată, o mângâie pe umăr. 

— Aranjează să te întâlneşti cu Tom. Pot să-mi 
fac ouă jumări şi singură, pot să-ţi fac şi ţie, dacă 
trebuie. 

Capitolul 8 


— A avut loc o schimbare de plan! spuse Tom de 
cum o văzu pe Dora. 

Stătea în ușa pubului şi Dora spera să nu se 
vadă cât de ușurată se simțea. Pe drum își amintise 
cât de nervoasă era de obicei când se întâlnea cu 
oameni prin cârciumi. 

— Bună, Tom, îl salută ea. 

— Am împrumutat o maşină, spuse el. 

— De ce? Tot farmecul cu puburile din zonă e că 
mergi pe Jos până acolo. Nu tre’ să bei la volan şi 
așa mai departe. 

Tom părea exagerat de entuziasmat. 

— Mergem la alt pub. 

— Tu în fiecare zi mergi la alt pub, nu? 

Acum că-l vedea mai de-aproape, își dădu seama 
că, cine știe de ce, Tom era dezgustător de încântat 
de sine. 

— Am văzut un anunţ în ziar şi ţi-am mai găsit 
o provocare, spuse el. De-asta a trebuit să fac rost 
de mașină. 

Dora făcu o pauză. 

— Ce provocare ? întrebă ea prudentă. 

— O să vezi. Vino să admiri mașina. 

— Provocarea e cumva să mă urc în ea? întrebă 
ea când se opriră în faţa unei broscuțe Volkswagen. 

— Nu, deşi e spinos să conduci aşa ceva. Dacă te 
oferi să conduci spre casă, ar putea fi o provocare. 

Clar încerca marea cu degetul, nefiind sigur dacă 
Dora ar trebui să conducă în general, unde mai pui 
că era un vehicul străvechi, deşi admirabil. 


113 


— Conduc eu spre casă! 

Conducea bine şi ideea de a se urca la volanul 
unei mașinuţe bizare n-o înfiora deloc, deși nici nu 
știa dacă asigurarea auto acoperea daunele provo- 
cate de o terță parte. Tom clătină din cap. 

— M-am răzgândit. Eşti mult prea dispusă, ceea 
ce înseamnă că n-o să fie o provocare și sigur n-o să 
fii de acord să faci ce vreau eu, fără ceva tare la bord. 

— Ce anume? 

Insă Tom clătină doar din cap și-i deschise portiera. 
Nu era neapărat un gest cavaleresc, ci mai degrabă 
unul necesar. Portiera era mare şi foarte grea, plus 
că era un pic blocată. Dora urcă pe scaunul de piele 
crăpată şi jupuită și o copleşi mirosul de Maşină 
Veche, un amestec de benzină, sendvişuri cu brânză 
străvechi şi încă ceva nedefinit, probabil de origine 
animală. 

— Te descurci singură cu centura ? 

Tom o urmări în timp ce descâlcea metri de curele 
și se instala în scaun. 

— Cât de cât, deși mă miră că mașina e destul 
de nouă ca să aibă centuri de siguranţă. Cine ţi-a 
împrumutat-o ? 

— Hamo. Are asigurare, ca și mine, de altfel, 
dacă te întrebai cumva. 

— Probabil crezi că mă perpelesc de griji toată 
ziulica, spuse ea, recunoscând în sinea ei că aşa şi 
făcea. 

— O să te vindec. Şi de unele expresii demodate, 
dacă tot m-am apucat, deşi au un anumit farmec. 

O porniră smucit prin noapte. 

— Sper că nu-i prea departe, spuse Dora. Vreau 
să pot să mă întorc acasă pe jos, dacă ne lasă motorul. 

— Vai, câtă neîncredere ! N-o să rămânem în drum. 
Pe broscuțele astea vechi poţi să pui bază întotdeauna. 

După ce parcurseră câţiva metri fără incidente şi 
Dora se convinse că era adevărat, spuse: 

— Tom, n-ai uitat că am nevoie de numărul şan- 
tierului, nu? 


114 


— Păi, ca să fiu sincer, Dora, deja l-am sunat pe 
Fred. Îi zisesem dinainte de tine. Oricum trebuia să 
vorbesc cu el despre altceva, așa că i-am zis doar că 
al fi interesată. 

— Tom! M-ai luat ca din oală! In sinea ei, indig- 
narea și ușurarea se luptau pentru supremație. De 
unde știai că o să vreau și, oricum, o să mă creadă 
lașă că n-am solicitat singură slujba. 

— Ba nu. E o chestie foarte lejeră. Sincer. Vrea 
să vii de probă săptămâna viitoare. Nu e tocmai o 
slujbă de rutină. 

— Nu-i nimic, nu vreau o slujbă de rutină, dacă 
nu mi se cere să port unghii false şi să mă bronzez 
la solar. 

— Ce? 

— Adică dacă nu-i la un nivel prea înalt. 

Tom izbucni într-un râs atât de zgomotos, că 
tremura tot sau poate asta avea de-a face cu sus- 
pensiile instabile ale mașinii. 

— Nu chiar. 

— Ce-i de râs? 

— O să vezi cu ochii tăi când mergi. Și o să te 
plătească cu ora, la început, însă până la urmă o 
să-ţi ofere un salariu ca lumea. Eu aș vrea şi aș 
încerca să fiu plătit cu ora cât mai mult. 

— Păi, de ce? Adică, dacă e să lucrez pe un 
salariu, probabil că e mai puţin de muncă, atâta 
timp cât primesc o sumă fixă. 

— Majoritatea lucrătorilor își câştigă singuri banii 
și sunt plătiţi cu ora. O să ajungi să lucrezi mult peste 
program. Dacă ai salariu fix, n-o să-ți plătească 
orele suplimentare. 

— A. Corect. Ei, să vedem cum merge. Poate n-o 
să-i placă de mine. 

— Ei, o să te placă, nu-i vorbă. Toată lumea o să 
te placă. Ce-ai zice dacă te-ai ocupa tu de plăți? 
adăugă el înainte ca Dora să comenteze. Mie mi se 
pare muncă, nu glumă. 

— M-am mai ocupat de-așa ceva. Mă pricep la 
calcule şi, dacă ai programe ca lumea pe calculator, 
îți rezolvă ele mai toată treaba. 

— S-ar putea să trebuiască să-l iei tare pe Fred. 
Nu prea se pricepe la programe. 

— O să încerc să-l conving, zâmbi Dora. 

— Nu cred c-o să-ți fie greu, îi spuse Tom, zâm- 
bindu-i larg la rândul lui. Ei bine, am ajuns. 

Pubul acela nu părea să aibă nimic deosebit față de 
altele, așa că Dora cobori din maşină cu o senzaţie 
moderată de încredere. Poate că Tom voia s-o pună să 
servească la bar sau ceva. Ar fi fost destul de penibil, 
pentru că nu umpluse în viața ei halbe de bere de la 
dozator, însă se pricepea să socotească în minte şi, orl- 
cum, casele de marcat din ziua de azi se ocupă de tot. 

Când văzu ce scrie pe tabla de afară, însă, îşi 
permise un mic țipăt înăbușit. 

— Nu, Tom, nici acum, nici în vecii vecilor. 

— Nu eşti în pericol de moarte. Eu, unul, aș 
face-o. De fapt, o s-o fac eu primul. Haide. Poți să 
bei ceva tare înainte să te urci. 

— Dar, Tom, se smiorcăi ea în timp ce el o trăgea 
înăuntru. Nu sunt în stare de karaoke! 

Nu-i dădu drumul la încheietură până n-au ajuns 
la bar, înconjurați de atâta lume, că nu prea avea 
pe unde să dea bir cu fugiţii. 

— la zi, ce tărie îți place mai mult? N-are rost 
să bei bere, n-are destul alcool. 

Dora avusese un pic de timp ca să se gândească. 
Era inutil să-i spună lui Tom că renunţă şi pace, cel 
puțin deocamdată. O să se prefacă că se ţine de plan 
şi o să găsească ea o strategie de evadare. 

— Vreau un whisky dublu — irlandez, te rog. 

— Oho. Scump. 

— Ai zis că tre’ să fie tare şi zilele astea mi s-a 
făcut poftă de.whisky. Și așa îţi trebuie, meriți să-mi 
plătești pileala de să-ți iasă pe nas. 

— Mi se pare corect, spuse el râzând. Dar trebuie 
neapărat s-o faci! Nu vreau să-mi beau banii de 
investiție. 

— Totu” e să-mi beau eu mințile, bodogăni ea. 

El achită băuturile şi merseră la o masă cu două 
scaune libere, fără spătar. Se căţărară pe ele și Dora 
privi scena. 

Incă nu începuse programul de karaoke, însă se 
făceau probe de sunet şi oamenii îşi treceau numele 
pe o listă. Descoperind că era un pas necesar, Dora 
se uită la Tom. Ii aranjase un interviu pentru slujbă, 
oare o şi programase la karaoke? Il întrebă. 

— Nu. N-am putut, altfel te-aș fi înscris. Ai mai 
făcut aşa ceva? 

Dora se gândi să mintă. Dacă se declara o veche 
amatoare de cântece cu „de ce m-ai părăsit“ şi așa 
mai departe, oare s-ar fi răzgândit? Nu. Nu-și punea 
speranţele c-o să-l convingă. Clătină din cap cu regret. 

— S-ar putea să-ți placă la nebunie! 

Tom îşi bea pe îndelete berea şi ea whisky-ul. 

— Ba n-o să-mi placă deloc. Dar o s-o fac. Sper 
să nu-mi mai ceri niciodată ceva atât de greu. 

Tom se încruntă puțin. 

— N-o face, dacă o să te simţi mizerabil. 

Dora se uită la el. 

— Nu. E o provocare, am zis c-o fac şi tre’ să-mi 
revin după un test de dactilografie. Mai rău de-atât 
nu se poate, spuse ea şi se încruntă brusc. Nu tre 
să ţii minte versurile, nu? 

"Tom se relaxă la loc. 

— Nu! Iţi apar cuvintele în culori, în ritmul 
piesei. E mai dificil când tre' să ridici prea mult 
vocea și să cânți prea repede, aşa că nu te face 
pulbere, că n-o să fii în stare să ţii ritmul. 

— Inţeleg că tu eşti un împătimit al genului? 

— Am cântat o dată. E mişto! Hai că încep. Mai 
bine te duci să-ţi treci numele. 

Primii cântăreţi au fost extraordinari. Evident, o 
mai făcuseră de multe ori şi, la cât de îngrozită era 
Dora, i se păreau de-a dreptul profesionişti. Trase 
de whisky, făcându-se mică în scaun. Tom îi aruncă 
o privire neliniştită. 

— Sunt buni, este? 

Dora aprobă din cap. 

— Mai bine termini cât mai repede cu toată chestia, 
altfel o să te simţi din ce în ce mai nervoasă. 

— Probabil. 

Dar nu se urni din loc. 

— La urma urmei, n-ai chef să stai aici toată 
noaptea, până rămân numai afonii fără speranţă. 

Dora îl privi chiorâș. 

— Cum adică fără speranţă ? Doar nu e concurs, 
nu ? 

Tom își luă o față spăsită. 

— S-ar putea să fie. Cred că, dacă interpretezi 
bine, ai dreptul să începi programul de săptămâna 
viitoare. Dar poate mă înșel. 

Dora își termină băutura. 

— Mă duc la budă, spuse ea. S-ar putea să dureze. 

Croindu-și drum prin mulţime, Dora se gândi 
cum ar fi să ia un taxi până acasă sau, și mai bine, 
să șterpelească broscuţa şi să-l lase pe Tom să se 
întoarcă singur cu taxiul. Maşinile astea vechi sunt 
ușor de spart. Nu trebuia decât să se roage de cineva 
de pe stradă s-o ajute să deschidă portiera și s-o 
împingă puţin, până pornea. Oare poți să rezolvi 
totul fără cheie? se întrebă ea. 

Apoi, când ajunse la uşa pe care scria „Venus“ şi 
care, după ce se gândi o clipă, își dădu seama că era 
de la toaleta doamnelor, îşi spuse că un karaoke mic 
era mai ușor decât toată nebunia cu maşina. 

Nici la toaletă nu-ţi puteai trage sufletul. Două 
fete îşi aranjau machiajul şi perucile identice şi se 
lăţiseră peste ambele chiuvete, ocupând mai toată 
podeaua. Evident, urmau să cânte împreună. Dora 
se strecură în cabină. Tot acolo erau şi când a ieşit, 
trebuind să-şi facă loc cu greu până la robinet. 

— Pardon, scumpo, spuse una din ele, culegân- 
du-și trusa de machiaj de pe chiuvetă. Nu mai are 
nimeni loc de noi. 

— Nu-i nimic, spuse Dora cam răgușită. 

— Hei, te simţi bine? Pari un picuţ palidă. 

— Sunt bine. Am trac, atâta tot. 

— Trac? 

Dora încuviință, știind că cele două femei, cu 
tupeul şi lipsa lor de griji, oricum n-ar înțelege. 

— Da. Am zis că o să cânt la provocarea unui 
prieten, dar până la urmă e mult prea provocator. 

Cele două schimbară câteva priviri, evident între- 
bându-se cine era toanta cu care stăteau de vorbă 
la budă. 

— Putem să întrebăm, spuse cea care intrase în 
vorbă cu ea. Uite, noi avem o trupă. Încercăm niște 
numere noi, să vedem cum sunt primite. Cover-uri, 
evident. 

Dora stătu un pic să mediteze cum se făcea că 
niște numere noi puteau să fie cover-uri. Un cover 
era prin definiţie un cântec vechi, nu? 

— De obicei suntem trei, însă Christine n-a putut 
să vină astă-seară. Avem perucă, rochie și tot tacâmul. 
Ai avea chef să cânți cu noi? Ar da mai bine în trei. 
Avem un tip care cântă versurile, dar refrenul e 
mult mai important, pe bune. 

Dora se chinui să adune destulă salivă ca să înghită. 

— Ştii să cânţi cât de cât? întrebă fata care nu 
vorbise. N-are sens să-i propunem, dacă e afoană, îi 
spuse ea pe mormăite prietenei sale. 

— Nici nu trebuie să cânte, de fapt, spuse colega 
ei de trupă. Nu trebuie decât să mimeze. 

— Am fost în corul școlii, răspunse Dora, încer- 
când să lase impresia că chiar are chef să urce pe 
scenă și să cânte. 

Cumva, simţea că nu s-ar fi învoit să ducă provo- 
carea la capăt dacă n-ar fi fost în stare să cânte deloc. 

— Păi, merge, spuse fata care se îndurase prima 
de ea. Nu vrem decât să cânți refrenul cu noi. Hit 
the Road, Jack. Il ştii ? 

— Al lui Ray Charles? încercă Dora. 

— Exact. 

— Păi, nu ştiu versurile... 

— Păi nu trebuie să le ştii. Nici măcar de asta 
nu e nevoie, doar e karaoke, nu? Ce mărime porți? 
la scoate alea de pe tine. S-ar putea să-ţi fie un pic 
strâmtă rochia. 


Dora îl căută pe Tom din priviri de cum se urcă 
pe scenă. El bătea darabana pe masă şi se tot uita 
în jur. Când o să se întoarcă în sfârşit spre scenă, 
oare o s-o recunoască? 

Purta o perucă brunetă ţeapănă, lucioasă ca vop- 
seaua, care nici nu se mișca şi o făcea aproape de 
nerecunoscut. Rochia era foarte scurtă, iar pantofii 
prea mari, înalţi, cu tălpi groase. Trebuise să împru- 
mute un aparat de ras ca să scape de nişte fire de 
păr de la subsuoară şi se expusese unui amestec de 
machiaj din trusele ambelor fete. Se simţea ușurată 
la gândul că nici mama ei n-ar fi recunoscut-o, însă 
voia ca Tom să-şi dea seama câte îndurase ca să 
ducă la îndeplinire provocarea aia idioată a lui. 

— Ţine minte, nu trebuie să cânți, poţi să mimezi 
doar cuvintele, îi spuse fata de lângă ea cu jumătate 
de gură. Insă încearcă să nu te uiţi la versuri, dacă 
poți. 

— Bun, hai că e rândul nostru. 

Un bărbat într-un sacou lucios, edwardian, stil 
anii '50, pantaloni strâmți şi o perucă similară cu 
ale fetelor apăru din cealaltă parte a scenei. Se puse 
pe cântat: 

— „Oh woman, oh woman don't you treat me so 
mean...“ 

Fetele bâțâiau din picioare şi dădeau din șolduri, 
așa că Dora se bâţâi și se legănă cot la cot cu ele. 
Când veni momentul, Dora cântă la sentiment „Hit 
the road, Jack...“ 

Il zări pe Tom și își dădu seama că o văzuse. La 
început păru că nu-i vine să creadă, însă apoi admi- 
rația luă locul neîncrederii. Îşi ridică paharul în 
cinstea ei, iar ea cântă, la rândul său, „Dont you 
come back no more, no more“. 

Au făcut senzație, trebui ea să admită și recu- 
noscu și că se simțise foarte bine. Era minunat să 
fii altcineva, diferit de persoana care erai în mod 
normal. Coboriî de pe scenă odată cu ceilalți și se 
duse la masa lui Tom. 

— Ar fi cazul să mă aleg cu un premiu pe cinste 
pentru toate provocările astea, spuse ea. 

Tom sări de pe scaun şi o îmbrăţișă. 

— Ai fost fantastică! Nu mi-am crezut ochilor 
când mi-am dat seama că erai pe scenă. Chiar ţi se 
potrivește la marele fix rochia asta scurtă, dragă, 
adăugă el parşiv. 

— Mă duc să mă schimb, spuse ea ferm. Apoi 
mi-ar prinde bine niște apă. 

— Ar fi mai nimerită niște şampanie, pe bune, dar 
nu-mi permit și oricum am găsi doar poşircă aici. 

— O vadră de apă şi un pahar de bere merg de 
minune. Am asudat ca un cal de curse. 

Dora se simţea cam tristă să se despartă de femeia 
șmecheră, ţipătoare și autoritară în pielea căreia se 
aflase câteva minute şi era foarte tristă să-și ia la 
revedere de la colegele ei de trupă. 

— Ai fost bună, i-au zis. Ar trebui să mai faci 
din astea. 

— Nu, mersi, dar vă mulţumesc foarte mult că 
m-ați salvat. Singură n-aş fi reuşit. 

— Ei, ai grijă ca prietenul tău să te răsplătească 
cum trebuie pentru eforturi, spuse una. 

— Altfel, ştii ce să-i zici... 

Dora râse și cântă, în cor cu celelalte: „Hit the 
road, Jack...“ 

— Acuma mă duc să mă îmbăt, spuse ea. 


Lunea următoare, Jo ţinu morțiş să-i pregătească 
Dorei niște sendvișuri pentru prima zi de lucru. 

— Nu trebuie să le mănânci, n-ai decât să le ţii 
în geantă, însă dacă vezi că toată lumea scoate cutii 
cu merinde la prânz, o să fii și stânjenită, și înfome- 
tată. 

— Ce fel de cutii sunt alea? 

— Ei, ştii tu, cutii pentru sendvișuri. Spune-mi, 
ce ţi-ar plăcea ? Am şuncă, brânză, nişte salată sau 
vrei să-ți gătesc ceva ? adăugă ea, simțind că Dora 
era mai preocupată de drumul până acolo și de 
solicitările pe care le va primi când ajungea. Dacă 
nu-ți place, poţi să te întorci pur și simplu acasă, 
insistă Jo făcându-i cu mâna. Asta-i șpilu' când 
locuieșşti la doi pași de serviciu. 


Nu numai Dora se simţea agitată şi nervoasă. În 
felul ei, Jo începea şi ea o muncă nouă. Mai întâi 
eliberă o masă şi toate blaturile. Nu voia să se 
trezească că nu are unde să aşeze obiectele. Apoi 
întinse ziare pe masă şi-şi puse un şorţ. Ştia că 
unele pregătiri nu erau neapărat necesare pentru 
ce-avea de făcut, însă voia să-și ordoneze mintea 
laolaltă cu celelalte. 

Apoi scoase punga cu fragmentele pe care se 
angajase să le restaureze, precum şi pungile cu mate- 
riale şi instrumente. 

Și iată oglinda care-i atrăsese atenţia la început, 
cu rama sculptată şi aurită și amorașul beteag. Era 
foarte deteriorată. Jo nu ştia de unde să înceapă, 
aşa că hotări să-și admire materialele mai întâi, 
inclusiv punga cu bucăţi de lemn. 

Avea planșetă, cuțit şi perie speciale pentru mon- 
tarea foiţei de aur. Poleiala pe argilă presupunea o 
tehnică extrem de spinoasă, însă Peter, tovarășul de 
la magazin, o convinsese că era calea spre progres, 
un meșteșug de valoare, dacă-l deprindea. 

Peria de poleit era ca un penel lat, aproape pătrat, 
cu peri moi. Cu ea ţineai foiţa, care, din câte spusese 
Peter, putea fi suflată la cel mai mic curent de aer 
şi se rupea îngrozitor de uşor. Planșeta avea nişte 
margini mai înalte, ca să împiedice treaba asta. 
Cuţitul arăta ca unul obișnuit, cu vârful retezat 
pieziş, şi nu-i plăcuse să-l cumpere. Dar cum toate 
cuţitele de pe barjă erau ale lui Michael, nu prea 

avea de ales. Nu era nevoie de aşa ceva azi, nu 
plănuia decât să aplice câteva straturi de ipsos, care 
trebuiau să se usuce mai întâi, însă n-a rezistat să 
nu admire tot ce avea. 

Unealta ei preferată era pila de șlefuit: o piesă 
cu mâner de lemn şi o bucată de agat în vârf. Asta 
îți răsplăteşte eforturile, îi spusese Peter. „Această 
unealtă micuță o să-ţi preschimbe foița fermecat de 
fragilă într-o materie ca razele de soare, luminoasă 
ȘI solidă.“ 

— Bun, spuse ea cu voce tare. Hai să curățăm 
rama. 

Işi puse niște mănuşi de cauciuc şi scoase buretele 
de sârmă. 

— După ce termin de curăţat mizeria, o să mă 
apuc să încălzesc ipsosul. 

Peter o încurajase să cumpere ipsos deja preparat. 
„Nu vrei să ai de furcă cu granulele de clei de iepure, 
spusese. Miros groaznic.“ 

O jumătate de oră mai târziu, aplicase primul 
strat de ipsos diluat pe mulurile pe care le crease cu 
un pic de filer. Cât aștepta să se usuce, ceea ce putea 
să ia vreo două ore, din câte zicea cartea, Jo scoase 
uneltele de șlefuit și nişte bucăţi de lemn de tei. 

I-a luat un timp să se obişnuiască din nou cu 
mânuirea uneltelor, însă până la urmă îi ieși un 
picioruș acceptabil. 

Incurajată de succes, se apucă să modeleze mar- 
ginea festonată a ramei pe care o crease mai devreme, 
adăugând două segmente destul de impresionante. 
Aproape se convinsese că atunci când va adăuga 
vopseaua şi foiţa de aur, oglinda va arăta numai 
bună de vânzare. 

Cu toate că radioul bolborosea ceva pe fundal, nu 
reţinuse nimic din ce se spusese. Incercă cu grijă 
ipsosul, să vadă dacă s-a uscat, și adăugă un nou 
strat subţire. Mai dura o vreme — poate tot restul 
zilei — până ajungea la poleirea cu foiţă de aur, când 
o să frece peria de braţ, folosind-o ca să prindă foita. 


123 


„O să zboare spre ea ca pilitura de fier atrasă de un 
magnet“, îi spusese Peter. 

Ca să nu-și piardă răbdarea, Jo scoase un nou 
obiect, tipsia micuță cu o figurină ce susținea un 
vas, al cărei cap lipsea. Dacă reușea să curețe totul 
degrabă, putea să instaleze o linie de producţie. Oftă 
de mulțumire. Dacă îi ieșea toată treaba, nu mai 
era forțată să servească la bar — spre uşurarea fostului 
ei soţ şi a fiică-sii. Luă o bucată de plastilină cât o 
ghindă de mare şi se apucă să modeleze un căpşor, 
fredonând fericită. 

Capitolul 9 


Dora o porni de-a lungul falezei, îmbrăcată, potrivit 
indicaţiilor, într-o pereche de blugi curați, dar nu 
noi. Ii încălca întreaga concepţie despre cum trebuie 
să te îmbraci la serviciu, iar domnişoara Unghii 
Fioroase ar fi fost oripilată, însă Tom fusese cât se 
poate de hotărât. 

— Dacă apari la costum şi tocuri, toată lumea o 
să se şocheze şi n-o să fii angajată, îi spusese el. 

— Numai bine. N-am adus haine din astea cu 
mine. 

Sendvișurile şi sticla cu apă erau ascunse în 
geanta de umăr, alături de un dicționar și o sticluță 
de fluid corector. Jo îi dăduse un pachet de la Crucea 
Roşie, după ce găsise în zonă o papetărie care avea 
aşa ceva ; amândouă căzuseră de acord că, deși probabil 
nu era cu totul necesar şi o s-o aştepte un calculator 
nou şi scânteietor, „nu se știe niciodată“ 

— S-ar putea să fie un jaf de Underwood, spuse 
Jo, apoi reflectă că jafurile alea ieşiseră din circu- 
laţie chiar dinainte să lucreze ea în diverse birouri. 

Era o zi minunată, ceea ce îi era de ajutor ; soarele 
licărea pe apă şi, ceva mai departe, în frunzișul copa- 
cilor. Trebuia să meargă pe malul apei până ajungea 
la marginea orășelului, unde se găsea o cârciumă, 
aşa o învățase Tom. Apoi trebuia să înainteze de-a 
lungul falezei, până la capătul ei. Șantierul se afla 
pe celălalt mal al fluviului. 

Se aștepta să dea de un pod sau ceva, ştiind că 
șantierul era pe o altă insulă. Dar nu era nici un 

pod ; era doar Tom. Stătea pe marginea apei, trăgând 
de parâma unei bărcuţe. 

— Salutare, ai ajuns cu bine, ai? o întrebă uitân- 
du-se în sus la ea. 

— Ce cauţi pe-aici ? spuse Dora, nu tocmai încân- 
tată să-l vadă. Trebuie să mă văd cu oamenii de la 
șantier şi să încep munca de probă, nu? 

— A, ba da. Am venit să te duc la lucru. 

Ii arătă barca ce se legăna pe cală. Aceasta părea 
lungă și înnămolită. 

— Chiar n-am chef să merg cu barca, Tom. O să 
mă umplu de noroi. 

— Nu-ţi face griji, toţi suntem plini de noroi. 
N-ai tu chef, dar mă tem că n-ai nici de ales. Cel 
puțin, nu la flux. Vreo două ore, la reflux, poţi s-o 
iei pe jos din ambele părţi, spuse el zâmbindu-i 
încurajator. 

Dora se uită la barcă, la Tom şi apoi la şantier. 
Din câte vedea ea, părea să constea într-o adună- 
tură de barje și bărci vechi, o clădire ca un hambar 
fără un perete şi o tablă cu numele, căreia i-ar fi 
prins bine un strat nou de vopsea. Auzise de reputația 
grozavă a şantierului — nu datorită aspectului său, 
asta era clar. Deschise gura să-și exprime scuzele de 
rigoare. Tom i-o luă înainte. 

— Nu fi bleagă! 

O privea provocator, iar ea își aminti că nu trebuia 
să rămână dacă îşi dădea seama că nu-i plăcea deloc. 

— Bine, atunci. 

— Nu degeaba i se zice cală!, nu? zise ea, 
lăsându-se să alunece în jos, până la marginea apei. 

— Acum știi de ce ţi-am zis să vii în blugi, spuse 
Tom. Sper că nu-s prea strâmţi. Urcă. 

—— E prea târziu să-mi spui că am un fund prea 
mare în ăştia, zise ea. 

Puse cu mare grijă piciorul în bărcuţă şi se așeză 
grăbită când aceasta se afundă sub ea. 


1. În engleză, slipway, denumind platforma înclinată pe 
care alunecă ambarcaţiunile spre și de la mal (n.t.). 

Tom trase de frânghie până apăru o greutate 
acoperită de nămol. O mută în barcă şi luă o vâslă, 
care era singura, din câte se părea. Nu se așeză. 

— Cum o să vâsleşti cu o singură vâslă ? întrebă 
ea un pic neliniștită. 

— Uite-așa. 

Tom cufundă vârful vâslei în apă, mai întâi pe-o 
parte a bărcii, apoi pe cealaltă. Cât ai bate din 
palme, erau pe malul celălalt. 

— Cum o să trec apa dacă nu ești aici? întrebă 
Dora, ridicându-se în picioare şi apucând mâna lui 
Tom ca să-şi păstreze echilibrul cât cobora. 

— Dacă nu-i nici o barcă, o să trebuiască să 
strigi până vine să te ia careva, însă de obicei se 
găseşte o barcă. O să te obişnuieşti. 

Convinsă că n-o să se obișnuiască, Dora nu comentă. 
Deşi avusese grijă, se mânjise de nămol pe blugi, 
însă trebuia să-l asculte pe Tom când îi zicea că n-o 
să conteze. 

Merse după Tom în susul calei, spre o scară. O 
urcară şi o luară de-a lungul unui şir de şipci care 
se întindea pe latura hambarului — un atelier impro- 
vizat pe o barjă, văzu acum Dora. De sub prelată se 
auzeau zgomote de ciocan şi fierăstrău, Radio 2 şi 
cineva care fluiera. 

— Scuze pentru radio, spuse Tom. Boșorogii ăştia 
se dau în vânt după chestii uşoare şi tirade. 

Cineva îşi scoase capul printr-o despărțitură a 
prelatei. 

— la-o mai încet cu babalâcii, tinere Tom. A, ea 
e fata aia nouă a ta de la birou? Asta înseamnă c-o 
să primim în sfârșit fluturaşi de salariu ca lumea ? 
Grozav ! 

Bărbatul avea păr blond şi des ca nişte câlți şi o 
strungăreaţă scoasă la lumină de zâmbetul lui larg. 

— O să se ocupe de ceaiuri? 

— Nu, răspunse Tom. Haide, Dora, n-are rost 
să-i iei în seamă pe neisprăviții ăştia. 

Dora îi zâmbi neisprăvitului și se luă după Tom 
pe şipci, spre o baracă de lemn. 

— Fred? strigă el. Am venit cu Dora. 

Un omuleţ cu păr cărunt şi o expresie îngrijorată 
își făcu apariţia la ușă. 

— 'Neaţa, Dora, bine-ai venit în Iadul Hârţogă- 
raielor. Sunt Fred. Tom, pune ibricul la fiert. 

Dora îl urmă pe Fred în baracă. Cu totul, înăuntru 
erau două birouri, câteva fişete şi două scaune. Pe 
pereți erau lipite grafice, note, desene, avize, calen- 
dare și planuri de execuţie. Pe ambele birouri se 
înălţau precar teancuri de dosare, cataloage, reviste 
şi scrisori nedeschise. Numele pe care i-l dăduse 
Fred — Iadul Hârţogăraielor — părea o descriere mult 
prea indulgentă. 

— Ia loc, spuse el, luând un teanc de dosare cu 
șină de pe un scaun ca să poată să se aşeze. Cum 
bei ceaiul? Sau preferi cafea? 

— Oricare, îi răspunse Dora lui Tom. Cu lapte şi 
fără zahăr, orice ar fi. 

— Ei, Dora, spuse Fred, după ce Tom dispăru 
într-o construcție ce părea a fi un şopron. Sper că-ţi 
plac provocările. 

Dora se gândi că îi plac într-adevăr şi îi zâmbi la 
rândul ei lui Fred. 

— Aveţi un calculator? întrebă ea. 

— Acolo. Ultimul răcnet. Nici unul din noi nu 
știe cu ce se mănâncă. 

Dora își suflecă mânecile, la propriu şi la figurat. 

— Unde să stau şi ce vrei să fac mai întâi? 

— Ce consideri tu că e mai bine, scumpo, însă 
cred că ar trebui deschise niște scrisori. 

— Imi dai mână liberă? N-o să arunc nimic fără 
să fiu absolut sigură, însă o să mă apuc să sortez 
hârtiile în teancuri. 

O expresie de uşurare se întinse pe chipul lui 
Fred, ștergându-i ani de griji de pe figură. 

— Fă fix cum te taie capul! 


128 


Jo ştiuse că n-o să poată să aplice foița de aur 
decât peste câteva zile, când se uscau toate straturile 
de ipsos, şi era recunoscătoare. Își făcea griji să nu 
strice un produs atât de scump. Aranjă la locul lor 
toate materialele, mângâind o clipă tandru cu obrazul 
vârful rece şi neted al pilei cu agat, înainte să pună 
instrumentul în cutie. Oare se simţea atât de 
bine doar pentru că-i plăcea să lucreze cu asemenea 
unelte? În parte, probabil că da. Șterse masa, amin- 
tindu-şi când curăţase blatul după ce Dora şi Karen 
confecționaseră felicitări de Sfântul Valentin, statuete 
de ghips şi, mai târziu, bijuterii. În inima ei, clar 
rămăsese doar o fetiță. 

Cum era doar ora trei, hotărî că mai avea destul 
timp să-şi verifice e-mailurile după ce pusese totul 
la locul lui. Voia să-i scrie fiicei sale, să-i spună cum 
îi mergea Dorei. Karen va fi impresionată să audă 
că Dora începea perioada de probă pentru o slujbă 
nouă şi uimită la culme că se lăsase convinsă să 
cânte la karaoke. Şi Jo era uimită. Ea n-ar fi făcut 
în ruptul capului așa ceva, oricât de beată ar fi fost. 
Işi făcu o ceaşcă de cafea, cât se deschidea calcula- 
torul, apoi accesă căsuţa poştală şi rămase surprinsă 
și un pic neliniștită când văzu că primise un mail 
de la Michael. Nu mai dăduse nici un semn de când 
se mutase ea pe barjă. Oare o să-i spună că trebuia 
să se întoarcă de urgenţă? 


Dragă Jo, 


Sper că tu şi Trei surori sunteţi bine. Poţi să 
te uiţi în actele bărcii şi să-mi spui când trebuie 
să-i facem probele de siguranţă ? Sunt în cutia 
din birou. Asigurarea trebuie plătită cam la aceeaşi 
dată în fiecare an. O să te sun peste câteva zile, 
dacă nu primeşti până atunci mesajul meu. Ai 
zis că intri pe net cam în fiecare zi. 


Toate cele bune, 


Michael. 

Ei, n-o să rămână fără casă chiar azi, ceea ce era 
bine. Jo găsi cutia și documentul dinăuntru. Certificatul 
de siguranţă trebuia înnoit în vreo două săptămâni. 
Era un pic neliniștitor, pentru că presupunea o acţiune 
„ambarcaţională“ — ceea ce n-avea nici un chef să facă. 
Răsfoi hârtiile până găsi certificatul de asigurare. 
Și acesta trebuia înnoit în curând. Luă ambele acte 
cu ea la laptop şi se apucă să-i răspundă lui Michael. 
Apoi se uită iar la datà certificatului de siguranţă. 
Depășise termenul cu un an. Trei surori nu mai 
avea un certificat valid de siguranţă de unsprezece 
luni. Un pic îngreţoșată, verifică asigurarea. Cel 
puţin, aceasta era încă valabilă, deși doar pentru 
câteva săptămâni. 

Dragă Michael... li povesti ce descoperise. 

Spre ușurarea ei, primi răspuns aproape imediat. 


Dragă Jo, 


A naibii belea! Nu-mi vine să cred că n-am 
verificat. Va trebui s-o amarezi pe uscat şi să-i 
faci o revizie ca să reînnoieşti asigurarea. Cel mai 
bine o duc unde-a fost şi data trecută. Are nevoie 
şi de unele reparații. Fac eu toate aranjamentele. 
Revin curând cu alte detalii. Rămâi pe net. 


Toate cele bune, 


Michael. 


Jo se duse să-și mai prepare o ceașcă de cafea în 
locul aceleia pe care o lăsase să se răcească. Făcu 
ordine în cambuză cât timp fierbea apa. Toată bucuria 
pe care o simţise modelând piciorușul amoraşului se 
preschimbase în neliniște. Unde o să stea ea şi Dora? 
S-ar putea ca Dorei să-i fie foarte greu, dacă găsise 
în sfârşit o slujbă care-i plăcea într-adevăr. Un semnal 
venit de la laptop o anunţă că primise un nou mesaj — 
de la Michael. 

Totul e aranjat. Am programat-o la bazinul 
de reparaţii şi pot să se ocupe de ea. Mare noroc 
că am putut s-o strecor, pentru că e destul de 
urgent. Bine că asigurarea e încă valabilă. 


Toate cele bune, 


Michael. 


Lui îi convine, își spuse Jo. Nu el trebuie să facă 
ceva concret în legătură cu situaţia. Poate să stea 
liniștit în vila lui de lux, cu amanta lui de fiţe, şi să 
conducă operaţiunile de acolo. Făcu iarăși clic pe Reply. 


Ştii cât de recunoscătoare îţi sunt că mi-ai 
dat Trei surori pe mână, însă mă îngrijorează 
puțin că trebuie să fac toate lucrurile astea. Ti-am 
zis doar că nu mă pricep la bărci! Nu poţi să 
amâni toată treaba pentru câteva luni, nu ? Sau 
măcar câteva săptămâni, ca să-mi găsesc o 
locuință până atunci. Jo 


În mod normal, Jo nu privea cu atâta lejeritate 
chestiuni precum asigurarea, însă, socoti ea, nimeni 
n-avea de unde să ştie dacă Trei surori era asigurată 
sau nu, în afară de ea şi de Michael. Altfel ar fi stat 
treaba dacă naviga undeva, însă sigur nimeni n-o să 
fie alertat de prezenţa lor neasigurată dacă barja 
rămânea locului, în dană, nu? Făcu clic pe Send, 
sperând că Michael îi va lua în seamă rugămințţile. 
La urma urmei, sigur o să vrea să supravegheze 
lucrările când o să vină în țară, nu? Nu i-ar conveni 
să se ocupe de tot chiriașa lui de vârstă mijlocie. 

Se apucă să toace niște ceapă drept substitut. 
Laptopul scoase din nou un semnal sonor. 


Îmi pare tare rău, a fost o eroare de comu- 


nicare la mijloc! N-ai de ce să-ţi faci probleme. 
Mă ocup eu de tot. 

Jo se simţi tare rușinată de senzaţia de ușurare 
care o învălui. Știa că fiica ei ar fi primit cu entu- 
ziasm sarcina de a duce barja la bazinul de repa- 
rații. Karen moștenise niscaiva gene ale curajului 
care rămăseseră inactive preţ de o generaţie, ocolind-o 
pe mama ei, asta, desigur, dacă nu cumva se alesese 
cu ele de la taică-său. 

Nevenindu-i să creadă că tatăl lui Karen avea 
ceva în comun cu fiica ei, se hotărî să-şi fructifice 
activitatea de substitut şi să toace niște morcovi şi 
ţelină. O să facă o lasagna bună pentru cină. Dora 
avea nevoie de un fel de mâncare familiar și simplu, 
după prima zi la slujba cea nouă. 


Dora se întoarse acasă frântă de oboseală, plină 
de noroi, dar fericită. 

— M-am distrat de minune! spuse ea. Toată lumea 
de la șantier e așa de drăguță. 

— Deci o să rămâi acolo? o întrebă Jo, molip- 
sindu-se de la entuziasmul Dorei. 

— Absolut. E grozav. N-au mai avut pe nimeni 
de-o veșnicie, așa că sunt o groază de chestii de 
făcut. O să trebuiască să le pun la punct o schemă. 
Au calculator, dar nu-l folosesc decât la scris mailuri. 
O să le fac ordine. Ador asemenea provocări, adăugă 
ea oftând mulţumită. Dure, dar care să nu-ţi pună 
viața în pericol. 

— Doamne! 

— Ei, ştii şi tu cum e: când totul a fost absolut 
oribil înainte, tot ce fac eu o să pară genial. E ideal 
pentru toată lumea. Cum spuneai tu despre slujbele 
temporare pe care le-ai avut. Numai că sunt frântă! 

Jo îi întinse o cană de ceai și niște fursecuri pe 
care le făcuse în eventualitatea că nu era în stare 
să repare obiecte decorative şi se vedea silită să 
deschidă ceainăria aceea. 

— Ei, şi ce-ai făcut azi? mormăi Dora cu gura 
plină de jumătate de fursec. 

— Păi, m-am apucat de ramă, aia cu amorașul 
spart şi mulura ciobită. Am muncit pe rupte. Sper 
doar să-mi iasă destul de bine încât obiectele să fie 
vandabile. 

— A, dă să văd şi eu, spuse Dora. 

— Se usucă la adăpost — îți arăt mai încolo. 

— Şi? Ce s-a mai întâmplat azi? 

Jo afișă din nou un zâmbet hotărât. 

— Mi-a scris Michael să verific asigurarea și 
certificatul de siguranţă al bărcii. 

— Au fost în regulă? 

Dora verificase chestii similare toată ziua și simțea 
un interes profesional. 

— Asigurarea da. Certificatul de siguranță a expirat 
de vreun an. Însă nu cred să conteze. La urma 
urmei, n-o s-o luăm din loc, nu? 

Dora clătină din cap. 

— Fursecurile astea sunt super. 

Jo avea un ton relaxat, însă Dora simţea o notă 
de neliniște în vocea ei, la perspectiva de a locui 
fără toate actele în ordine. 

— Cred că n-o să fie nici o problemă, continuă 
«Jo, aproape pentru sine. Pe la cât crezi c-o să ţi se 
facă foame din nou? 

Mâna Dore: se opri în aer. 

— Păi, nu prea curând. Fursecurile astea sunt 
mult prea delicioase. Imi pare rău! A, tocmai mi-am 
amintit. 

— Ce? 

— L-am invitat pe Tom la cină. 

— Ce bine. Am făcut o ditamai lasagna. 

— Ştiu că n-ar fi trebuit să-l invit fără să-ți spun 
dinainte și n-am nimic împotrivă să gătesc eu, însă 
am simțit că trebuia. 

— De ce? 

— A venit azi-dimineaţă şi m-a dus cu barca la 
șantier. 

— Te-a dus cu barca? Vrei să zici că altfel nu se 
poate ajunge acolo? Dora, e groaznic! 

Dora zâmbi fericită. 

— Nu trebuie să mergi cu barca decât la flux. 
Când se termină, poţi să traversezi pe nişte pietre 
înnămolite. 

— A, atunci e în regulă! exclamă Jo dându-și ochii 
peste cap. 

— Pot să-i trimit un mail lui Karen? întrebă 
Dora, trăgând laptopul spre ea. Vreau să-i povestesc. 

— Bună idee. Voiam să fac asta înainte să primesc 
mailul de la Michael. 

Karen răspunse destul de repede. 


Bună, Dora, mă bucur să aflu veşti de la 
tine! Îți scriu în pauza de prânz. Ce grozav că 
ţi-ai găsit de lucru aşa de repede. Pare mişto. 
Mama e bine ? Se stresează că barca nu e asigu- 
rată ? Pe vremuri se frământa toată când era 
vorba de aşa ceva. Își ia ea un aer brav, însă de 
fapt îşi face griji. 

Apropo, ai putea s-o rogi să-mi găsească per- 
misul de conducere pentru motostivuitoare ? Lumea 
de aici nu mă crede că am aşa ceva şi îmi trebuie 
ca să car instalaţiile mari. (Motostivuitorul, nu 
permisul !) Nu vreau să dau din nou examenul 
aici! E acasă, într-un dosar pe undeva. Știu că 
e un pic de deranj, însă chiar îmi trebuie. Ai 
putea să te duci acasă cu ea şi s-o aperi de 
Ștoarfă. A, tre’ s-o şterg. Pa! 


Cu drag, 


Karen 


— Nu prea cred că am chef să mă duc acasă, 
spuse Jo după ce citi mailul fiicei sale. Nici dacă eşti 
tu cu mine să mă aperi. 

— De ce? Să pun masa? întrebă Dora închizând 
calculatorul. 

— Da, şi deschide o sticlă de vin. E-n dulap. 
Pentru că deja mi-am exprimat cumva punctul de 
vedere, spuse Jo revenind la subiect. Nu vreau să 

fiu silită să mă întorc. Deşi, dacă e pentru permisul 
lui Karen, Philip n-o să aibă nimic împotrivă. Aşa 
sunt eu. 

— N-ar putea să-l găsească el? 

— Foarte slabe șanse. N-ar fi în stare să-l găsească 
în veci, altfel l-ar fi rugat pe el. 

— Neplăcută treabă! 

— Pe de altă parte, spuse Jo scotocind într-un 
sertar după tirbuşon, aş avea de ridicat niște haine. 
Am putea să le facem pe amândouă odată, presupun. 

— Nu ţi-au mai rămas decât haine acolo? întrebă 
Dora punând masa. 

— Bănuiesc că mai sunt și altele, răspunse Jo 
după ce se gândi un pic. Mi-am lăsat toate usten- 
silele și unele din ele chiar mi-ar prinde bine. 

— Hai să facem o razie pe-acolo, propuse Dora. 
Weekendul viitor. N-ar fi rău să vedem dacă mai ai 
casetele alea vechi cu mine și Karen. 

— Bună idee. Ei, unde e Tom? Cina e aproape 
gata, spuse Jo aruncând o privire în cuptor. 

Chiar în clipa aceea se auzi vocea lui Tom, salu- 
tându-le de deasupra. Jo îi strigă prin bocaport şi 
Tom cobori. 

In timpul mesei, lui Jo îi sună telefonul. Se ridică 
și răspunse. Era Philip. 

— Jo? Am primit un mail de la Karen. Spune 
că-i trebuie permisul de conducere pentru motosti- 
vuitoare şi c-o să vii să-l iei. 

— Aș putea să-ți explic unde e... 

— Las-o baltă. N-am găsit niciodată nimic în 
cuibul ăla de șobolani, sistemul tău de evidenţă, 
cum îi spui tu. Karen zice că eu şi Samantha trebuie 
să plecăm de-acasă în ziua aia. Te-a luat sub aripa 
ei, ce mai! 

Jo păstră tăcerea, acordându-i lui Philip un pic 
de timp să-şi dea seama de ce o luase Karen în grijă 
pe mama ei. 

— N-o să-ţi ia prea mult să-l găsești, nu? conti- 
nuă Philip. 

Acum că el părea deranjat de timpul pe care i-l 
acorda în fostul ei cămin, Jo se simţi indignată. 

— Chiar am nevoie de hainele de vară şi aş 
prefera... să nu fiți acolo. 

Jo se mira cât de nesigură se simţea în fața 
perspectivei de a o vedea pe noua femeie din viaţa 
soțului ei. 

— Și pentru Samantha ar fi mai bine. Nu vreau 
să se simtă prost. 

Nesiguranţa lui Jo se transformă în furie. 

— Sigur că nu. 

Rosti cuvintele ceva mai răspicat decât ar fi fost 
cazul. Dora şi Tom priviră în farfurii. 

— Nu-i nevoie să fii țâfnoasă. Casa e imaculată. 
Samantha a reamenajat camera liberă şi arată 
încântător. 

Arăta încântător când am amenajat-o eu, îşi spuse 
Jo, scandalizată că tapetul ei franțuzesc, cu scene 
pastorale comice, fusese dat jos. 

— O să vin cu Dora weekendul viitor, dacă e în 
regulă. Insă vă rog să vă găsiţi ceva de făcut prin 
oraş. În nici un caz nu vreau să se simtă Samantha 
prost. 

Capitolul, 10 


— Ei, i-ai zis-o, spuse Dora un pic mai târziu. 

— Intotdeauna m-a călcat pe nervi, răspunse Jo 
așezându-se din nou la masă şi înfigând furculita 
destul de agresiv într-o foaie de salată. Însă de când 
m-a părăsit nu m-am mai sinchisit să-mi reprim 
sentimentele. Dar nu-ţi face probleme, Dora, n-o să 
fie acasă când mergem noi. N-o să trebuiască să fii 
de față la cine știe ce scenă oribilă. Haide, mâncaţi. 
Ei, Tom, cum de-ai convins-o pe Dora să cânte la 
karaoke? întrebă ea după ce mâncară o vreme în 
liniște și pace. 

— A fost gr ozavă. Am rămas foarte impresionat. 

Ii aruncă Dorei o privire admirativă, pe care doar 
Jo o observă. 

— Bravo ţie, Dora. Ei, ar putea să mai deschidă 
unul din voi o sticlă de vin? 

A fost o masă foarte veselă şi Jo reuşi să-și scoată 
din minte gândurile despre fostul ei soţ, noua lui 
parteneră şi grijile pe care şi le făcea în legătură cu 
vizita în casa ei, însă după masă voia să rămână un 
pic singură. Neștiind cum să abordeze situaţia, se 
trezi că Tom îi vine în ajutor. 

— A fost minunat, Jo. Pot să-ti mulțumesc cu un 
pahar în oraş înainte de culcare? 

— Când, acum? întrebă Jo şi Tom dădu din cap 


aprobator. Dora, mai ești dispusă să mergi vreodată 
cu Tom la cârciumă? 


Dora se uită la Tom, apoi din nou la Jo. 

— Adică, dacă un amic de-al meu m-ar obliga să 
mă ridic şi să cânt în public, nu l-aş mai lăsa să se 
apropie nici la o sută de kilometri de mine, continuă 
Jo. Însă dacă tu ești atât de generoasă încât să-i 
accepţi oferta, mie mi-ar fi bine să rămân singură acasă. 

— Numai că tu ai pregătit cina, protestă Tom 
destul de potolit. Ar trebui să fii răsplătită. 

— Şi nu putem să te lăsăm cu toate vasele astea 
murdare, adăugă Dora. 

— Avem maşină de spălat vase și chiar mi-ar 
plăcea să stau un pic să judec diverse chestiuni. 
Nişte chestiuni destul de numeroase. 

— Dacă ești sigură...? spuse Tom după o pauză. 

— Hai, mergeţi — o să fie ultima strigare în curând, 
spuse Jo încuviințând din cap. 

Tom și Dora o priviră cu milă. 

— Nu se mai face așa ceva pe la cârciumi, explică 
Tom. Întotdeauna e deschis până la miezul nopții. 

— Vai, Doamne, am uitat. Sper din toată inima 
să nu trebuiască să lucrez ca barmaniţă. 

— Haide, Tom, spuse Dora. Cred că Jo are nevoie 
de un pic de linişte. 

Când își luau la revedere, pieptul lui Jo începu 
să vibreze. Ea se întoarse cu spatele și își vâri mâna 
în sutien. 

— Intotdeauna îşi ține telefonul în sân? îl auzi 
pe Tom întrebând, în vreme ce el şi Dora urcau scara. 

— Acolo ţine tot ce nu vrea să piardă, din câte 
mi-a zis, îi explică Dora în timp ce se pierdeau în 
noapte. 

— Salut, Jo, spuse o voce de bărbat. Michael. 

Jo se simţi pe dată neliniştită. 

— A. Bună. 

Făcu o pauză, așteptând să-i spună de ce sunase. 
Mai întâi îi scrisese şi acum o sunase. Rar se întâmpla 
s-o sune. 

— Da... ăăă... m-am gândit că mai bine te sun 
decât să-ți trimit un mail. Nu ştiam când te mai 
găsesc pe net. 

— Așa? 

— Da. In legătură cu bazinul de reparaţii. 

Ceva din tonul lui o făcu să se deplaseze spre un 
colț al camerei unde se putea așeza. 

— Ce-i cu bazinul? 

— E o situaţie destul de serioasă. Chestia e urmă- 
toarea: compania care se ocupă de cheiuri nu ne 
permite să stăm fără certificat de siguranţă şi asigu- 
rare la zi. Mi-am amintit de toată treaba asta şi 
pentru că am primit un mail de la Steve. 

Jo îşi stoarse la disperare creierii să-şi amintească 
vreun Steve, însă nu identifică pe nimeni cu numele 
ăsta. 

— Scuză-mă, cine e Steve? 

— E omul de la companie. Poate nu l-ai cunos- 
cut, în fine, e un tip de treabă şi mi-a zis că or să 
se ia măsuri dure ca să oblige lumea să mute epavele 
alea pe jumătate scufundate de la capăt. 

— A. Dar noi nu suntem o epavă pe jumătate 
scufundată de la capăt, spuse Jo, simțindu-se din ce 
în ce mai neliniștită. 

— Nu, dar trebuie să avem toate actele la zi, 
insistă Michael. Vreau să sablez carena și s-o dau 
cu un strat de rășină. 

— A. 

— Numai că, Jo, aş vrea ca Trei surori să meargă 
în Olanda pentru reparaţii. 

— Olanda! 

— Da, spuse el, apoi făcu o pauză. E în Uniunea 
Europeană, știi, nu la capătul lumii. 

— Dar e la capătul Mării Nordului! 

— Nu mă aștept s-o duci tu acolo, Jo! 

— Bun! Vocea îi pierise şi i se subţiase. Dându-și 
seama, se chinui să ia un ton lejer şi glumeţ. Păi, şi 
eu unde-o să stau cât timp admiră Trei surori morile 
de vânt și brânzeturile afumate? 

Interpretând greșit motivul tonalităţii de şoricel 
din vocea lui Jo, Michael se strădui s-o liniştească. 

— O să rămâi cu ea, desigur. N-ai de ce să te 
muţi de pe barjă. Du-te cu ea în călătorie! Găteşte. 
Fă-te folositoare, adăugă el. 

Jo îşi umezi buzele. 

— Cred că e cazul să dau niște explicaţii, Michael. 
Cu toate că îmi place la nebunie să locuiesc pe o 
barjă şi chiar m-aș putea hotărî să-mi cumpăr şi eu 
așa ceva, chiar nu vreau să plec nicăieri cu ea. 
Numai să mă gândesc la asta și mă trec fiori. Și am 
rău de mare. 

— N-ai de ce să te frămânţi. E la fel de sigură 
ca o casă obișnuită ; poţi să mergi oriunde în ea. 

Numai că nu vreau, își spuse Jo. 

— Nu, serios, cine o duce în Olanda nu are chef 
să fiu şi eu acolo, aflându-mă în treabă și făcân- 
du-mi griji tot timpul c-o să se răstoarne. 

— Tu nu eşti așa, Jo! Ai fi de mare ajutor. 

Jo se întrebă din ce sursă primise Michael asemenea 
informaţii. 

— Cum? Cum aş putea fi de mare ajutor? Ti-am 
zis doar, nu mă pricep deloc la bărci, am rău de 
mare şi mi-ar fi o frică de moarte tot timpul. 

— Ştiu să găteşti. Poţi să faci ceai, să fie toată 
lumea mulțumită. E un rol vital. E groaznic să stai 
de cart ore în şir și să fii nevoit să-ţi încălzeşti cine 
ştie ce mâncare semipreparată orbilă. 

— Semipreparatele au evoluat mult în ultima 
vreme, mormăi Jo. 

— Dacă nu vrei să te duci, va trebui să găsesc 
pe altcineva să gătească. 

— Nu e vorba doar că n-aş vrea eu să mă duc, 
spuse Jo, minţind printre dinți, ci că nu pot. Dora, 
chiriașa mea temporară, tocmai s-a angajat la şan- 
tierul de pe insulă. Jo aşteptă ca Michael s-o aprobe, 
dar nu se întâmplă nimic. Nu poate s-o întindă pur 
și simplu în Olanda și momentan locuiește cu mine. 

— Sunt sigur că ar putea să-și găsească o locuinţă 
alternativă. Dar şi dacă ar fi aşa... 

— Sună foarte pompos, Michael, spuse Jo, trăgând 
de timp. 

Michael spuse râzând: 

— Cum ziceam, şi dacă ar fi aşa, barca trebuie 
să meargă la bazinul de reparații şi ţin neapărat să 
i se repare carena în Olanda. Cei de acolo o cunosc, 
sunt rezonabili și e foarte greu să rezolvi problemele 
astea în Anglia. 

«Jo oftă, resemnându-se cu realitatea că Trei surori 
trebuia să meargă în Olanda — cu sau fără ea. 

— Bine, o să încerc să găsesc un bucătar şi o 
locuinţă pentru mine și Dora. Când trebuie să mergeţi 
și cât o să ia toată povestea? 

— Am programat-o la jumătatea lui iunie. O să 
ia vreo trei săptămâni dacă totul merge bine. Mai e 
aproape o lună, așa că ţi-ar cam ajunge timpul. Până 
atunci o să pui totul la punct, nu? Insă chiar ai face 
bine să mergi cu ea. Ar fi călătoria vieţii tale. Eu 
m-aş duce şi mâine, spuse el repede, anticipându-i 
următoarea întrebare, numai că sunt prins cu treburi. 

Jo oftă din nou. Visurile ei de a deveni restau- 
rator și aurar s-ar putea să rămână în aer, plus 
echipamentul scump. 

— Aş vrea să pot spune și eu asta, însă probabil 
că nu sunt în stare de altceva decât să le gătesc 
oamenilor pe nave. 

— Deci mergi? Minunat! Ştiam eu că n-o să mă 
lași baltă. 

— Nu, n-am zis că mă duc! exclamă Jo. Și nu te 
las baltă deloc. O să găsesc pe altcineva. 

— O să vorbesc cu căpitanul. S-ar putea să te 
convingă să te răzgândeşti. 

— Mă îndoiesc. 

— Ei, s-ar putea să-l ţii minte. E Marcus. 

— A, celebrul Marcus! 

Foarte interesant, își spuse Jo. 

— Toată lumea vorbea de el la festival. 

— Păi, e cel mai bun. Mai ţii minte cum era pe 
vremuri, când ne întâlneam sâmbăta la prânz, înainte 
să se căsătorească cei mai mulți dintre noi? 

— Nu l-am cunoscut niciodată prea bine. S-a 
alăturat destul de târziu grupului, nu ? Nu l-ai adus tu? 

— Ba da. Eram coechipieri la canotaj pe vremea 
când eu eram la facultate și el la un colegiu naval. 
Întotdeauna a vorbit foarte frumos despre tine, adăugă 
el și Jo detectă o notă aproape clară de intrigă în 
glasul lui. 

Bănuia și că Michael o cam peria niţel. 

— A, da? 

— Serios. Cred că nu prea i-a convenit că erai 
deja luată pe atunci. 

— Sigur. 

Neîncrederea i se citea în glas. Fetele din gașcă 
ziceau toate că Marcus era frumos de pica, însă doar 
o fraieră s-ar fi lăsat cucerită. Chiar și dacă n-ar fi 
ieșit cu Philip, Marcus tot n-ar fi fost de nasul ei. 

— Insă îl ţii minte, nu? 

— A, da. 

— Păi, bun, pentru că vrea să treacă pe la tine 
diseară. 

— Diseară?! 

___— Mâine o duc pe Hildegarde înapoi în amonte. 
In seara asta vrea să vină într-o misiune de recu- 
noaştere. 

— Deja ai pus totul la punct, nu-i așa? 

— Mă tem că da. Să-i spun că e în regulă să 
treacă pe la tine, nu? 

Jo scânci un răspuns afirmativ, apoi încheie convor- 
birea. Se ridică şi se luă cu mâinile de cap câteva 
clipe, încercând să-și calmeze tensiunea din scalp. 
Apoi se uită în jur şi ajunse la concluzia că era o 
dezordine totală. Acum își dorea să nu-i fi trimis pe 
Dora şi Tom la pub. Toţi trei ar fi reuşit să facă lună 
cât ai bate din palme. De una singură, nu-i mai 
rămânea cine ştie ce timp să stabilească prioritățile. 
Avusese parte de destule şocuri pe ziua de azi. Acum 
un bărbat care o cam pusese pe Jar în urmă cu atâta 
vreme Și pe care destui oameni îl considerau arogant 
trebuia să sosească dintr-o clipă în alta. Mai mult 
decât atât, venea să vadă starea barjei, care arăta 
ca o cocină. Jo își făcu curaj şi, într-o clipă, se apucă 

să arunce cu o mână vase în mașina de spălat și cu 
cealaltă să umple ibricul. După câteva ture cu aspi- 
ratorul, barja arăta aproape prezentabil. Apoi îşi 
rezervă cinci minute aspectului personal. Tocmai se 
dădea cu parfum când sună telefonul. 

— Marcus Rippon la telefon. Eu o să-ţi duc barja 
în Olanda. 

Jo îşi dădu seama brusc că-și amintea glasul lui: 
sexy, cu o notă de umor și un picuţ tulburător. 

— Michael a spus c-o să suni. 


Jo ridică privirea când îl auzi strigând de pe 
ponton. Era la proră, curăța gaura de drenaj cu o 
mătură aspră, drept pretext să se afle pe punte, 
pentru ca sosirea lui să n-o ia prin surprindere. Il 
recunoscu pe dată. 

— Marcus, spuse ea încet, lăsând mătura şi 
venindu-i în întâmpinare. 

— Joanna, spuse el când ea ajunse în dreptul 
lui. Te-aş fi recunoscut oriunde. 

— Serios? 

Jo deveni imediat suspicioasă. Trecuseră mulți 
ani de când se văzuseră ultima oară şi nu se cunos- 
cuseră prea bine. Acum probabil că arăta foarte 
schimbată — însă şi ea l-ar fi recunoscut oriunde. 

— Ai venit la nunta mea? Nu mai ţin minte. 

— Nu, răspunse Marcus clătinând din cap. Eram 
în străinătate. Putem să intrăm ? Vreau să văd cum 
stă situația înainte s-o iau pe Hildegarde, dacă tot 
sunt aici, spuse el un picuţ cam aspru. 

— Păcat că ai ratat festivalul, spuse Jo când el 
urcă la bord. 

— Ba deloc. Am avut noroc să scap. Carole adoră 
să le arate oamenilor barja. Eu urăsc lucrurile astea. 

Merseră în timonerie şi, când Marcus cobori fără 
întârziere în camera motorului, Jo se întrebă cum o 
mai ducea. 

Nu se schimbase prea mult, observase ea, deși, 
după ce văzuse o fotografie cu el, era pregătită pentru 

schimbările care avuseseră loc. Avea părul cărunt, 
pe vremuri fusese foarte negru, însă tot des şi ondulat 
rămăsese. Era mai înalt și mai spătos, i se părea ei, 
însă își dădu seama că probabil era doar ceva mai 
spătos şi părea mai înalt pentru că se aflau în spaţiul 
relativ neîncăpător al timoneriei. Chiar avea un aer 
cam arogant şi tăios, însă poate doar voia să fie 
eficient şi nu prea avea timp la dispoziţie. Și, dat 
fiind că n-avea nevastă și copii, evita în continuare 
orice implicare amoroasă. Şi era încă, deşi nu-i plăcea 
deloc să recunoască, foarte atrăgător. Sărmana Carole! 

Il lăsă în camera motorului și cobori să se ocupe 
de băuturi. O să vrea cafea sau vin? Depindea, își 
spuse, dacă se ducea undeva în seara aceea. Dacă se 
întorcea doar pe Hildegarde, poate voia un pahar. 
Doar că probabil de-abia se întorsese acasă şi Carole 
îl aştepta, aşa că era posibil să nu stea prea mult. 

Jo se simțea stânjenită şi timorată, așa cum nu 
se mai simţise de ani buni. De regulă nu era timidă, 
însă în prezenţa lui Marcus fusese mereu agitată și 
amețită, din câte își amintea, aşa că probabil creierul 
ei revenise, în virtutea obiceiului, la vechiul tipar. 
Michael spusese că întotdeauna vorbise frumos despre 
ea, însă nu-l crezuse. Acum își aminti un incident 
de la o petrecere — sigur nu durase mai mult de 
două minute —, când se ciocniseră în cadrul unei uși. 
El își ceruse scuze şi-i spusese ceva care o făcuse să 
se oprească și să se uite la el. Acum nu-și amintea 
ce spusese, însă privirea lui păruse s-o absoarbă, să 
o învăluie cu totul. Apoi el spusese: „Dar eşti cu 
Philip“ Ea încuviinţase și o luase mai departe spre 
bucătărie. 

Acum Marcus îi strigă de sus: 

— Michael are vreun grafic? 

Se duse la el în timonerie. 

-- Doar ce se găseşte sub pernele alea, din câte 
ştiu. 

Ridică una din pernele banchetei, scoțând la vedere 
un teanc de foi învelite în celofan. 

Marcus le luă, își scoase din buzunarul de la 
piept o pereche de ochelari, şi-i puse la ochi şi apoi 
se apucă să răsfoiască foile la măsuţă. 

— Nu, n-avem nevoie de nimic de-aici, dar nu 
contează, pot să aduc eu graficele. 

Lăsă hârtiile, îşi scoase ochelarii și se întoarse 
spre Jo. Avea o privire destul de neliniștitoare. 

— Vrei o cafea? îl întrebă ea, sperând că nu 
roşise. Sau un pahar de vin sau altceva? 

Oare își zicea cât de mult îmbătrânise ea? La 
urma urmei, erau aproape treizeci de ani de când 
n-o mai văzuse. 

El cântări o vreme decizia, însă apoi spuse: 

— Trebuie să verific dotările. Dacă o să fiu căpitan, 
am nevoie de o cabină ca lumea. Unde dormi? 

— Dorm în cabina propriu-zisă, însă mă pot muta — 
de fapt, probabil că oricum n-o să vin în călătorie. 

— Nu? De ce? N-ar fi bine să coborâm? 

Coborâră în salon, iar ea îi turnă un pahar de vin. 

— Ei, şi ce-ai mai făcut de când nu ne-am mai 
văzut? o întrebă el, așezându-se și întinzându-şi 
comod picioarele. 

Jo oftă. 

— Una peste alta, nu mare lucru. M-am măritat 
cu Philip, după cum știi, am născut o fată minunată, 
care acum conduce o galerie de artă din Canada, și 
m-am mutat pe o barjă. Nu voia s-o compătimească 
pentru că Philip o părăsise și probabil că ştia deja 
— sigur îi spusese Michael —, așa că nu aminti nimic 
de asta. Dar tu? 

— Ei bine, am fost pe mare ani buni, ca ofițer de 
punte. Nu m-am însurat niciodată. M-am plictisit 
de viaţa în larg, aşa că m-am retras ca inspector, 
însă acum mă ocup mai mult cu mutatul navelor 
altora dintr-o parte în alta. Din când în când, mai 
cumpăr câte un chilipir şi-l vând mai departe. 

— Hildegarde tot un chilipir a fost? întrebă Jo 
zâmbind. 

— Păi, da, încuviinţă el. Proprietarul trebuia s-o 
vândă foarte rapid şi mi-a oferit-o la un preţ pe care 
nu l-am putut refuza. Până la urmă, o s-o vând, însă 
deocamdată e o locuinţă confortabilă. 

— Am văzut cât de confortabilă, râse Jo. 

— Nu strâmba din nas! zâmbi și el. Toate dotările 
sunt cele mai bune de pe piaţă. Tipul a dat o avere 
pe ea. 

— Nu strâmbam'! 

Insă se bucura că asta credea el. Cumva avea 
impresia că i-ar fi făcut bine să nu primească tot 
timpul numai laude. Evident se cam obișnuise cu 
asta. 

Marcus se ridică, puse paharul pe masă şi începu 
să se plimbe prin cameră. 

— Nu contează cum sunt aranjate lucrurile pe-aici, 
nu? întrebă ea. 

— Nu chiar, însă de ce nu vii în Olanda? La 
urma urmei, e loc destul pentru toată lumea. 

Crezuse că nu o auzise când spusese asta, însă 
își dădea seama că el era genul de om care își amintea 
toate detaliile pe care alţii le-ar fi uitat. 

— Păi, ca să fiu sinceră, urăsc marea. Mi se face 
rău şi mi-e foarte frică. 

— O să avem nevoie de un bucătar. 

— Și nici nu ştiu să gătesc. 

Minciuna n-a fost spusă chiar convingător, nu 
voia ca Marcus s-o creadă. 

— Pe vremuri găteai cât se poate de bine. 

— Da? se încruntă ea. 

— Da, spuse el zâmbind larg. Nu-ţi aminteşti? 

— Nu. Ce? 

— Aţi dat o masă înainte de nuntă. Tu şi prietena 
ta ne-aţi invitat pe mine şi pe Philip. V-aţi logodit la 
scurt timp după aceea. Mai târziu, la pub, ne-a zis 
că voia să vadă cum găteşti, înainte să se hotărască. 

— Cred că mă bucur enorm că m-a părăsit, spuse 
Jo cu un fior. 

— Cred că și eu mă bucur, spuse Marcus. 

— De ce? 

Jo nu voia s-o ia pe panta asta, însă întrebă 
oricum. 

— Pentru că, dacă aţi fi încă împreună, nu te-ai 
afla pe o barjă, înainte de plecarea în Olanda. 

Oare era bine? se întrebă ea. 

— Adevărat, însă, cum chiar nu vreau să plec, 
nu prea văd motiv de bucurie. 

El luă o gură de vin, puse paharul pe marginea 
mesei şi se aşeză la loc. Jo observă că bancheta era 
un pic în dezordine, după ce stătuseră Dora şi Tom 
pe ea. 

— Dar o să te distrezi. 

Jo se aşeză în faţa lui şi își înfipse degetele în 
păr. Trebuie să mă las de obiceiul ăsta, îşi spuse ea. 
Nici nu mă mir că tot timpul îmi stă părul vâlvoi. 

— Nu prea cred. 

El continua s-o privească într-un anumit fel care 
îi sporea agitația. Oare o inspecta, căuta stricăciuni, 
corodare, porțiuni de carenă subțiate? Acest ultim 
gând o făcu să zâmbească, însă până la urmă a 
trebuit să rupă tăcerea. 

— Carole pare foarte drăguță, spuse ea, trecând 
în ofensivă. Foarte tânără. 

— Da, prea tânără, de fapt. 

Dintr-odată, Jo nu se mai simţi stânjenită şi se 
mai relaxă puțin. 

— Ei, îmi pare bine că poţi să recunoşti! Nu e 
bine, cu toate tinerele astea năpădind pe bărbaţi care 
le-ar putea fi taţi! Eu, una, sunt sensibilă la subiec- 
tul ăsta, bineînţeles. 

— Philip a fost întotdeauna un nătărău. Înainte 
ca Jo să reacționeze la această remarcă provoca- 
toare, Marcus continuă: Însă nu-mi place partea cu 
„năpăditul“. Să știi că am mare succes. 

Cu oarecare tristeţe, acceptă că era probabil ade- 
vărat, însă n-avea de gând să-i satisfacă orgoliul 
deja supradimensionat. Ridică din sprâncene, toată 
numai veselie. 

— La ce anume? 

— La multe tinere care au încercat să mă prindă 
în laţ. 

Jo râse. 

— Sunt sigură că aşa e, însă ce caută de fapt? 
Conturile tale masive sau renumitele talente în ale 
navigaţiei ? 

— Ei, femeile caută prima parte, iar bărbaţii clar 
pe a doua. 

— Atunci ai succes la ambele sexe, nu? 

Jo se gândi că era cumva avantajos să fii trecut 
de prima tinereţe. Puteai să spui ce vrei fără pericolul 
de a fi luat în serios. 

— Din motive diferite, da. Eşti geloasă? 

— Sunt absolut uimită, spuse ea solemn. Doar 
dacă într-adevăr ai conturi masive la bancă. 

Marcus îşi îngustă ochii. 

— Chiar am, însă de ce mă provoci? 

Jo clătină din cap, încă zâmbind. 

— Nu te provoc! Spun doar că nu ştiu de ce vrea 
să te cucerească toată lumea. Cel puţin, pe bărbaţi 
îi mai înțeleg. Intr-una din seri a fost aici unul care 
spunea că oferi servicii foarte scumpe, însă dacă ar 
avea o barjă de trei sute de mii de lire, ai merita toți 
banii ăia. La naiba! exclamă ea înciudată. Nu trebuia 
să-ți spun. Acum o să fii mai încrezut ca niciodată. 

In colţul gurii îi miji un surâs. 

— Cine a zis că sunt încrezut? 

— Nici nu-i nevoie să zică cineva, se vede cu 
ochiul liber. 

— Oare aroganţa mea chiar sare în ochi? 

— Ei, nu-ţi lua expresia asta jignită, uite, aș 
spune că nu toată lumea observă. 

Jo reuşi să se oprească înainte să-l mângâie pe 
mână. 

Marcus clătină ușor din cap şi își întoarse capul, 
poate ascunzându-și zâmbetul. 

— Ei, şi dacă ştii că sunt cel mai bun căpitan de 
pe-aici, de ce nu vrei să vii în Olanda cu mine? 

Acum a fost rândul lui Jo să fie prinsă pe picior 
greşit. Oftă când încercă să explice, neînțelegând de 
ce era un subiect atât de delicat pentru ea. 

— N-are a face cu capacităţile tale căpităneşti — 
ai o adevărată reputaţie în domeniu. Pur și simplu 
mă sperie perspectiva de a mă afla pe mare într-un 
vas atât de mic. 

— E un vas destul de mare. Are un motor foarte 
bine întreţinut, judecând după ce mi-a zis Michael, 
deși o să mai fac niște verificări, desigur. E perfect 
echipat pentru mare și ne vom alege vremea cu 
grijă. De ce te-ai putea teme? 

— Să nu mă înec, poate? 

Marcus respinse posibilitatea cu un gest al mâinii. 

— Nici nu se pune problema. 

— De răul de mare, asta sigur. Sunt un marinar 
jalnic. 

— Ai putea să iei pastile. 

— Mă adorm. Atunci sigur n-aș mai putea să vă 
gătesc, deşi aş putea să vă pregătesc o mulţime de 
feluri pe care nu v-ar rămâne decât să le vârâți în 
cuptor. În compartimentul frigorific e un congelator 
destul de mare. 

— Deci știi să găteşti? 

Jo își dădu seama că o prinsese cu minciuna. 

— Da, dar prost. 

Îi zâmbi. Acum că nu se mai simţea ca la nouă- 
sprezece ani şi revenise la cincizeci, începuse să se 
relaxeze şi să se bucure de compania lui. Nu chiar 
atât de tare încât să plece pe mare cu el, desigur, 
însă destul pentru moment. 

Marcus o privi cu o notă de falsă severitate şi se 
ridică. Se duse la lasagna, care se răcea înainte să 
fie pusă în frigider. Găsi o lingură în suportul de 
tacâmuri și se servi. Mestecă cu atenție. 

— Mmm. Chiar nu e rea deloc. 

Jo se ridică, trezindu-i-se automat instinctul care-i 
dicta să-şi hrănească musafirii. 

— Vrei să mănânci? Pot s-o încălzesc foarte ușor 
la microunde. Nu mi-a trecut prin cap că poate eşti 
nemâncat. 

— Am mâncat, recunoscu el, însă nu cine ştie ce. 
Carole are mare grijă de regimul meu. 

— Şi tu n-ai? 

— Nu trebuie, dacă are ea. 

Jo, care găsise o farfurie şi o spatulă, zăbovi 
deasupra lasagnei. 

— Deci vrei sau nu? 

— Da, te rog. Luă sticla de vin şi umplu ambele 
pahare. O să-ţi aduc nişte vin mâine. 

— Nu-i nevoie, spuse Jo apăsând pe butoanele 
cuptorului. E doar poşircă de supermarket. 

— Știu. Am niște vin foarte bun pe Hildegarde. 

— Credeam că pleci mâine cu Hildegarde. Așa a 
spus Michael. 

— Nimic nu e bătut în cuie. 

Mai luă o gură de vin şi se strâmbă discret. Jo 
se gândi un pic dacă să pară jignită sau nu, apoi râse. 

— Aşază-te la masă. Îți aduc mâncarea când e 
gata. 

Știa că își dezamăgise Surorile Femei, că era 
împotriva tuturor regulilor să-i dai de mâncare unui 
asemenea bărbat. Însă îi plăcea să-l vadă aşezat, 
citind o revistă despre barjele olandeze în timp ce ea 
încălzea lasagna și adăuga o roșie și un castravete 
la salata rămasă. Probabil pentru că, în adâncul 
inimii ei, era o familistă, o soţie şi o mamă care se 
simțea împlinită pe deplin doar când avea grijă de 
ceilalți. Era o idee salutară. 

— Poftim, spuse. E gata. 

Își bău vinul, privindu- ] cum mănâncă şi între- 
bându-se ce-ar zice Miranda dacă ar vedea-o. Ar 
mustra-o că a revenit la tiparele de nevastă ? Sau ar 
înţelege câtă satisfacţie îți aduce să vezi pe cineva 
bucurându-se de mâncarea pe care ai pregătit-o? 

— Ei, mă tem că ţi-ai dat arama pe faţă, spuse 
el. Gătești mai bine ca oricând. 

— Poate n-am gătit eu! ripostă ea, provocându-l 
din priviri. 

El îi zâmbi pieziş. 

— Ei, haide. Bineînţeles că tu ai gătit, spuse şi 
își şterse farfuria cu un pic de pâine. 

— Eh, e posibil, recunoscu ea. Mai sunt nişte 
bezele cu căpşuni și frişcă pe post de desert, dacă 
vrei. 

Pe chipul lui se citi o clipă extazul pur. 

— Da, te rog. Nu-i spune lui Carole. 

— Dacă tu nu-i spui, n-o să-i zic nici eu, însă 
șterge-ţi, te rog, picătura aia de sos Ragu de pe 
cămaşă. 

Marcus se uită repede în jos şi frecă o pată micuță 
de sos de roşii. Jo reflectă că atenţiei lui Carole la 
regimul lui i se datora îngroșara minimă a siluetei 
sale la vârsta mijlocie. La urma urmei, poate că 
femeile mai' tinere chiar le făceau bine bărbaților. 
Însă ce se alegea de cele mai în vârstă? 

— Poftim desertul, spuse ea, adăugând spontan 
niște mentă decorativă din ghiveciul pe care îl adusese 
din timonerie. 

Nu-i păsa că unii critici culinari spuneau că e un 
desert banal — ei îi plăcea. 

— Vrei nişte cafea? 

— Mai am un pic de vin, mulţumesc. 

Îi întinse farfuria murdară și primi desertul. 

— Chiar dacă nu e un vin foarte bun. 

— N-am spus că n-ar fi bun. Am spus doar că 
am niște vin mult mai bun pe Hildegarde. Desertul 
însă e mortal. 

— Sper că nu la modul propriu. Ai probleme cu 
colesterolul? 

— Deloc, zise el râzând. 

— Bănuiesc că mulțumită lui Carole. 

Stia că probabil avea un ton arțăgos, dar nu se 
putea abține — din cauza experiențelor recente prin 
care trecuse, îi era imposibil să se poarte normal în 
asemenea condiții. 

— Posibil. Ea nu apreciază cu adevărat vinurile 
bune. 

— Poate e ceva ce vine odată cu vârsta? Ca 
mersul la operă? 

— Nu mi-a plăcut niciodată muzica de operă, 
pufni el. 

— Poate nu ești destul de bătrân. Mie îmi plac 
doar unele. 

— Sunt mai bătrân decât tine, spuse el. 

— Ei, e un gust care se formează în timp. Ca 
navigația. 

— Probabil că trebuie doar să faci un efort, spuse 
el sever. Și cu opera, şi cu navigația. 

— Nu cred c-ar merge la mine. Mi-e prea frică. 

— De operă?! 

Ea râse şi clătină din cap. 

— Nu! 

— Cred c-ar trebui să încerci. Promit să nu fac 
nimic care te-ar putea speria. 

— Lui Carole îi place să fie pe mare? 

Poate o luase la început în călătorii scurte, ca să 
prindă curaj. 

— A, da. Cel puţin aşa cred. N-am întrebat-o, de 
fapt. 

«Jo deschise gura să-i spună că era foarte egoist, 
însă cum nu era absolut convinsă de asta, o închise 
la loc. Marcus se ridică. Își puse castronelul pe masă 
cu zgomot. 

— Ar fi bine să plec. Carole o să se întrebe pe 
unde sunt. 

Jo se ridică și ea și își dădu seama că Marcus era 
mult mai înalt decât Philip. O luă înaintea lui către 
ușa ce dădea spre scară, o deschise şi începu să 
urce. Adolescenta agitată din ea nu se putu abţine 
să nu se întrebe dacă nu cumva el îi privea fundul 
ȘI-ȘI zicea că e prea mare. Fundul lui Carole era 
genul obraznic, ferm și semeţ. Al ei nu mai era și 
poate nu fusese niciodată așa. 

Ajunseră în timonerie şi Marcus se întoarse spre ea. 

— Gândeşte-te bine dacă vii sau nu în călătorie. 
S-ar putea să fie foarte interesantă. De obicei nu-i 
încurajez pe proprietari — sunt o belea. Pentru tine 
fac o excepţie. 

Jo râse, un pic ameţită, poate din cauza vinului. 

— Da, dar nu eu sunt proprietarul, ci Michael. 

— Așa se explică, probabil, spuse el zâmbind. 

— Ei bine, în numele lui Michael, îți mulţumesc 
că ai venit să arunci o privire pe Trei surori. Li scrii 
tu sau mă laşi pe mine? 

— Îi scriu eu. Trebuie să-l întreb dacă rezer- 
voarele de combustibil au fost curățate vreodată, din 
câte-şi aminteşte. Dacă nu, trebuie rezolvat înainte 
să plecăm. Ar mai fi vreo două lucruri. N-am veri- 
ficat luminile de navigație. 

Jo se simți vinovată. 

— Of. Nu trebuia să-ţi dau lasagna. Te-am distras 
de la muncă. _ 

— Da, aşa e, spuse el. Insă m-am bucurat că ai 
făcut-o. Noapte bună, Joanna. 

Il privi cum se îndepărtează, zicându-și că majori- 
tatea bărbaţilor ar fi sărutat-o pe obraz. Faptul că 
n-o făcuse era mai deranjant decât dacă ar fi făcut-o. 
Cobori în salon, analizându-și propriile sentimente. 
Nu era prima dată când primea singură un bărbat 
pe barjă. Nu fusese niciodată genul de femeie care 
presupune că toți bărbaţii îi fac avansuri, nici măcar 
la vârsta potrivită pentru avansuri, însă Marcus i 
se păruse neliniștitor şi incitant totodată. 

— Poate e acelaşi lucru, spuse ea cu voce tare în 
timp ce-i spăla farfuria şi paharul. 


Dora nici nu simţi cum trece săptămâna, prinsă 
cum era în eforturile sale de a instaura un pic de 
ordine în haosul biroului de pe șantier. Nu după 
mult timp, toată lumea a ajuns să o îndrăgească și 
să se bazeze pe ea. De două ori pe zi făcea ceai 
pentru toţi și lumea se strângea în micul ei birou ca 
să se servească. Când nu stătea de vorbă cu colegii, 

punea actele în ordine și recicla păduri de celuloză. 
A pus la punct un program ca să rezolve rapid pro- 
blema salariilor și hide a făcut rost de un organi- 
zator de perete şi i-a pus pe toţi să decidă când își 
luau concediu. 

Jo nu se gândea la povestea cu bazinul de reparații 
sau cel puțin încerca. Se concentra asupra mește- 
șugului ei. 

Cu toate că nu avea aceeași frică de foiţa de aur 
cum avea de traversarea Mării Nordului: pe o barjă, 
era oricum neliniştită. 

Toate bucăţțelele cioplite fuseseră lipite, şmirghe- 
luite, date cu ghips şi clei de oase amestecat cu 
argilă. Prietenul ei de la magazinul de materiale îi 
spusese să amestece clei, apă şi un strop de vodcă 
pentru stratul final şi să facă astfel încât suprafaţa 
pe care lucra să fie un pic în pantă, pentru ca apa 
să nu se prelingă peste foiţa de aur pe care o aplicase. 
Apoi deschise cartea cu foițe de aur. Ca grosime, 
păreau pe jumătate cât hârtia de șerveţele, gata să 
zboare în orice clipă. Parcă ai fi încercat să prinzi 
funigei. Prinzând cu greu foiţa pe peria de poleit, se 
uită cum pluteşte în jos spre peticul de velur, unde 
va fi în siguranţă o vreme. O împărți în două, apoi 
își mai trecu peria peste braţ de vreo două ori, 
urmând instrucţiunile, astfel încât grăsimea de pe 
piele să înlesnească lipirea foiţei de aur de peri. 
Apoi, mânuind cu grijă penelul din păr de samur, 
umezi o bucată un pic mai mare decât spaţiul pe 
care urma să-l ocupe foiţa de aur. Într-un final, cu 
vârful limbii ițţindu-i-se printre dinţi, prinse foiţa şi 
o aşeză cum trebuie. 

Ca prin farmec, foița sări de pe perie şi se lipi de 
rama sculptată. 

— Uau! exclamă ea cu voce tare. Chiar e alchimie. 

Prinzând un pic de curaj, umezi următoarea por- 
țiune, își trecu peria peste braţ și prinse încă o 
bucăţică de foiţă. 

După ce a aplicat două fragmente, a trebuit să-și 
facă un ceai ca să se calmeze. Nu mai făcuse de ani 
buni ceva atât de palpitant. Mai târziu o să nete- 
zească foița cu pila de agat până când va arăta de 
parcă lemnul era de aur. 

A încercat să-şi exprime entuziasmul faţă de Dora, 
când aceasta s-a întors acasă, însă şi-a dat seama, 
văzându-i privirea cam pierdută, că experienţa ei nu 
poate fi împărtășită, dacă nu ai simţit-o pe pielea ta. 

Tom, care devenise omul casei, invitat la toate 
mesele de prânz, le bătea la cap pe cele două să 
nu-și mai facă griji, dând dovadă de încăpățânarea 
unui terier neobișnuit de maniac. 

— Trebuie să mergeţi neapărat! O să fie gemal! 
Vin şi eu, dacă îl conving pe Marcus să mă ia. 

— Cum s-a purtat, Jo? o întrebă Dora. Cum ţi 
s-a părut? 

Jo se bucura că apucase să se gândească o clipă. 
Problema era că nu prea ştia ce credea de fapt 
despre el. În sinea ei, îl cam confunda cu acel Marcus 
pe care îl ştia de mult. Oare se schimbase? Sau încă 
era un pic arogant, un pic fustangiu, un om cu care 
nu se simţea destul de în largul ei ca să se poarte 
firesc? Hotărî să fie laconică până i se clarifica 
situația. 

— Părea foarte profesionist. A verificat totul cu 
mare grijă. 

— Asta ar trebui să ne liniştească, spuse Dora, 
punând vasele în maşina de spălat. 

Tom ştergea masa. 

— Mabhării cu vase scumpe cât un apartament la 
Londra nu l-ar lăsa să le plimbe ambarcaţiunile, 
dacă n-ar avea încredere în el. 

Poate ar trebui să am și eu încredere în el, își 
zise Jo. Însă doar în privinţa bărcilor. 

În următoarele zile, Dora şi Jo s-au săturat să audă 
cât de minunată ar fi o călătorie î în Olanda, cât de genial 
e Marcus, cel puţin, conform reputației sale, și cât 
de nebune erau dacă ratau şansa de a pleca pe mare. 

Dora, care se obişnuise să o treacă Tom cu barca 
la sfârșitul programului, știa că i s-ar fi făcut dor de 
el dacă nu-l vedea. Se dedicase din prima șantierului 
ȘI, gândindu-se că poate va dori să se învoiască atât 
de curând, se concentrase cu totul asupra muncii. 
Lucră până târziu mai multe zile la rând şi făcea 
progrese imense. Nu se putea hotărî dacă voia să 
meargă în Olanda sau nu. 

«Jo se concentra doar asupra meșteşșugului său și 
asupra vizitei în vechea ei casă, care urma să aibă 
loc în weekend. Era prima dată când se întorcea 
acolo, perspectivă care nu o bucura deloc. Făcu liste 
cu lucruri pe care voia să le ia, dându-și seama că 
s-ar putea să nu-și amintească nimic, odată ajunsă 
în casă. 

— Sigur o să uit permisul de conducere al lui 
Karen, se atenţionă singură, şi tocmai de-asta mă și 
duc acolo! 


Când o luară pe șosea în mașinuţa lui Jo, Dora 
își dădea seama că Jo fusese agitată de când i se 
propusese să facă acel drum și de când venise Marcus. 
Nu-și dădea seama dacă o tulbura gândul că o să-şi 
revadă grădina sau casa în care se infiltrase Ştoarfa. 
Sigur o să fie o experienţă emoţionantă. Îi scrisese 
lui Karen despre asta și Karen tunase şi fulgerase 
încă o dată la adresa lui taică-său. 

Acum, Jo dădu drumul la radio și parcurseră cei 
vreo patruzeci şi cinci de kilometri într-o tăcere 
aproape continuă. 

— N-o să fie acasă, nu? întrebă Dora în timp ce 
treceau prin sat. 

Simţindu-se din senin neliniștită, era pe fază, în 
caz că vedea vreun cunoscut și trebuia să se lase în 
Jos. Încă nu se simţea pregătită să se întoarcă, realiză 
ea, şi nu ştia nici dacă Jo era tocmai în regulă cu 
asta. 

— Am insistat să nu fie, răspunse Jo. Nu vreau 
să mă simt silită să fiu politicoasă când o să văd 


156 


ce-a făcut din casa mea. Nu-mi vine să credcă a 
scos tapetul din camera liberă. A costat o avere! Era 
tapet de Jouy, ştii? Franțuzesc. De obicei are pe el 
imprimeuri cu plugari și ciobani. Insă al meu era 
modern. Era cu un oraș, cu muncitori care reparau 
drumuri și săpau, până şi un tip care vomita în rigolă. 

Scoase un sunet care aducea cu un mârâit. 

— A, uite-o pe tanti Bunicu-Pământului ! exclamă 
Dora alarmată. 

Se lăsă în jos pe scaun, apoi îşi ridică doar capul, 
ca să vadă pe geam. 

— E în regulă, nu m-a zărit, spus ea, simțind c-o 
trec toate frisoanele. 

— Tanti cine? 

— Nu ştiu cum o cheamă, însă a venit la mine în 
prăvălie să-mi spună că sunt o tânără foarte egoistă. 

Jo ţâţâi solidară din buze. 

— Nu pune la suflet. Am ajuns. Poţi să cobori să 
deschizi poarta ? 

Capitolul, 11 


La rugămintea ei, Dora cobori şi Jo intră în curte. 
Trandafirii cățărători de pe zidul casei înfloreau 
întotdeauna primii. Apoi observă un plantator. Era 
o roabă miniaturală, încărcată cu primule în culori 
vii, galben-gălbenuș, roz și mov turbat. Jo adora soiul 
demodat ţâța-vacii, cu nume minunate, arhaice, şi 
primăvara era un strat sub un gard viu punctat cu 
primule, însă nu-i plăceau soiurile astea hibride, 
artificiale. Nu prea se dădea în vânt nici după roabe 
miniaturale. 

— Hai să intrăm, îi spuse Dorei după câteva 
clipe, coborând apoi din maşină. 

Pe masa din vestibul era un aranjament din flori 
de mătase. Jo ținuse întotdeauna ceva viu şi adevărat 
acolo, să fi fost și o mână de rămurele cu câţiva boboci 
optimişti. Desigur, florile de mătase puteau fi foarte 
drăguţe şi nu necesitau nici un pic de atenție, nu se 
scuturau şi nici nu rămâneau fără apă. Se uită la 
mănunchiul de flori, care n-ar fi înflorit niciodată în 
natură, și trecu mai departe. 

— Hai să mergem în bucătărie. 

Stând în prag, simţi c-o apucă disperarea. Senti- 
mentele de pierdere şi părăsire pe care crezuse că 
le depășise o copleșiră la vederea camerei care fusese 
inima căminului ei. Se preschimbase dintr-un centru 
de confort și plăcere în stil rustic într-un talmeş- 
balmeş de stiluri care îi dădeau mai mult aerul unui 
aranjament comercial decât al unei bucătării în care 
se gătea. 

Masa de sub fereastră era de oţel inoxidabil, cu 
două scaune cu picioare lungi şi fragile sub ea. Era 
rotundă și micuță, nu încăpea decât un cuplu la ea. 
Jo avusese o masă solidă de pin, în care anii îşi 
lăsaseră urmele, la care făcea totul, întindea plăcinte, 
decupa şi lipea desene, acolo își făceau temele Karen 
Și, adesea, Dora. Mesele ei preferate cu prietenii 
aveau loc tot aici. 

Se întoarse spre locul de unde vechea ei maşină 
de gătit Rayburn le oferise atâta căldură şi hrană 
de când se mutaseră în casă, în urmă cu mai bine 
de douăzeci de ani. In schimb, acolo se afla un aragaz 
deghizat în maşină de gătit. Avea uşițe negre, mate 
și plite cu acoperitori ; Jo parcă se aștepta să vadă 
flăcări false licărind printr-un panou de mică, de 
parcă ar fi fost un decor de teatru. Deasupra acestui 
monstru negru-argintiu erau stampe reprezentând 
floarea-soarelui și maci. 

— Bănuiesc că stampele sunt din nou la modă, 
zise Dora privindu-le îndeaproape. Execuţia nu e 
grozavă. Mă întreb dacă tot ea a decorat şi ușile 
dulapurilor. 

Ușile dulapurilor aveau, de asemenea, câte o șme- 
cherie pictată pe ele. 

— Cred că a folosit un pieptăn metalic peste vopsea, 
spuse Jo. Ţin minte c-am citit despre tehnica asta. 

— Arată groaznic, spuse Dora. Dacă a făcut-o 
Ștoarfa cu mâna ei, nu prea le are cu pensula. 

— Nu, spuse Jo. Dora, te superi dacă mă duc un 
pic afară? Trebuie să mă adun. Cred că a fost o 
greşeală să mă întorc. Ce-ar fi să scotoceşti un pic 
prin pod să vezi dacă găsești casetele alea cu tine şi 
Karen? 

Jo se așeză pe o bancă în grădină, a cărei parte 
din spate rămăsese neatinsă. Realitatea o pocnise 
în faţă și trebuia să se redreseze. Când îl părăsise 
pe Philip și se mutase pe barjă, se simţise stăpână 
pe situație, activă, însă, deși ştia că lasă în urmă 
căminul pe care şi-l clădise de-a lungul anilor și 

soțul pe care îl avusese aproape treizeci de ani, nu 
realizase întru totul că toate acele lucruri dispă- 
ruseră pe vecie. 

— Ar fi trebuit să rămân, murmură ea. Nu trebuia 
să-mi las casa. Eu am clădit-o. 

Fiecare piesă de mobilă fie o cumpărase, fie o 
renovase, fie îi dăduse cu drag o utilitate oarecare. 
Acum masa ei de bucătărie fusese înlocuită cu o 
aberaţie de metal subţire şi în locul scumpei ei mașini 
de gătit, cu care hrănise oameni și pisici de-a valma, 
se afla acum o copie artificială. Ce oroare! 

O lacrimă i se prelinse pe obraz şi, ștergând-o, se 
sili să se smulgă din butoiul în care căzuse. Așa nu 
ajungea nicăieri ; nu-și permitea să se complacă. 
Plânsese şi ţipase deja destul, acum trebuia să-şi 
vadă de viaţă. 

Respiră adânc, se ridică și se duse la Dora. 


Jo o găsi în salon. Uşile duble de sticlă dădeau 
spre grădină, aflată dincolo de o porţiune mare, 
pavată. Grădina începea să-şi arate splendoarea. 

Dora își aminti că Jo se ocupase adesea de grădi- 
nărit și își zise că acum probabil privea curtea cu 
sentimente contradictorii. 

— Mobila de grădină e drăguță, spuse Dora. 

— Da. Ce-ar fi s-o luăm? Am putea s-o punem 
pe punte. Ar fi drăguţ să avem pe ce sta. 

— Ar încăpea în maşină? 

— Probabil că nu, ai dreptate, nu putem să luăm 
nimic fără să facem aranjamente din timp. 

— N-am zis niciodată aşa ceva! protestă Dora. 

— Știu, dar asta ai gândit. Hai să găsim hainele 
mele. Ştie că pe astea le iau. Plus cea mai mare tigaie 
din casă şi tigaia mea specială pentru omlete. O să 
prindă bine în Olanda... cui s-o duce. Ai găsit casetele ? 

— Da, sunt în geantă. Vezi să nu uiţi permisul 
lui Karen, deși sigur că poţi să iei şi altele, spuse 
Dora, ușurată că Jo nu avea de gând să facă nimic 
ce putea fi catalogat drept furt. 

— Mă duc să-l iau acum. E într-un dosar, în 
biroul mic. Jo traversă camera, spre mica piesă de 
mobilier pe care o cumpărase după economii prelungite. 
Habar n-am de ce n-a dat Philip de el. Deschise uşa 
din faţă, declanșând o avalanșă de hârtii. Jo se 
strădui să râdă — mai bine decât să plângă. Vezi?! 
Floare la ureche, imediat mi-a căzut în mână. 

Spre mirarea Dorei, Jo chiar avea în mână un 
dosar lila pe care scria „Acte importante“. 

— N-aș vrea să crezi că nu te susţin, spuse Dora, 
însă eu, una, s-ar putea să nu fi găsit dosarul ăla 
chiar din prima. 

Chicotind, Jo scoase permisul lui Karen. 

— Il iau eu, spuse Dora, care încă ţinea geanta 
pe umăr. 

— Mulţumesc. Acum hai să găsim nişte apă. 
Dintr-odată mi s-a făcut o sete groaznică. 

— Probabil de la stres, spuse Dora. 

— E vară! exclamă Jo, care nu voia să-și dea senti- 
mentele de gol, chiar dacă Dora avea intenţii bune. 

Merseră în bucătărie, unde Jo găsi niște pahare 
şi le umplu de la imensul frigider în stil american, 
dotat cu un rezervor de apă cu robinet. 

— Ce ne-ar fi plăcut când eram mici, mie şi lui 
Karen, spuse Dora umplându-și și ea paharul. Ia 
uite, îţi face pudră de gheaţă. Ne-am fi putut juca 
de-a barmanițele, cu cocteiluri și din astea. 

— Îmi plac cocteilurile, spuse Jo. Mai vrei apă? 

— Deocamdată nu. 

— Atunci hai să dăm iama în dormitor. 


Dora n-avea de unde să ştie cât de schimbat era 
totul când au ajuns la etaj, însă, judecând după 
expresia lui Jo, patul nu fusese presărat cu muţu- 
nachi de pluş pe vremea ei. 

— Oare ce fac seara, când vor să se bage în pat? 
Îi iau pe toti, bănuiesc, spuse Jo. Mă întreb ce părere 
are Philip de treaba asta. 

Dora privi nesigură măsuţa de toaletă, care era 
veche și foarte frumoasă. 

— A fosta ta? 

— Da. De la mama. O s-o iau cândo să mă mut 
la casa mea. Are panouri de sticlă, aşa că n-o să 
păţească nimic dacă Ștoarfa varsă lac de unghii pe 
ea. Măiculiță, m-am schimbat de când nu m-am mai 
privit într-o oglindă ca lumea, râse Jo. Tre să mă 
tund! 

Dora veni în spatele ei. 

— Tin minte că îţi scotoceam prin trusa de machiaj, 
cu Karen, și tot încercam diverse cosmetice. Te scotea 
din pepeni? 

— Nu mai ştiu dacă m-am prins. Oricum nu prea 
aveaţi ce rău să faceți. 

— Am rupt un ruj o dată. 

Jo râse iar. 

— A, da. Foarte roşu. N-am putut să-l scot din 
prosoape. Până la urmă a trebuit să le vopsesc. 

Dora se simţi spăsită. 

— Ce rău îmi pare! Eram aşa o belea! 

— Ba deloc. Mă apucasem oricum să vopsesc 
ţesături la vremea aia. Bun, acuma, de care dulap 
a zis? Deschise unul din şifonierele încastrate, apoi 
altul, până le-a deschis pe toate. Păi, nu-s aici. Unde 
sunt? Scoase un umeraș cu un patrulater de piele 
neagră pe el. Ştoarfa e tare slăbuţă, probabil. 

— N-ai cunoscut-o? 

Jo clătină din cap. 

— Philip a intenţionat să-mi arate o fotografie 
de pe telefonul lui, dar n-am vrut să mă uit. Zicea 
că arată exact ca mine în tinerețe. N-am vrut să văd 
cât de mult m-am schimbat de atunci. 

— Acum arăţi minunat. 

— N-am purtat niciodată măsura asta, spuse 
ea punând înapoi bucata de piele. Bun, hai să 
vedem dacă hainele mele nu sunt cumva în camera 
liberă. O, făcu ea peste câteva clipe, după ce au 
traversat palierul. Ce plicticos. Ce minunăţie de 

tapet avusesem aici, vesel şi drăguţ. Acum e doar... 
hârtie banală. Nu știu de ce, dar nu-mi place să 
asortez tapetul cu perdelele și aşternuturile, și sunt 
prea mulți trandafiri în decor. 

— Nici eu nu sunt sigură că-mi place, spuse 
Dora. De fapt, Samantha — așa o cheamă? — pare să 
aibă gusturi destul de retro. Astea or fi hainele tale, 
ce zici? În sacii ăştia de plastic? 

Jo păru să reacționeze cu calm la priveliștea 
bunurilor ei puse claie peste grămadă în saci. Deschise 
unul. 

— Da. Ce pot să zic, mi-am luat toate hainele de 
iarnă, aşa că ar fi putut să le lase pe-astea în şifonier. 

Dora scoase o rochie de vară. 

— Sunt groaznic de şifonate. Avem vreo masă de 
călcat pe barcă? 

— Nu cred. N-am avut nevoie de-aşa ceva până 
acum. Pe vremuri aveam o femeie minunată care-mi 
călca. Era excelentă și termina în cinci minute. Se 
cufundă iarăşi în tăcere, iar când vorbi, păru obosită. 
Oricum, îmi închipui că nu prea ai chef să vezi 
hainele primei neveste de câte ori deschizi dulapul. 

— Eşti din cale-afară de rezonabilă, spuse Dora. 
Eu, una, m-aș umple de draci dacă mi-aş găsi hainele 
înghesuite în saci de gunoi! 

— Mă străduiesc din greu să nu mă apuce nervii, 
oftă Jo. Nu prea m-ar ajuta. Hai să facem o trecere în 
revistă, ca să fim sigure că nu umplu barca cu ţoale 
care de fapt nici nu mă încap. Ar fi trebuit să mă 
ocup de asta cu ani în urmă, zise tot ea peste câteva 
minute, scoțând o bluză de bumbac care era sigur 
prea strâmtă. N-am mai purtat-o de ani de zile. 

Dora luă bluza. 

— E foarte drăguță. 

— O vrei? Serveşte-te. Mă flatează când Karen 
îmi ia din lucruri, chiar dacă de obicei sunt bluze de 
caşmir. Se opri brusc. În curând s-ar putea să nu-mi 
mai permit bluze de cașmir. 

— De ce? 

— Păi, până la urmă, Philip n-o să mai fie aşa 
de generos. Deocamdată se simte vinovat, dar o să-i 
treacă. Va trebui să-mi câştig singură pâinea. Chiar 
sper c-o să fac destui bani din restaurări de anti- 
chităţi și piese de colecţie. Strânse la piept o bluză 
marinărească. Mi-a cumpărat-o Philip din Franţa, 
acum o veșnicie. Nu am reuşit să-l conving că dungile 
orizontale nu sunt o idee prea bună pentru o femeie 
de statura mea. 

— Pune-ţi-o! Cred că ţi-ar sta bine! Sau îţi amin- 
tește de vremurile de odinioară? întrebă Dora şi-şi 
mușcă buza, temându-se că fusese lipsită de tact. 

Jo îşi scoase tricoul de pe ea. 

— Nu prea sunt deloc sigură, spuse ea prin bluză, 
în timp ce o îmbrăca. 

— Chiar ţi se potriveşte, zău. Îţi iese un pic 
pielea de pe talie, ce-i drept. 

— Da? făcu Jo studiindu-se în oglindă. Hm, poate 
ai dreptate. Hai să punem în geanta asta hainele pe 
care le iau cu mine și în cealaltă hainele de care tre 
să scap. 

— Ce frumos e materialul, spuse Dora admirând 
o fustă care se strângea cu un cordon în jurul taliei. 

— Se mai poartă asemenea fuste în ziua de azi? 
întrebă Jo. Ar ieși nişte burdufuri de pernă minu- 
nate din ea. 

— Ai mașină de cusut? 

— Da, chiar am, în pod. Nu cred că Philip s-ar 
supăra dacă aş lua-o. La urma urmei, e a mea. 

— Hai să ne uităm, aşa o să poţi să faci perne 
din hainele pe care nu le vrei şi să le vinzi. 

— Trebuie să vinzi o groază de pernuţe ca să 
cumperi o bluză de cașmir, râse Jo. 

— Ce contează ? Multe și mărunte să fie, cum se 
zice. 

— Adică vrei să zici „muşte şi rățuște“, spuse Jo 
chicotind. 

— Da? făcu Dora chicotind şi ea, apoi ridică o 
pereche de pantaloni de stofă. Cred că pe ăștia ar 
trebui să-i porţi. 

— Cred că ar trebui să-i poarte un picior, însă 
nu prea ştiu ce-ar purta celălalt, sunt tare mici. De 
fapt, sunt ai lui Karen. Ia-i tu. 

Dora se chinuia să-i tragă pe ea când auziră o 
mașină oprind pe pietrişul de afară. Jo se repezi la 
fereastră. 

— A, nu! Philip şi... Samantha! Ce caută așa de 
devreme? 

— Vai, Doamne, m-am înfipt în pantalonii ăștia 
și nu mai pot să-i scot! spuse Dora, încercând în 
van. Câţi ani avea Karen când şi i-a cumpărat? 

— l-am zis că venim de dimineaţă. A promis că 
nu se întoarce până la douăşpe, deși la început a 
spus că mă lasă toată ziua. E ceva de groază! Ce 
facem, o tulim prin spate? 

— Nu pot s-o tulesc nicăieri! declară Dora. Mă 
termină pantalonii ăştia idioţi. Nu pot nici să-i scot, 
nici să-i îmbrac ca lumea! 

— Tre’ să-i tai cu ceva. Uite — o trusă de mani- 
chiură. Sigur are și forfecuţă. 

Forfecuța minusculă nu lăsă nici o urmă pe pânză. 

— Vai, Doamne, ce oribil! Imi opresc circulaţia. 
Or să trebuiască să-mi amputeze picioarele, pe lângă 
că taie pantalonii. 

«Jo simţi că e gata să izbucnească într-un chicotit 
și se chinui să și-l înăbuşe. 

— O să găsesc o foarfecă mai bună în bucătărie. 
Dau fuga s-o iau. Auziră cum se deschide uşa din 
față. Prea târziu. Au ajuns. 

Se ridicară amândouă, Dora clătinându-se un pic, 
chinuindu-se să-și păstreze echilibrul, și traseră cu 
urechea. Auziră zgomotul a diverse lucruri trântite 
pe măsuţa din vestibul, clinchet de chei, ușa închi- 
zându-se şi apoi, peste o clipă, o voce de femeie. 

— Păi, unde e? 

Era o voce tensionată, un picuţ cam ascuţită. 

— Probabil e sus, spuse Philip. Jo! strigă el din 
capul scărilor. Eşti acolo? 

După ce-i aruncă o privire grăbită Dorei, care 
începuse iar să se frichinească, Jo ieși pe palier ca 
să vorbească cu Philip. Simţindu-se irațional de ușu- 
rată, constată că însoţitoarea lui se dusese în altă 
cameră. 

— Da. Credeam că ai aranjat să rămâi pe undeva 
prin oraș. Până la prânz. Mai întâi puteam să stau 
toată ziua, apoi toată dimineaţa și acum nu pot 
decât vreo oră! 

— Samantha a uitat ceva. E la ea acasă, poate 
să vină şi să plece când are chef. 

Părea mai supărat decât îi permitea prezenţa 
programată a fostei neveste în casă. 

— Am venit cu Dora, spuse Jo, păstrându-și calmul. 
Avem nevoie de o foarfecă. 

Din bucătărie răzbătu un țipăt scurt. 

— Imi taie hainele! Philip! Fă ceva! 

— Jo! Cum îndrăznești? se oțărî Philip, cu un 
picior pe prima treaptă a scării. 

Jo se uită în jos la el, refuzând să creadă ce 
auzea. 

— Nu tai nimic — doar nişte pantaloni vechi de-ai 
lui Karen. Nu, nu urca. O să vin eu să iau o foarfecă 
din bucătărie. 

Cobori la parter şi o văzu pe noua febleţe a soțului 
ei bând un pahar de apă. Era foarte tânără, nu foarte 
frumoasă, cu picioare lungi etalate cât se poate de 
avantajos în minijupă. Jo trebuia să conceadă că 
Samantha semăna un pic cu ea la vârsta respectivă. 
Fata bea fără îndoială o groază de litri de apă pe zi. 
Dacă ar fi fost o prietenă de-a lui Karen, probabil 
că Jo ar fi plăcut-o, însă cum era femeia care o 
înlocuise în patul lui Philip, așa ceva era imposibil. 
Maturitatea era singurul ei avantaj în situaţia de 
faţă şi Jo se strădui să pară cât mai matură. 

— Bună, spuse ea întinzându-i mâna. Tu eşti 
Samantha, probabil. Eu sunt Joanna. 

— Însă toată lumea îi zice Jo, spuse Philip, venind 
din spate. 

«Jo îl ignoră. 

— Te-ar deranja dacă aş lua o foarfecă din bucă- 
tărie ? Prietena mea e sus. A probat niște pantaloni 
de-ai fiicei mele... fiicei noastre și nu mai poate să-i 
dea jos. 

Zâmbi, încercând în continuare să nu iasă din 
rolul directoarei de şcoală binevoitoare, pusă pe dis- 
cursuri — groaznic de politicoasă și groaznic de supe- 
rioară. 

Philip şi Ștoarfa schimbară câteva priviri, însă 
nu se urniră din loc cât timp ea merse la sertarul 
unde ţinuse întotdeauna foarfeca. Din fericire, tot 
acolo era. O luă în mână, simţindu-i greutatea fami- 
liară. Făcuse castele de carton, balconul din Romeo 
și Julieta, teatre de păpuși, confecţionase tone de 
felicitări de Crăciun şi tăiase destulă hârtie de cadouri 
ca să învelească Pământul, toate cu ajutorul foarfecii 
sale credincioase. Acum trebuia să ceară voie înainte 
s-o folosească. Işi drese vocea. 

— Pardon, îi spuse Samanthei, care îi stătea în 
drum. 

Samantha nu se urni. 

— Ce-ai de gând să faci cu foarfeca aia ? întrebă 
ea răstit. 

— Ti-am zis, o s-o salvez pe prietena mea din 
ghearele unei perechi de pantaloni foarte tenace. 

— Nu te duci tu sus! spuse Samantha foarte 
agitată. Am citit despre oamenii ca tine, care se 
răzbună întotdeauna. Nu ştiu ce eşti în stare să 
faci ! Toate hainele mele sunt de firmă. Nu vreau să 
le faci bucăţi. 

Din câte vedea Jo, femeia mai tânără părea în 
pragul isteriei. 

— De ce-așş vrea să fac una ca asta? 

— Pentru că eşti geloasă! Ţi-am luat bărbatul! 

Jo respiră adânc. Era limpede că ea fusese cea 
care avusese de suferit, dintre ele două, însă n-avea 

de gând să-şi piardă vremea împăcând-o pe fătuca 
usta şi, cum Philip va avea desigur de obiectat dacă 
„Jo î arunca niște apă în faţă, trebuia să încerce s-o 
calmeze în alt mod. Mulţumindu-i Celui de Sus că 
jucase într-o piesă de teatru feministă în urmă cu 
mulți ani, Jo își intră în rol. 

— Scumpa mea, spuse ea lungind cuvintele, pe 
un ton cât de superior posibil, doar nu ești gelos pe 
gunoier când vine să-ţi ia gunoiul. Te simţi recunos- 
cător și îi dai un ciubuc de Crăciun. 

Întrebându-se dacă nu cumva exagerase cu tonul 
impersonal, zâmbi grațios şi, cum Philip și Samantha 
se dădură instinctiv din calea ei, se duse iar la etaj). 

— Ce nebună! mormăi ea vorbind cu Dora, care 
se ascundea după pat. M-a acuzat că vreau să-i tai 
hainele din gelozie! 

Işi fixă atenţia asupra problemei cu care se con- 
frunta Dora. Betelia pantalonilor îi intrase adânc în 
carnea de pe coapse, chiar mai Jos de şold. 

— Nu vreau să te tai din greşeală. 

Auziră zgomot de pași afară. 

— O, Doamne, exclamă Dora, or să intre peste 
noi! Grăbește-te! Te rog! 

Jo vârî lama foarfecii între carne și material, 
apoi tăie. Când Philip şi Samantha intrară în cameră, 
Jo trase tare de tăietură. Zgomotul de material sfâşiat 
rupse tăcerea câteva secunde bune. 

— Ştiam eu! ţipă Samantha. Pune ea ceva la 
cale. Ce ascunde acolo? 

Philip rămase locului, părând agitat. Jo sări în 
picioare, știind că Dora nu voia să îşi facă apariția 
pe jumătate dezbrăcată de faţă cu Philip. 

— Nu am nimic de ascuns — cel puţin, nu ce 
crezi tu. 

— Nu te cred! chițăi Samantha. Am auzit zgomot 
de material sfâşiat. Îmi sfâșii hainele. Sau perdelele 
mele noi — ceva tot sfâșii tu! 

— Dragă, deşi din punct de vedere al bunului- 
gust, ar fi o idee excelentă să fac bucățele perdelele 

și cuvertura de pat din camera asta, nu am facut. 
așa ceva. Dacă ne acordaţi câteva clipe de intimitate, 
o să reuşim să vă alungăm temerile. 

Samantha n-avea de gând să se lase înduplecată. 

— Nu te cred! Pui tu la cale ceva oribil! Bine'nţeles 
că eşti geloasă! E cât se poate de normal! 

— Dulceaţă, nu te necăji, spuse Philip, încercând 
să o liniștească, însă părând el însuși un picuţ isteric. 
Hormonii tăi fac ravagii. Jo n-ar face nimic răutăcios. 
Tocmai am aflat, îi spuse el lui Jo pe un ton de con- 
fesiune. Samantha e gravidă! De-asta ne-am întors 
acasă atât de repede. Minunat, nu? 

Jo simţi că lumea se învârte cu ea și, preț de 
câteva secunde îngrozitoare, i se păru că o să legine. 
Dădu ocol patului ca să se aşeze. În faţa ochilor îi 
jucau stele şi sângele îi pulsa atât de zgomotos, că 
părea să-i curgă direct în urechi. 

— Jo! Te simţi bine? 

Dora, lăsând pudoarea deoparte, se ridică și se 
aşeză pe pat lângă ea. 

După ce i se risipi negrul din faţa ochilor, Jo îşi 
dădu la o parte părul de pe frunte. 

— N-am nimic. Am simţit brusc un val de căldură. 
Cred că hormonii mei își fac de cap! Zâmbetul ei, 
deși curajos, era tare pierit. Philip, ai putea, rogu-te, 
să-mi aduci un pahar de apă? 

— Îţi aduc imediat, spuse el, o salută pe Dora 
din cap şi se întoarse să plece. 

Jo se simţi mișcată de îngrijorarea sinceră care 
se citea în ochii lui şi îşi mai reveni un pic. 

— Nu, e în regulă, o să cobor. Oricum, am cam 
terminat de sortat hainele cu Dora, nu? 

Samantha, care nu părea tocmai convinsă că hainele 
ei de firmă nu erau amenințate de foarfeca de bucătă- 
rie care şi-așa nu prea tăia, nu se urni din loc. Philip 
aşteptă, sprijinind-o cu brațul pe Jo când aceasta se 
ridică. 

Dora, evident tânjind să rămână singură ca să-și 
tragă nădragii pe ea, spuse: 

— Ce-ar fi să mergeţi jos? Mă îmbrac și strâng 
eu un pic pe-aici. 

— Regret dacă par nevrotică, spuse Samantha, 
însă o să rămân și eu sus. 

Dora chiar ar fi preferat să-și tragă pantalonii pe 
ea de una singură. N-o cunoștea pe Samantha, n-o 
plăcea şi nu voia s-o vadă cum își vâră picioarele 
mai puţin subţiri şi mai puţin bronzate în cracii 
pantalonilor ei militari un pic cam jegoși, însă zâmbi. 

— Cum dorești. 

Samantha deschise ușile şifonierelor şi-şi trecu 
mâna peste haine, ca să se convingă. Părând mulţu- 
mită, se întoarse spre Dora. 

— Ei, şi cât de furioasă e Jo? întrebă ea. N-are 
cum să nu fie. Nu o învinuiesc, presupun, dar devenise 
foarte anostă, din câte zice Philip. Cum putea să se 
mire că şi-a găsit pe alta? 

— Nu cred că se poate spune că e furioasă, răs- 
punse Dora pe un ton defensiv. S-a arătat destul de 
optimistă în legătură cu povestea asta, râse ea. De 
fapt, ea zicea că Philip devenise foarte anost, așa că 
poate pur şi simplu nu s-au mai iubit la un moment 
dat. Nu cred că e geloasă pe tine deloc. 

Dora nu ştia dacă ăsta era tocmai adevărul, însă 
Jo se arătase tare curajoasă şi nu voia să-i ofere 
muniţie Ștoarfei. 

— Dar m-am ales cu casa ei. Maică-mii nici nu 
i-ar fi trecut prin cap să-i lase lui taică-meu casa. 
A fost silit să se mute într-un apartament mic și 
oribil când s-a despărţit de maică-mea. 

— Jo e foarte specială, spuse Dora, şi, cu toate 
că probabil n-ar trebui să-ţi zic, nu m-ar surprinde 
să o cucerească un alt bărbat cât de curând. 

Samantha se strâmbă. 

— Ei, cum se poate? E babă! 

— E mai tânără decât Philip, din câte mi-a zis, 
Și e o femeie foarte atrăgătoare. Bărbaţii de pe chei 
tot roiesc în jurul ei. Unii preferă femeile mai mature, 
adăugă ea. 


170 


— Bine, dar nu mai are pic de siluetă, părul e un 
dezastru și, deși recunosc că nu stă rău cu tenul, ce 
să zic... 

Știind că Samantha nu era în stare să exprime 
ce voia de fapt să zică, Dora o întrerupse. 

— Dar nu crezi că omul în sine contează? Adică 
unchiul Philip... pardon! 

Scoase un râs artificial. De fapt nu i se adresase 
niciodată tatălui lui Karen decât cu „domnule Edwards“ 

— Philip — când eram mică, îi spuneam „unchiule“ — 
e cu destui ani mai în vârstă decât tine, dar nu-i observi 
gâtul ca de curcan şi burta lăsată, nu? Il iubeşti pe 
adevăratul Philip, pe cel care e în sufletul lui. 

— Da, sigur, zise Samantha muşcându-şi buza. 
Hei, n-ai vrea să-mi vezi rochia de nuntă? 

— Rochia de nuntă ? Dar Philip şi Jo n-au divorţat 
încă, nu? 

— Ei, nu, însă punem la cale o petrecere specială 
ca să le dăm de știre prietenilor noștri că suntem 
împreună și tot restul. Acum putem să le zicem și 
de copil. 

Gândindu-se că Jo ar putea dori să rămână un 
pic singură cu fostul ei soț, Dora o urmă pe Samantha, 
cam fără tragere de inimă, înapoi în dormitorul 
principal. 


În timp ce Samantha şi Dora zăboveau la etaj, Jo 
se așeză în bucătărie şi acceptă un pahar cu apă. 

— Crezi că aș putea să-mi iau maşina de cusut? 
întrebă ea încet când se simţi în stare să vorbească. 
E în pod. 

— Sigur, spuse Philip. S-o dau jos? 

— Dacă eşti amabil. Mi-ai cumpărat-o când Karen 
a avut nevoie prima oară de un costum pentru lecţiile 
de dans. Mai ţii minte? 

— Așa e! Avea talent micuța, nu? 

— Incă mai are, dar nu pentru dans. 

Jo îşi închipuia că probabil îi lipseau discuţiile 
despre fiica lui. Samantha n-avea chef să-l asculte 

povestind cât de bine o ducea Karen cu galeria ei 
din Toronto. 

— In curând o să mai ai un bebeluș la care să 
te gândești. 

— Da, dar Karen... 

— E primul tău copil, singurul nostru copil. 

Philip înghiţi cu greu, parcă amintindu-și câte 
suferinţe provocaseră toate tentativele eşuate care 
urmaseră. 

— Cel puţin, ştiu că... 

— Că n-a fost din vina ta, termină Jo fraza. Mă 
bucur pentru tine. Acum, fii drăguţ și adu-mi maşina 
de cusut, te rog. 

Simţea nevoia să rămână singură, mai presus de 
orice dorinţă de a avea vreo mașină. 

— Desigur. 

Jo stătea încă la masă când Dora şi Samantha 
își făcură apariţia. 

— Philip s-a dus în pod să-mi aducă maşina de 
cusut. _ 

— O maşină de cusut! exclamă Samantha. Intot- 
deauna mi-am dorit așa ceva. 

— Sunt sigură că Philip o să-ţi cumpere dacă îi 
ceri, spuse Jo, care începea să-și piardă răbdarea. 

— Sau ai putea să-ţi cumperi singură, sugeră 
Dora, care era din altă generaţie. 

— Mi-ar plăcea să-i croiesc hăinuţe bebeluşului, 
le mărturisi Samantha. Pe vremuri, făceam hăinuţe 
pentru păpuşa mea Barbie. 

— Serios? făcu Jo, simțind fără să vrea un dram 
de respect. Asta-i muncă, nu glumă. Aș crede că a 
trebuit să coși de mână cam tot. Odată am făcut o 
geacă de velur pentru Sindy a lui Karen... 

— Ce geloasă eram pe ea! exclamă Dora, reve- 
nind cât ai clipi în anii copilăriei. 

— Era doar din imitație, spuse Jo. A, uite-l pe 
Philip. 

— Scumpiţel ! Tocmai le ziceam cât de mult îmi 
doresc o maşină de cusut. 

Evident, Samantha își amintea şi ea de copilăria 
ei fericită, cu păpuşi drept tovarășe de joacă. 

— Ai putea s-o duci la maşină? îl rugă Jo pe 
Philip. Eu iau hainele. 

— Pot să le iau eu, spuse Dora, sau maşina. 

— E-n regulă, o duc eu, spuse Philip. Sammy, dragă, 
n-ai vrea cumva să te gândeşti ce mâncăm la prânz? 

Se încolonară toţi spre ieşire, cu tot cu Samantha, 
care simţea evident nevoia să nu se desprindă de 
Philip, poate cine ştie... 

Philip așeză maşina de cusut în spate. 

— Sper că te simţi bine, Jo. Să ştii că îmi fac griji. 

— Mă simt cât se poate de bine, spuse Jo ferm. 

— Şi doar nu pleci în călătoria asta ridicolă în 
Olanda, nu ? Michael mi-a povestit tot. Am fost revoltat. 
Pare curată inconştiență. Amândouă sunteţi bine- 
venite în casa noastră cât se ocupă altcineva de barcă. 

Expresia de groază de pe faţa Samanthei la modul 
în care noul ei bărbat își manifesta simțul datoriei 
i-ar fi stârnit lui Jo râsul, în condiţii normale. Acum 
nici nu mai ţinea minte ce-s alea condiţii normale. 

— O asemenea călătorie — continuă Philip pre- 
ocupat — nu se numără printre lucrurile potrivite la 
vârsta ta. 

Preţ de-o clipă îngrozitoare, Dora crezu că o să 
fie martora unei crime, însă Jo păru foarte calmă. 

— A, nu cred că vârsta îmi dictează să ratez 
șansa unei aventuri, nu? La urma urmei, nu trebuie 
să-mi mai fac griji decât pentru mine şi ar fi păcat 
să ratez o călătorie care ar putea fi cea mai frumoasă 
din viața mea! 

— Dar ştii ce rău îţi e, n-o să-ți placă deloc. 

— Ah, sigur mă duc. Se urcă în mașină, trânti 
portiera și lăsă geamul. Mi se oferă ocazia să-mi 
trăiesc un pic viața, acum că nu mai sunt măritată. 
Vreau să profit cât pot, zâmbi ea. A, apropo, îl mai 
ţii minte pe Marcus? El e căpitanul. 

Jo simți o plăcere răutăcioasă când văzu expresia 
buimacă de pe chipul lui Philip, înlocuită apoi de o 

oarecare nemulțumire. Îşi scotea un pic pârleala 
pentru ororile care se întâmplaseră în ultima jumă- 
tate de oră. 

— Mulţumesc că mi-ai adus maşina de cusut, 
continuă cu dulceaţă în timp ce pornea motorul. 

Dora se prinse după expresiile lui Jo și Philip de 
modul în care decurgea conversaţia și sări prompt în 
mașină, strângând la piept un sac negru de plastic. 

Când înaintaseră un pic pe drum, Dora spuse: 

— Samantha aia e culmea! Cred că ai trecut 
prin chinurile de pe lume. Te scot la masă undeva? 

— Ar fi minunat! răspuse Jo cu un oftat. Undeva 
la o terasă cu grădină, unde să ne putem descălţa. 
Mor de cald. 

După ce găsiră un pub perfect și se așezară sub 
o umbrelă în grădină, comandând de mâncare, Jo 
spuse: 

— Eşti tare drăguță, Dora, nu trebuie să-mi faci 
cinste. Pot să-ţi scad din chirie. 
= — Nici să n-aud. Acum câștig bani și toate cele. 
Imi permit să mă răsfăţ uneori. Oricum, trebuie 
să-ți fac o mică mărturisire. 

— Da? Ce? 

Dora sorbi din şpriţ. 

— Am zis că bărbaţii din port roiesc în jurul tău. 

— Da? De ce? întrebă Jo, ridicându-și faţa spre 
soare şi simțind cum se topeşte încet tot stresul 
acumulat în timpul dimineţii. 

— Pentru că Samantha a zis că sigur ești geloasă 
pe ea şi n-am suportat, așa că am zis că n-ai motiv 
să fii geloasă şi că Philip devenise superanost și deci 
n-are de ce să te căineze. Deși, de fapt, continuă ea 
cu un aer gânditor, cred că e geloasă pe tine. 

Jo nu vorbi câteva clipe. 

— Sincer acuma, am fost un pic geloasă pe ea 
câteva clipe. De-asta era să leșin. 

— De gelozie? se cruci Dora. 

— Nu, mai degrabă de la şoc. Când mi-a zis 
Philip că or să aibă un copil. M-a lovit. 

— Dar tu nici nu-ţi mai dorești copii! spuse Dora 
cu gura căscată. Nu? 
`~ — Dumnezeule, în nici un caz! La vârsta mea!? 
Insă chiar am încercat să mai facem un copil după 
ce-am născut-o pe Karen, de fapt ne-a luat cinci ani 
s-o aducem pe lume. Amândoi — sau poate doar eu — 
ne doream foarte mult încă un copil. Acum Philip o 
să devină iar tată. A fost un părinte foarte bun 
prima dată, adăugă ea. 

Dora se simţi insuportabil de tristă auzind de 
necazul lui Jo. Copilul îndelung așteptat îi revenea 
lui Philip, cu toate că el greșise. Chiar părea că 
trăgea foloase de pe urma proastei sale purtări, pe 
când manierele lui Jo nu-i erau de nici un folos. 
Rămaseră o vreme în tăcere, apoi Dora spuse: 

— Chiar vorbeai serios când ai zis că sigur pleci 
în Olanda? 

Jo inspiră şi expiră adânc. 

— Păi, acuma cred că ar fi cazul să mă duc, nu? 

— Da! exclamă Dora ridicându-și pumnul mic 
în aer. Atunci merg şi eu! Ce-o să se mai bucure 
Tom! 

— Şi vrei să-l bucuri pe Tom, Dora? spuse Jo 
privind-o întrebător. 

— Păi, cam da, însă mai mult pentru că ar fi o 
provocare. Tom mă crede tare mototoală. 

— Nu se poate să te mai creadă mototoală acum. 
Ai făcut rost de ponturi la curse şi ai cântat la 
karaoke. 

— Alea sunt altfel de provocări. Să merg cu barja 
în Olanda ar fi o ditamai provocarea, nu ți se pare? 

— Şi-ncă cum! spuse Jo şi Dora râse. 

Capitolul, 12 


Jo se trezi a doua zi dimineaţă cu aşa o groază, 
că se chinui să-şi amintească dacă murise cineva de 
curând. De cum făcu ochi, îşi dădu seama de ce: 
fostul ei soţ urma să devină din nou tată şi ea se 
angajase să meargă într-o călătorie care-o băga în 
sperieţi. Se sculă, hotărând să se smulgă din această 
Mlaștină a Deznădejdii înainte să observe careva că 
nimerise acolo. Pe post de frânghie, în mod ciudat 
și foarte personal, hotări să gătească o masă tradi- 
țională de duminică. Așa ceva implica sarcini liniş- 
titoare şi familiare, iar stresul de la sfârşit ceda de 
fiecare dată, înlocuit cu o senzaţie de triumf. Avea 
nevoie să preia din nou controlul situației. 

Dora, neștiind că Jo avea alte priorităţi, ţinea 
morţiş să planifice călătoria în Olanda. 

— Ei, şi unde o să dormim cu toţii? întrebă ea. 
Dacă Marcus îţi ia cabina... eşti sigură că trebuie să 
1-0 cedezi? 

— Da, spuse Jo, care curăța morcovi. Trebuie să 
fie aproape de miezul acţiunii şi e o cabină liniștită 
și confortabilă. 

— Bine, atunci trebuie musai să te muţi în cabina 
mea dublă, eu mă mut în cea mică, dar unde doarme 
Tom? Pe canapea? 

— Ar putea, dar nu prea-mi convine. Presupun 
că ar trebui să eliberăm cambuza. 

Işi muşcă buza. Reușşise să ignore aproape total 
spaţiul acela de când se mutase pe barjă, cu excepţia 
incidentelor oribile când se deschisese ușa, în timpul 

paradei nautice, şi n-avea nici un chef să atace 
problema acum, când și aşa avea atâtea pe cap. 

— Dar unde punem tot calabalâcul ăla ? întrebă 
Dora. Dacă sunt lucruriie lui Michael, nu putem să 
aruncăm nimic. Ce bine-ar fi dacă bărcile ar avea 
poduri. Nu cred să fi văzut vreo barjă cu spaţiu 
rezervat podului, în rest nu le lipsea nimic. 

Jo zâmbi, uitându-şi o clipă preocupările. 

— O să-i scriu lui Michael să-l întreb. Serios, 
continuă ea, părând să-i fi trecut ceva din amuza- 
ment, nu vreau deloc să par nerecunoscătoare, însă 
dacă Michael mi-ar fi închiriat o căsuţă, n-ar fi putut 
să-mi ceară s-o mut sau să mă mut cu tot cu ea. 

— Nu, dar ţi-ar fi putut cere să te ocupi să fie 
curăţat putregaiul de lemn sau mai ştiu eu ce. Ar 
fi fost şi mai rău. 

— Adevărat. Jo deliberă dacă să-i mărturisească 
Dorei groaza ei, dar hotărî să nu o facă. Insă călă- 
toria asta până în Olanda ne face să ratăm o mulțime 
de posibilităţi lucrative. 

— Dar o să ne distrăm aşa de bine! insistă Dora, 
încercând să manifeste destul entuziasm pentru amân- 
două. Tom s-a însufleţit tot când i-am zis aseară la 
telefon. O să vină mai târziu să vadă cum merg 
planurile. 

— Mai degrabă vine să se asigure că nu m-a 
lăsat curajul, spuse Jo. Dar dacă tot apare, poate ne 
ajută să mutăm din lucruri. O să-i oferim o masă de 
duminică drept răsplată. 

— O să-l sun. Ce-ar fi să-i scrii lui Michael şi 
să-l întrebi dacă-i putem arunca gunoaiele alea? 

Jo își privi tânăra prietenă înclinându-și capul. 

— Nu ţin minte să fi fost atât de autoritară când 
erai mică, Dora. 

— M-am făcut mare de-atunci, spuse ea, şi am 
învăţat o groază de la Karen. Se încruntă. Cred că 
adevăratul motiv a fost că am lăsat-o pe mama să 
se ocupe de toate pregătirile de nuntă şi nu i-am 
ieșit din vorbă nici măcar o dată. Ea a ales stilul 


177 


rothiei, florile, ce gen de recepţie să dăm, tot. Era 
do Inpt ziua ei, bănuiam, pentru că eu şi John urma 
sü nvem la dispoziție tot restul vieţii. Apoi mi-am dat 
senma că nu vreau să-mi petrec restul vieţii cu John 
şı că trebuie să mă impun un pic. Dora zâmbi larg. 
Și de-asta am fugit și m-am mutat cu tine. O mamă- 
surogat care pregăteşte o mare masă duminicală! 

Jo râse. 

— Da, numai că se pare că s-au inversat niţel 
rolurile, spuse ea. Du-te să-l suni pe Tom. O să 
încerc să-i trimit un e-mail lui Michael. 

Dora urcă pe punte, unde semnalul era mai bun, 
ca să dea telefon. Se gândi că Tom era un prieten 
foarte bun. Nu doar că o distra, dar o și sprijinea în 
tot ce făcea, cumva ca un frate mai mare. Desigur, 
îşi spuse Dora ca să-i intre în cap, nu voia nimic 
altceva de la el — ar fi complicat prea tare lucrurile. 

Cum Jo n-o lăsa s-o ajute cu curăţatul cartofilor, 
Dora hotărî să facă un pic de curățenie la ea în cabină, 
de care nu prea se mai ocupase de când începuse 
munca. Puse la locul lor mărunţişurile pe care le 
cumpărase în ziua precedentă, întrebându-se ce s-ar 
întâmpla cu ea și Tom dacă unul din ei ar dori o 
relaţie. Era un tip normal și sănătos, mai devreme 
sau mai târziu o să vrea o iubită. N-o să mai aibă 
chef de Dora atunci. 

O pungă cu ciorapi de lână pe care-i purtase la 
şcoală a fost depozitat cu grijă în coșul de hârtii. 
Mama ei i-i băgase pe gât, convinsă că pe vase era 
mereu frigul de pe lume, până şi în miezul verii. 
Trebuia să fie pe fază. Dacă Tom dădea vreun semn 
că îi plăcea de vreo femeie, trebuia să-i spună verde-n 
față că n-are nimic împotrivă — ea voia doar să se 
mai bucure o vreme de libertatea ei. Jo veni la ușă. 

— Din fericire, Michael era pe net şi spune că 
putem arunca tot ce dorim, dacă nu zice Marcus că-i 
trebuie la ceva. 

— Ce Dumnezeu! De unde să ne dăm seama 
ce-o să fie în capul lui Marcus?! Era bine dacă-l 
cunoșteam, continuă Dora. Așa ar fi mult mai simplu. 

— Cred că o să ne dăm seama dacă avem nevoie 
să păstrăm ceva, râse Jo. Michael spune că am 
putea să punem lucrurile de care nu suntem sigure 
în peak-ul de la proră. 

— Ce-i aia? întrebă Dora îngrozită. 

— E o cabină micuță în botul bărcii. E o cambuză 
verticală. În loc să depozitezi lucrurile cum se face de 
obicei, le laşi să cadă unele peste altele. Ca o celulă 
izolantă, însă pentru obiecte de care poți să uiţi, nu 
pentru oameni. Sunt acolo lucruri încă dinainte să 
cumpere Michael barja, pun pariu. 

— Ştii ce-ar spune Karen... 

— Şi ce-o să spui şi tu... 

— Ar trebui să golim şi peak-ul, aşa o să-l avem 
la dispoziţie dacă Marcus mai aduce pe cineva. 

— Hai să ne sfătuim cu Tom, oftă Jo, şi până 
una-alta, eu o să pregătesc masa. 

— Te fofilezi ca să scapi de curăţenia din magazie! 

— Te-ai prins, dragă, însă ieri am scos din conge- 
lator o ciozvârtă minunată. M-am gândit că o să fie 
cazul să gătesc o friptură ca lumea azi. 

Dându-și seama că strategia funcţiona şi se simţea 
mult mai înveselită, Jo se felicită pentru puterea sa 
anticipativă. 

Dora, care în sfârșit se prinsese că Jo gătea friptură 
din motive terapeutice, speră ca masa să includă şi 
o budincă de Yorkshire, chiar dacă aveau miel. 

Tom veni lângă Dora când aceasta stătea pe cori- 
dorul barjei, înconjurată de bucăţi de furnir, vechi 
veste de salvare, câteva semne de navigaţie ruginite, 
parcă desprinse de pe Queen Mary, ghemuri de sfoară 
Și cutii de soluţie pentru rugină. 

— Salut! spuse ea. Ai ajuns la marele ţanc ca să 
mă lămurești cât din calabalâcul ăsta putem să 
aruncăm la gunoi şi cât o să ne fie de folos. 

Tom se uită la grămezile de obiecte de la picioa- 
rele ei. 

— Păi, eu, unul, n-aş arunca nimic, aş vinde 
totul pe eBay. 

N-avem timp să ne complicăm cu vânzări pe 
eBay! Și ce zici, crezi c-ar fi bine să golim peak-ul 
de la proră? Ce ușurare că nu trebuia să-i explice 
ce era! Crezi că s-ar putea să fie nevoie? Cam câte 
ajutoare o să vrea Marcus, după părerea ta? 

— Păi, n-o să vrea pasageri, asta clar. Insă o să 
vrea oameni care se pricep să stea la cârmă şi să 
mânuiască parâme. 

— Poţi să stai la cârmă? 

— Cred că da. N-am mai condus o barcă atât de 
mare, însă. N-ar trebui să conteze, dar cine știe. 

— Colacul ăsta pare îngrozitor de vechi, spuse 
Dora, ridicând un obiect ponosit, în formă de potcoavă, 
de care atârnau fâșii de nailon gri. 

— Marcus o să decidă, dar sunt de acord, pare 
foarte vechi. Nu ştiu dacă au termen de valabilitate, 
însă dacă au, ăsta l-a depășit sigur de mult. Ce mai 
ai acolo? Aruncă o privire după ușă. Mai sunt o 
groază de chestii aici. 

— Multe-s ale lui Jo. Nu mă ocup decât de obiectele 
evident utile bărcii. Vrei să arunci o privire în peak? 
S-ar putea să ne depășească. 

— Nimic nu ne depăşeşte, declară Tom și apoi 
dispăru. 

Când reveni, avea aerul unui om care tocmai se 
hotărâse să traverseze Atlanticul singur într-o băr- 
cuţă : s-ar putea să regrete la un moment dat, însă 
așa se cuvenea să facă. 

— Chiar cred că ar trebui golit. Ar putea fi o cabină 
utilă. Bănuiesc că Marcus aduce adesea pe cineva 
cunoscut, în caz că nimeni de la bord nu e-n stare 
de nimic, oftă el. Ei, o slujbă din asta îmi doresc eu. 

— Ce? 

— Să lucrez pentru Marcus. 

— Credeam că ești constructor de nave. 

— Sunt, dar îmi convine orice slujbă legată de 
ambarcaţiuni. 

— Asta-i bine, dacă implică şi curăţenia, îl tachină 
Dora. 

— Mă tem c-o să am nevoie de o mână de ajutor 
cu peak-ul, spuse Tom zâmbind larg. Imi trebuie pe 
cineva să ridice obiectele. O să le punem grămadă 
pe punte şi hotărâm apoi ce facem cu ele. Dacă 
trebuie, o să împrumut dubiţa lui Hamo ca să le duc 
la groapa de gunoi. 

— Hamo are o groază de vehicule, spuse Dora, 
amintindu-și broscuţa Volkswagen. 

— Da. Are un fel de colecţie. Sau mai degrabă 
oamenii le lasă pe mâna lui și el le repară. Trebuie 
să le vândă mai departe, numai că nu se înduplecă. 

După ce o asigură pe Dora că nu lăsau pur şi 
simplu baltă curăţenia cabinei și că o să se ocupe de 
peak, urcară pe punte. 

— Oare Jo ştie de câţi oameni are nevoie Marcus 
și dacă o să aducă pe cineva special? întrebă Dora, 
zgâindu-se nesigură prin gura peak-ului. 

— Nu cred eu să fie cineva atât de special, râse 
Tom. Doar un zdrahon cu bătături în palme. 

— Ar putea fi o fată stilată, cu o pasiune pentru 
cârme, chicoti ea. Sau Carole. 

— Sigur Carole n-are nici o înclinaţie de timonier. 

— De unde ştii? Doar pentru că e tânără și dră- 
gălaşă nu înseamnă că-i bătută în cap. 

— Știu... 

— Şi aş fi crezut, judecând după cunoștințele 
tale enciclopedice în materie de barje olandeze, că 
știi pe cine ia cu el de obicei. 

Tom oftă, clar ofuscat că nu interceptase nici o 
bârfă pe tema asta de maximă importanţă. 

___— De fapt, nu l-am întâlnit niciodată pe Marcus. 
Ii ştiu doar reputaţia. 

— Ei, păi dacă doar gura-i de tine, hai să facem 
ordine în cabina asta. Apoi putem să adunăm amândoi 
chestiile de aruncat. Coboară tu. 

Scoaseră amândoi o mare cantitate de „coaste 
uzate“, cum le zicea Tom, adică bucăţi de bârne și 
panouri de furnir din care lipseau porţiuni. Intr-un 
final, peak-ul se eliberase suficient — de saltele mucede, 

parâme putrezite și o groază de cutii de vopsea cu 
capacele înţepenite — ca să intre şi Dora alături de 
Tom. Coboriî cu grijă pe scară. 

— Pute, spuse ea privind în jur. 

Tom se arătă indignat. 

— Și tu ai fi împuţită, dacă ai fi plină până-n 
gât cu toate gunoaiele astea ani de-a rândul. 

— Nu era o insultă, făceam doar o constatare. 
Trebuie să-l spălăm cu ceva. Poţi să-mi dai făraşșul 
ăla? E umed pentru că picură ceva sau pentru că 
era plin de chestii umede? 

— Nu ştiu! Cu ce ar trebui să-l speli? Stai aici, 
mă duc să-i cer lui Jo. 

Jo se simţea încinsă și hărțuită când veni Tom în 
bucătărie cerându-i produse de curăţare. Era un 
progres clar de la sentimentul de frică și deprimare. 

— Uită-te în dulapul ăla. Mă tem că nu te pot 
ajuta, tocmai mi-am dat seama că mai am de curăţat 
o tranșă măricică de cartofi. 

— Bun. 

Tom, fără să priceapă, din câte se părea, semni- 
ficația remarcii, se lăsă pe vine și începu să scoto- 
cească printre sticle cu fluide foarte parfumate, care 
te scăpau garantat de depunerile de calciu și omorau 
toți microbii cunoscuţi de om. 

— Nu ştii, din întâmplare, pe cine aduce Marcus 
cu el în călătorie? Dacă se descurcă doar cu mine, 
probabil n-o să avem nevoie de peak. 

— Poţi să-l întrebi chiar tu, spuse Jo, părând 
mai calmă decât se simțea. Vine la masă. 

— Ohoho, făcu Tom, cu o interjecţie din vocabularul 
Dorei, după care scoase capul din dulap. Când s-a 
întâmplat? 

— Tocmai a sunat. Vrea să facă o verificare, în 
principal a rezervoarelor de combustibil. Michael 
spune că n-au nimic, dar Marcus nu vrea să riște. 
Ce bine ar fi fost dacă era şi Michael aici. 

De la destrămarea căsniciei sale, Jo își tot spunea 
că nu se putea baza pe bărbaţi şi că nici nu era 

nevoie. Însă poate că trebuia să treacă ceva timp până 
să înveţe să trăiască fără ajutorul nici unui bărbat, 
iar ea nu era singură de chiar atât de multă vreme. 

— Nu eram obligată să-l invit la masă, desigur, 
însă, cum tocmai găteam, invitaţia a decurs de la sine. 

— S-o chem pe Dora? 

Tom se ridicase şi o privea cu atâta îngrijorare, 
că Jo se forță să zâmbească. 

— A, nu. Daţi-i bătaie. Dar dacă găsiţi un răgaz 
să mutaţi lucrurile de pe coridor aici, jos, ca să se 
elibereze accesul la baie, ar fi grozav. 

Tom plecă, cu un mănunchi de sticle la piept, o 
perie aspră, mai multe cârpe pe care le recuperase 
Jo din camera motorului și vestea că Marcus, fiinţa 
mitică, urma să se întrupeze curând. 


Jo stătea în bucătărioară, pregătind masa. Era 
suficientă carne, dacă o tăia în bucăţi subțiri. Deja 
curăţase destui cartofi în plus, însă oare era o nebunie 
să-i coacă într-un singur cuptor? Terapia mesei dumi- 
nicale, care funcționase de minune pe vremea când 
locuia într-o casă cu o maşină de gătit și un cuptor 
convențional, părea să-și fi pierdut o parte din proprie- 
tăţile benefice. Oare toate grijile suplimentare erau 
din cauză că venea Marcus și voia să se ridice la 
înălțimea reputației cu care o înzestrase el — aceea 
de bucătăreasă excelentă? 

Sigur că voia să se priceapă la ceva, de vreme ce 
n-o să fie bună de nimic pe mare. Se uită a suta 
oară la ceas, sperând să citească acolo răspunsul la 
toate întrebările ei. 

— Vrei să merg cu Tom la magazin? o întrebă 
Dora, care îşi făcuse apariţia în vreme ce Jo trecea 
în revistă cu voce tare conținutul dulapului cu provizii. 
Tom mi-a spus că vine şi Marcus la masă. Ne trebuie 
niște produse de curăţare ultraputernice în cabina 
aia, inclusiv mănuși. 

— A, da, aţi putea? Eu, una, sunt prinsă cam 
până peste cap. N-ar fi fost nimic, dacă erați numai 

tu şi Tom, însă Marcus, mă rog, Marcus e musafir. 
O să vrea şi desert. 

Își aminti cât îi plăcuseră bezelele cu căpșuni. 
Păcat că nu putea să pregătească din nou așa ceva, 
ar fi fost foarte simplu. 

— O să fac o listă. 

— Crezi că preferă crema sau frișca ? întrebă Jo 
după o vreme, pe la jumătatea listei de cumpărături. 

— Nu-l cunosc, Jo. Ce-ar fi să luăm de-amândouă? 
Așa, dacă nu-i place frişca, putem să mâncăm căpşuni 
altă dată. 

— Mulţumesc, Dora, ești nepreţuită. Acum, ia 
cardul meu ca să achiţi toate astea şi n-ar strica să 
scoţi și niște bani. 

— Dar nu se poate să-mi spui PIN-ul tău! 

— Dora dragă, te știu de când erai atâtica. Cred 
că pot să am încredere în tine. 

După ce plecă Dora, Jo şe repezi pe punte şi 
strigă spre mal, ca s-o audă cei doi: 

— Granule pentru sos de friptură instant! Nu 
mă descurc fără pastiluţele astea. 


— Chiar aş vrea ca Jo să se fi exprimat mai clar 
decât „niște vin roşu“, spuse Dora privind şirurile 
de sticle de la raionul de vinuri. Nu prea mă pricep 
la băuturi. 

— Aleg eu, dacă vrei, spuse Tom. 

— Tu bei vin de casă mai tot timpul. Nu ştiu 
dacă să am încredere în papilele tale. 

— Papilele mele n-au nici pe naiba, numai că nu 
vrem să cheltuim prea mult din banii lui Jo. Daro 
să cumpăr eu o sticlă. Așa e frumos. Mereu mănânc 
cu voi la masă. 

— Ar fi drăguţ, dar încă nu ne-am hotărât ce 
luăm. John alegea întotdeauna vinul când ieşeam. 
Eu mă mulţumeam să-l beau. 

— Mm, făcu Tom pe un ton speculativ şi Dora îi 
aruncă o privire neliniştită. 

— Dar pot să citesc lista de vinuri la fel de bine 
ca oricine ! Serios, de frica ta nu mai îndrăznesc să 
spun nimic, ca să nu scornești vreo provocare. 

— Promit să te avertizez din timp data viitoare, 
spuse el râzând. Recunosc că pe primele două ți 
le-am cam pus în cârcă. 

— Păi da! 

— Ştii că una ar fi să mergi la un festival? 

— Cum aş putea să uit ? spuse Dora străduindu-se 
să adopte un ton lejer şi lipsit de griji. 

— Aşa că pe-asta nu poţi să zici că ţi-am pus-o 
în cârcă pe loc. Păcat că n-am găsit bilete la concertul 
la care voiam neapărat să te duc. 

— Da, păcat. 

Tom o privi pieziș, însă lăsă faza să treacă. Dora 
era sigură că ştia cât de puţin entuziasm îi stârneau 
festivalurile muzicale. Se bucură când schimbă subiec- 
tul. 

— Ştii de ce s-a hotărât Jo să dea o masă dumi- 
nicală azi? Mi se pare cam sărit de pe fix, pentru 
că evident nu face așa ceva în fiecare duminică. 

— Păi, nu mă pricep la citit gândurile, însă cred 
că are de-a face cu ziua de ieri. 

— Ieri? 

Dora dădu din cap, luând o sticlă de vin roşu 
care era la reduceri. 

— Ce zici de ăsta? E la ofertă. 

— Sunt fan de oferte. Luă sticla din mâna Dorei 
și cercetă eticheta. Și ce-aţi făcut ieri? 

— Ne-am dus în fosta ei casă. Pentru ea a fost 
oribil. Nu prea a zis mare lucru, dar mi-am dat 
seama că își simțea trecutul șters de noua iubită a 
soțului ei. I-a zguduit încrederea în sine. Cred că 
gătind o masă copioasă încearcă să se asigure că are 
anumite talente. 

— Bineînţeles că are talente ! Și afacerea cu restau- 
rări pe care a pornit-o? 

Dora clătină din cap şi puse sticlele în cărucior. 

— Ştiu. Cred că chestia cu gătitul reprezintă o 
parte din trecutul ei și vrea să-și demonstreze că nu 
e tocmai execrabilă sau așa ceva. 

Incapacitatea lui Jo de a aduce pe lume un al 
doilea copil probabil că o făcea să se simtă fără 
căpătâi, reflectă ea, însă nu-i împărtăși lui Tom 
constatarea ei. Oricum nu credea că era prea inte- 
resat de psihicul lui Jo, însă avea politeţea de a nu 
se arăta plictisit. 

— Dacă luăm şase sticle, avem o reducere bunicică 
Și o să ne şi folosească. 

— Nu ştiu dacă e bine să cumpărăm șase sticle 
de vin din banii lui Jo, obiectă Tom. Ştiu cum facem, 
cumpărăm noi trei şi mai luăm trei din banii ei, şi 
așa n-o să mai avem de ce să ne simțim vinovaţi că 
ne gătește tot timpul. 

— Eu nu mă simt vinovată, spuse Dora aferată. 
Eu sunt chiriașă. Primesc masă şi casă. 

— Atunci fac eu cinste cu restul vinului. Ce mai 
e pe listă? 

— Ceva pentru pesmet, dar hai să n-o mai lălăim. 
Mai avem tot calabalâcul ăla de pe coridor. 


Tot calabalâcul fusese pus la loc în cambuză. 
Cabina curățată cu aspiratorul şi masa gata aşter- 
nută. Când se întoarseră Dora și Tom, Jo stătea în 
genunchi pe podea, zgâindu-se în cuptor de parcă 
acolo s-ar fi aflat toate tainele universului. 

— Ce anume speri să vezi? se interesă Tom curios. 

Jo oftă, trânti uşiţa cuptorului și se ridică în 
picioare. 

— Carnea deja s-a rumenit, acum încerc să văd 
dacă și cartofii or să se înroşească vreodată sau dacă 
să-i duc la cuptorul lui Tilly. Are un cuptor superb, 
ultimul răcnet. Aţi luat vin ? Bravo vouă. Hai să des- 
chidem o sticlă. Oricum o să-mi trebuiască la sos. 

— Am luat şase sticle. Era la reducere. Insă Tom 
plăteşte trei. 

Dora se uită la Tom, așteptând să-şi scoată por- 
tofelul. 

— A, nu, nu plăti vinul! exclamă Jo, dând din 
mână să-l oprească atunci când Tom duse mânu lu 
buzunarul din spate. Debarasezi peak-ul şi vii in 
Olanda cu noi — dacă e Marcus de acord. Cred cà 
ţi-ai câştigat dreptul la nişte vin. 

— Vai, Doamne, Jo! Ai eliberat coridorul! Aveam 
de gând să ne ocupăm acum! 

— Am intrat în panică. Tre’ să sosească dintr-o 
clipă în alta. Aţi putea să aranjaţi totul mai bine în 
cambuză, ca să pară că o să rămână până la urmă 
niște loc unde să doarmă cineva. 

— Am luat flori, spuse Dora. Astea sunt sigur 
cadou. La reducere, adăugă ea. Așa că am cumpărat 
două buchete. 

— Draga de tine! Tocmai aşa ceva ne lipsea! 
Mulţumesc tare mult. Pune-le într-un borcan. Cred 
că am unul potrivit. 

Dora așeză stânjeneii într-un borcan, cum i se 
zisese. Tom desfăcu o sticlă de vin şi puse restul în 
suportul încastrat în blatul de bucătărie. Jo deschise 
iar cuptorul. 

— Nu-i bine, spuse ea. Mă duc până la Tilly cu 
ăştia. N-or să se rumenească deloc. 

Dora o dădu pe Jo din drum şi se uită. 

— Nici n-a ajuns măcar. Nu trebuie să pui mân- 
carea pe masă de cum intră, îi dăm mai întâi să bea 
ceva. Aş zice că mai pot să stea o oră ca să se 
rumenească. Ce-ar fi să iei un pahar de vin cu tine 
în cabina din spate şi să te aranjezi un pic? 

Jo o privi lung. 

— Ştii, cred că nu-i rău deloc că te-ai făcut așa 
autoritară de când te-ai mutat la mine. Tom, toarnă-mi 
ceva care să mă aline. 

In cabina ei era mai răcoare. Jo puse paharul jos 
și scotoci într-un dulap după trusa de machiaj. De 
când cu parada nautică, Jo ţinea totul prin dulapuri. 
Când Marcus venise în inspecţie, îşi instalase iar 
măsuţa de toaletă. Era minusculă, cât o cutie de 
șerveţțele, însă lui Jo îi plăcea să aibă la îndemână 
o perie și un ruj. 

Acum răsturnă trusa pe patul pliant și găsi tubul 
cu cremă de la Karen. „Asta în mod garantat îţi 
saltă pungile de sub ochi, mamă.“ Din nefericire, 
avea impresia că nimic nu mai putea avea un ase- 
menea efect, însă crema chiar părea să menţină un 
pic mai mult machiajul, așa că i se părea utilă. 

Apoi se dădu cu încă un produs scump, pe care 
şi-l cumpărase singură, de data asta. Conţinea „parti- 
cule care reflectă lumina“ şi o întreagă listă de chimicale 
cu nume tehnice care promiteau ameliorări dătătoare 
de tinereţe ale „cearcănelor întunecate şi pungilor 
de sub ochi“ Nu credea cu adevărat că poţi să te dai 
cu un pic de tinereţe luată de undeva, prin inter- 
mediul unei cutiuţe frumoase, însă o făcu oricum, 
mai mult din superstiție. 

Faptul că o cunoscuse pe iubita fostului ei soţ cu 
o zi în urmă şi că Marcus avea și el o parteneră 
mult mai tânără îi agravau și mai mult complexele 
feminine legate de aspectul exterior. Nu voia doar 
să dea cât mai bine printre femeile de vârsta ei, ci 
încerca și să nu pară o băbătie, știind în același 
timp că era aproape imposibil, dată fiind etatea ei. 
In comparaţie cu Samantha şi Carole, nu putea să 
nu arate bătrână. 

Se dădu cu Chanel No. 19. Cum Karen îi folosea 
tot timpul parfumul, își imagina că nu e bătrânicios. 
Apoi își muie degetele într-un produs de păr, de 
asemenea plin de proprietăţi ce sfidau legea gravi- 
taţiei, şi își înfoie un pic buclele. De ce nu observase 
mai devreme că trebuia să se tundă? 

— Jo? 

Glasul nesigur al Dorei o determină pe Jo să lase 
la timp forfecuţa de unghii. 

— Da? 

— Tocmai s-a declanșat o alarmă. Vrei să fac 
ceva anume? 

— Nu, mai bine vin eu. 

Ascunse iar în grabă totul şi apoi se duse să vadă 
ce se mui întâmplase prin bucătărie în lipsa ei. 

Capitolul 13 


— Îmi pare rău că am întârziat, spuse Marcus la 
mai bine de o oră de când se machiase Jo. Am fost 
reținut. 

Nu dădea impresia că-i pare rău, în schimb chiar 
părea iritat. Hm, își zise Jo, trecând „irascibil“ pe 
lista trăsăturilor lui de caracter. 

— Nu-i nimic, spuse ea plină de grație, de parcă 
nu s-ar fi perpelit o jumătate de oră de grijă să nu 
se răcească de tot carnea, să nu se ardă cartofii și 
să nu se usuce budinca de Yorkshire până ajungea 
doar o crustă. 

La urma urmei, nu era vina lui că ea alesese să 
urmeze o ședință de terapie gastronomică din motive 
personale. 

Făcu prezentările, apoi le spuse să se aşeze la 
masă ca să-i servească. Tocmai când scotea legumele 
de la cuptor şi turna sos într-un vas, punând masa, 
îl auzi pe Tom făcând o încercare de a-l întreba 
indirect pe Marcus dacă putea veni. 

Din fericire pentru Tom, se părea că îi lăsase o 
impresie bună lui Marcus și nu peste mult timp 
puneau împreună la cale călătoria. Dora își aducea 
contribuția feminină la discuţie, așa că Jo își îngădui 
să păstreze tăcerea. Făcuse ce-şi propusese, gătise 
o masă pe cinste, judecând chiar şi după propriile 
standarde înalte, și asta în ciuda așteptării îndelun- 
gate, iar toată lumea ingurgita cu poftă. 

Și apoi, când au fost împărţite ultimele budinci 
de Yorkshire și cartofi la cuptor, iar Jo se pregătea 
să servească desertul, Marcus spuse: 

— Știu c-ai zis că vii, Joanna, însă vreau să ştiu 
de ce ai de fapt atâtea reţineri. 

Dacă s-ar fi așteptat la întrebarea asta, ar fi 
pregătit un răspuns din timp, însă cum picase din 
senin, a trebuit să recurgă la adevăr. 

— Pentru că sunt îngrozită. Le tot zic oamenilor, 
dar nimeni nu pare să mă creadă. 

Urmă un răstimp de tăcere ; toţi păreau să se fi 
oprit din mestecat. 

— Aşa deci, spuse Marcus calm şi se ridică. Dora, 
poţi să te ocupi tu de ce trebuie? Eu și Joanna ieşim 
la plimbare. 

Tom şi Dora se uitară unul la celălalt, dar nu 
comentară. 

— Bine, dar nu pot să las totul baltă! exclamă Jo, 
văzând teancurile precare de vase pline de grăsime 
şi tăvi îngrămădite peste tot. 

— Ba poţi, spuse Marcus. Vino. 

Se duse. Nu-i plăcea tonul lui poruncitor, însă o 
anume expresie de pe chipul lui îi dădu de înţeles 
că era mai sigur să se supună. Se gândi că o făcuse 
pentru ca ea să-și poată deschide inima între patru 
ochi. De cum Jo o luă pe scară în sus, Tom și Dora 
se apucară să curețe farfuriile şi să umple maşina 
de spălat vase. 

Marcus nu vorbi până nu coborâră amândoi de 
pe barjă şi trecură de poartă. 

— Chiar nu am chef..., începu Jo, neștiind sigur 
ce voia de fapt. 

— Vreau să aflu de ce ţi-e atât de frică, spuse 
Marcus încet. Și apoi o să-ţi alung orice temeri. Tom 
pare un flăcău de ispravă, continuă el, ca să nu-i 
dea lui Jo timp să protesteze. 

— A, da. Vrea tare mult să vină. Sper să-l laşi. 
Și pe Dora, mă simt responsabilă pentru ea. 

— E destul de calmă de felul ei? Se isterizează 
rar, poate să facă ceai? 

Inainta cu paşi mari şi Jo se ţinea cam greu 
după el. Simţindu-se ea însăși oarecum isterică, Jo 
izbucni în râs. 

— Da la toate. Ea şi Tom formează o echipă dejn 

— Sunt împreună? 

— Nu cred, răspunse Jo încruntându-se. Sunt. 
destul de sigură că sunt doar prieteni, dar cine ştie 
dacă n-or să ajungă mai departe? Unde mergem? 
adăugă ea, furându-i tehnica de schimbare bruscă n 
subiectului. 

— La plimbare, atâta tot. Mergem o vreme pe 
malul fluviului, până găsim o bancă liberă. 

In loc s-o apuce spre pub și magazine, el o conduse 
în direcția opusă, peste un pod şi pe o alee, până 
când ajunseră din nou pe mal. 

— i se întâmplă adesea să convingi lumea să 
plece cu barja pe mare? întrebă Jo când au putut să 
înainteze unul lângă altul. 

— Nu, spuse el râzând și clătinând din cap. De 
obicei le spun oamenilor că nu pot să vină, nu pot 
să-și ia prietenele, nu pot să le vândă bilete ca la 
croazieră tuturor amicilor. 

— Doar nu fac așa ceva, nu? 

— Nu, dar toţi sunt porniţi să considere călă- 
toriile astea ca pe niște incursiuni de plăcere şi, cu 
toate că lumea vrea să se distreze, dacă sunt prea 
mulţi oameni la bord, se poate crea o situaţie pericu- 
loasă și confuză. 

— Ei, atunci mai bine îmi zici să nu vin, sunt 
confuză și periculoasă. 

Il tachina doar, se aştepta ca el să râdă, însă nu 
se întâmplă aşa. 

— Ba deloc. Mă rog, nu în... O privea iar într-un 
fel intimidant. Oricum, nu ţin neapărat să vii pentru 
c-ai fi o bucătăreasă bună şi ai mulţumi pe toată 
lumea, ci tocmai pentru că nu vreau să-ţi fie frică 
de mare. 

— Dacă n-aş veni, nici n-ar trebui să-mi fie. 

Ei, drăcie, ce greu îi citea reacţiile. Philip fusese 
întotdeauna atât de transparent, încât se obișnuise 
să știe dinainte ce urma să zică și când anume. Pe 
Marcus însă cu greu îl bunghea. 

lı ignoră comentariul și o luă de braţ. Trebui să 
mărească din nou pasul ca să se ţină după el şi nici 
unul nu vorbi până când Marcus se opri într-un loc 
pe care părea să-l considere potrivit. Acolo era o 
bancă îndreptată spre fluviu. Jo bănuia că pomii la 
care se uitau erau pe insula lui Tom, unde plutea 
barca lui, laolaltă cu diverse alte vase care putre- 
zeau şi rugineau până când erau una cu fluviul şi 
cu vegetaţia din jur. 

— Acum, spuse el, de ce anume te temi? 

Jo reflectă. Era tare greu să exprime în cuvinte 
frici iraționale — orice-ai fi spus, ar fi părut stupid 
și slab de înger. 

— Nu ştiu. Cred că îmi e frică pur și simplu. Am 
rău de mare, ceea ce nu ajută, şi nu-mi place să petrec 
prea mult timp pe ambarcaţiuni mici, nici măcar pe 
feriboturi. Marea e atât de vastă, de nesfârșită, de 
implacabilă. 

Marcus nu vorbi imediat. 

— Marea e vastă, adevărat, dar dacă te gândeşti 
la toate bărcile şi vapoarele care au străbătut-o de 
când a golit omul bușteni, e și foarte folositoare. 

— Folositoare? 

După toate calificativele grandioase și înălţătoare 
pe care le dăduse mării, „folositoare“ părea un picuț 
cam prea reţinut. 

— Nu, serios, spuse ea, hotărând să adopte un 
ton glumeţ, nu văd ce şanse ar avea sintagma asta 
să se impună. Marea folositoare, Marea cea necu- 
prinsă şi folositoare. „La marea folositoare, acolo 
trebuie să merg, marea folositoare şi văzduhul...“ 

Cită titluri de cărți şi versuri modificate, încer- 
când să demonstreze cât de neinspirat era cuvântul 
„folositoare“ 

Deşi Marcus râse, nu se lăsă. 

— Păi, chiar e folositoare. Fluviile sunt folositoare. 
Orașele au înflorit întotdeauna pe malul fluviilor. 
Londra, bunăoară. Marcus arătă spre insula împădu- 
rită, care nu semăna deloc cu o vastă metropolă. Și 

gândește-te la maree, cât de folositoare sunt. Dacă 
am de-a face cu o ambarcaţiune cu un motor mai 
slăbuţ, îi dau bătaie douăsprezece ore, cât sunt pe 
direcţia curentului, iar apoi arunc ancora. 

Jo deschise gura să spună că era altfel pentru el, 
însă Marcus i-o luă înainte. 

— Știu că pe vremuri se înecau milioane de oameni, 
însă azi nu se mai întâmplă așa ceva. Trei surori e 
o navă foarte pregătită pentru mare. Pe ea n-are ce 
să ţi se întâmple. N-o să te las eu. 

In mod surprinzător, Jo chiar începu să privească 
mai relaxat perspectiva călătoriei pe mare. 

— Am o experienţă îndelungată. Imi iau mijloace 
de siguranţă pe care unii le-ar considera maniacale. 
Il am pe Ed, care e pe mare de mai mult timp decât 
mine, şi tot felul de aparatură care nici nu se inven- 
tase acum câţiva ani. O să te ţin la curent cu tot ce 
se întâmplă și poate chiar te conving să stai la 
cârmă. Promit că tu și Trei surori sunteţi în deplină 
siguranţă cu mine. 

Jo scoase o mică exclamaţie, în semn de resemnare ; 
fie că-i convenea, fie că nu, fricile aveau să-i fie smulse. 

— Ei, acum te simţi mai bine? o întrebă el, iar 
Jo detectă în glasul lui o notă subtilă de îngrijorare. 

Ea oftă iarăși și încuviinţă. 

— De ce voiai să mă simt mai bine? Dece nu 
m-ai lăsat să stau acasă? 

Marcus zâmbi. 

— Lăsând deoparte faptul că poate n-ai unde să 
locuiești în altă parte? Nu vreau să te temi de nimic, 
dacă pot să te împiedic cumva. Și contează pentru 
mine să-ţi placă pe mare. 

— De ce? 

Urmă o mică pauză. 

— Trebuie să-mi întreţin reputaţia. Dacă s-ar 
afla că lumea refuză să plece pe mare cu mine, s-ar 
alege praful de renumele meu. 

Jo nu-și dădea seama dacă glumeşte sau nu. 
Poate că doar de dragul reputației lui ţinea ca ea să 
vină în Olanda — şi ca să le gătească, desigur. 


193 


— Păi, toată lumea ştie că Trei surori nu e a 
mea, ci a lui Michael, spuse ea. 

— Chiar dacă. Și Michael şi-ar putea pune anumite 
întrebări neplăcute. Nu vrem să-şi piardă încrederea 
în mine. 

Jo râse și profită de situaţie ca să schimbe 
subiectul. 

— Nu mai ştiu — n-aţi fost colegi de facultate? 

— Nu, am fost în același club nautic. Eu dădeam 
brevetul de secund — examenul, cum spuneţi voi —, 
iar el era în anul întâi la facultate. Ne ştim de mult. 

— Nu-mi amintesc cum s-au întâlnit el și Philip. 

— Are importanță? In momentul ăsta? 

Jo îşi mușcă buza și clătină din cap. 

— De fapt, nu. 

El îi luă mâna, însă nu cu un gest romantic, ci 
mai degrabă ca și cum ar fi oprit-o să fugă. 

— Şi cum de te-ai hotărât să vii în călătorie, 
indiferent de felul în care te simţeai? 

Mâna îi era caldă, uscată şi un pic aspră. A ei 
părea micuță, ca de copil, în strânsoarea lui. 

— Philip. Ştie ce teamă îmi e — îmi era — şi mi-a 
zis că sigur n-o să fac faţă. Uimitor cât de prost 
reacţionez la sugestii. 

— Trebuie să țin minte, râse el. Și l-ai văzut pe 
Philip ieri? 

— Mhm. M-am dus acasă cu Dora să-mi iau 
nişte lucruri. El și Samantha, noua iubită, trebuiau 
să nu apară prin zonă, dar s-au întors devreme. 

Se gândi dacă să-i spună de dezastrul cu panta- 
lonii Dorei, dar decise că nu făcea parte din povestea 
el. 

— Ei, şi cum e noua iubită a lui Philip? 

— A, sunt sigură că-ți închipui. Tânără, suplă, 
gravidă. 

Nu avusese intenția să-i spună lui Marcus că 
Samantha era însărcinată, pur și simplu îi scăpase. 
Oftă, reușind să se abţină să nu spună „Așa cum eu 
n-o să mai fiu niciodată“. 

— Gravidă? E un pic cam neaşteptat, nu? 

— Nu ştiu dacă și-au propus. 

— Philip n-a auzit de contracepţie? 

Marcus părea din cale-afară de indignat. 

— Nu e întotdeauna o idee prea bună să amâni 
copiii la nesfârșit, să știi. 

— Da, dar mi se pare... 

— Ce? 

— Nu prea arată respect — să-şi întemeieze o 
nouă familie imediat după ce te-a părăsit. 

Jo nu răspunse imediat. 

— Nu cred că s-au gândit la asta. 

— Păi, ar fi trebuit. Se ridică şi o trase şi pe ea. 
Ai făcut desert? 

Ea râse surprinsă. 

— Desigur. La cât de mămoasă şi de cloşcă sunt. 
E treaba mea să pregătesc deserturi. 

— Nu cred că altă treabă n-ai, Joanna, dar hai 
s-o luăm înapoi. 

Jo era ușurată că terminaseră de vorbit. Toată 
discuţia despre Philip și despre casa ei veche şi 
scumpă, pe lângă felul în care o tot privise Marcus, 
o cam derutase. 


Au nimerit la ţanc. Toate rămășițele prânzului 
fuseseră curățate sau spălate, iar plăcinta cu aluat 
sfărâmicios trona în mijlocul mesei, înconjurată de 
boluri şi linguri. Mai era şi un vas cu cremă. 

— Ah, Dora, exclamă Jo. Ai făcut cremă! 

— Eu am făcut crema, spuse Tom. Mă pricep la 
așa ceva. Hi, şi de unde credeţi c-o s-o apucăm spre 
Olanda? întrebă el când toată lumea se înfrupta cu 
mare plăcere. 

— Din Flushing, probabil, spuse Marcus. Poţi să 
te încadrezi şi mai repede, însă asta e calea pe care 
o cunosc cel mai bine. 

— Şi de câți oameni o să ai nevoie? continuă 
Tom, poate dorind să se ştie pe deplin acceptat în 
călătorie. 

— Patru oameni buni, de nădejde.Noi doi, tova- 
rășul meu Ed, Dora şi Joanna. 

Tom zâmbi ușurat. 

— Suntem cinci, spuse Jo repede. 

— Nu am nimic împotrivă să rămân, spuse Dora, 
dându-și brusc seama că de fapt ar fi avut. 

— Nu plec fără Dora, spuse Jo. Deși ar putea să 
vă gătească ea şi eu să rămân acasă. 

Dora era gata să facă gălăgie, când Marcus i-o 
luă înainte. 

— Veniţi amândouă, declară el. Avem destul loc? 
Nu mai ţin minte. 

— Slavă Domnului c-aţi golit peak-ul, spuse Jo, 
dându-și seama că în sfârşit simţea un dram de 
entuziasm. 

Poate că până la urmă o să se distreze pe mare. 

— Cred că da, spuse Tom făcând repartiţia în 
minte. Doi oameni în peak, unul în cambuză, când 
terminăm de mutat lucrurile. Dora are cabina ei... 

— Doar c-o să aibă Jo nevoie de ea, dacă Marcus 
doarme într-a ei. 

— Pot să dorm în cambuză, spuse Jo. 

— Omul tău, Ed, e dispus să doarmă cu cineva 
în cameră? 

— Ed? Da, nu e deloc pretenţios, spuse Marcus. 
Cambuza e potrivită pentru Jo? 

— O să fie, spuse Dora repede. Şi oricum, eu o 
să dorm acolo. Jo poate să se mute în cabina mea. 
E mai mare. 

— Știu că m-am îngrăşat un pic de la șaptespre- 
zece ani, dar n-am nevoie să dorm singură într-un 
pat dublu. Chiar dacă Marcus are, adăugă ea. 

— Cine-a zis că am nevoie de tot patul? spuse el. 

Jo se apucă să adune farfuriile, nesigură dacă 
flirta cu el. Apoi văzu vreo două chipuri pe care se 
citea dezamăgirea. 

— A, mai voiaţi plăcintă ? 

— Să fac nişte cafea ? întrebă Tom peste câteva 
minute, după ce Jo îi servise cu încă o porţie. 

Evident, murea de nerăbdare să se termine masa, 
să strângă vasele și să se apuce de plănuit. 

— Aşa am putea să punem ţara la cale. 

— Neagră, două linguriţe de zahăr, te rog, spuse 
Marcus, trântindu-şi lingura în bolul golit. Chiar a 
fost o masă excelentă. 

— N-o să gătesc fripturi la tavă pe mare, spuse 
Jo. Mi-ar fi prea groază să nu mă trezesc cu grăsime 
încinsă pe mine. 

— Nu, zău, Joanna, nu străbatem Atlanticul, 
mare parte a timpului n-o să fie cine știe ce mișcare. 
Insă sunt de acord, asemenea mese cad mai bine în 
porturi. 

— De când sunt mi-am dorit o călătorie ca asta, 
spuse Tom. Să aduc niște hârtie? 

— Găsești un teanc în banchetă, Tom, spuse Jo. 

— Bun. 

Toată lumea se așeză iarăși în grabă, ca să-l 
asculte pe Marcus. 

— Când pornim la drum, o s-o luăm din loc cam 
cu două ore înainte ca Podul Londrei să atingă fluxul 
cel mai ridicat, așa profităm la maximum de maree. 
Se uită la Jo și zâmbi. Insă barja asta nu are motor 
sub capacitate. Nu-mi place să irosesc combustibil, 
atâta tot. Iți cam coboară şi moralul să răzbești 
contra fluxului. 

Dora își propuse să-l descoasă pe Tom mai târziu 
pe tema asta. Cu toate că prinsese destule informaţii 
despre construcţia şi repararea navelor de când lucra 
la șantier, nu era conștientă de maree decât atunci 
când îi afecta deplasarea la serviciu și înapoi acasă. 

— Probabil o să ne oprim peste noapte undeva, 
la Queenborough, lângă Sheerness, continuă Marcus. 

— De ce să ne oprim? întrebă Tom. Suntem destui 
ca să ne urmăm drumul noaptea, nu? 

— Da, am putea, însă n-am parcurge cine ştie ce 
distanţă. Mai bine dormim ca lumea și o pornim la 
drum dimineaţa devreme. 

— Cât ne ia să ajungem la bazinul de reparații? 
întrebă Jo. 

— De la Queensborough la Flashing ia vreo 
șaisprezece ore și de-acolo încă vreo douăsprezece 
până la Dordrecht. 

— Bun, spuse Jo, încercând să nu pară intimi- 
dată. Ce să spun, mă simt ușurată că nu trebuie să 
călătorim noaptea. 

— Deşi, din unele puncte de vedere, mai uşor 
navighezi noaptea decât ziua, spuse Tom. Poţi să te 
orientezi mai bine, după faruri. 

Marcus se uită la Jo. 

— Nu-ţi face griji, o să avem destulă aparatură 
care o să ne spună unde suntem, chiar și ziua. 

Jo reuși să scoată un râset pierit. 

— Bun, continuă Marcus cu planurile. Apoi, dacă 
ne permite vremea... 

— Cu ce forță maximă ai porni în larg? întrebă 
Tom, care îşi vedea de hârtia lui, notând totul frenetic. 

— A patra, cel mult. Ideal ar fi să pornim în 
toiul unei perioade de presiune stabilă. 

— Cum facem cu ceața? întrebă Jo. 

— Dacă e ceaţă, nu plecăm. Bun, alte întrebări? 

Dora se abţinu să nu ridice mâna ca să întrebe: 

— Şi ce facem cât timp nava e în reparaţii? 

— Mergeţi acasă, dacă aveţi destulă minte. Nu 
prea se distrează nimeni în bazinele de reparaţie, 
deşi... 

Se uită la Jo, gata să spună ceva, dar se abținu. 

— Atunci mergem s-o luăm când e gata? întrebă 
Tom. 

— Puteţi să veniţi dacă vreţi, dar s-ar putea să 
sosească Michael să ne dea o mână de ajutor, mie 
și lui Ed. Făcu o pauză. Alte întrebări? Joanna? 

— Nu, cred că m-am lămurit. 

Jo oftă și apoi zâmbi. Deși se simţea mult mai 
bine de când discutase cu Marcus, nu se vindecase 
de tot de fobia ei. Marcus îi zâmbi și el, parcă citindu-i 
gândurile. 

— O să fie bine, Joanna, serios. Acum trebuie 
să-mi bag ca lumea nasul peste tot, așa că o să-mi 
pun costumul de mecanic şi o să mă apuc de treabă. 

Marcus se ridică de la masă. Când intră în timo- 
nerie, unde probabil că-și lăsase costumul, Dora spuse: 

— Acum odihneşte-te, Jo. Întinde-te şi închide 
ochii cât timp terminăm noi cu strânsul. 

Dora observase că lui Jo îi plăcea să moţăie vreo 
douăzeci de minute şi credea că în ziua aceea avea 
dreptul la siesta ei mai mult decât oricând. 

— Nu pot să mă relaxez când e Marcus aici, 
spuse ea. S-ar putea să aibă întrebări. 

— Dar n-o să ştii ce să-i răspunzi! spuse Dora 
cu o sinceritate brutală. Dacă nu poţi să te deconec- 
tezi aici, du-te la Tilly. Și în caz că Marcus chiar are 
nevoie de tine, te strig sau vin să te chem. 


— Aş veni cu tine dacă aș putea să plec, spuse 
Tilly dându-i lui Jo un pahar înalt cu apă minerală 
și gheaţă. Dar unii dintre noi trebuie să își câștige 
pâinea. 

— Și eu trebuie să-mi câştig pâinea! Jo era deja 
surescitată, odată ce toată călătoria asta oribilă în 
Olanda devenise reală. Restaurez niște vechituri 
pentru Miranda. Îi știi pe Miranda și Bill? De pe 
Hepplewhite ? 

— Cred că da. Au un magazin de antichităţi, nu? 

— Păi, Miranda e coproprietară, însă a zis că 
dacă învăţ să restaurez mărunţișuri de colecţie, le-ar 
prinde tare bine. Și mie, de altfel. 

— Ştiu că pentru tine e prea târziu, Jo, însă eu, 
una, n-aş renunța pentru nimic în lume la posibili- 
tatea de a-mi câştiga singură existența. 

Tilly, îşi aminti Jo, era consultant de manage- 
ment care trăia pe picior mare, bazându-se mai mult 
pe inteligenţă decât pe volumul de muncă. Jo oftă. 

— Problema e că nu prea m-am priceput să fac 
bani. Intotdeauna am avut diverse slujbe, nu o carieră 
anume. N-am vrut, de fapt, decât copii. 

— Şi n-o ai decât pe fiica ta? 

— Exact. Karen. Sunt extraordinar de mândră 
de ea! Tocmai i-am trimis permisul de conducere 
pentru motostivuitoare ; îi trebuie în Canada. 

— Mamă! Are o groază de talente, atunci! 

— A, da, râse Jo, nu seamănă deloc cu mine. 

Dora își făcu apariţia pe ponton. 

— Hei, vino pe punte, îi spuse Tilly. Bea un şpriţ 
cu noi. 

Dora se întrebă o clipă dacă oamenii care locuiau 
pe vase nu cumva beau de stingeau, în comparaţie 
cu locuitorii uscatului, sau dacă i se părea numai. 

— Mai bine nu. Am o treabă de făcut. Jo, Marcus 
vrea să ştie când a venit ultima oară barja de ali- 
mentare. 

— Barja de alimentare? se încruntă Jo în timp 
ce cugeta. 

— Da, spuse Tilly. Ca să te alimenteze cu moto- 
rină. N-a mai venit de luni întregi, Dora. 

— De ce vrea să ştie Marcus? întrebă Jo, părând 
agitată și încolțită. 

— Vrea să ştie cât combustibil mai e în rezervor. 

— Am făcut economii cât am putut, spuse Jo. Am 
închis încălzirea centrală de cum s-a îndreptat vremea. 
Ar trebui să fi rămas destul, pentru că rezervoarele 
erau aproape pline când am ajuns. Mi-a spus Michael. 

— Ah. 

— Ah? Nu e o veste bună? 

— Nu cred. Marcus vrea să golească rezervoarele. 

Jo își termină paharul și se ridică fără chef. 
Dorinţa de a se odihni un pic nu avusese sorți de 
izbândă, evident. 

— Mai bine vin. Nu pot să mă relaxez, numai 
Dumnezeu ştie ce se poate întâmpla acolo. 

Tom și Marcus erau în camera motorului. Marcus 
purta costumul de protecţie, iar Tom era acoperit de 
un strat de unsoare. Jo şi Dora se uitară la ei prin 
bocaport. 

— Ce probleme sunt? întrebă Jo. Probabil că 
mai avem o groază de combustibil. Am folosit cât 
mai puțin. 

— Tocmai asta-i problema, spuse Marcus. Chiar 
dacă Michael spune că sunt curate, vreau să le verific. 
Asta înseamnă că trebuie să golim rezervoarele. 

— Când, acuma? făcu Jo, simțind că pierde con- 
tactul cu realitatea. E șase seara, și-i duminică. 

— Dacă golesc rezervoarele, pot să văd dacă e 
nevoie să fie curățate. Tom s-a angajat s-o facă el, 
dacă trebuie. 

— Când, acuma? întrebă iar Jo, încă uluită. 

— Ei, nu, spuse Marcus. In următoarele zile. 
Când trebuie să vină barja de alimentare? 

Jo deschise uşa timoneriei şi îi strigă lui Tilly, 
care, din fericire, încă se relaxa pe punte: 

— Când vine barja de alimentare? 

— Trebuie să te programezi. Dacă au nevoie de 
combustibil mai mulţi oameni, o să vină. Altfel trebuie 
să aștepți după ea. Sau ai putea să te duci tu pe 
fluviu. O groază de vase de acolo au nevoie de ali- 
mentare. Barja cu combustibilul se tot plimbă dintr-o 
parte în alta. 

Jo se întoarse înăuntru. 

— Bine. 

Venise momentul să pună la încercare eforturile 
lui Marcus de a o lecui de fobii. 

— OK! strigă Marcus. Am găsit indicatorul de 
nivel. 

Urmă o tăcere tensionată, timp în care Jo şi Dora 
își imaginară că era nevoie să meargă cu barja pe 
valurile Tamisei, care, în mintea lor, luau proporţiile 
unui uragan. 

— N-a mai rămas mult, dar vreau să fie golit 
tot, îi spuse lui Tom. O pompă? A, da. Acuma, avem 
în ce să-l golim? 

Marcus n-o mai întreba pe Jo, apelând la Tom. 

— Nu cred, nu pe barjă, însă tovarășul meu are 
niște butoaie de ulei. Aş putea împrumuta vreo două. 

— Acum? 

— Păi, da. Mă duc să-l rog. 

— O să ai nevoie de o mână de ajutor să le cari 
înapoi. 

Urmă o tăcere. Jo și Dora ascultau din timonerie, 
amândouă încordate. 

— O să le zic tovarășilor mei să vină cu mine. Nu 
vreau s-o iau pe Dora, adăugă el coborându-și vocea. 

In timonerie, Jo și Dora se uitară ușurate una la 
cealaltă. Jo fiindcă Dora n-o lăsa singură cu Marcus 
și Dora pentru că n-avea chef să care la piept un 
butoi de ulei kilometri întregi — și pentru că se 
simțea un pic nervoasă în prezenţa tovarășilor lui 
Tom. Chiar te treceau sudorile, dacă erai o fată 
decentă și burgheză din împrejurimile Londrei. Tom 
urcă afară din camera motorului. 

— Mă duc să... 

— Știm, spuseră Dora şi Jo într-un glas. Am auzit. 

— A. Atunci am plecat. 

Era la jumătatea pontonului când Dora strigă 
brusc după el: 

— Stai! Vin să te ajut. 

In timp ce se grăbea să-l ajungă din urmă, se 
întrebă de ce făcea asta și își dădu seama că era 
plictisitor să fie o fată decentă şi burgheză din împre- 
jurimile Londrei şi că voia să-şi mai lărgească un 
pic orizontul. 

Marcus veni în timonerie lângă Jo. 

— E băiat bun Tom ăsta. Are iniţiativă. 

— Tare s-ar mai bucura să te audă. Vrea nea- 
părat să vină cu noi în Olanda. 

— Şi cum priveşti situația acum? 

— In termeni mai buni, dar n-o să știu dacă mi-e 
frică până nu ridicăm ancora. Vrei să iei loc? 

— Ai un ziar sau ceva pe care să mă așez? S-ar 
putea să fiu un pic murdar de unsoare. 

Jo scoase pe dată un ziar de sub o pernă a banchetei, 
bucuroasă că nu apucase să strângă materialele de 
reciclat. 

— Ei, şi care-i planul? 

— O să-l ajut pe Tom să golească rezervoarele cu 
pompa ca să vedem cum arată și după aia a zis că 
le curăţă într-o săptămână. Mă întorc weekendul 
viitor, când o să mergem la barja de alimentare să 
luăm combustibil. 

— Bine, dar dacă scoţi tot combustibilul, cum o 
să ajungi la barja de alimentare? 

— O să filtrăm destul din cât a rămas ca să ne 
ajungă până acolo. Marcus ezită un pic. E o treabă 
foarte murdară, Joanna. 

— De ce ţii morțiş să-mi spui Joanna? 

— Pentru că așa te cheamă și îmi place numele. 

— A. 

Jo se gândi o clipă și hotărî că şi ei îi place. Pe 
de altă parte, n-o să convingă lumea să nu-i mai 
spună Jo, în nici un caz acum. 

— Dar cu mizeria cum facem ? continuă Marcus. 
Motorina pătrunde peste tot şi e oribilă. Trebuie să 
ne asigurăm că avem destule cârpe, ziare, prosoape 
de hârtie, chestii din astea. 

— Avem un maldăr de cârpe pe care le-am şter- 
pelit din camera motorului ca să curețe Dora și Tom 
peak-ul. 

— Ziare? 

Jo bătu în banchetă. 

— Câteva aici și există un container special de 
reciclare lângă celelalte. Am putea să dăm iama în 
el. Jo se uită la ceas. N-o să întârzii dacă ne apucăm 
de toate astea? 

Marcus se uită și el la ceas. 

— Un pic, bănuiesc. 

— Carole nu se îngrijorează ? Probabil îi e greu. 

— Ce vrei să spui ? întrebă Marcus răsucindu-se 
pe ziar. 

— Păi, dacă eşti mai tot timpul plecat, mutând 
barje dintr-o parte în alta. Eu, una, mi-aş face griji. 

— Bine, ca să-ţi fac pe plac, o s-o sun pe Carole. 

Pentru a nu se întreba din ce motive voia să-i 
facă pe plac, Jo se duse în cabina principală și puse 
ibricul la fiert. 

E bine, spuse Marcus un pic mai târziu, când 
Jo pregătea ceaiul. O să plecăm împreună mâine- 
dimineaţă. Avem câteva zile la dispoziţie, aşa că 
n-are de ce să se agite. 

— Credeam că pleci pe Tamisa, aşa ai zis data 
trecută. 

Marcus avea un aer enigmatic, de-a dreptul înnebu- 
nitor pentru Jo. Trebuia să renunţe să-i ghicească 
intenţiile — era clar o cauză pierdută. 

— Așa trebuia, dar n-am mai plecat. Pe Carole 
oricum n-o deranjează. 

Nici nu-i trecea prin cap să-l întrebe de ce. 

— Nu te criticam, spuneam doar cum m-aș simţi 
eu. Vrei niște ceai? Nu trebuie să-l bei, dacă nu ai 
chef. 

— Păi, am. 

Sorbi din cana pe care i-o întinse Jo, iar ea bău 
dintr-a ei. Se lăsă o tăcere un pic stânjenitoare. 

— Tot n-am reuşit să te conving că n-o să te 
îneci? întrebă el după câteva clipe. 

— A, ba da! Mă rog, aproape. 

— Atunci de ce ai aerul ăsta neliniștit ? 

— Aşa zici? 

Jo încercă să-şi ia o expresie calmă, dar nu prea 
îi ieşi. Marcus părea să o bulverseze. 

— Da. 

— Ei, mă rog — viaţa poate fi în general un pic 
neliniștitoare. Mai vrei ceai? 

— Schimbi subiectul? 

— Aha! 

— De ce? 

— Eşti într-o pasă foarte..., și căută cuvântul 
potrivit. Interogativă. 

— Spune-mi ce te neliniștește. 

— Şi autoritară, continuă ea. 

Tot încerca să detensioneze atmosfera, dar el nu 
coopera deloc. Avea o expresie la fel de fermă cum 
îi erau şi cuvintele. Jo oftă şi cedă. 

— Bine, treaba e că nu ştiu dacă pot să-mi cinsti 
singură traiul. 

Hotări să dezvăluie doar o parte din adevăr. luru 
mai simplu așa. 

— Nu am mai făcut asta de o groază de ani şi, cu 
toate că am restaurat niște lucruri pentru Miranda, 
ca să le vândă în magazinul ei, nu ştiu dacă pot să 
mă întreţin din asta. Philip a fost foarte generos, 
însă iubita lui e gravidă. Totul o să se schimbe. 
Michael o să vrea până la urmă barja înapoi și o să 
rămân pe drumuri. 

— Ai putea să te muţi pe altă barjă. 

— Barjele nu sunt gratis şi e greu să primeşti 
credit ipotecar pentru ele. 

— Philip ar putea să mărească creditul la casa 
voastră. Iți datorează cel puţin jumătate din valoarea 
casei. 

— Da? Așa de mult? La urma urmei, el a cum- 
părat-o. 

— Sunt sigur că ai contribuit și tu, spuse el simplu. 

— A, da. Eu i-am dat aspectul de acum — sau mai 
degrabă acela pe care îl avea când am plecat. Insă 
n-a fost o contribuţie financiară. Nu asta contează? 

— Nu cred, însă ar trebui să consulţi un avocat, 
să te informezi. 

Jo zâmbi, clătinând încet din cap. 

— E-n regulă, nu trebuie să vii cu soluţii. E o 
chestie tipic masculină, știu, dar de fapt doar mă 
plâng un pic. Și chiar nu mă aştept să-mi rezolvi tu 
problemele. 

— Vreau să le rezolv. 

Pacea interioară a lui Jo a fost salvată în acel 
moment de niște paşi pe ponton şi apoi de zgomotul 
unui obiect pe acoperişul cabinei. 

— S-au mișcat repede, spuse Marcus. 

— Tom stă destul de aproape. Are o barcă. Presupun 
că şi tovarășul lui are un vas tot acolo. Dar ce noroc 
că avea nişte butoaie de ulei, nu? 


205 


Capitolul, 14 


Tom și Dora se aflau lângă un container mare, 
verde, care lui Jo i se părea că e o cisternă de apă. 

— Ce-i aia? întrebă Marcus. 

— Se pare că era plin cu suc de lămâie. 

Marcus nu păru impresionat. 

— E un pic cam mare și cam greoi. 

— Da, păi cum! Tocmai l-am cărat de pe insulă 
și a fost greu, nu glumă, spuse Dora, care ar fi putut 
să se exprime și mai dur. 

— Nu-i deloc ideal, spuse Marcus. 

— Dar altceva n-avem. Şi e duminică seara. Nu 
putem să strâmbăm din nas. 

Dora n-ar fi vorbit atât de pe şleau în mod normal, 
însă containerul chiar fusese foarte greu de cărat. 

— N-o să se topească dacă turnăm motorină în 
el, nu? întrebă Jo. 

— Probabil că nu. Om trăi şi-om vedea. 

— Dar o să reuşim să cărăm matahala asta jos, 
în camera motorului? întrebă Jo, nedorind să sub- 
mineze eforturile celor doi, însă arătându-se oricum 
neîncrezătoare. 

— Hai să încercăm, spuse Tom, evident sătul de 
lipsa de entuziasm. 

Cele două femei rămaseră pe punte, lăsându-i pe 
bărbați să manevreze butoiul cel imens în timonerie, 
prin uga îngustă, şi apoi jos, în camera motorului. 

— Cum îl coboară pe scară? întrebă Dora. 

— Îi dau pur şi simplu drumul, bănuiesc. 

— N-au cum să-l mai scoată de-acolo, cel puţin 
nu plin. 

— Cred că au de gând să filtreze nişte combus- 
tibil şi să-l toarne înapoi cu ajutorul pompei, explică 
Jo oftând. 

— Tot îţi mai e groază de călătorie, Jo? 

— Ei, nu, nu chiar. Marcus m-a convins oarecum 
să nu-mi mai fie frică și, cu toate că nu mă văd 
făcând înconjurul lumii cu barca, nu mai sunt chiar 
isterică. 

— E mult mai inofensiv decât părea la început, 
nu? Nu-i chiar masculul alfa. 

— Cred că ne-am format părerea din ce spune 
lumea despre el, râse Jo. Asta e oricum o prostie. 
Hai să coborâm să facem niște ceai. Marcus şi Tom 
par să se descurce. E așa un băiat bun. 

— Ha! Stai să-i vezi amicii! Sunt genul de paria 
pe care ar fi trebuit să-i prezint maică-mii! S-ar fi 
învăţat minte! 

— Când ai vorbit ultima oară cu mama ta, Dora? 

— Acum o veșnicie. I-am scris să-i zic de slujbă. 

— Ce-ar fi s-o suni? îi propuse Jo. 

Nu voia să-i spună Dorei ce să facă, însă ştia că 
îi era dor de părinţii ei, chiar dacă se întâmplase ce 
se întâmplase. 

Ajunseră în salon şi Dora se duse să pună ibricul 
pe foc. 

— Păi... o să-mi sară în cap. Sau o să mi-l dea 
pe tata la telefon. Ceva tot o să facă. 

— Nu ţi-ar plăcea să vorbeşti cu ea? 

— Mi-ar plăcea să ne purtăm mai normal, dar 
chiar nu-mi doresc să am acea discuţie cu ea. O să 
se aştepte să-mi cer scuze, spuse ea şi se întoarse 

spre Jo. Chiar îmi pare rău pentru toate necazurile 
pe care le-am creat — foarte rău. Insă nu regret că 
am anulat nunta. Și nu cred că ea o să vadă situaţia 
la fel ca mine. 

— Lucrurile astea nu se întâmplă din senin, ca 
prin farmec. Va trebui să-i dai mamei tale o șansă 

nð vadă situația din punctul tău de vedere, spuse Jo 
luând pliculeţele de ceai şi cănile din set. 
Stiu. 

Dora luă o cârpă şi se apucă să curețe blatul, 
care oricum era curat. 

— Și dacă mama ta nu te sună, trebuie s-o suni 
tu. Sunteţi oameni mari, chiar dacă una din voi a 
adus-o pe cealaltă pe lume. 

— Dar nu ştiu ce crede despre mine. Era atât de 
supărată şi dezamăgită. 

— Sunt sigură că i-ar plăcea să reia legătura cu 
fiica ei, spuse Jo blând. Numai pe tine te au, ține 
minte. Mie nu mi-ar plăcea deloc dacă n-aş mai 
vorbi cu Karen. Nici n-aș suporta, de fapt. 

— Dar tu şi Karen aveţi o relaţie foarte diferită. 

— Adică ea e cea care dă ordine, și nu eu? râse 
Jo. 

— Păi, da... 

— Am aflat devreme care din noi avea persona- 
litatea mai puternică, însă ea nu s-a folosit niciodată 
de slăbiciunea mea. 

— Nu, țin minte că spunea că nu suportă să-ți 
faci sânge rău din cauza ei, pentru că ești atât de 
sensibilă. 

Jo oftă. 

— Pe vremuri îmi făceam atâtea griji că eram 
uşor de manevrat, şi totuşi nu reușeam să fiu altfel 
ca mamă. Nu cred că se poate. 

— Dar Karen a ajuns foarte bine, insistă Dora. 

— Știu, sunt tare mândră de ea. Dar şi dacă ar 
fi locuit ilegal undeva, trăind din șomaj, așa cum 
îmi închipui că fac unii dintre prietenii lui Tom, tot 
aş iubi-o foarte mult şi aș vrea să păstrăm legătura. 

— Presupun că da, spuse Dora, recunoscând fără 
chef că într-un fel avea dreptate. 

— Și mama ta te iubește la fel de mult. Sun-o. 
La urma urmei, dacă o fi să ne înecăm toți pe mare, 
în drum spre Olanda, ar fi drăguţ ca voi două să fiți 
din nou prietene. 


208 


— Of, bine. Dora stoarse cârpa și se şterse pu 
mâini. Cedez. Mă duc s-o sun. Așa am și eu o ocupaţie 
cât timp băieţii se joacă cu pompe, combustibil yi 
din astea. 

— N-aş zice că Marcus e doar un băiat, spuse Jo, 
însă Dora deja dispăruse la ea în cabină, după telefon. 

— Ne trebuie niște prosoape, spuse Tom, urcând 
roșu la față, însă în elementul lui. Pompa merge 
bine acuma, dar s-a vărsat destul pe jos la început. 

Jo îi dădu o rolă neîncepută, propunându-şi să 
cumpere o duzină înainte de plecarea în Olanda. 

— Ziare vreţi? 

— Mă duc s-o întreb pe Dora dacă a dat iama în 
containerul de hârtie. 

— Vorbeşte cu mama ei la telefon. O s-o întreb 
când termină și merg eu cu ea. 

— A. Bine. 

După ce dispăru Tom, Jo se gândi că, în momentul 
ăla, cel mai mult voia s-o vadă pe fata ei. Karen nu prea 
se sinchisea de legi şi ar fi reușit să jefuiască un con- 
tainer de reciclare fără pic de remușcări sau scrupule. 
Jo își deschise laptopul și tastă un scurt e-mail. 


Aici e haos! Marcus (un vechi amic de-al lui 
Michael — şi de-al meu. Tata l-a cunoscut şi el cu 
ani în urmă) toarnă motorină cu pompa într-un 
butoi în care a fost suc de lămâie şi eu trebuie 
să fac rost de ziare ca să şterg mizeria de pe jos. 
Tare mult aş vrea să fii aici !!!! Cu drag, mama 


Dora își făcu apariţia, cu telefonul în mână. Arăta 
de parcă plânsese, însă părea destul de fericită. Se 
duse la Jo şi o îmbrăţișă. 

— Eşti atât de înțeleaptă! ! Am vorbit pe îndelete 
şi mă simt mult mai bine. Însă nu mă duc acasă, 
adăugă ea. 

— Te-a rugat mama ta să te duci? 

— Da, dar i-am explicat că am început o viaţă 
nouă și o să vin curând, în weekend sau ceva, dar 
nu definitiv. 

Cum a reacționat? 

-— Păi, clar nu i-a plăcut, dar a trebuit să accepte. 
Acum sunt om mare! exclamă Dora zâmbind larg. 
Hai la joacă! 

— Ei, pot să mă declar mulțumit că rezervoarele 
sunt curate, spuse Marcus când apărură cele două. 
Ar fi cazul să plec acasă. Carole o să se întrebe ce 
mi s-a întâmplat. 

— Vai, mă simt groaznic! exclamă Jo. Mai bine 
te goneam acum câteva ore. 

— Imi port singur de grijă, spuse el. Nu trebuie 
să-mi monitorizezi fiecare mișcare. 

— Presupun că nu. O clipă am avut impresia că 
tu și Tom sunteţi doi amici de-ai lui Karen, pe care 
i-am lăsat să stea mai mult decât le-ar fi permis 
părinţii lor. Lui Jo îi stătea mintea la mame din 
cauza discuţiei pe care o avusese cu Dora. Aţi decis 
o dată? 

— Mai avem încă destule de pus la punct şi 
oricum nu putem alege o dată până nu ştim cum o 
să fie vremea. 

— A, mă gândeam că Dora o să trebuiască să-și 
ia concediu. Trebuie să le zică din timp. Şi tu, Tom. 

— Ei, Fred o să-nţeleagă, interveni Tom lejer. 

— Sper, spuse Dora. Nu vreau să-i dezamăgesc. 


Dora îşi alese cu grijă ocazia în care să-l întrebe 
pe Fred dacă poate să-şi ia concediu. Se ocupase de 
un maldăr ceva mai mare de dosare și, terminând 
cu asta, eliberase un scaun din birou. Fred stătea pe 
el la sfârşitul programului, când ea deschise subiectul. 

— Fred, ştiu că am început lucrul de puţin timp... 

— Doar n-ai de gând să pleci, Dora, nu? spuse 
el, cu o expresie şocată şi dezamăgită. 

— Nu, nu! Bineînţeles că nu. Imi place foarte 
mult aici. Voiam doar să întreb dacă nu cumva pot 
să-mi iau un concediu scurt. 

Vocea i se stinse, nedorind să adâncească și mai 
mult mâhnirea lui Fred. 

— Concediu! Bineînţeles, toată lumea are dreptul 
la concediu. 

Nu părea totuşi prea încântat de adevărul vorbelor 
sale. 

— Nu mi-aş lua, dacă s-ar putea altfel, însă trebuie 
să plec, de dragul lui Jo. 

— Unde să pleci? 

— In Olanda, cu Trei surori. 

— Vrei să pleci pe mare cu barja? 

— Ei, nu tocmai, mai degrabă sunt nevoită. Deşi 
cred că îmi doresc să merg, încuviință Dora. 

— Are cumva de-a face cu tânărul Tom? 

— Păi... 

— Nici nu-mi imaginez să plece cineva pe undeva 
fără să încerce şi el să se aciueze. 

— Da, vine şi el, râse Dora. Vrea neapărat. Şi se 
pare că Trei surori trebuie să meargă în Olanda 
pentru reparaţii. 

— Aha, făcu Fred înţelegător, trebuie să sablaţi 
carena. Ne-am ocupa noi aici, dacă n-ar fi poluarea 
fonică. 

— Atunci e-n ordine? Pot să merg? 

— Sigur. Ţi-am zis. 

— Problema e că nu prea știu când plec şi cât 
stau. Trebuie să așteptăm să se îndrepte vremea şi 
tot așa. 

— Nu-i nimic, oftă Fred. Știu cum sunt călătoriile 
astea. E foarte greu să le planifici. N-ai de unde să 
știi cum o să fie la bazin şi, dacă vremea se strică, 
rămâi blocat de cealaltă parte a Mării Nordului. 

Dora nu voia să se gândească la furtuni şi blocaje, 
așa că schimbă subiectul, abordând un domeniu 
cunoscut. 

— O să-mi găseşti un înlocuitor? Cineva care să 
se ocupe de slujba mea cât sunt plecată? 

Spera să nu facă asta. Nu voia să se gândească 
că o angajată cu ora, cu unghii false, o clonă a femeii 
care o intervievase, îi va da peste cap sistemul proaspăt 
inaugurat. 

Ar costa mult prea mult, însă fii pe pace. Ai 
lncut. atâtea de când ai venit, spuse el. Și n-am avut 
pu nimeni timp de o veșnicie. O să ne descurcăm. Și 
ştii ce, dacă doamna cu care stai... 

— Jo. 

— Aşa. Dacă putem s-o ajutăm cu ceva înainte 
de plecare, dă-ne de ştire. 

— A, ce drăguţ! Dora se aruncase la gâtul lui 
când și-a amintit că probabil nu era obișnuit cu 
îmbrăţțișările, însă după ce ajunsese până acolo, era 
mai greu să dea înapoi. Pardon. O clipă am avut 
impresia că ești taică-meu. 

— Nu-i nimic, spuse Fred bătând-o patern pe 
braţ. Cred c-ar fi bine să mai dai pe-acasă cât de 
curând. 

Cum Jo spusese cam acelaşi lucru într-o seară, 
când făceau ciocolată caldă, Dora oftă. 

— Ştiu. Dar mai sunt atâtea de făcut înainte de 
călătoria în Olanda. 

— O să-ţi dau o zi liberă, dacă ai nevoie. Deci 
cam când ai pleca? 

— Păi, facem toate pregătirile, apoi Marcus o să 
aleagă o perioadă cu vreme stabilă pe la mijlocul lui 
iunie. 

— A, da. 

Fred evident nu avea cine ştie ce încredere în 
buletinele meteo. 

— Cică se poate stabili prognoza pe şase zile, 
din câte spune Marcus. 

Fred oftă, minunându-se de cât de nesăbuiţi pot 
fi tinerii, apoi spuse: 

— Ia-l pe tânărul Tom să-ţi cunoască părinţii. 
Are nevoie de un pic de companie civilizată. Umblă 
cu rataţii ăia tot timpul. 

— Ai copii, Fred? 

— Și nepoți, încuviinţă el și zâmbi nostalgic. 
Sunt niște figuri. Mi-e dor de ei. Cei doi băieți mai 
mari locuiesc în străinătate şi nu-i vedem aşa de 
des. Nu prea-ţi vine să te gândești că nepoţii cresc 
mari și tu nici nu-i vezi. 

— Bine! Mă duc! Şi-l iau şi pe Tom de guler, 
dacă pot. Acum poţi să fii drăguţ şi să atârni avi- 
zierul ăsta nou? Vreau să vă fie pur și simplu impo- 
sibil să uitaţi vreo chitanţă cât sunt plecată. 

Fred plecă după trusa cu unelte, mormăind: 

— O să fii plecată doar câteva zile. Pot să aștepte! 


Jo își dorea s-o fi anunţat pe Miranda că venea 
s-o vadă la magazin, asta după ce găsise un loc de 
parcare și mergea pe frumoasa stradă principală. 
Când pornise, avusese de gând să vadă cam ce măr- 
furi sunt în magazin înainte să intre, pentru a-și da 
seama dacă munca ei se înălța la standardele de 
calitate cerute. Acum părea un plan stupid şi nu 
voia să recurgă la vechea minciună cu „eram prin 
zonă și m-am gândit să trec pe-aici“, pentru că unde 
Dumnezeu ar fi putut să se ducă, de fapt? 

Văzu magazinul pe cealaltă parte a străzii. Părea, 
chiar şi de la depărtare şi prin trafic, în mod clar cu 
pretenţii. Miranda evident că fusese doar politicoasă 
când îi propusese să restaureze obiecte care s-ar fi 
putut vinde acolo. Oricum, mai bine se scutea de o 
suferință. Putea s-o vadă pe Miranda sau pe parte- 
nera ei, să-i arate lucrarea, după care să-și ia obiectul 
și să meargă la cumpărături. 

Trăgând de timp ceva de speriat, trecu strada cu 
viteza melcului. Insă până la urmă, cu toate eforturile 
sale, se trezi în faţa magazinului. Interiorul era 
mascat de vitrine și, cu toate că exponatele erau 
extrem de atrăgătoare, Jo nu vedea decât câteva 
obiecte alese cu grijă. 

ntr-o parte, pe un scrin, era o colecţie veche de 
ceramică englezească. Jo se uită o vreme şi hotărî 
că piesa ei preferată era un coșuleţ larg turnat din 
porțelan. Fusese umplut cu coacăze și pata de stacojiu 
printre vasele albe, cu albastrul pe fundal, părea o 
adevărată operă de artă. 

Cealaltă vitrină era în contrast absolut. Aici, o 
mulțime de cutii de bomboane, vechi, pictate, cutii 

de ceai și de biscuiţi, într-o gamă glorioasă de culori 
bogate şi modele complicate, erau expuse pe o masă. 
In spatele lor se afla un borcan vechi, plin cu coada- 
şoricelului. Jo oftă extaziată. Clar era o prăvălie pe 
gustul ei. Simţi că i se mai risipeşte neliniștea. 
Deschise ușa şi intră. 

I-a luat câteva clipe să o recunoască pe femeia în 
costum elegant care venea spre ea cu mâinile întinse. 
Miranda nu semăna deloc cu tipa care bea cantităţi 
imense de vin și Pimm's, îmbrăcată în pantaloni 
lălâi de stofă și tricouri vechi. 

Fie că semăna, fie că nu, Miranda o îmbrăţişă 
călduros pe Jo. 

— Jo! De ce n-ai zis că vii? Am fi putut să luăm 
masa undeva. Acuma nu pot să plec de-aici. 

Jo răspunse la îmbrăţișare la fel de călduros, 
lăsându-se îmbărbătată şi alinată de braţele puternice 
ale Mirandei. 

— Am venit sperând să te găsesc. Pe barjă sunt 
multe de făcut şi nu știam când mă eliberez. 

— Ei, minunat c-ai venit. Așa deci, Trei surori 
pleacă în Olanda ? 

— Cum Dumnezeu ai aflat? 

— Merge vorba. Vino la o cafea sau ceva, să-mi 
povestești tot, spuse Miranda, după care observă 
plasa pe care o purta Jo. Acolo ai ce cred eu? 

Jo încuviinţă din cap. 

— Chiar nu ştiu dacă am făcut o treabă destul 
de bună, Miranda. Magazinul tău are atâtea chestii 
minunate. Îşi puse geanta jos, lângă biroul la care 
stătuse Miranda. Putem să bem cafeaua înainte 
să-ți arăt? 

— Pun apa la fiert. Aruncă şi tu o privire pe-aici! 

Jo admiră, scoțând exclamaţii, fie pentru sine, 
fie de-a dreptul, la vederea pletorei de obiecte, variind 
de la registrul gingaş la acela excentric, de la dulce 
la kitsch şi trecând prin toate stilurile intermediare. 

Nu o surprinse când văzu că exista şi un raionaș 
de ambarcaţiuni miniaturale de toate soiurile. Erau 

acolo un vas cu zbaturi, cu carena vopsită în negru 
și roşu, diverse iahturi, proiectate evident pentru a 
fi lansate pe iazuri comunale, şi o machetă a navei 
Queen Mary. Vedeta colecţiei, din câte vedea Jo, era 
o dioramă într-o casetă de sticlă înfățișând o scenă 
istorică dramatică la care participau o corabie cu 
două catarge, un vas cu zbaturi şi două bărcuţe. 
Cum se făcea că toate ambarcațiunile acelea se aflau 
concomitent în acelaşi loc nu era explicat. 

Pe lângă machete se aflau diverse obiecte din 
aceeaşi sferă: dinţi de balenă sculptați, o corabie 
într-o sticlă, o selecţie de telescoape, sextante, lanţuri 
și alte instrumente misterioase. 

Peste tot, Jo vedea numai obiecte minunate. In 
colţ era un căluţ de lemn, cenușiu bălțat, cu o coamă 
bogată şi o şa adevărată, mititică. 

— Ador magazinul, spuse Jo. E paradisul con- 
centrat sub forma unei proprietăţi imobiliare de 
primă mână. 

Miranda râse şi puse încet tava pe birou, dând la 
o parte cu atenție un teanc de hârtii. 

— Mă bucur tare mult că-ţi place. Trebuie să 
recunosc că şi eu ţin mult la el. Ia loc. 

Jo îşi trase un scăunaș pe care, din cunoştinţele 
ei vagi, îl etichetă drept Art Nouveau. 

— Sper să mai găsesc vreo două scaune din astea, 
ca să am un set întreg, spuse Miranda turnând 
cafea, însă până atunci o să-i dau oricum o utilitate. 

— Ce zicea William Morris? „Nu păstraţi în casă 
lucruri a căror utilitate sau frumuseţe nu o vedeți.“ 

— Mi se pare corect. la un pișcot. 

— Foarte civilizat. Prea mi-am făcut griji în legă- 
tură cu rezervoare de combustibil şi semnale de 
navigaţie în ultimul timp. 

Jo muşcă din pișcot cu un mic geamăt hedonist. 

— N-ar trebui să-ţi baţi capul cu asemenea lucruri, 
nu ţi se pare? Credeam că se ocupă Marcus de tot. 

— Păi da, se ocupă, evident cu multă eficienţă, 
însă toate se întâmplă taman la mine acasă, ca să 
zic aşa. Deşi Trei surori nu e chiar casa mea. 

Miranda sorbi din cafea privindu-şi prietena. 

— Te-ai dus acasă? 

— Cum de-ai ghicit? întrebă Jo încuviințând. 

— Nu-i mare brânză. Cum a fost? 

Era minunat să poată vorbi cu o femeie de vârsta 
ei, se gândi Jo. Dora era o dulce și Marcus era din 
aceeaşi generație, însă, oricât s-ar fi străduit, nu 
puteau să înţeleagă temerile şi dezamăgirile lui Jo. 
Miranda ascultă atentă, mușcând din când în când 
din pişcot. După care emise o declaraţie scurtă și 
fluentă, încărcată cu niște termeni vulgari care o 
unseră la suflet pe Jo. 

— Ah, Miranda, te iubesc! exclamă ea. 

— Idem. Acuma ajunge, spuse ea dintr-odată, 
simțind că venise vremea să schimbe subiectul. Ce 
ai în punga aia de cumpărături? 

— S-ar putea să-mi retractez ultima declaraţie 
de dragoste. Flecușteţele alea au însemnat ore în șir 
de trudă, exerciţiu, cercetări și Dumnezeu mai ştie ce. 

— Ai uitat de faza cu „sânge, sudoare şi lacrimi“. 

— Astea se înţeleg de la sine. 

— Păi, lasă-mă să văd. 

Jo vâri mâna în plasă şi scoase primul pachet 
învelit în hârtie, întinzându-i-l Mirandei. Aceasta îl 
desfăcu grijulie și scoase oglinjoara. 

— Dumnezeule! Nu-mi vine să cred, exclamă ea. 
E un adevărat miracol. 

Jo râse de ușurare. 

— Nu-i vorba de nici un miracol, ci de toate 
celelalte, inclusiv sângele și lacrimile. 

— Dar e superb! Dumnezeule mare, ai poleit-o 
ca la carte, cu foiţă de aur adevărată! Nu-mi vine 
să cred! exclamă iar Miranda, coborând oglinjoara. 
Eşti ambițioasă. 

— Mai degrabă necugetată. M-am îndrăgostit de 
tehnică la magazin, când am cumpărat materialele. 
Am ştiut că trebuie să încerc cu mâna mea. Părea 
mai degrabă alchimie. 

— Ai făcut o treabă fantastică, Jo. Sunt tare 
impresionată. De-acum încolo, o să-ți trimit tot ce 
necesită restaurare. 

Jo se simţi ceva mai încrezătoare. 

— Trimite-mi, deși o să am nevoie de mai mult 
spaţiu, dacă o să-mi câștig existenţa din așa ceva. 

— Avem vreo două camere la etaj. Acum sunt 
pline de mizerie, însă n-ar fi greu să-ţi facem un 
atelier dintr-una. Miranda se opri. E şi o baie mică. 
Dacă ai nevoie de un loc, te așteaptă aici. 

Jo își mângâie prietena pe mână, incapabilă să 
vorbească preț de o clipă. 

— Eşti tare drăguță, spuse ea răgușit. Se prea 
poate să-ţi accept oferta. 


După întâlnirea cu Miranda, Jo se întoarse mulțu- 
mită şi calmă. Chiar avea aptitudini vandabile, învățase 
singură o tehnică nouă și dificilă, prin urmare mai 
avea creier și coordonare motorie ca lumea, iar dacă 
totul se ducea pe apa sâmbetei, măcar îi rămânea o 
locuinţă undeva. 

Așa se simţea mai puţin vulnerabilă și dependentă 
de generozitatea lui Philip. Deși poate că Marcus nu 
se înșela când zicea că avea dreptul la jumătate din 
casă, organizarea putea să ia o groază de timp. 
Oricât de neplăcut i-ar fi fost gândul că Philip locuia 
acolo cu Ștoarfa, o întrista foarte tare perspectiva 
vânzării casei unor necunoscuţi. 

Dora sosi târziu, dar uşurată că Fred primise 
atât de bine vestea vacanței ei iminente. 

— S-a arătat foarte înţelegător când i-am zis că 
nu ştiu cât o să dureze călătoria. 

— Bănuiesc că, lucrând pe şantier, știe cum e să 
aştepţi vremea prielnică, să cureţi rezervoarele de 
combustibil şi alte cele. 

— Normal, răspunse Dora, după care se opri. A 
zis şi că ar fi bine să mă duc un pic pe-acasă înainte 
să plecăm. Spune să-l iau pe Tom cu mine. 

— A, da, bună idee. Ai tăi n-or să poată face sau 
zice nimic rușinos de faţă cu un străin, spuse ea. 

— Păi, da, mama nu prea cred să facă o scenă 
cât timp e el acolo, însă nu pot fi sigură că n-o să-i 
trimită pe tata şi Tom la plimbare la un moment 
dat, născocind ea vreun motiv. 

— O să vrea să te vadă între patru ochi şi tu la 
fel, de fapt. Văzând că Dora era contrariată în legătură 
cu vizita propusă, continuă: Poţi să iei maşina, dacă 
vrei. O să vă fie mai ușor s-o întindeţi, în caz că se 
împute treaba. 

Dora râse, protestând: 

— Nici n-am asigurare! 

— O să dau un telefon ca să-ţi fac. 

Jo presăra brânză şi pesmet peste amestecul de 
paste și legume la cuptor. 

— N-am decât o singură grijă. 

— Anume? 

— Nu vreau să creadă maică-mea că sunt cu 
Tom. Ar putea fi cumplit de stânjenitor şi dureros 
pentru ea dacă îi cade cu tronc din prima, cum a 
făcut cu John. 

— Ei, sunt sigură că nu-i așa de flușturatică, să 
se-ndrăgostească atât de repede de altcineva, spuse 
Jo, gândindu-se de fapt că mama Dorei ar putea 
să-și transfere afecțiunea asupra lui Tom, disperată 
cum era să-şi vadă fata măritată. 

Dora râse, gândindu-se poate tot la asta. 

— Spune-le foarte clar din prima că Tom e doar 
un amic, continuă Jo. 

— Tocmai mi-a trecut prin cap. O să-mi trebuiască 
un pretext să-l aduc pe Tom. 

— Spune-i mamei tale că ţi l-am vârât eu pe gât. 
Că nu ţi-am dat mașina pe mână decât în compania 
unui adult responsabil. 

— Jo! Uiţi că e vorba de Tom! 

— Da, ştiu, însă... 

Jo se opri. 

— Ce? întrebă Dora, dându-și seama pe loc că 
Jo se oprise din motive de tact și diplomaţie. 

— Nu vreau să spun ceva ce-ar putea să sune ca 
o critică la adresa mamei tale... 

— Dar? 

— Deşi sigur știe cât de bine conduci, probabil 
că te-ar crede mai în siguranţă cu un bărbat alături. 
N-ai ce-i face. E vorba de condiţionare aici. 

Dora își mușcă buzele. 

— Şi aş putea spune că l-am luat ca să mă ajute 
la orientare. 

— La urma urmei, se cam ştie că femeile nu 
sunt în stare să citească hărţi, spuse Jo râzând. 

— Şi că bărbaţii nu sunt în stare să meargă pe 
stradă și să mestece gumă în acelaşi timp! 

— Sun-o pe maică-ta. Aşa o să aibă destul timp 
să pună la punct masa în cinstea ta. 

Dora ezită. 

— Mi-ar plăcea să ieşim. E mai puţin stresant la 
restaurant, nu ţi se pare? 

— Mama ta o să vrea să-ţi gătească. Tom e numai 
bun, pentru că mănâncă o groază. Mamele se dau în 
vânt după aşa ceva când e vorba de băieți. 

Capitolul 15 


— Bun, te descurci pe drum? o întrebă Jo peste 
câteva zile. 

— Cum ieşim din Londra e problema, spuse Dora, 
nu pentru prima oară. Am o listă cu numărul auto- 
străzilor şi cu punctele de reper, iar Tom are harta. 

— Scuze că mă agit, spuse Jo zâmbind autoironic. 
Sunt prea mămoasă! 

— E de înţeles, doar îţi iau maşina, zise Dora și 
îşi înșfăcă geanta. O bătu pe Jo ușurel pe braţ și 
zâmbi. Mai bine plec — Tom așteaptă la maşină. 
Ce-o să faci cât suntem noi plecaţi? 

— O să gătesc pentru călătorie. Am făcut o tonă 
de cumpărături ieri. Am de gând să burduşesc conge- 
latorul cu feluri care se pot găti una-două la cuptor 
sau la microunde. O să fie distractiv, adăugă ea. 

Destul de convinsă că era adevărat, Dora o pupă 
pe obraz și se duse la Tom, vânturând cheile mașinii 
lui Jo. Era o zi frumoasă de vară şi se simţea bine- 
dispusă. Însă şi nervoasă şi nerăbdătoare totodată. 
Era plăcut să plece o zi cu Tom, însă o cam pleoștea 
gândul că avea să-şi revadă părinţii pentru prima 
dată de la evadarea ei. 

Tom era la fel de relaxat ca de obicei. 

— Când ai condus ultima oară, Dora? o întrebă 
el, urcându-se pe locul din dreapta. 

— N-am avut niciodată maşină, dar am mers cu 
a maică-mii de destule ori. 

Se uită în oglinda retrovizoare, reglând-o un pic. 

— Și cu a lui John? 

Dora clătină din cap. 

— Avea maşini atât de scumpe, că nu ne permi- 
team să le asigurăm pentru mine. Nu prea era dis- 
tractiv să conduc cu el alături. Și chiar mă irita. Eu 
conduc mult mai bine decât el... 

Se încruntă, amintindu-și cum conduceau amândoi 
pe vremuri, până să-şi ia el maşină, pentru ca apoi 
să înceapă să o critice atât de mult, încât de fiecare 
dată îl lăsa pe el să treacă la volan dacă mergeau 
împreună undeva, indiferent a cui era mașina. 

— Bun, spuse Tom după o vreme. Fă la dreapta 
la ieşirea din parcare. 

— Cred că m-aș fi prins şi singură. 

— Dacă sunt aici în calitate de navigator, trebuie 
să-mi fac treaba. Poţi să mă iei drept un sistem GPS. 

Dora se relaxă. Tom nu era ca John, n-avea să 
stea tot timpul cu mâna pe frână și să respire printre 
dinţi de câte ori schimba viteza. 

— Sistemele GPS sunt o pacoste pentru unii, 
toată lumea o ştie, spuse ea, începând să se simtă 
încrezătoare şi sigură pe ea la volanul mașinii lui Jo. 

Spera doar să se simtă încrezătoare şi sigură pe 
ea și când ajungea acasă. 

— Sistemele de navigaţie umane au avantajul 
că pot citi hărţile, spuse Tom. 

Mai târziu, când se apropiau de destinaţie, Dora 
începu: 

— Bun, Tom, tre’ să-ți zic câteva lucruri despre 
maică-mea. 

— Eu sunt sigur că nu tre’. 

— Ba da! Ca de pildă: nu cumva să sufli o vorbă 
despre pariuri... 

— Bine, dar tatăl tău ne-a dat biletele la curse. 

— Da, numai că la început nu i-a zis maică-mii. 
Acum a aflat, evident, însă nu trebuie să-i spui că 
m-ai pus să fac rost de un pont. 

— Nici că ai agăţat doi irlandezi, ai pus laba pe 
o acumulare şi ai câștigat o sută de parai? 

— Nu. Şi să nu aduci vorba despre karaoke. 

Chiar nu văd care-i problema, spuse Tom, 

wprijinindu-și genunchii de bord. 

Dora oftă, întrebându-se dacă Tom făcea pe prostul 
snu încerca s-o enerveze. 

— Şi dacă le spui că mergem la un festival... 

— A, nu ţi-am zis? Am mai încercat o dată, însă 
chiar n-am putut să fac rost de bilete pentru concertul 
la care voiam să te duc. 

Dora ridică din umeri ca să-şi ascundă dezamăgirea. 

— Ah, ce păcat! Atunci ai face bine să te gândeşti 
la o altă modalitate de tortură la care să mă supui. 

— Poate. Să vedem ce idei îmi vin. Ne-am distra 
dacă am merge la un festival. 

— Da. Şi eu sunt tare dezamăgită. Mai ales dacă 
ar implica statul la cort şi piramide de căcăţei în bude. 

Tom o prinse de cot, chiar dacă tocmai lua o curbă. 

— Mincinoasă mai ești! 


— Scumpo! Mama Dorei ieşi în fugă pe ușă de 
cum trase maşina în faţa casei. Ce mă bucur să te 
văd! El e Tom, bănuiesc. 

Cât s-au îmbrățișat ele două, Tom, din câte a 
observat Dora stânjenită, s-a ales cu o inspecţie din 
cap până-n picioare. 

— Suntem doar amici, mamă, ţi-am zis, îi șopti 
ea când se desprindeau din îmbrățișare. Tom m-a 
ajutat cu desluşitul hărţii, adăugă ea pe un ton mai 
ridicat. 

— Nu c-ar fi avut nevoie de ajutor, spuse Tom 
politicos. Conduce excelent. 

— Da, așa e, încuviință mama Dorei, cumva sur- 
prinsă. 

— Unde-i tata? întrebă Dora. 

— În grădină. Se curăţă pe picioare de iarbă. 
Sau așa sper. A tuns peluza în cinstea venirii tale, 
Dora. 

— Bănuiesc c-a tuns-o pentru că l-ai pus tu. 

Știind că relaţiile dintre ele se răciseră consi- 
derabil, Dora o luă pe mama ei de braţ. 

— Hai să intrăm. 

— Nu mi l-ai prezentat ca lumea pe Tom. 

Dora îşi înăbuși un oftat, hotărâtă să termine 
ziua cu bine, oricât ar fi călcat-o maică-sa pe nervi. 

— Mamă, spuse ea, el e Tom. Tom, ea e mama, 
doamna... 

— Spune-mi Sukie, zise mama Dorei cu dulceaţă. 
Sunt sigură c-o să ne împrietenim. 

— Hai să-l căutăm pe tata și niște vin, spuse 
Dora, conducându-şi mama spre casă cu mână sigură. 

— Mai bine bei un şpriţ, dragă, dacă o să conduci. 
Ei, cu ce te ocupi, Tom? continuă Sukie în timp ce 
Dora îi mâna prin casă și pe ușile de sticlă ce dădeau 
spre grădină. 

Chiar era o sticlă de vin pusă la răcit pe masă, 
sub umbrela de soare. Tatăl Dorei aștepta lângă ea, 
cu braţele deschise. Dora dădu fuga să-l îmbrăţișeze, 
amușinându-i mirosul patern, familiar și simțind o 
clipă că-i dau lacrimile. Braţele lui o cuprinseră ferm. 

— Ei, ce mai face micuța mea Flora-Dora? 

O vreme n-a reuşit să vorbească, dar într-un final 
a scos un „Bine“ chițăit. Apoi a zis: 

— El e Tom, tată. Tom, el e Cliff. 

— Incântat să vă cunosc, spuse Tom și Dora își 
aminti că, oricât ar fi tachinat-o el, probabil că părinţii 
lui erau la fel şi știa cum să se poarte. 

— Toată lumea bea vin? întrebă Cliff. Draga 
mea, mâncăm în casă sau afară? 

— Afară, zic eu, răspunse Sukie. Dora, ai putea 
să vii cu mine în casă să-mi dai o mână de ajutor? 

— Lasă fata să bea ceva mai întâi, spuse Cliff 
blajin. 

Sukie ţâţâi din buze. 

— Nu uita că o să fie la volan. Aduc aperitivele. 

Și fugi în casă, în timp ce Cliff turnă vin. 

— Ei, Tom, lucrezi pe un şantier naval, din câte 
zicea Dora în mail, spuse el când îi întinse lui Tom 
un pahar, însă, spre uşurarea Dorei, arătându-se 
interesat doar din politeţe. 

— Da, spuse Tom şi se aşezară cu toţii. Îmi fac 
mai degrabă ucenicia. Am învăţat la Falmouth, numai 
că a durat ceva până m-au primit undeva. Fac orice 
treabă legată de navigaţie. 

— De ce nu înveţi ca să devii inspector sau ceva? 

— S-ar putea să fac şi asta până la urmă, spuse 
Tom strâmbându-se, numai că m-am săturat până 
peste cap de învăţat, vreau să călătoresc o vreme, 
înainte să mă opresc asupra unei cariere. 

— Chiar așa, spuse Dora luând o înghiţitură. Și 
eu vreau să călătoresc. 

Cu cât se gândea mai mult, cu atât era mai 
convinsă de adevărul afirmației. 

— Da? Atunci de ce n-o faci? întrebă Cliff. 

— O s-o fac, spuse Dora hotărâtă. Când o să am 
destui bani puşi deoparte. 

Cu toate că n-ar fi recunoscut nici moartă, se cam 
bucura că mama ei nu era prin preajmă s-o audă. 

Sukie se întoarse cu un platou pe care diversele 
aperitive erau aranjate în compartimente separate. 

— la o măslină, Tom, spuse ea punând platoul 
pe masă. Sau o roşie cherry cu brânză. Astea sunt 
sărmăluţe în foi de viţă și acelea sunt doar păstăi 
de fasole legate cu un pic de praz. A, și mai am niște 
cartofi prăjiţi buni, preferaţii tăi, Dora. 

— Mersi, mamă, ești foarte drăguță, spuse Dora. 
Și sigur că te ajut imediat cu masa. 

— Asta deja mi se pare o masă-n toată regula, 
spuse Tom luând un minichebap cu pui, roșii, brânză 
ŞI cuişoare. 

Cliff râse. 

— Ei, doar ceva de ronţăit înainte de masă. Avem 
pui cu curry şi salată. la un șerveţel, Tom. 

— Prea te-ai deranjat, mamă. Nu trebuia. 

— Ei, nu se întâmplă des să se întoarcă acasă 
fiica rătăcitoare, nu? 

Ochii lui Sukie luceau de bucurie și Dora își dădu 
seama că, deși exagerase cu ospitalitetea, n-avusese 
deloc intenţii rele. 

— Nu am fugit de-acasă în adevăratul sens al 
cuvântului, spuse Dora. 

— Hai să lăsăm subiectul ăsta deocamdată, spuse 
Cliff. Mai ia ceva, Tom. 

— Mulţumesc, răspunse Tom cu gura plină. 

— Ei, povesteşte-ne de noua slujbă, spuse Sukie 
trăgându-şi un scaun lângă Dora. 

— Păi, e pe un șantier naval, la birou. Era hara- 
babură când m-au angajat. Mă distrez pe cinste 
descurcând ițele. 

— Bine, dragă, da’ pe şantier?! Nu pare la fel de 
bine ca la o agenţie imobiliară. Cunoşti oameni drăguţi ? 

Dora se uită la Tom, care-i făcu cu ochiul. 

— O, da, foarte drăguți. 

— Zi-ne de călătoria asta în care pornești, îi ceru 
Cliff. In Olanda, nu? 

— Exact, răspunse Dora. 

— Nu înţeleg de ce nu pot să repare barca în 
Anglia, spuse Sukie luând o gură de vin. De ce nu 
pot s-o ducă undeva mai aproape? 

— De fapt, n-are nevaie de reparaţii, spuse Tom. 
Trebuie făcută o revizie pentru certificat, e cam ca un 
permis de conducere, cum ar veni. Și dacă tot o scot 
de pe apă, o să-i sableze carena și-o s-o dea cu rășină. 

— Serios? făcu Cliff. Bună idee, nu? 

— O groază de inspectori recomandă aşa ceva în 
ziua de azi, spuse Tom, fără să observe privirea cam 
buimăcită a lui Cliff. Odată ce se apuca să vorbească 
despre bărci, nu-l mai opreai. Șantierul nostru a 
vrut să-şi ofere serviciile, însă, cum vasul e în zona 
rezidenţială, nu au voie. Poluare fonică, explică el. 

Sukie surprinse privirea Dorei. 

— Vino să vezi ce haine mi-am luat. Pentru nunta 
lui Hannah. Se întoarse cu spatele, evident ca să-și 
mascheze reproşul din privire. N-aș putea să port 
rochia pe care mi-am luat-o pentru a ta. 

— Bine, mamă, hai să vedem. Dar sper că nu 
ţi-ai luat ceva prea bătrânicios. Majoritatea hainelor 
de soacră sunt de babe... Ah, pardon! N-am vrut să 
sune chiar așa. 

Spre surprinderea şi uşurarea ei, mama ei reuși 
să râdă. 

— Tocmai rolul de soacră te îmbătrânește, dragă, 
n-are-a face cu hainele. 

Dora își trase mama de pe scaun şi o pupă. 

— Hai să vedem. 

La etaj, în dormitorul mamei sale, Dora o îmbrățișă 
pe Sukie. 

— Mamă, ştiu că am încercat, dar nu prea am 
reușit să îmi cer scuze pentru toate bătăile de cap 
pe care vi le-am provocat. Chiar cred că am procedat 
corect când nu m-am măritat cu John, însă trebuia 
să-mi dau seama de asta mai din timp. 

Sukie o bătu pe braţ. 

— Nu-i nimic, după ce mi-a trecut supărarea, 
am înţeles că a fost mai bine că s-a întâmplat înainte 
de nuntă decât după. John are o iubită foarte drăguță 
acum. Am cunoscut-o când am fost pe la ei la un pahar. 

— Ce bine. 

Dora se duse la măsuţa de toaletă și se apucă să 
ia sticluţe, să citească etichete și să le amuşine. 
Deşi se bucura pentru John, nu putea să nu judece 
că era cam jalnic faptul că nu putuse să stea o 
vreme singur, ci îi găsise imediat o înlocuitoare. 

— Deci tu și Tom... 

— Nu. Ţi-am zis. E un amic minunat, însă nu se 
întâmplă nimic altceva între noi. 

— Și nu crezi că s-ar putea... înfiripa ceva? 

— John evident că gândește altfel, oftă Dora, 
însă mie mi se pare cam devreme să mă avânt într-o 
nouă relaţie. Hai să vedem ce ţi-ai luat. 

Sukie se duse în cealaltă parte a camerei și deschise 
șifonierul. 

— Mare dreptate ai. Bărbaţii ăștia sunt de groază, 
cu frica lor de a rămâne singuri, nu? Până şi unii 
bărbaţi foarte drăguţi care şi-au iubit sincer neves- 
tele par să-și găsească altele cât ai clipi, după ce 
rămân văduvi. Jo e încă singură, nu? 

— Da, doar cu mine. Ki, ce ţi-ai luat aici? Oho! 
Splendid! Pun pariu c-a costat o groază, spuse Dorn 
când mama ei întinse gingaș pe pat o bluză de yifon 
satinat cu volănaşe gri deschis şi de culoarea piersicii, 
o fustă-pantalon şi o haină lungă. Mult mai drăguţ 
decât ce ţi-ai luat pentru nunta mea! 

— Poate îl pun deoparte pentru când chiar te 
hotărăşti să te măriţi. 

Făcură un schimb de priviri în oglinda de pe uşa 
şifonierului. Dora se hotărî să rişte o glumă la adresa 
mamei sale: 

— În locul tău, nu mi-aş bate capul. Până atunci 
sigur te îngraşi. Și n-o să suporţi să te creadă lumea 
deșucheată la vârsta ta. 

— Obrăznicătură ! Dar chiar îţi place costumaţia ? 
M-am gândit să port pălăria pe care mi-am luat-o 
pentru nunta ta. M-a costat o avere. 

— Puneţi-o. Hai să vedem efectul de ansamblu. 

— Mi se pare important să arăt bine, din orgoliu, 
spuse Sukie, aranjându-şi părul pe sub pălărie. 

— Bine, mami — reveni Dora la apelativul din 
copilărie fără să-și dea seama —, dar nimeni nu te 
bănuiește pe tine de vreun amestec. Toată lumea dă 
vina pe mine. 

— Știu, dar oricum e neplăcut să zică lumea că 
fiică-ta e o fufă care habar n-are ce vrea. 

Dora înghiţi în sec. Nu-i trecuse prin cap aspectul 
ăsta. 

— Mă rog, costumaţia e tare. Toate prietenele or 
să te invidieze și cavalerul de onoare o să fugă cu tine. 

Mama ei râse, scoțându-și pălăria. 

— Ce să zic, mi se pare oribil ce i s-a întâmplat 
lui Jo. Fata aia are jumătate din vârsta ei! 

— Nu cred că tocmai jumătate. 

— Și e adevărat că e însărcinată? 

Dora se gândi un pic. N-avea rost să facă pe 
neştiutoarea. 

— Da, dar nu te apuca să plimbi vorba. Joe 
foarte supărată, deşi n-o arată. 

— Discreţia e tardivă. Tot satul ştie. 

— Of, Doamne. Inţeleg de ce-a plecat Jo — şi de 
ce-am plecat şi eu. Ar fi groaznic să rămâi aici, 
știind că toată lumea te bârfește. 

— Bi, draga mea, trebuie să ţii cont că tocmai 
datorită bârfelor am reușit să ne păstrăm prăvălia 
din sat, când atâtea altele s-au închis. 

— Hm. Nu mă prind dacă e bine sau rău. Niciodată 
nu-mi ajungea la ureche nici un zvon util, cât am 
locuit aici. 

— Ei, pe față nu te vorbea nimeni, scumpo. Acuma 
hai să vedem dacă taică-tău şi Tom mai pălăvrăgesc 
încă despre bărci. Răbdarea mea are şi ea o limită 
când vine vorba de subiectul ăsta. 

In timp ce îşi urma mama la parter, Dora reflectă 
că era destul de interesată de bărci, acum că locuia 
într-una, lucra pe un şantier naval şi punea la punct 
o călătorie pe mare. Numai bine. 


«Jo împrumutase robotul de bucătărie ultimul răcnet 
de la Tilly şi asculta Radio 4 dat tare. Nu-i mai 
lăcrimau ochii de la mormanul de ceapă tocată, mare 
cât ditamai pepenele, şi de la acela de ţelină, aproape 
la fel de mare, iar acum decima câteva kile de mor- 
covi. In tigaie pusese la rumenit nişte chiftele de 
vită, așa că Jo se simţea bine. 

Opri aparatul şi își consultă lista. 

— Acuma, mormăi ea, dacă fac un sos clasic de 
roşii cu carne tocată, pot să adaug fasole şi să iasă 
chilli, însă pentru așa ceva nu-mi trebuie un vas 
separat, doar cutiile alea de plastic... 

Scoase un țipăt. 

— Scuză-mă, spuse Marcus intrând în bucătărie. 
Am bătut, dar evident că nu m-ai auzit. 

Ingrozită la gândul că o surprinsese vorbind singură, 
Jo își trecu degetele prin păr și reuși cumva să-și 
vâre un pic de zeamă de ceapă în ochi. 

— Of, Doamne, acuma trebuie să mă bag cu 
ochiul sub robinetul de apă rece. Reuşi să zâmbească 

pierit înainte de a o zbughi spre baie. Uită-te ni tu 
la chiftelele din tigaie! strigă înainte să închidă uyn 
după ea. 

În baie, dădu drumul la apa rece și se apucă să 
se clătească pe faţă înainte să vadă ce ochi roşii şi 
umflaţi avea. Cum de reușise s-o ia prin surprindere 
în halul ăsta? Era scandalos! Apoi își aminti că 
bazinul cu rezervele de apă nu era fără fund, aga că 
închise robinetul. Se șterse pe faţă cu prosopul şi 
inspectă cutiuţele până găsi o cremă de-a Dorei, 
probabil. 

Necazul era că avea impresia că-l adusese pe 
Marcus acolo ca prin farmec, doar gândindu-se la el 
în timp ce decojea, toca și prăjea. Avusese de gând 
să se gândească la noile provocări care o păşteau la 
prăvălia Mirandei, însă se trezise cu mintea la Marcus, 
printre gânduri legate de Radio 4 şi gătit. La început 
se întrebase ce-i plăcea să mănânce în călătoriile pe 
mare şi de-acolo se lăsase furată. Marcus îi stârnea 
curiozitatea și trebuia să recunoască că era foarte 
atrăgător, însă părea să aibă şi o personalitate mai 
întunecată. Spera doar să nu iasă la iveală pe timpul 
călătoriei. Și chiar în clipa aia se afla la ea în bucătărie, 
întorcând chiftelele pe cealaltă parte. Sau așa spera ea. 

Îşi dădu cu fardurile Dorei cât mai discret posibil. 
Nu se făcea să se prindă că se boise ca la carte doar 
pentru că îşi făcuse el apariţia. Fugise la baie cu un 
motiv întemeiat, însă nu putea ieși de acolo cu un 
machiaj impecabil. 

— Scuză-mă, spuse ea. Sunt groaznic de sensibilă 
la ceapă şi m-am luptat toată ziua cu ea. Vrei un ceai? 

La momentul respectiv, Jo habar n-avea cât e ora. 
Era nimerit un ceai? Aruncă o privire spre ceasul 
marinăresc fixat pe peretele despărțitor şi se asigură 
că era. 

— Am făcut o prăjitură. 

De ce adăugase informaţia respectivă, nu ştia. O 
făcuse pentru Dora şi Tom, să mănânce la întoar- 
cere, în caz că vizita nu decursese cum trebuie. 

— N-am venit la ceai și prăjituri, spuse Marcus. 
Dar dacă le pui la bătaie, nu te refuz. 

Jo puse apa la fiert, ceva mai răcorită, acum că 
avea o ocupație. 

— Atunci de ce-ai venit? 

— Am adus o barcă de salvare. E pe punte. M-ai 
fi auzit cum o trag la bord dacă n-ai fi dat radioul 
atât de tare. 

— Trebuia să-l dau tare, altfel n-aş fi auzit muzica 
de bârâitul mixerului. 

— E al tău? întrebă el privind cu neîncredere 
aparatul mare cât un minifrgider. 

— Nu-ţi face griji, l-am împrumutat. E fantastic, 
dar sunt de acord că n-are loc nicăieri. 

— N-am zis asta. 

— Nu, dar gândeşti foarte zgomotos. 

— Parcă ţi-ai pus în minte să hrăneşti o armată 
întreagă, spuse Marcus râzând. 

— Păi, chiar mi-am pus. Știu că o să mă apuce 
răul de mare, așa că nu vreau să gătesc pe apă mai 
mult decât e strict necesar. O să burduşesc conge- 
latorul şi frigiderul. Aşa o să puteţi să veniţi jos şi 
să băgaţi ceva la microunde. Jo se opri. Nu-ţi face 
griji, poţi să-i spui lui Carole că sarea şi grăsimile 
sunt la cote reduse. A, mai bine mă apuc să scurg 
uleiul de pe chiftelele alea. 

Mirându-se că oamenii își găsesc să stea taman 
în dreptul chiuvetei când au la dispoziţie o groază 
de spaţiu, Jo îl dădu deoparte din drum. 

— Ce-a zis Miranda despre lucruşoarele alea pe 
care i le-ai reparat? 

Jo era să scape chiftelele în chiuvetă. 

— De unde Dumnezeu ştii? 

— M-a sunat Bill cu o problemă şi a zis c-ai 
trecut pe la prăvălie. Nu mi-a spus dacă piesele au 
ieşit cum trebuie. 

Telefonul fără fir din barcă-n barcă zbârnâia chiar 
mai iute decât acela din sat, își spuse ea sec, un pic 
nedumerită de interesul lui. 

— Au ieşit chiar mai bine de-atât, să ştii, spuse 
ea. Miranda a vrut să-mi mai dea pe mână încă un 
morman de lucruri, dar i-am zis să aştepte până ne 
întoarcem acasă şi îmi rămâne iar ceva mai mult 
spaţiu. 

Se încruntă un pic, tamponând chiftelele cu un 
şervet de hârtie. 

— Păi, e de bine, nu? 

— Desigur. 

— Numai că pari îngrijorată. 

Jo îşi ridică surprinsă privirea. 

— Păi, sunt un pic. 

— De ce? 

— De ce te interesează ? Nu se poate să fi părut 
chiar așa de îngrijorată. 

O neliniştea interogatoriul lui. Ce-i păsa ? 

— Întrebam ȘI eu, spuse el pe un ton mai blând. 

Dându-și seama în acel moment că n-avea chef 
să discute despre noua ei carieră-fulger, de teamă 
să nu se aleagă praful, își veni în fire. 

— Scuză-mă. Cred că sunt cam ciufută de la 
ceapă. Ce-ar fi să iei loc și-ți fac o cană de ceai. 

— Ei, şi ce ne gătești? 

— Lasagna, chilli, musaca, deşi ar fi trebuit s-o 
fac cu carne de miel, îi zâmbi Jo. Mă gândesc să scriu 
o carte de bucate: O mie de reţete cu carne tocată. 

— Vorbeşti serios?! 

— Nu, spuse Jo ridicând din sprânceană. Dar aș 
putea. Când ne-am căsătorit, eu şi Philip nu prea 
aveam bani. Am reușit să gătesc câteva cine foarte 
elegante pentru prieteni, fie cu meniu vegetarian, 
fie cu carne tocată și congelată. Bine că nu se știa 
de boala vacii nebune pe vremea aia. 

Marcus zâmbi gânditor. 

— Ei, se găseau vaci nebune pe toate drumurile. 

— Acum e incorect politic să spui că femeile sunt 
vaci, îi atrase ea atenția cu severitate. 

— Orice aşteptări ai avea din partea mea, nu 
poţi să-mi pretinzi să mă port corect politic. 

Jo râse un pic. 

— Da, asta mi-e clar și mie. 

— Bei un ceai cu mine? Sau sunt prea incorect 
politic? 

Jo înghiţi în sec, încercând să-şi lămurească senti- 
mentele. Cumva, trebuia să recunoască faptul că 
Marcus i se părea foarte atrăgător şi că se purta 
drăguţ cu ea, arătându-se interesat de treburile ei 
și așa mai departe. Insă nu putea să nu aibă în 
vedere că era obișnuit ca toată lumea să-i facă pe plac, 
era cam arogant şi avea o iubită mult mai tânără. 
Și, în plus, ea nu mai putea să se încreadă în bărbaţi 
deocamdată. Dacă Philip putea s-o părăsească după 
aproape treizeci de ani de căsnicie, un bărbat ca 
Marcus n-avea cum să fie interesat de ea ca femeie. 
Și atunci, ce anume urmărea? 

— Marcus, poate că nu ne cunoaştem aşa de bine 
și a trecut mult de când ne-am întâlnit prima dată, 
însă lipsa ta de competenţă în domeniul corectitudinii 
politice nu mă surprinde. O să beau niște ceai totuşi. 
Vrei prăjitură ? 

— Mm. Da, te rog. 

Oare îl servea cu prăjituri pentru că era un bărbat 
pe care voia să-l impresioneze sau pentru că-l vedea 
ca pe un copil pe care voia să-l răsfeţe ? Trecuse prin 
prea multe şocuri în ultimul timp, decise ea, îi făcuseră 
creierul terci — nici gândurile nu și le mai descâlcea. 

Jo pregăti două căni de ceai, apoi găsi prăjitura, 
ascunsă sub o reţetă pe care o printase de pe internet. 
Veni cu ceaiul, apoi se duse după prăjituri. Oare nu 
putea să-l întrebe pe şleau de ce nu lăsase barca de 
salvare şi se cărase pur şi simplu? 

__— Ei, şi ai mai avut vreun alt motiv să vii aici? 
In afară de barca de salvare, adică. 

Marcus păru amuzat de nonşalanţa ei şi vorbi la 
fel de direct. 

— Am venit — cu tot cu barca de salvare — ca să 
văd cum îţi merge și să mă-nvârt de-o cană de ceai. 
Apoi am mirosit eu că ai şi nişte prăjitură. 

Jo se amuză la rândul ei de directeţeu lui yı rano 

— Bine, Marcus, dar asta înseamnă cà trebuie 
să facem conversaţie cât îţi bei tu ceaiul şi mâniinei 
prăjitura. 

Marcus ridică din sprâncene, mimând groazu 

— La asta nu m-am gândit. 

— Nu-ţi face probleme. Mă pricep să găsesc subiecte 
de conversație neconvenţionale. Spune-mi câte ceva 
despre Ed, zise ea, extrăgând un subiect dintr-un abis 
neexploatat. 

Marcus rămase surprins. 

— Ed? Ce-i cu el? 

Jo făcu un gest aprins din mână. 

— Păi, ştii tu, o să fiu în aceeași barcă cu el. E 
dreptul meu să ştiu cum e ca om. 

Marcus păru să sesizeze că, dincolo de glumele 
lui Jo despre talentele ei în societate, se simţea 
neliniștită şi jenată. 

— Joanna, ce ai? 

— Nimic. Sunt bine! 

— Ba nu ești. lar pari neliniștită. Mă întreb de ce. 

Jo trase aer în piept. Știa ea cam ce-avea, dar 
nimic pe lume nu i-ar fi smuls acea informaţie. O 
deranja că mintea şi corpul ei erau atât de decalate. 
Creierul ei nu se încredea în bărbaţi, mai ales în cei 
ca Marcus, şi, prin urmare, corpul ei n-avea decât 
să-i respingă pe toți, așa cum se cuvenea. 

— Ei, şi ce mâncăruri îi plac lui Ed? întrebă Jo, 
care n-avea chef să înceapă el iarăşi cu interogatoriul 
psihologic. 

Marcus clătină ușor din cap, lăsând baltă, se părea, 
eforturile de-a o face pe Jo să-și ușureze sufletul. 

— El mănâncă orice, doarme oriunde și spală vasele 
când îi vine rândul. E dresat bine. Îl ştiu de mult. 

— Pare în regulă din multe puncte de vedere. 
Sigur o să ne prindă bine la drum. 

Marcus zâmbi. 

— In plus, are ani de experienţă ca navigator ; 
poate să stea la cârmă. Dar de Tom ce zici, dacă tot 

e vremea întrebărilor despre mateloţii pe care ni 
i-am ales? 

— Ştii deja destule despre Tom şi, cum deja i-ai 
zis să vină, nu te mai poți răzgândi acum. 

Marcus o studie câteva clipe, apoi răspunse: 

— Te baţi pentru oamenii la care ţii, nu? 

— Absolut! Tu nu? 

— Eu rareori ţin la vreun om. Nu-mi dau seama. 

Brusc, toată tensiunea se risipi din corpul ei. Il 
bătu apăsat peste încheietură. 

— Ei, maiia niște prăjitură, mizantrop mizerabilist. 

El râse şi-şi ridică mâna ca pentru a o așeza 
peste a ei, însă, până să intre Jo în panică, îi auziră 
pe Tom şi Dora. Marcus își puse iar mâna pe masă 
și ascultară zgomotul de paşi pe scară. 

— Hei, Jo! Ce caută geamantanul ăla imens pe 
punte? A, bună, Marcus, adăugă Dora. 

— E o barcă de salvare, răspunse Marcus. 

— Asta puteam să-ţi zic şi eu, spuse Tom. 

Capitolul, 16 


— Un ceai? întrebă Jo punând apa la fiert fără 
să aştepte răspunsul. 

Când Dora veni s-o ajute, adăugă un „Cum a 
fost?“ sotto-voce, iar Tom se așeză lângă Marcus şi 
începură să discute despre tipare meteorologice. 

— Chiar bine, deşi cred că mama s-ar fi simţit 
mai fericită dacă Tom ar fi fost bărbatul vieţii mele. 

Jo scoase un pliculeţ de ceai din cană şi-l aruncă 
la gunoi. 

— Presupun că-i normal, în situaţia de față. 

— A fost minunat să-i văd pe-amândoi într-un 
context puţin mai normal, după cum ne-am despărțit 
ultima oară. 

— Ştiam eu c-o să te simţi mai bine aşa. lar ai tăi 
n-au încercat să te convingă să te întorci acasă, nu? 

— Neee. Cred că s-au prins şi ei că am fugit din 
cuib. 

— Adică „ai zburat“ din cuib, nu? 

— Nu, „am fugit“ e maj potrivit, spuse Dora râzând. 
Clar am fugit. Sau poate am fost dată afară. 

— Oricum, mă bucur că v-aţi împăcat cu toţii. 
Probabil că te rodea. 

— Da. Eu şi maică-mea am avut perioadele noastre 
dificile de-a lungul anilor, dar cred că acum am atins 
o fază mai egalitaristă. Incepem să judecăm mai 
mult din punctul de vedere al celeilalte. A, și John 
şi-a tras iubită nouă. 

— A... Jo o privi, să vadă cum arăta; părea 
perfect calmă. Cum te simţi? 

— Ciudat, dar mi-e chiar bine. Îmi dau seama că 
am luat decizia corectă. Cred că şi ai mei o știu 
acum. 

— Şi nu se simt prea rău fără tine? 

— Nu cred. Poate chiar le-ar plăcea să petreacă 
un pic de timp doar ei doi. Mama şi-a luat niște 
haine fermecătoare. 

— Deşi aş fi preferat ca fiică-mea să fie în aceeași 
ţară cu mine, înainte să se strice totul între mine și 
Philip, chiar ne bucuram amândoi de compania celui- 
lalt. Sau cel puţin eu mă bucuram. Nu ştiam că el 
se bucura ceva mai mult de compania altcuiva. 

Dora aşteptă cu tact o vreme, apoi întrebă: 

— Marcus e de mult aici? 

— Nu foarte. Cât a băut un ceai. 

— Şi e totul în regulă? Pe mine Marcus încă mă 
mai sperie un pic. E atât de informat şi un pic cam 
din topor. Simt că o să greșesc cu ceva când e el prin 
preajmă. 

— Și pe mine, să ştii. Nu prea îmi dau seama de 
ce. E cât se poate de politicos. 

Oare chiar era cât se poate de politicos? Nu era 
mai degrabă nepoliticos, cu interogatoriile lui intense? 
Jo își mușcă buza. Se simţea de parcă trecuse printr-un 
interviu de angajare și nu ştia sigur dacă se descurcase. 
Insă în unele momente avea aerul că flirta cu ea. 
Totul o băga în ceaţă. 

Dora veni mai aproape. 

— Ei, şi aţi vorbit despre vremuri trecute şi alte 
cele ? 

— Nu chiar. Doar la modul abstract. Când l-am 
cunoscut eu și Philip, credeam că ne disprețuiește 
că ne-am luat așa de tineri, spuse Jo şi zâmbi vag. 
Poate a mirosit că n-o să ţină. 

— Ce tot bodogăniţi voi două acolo? întrebă Tom. 

— Discutam ce să facem cu cina, spuse Jo impro- 
vizând cât ai clipi. Pentru că am zis că refuz să gătesc. 
Și Dora a declarat că ea nu poate să gătească, pentru 
că în bucătărie n-ai loc să te mişti de lasagna semi- 
preparată şi de chilli. 

— Da, spuse Dora, simțind că ea, una, nu mu: 
avea poftă de nimic o vreme. 

— Aha, făcu Tom, înghițind fără probleme min- 
ciunile servite. Uite cum facem, hai să mergem să 
mâncăm la pub. Fac cinste. 

— Genial, spuse Jo. 

— Eu trebuie să mă duc acasă, spuse Marcus, 
împăturind hărțile și ridicându-se de la masă. 

— Nu te putem momi cu niște „pui în paner“? 

— Ce-i aia „pui în paner“? întrebă Dora. 

— E o chestie din anii '70, spuse Jo. N-ai trăit, 
habar n-ai. 

— Ei, ba nu, spuse Marcus. Era dezgustător. Dar 
nici măcar o cină ca la mama acasă nu m-ar tenta 
în seara asta. Am lăsat-o pe Carole singură. 

Zicându-și, dar nu cu glas tare, că probabil fata 
era obișnuită de-acum cu aşa ceva şi simțindu-se în 
continuare nedumerită de relaţia dintre Marcus și 
Carole, Jo spuse: 

— Ei, eu, una, nu insist, dar dă-mi voie să te conduc. 

Urcară amândoi în timonerie. 

— A, exclamă Jo, cum rămâne cu combustibilul? 

— O să facem rost de el când navigăm în jos, pe 
fluviu. E mai simplu așa decât să aranjăm să vină 
barja de alimentare până aici. 

— Bun, spuse Jo. Apoi, nemaiştiind ce să zică, 
adăugă: Mulţumesc mult de tot că ai adus barca de 
salvare. 

Marcus o privi de sus. 

— Mulţumesc pentru ceai şi prăjitură. 

— A fost plăcerea mea. 

Marcus se uita în continuare la ea şi Jo se rugă 
să nu mai facă sau zică nimic neconvențional sau 
controversat. Existenţa ei de soţie și mamă n-o pre- 
gătise sufletește pentru situaţia de a se afla cu 
zdrahoni fără nici o relaţie de rudenie cu ea în spaţii 
Mici şi intime. 

Până la urmă, el spuse: 

— De-abia aştept să plecăm în călătorie. 

De ușurare, o apucă limbarița: 

— A, da! Chiar cred că o să fie palpitant să 
mergem în Olanda. 

Marcus râse și ieși din timonerie pe punte. 

— Am mai fost in Olanda de zeci de ori. Nu la 
asta mă refeream. 

Jo încercă să afişeze un surâs lejer, apoi spuse: 

— Așa, deci. Bun. Mai bine mă duc. Și tu la fel. 

Apoi se retrase în timonerie și îl urmări până se 
îndepărtă. 

Jo nu se întoarse imediat la Tom și Dora. Voia 
să-şi potolească respirația și să aştepte să-i revină 
la normal coloritul tenului. Ştia că nu se putea 
retrage în cabina ei, pentru că Tom și Dora s-ar 
întreba ce Dumnezeu păţise, așa că respiră adânc și 
își făcu vânt cât mai mult. 

Problema era că îşi dăduse seama -— spre groaza 
ei —, în timp ce-l trata cu ceai și prăjituri, că Marcus 
îi provoca o atracție cum nu mai simţise pentru 
nimeni de ani de zile. Și, cu toate că nu avea cum 
să fie sigură, simţise că flhrtează cu ea. Se puse 
singură la punct: „Hormonii sunt de vină sau vârsta 
sau senzaţia că am fost respinsă, toate se proiectează 
asupra primului bărbat aflat la mai puţin de trei 
metri de mine“, își spuse severă. „Și mai sunt și o 
hoașcă frustrată. Nu că mi-ar plăcea sau ceva. 
Dumnezeule ! De-abia dacă-l cunosc! Însă hormonii 
mei tropăie, din cauza menopauzei iminente sau așa 
ceva. Asta mă face să reacţionez ciudat. Parc-aş 
face alergie. Chiar ar trebui să nu-mi bat capul cu 
asta şi să mă port normal.“ 

După ce băgă la cap lecţia de raționalitate, se 
duse iar înăuntru. 

— E încă devreme, spuse ea. Ce-ar fi să mergeţi 
voi doi la pub, iar eu termin felurile astea de băgat 
la congelat? 

— N-are decât să meargă Tom la pub, spuse 
Dora hotărâtă. Te ajut și eu. Arăţi obosită. 

Se putea zice și că era „obosită“, se gândi Jo. 

— Vă ajut şi eu, spuse Tom. Sunt alt om acun, 
să ştiţi. Știu să mânuiesc o tigaie. 

— E foarte bine de ştiut, spuse Jo. Dacă pe Doru 
şi pe mine ne păleşte răul de mare, poţi să preiei tu 
frâiele în bucătărie. Măcar ştim că poţi să faci cremă, 
dacă trebuie. 

Mai târziu, după ce munciseră din greu toţi trei 
punând la punct diverse feluri de mâncare, spălând 
vase și găsind recipiente de depozitare, Jo spuse: 

— Ei, cred că toată mâncarea asta ar trebui să-i 
ajungă unei mici armate pe timpul traversării stepelor 
din Rusia. Hai la cârciumă. 


Sigură că făcuse toate pregătirile posibile, Jo o 
vizită iar pe Miranda. Plănuiau să elibereze una din 
camerele de rezervă de deasupra magazinului, ca să 
devină atelierul lui Jo când se întorcea din Olanda. 

S-au distrat și au muncit mult toată dimineaţa, 
până când Bill a venit să le scoată la masă. 

— Grozav ar fi, începu Miranda atacând salata 
Caesar, să vii cu mine, dacă poţi, la un târg de 
antichități care o să aibă loc în curând. Să vedem 
cât de bine te pricepi la vânzări. Te distrezi de 
minune la asemenea târguri. Mai ales la ăsta, e o 
atmosferă grozavă. 

— Chiar pare distractiv, se învoi Jo, şi chiar 
mi-ar prinde bine să plec un pic de pe barjă. Am 
muncit pe brânci s-o pregătim de călătorie. Ar fi 
minunat să plec într-o mică vacanţă. 

— N-o să fie chiar vacanţă, râse Miranda. 

— O să fie infinit mai bine decât să traversezi 
Marea Nordului pe o barjă. 

— Fiecare cu ce-l doare, spuse Bill. Eu, unul, aș 
prefera călătoria cu barja. 

Amândouă femeile îl priviră. 

— Da, dar ţie îţi plac bărcile, spuse Jo. Eu n-am 
nici o preferinţă pentru așa ceva. 

Se ciondăniră amical despre plăcerile personale, 
până când Bill văzu cât e ceasul. 

— Mai vreţi ceva de băut, fetelor? 

— Prefemei, Bill, îl corectă Miranda cu aerul c-o 
mai făcuse de destule ori. E incorect politic să te 
referi la femei cu termenul de „fete“. Acum se zice 
prefemei. 

— Mai vreţi ceva de băut, prefemeilor? întrebă 
Bill cu un zâmbet şi un oftat. 

— Da, te rugăm, spuse Miranda. Apoi trebuie să 
ne întoarcem la treabă. 

Cât timp Bill se duse la bar, reveniră la discuţia 
despre viitorul târg de antichităţi. 

— Sună divin, spuse Jo. Dacă se potrivesc datele, 
clar mă bag. A, mersi, Bill. Drăguţ din partea ta. 

— Cu plăcere. Dacă tot te duci cu Miranda la 
pacostea aia de târg, o băutură pot să-ţi iau și eu, 
ca să-ți mulţumesc. 


Peste mai bine de o săptămână, Marcus a tele- 
fonat să le anunţe că prognoza meteo era destul de 
bună ca s-o pornească în prima parte a călătoriei. 

— Trebuie să plecăm mâine foarte devreme, ţin 
să vă atenţionez, spuse el din scurt, aproape nepoliticos. 

— A! exclamă Jo, apoi se stăpâni. Nu-i nimic. O 
să ne ocupăm diseară de ultimele pregătiri necesare. 

Jo se gândi că era tensionat din cauza călătoriei, 
drept pentru care încercă să vină cu ceva linișştitor, 
însă nu reuși. 

— La revedere, atunci. 

Marcus închise, iar Jo rămase un pic descumpănită. 
Fusese atât de binedispus. Ce s-o fi întâmplat de 
era aşa de întors pe dos dintr-odată? 

— Sper să iasă rapid din starea asta, mormăi 
ea, sau n-o să ne simțim deloc bine. 

Işi dădea seama că, deși călătoria încă o îngrozea, 
cumva așteptase cu nerăbdare să petreacă timp cu 
Marcus. 

Se duse s-o găsească pe Dora. 

— Deci avea dreptate Fred? Mi-a zis ieri că n-o 
să ne mai vedem o vreme. Poate primeşte aceeaşi 
prognoză ca Marcus. 

— Sau poate că are vreo algă care indică vremea 
cu aceeași precizie, spuse Jo, nevoind în momentul 
acela să-i recunoască vreun merit lui Marcus. 

Lipsa lui de menajamente o înfuriase. 

— Bun, atunci, zise Dora, mai bine ne-am apuca 
de treabă. 

Trecură la acţiune ca doi soldaţi bine antrenați 
avântându-se în bătălie, și Jo se bucură că nu pomenise 
de impoliteţea lui Marcus. Dora se implicase foarte 
mult în organizarea călătoriei şi Jo nu voia s-o dea 
peste cap. 

Verificară dacă paturile aveau lenjeriile curate, 
numărară prosoapele şi îşi dădură cu presupusul 
dacă Marcus şi Ed or să-şi aducă propriile prosoape. 
Permiseră scoaterea și testarea tartei masive cu 
fructe pe care o făcuse Jo pentru călătorie ; verificară 
baia şi ascunseră tot ce nu era esenţial de orice 
privire critică masculină. Când terminară și veni 
Tom, la cererea lui, fixară bine tot ce se putea mișca. 
Scoaseră plantele din timonerie, trimițând roşiile şi 
mușşcatele în vacanţă pe barja vecină, la Tilly. Ierburile 
aromatice coborâră în bucătărie. 

Apoi se prăbușşiră pe canapea, sorbind sherry 
medicinal — mai puternic decât vinul, însă mai slab 
decât whisky-ul, căci aveau nevoie să rămână cât de 
cât cu mintea limpede. Amândouă erau moarte de 
oboseală. 

— Nu-mi mai surâde ideea de-a pleca în Olanda, 
spuse Jo. Hai să rămânem aici și să mâncăm prăji- 
tura şi toată mâncarea pe care-o avem. Așa n-ar mai 
trebui să gătesc câteva săptămâni. 

— Aş fi dezamăgită dacă n-aş putea să merg, 
spuse Dora. Însă acum, că avem toată mâncarea aia 
minunată, ciocolata şi chipsurile... 

— Cutiile de bere, adăugă Tom, care stătea pe 
scaunul din faţă, cu o bere în mână. 

— Am putea să rămânem locului și să ne luăm 
o vacanţă, încheie Jo. Am nevoie de o vacanţă. 

— Ai muncit din greu ca să pregătești totul, 
spuse Dora. Acum ai putea să le închiriezi barja 
unor turişti cu bani. 

— Nu! se tângui Jo. N-aş fi în stare! Doar dacă 
i-aș lăsa singuri să se descurce. 

Închise ochii, sperând să adoarmă și, când se 
trezea, să descopere că a fost doar un vis, nu pleca 
nicăieri cu Trei surori, putea să meargă la târgul de 
antichităţi (care începea tot a doua zi) şi să se distreze 
de minune. 

Chiar a început să picotească un pic. Aţipitul în 
reprize era unul din talentele ei. Zece minute cu 
ochii închiși o menținea în acţiune multe ore în plus. 
Se mândrea cu abilitatea de a picoti aproape oriunde. 

O treziră niște voci şi îşi dădu seama că Marcus 
și Ed — el bănuia că e — tocmai sosiseră. Evident, 
Tom şi Dora urcaseră să-i ajute cu bagajele. Părea 
să dureze ceva, așa că merse la ei. Rămase sur- 
prinsă - nu foarte plăcut — când o văzu pe Carole 
cu Marcus în timonerie. Nici nu apucă să salute, 
când Marcus îi zise: 

— Tot aici eşti? 

— Da, tot aici, îi răspunse ea, încruntându-se. 
N-ar trebui să fiu? 

— Bănuiesc că pleci mai încolo? 

Ce tot vorbea acolo? Clar nu-i trecuse proasta 
dispoziţie. 

— Nu, rămân aici peste noapte, dacă te intere- 
sează, spuse ea, apoi se întoarse, ignorându-i proastele 
maniere ca o mamă vrednică. Carole! Mă bucur să 
te văd. I-ai adus cu maşina? Drăguţ din partea ta. 
De ce nu vii jos să bei un pahar de vin sau ceva cât 
se instalează ei? Mănânci cu noi sau trebuie să te 
întorci ? 

Cât timp vorbi, îl văzu pe Tom dispărând cu insul 
care probabil că era Ed, din câte își dădea ea seama, 
și pe care Marcus ar fi trebuit să i-l prezinte. Nu, 
serios, Marcus n-avea pic de maniere, ce mama naibii! 

— Nu mă întorc, spuse Carole, care părea speriată 
și sfidătoare totodată. Vin cu voi. 

Jo înghiţi în sec, înjurându-l şi mai rău pe Marcus, 
care îi pusese pe cap încă o persoană, mai ales că nu 
era de acord ca lumea să-şi aducă jumătăţile în 
călătorie. Standarde duble, tipic! 

— Aşa, deci. Bun, hai să te conduc în cabină. 
Dormi cu Marcus, nu? Altfel nu ştiu unde-o să te 
culc. Trebuie să găsesc nişte perne în plus. 

— Bineînţeles că dorm cu Marcus, spuse ea, pri- 
vind-o ciudat pe Jo. Suntem un cuplu. 

— Tom îi arată lui Ed unde doarme? îl întrebă 
Jo pe Marcus. 

Marcus încuviinţă. 

— O să mă asigur că e un loc corespunzător. 

Mascându-și sub un zâmbet gândul că nu era 
decât un ţânc mofluz, Jo spuse: 

— Vino cu mine, Carole. Apoi deschise ușa spre 
ceea ce fusese spaţiul ei intim până în urmă cu 
câteva ore. Poate preferi s-o iei cu spatele înainte, 
dar ai oricum grijă la cap. 

Unde oare, se întreba ea, o să găsească nişte 
perne mai de Doamne-ajută la ora asta? Tom va 
trebui să facă un act de eroism și să le sacrifice pe 
ale lui. Probabil că se mulțumea cu o pernă de 
canapea. 

— O. E cam mică, spuse Carole când ajunse jos. 

— E la dimensiunile normale. Tu și Marcus cam 
huzuriţi pe Hildegarde. Jo îşi ascunse tendinţa defen- 
sivă sub un aer heirupist. Aici e spaţiul de locuit 
iniţial, deşi pe vremuri trebuiau și să gătească şi să 
mănânce aici, nu doar să doarmă. 

— Presupun că da. Aici e baia? întrebă Carole 
aruncând o privire în cămăruţa vecină. E infimă! 

— Folosesc doar vasul de toaletă și chiuveta ca 
să mă spăl pe dinţi. Încă nu m-am prins cum merge 
duşul. Pentru asta folosesc baia de la capătul celălalt. 

— Nu-i tocmai la îndemână. 

— E-n regulă, când suntem doar eu și Dora. 

Jo se agăţă de tonul revigorant din pură voinţă. 
Când se gândea că renunțase la cuibuşorul ei, la 
sanctuarul ei pentru doi oameni care nici măcar nu-l 
apreciau. Unul era o fetiţă răsfăţată și celălalt era plin 
de toane, arogant și peste măsură de nepoliticos! 

— Te las să te organizezi, adăugă ea, gândindu-se 
cu jind la sherry-ul ei, rămas neterminat în salon. 

Oare o să devină alcoolică în călătoria asta? se 
întrebă ea în timp ce o lua în sus pe scări, până în 
timonernie. 

— Să deschid vinul? întrebă Dora, văzând ce 
față făcuse. 

— Da. 

Jo se trânti pe canapea cât era de lungă, știind 
că trebuia să fie pe fază oricând. Nu-i mai păsa dacă 
devenea sau nu alcoolică — probabil era oricum inevitabil. 

— Habar n-ai avut că vine și Carole, nu? 

Dora puse un pahar plin cu vin lângă sherry-ul 
pe jumătate băut al lui Jo. 

— Aha, răspunse ea ţinându-și ochii închiși. 

— Mă întreb dacă ştie să gătească. 

— Sunt sigură că ştie. Oricum, n-o să trebuiască. 
S-ar putea să se ocupe cu încălzitul, însă. Ne-ar 
prinde bine. 

— Nu pot să nu mă întreb..., începu Dora, apoi 
sunetul unor pași îi tăie vorba. 

Jo se ridică în capul oaselor şi-şi dădu pe gât 
sherry-ul dintr-o singură mişcare ameţitoare. 

— Bărbaţii nu mai au mult, nu? 

Carole stătea în prag, părând nesigură. 

— Nu cred, răspunse Jo. Nu prea e nimic de 
văzut sus. Vino la un pahar de sherry sau vin ; avem 
de-amândouă. 

— Marcus întotdeauna insistă ca Ed să primească 
o cabină bună, spuse Carole. 

— Păi, mai bună de-atât nu se poate. Deşi am 
omis să pun flori pe măsuţa de toaletă, spuse Jo pe 
un ton mai puţin ospitalier. 

— Ei, nu-i nimic, interveni Dora. Am pus eu. 

Carole și Jo se holbară la ea. 

— De fapt, nu. Glumeam şi eu. Hai să-i dám 
bătaie cu vinul! spuse Dora pe un ton vesel. 

— Haide, Carole, ia loc, nu trebuie să ne formali- 
zăm atâta, de vreme ce-o să traversăm oceanul 
împreună. 

— Marea Nordului nu-i ocean, spuse Dora. Roşu 
sau alb, Carole? 

— Nimic, mulțumesc. 

— Bineînţeles, pentru tine o să fie o călătorie de 
rutină, Carole, spuse Jo după o clipă. Probabil ai 
fost de zeci de ori în Olanda cu Marcus. 

— De fapt, n-am mai fost. De obicei nu mă lasă 
să vin în călătorii. 

— Insă te-a lăsat... ţi-a zis să vii de data asta? 

Motivele unui asemenea gest îi dădeau târcoale 
lui Jo ca un roi de muște înfuriate bâzâindu-i în 
jurul capului. 

— Nu, nu mi-a zis, dar a fost de acord să vin. 

Jo se simţi inundată de un val de jenă crâncenă. 
Probabil că o lăsase pe Carole să vină pentru că 
simţise că îl plăcea. Voia să se apere de o femeie 
frustrată, pe care o păștea menopauza. Asta îi explica 
și lipsa extremă de maniere — voia să evite abordajul. 
Când îşi dădu seama că gândea în expresii nautice, 
îşi bău vinul ca să-şi alunge disperarea. 

Dora preluă rolul gazdei. Mai deschise o sticlă de 
vin Și scoase câteva cutii de bere din frigider. Deschise 
o pungă de chipsuri tăiate manual şi le turnă în boluri. 
Puiul la cuptor era numai bun de servit. Aruncă o 
privire în cuptor și numără cartofii copţi pe post de 
garnitură. Slavă Domnului că avea tendinţa să gătească 
mai mult decât trebuia, îşi spuse. 

Cum nu-i mai rămânea de făcut nimic construc- 
tiv, îşi turnă un pahar de vin şi luă o mână de 
chipsuri. Se uită la Jo, care părea foarte obosită și 
i se făcu tare milă de ea. Săraca Jo! Și-așa își făcea 
griji în legătură cu călătoria, acuma trebuia să se 
ocupe și de Carole. 

Apoi observă masa pe care o pregătise şi adăugă 
un scaun. Aveau să se înghesuie un pic, dar asta 
era. Nimeni n-o să fie prea deranjat ; la urma urmei, 
erau pe o barjă, cu treburi, nu ca să socializeze pe 
un iaht în sudul Franţei. 

Carole, se gândi ea inevitabil, s-ar simţi mai 
acasă la Cap d'Antibes, nu pufăind pe apele uleioase 
ale măreţei Tamise, navigând spre coastă. Se lăsă o 
tăcere stânjenitoare. Jo, de felul ei conștiincioasă în 
societate, nu o rupse, iar Dora nu ştia cum. Nici 
Carole nu vorbi. Spre ușurarea tuturor, auziră pași 
care se apropiau. 

Dora sări de la locul ei, simțindu-se ca un pui de 
labrador, prietenos, dar excesiv de entuziasmat. 

— Haideţi încoace amândoi. Vă dau ceva de băut. 
Tu eşti Ed, înţeleg, ce vrei să bei? 

— Saltare, toată lumea, spuse Ed. Bere deocam- 
dată, dacă ai. Un strop de rom mai încolo. 

Era înalt, cu păr argintiu şi, decise Dora, îţi inspira 
încredere. Un alt gen de încredere decât Marcus, care 
dintr-odată părea cam mofluz. Ed se simţea foarte 
bine în pielea lui și știa ce face. Ori nu simţea atmosfera 
tensionată, ori o risipi prin prezenţa sa jovială. 

— Pahar sau cutie? întrebă Dora. 

— Cutie. Hai să avem cât mai puţine de spălat, 
dacă se poate! 

Râse fără griji şi Dora simţi că avea să fie un cata- 
lizator pentru grupul disparat de oameni de la bord. 

— A, mulţumesc că faci onorurile, Dora, spuse 
Jo, care părea să-și fi revenit, mai mult sau mai 
puţin. Ce ţi-ar plăcea, Carole? Ar trebui să bei şi tu 
ceva cât timp ne alcoolizăm noi. 

— Atunci un pahar de apă plată, te rog. N-am 
nevoie de nimic sofisticat. 

Işi propuse să zâmbească, însă nu prea îi reuşi. 

— Mă tem că e un picuţ problematic, spuse Jo 
după o clipă. N-avem aşa ceva. Am o groază de apă 
carbogazoasă, diverse sucuri acidulate şi băuturi 
alcoolice, inclusiv rom — se uită la Ed —, însă apă 
plată nu am. Puteai să-mi spui, Marcus, încheie ea. 

Marcus îi spusese că lui Ed îi plăcea romul. Însă 
acum nu răspunse. 

— Avem nişte suc de portocale și mango, sugeră 
Dora. E minunat cu nişte apă carbogazoasă. 

— Apa carbogazoasă duce la declanşarea osteo- 
porozei, spuse Carole. 

— Ei, dar sigur nu la vârsta ta! exclamă Jo. 

— Niciodată nu-i prea devreme să ai grijă de 
tine, spuse Carole. Trebuie să te îngrijeşti bine. 

— Dar tu, Marcus? întrebă în continuare Jo, 
ignorând replica şi forțându-se să i se adreseze, deși 
îi venea să-l scuipe. 

Mohoreala lui Marcus, combinată cu mofturile 
lui Carole, o călcau pe nervi. Cum o să reziste o oră 
cu ei, darămite câteva zile? 

— Vin, nu, hai să fie bere. 

— Până la urmă tot va trebui să bei din vinul 
meu, spuse Jo, aproape ca pentru sine. E chiar în 
regulă. Era la ofertă şi l-am încercat cu Dora. 

Carole se încruntă. 

Neuitând că fata rămăsese fără nimic de băut, 
Dora spuse: 

— Ce-ar fi să bei sucul de portocale şi mango cu 
un strop de apă minerală numai? Sunt sigură că un 
strop n-are ce rău să-ţi facă. Ai putea să iei o capsulă 
de calciu sau ceva. 

— Bine, aşa ar merge, spuse Carole cu un zâmbet 
scump la vedere. Chiar mi-am adus toate suplimen- 
tele alimentare. 

— Dar ce ne facem cu tine, dacă nu vrei să bei decât 
apă ? întrebă Jo, care crezuse că luase în considerare 
toate dorinţele fiecăruia. Işi simţea inima grea. 

— O să trag o fugă până la nonstop, zise Tom, 
care intrase fără zgomot şi-şi luase o cutie de bere. 
Poate să mă ajute Dora cu căratul. 

— Ei, hai să mâncăm mai întâi. Probabil că suntem 
toți înfometați. Ah, mersi c-ai mai pus un scaun, 
Dora. Puteţi să vă așezați unde vreţi. 

Urmă o rundă de târşâit de picioare, dat din coate 
și replici de politețe, apoi se auzi glasul lui Carole. 

— Eu sunt vegetariană. 

Jo trecu în revistă sumedenia de feluri nevegeta- 
riene pe care le pregătise. 

— Ei, păi, vrei să-ţi pregătesc rapid o omletă sau 
ceva ? 

— Da, te rog. 

Jo se oferise, însă nu se așteptase ca ea să accepte. 
Crezuse c-o să spună: „Un cartof copt e numai bun“. 

— Carole, e prea mare deranjul s-o pui pe Jo la 
treabă, spuse Marcus încet. 

— Nu-i nici un deranj, spuse Jo, ridicându-se cu 
greu de pe scaun. 

— Fac eu, interveni Tom. Sunt cel mai aproape. 

Jo și Dora îi adresară niște priviri pline de recunoș- 
tință, care mai că-l sanctificau. 

— Mulţumesc mult de tot, Tom. Ei, să mă apuc 
să servesc? O fac acuma, prima dată, însă după 
asta o să trebuiască să vă luaţi singuri ce vă trebuie. 

Toată lumea începu să mănânce, în afară de Carole, 
care se uita lung la cartoful copt și la mazărea din 
farfurie. Probabil că nu erau toxice, însă aveau un 
indice glicemic ridicat — sau poate scăzut. Dora nu 
avea habar care din două, ştia doar că din punctul de 
vedere al lui Carole nu erau bune. Când Tom puse 
alături o omletă aurie perfectă, Dora simți că menta 
aplauze generale. Jo clar era de acord, pentru că i-a 
aruncat un zâmbet foarte cald şi l-a bătut pe braţ cu 
afecțiune. Dora îl surprinse pe Marcus observând 
scena cu un aer clar dezaprobator. Probabil că se 
simțea stânjenit că din cauza prietenei lui fusese 
necesară omleta. i 

— E delicios, Jo, spuse Ed. Imi dai un pic de 
pâine, nu vreau să ratez sosul ăsta minunat. 

Jo îi întinse coșul cu pâine și mai puse de la ea un 
zâmbet precum acela pe care i-l acordase lui Tom. 

— Mai e din belșug, dacă vrei mai târziu. 

— Ah, mi-ajunge, drăguța mea. Mai bine aştepţi 
până termină toată lumea ca să împarți a doua 
tranșă de provizii. 

— Cum e omleta, Carole ? întrebă Jo pe un ton cald. 

Probabil doar Dora își dădea seama că Jo ar fi 
spus ceva foarte nepoliticos dacă n-ar fi primit un 
răspuns afirmativ. 

— E minunată. Mulţumesc frumos, Tom. 

Ciudat, își spuse Dora, dar Marcus nu părea să 
observe zâmbetul larg de recunoştinţă al lui Carole. 

Carole respinse plăcinta, cu siropul ei de coacăze 
negre prelingându-se pe margini şi crusta crocantă 
şi untoasă pe care Dora ar fi mâncat-o separat, ca pe 
biscuiţi, atât de bună era. N-a vrut nici ceai sau cafea. 

Ed se ridică de la masă. 

— A fost cu totul un deliciu, Jo. Pot să spun c-o 
să avem parte de haleală pe cinste în călătoria asta. 
Acuma, dacă vrem să terminăm cu spălatul... 

— A, multumesc mult că te oferi, Ed, spuse Jo, 
însă avem maşină şi presupun că Marcus are lucruri 
de discutat cu tine. O să ne ocupăm eu şi Dora imediat. 

— Bine, atunci, chiar zic că șefu' vrea să ne 
sfătuim o țâră, însă să ştii că eu, unu”, nu sunt de 
părere că muierile tre' să facă toată treaba în casă, 
așa că poți să contezi pe mine cu gătitu' uneori. 

— O să contez sigur, Ed. Mulţumesc frumos! 

Recunoştinţa lui Jo era poate amplificată de 
plecarea lui Carole pe punte, posibil ca să fumeze, 
timp în care Marcus își luase un aer preocupat, 
încruntându-se de-atâta concentrare. 

Tom a fost antrenat în ședința de planificare ce 
se desfășura la masă, în timp ce Dora și Jo se ocupau 
de resturile cinei. 

— O să las vasul ăsta un pic la muiat, bine? 
Rămășițele astea n-or să iasă la mașină, chit că ar 
avea loc în ea, spuse Dora. 

— A, da, putem să terminăm dimineaţă, spuse 
Jo căscând de-i trosniră fălcile. La ce oră vrei să fim 
gata de acţiune mâine, Marcus? 

Se hotărâse să încerce să se poarte normal cu el. 
Nu putea să-l urască acum, că porneau la drum, 
și-aşa era prea stresată. Marcus păru surprins. 

— De ce? Chiar vii? 

Intrebarea răsună în tăcerea care se lăsase. 

— Bineînţeles că vin, răspunse Jo peste câteva 
clipe. De ce să nu vin? Vrei să nu vin? 

Acum ezită el înainte să răspundă. 

— Am crezut c-o să te răzgândești, atâta tot. 

— Păi, nu m-am răzgândit, spuse Jo, hotărând 
că nu era momentul să-l pună să-i explice de unde 
îi venise ideea asta. Deci la cât să fie? 

— Aăă, păi, fluxul e la şapte, aş vrea să pornim 
cam cu vreo două ore înainte, ca să profităm din plin 
de maree. Asta înseamnă să plecăm la cinci — aşa că 
presupun că ar trebui să ne trezim la patru jumate. 

— Bun, făcu Jo, sperând că nu i se citea groaza 
pe faţă, iar Dora icni. 

— Nu trebuie să se trezească toată lumea, spuse 
Ed liniştitor. Marcus, tânărul Tom şi cu mine o să 
ne descurcăm. 

— Nu, mă trezesc şi eu odată cu voi, insistă Jo 
cu un căscat pe cinste, însă mă cam duc la culcare 
acuma. Sunt foarte obosită. 

— Atunci mergem să luăm apă acum, zise Tom. 
Putem s-o cărăm noi. 

Jo medită. Poate i-ar prinde bine o gură de aer 
curat înainte de culcare. 

— Nu, mă duc să iau maşina. Vă sun din parcare 
și puteți să mă ajutaţi s-o car încoace. 

— Mergem toţi trei, spuse Dora hotărâtă. Nu ne 
ia mult. 

In timp ce Tom, Dora și Jo mergeau de-a lungul 
cheiului la maşină, Dora spuse: 

— Ce şanse sunt să termine Carole cu vasele 
până ne întoarcem noi? 

— Nu prea sunt, răspunse Tom. E prinţesă de 
felul ei. 

Dora îi aruncă o privire. Surprinsese oare un ton 
admirativ în vocea lui? Și dacă da, de ce-o supăra? 

— Mi-e cam milă de ea, spuse Jo. Pleacă pe mare 
cu oameni necunoscuţi. E ceva de speriat. 

„ȘI iubitul ei e un bădăran cu pandalii“, continuă 
ea în minte. Se întrebă dacă nu cumva se arătase 
prietenos înainte ca să se asigure că vine şi Jo şi c-o 
să aibă bucătăreasă şi femeie bună la toate pe vas. 
Când a crezut că nu mai vine, clar se simțise înciudat 
că nu-i ieşise totul cum voise. Ce copilărie. Avea mai 
multă înţelegere pentru Carole. 

— Laşi prea mult de la tine, spuse Dora. Probabil 
că s-a autoinvitat, toți avem de tras la rame — dacă-mi 
scuzi exprimarea — şi e femeie-n toată firea. Poate 
să facă eforturi să se integreze. 

— Ar fi trebuit să mă gândesc să iau apă, o ţinu 
«Jo pe-a ei. La urma urmei, de la robinet are un gust 
ciudat după câteva zile. l 

— N-are nimic apa de la robinet, spuse Tom ferm. 
Se face sălcie doar dacă e de mult timp în rezervor, 
iar noi doar trecem Marea Nordului, la doi paşi. 

— Nimic nu-i atât de simplu, Tom, răspunse Jo. 
Crede-mă. Sunt o băbuţă excentrică. Mai ştiu şi eu 
una, alta. 

Capitolul, 17 


După ce îşi făcu toaleta, Jo merse în cabina 
micuță care servise pe vremuri drept cambuză. N-avea 
sens s-o mute pe Dora, insistase ea, şi oricum era o 
schimbare pe termen foarte scurt. O să se întoarcă 
în curând în cabina ei, care urma să fie ocupată 
acum de Marcus şi Carole. 

Cambuza era o minune, își zise Jo închizând ușa. 
Când s-au apucat s-o elibereze şi s-o aranjeze, crezuse 
că Tom o să doarmă în ea. Când și-au dat seama că 
Tom o să stea în peak cu Ed și că acolo o să locuiască 
o femeie, depuseseră eforturi speciale. Acum, observă 
Jo, Dora aşezase o gamă de creme și pomezi pe raft, 
vârâse un ursuleţ de pluș în așternuturile de pe 
patul de campanie și pusese un număr din Heat pe 
noptiera cea mică. Pe el era o sticluță de whisky 
Famous Grouse. Jo râse și dosi sticluţa sub pernă. 
Chiar spera să nu se ducă totul pe copcă, încât să 
ajunge să bea în secret, însă, dacă nu mai funcţiona 
nimic altceva, era plăcut să ai o opţiune de criză. 

Jo se simţea cam vinovată că se culca prima. Era 
gazda, se cuvenea să stea trează în caz că avea cineva 
nevoie de ceva, să stingă luminile, să găsească așter- 
nuturi în plus și ce-o mai fi. Insă gătise tot ce le 
trebuia pe toată durata călătoriei și făcuse atâtea 
ture la magazin, că ştia cum îl cheamă pe băiatul care 
o ajuta cu pungile. Pusese la punct situaţia aşter- 
nuturilor, ceea ce însemna că trebuise să cumpere 
unele noi. Și dacă tot trebuia să se scoale la ora 
inumană pe care o propusese Marcus, simţea nevoia 

să tragă pe dreapta rapid. Marcus era un căpitun 
excelent, îşi spuse, toată lumea zicea asta. Dacă se 
purta un pic cam scorţos, atunci trebuiau să-l suporte. 
Și ce dacă nici nu spusese noapte bună, era problema 
lui. Măcar îi avea pe Tom, Ed şi Dora. Înduioșată ȘI 
amuzată de micile atenţii ale Dorei, se vâri sub 
așternut şi adormi zâmbind. 


Se trezi devreme şi se sculă pe loc, sperând că e 
prima. Fără să se obosească să pună pe ea altceva 
decât un pulover pe deasupra pijamalei, urcă pe 
punte să vadă soarele răsărind din apă. Ştia că trebuia 
să se grăbească — restul lumii se trezea în curând. 

De când se ştia îi plăcuseră primele ore ale dimi- 
neții și, pe vremea când locuia în fosta ei casă, se 
strecura în cămașa de noapte în grădină şi se bucura 
de frumusețea bobițelor de rouă pe peluză, de flori, 
de felul în care lumina răzbătea în dosul unor plante, 
creând umbre bizare şi pale. Rămânea afară până 
îi îngheţau picioarele, apoi intra, făcea un ceai şi 
ieşea să-l bea aşezată pe o bancă, privind cum se 
ivește ziua şi magia păleşte. Părea că acele clipe din 
zori erau doar ale ei, o revelație măruntă a frumuseţii. 

Răsăritul era aproape la fel de frumos azi, doar 
că nu se bucura singură de el. Când cobori din timo- 
nerie, îl văzu pe Marcus în picioare la proră, ţinând 
în mâini ceva din care se înălțau aburi. Rămase 
nemișcată, sperând să n-o observe şi plănuind să 
ţopăie înapoi pe scări în timonerie, apoi să coboare 
scara. Nu se simţea în stare să facă faţă altor ostili- 
tăţi în acea dimineaţă. Însă ceva trebuie să-i fi dat 
de gol prezenţa, pentru că el s-a întors. 

O luă iute pe lângă margine spre ea şi i se alătură, 
înainte ca Jo să apuce s-o tulească înapoi fără să 
dea impresia că fuge. Din mândrie, se văzu silită să 
rămână locului. 

— Se pare că mi-am format o idee greşită, spuse el. 

— A, da? făcu ea încordată, încercând să-i ghicească 
dispoziția. 

— Am crezut că ai hotărât să nu vii. 

— De ce Dumnezeu ai crezut așa ceva? întrebă 
Jo simțind că se zburleşte iar. 

— A zis Bill ceva. A spus — sunt sigur de asta — 
că mergi la nu ştiu ce târg de antichităţi cu Miranda 
ȘI c-o să munceșşti acolo. 

Asta îi explica parţial surpriza pe care a resim- 
ţit-o când a văzut-o pe barjă. 

— Ei, de-aș fi putut. Dar nu ştiam când plecăm, 
nu? 

— Nu. Marcus se opri. Cred că-ți datorez nişte 
scuze, Joanna. Am crezut c-ai lăsat baltă călătoria, 
după ce te-am dădăcit atâta. 

— Mă surprinde c-ai crezut aşa ceva. Aș fi zis că 
mă cunoşti mai bine de-atât. 

— Am zis că-mi pare rău. 

— Ba n-ai zis! 

Un surâs miji în colţurile gurii lui. 

— Bine, o zic acum. Imi pare sincer rău că te-am 
judecat greșit. 

— Şi că ai dat ascultare bârfelor. 

— N-a fost tocmai o bârfă... 

— Informaţiilor la mâna a doua, atunci. 

Marcus oftă, începând să-și piardă răbdarea cu 
cât se lungea mai mult ritualul scuzelor. 

— Păi, Bill a zis că târgul de antichităţi la care 
te duci cu Miranda începe mâine. 

— Mi-ar fi plăcut tare mult să mă duc, spuse Jo 
pe un ton afectat. Mi-ar fi prins bine, în ce privește 
cariera mea. Oricum, aranjasem să plec în această 
călătorie cu ceva timp în urmă. Era o prioritate. 

Marcus îi puse mâna pe umăr. 

— Acum chiar am zis că-mi pare rău. Putem să 
fim prieteni? 

Jo se gândi. Era cumva ca şi cum o panteră i-ar 
fi cerut prietenia — deşi era imposibil, era o variantă 
mai sigură decât duşmănia. Marcus era atât de 
imprevizibil, cine știa dacă n-o să-l apuce din nou 
din te miri ce, însă plecau împreună pe mare, așa 
că trebuia să aibă încredere în el. 

— Desigur. 

Dădu să plece, însă Marcus îi puse din nou mânu 
pe umăr. 

— Nu te duce încă. Se trezește şi Ed imediat şi 
o să-l scoale pe Tom. Cu Dora cum rămâne? 

Jo se uită la ceas. 

— Îi mai dau vreo zece minute, cât sunt ceilalți 
la baie. Carole ce face? 

— O să stea deoparte până se pun lucrurile bine 
în mişcare. Nu prea se pricepe la bărci. 

Jo nu putu să-l întrebe de ce-o adusese cu el — ar 
fi fost nepoliticos, chiar dacă era curioasă. Jo rareori 
era nepoliticoasă, aproape niciodată. 

— Atunci n-are rost să se chinuie. 

— Nu. 

— O să fac nişte ceai pentru ceilalți. 

— Aş fi făcut eu, dar n-am găsit ceainicul. 

— A, păi n-avem. 

— Aşa îmi explic de ce nu l-am găsit. 

Jo oftă. 

— Ar fi trebuit să cumpăr. Se pare că am uitat 
atâta lucru. 

Cu toate că-şi ceruse scuze, Jo încă nu se simţea 
în largul ei cu Marcus. O jignise că putuse să creadă 
că se retrăsese dintr-un proiect plănuit de atâta 
timp şi oricum nu justifica purtarea lui foarte rece. 
Fireşte, avea să-i treacă, însă în acel moment nu 
prea-l avea la inimă. 

Poate simţind-o, Marcus insistă: 

— Nu, n-ai uitat nimic. Te-ai descurcat de minune. 
Cum zicea Ed, avem haleală pentru o întreagă armată 
și pileală pentru toată marina. 

— Îmi place de Ed. Mă bucur tare mult că l-ai 
adus. O să binedispună pe toată lumea. 

Marcus nu păru să aprobe lauda. 

— Sper să-mi fie secund. 

— Ei, o s-o facă prin simpla lui prezenţă. Hai că 
mă duc să fac ceaiul. 

Ajunsă în bucătărie, se felicită că vorbise destul 
de normal. Puse ibricul pe foc, cu senzația că poate 
totul o să fie în regulă până la urmă. 


Pe Dora o trezi zgomotul uşii de la baie închi- 
zându-se. Deşi prin hublou intra lumină, își dădea 
seama că era încă foarte devreme. Trebuia să se 
scoale. Plecau în dimineaţa aceea. 

Se simţi inundată de un val de entuziasm. Pleca 
într-o aventură şi Tom era alături de ea. Era distractiv 
să plece în peripeții cu el, în compania lui pur și 
simplu se întâmplau lucruri nostime. 

Işi îngădui pentru scurt timp să se gândească la 
cum s-ar fi purtat John într-o asemenea călătorie. 
S-ar fi purtat în regulă, își spuse ea ferm, dacă s-ar 
fi lăsat dus. Însă ar fi existat un milion de pretexte 
imbatabile pentru care să nu vină. Fuseseră plecaţi 
aproape doar în vizită la rudele lui. 

Işi trase pe ea blugii şi un pulover de bumbac. 
Din baie se auzea clipocit, scuipat și gemete extatice 
şi Dora îşi dădu seama că înăuntru cineva se spăla 
cu mare entuziasm. Simţindu-se vinovată că se dăduse 
în grabă cu deodorant și își aplicase un pic de cremă 
pe post de abluțiune matinală, se duse în bucătărie. 

li găsi pe Tom și Marcus acolo, bând ceai. Jo 
prăjea pâine şi îi arătă o cană. 

— Voiam să ţi-o aduc în cabină. Ed e la baie. 

— Știu. Am hotărât că e prea devreme pentru 
îmbăiat. O să mă spăl mai încolo. Bună dimineața, 
Marcus. Bună, Tom. 

Văzându-i zâmbetul larg, ea îşi dori să fi putut 
măcar să se spele pe dinţi. O s-o facă de cum ieșea 
Ed din baie. 

— Unge, te rog, feliile astea, dacă eşti drăguță, 
și gândește-te cam ce le-ar plăcea oamenilor să fie 
pe ele. Avem marmeladă, Marmite, miere, gem. 

— Prea multe variante, spuse Tom hotărât. Pune 
doar marmeladă. Sau unt de arahide, preferatul 
meu. 

Îi făcu cu ochiul lui Jo şi apoi se apucă să unpă 
feliile cot la cot cu Dora. Jo mai puse patru felii în 
aparat. 

— O pâine ajunge, spuse Tom şi Marcus râse. 

— Nu vreau să flămânzească nimeni, spuse ea 
calmă, dar poate că n-o să le prăjesc pe-astea până 
nu le terminaţi pe celelalte. Marcus, îi duci şi lui 
Carole sau nu mănâncă pâine prăjită? 

— Hm? făcu Marcus ridicând privirea din hărţi. 
A, o să-i duc niște pâine, dacă insişti, dar nu ştiu 
dac-o să mănânce. 

Se ridică, luă o farfurie de pe suport şi puse două 
felii pe ea. 

— Cine are parte de micul dejun la pat? întrebă 
Ed apărând din baie, un pic jilav şi mustind de 
entuziasm. Ah, tânăra Carole. Ai anumite avantaje 
dacă te culci cu șeful. 

Râse cu atâta veselie, că nimeni nu s-a simțit 
prost ; de fapt, se gândi Dora, nimeni nu păruse să 
observe, cu toate că spusese ceva la care se gândise 
și ea, şi probabil că și Jo şi Tom. Jo părea să deli- 
bereze dacă să mai prăjească nişte pâine. 

— Eu mai mănânc o felie și Tom la fel, spuse Dora. 

Tom, care avea gura plină, încuviinţă din cap. 

— Bun, toată lumea la muncă, spuse Marcus 
trântindu-şi ceaiul pe masă. 

— Bine, căpitane, zise Ed. Fluxul e la şapte? 

— Da, ar fi cazul s-o luăm din loc. Poţi să por- 
neşti motorul, Ed? Vreau să mai arunc o privire pe 
prognoza meteo înainte să pice internetul. 

— Grozave mai sunt șmecheriile astea moderne, 
zise Ed luând-o în sus pe scări. Pe vremea mea veri- 
ficam doar iarba de mare care atârna de timonerie. 

— Glumeşte, le spuse Tom lui Jo și Dorei, care 
rămăseseră cu gura căscată. 

— Ştiam, răspunseră ele într-un glas peste câteva 
clipe. 

Motorul prinse viaţă tuşind şi o vibraţie nouă şi 
neliniştitoare pentru Dora şi Jo cuprinse Trei surori, 

preschimbând-o dintr-o casă confortabilă de suburbie 
în ceva mobil, călător şi, posibil, zvâcnitor. 

— Du-te să-l ajuţi pe Tom, îi spuse Jo Dorei. 
Spăl eu vasele. 

Nu voia să-i observe nimeni nervozitatea. Asta 
era. Se aflau pe punctul de a lăsa în urmă siguranţa 
danei de acostare. 

— Nu, spuse Marcus hotărât. Chiar avea o capa- 
citate bizară de a-i citi mintea. Du-te pe punte. O să 
ţi se facă sigur rău dacă stai aici, Jos, tot timpul. 
Așteaptă până te obişșnuiești cu senzaţia de mișcare. 
Cănile pot să aştepte până la următorul rând de 
ceai, ceea ce în cazul lui Ed înseamnă peste zece 
minute. Nu te mai obosi să-l întrebi dacă vrea, doar 
du-i câte unul de câte ori te înduri să faci. Cu trei 
cuburi de zahăr, adăugă el, apoi închise laptopul lui 
Jo şi urcă pe scară. 

— Ce noroc pe capul lui Carole, spuse Jo. 

— Ce, că poate să rămână în pat? întrebă Dora 
spălând cănile prea rapid ca să fie și igienic, dar 
fără să-i pese. 

— Mhm, făcu Jo vag. 


— Uite, ţine de tranchetul ăsta, zise Tom când 
Dora veni lângă el. 

Acum lăsaseră în urmă spaţiul sigur al cheiului 
și ieşiseră mai în larg. Așteptau la ecluză. Cheiul 
era întotdeauna la un nivel mai ridicat decât fluviul, 
îi explicase Tom, așa că trebuiau să ecluzeze. Dora 
decise că viaţa era prea scurtă ca să-l întrebe cum 
funcționează o ecluză și spera să afle pe parcurs. 

— Nu ştiu ce să fac cu el! protestă ea, apucând 
de sfoara tranchetului de parcă ar fi fost un şarpe 
veninos. 

— 'Ţine-l doar între barjă şi margine dacă ţi se 
pare că am putea să ne izbim de ceva. Și când 
ajungem la ecluză, s-ar putea să fie nevoie să-l ţii 
mai sus. Tom era foarte calm. Uită-te la mine doar. 
E simplu. Crede-mă, până și Carole poate s-o facă. 

— Nu vorbi urât despre Carole, spuse Jo ivindu-se 
pe punte. Cred c-a trecut prin multe greutăţi în viaţă. 

— De când e cu Marcus? întrebă Dora. 

— Imi închipui că e greu să trăieşti cu el, spuse Jo. 

Mai târziu, când pătrundeau prin ecluză fără să 
se fi izbit de nimic, fără să fi trecut pe lângă nimic, 
dacă nu era absolut necesar, Tom spuse: 

— Mamă, Marcus ăsta chiar ştie să mânuiască 
o barcă! 

— Păi, ar fi şi cazul, la naiba, mormăi Jo. 

Era nervoasă și încă nu-l iertase de tot. 

— Vedeţi cum a dat colţul? A venit o rafală de 
vânt fix când nu trebuia, însă a întors cârma înainte 
să provoace vreo neplăcere. 

— Credeam că nu trebuie să fie deloc vânt, spuse 
Jo. Credeam că tot șpilul cu așteptatul ăsta la nesfâr- 
şit până la traversare e că prindeam o perioadă cu 
vreme lină, fără vânt. 

— Nu există să nu bată câte o rafală din când în 
când, spuse Tom încrezător. Hai, acuma, Jo, apucă 
tranchetul şi mișcă-l, dacă trebuie. 

Tom o luă cu paşi mari spre timonerie, ca să nu 
piardă nimic din acțiune. 

— Nu era vorba să fac nimic marinăresc, mormăi 
Jo blajin. Eu trebuia să mă asigur că toată lumea 
e bine hrănită şi fericită. 

— Și că Ed are ceai la discreţie. 

— Exact. Nu era vorba să ţin tranchete şi să 
decid dacă să le mişc sau nu. A, uite, Dora. Mă 
gândesc că poate ai face bine să-l muţi pe-al tău un 
pic mai.spre față. 

— Cred că se spune „spre proră“, zise Dora râzând. 

In sfârşit, Trei surori a fost coborâtă la nivelul 
fluviului. Marcus se vedea în timonerie, trăgând de 
cârmă când în dreapta, când în stânga, ca apoi să 
se trezească pe Tamisa, marea arteră a Angliei, rută 
comercială de secole. 

— E destul de romantic, spuse Jo. Chiar dacă e 
și un pic înfiorător. 

— Aha, făcu Dora. Cred că până la urmă s-ar 
putea să-mi placă navigatul. 

— Bi, ce ușurare, spuse Tom, care, după ce le 
luase tranchetele, se îngrijea să nu mai fie nici o 
sfoară întinsă aiurea pe punte, de care să se împie- 
dice careva. 

— Nu-i rost de-o cană cu ceai, nu? întrebă Ed, 
apărând în spatele lor. Vrea şefu.. 

— Nu vrei şi tu? zise Dora râzând. 

— Ei, bine atunci, dacă insişti. 

Când Dora dădu să meargă cu Jo, aceasta din 
urmă ridică mâna. 

— Stai aici. Pot să fac şi singură ceai. 

Dora rămase. Avea ce vedea: tot felul de barje, 
șalupe de salvare recondiţionate și remorchere. Pe 
cealaltă parte a bazinului portuar era un vapor înalt. 
Era nou şi toate catargele şi vergele licăreau în 
lumina dimineții. 

— E un vas de instrucţie, spuse Tom, apărând la 
ţanc ca să răspundă la întrebarea nerostită a Dorei. 
E din aluminiu. Uşor, dar solid. 

O cercetă gânditor, într-un fel care îi dădu emoţii. 

— N-avem timp să mă pui să mă caţăr pe catarg, 
Tom, spuse ea încercând să nu pară îngrijorată. 

— Te descurci, știu, zise el râzând. 

— Simt că ar trebui să fiu mai de ajutor. 

— Deocamdată nu prea ai ce să faci. Fii doar pe 
fază cu tranchetele şi mută-le când ai impresia că 
o să ne lovească ceva. 

— Cred că fac faţă. 

— Te distrezi ? 

— A, da! Mai mult decât mă aşteptam de fapt. 
Sunt atâtea de văzut! Uită-te la grădina de pe nava 
aia. Aşa ceva vezi în Chelsea. 

Tom îi aruncă o privire care-i dădu de înțeles că 
probabil nu urmărea regulat la televizor emisiunea 
despre aranjamentele florale din Chelsea. Pe ea o 
bufni râsul. 

— Acum mă duc s-o ajut pe Jo cu ceaiul. N-o să 
reuşească să-l care pe tot odată. 

Carole era în timonerie când au urcat cu ceaiul. 
Se lipise de Marcus. Ă 

— Oo, ceai! exclamă ea. Imi dați şi mie o cană? 

— Mă duc să-l fac, spuse Dora, simțind că lui Jo 
nu prea îi venea să coboare așa de repede. 

— Sunt sigur că poate și ea să-şi facă nişte ceai, 
spuse Marcus, desprinzând braţul lui Carole de pe 
talia lui. 

— Vai, Marky! exclamă Carole, ridicându-şi spre 
el privirea plină de reproș. 

— Nu te deranja. Il fac eu, spuse Dora. S-ar 
putea să găsesc şi un biscuit. 

— A, biscuiţi. Așa mai vii de-acasă, zise Tom. 

— Biscuiţii au grăsimi hidrogenate în ei, spuse 
Carole. 

— Ăştia n-au, am verificat, ripostă Jo, detes- 
tându-se pentru tonul ei arogant. 

— Ce zi minunată, spuse Carole. Am dormit foarte 
bine în patul ăla. 

Jo aşteptă să-i mulțumească pentru că li-l cedase, 
însă apoi hotări că viaţa e prea scurtă ca să tot aștepte. 

— O să-mi pun nişte pantaloni scurți ca să-mi 
perfecţionez bronzul, continuă Carole. 

— Dar e încă un pic cam răcoare, nu? 

De ce tre' să mămoşesc pe toată lumea? se mustră 
Jo. Ce-i pasă ei dacă răcește Carole. 

Carole dădu fuga la ea în cabină cu câteva clipe 
înainte să vină Dora cu ceaiul. Dora bătu la ușă. 

— Vrei să ţi-l aduc jos? 

— A. Nu, mulţumesc. Tocmai am băut niște apă. 
Nu-mi trebuie, strigă Carole. 

— Avem o cană de ceai în plus, spuse Dora, dând 
dovadă de o stăpânire de sine remarcabilă, după 
părerea lui Jo. 

— O bea Ed, spuse Marcus. 

— Mă duc să pun zahăr în ea, spuse Dora. 

— Mă duc eu! se oferi Jo, care nu voia să rămână 
singură cu Marcus. 

Incă se simţea ciudat cu el și deocamdată nu voia 
să analizeze de ce. 

— Nu, rămâi aici. 

Dora adoptase un ton ferm şi începuse să se 
poarte cu ea cam la fel ca fiica ei. 

In loc să înceapă o conversaţie scremută, Jo se 
apucă să se întrebe cum de era Carole atât de egocen- 
trică atunci când venea vorba de restul lumii și totuși 
atât de devotată față de Marcus şi confortul lui. Pre- 
supunea că dragostei i se datorau o groază de lucruri. 

Peste vreo zece minute, Carole își făcu apariția 
într-un bikini galben-canar croit astfel încât să lase 
descoperită cât mai multă piele și să adeverească 
mitul conform căruia la unele femei picioarele porneau 
direct din talie, fără pic de şolduri. Purta o geantă 
de plajă imensă. 

— N-ai nevoie de nimic, Marky? îl întrebă în 
trecere. Sunt afară, dacă e ceva, dar sunt sigură că 
Jo sau Dora o să-ți aducă orice-ţi trebuie. 

După ce făcu anunţul, urcă pe punte. Sub pri- 
virile fascinate ale tuturor, mai ales ale lui Tom, din 
câte observă Dora, întinse un prosop de plajă imens 
și se aşeză pe el. Apoi scoase o pălărie, ochelari de 
soare și câteva flacoane de cremă pentru protecție 
solară. Îşi aplică un strat gros de cremă, astfel încât 
pielea îi era aproape albă, apoi își rezemă capul pe 
o vestă de salvare. Insă doar o clipă. 

— E un pic cam tare, ați putea să-mi aruncați o 
pernă de canapea? strigă ea. 

Jo şi Dora săriră amândouă să-i execute cererea, 
însă Dora ajunse prima. 

— Ce-ar fi să te bronzezi și tu un pic, îi propuse 
Jo, dacă tot o să fii afară? 

— N-am ce să port, spuse Dora. Mi-am uitat aţa 
dentară în baie. 

Tom şi Marcus îi aruncară priviri nedumerite şi 
Jo se încruntă. 

— Bucură-te şi tu de soare cât poţi, spuse pe un 
ton ferm. 

Nu i se părea corect să facă remarci depreciative 
la adresa iubitei lui Marcus de faţă cu el. Mai ales 
că nici nu înţelegea la ce se referea. 

— Mă întreb dacă Ed n-ar mai vrea niște ceai, 
spuse Jo retoric şi plecă să-l prepare, chiar daca îl 
auzise pe Tom protestând că tocmai primise o cană 
adineauri. 

«Jo decise să-l folosească pe Ed ca sursă de infor- 
maţii. L-ar fi ales pe Tom, dar era în timonerie, la 
cârmă, şi Marcus stătea cu el, ca să fie sigur că se 
descurcă, bănuia ea. Ed și-a golit politicos cana și a 
luat-o pe cea plină oferită de Jo. 

— Ei, şi ce se mai întâmplă, Ed? Nu vreau să-i 
abat atenţia lui Tom. 

— Se pare că se pricepe să stea la timonă. Marcus 
o să fie mulţumit. 

— Spune-mi unde suntem şi tot. 

«Jo simţea că-și putea da de gol ignoranţa fără să 
se simtă jenată față de Ed. 

— Te-ai uitat la Marea Cursă Navală la televi- 
zor, nu? 

Jo încuviinţă. 

— Păi, o să trecem pe lângă aceleaşi puncte de 
reper, depozitele Harrods, toate podurile. Ajungem 
în Westminster în vreo două ore, de-acolo luăm com- 
bustibil. E ceva să vezi clădirile Parlamentului dinspre 
apă. 

— Măiculiţă ! Asta chiar pare grozav, spuse Jo, 
ezitând încă între ipostaza precedentă, a gospodinei 
cu fobie de apă, și aceea a navigatoarei ceva mai în 
elementul ei, în care se preschimbase cu ajutorul lui 
Marcus. Dacă stătea să reflecteze, așa se explica 
purtarea rece a lui Marcus. Dacă într-adevăr crezuse 
că ea-și pierduse curajul, la cât se străduise el s-o 
facă să se simtă mai puţin îngrozită — ei bine, așa 
ceva ar fi întors pe oricine pe dos, mai ales pe cineva 
obişnuit să i se facă pe plac. Și arăta insuportabil 
de atrăgător. 

Ed nu era la curent cu mica revelaţie a lui Jo. 

— O să te obişnuiești să te mişti tot timpul, 
spuse el. Deşi probabil că e un pic ciudat când ţi se 
desprinde casa şi începe s-o ia la sănătoasa. 

— Păi e! E neliniștitor pentru cineva ca mine, 
care n-a prea călătorit sau altceva. M-am măritat când 
eram prea tânără, adăugă ea gândind cu voce tare. 

— Nu-i niciodată prea târziu ca să recuperezi. 
Tânărul Tom îmi spunea că plănuiește să călăto- 
rească. Ei, când eşti așa dibaci ca el, poţi să-ți găseşti 
ușor de lucru pe un vas. Cred că pentru un tinerel 
ar fi un trai pe cinste. Și eu m-am însurat de tânăr, 
adăugă el. Chiar dacă am plecat pe mare și așa, 
întotdeauna am avut nevastă şi familie la care să 
mă gândesc. Acum am o groază de nepoți. 

— O, ce frumos. 

— Chiar e. Nu-l invidiez pe Marcus, spuse el 
coborând un pic glasul, însă nu de-ajuns, gândi Jo. 
Carole aia e o bătaie de cap, pare-mi-se. 

— Sunt de mult împreună? îl întrebă Jo aproape 
în şoaptă. 

— Nu vine de obicei cu el în călătorii, aşa că nu 
știu. 

— A. 

— Nu prea îi place, de fapt, să fie nici o femeie 
la bord. Spune că intră în panică și te încurcă. Poate 
pentru că tu şi Dora trebuie să veniți, s-a gândit că 
ar putea să vă țină Carole... companie. 

— Înţeleg. 

Jo nu prea ştia cum s-o ia. De ce, dacă nu mai 
simţise nevoia s-o ia pe Carole cu el, decisese s-o 
aducă de data asta ? Ca s-o descurajeze pe ea? Numai 
că el crezuse că nu vine. 

— Mă întreb pe la cât crede Marcus c-ar trebui 
să luăm masa, continuă ea cu prima afirmaţie sigură 
care îi trecu prin cap. 

— Nu-i nici zece încă, zâmbi Ed. Nu plănuiai să 
faci o friptură, nu? 

— Nu, râse Jo. Pizza de casă, chifle de secară, 
brânză, salată. Tom a spus că altceva nici n-o să-şi 
dorească lumea. 

— Pizza de casă sună fantastic. Dar de-abia peste 
câteva ore. 

Alimenaseră cu combustibil şi o luaseră iar din 
loc, când Dora îi spuse lui Jo că pizza ar trebui 
servită rece. 

— Dac-o încălzim se turteşte, şi e o zi frumoasă. 
N-avem nevoie s-o încălzim, n-are nimic așa. Carole 
o să mănânce salată goală, bănuiesc. 

— Hă? 

— Am discutat un pic. Nu mănâncă lactate și 
are alergie la grâu. 

— Aş vrea să-mi fi spus Marcus că vine! 

— Mi-a zis că o enervează când lumea ia atât de 
în serios alergia la arahide, însă crede că aia la grâu 
e doar o modă. 

— Chiar pare nedrept. 

Jo îşi storcea creierul să găsească o modalitate 
de-a o ţine pe Carole în viaţă în următoarele zile. 
Din fericire, era aşa de slăbuţă, că probabil nu-i 
trebuia prea multă mâncare. 

— l-am spus că e foarte periculos să ai alergie 
la arahide, doar dacă miroși aşa ceva și poţi să mori. 
Nu cred că grâul are un efect atât de dramatic. 

— Habar n-am, zise Jo. Sper doar să n-aibă nici 
o problemă cu citricele. N-o să poată mânca decât 
fructe şi cam atât. 

— Cred că doar dacă ai artrită tre’ să eviţi citricele, 
spuse Dora. Nu cred că ea se încadrează în această 
categorie. 

— N-am nimic împotrivă, serios, chiar n-am. Vreau 
să fie lumea mulţumită, să mănânce ce vrea... Jo 
coborî glasul, chiar dacă erau în bucătărie și pe 
punte nu se auzea ce vorbeau. Dar de ce nu vine 
aici, jos, să ne spună de ce anume are nevoie? De 
ce tre’ să ghicim noi tot timpul? 

— Şi-a pus ceva în păr acum, să-și nuanţeze 
șuviţele. 

— Nici nu mai ţin minte de când nu m-am mai 
coafat, zise Jo. S-ar putea să-mi iau un tub de vop- 
sea. 

— Ai putea să te duci la coafor, spuse Dora. Asta 
ar spune Karen, adăugă ea, ştiind că va avea efectul 
scontat. 

— Crezi? Poate ai dreptate. Merg să duc astea 
pe punte. Vrei să aduci tu chiflele și salata? 

Tom era la proră când sosi mâncarea în timo- 
nerie, dar nu i-a luat mult să ajungă la ea. 

— Mamă, ce bine arată! 

— N-avem toţi loc aici, spuse Marcus sever. Ce-ar 
fi să duceţi totul afară, după ce eu şi Ed ne luăm 
niște pizza, bineînţeles. 

— Ai putea să-i duci tava lui Carole, să vezi ce 
i-ar plăcea, îi spuse Jo lui Tom. Aduc eu berea. Vrei 
una, nu? 

— De fapt, n-ai ceva fără alcool? întrebă Marcus. 

— Căpitanului nu-i place să bem în timpul pro- 
gramului, spuse Ed, luând încă o felie de pizza cu 
un entuziasm încântător. 

— N-aveţi de ce să nu beţi o bere, continuă Marcus. 
Însă e lipsit de profesionalism să bei la volan, cum 
ar veni. 

— Nu-ţi face griji, fată dragă, ne dăm în petic 
când ancorăm undeva în siguranţă, spuse Ed. 

— Mă duc să vă caut ceva fără alcool — sau 
preferați niște ceai? 

— Ceai pentru mine, spuse Ed, dar pot să aştept 
până bea toată lumea. 

— Mă duc să strâng cănile, spuse Jo, încercând 
să-şi înghită un oftat, îngrijorată că imensa cutie cu 
pliculeţe de ceai — care ar fi ajuns în mod normal 
pentru un an — s-ar putea să se termine. Nici cei 
câţiva zeci de litri de lapte s-ar putea să nu ajungă. 

Jo clăti aproximativ douăzeci de căni, dorindu-și 
să aibă un ceainic, ca să facă economie de pliculeţe. 
Îşi dorea și ca iubita lui Marcus să mai pună din 
când în când mâna şi să care şi ea câte o tranșă. 
Dora și Tom se tot ofenseră, însă Carole doar lenevise 
pe punte în bikini, nuanţându-și șuviţele, plângându-se 
de mâncare, stând pe post de dispozitiv ultrascump 

de clătit ochii. Numai Marcus putea să-şi tragă o 
iubită-trofeu, era genul, își spuse ea furioasă. Apoi 
se simţi și mai înfuriată pe sine că se sinchisea de 
asta. 

Tocmai așezase cănile pe o tavă când Dora se 
năpusti în jos pe scară. 

— Dumnezeule ! Poliţia Fluvială a luat legătura 
cu noi prin radio — vin la bord! 

Tom veni după ea, mult mai calm. 

— Ce-nseamnă asta? întrebă Jo, toate micile sale 
păcate năvălindu-i în minte — revista Heat, sticluţa 
de whisky, diverse alte slăbiciuni care ar putea contra- 
veni vreunei legi la care nici nu te-ai fi așteptat. 

— Păi, grăi Tom pe un ton solemn. Cred că asta 
s-ar putea să însemne că mai trebuie ceai. 

Capitolul, 18 


De cum îşi termină afirmaţia severă, Jo aruncă 
în el cu un şervet de ceai, iar Tom puse ibricul pe foc. 
— Ce-o să se întâmple, de fapt? întrebă Dora. 

— Or să controleze actele şi barca în căutare de 
explozive şi mai ştiu eu ce, şi o să fie bine. Din câte 
ziceau prin radio, înţeleg că-l cunosc pe Marcus. 
Presupun că-i normal. Ooo, prăjitură! 

Fără să comenteze, Jo îi pasă tava cu o tartă un 
pic sfărâmicioasă, dar plină de fructe ce urma să fie 
servită drept desert, dacă nu găsea ceva mai interesant. 

— Crezi că ceilalţi vor să mănânce aşa ceva? 

Tom aprobă cu gura plină. 

— Absolut, zise într-un final împroșcând cu firi- 
mituri. 

Dora urcă după Jo ducând tarta, zahărul și lingu- 
riţele. In timonerie era mai multă lume ca oricând, 
peste tot erau bărbaţi cu staţii la şold care râdeau 
și făceau glume nesărate cu Marcus. După ce apucă 
să-i descâlcească în minte, își dădu seama că erau 
numai trei. 

— Ceai? făcu Jo şi Dora îşi aminti cu neplăcere 
de mama ei, când avea de-a face cu vreo membră a 
comitetului pe care nu prea o cunoștea. 

— Joanna, spuse Marcus şi Dora se întrebă de 
ce naiba îi zicea așa, când nimeni nu i se adresa cu 
numele ăsta, băieţii sunt de la Poliţia Fluvială. Trebuie 
să ne verifice, dacă mergem în Westminster. 

— Nu știu de ce vă puneţi viaţa în joc plecând la 
drum cu proscrisul ăsta bătrân, doamnă, zise unul. 

— Credeţi-mă, n-a fost alegerea mea, însă, vă 
rog, luaţi nişte ceai şi o prăjitură. 

Dora se întoarse cu spatele. Dacă ar fi surprins 
privirea lui Jo, ar fi început amândouă să chico- 
tească — Jo vorbise ca la televizor. 

— Mamă, ia uite-o pe-aia, spuse unul din poliţiştii 
mai tineri holbându-se prin geam la Carole, care se 
bronza în continuare. 

— E prietena lui Marcus, spuse Jo sever. 

— O, pardon, amice, spuse el. Nu te supăra. 

Marcus discuta cu polițistul mai în vârstă şi nu 
păru să observe. 

— Mă duc să văd dacă vrea nişte ceai, spuse 
Dora şi plecă, sperând ca fetei să nu-i surâdă din 
senin cafeina sau, mai rău, să ceară chimen sau 
mușețel sau vreun alt fluid care Dorei îi aducea 
aminte de pisici. 

— A venit poliţia, spuse Dora, adresându-se oche- 
larilor lui Carole. 

— Mhm. Am văzut când a tras şalupa lângă noi. 
Ai putea să te uiţi cum arată părul meu? Crezi că 
vopseaua a stat destul? 

— Depinde cât de blondă vrei să fii. Nu acţio- 
nează în ceva mai mult timp? 

— Mhm. Dar îmi plac nuanțele puternice de blond. 

— Insă nu vrei să fie ţipător, spuse Dora dur. Și 
tre” să te gândești la starea părului. 

— Chiar folosesc un balsam minunat. E îngro- 
zitor de scump, dar face toţi banii, cred. 

Dora se aşeză lângă Carole, întinzându-şi picioa- 
rele. Apoi își suflecă blugii. 

— Eu am un păr destul de plictisitor. Prietenul 
meu... fostul meu prieten era adeptul culorii naturale, 
așa că n-am experimentat cu nuanţe. 

— Aţi fost împreună mult timp? 

— Prea mult, patru ani. Aş putea să încerc şi eu 
să-mi fac şuviţe. 

— Din propria mea experienţă, îți spun că băr- 
baţilor nu le pasă ce-ţi faci ca să arăţi bine, atâta 
timp cât arăţi bine. 

— Tu şi Marcus sunteţi de mult împreună? 

Carole o întrebase prima, aşa că Dora se simţea 
îndreptăţită să întrebe şi ea. 

— De vreo optișpe luni. 

Cum Carole părea să răspundă relaxat, Dora o 
iscodi un pic mai mult. 

— Marcus e foarte atrăgător, se vede, însă nu ţi 
se pare un pic cam bătrân pentru tine? 

— A, nu. Imi plac bărbaţii mai în vârstă. Mă simt 
în siguranţă cu ei. Și apoi, Marcus mi se pare supersexy. 

— Chestia e că multe alte femei gândesc la fel. 
De-asta tre’ să mă menţin într-o formă de zile mari. 
Și să rămân neapărat prin preajmă, ca să alung com- 
petiția. De obicei, nu vin în călătoriile astea, ştii. 

— Nu? 

— Nu. M-a mirat când Marcus mi-a spus că pot 
să vin. 

— Atunci de ce crezi că a făcut-o? 

— Chiar n-am habar, spuse Carole căscând. Poate 
ca să arate că e luat. Mă gândesc că o groază de 
femeiuști disperate se dau la el. 

Dora îşi scoase pantofii şi îşi mișcă degetele de 
la picioare în lumina soarelui, simțindu-se jignită, 
dar nevoind în nici un caz s-o arate. Dacă era să se 
compare cu Jo, oare despre care din ele două ar fi 
zis Carole că era „femeiuşca disperată“? Ei bine, nici 
nu trebuia să-şi bată capul cu una din ele. 

— Tre’ să recunosc că, deşi îl iubesc enorm pe 
taică-meu, n-aş avea chef să ies cu nimeni de vârsta 
lui. 

Dora închise ochii pentru a simula o lipsă totală 
de interes faţă de reacţia lui Carole. Era posibil ca, 
odată ce se declara dezinteresată, Carole să coboare 
la Queenborough, unde acostau peste noapte. Doar 
nu era s-o suspecteze pe Jo că pusese ochii pe Marcus? 
Numai pentru că era singură nu însemna că e și 
disperată. 

— Poate când o să mai îmbătrânești un pic, o să 
ajungi să apreciezi bărbatul mai în vârstă. Mai degrabă 

el te duce prin locuri frumoase, nu ăla mai tinerel. 
Deşi Tom al tău e foarte drăguţ. 

— Nu e Tom al meu, spuse Dora, dorindu-și până 
la urmă să nu fi deschis subiectul, suntem amici. 

— A da? E bine de ştiut care-i treaba cu toată 
lumea. 

Carole părea în continuare preocupată de bronzul 
ei, însă un fior neașteptat de gelozie umbri un pic 
soarele Dorei. Oare Carole avea de gând să încerce 
un pic de carne tânără, pe lângă felul principal? Şi 
chiar dacă, ce-i păsa ei? 


Și aşa trecu ziua. Dora şi Jo urmăriră desfăşu- 
rarea Londrei pe maluri: South Bank, Tate Modern, 
London Bridge, hulitul Millennium Dome. Era destul 
de palpitant, căci nu mai văzuseră zona aceea din 
perspectiva aceasta. Fluviul se lărgea tot mai mult 
pe măsură ce se apropiau de estuar, astfel că repe- 
rele, depozitele şi blocurile luxoase de apartamente 
se răriră tot mai mult, până când Tom le spuse 
într-un final că se apropiau de Queenborough. Deși 
era doar dupa-amiaza devreme, Dora își dădea seama 
că pe Jo o răzbise oboseala, aşa că îi spuse: 

— Când ajungem, trebuie să renunţi să te ocupi 
de toată lumea și să-i laşi să-şi poarte singuri de 
grijă. Tu să tragi un pui de somn. Mâine sigur o iei 
de la capăt devreme. 

— Chiar o să încerc. Mă simt de parcă n-am mai 
dormit de zile întregi, ca și cum ar fi trecut câteva 
săptămâni de când am pornit de pe chei. 

— Da! Ciudat, așa-i ? Ce-ai plănuit pentru cină? 
Te ajut. 

— Musaca, pe care deja am pregătit-o, cu morcovi, 
mazăre şi orez. Carole poate să mănânce doar morcovi, 
mazăre şi orez. Ai apucat s-o cunoşti un pic mai bine 
azi? 

— Nu prea. E cu Marcus de optsprezece luni, se 
pare. A zis ceva bizar, totuşi. Mi-a dat mai mult sau 
mai puţin de înţeles că a venit să stea cu ochii pe el. 

— În ce fel? 

— Ca să nu-şi facă de cap cu altele, adică cu noi, 
cum ar veni. Sau mai rău, el ne crede disperate şi 
în limbă după el. Carole zice că se tot întâmplă din 
astea. 

Jo îşi luă o expresie dură. 

— Aşa deci, suntem disperate? 

Avusese dreptate să nu se încreadă în ramura de 
măslin pe care i-o arătase de dimineaţă. 

— Nu cred că se referea la noi anume, ci doar voia 
să spună că femeile singure sunt în general așa. 

— Cred că e şi mai rău! Și-așa e grav când 
bărbaţii judecă femeile în stereotipuri și le iau de 
sus în tot ce zic şi fac, însă când femeile — cele tinere — 
se comportă la fel, e de-a dreptul jale. 

Dora încuviinţă. Deşi se simţea indignată din alt 
motiv, îi ţinu cu bucurie isonul lui Jo: 

— Ştiu! A presupus din prima că eu şi Tom suntem 
împreună şi a zis că Tom e drăguţ. Când am spus 
că suntem doar amici, a comentat că e bine să se 
ştie care-i treaba cu toată lumea. 

— Păi, chiar e drăguţ, Dora, nu poţi să-i iei în 
nume de rău că a observat. 

— Nu ştiu ce-i trece prin cap, sincer, spuse Dora 
clătinând din cap. (Sau poate era un pic nedumerită 
de ce-i trecea ei prin minte?) Știu însă ce-și face la 
păr, adăugă ea pe un ton mai frivol. Insă nu-i ușor 
să te apropii de ea. 

— N-ai reușit să treci de bariera cremei de pro- 
tecţie cu factor 55, adică? Vai, Doamne, nu-mi vine 
să cred ce-am spus. 

— Karen ar fi mândră să afle că ţi-ai descoperit 
talentele de scorpie. 

— Karen ar fi, dar eu nu-s. E doar o puștoaică, 
n-ar trebui să fac remarci răutăcioase la adresa ei. 

Zgomote ce răzbăteau de sus le dădură de înţeles 
că urmau să ajungă foarte curând la mal. 

— Hai să mergem sus, să vedem Queenborough, 
spuse Jo. 

Nu prea aveau ce vedea. Erau amaraţi de un 
ponton de ciment din albia fluviului şi n-aveau cum 
să ajungă pe mal. Carole stătea pe punte, cu ochii 
pierduţi în zare. Dora şi Jo se duseră lângă ea, căci 
de data asta nu trebuiau să ţină nici un tranchet. 

— Nici un magazin, spuse Carole. 

— Nu, încuviinţă Jo, care dorise să se aprovi- 
zioneze cu apă şi alte produse aprobate de Carole. 

— Terapia prin cumpărături va trebui să aştepte 
până ajungem în Olanda, zise Marcus, care ieși 
tocmai atunci de la timonă. 

— Personal, nu consider cumpărăturile o formă 
de terapie, spuse Jo, încă supărată pe el. 

— Marky, scumpule, voiam să-mi iau nişte cioco- 
lată, i se adresă Carole pe un ton care se deosebea 
doar vag de un smiorcăit. 

— Doar nu mănânci ciocolată, se poate, Carole? 
întrebă Jo surprinsă. 

— Ciocolata conţine antioxidanți, cu condiţia să 
fie densă în cacao, explică tânăra cu amabilitate. 

— Aha, făcu Jo, care ştia deja, şi cobori sub punte. 

Dora era cât pe ce s-o urmeze, când Carole spuse: 

— Ce-a apucat-o? 

— Probabil că i se trage de la faptul că s-a trezit 
cu noaptea-n cap şi a trebuit să hrănească tot felul 
de oameni, fiecare cu mofturile lui, răspunse Dora 
şi coborî după Jo în bucătărie. 

— Păpușşa aia Barbie ambulantă mă scoate din 
pepeni, zise Dora. 

— Descarcă-te un pic şi o să te simţi mai bine, 
zise Jo râzând, simțindu-se şi ea mai uşurată. Pe 
mine afurisitul de Marcus mă vâră-n boală, îmi vine 
să-l... iau la rost. 

— Jo, sper din suflet că nu ţi-a venit să zici ceva 
murdar, spuse Dora. Ce-ar zice doamnele din cercul 
de grădinărit? 

— Mi-ar da dreptate, ca între femei. Acum, cum 
ar fi spus maică-mea, „o să mă hodinesc un pic“. 

Peste vreo două ore, când se trezi Jo, descoperi 
că Tom și Dora puseseră la punct cina. Pe masă 
aşteptau morcovii la tigaie şi aveau până și salată. 

— Du-te pe punte să bei ceva. Li găsești pe Marcus 
și Ed. 

«Jo nu prea avea chef să stea cu Marcus, mai ales 
că ştia că o să fie și Carole de faţă, însă nu voia nici 
să stea în bucătărie mai mult decât era necesar. Işi 
epuizese în maratonul culinar dinaintea călătoriei 
tot entuziasmul de moment. 

Făcuse un duş rapid după somn, se machiase și 
se îmbrăcase într-o cămașă lungă și albă, care probabil 
că o făcea să pară cât casa, dar era comodă şi aeri- 
sită — numai bună, credea ea, pentru stat pe punte 
la un pahar de vin alb. Aşa că, verificându-și machia- 
jul, li se alătură celorlalţi. 

Orice temeri ar fi avut în legătură cu faptul că 
trebuia să facă conversaţie cu Carole, pentru care 
avea sentimente contradictorii, şi cu Marcus, care 
încă o irita, şi cu Ed, pe care îl iubea din multe 
motive, acestea se risipiră de cum se alătură grupului. 
Marcus vorbea despre treburile lor. 

— Vor sta doi oameni de cart tot timpul. Ar 
trebui să ajungem pe lumină, însă dacă nu se întâmplă 
așa, din cine ştie ce motiv, regula rămâne valabilă. 
Patru ore de cart, patru ore liber şi, alternativ, o oră 
la timonă. 

— Eu nu tre' să mă ocup de lucruri din astea, 
nu ? întrebă Carole. 

— Toţi avem de tras ca mateloţi, scumpa, zise 
Ed vesel. 

JO, care avusese de gând să ceară o scutire, în 
calitate de bucătăreasă oficială, își ţinu gura. 

— N-are rost să ne-nghesuim în timonerie, spuse 
Marcus. Tom pare un flăcău vrednic. Mă descurc cu 
Tom. Poţi să alegi între Dora, Joanna şi Carole. 

— În ce poziţie delicată mă pui, căpitane. O aleg 
pe tânăra Dora. Jo şi-aşa muncește prea mult, mâncă- 
rurile ei sunt de-a dreptul regești. 

— Dar eu? întrebă Carole, evident simțindu-se 
lăsată pe dinafară. 

— Tu n-ai decât să-ţi vezi de ocupaţia favorită, 
scumpo, cultivarea aspectului decorativ, zise Marcus, 
cu o notă de sarcasm pe care Jo o observă. 

O privi pe Carole, întrebându-se de ce nu-l pocneșşte 
pe Marcus sau măcar să se uite urât la el. Însă 
Carole doar zâmbi proşteşte. Chiar era la fel de 
naivă cum părea. 

— Vrei să-ţi mai aduc o bere? îl întrebă ea. 

— Dacă tot te oferi, da, şi cred că și Ed mai vrea 
una, spuse Marcus. 

Carole se ridică şi se întinse, scoțând la iveală un 
stomac pe care puteai să calci cearșafuri, dacă n-ar 
fi fost inelul din buric. Merse în capul scărilor și le 
strigă lui Tom și Dore: 

— Ne măi aduceţi şi nouă vreo două beri, vă 
rugăm ? 

— Cred că nu tocmai asta se înţelege când te 
oferi să-i aduci cuiva ceva de băut, spuse Jo, pe un 
ton cât mai lejer, deşi nu era deloc într-o pasă lejeră. 

— Bănuiesc că oricum au chef să ia o gură de 
aer, spuse Carole. Eu, una, sigur aş avea dac-ar trebui 
să gătesc. 

— O să organizăm un program de gătit prin 
rotaţie mai încolo, zise Jo, aşa că o să afli cum e. 

Jo nu manifestase niciodată înclinații de muiere 
rea de gură, însă nu se putea abţine. Carole avea un 
asemenea efect asupra ei. 

Tom apăru în capul scărilor, cu câteva cutii de 
bere şi o sticlă de vin în mâini. 

— Vrem să mâncăm aici, sus, la aer? Sau jos, la 
masă ? E destul de cald jos. 

— Cum preferi, Joanna? o întrebă Marcus, făcând-o 
să tresară. 

Fusese supărată pe el, considerându-l arogant şi 
autoritar, iar acum, poftim, se purta grijuliu. 

— Ar fi cam greu să cărăm totul aici, sus, nu? 

— Nu şi dacă fiecare se serveşte cu ce vrea şi-şi 
aduce mâncarea sus, spuse Tom. Aş putea să aduc 
nişte perne de canapea. 

— Sună minunat! exclamă Carole. Eu vreau doar 
legume sau salată, orice, numai să n-aibă faţă. 

— Planul e să ne servim singuri, zise Jo blând, 
sperând să nu pară că-i vorbeşte de sus. Dacă o să 
stai aici cu noi, trebuie să fim cot la cot. 

Carole și Jo se uitară la Marcus, fiecare căutând 
sprijin pentru cauza proprie. Amândouă rămaseră 
dezamăgite. Marcus stătea la proră cu Ed, privind 
semnalele de navigaţie. Jo îşi dorea să-și ţină prie- 
tena mai din scurt, pentru binele tuturor. 


Dora se trezi auzindu-l pe Ed intrând în baie. 
Era a doua zi dimineaţa şi, cum Marcus ţinuse ca 
toată lumea să se culce destul de devreme şi să nu 
bea prea mult, se simţea adormită, dar nu chiar în 
ultimul hal. Stătu în capul oaselor pe pat şi privi pe 
geam. Incă o zi perfectă, până şi bancurile de mâl 
aveau o nuanţă romantică de roz în lumina răsări- 
tului. Hotăriî să-i ducă lui Jo o cană de ceai la pat, 
sperând să fie tot acolo, nu trează şi robotind. 

Cu o seară în urmă jucaseră Monopoly, pe care 
Jo îl adusese special, „în caz că lumea e varză la 
capitolul distracţie“. 

Marcus n-a jucat. S-a retras în cabină cu hărţile 
Și, se presupune, o carte bună, însă restul au jucat. 
A fost distractiv. Mă rog, Dora îşi spuse insistent că 
fusese distractiv, însă își dădea seama că ea se purtase 
cam morocănos. Oare pentru că Tom se arătase atât 
de serviabil cu Carole, ajutând-o să câştige, sau 
pentru că la rândul ei tânăra se fâstâcise şi chicotise 
la atenţiile lui? 

Işi alungă totul din minte. Dacă lui Tom îi plăceau 
femeile hlizite și acaparatoare, atunci mai voia ea 
să aibă de-a face cu el? Când își trase blugii pe ea, 
îşi spuse ferm că erau doar amici, așa că n-o privea 
cu cine alegea el să flirteze. 

Jo se arătă recunoscătoare pentru ceai. 

— M-am trezit foarte devreme ieri ; acuma mă 
simt de parc-aș avea picioarele de plumb. 

— Păi, încă nu-i nevoie să te trezeşti. Mă ocup 
eu de micul dejun al băieţilor. 

— Eu zic să le dai doar pâine prăjită şi cereale. 
Pot să mănânce niște sendvișuri cu şuncă drept 
gustare. Jo se lăsă la loc pe pernă. Ar fi trebuit 
să-mi treacă prin cap să iau lapte de soia. O mulţime 
de oameni sunt alergici la lactate. 

— Da, numai că de obicei îţi spun din timp. Nu 
apar ca o floare şi pretind mâncăruri speciale. 

— Biata Carole, spuse Jo bându-şi ceaiul cu ochii 
închişi. Nu trebuie să ne purtăm groaznic cu ea. 

— De ce nu? făcu Dora şi.o zbughi spre baie, 
auzindu-l pe Ed că iese. 

Toată lumea era mai tăcută în acea zi. Entuzias- 
mul plecării pălise şi poate că se simțeau un pic des- 
cumpăniţi de perspectiva traversării Mării Nordului. 
Marcus le-a ţinut o lecţie despre măsuri de siguranţă, 
vorbind despre veste de salvare, ce trebuiau să facă 
dacă pica cineva peste bord, cum se lasă la apă 
barca de salvare — ceea ce, din fericire, Tom deja 
știa — şi despre cât de important era ca totul să fie 
bine legat în bucătărie. Dora și Jo își mărturisiră 
neliniştile în timp ce pregăteau masa, după ce discu- 
taseră cum să lege roşiile cu elastice înainte să le taie. 
Nu voiau să-și verse îngrijorările pe capul altcuiva. 

— La urma urmei, dacă pe Carole n-o deran- 
jează, n-are rost să-i vârâm idei în cap, spuse Jo. 

— Da, ignoranţa e o binecuvântare, spuse Dora, 
sau așa pare în cazul ei. 

— Nu cred că e chiar atât de fericită cum pare, 
zise Jo. i 

— Nu? Il are pe Marcus, pe care-l adoră, nu 
trebuie să miște un deget, arată ca un supermodel, 
ce-şi mai poate dori o fată? 

— Un pic de împlinire, poate, zise Jo. Deşi, mai 
devreme, când am zis că n-ar fi fericită, nu credeam 

de fapt. Probabil că îmi imaginez doar. Nu mă lua 
în seamă. Mie nu mi-ar plăcea să fiu cu Marcus. 

— Serios ? Mi se pare foarte atrăgător, la vârsta lui. 

— Ei, da, e atrăgător ; numai că nu mi-ar plăcea 
să fiu prietena lui. 

Ce-ar fi vrut Jo să fie de fapt îşi tăinuia chiar şi 
sieşi, adâncindu-se în treburile casnice ca să nu se 
gândească. Cum de o femeie de vârsta ei, care zbura 
iute ca glonţul spre menopauză, putea avea senti- 
mente atât de nepotrivite pentru un bărbat pe care 
nici măcar nu era sigură că-l place? Oricât de atră- 
gătoare ar fi fost cauza, trebuie să fi existat vreun 
motiv de natură chimică. Atunci când avea să fie 
din nou pe uscat, o să se ducă la un medic ca să facă 
rost de un tratatment. Oftă. Marcus nu-i fusese întot- 
deauna antipatic. Când o scosese la plimbare şi o con- 
vinsese să nu-i mai fie teamă, îl plăcuse foarte mult. 


— Ei, n-o să mai vedem uscatul ceva timp. 

Dora îi adusese lui Ed cana de ceai de fiecare 
oră. Era vreo două după-masa. 

— Acuma tre' să avem grijă să nu intrăm în 
bancul de nisip Goodwin şi în toate navele comerciale, 
că după aia o să fie floare la ureche. 

— Bancul Goodwin nu e foarte periculos ? îl întrebă 
Dora. Cred c-am auzit de el. 

— E-n regulă, dacă stai cu ochii-n patru. Nu e 
ceață, nu bate vântul şi avem un echipaj bun. N-are 
ce să se întâmple. Noroc! 

Și goli dintr-o înghiţitură jumătate de cană. 

Peste vreo oră Jo hotărî să-și privească deschis 
sentimentele contradictorii față de căpitan şi să stea 
în timonerie cu Marcus și Ed. Tom stătuse la cârmă 
o oră şi se dusese să o găsească pe Dora. Carole era 
lungită pe punte, purtând ceva mai gros decât bikini, 
acum că erau pe mare şi nu mai era atât de cald, 
iar «Jo se plictisea. Işi dădu seama că nu se simţise 
rău, că nu-i fusese deloc frică şi recunoscuse cu greu 
că totul se datora abilității lui Marcus de a-i calma 


278 


nervii. Era o idee bună să afle unde erau, pe unde 
o luau şi să încerce să se poarte normal în prezenţa 
lui Marcus — lucru care i se părea deranjant de 
dificil. 

— E un pic cam prea multă lume pe-aici, zise Ed 
când veni Jo. 

— Mă duc, voiam doar să văd unde suntem pe 
hartă, zise Jo pe un ton de scuză, bucuroasă de fapt 
că avea motiv să plece. 

— Nu, e în regulă. Uită-te la hartă, eu o să mă 
întind un pic, acum că am trecut de şirurile flotei 
comerciale. Vasul ăla cisternă dinspre port e departe 
de noi acum. 

— Du-te şi trage un pui de somn! Peste vreo 
două ore ești de cart, zise Marcus. 

Jo îşi aminti în ce hal era peak-ul înainte să-l 
debaraseze Tom și Dora și simți un val de mândrie 
și recunoștință față de amândoi. 

— Să iau nişte căni cu mine Jos... 

Dintr-odată barja se afundă mult spre dreapta şi 
Ed se izbi de uşă, care se deschise sub impactul 
greutăţii lui. Apoi Jo îl văzu pe Ed dând din mâini 
în aer ca să se agaţe de ceva, după care dispăru. 

— Dumnezeule mare! exclamă Jo. 

— Om peste bord, strigă Marcus trăgând de maneta 
de control, apoi veni în fugă pe lângă Jo, luă colacul 
de salvare din suport şi-l aruncă peste margine. 
Acuma vreau să te uiţi la colacul ăla și să nu-l scapi 
din ochi, îi ordonă el. O să înclin barja ca să ne 
întoarcem după el şi să-l tragem la bord. Să nu-l 
scapi din ochi! 

— Il văd! Geaca îl menţine un pic la suprafață. 

— Bun. Acuma cheam-o pe Carole şi spune-i să-l 
aducă pe Tom. 

Acum că trecuse șocul iniţial, începu să-şi amin- 
tească lecţia pe care i se părea că le-o ținuse Marcus 
cu o groază de timp în urmă. li dădură lacrimile de 
cât își forţa ochii să se uite la colac; o chemă pe 
Carole fără să se uite la ea. 

— Carole! Du-te după Tom. A căzut Ed în apă. 

— Ce? făcu Dora scoțându-şi casca. 

— A căzut Ed în apă! Jo îşi simţea gura uscată 
de la ţipat. Du-te după Tom! 

Din fericire, acesta apăru dinspre peak, însoţit 
apoi de Dora. Veni în fugă la Jo. 

— Ce e? Am auzit cum încetineşte motorul. Futu-i! 
exclamă când văzu colacul de salvare şi pe Ed lângă el. 

— Ed a picat în mare, îi explică Jo Dorei. 

Marcus era foarte calm. 

— Întorc barja astfel încât să-l putem scoate. 
Vreau ca voi doi să vă pregătiţi să lăsați barca de 
salvare la apă şi s-o legaţi bine la capete ca s-avem 
un fel de platformă pe care să-l urcăm. Îl săltăm pe 
barjă de acolo. Aţi înţeles? 

— Aha. Am participat la un exercițiu de salvare la 
cursurile de marină, zise Tom. 

Marcus băgă motorul în viteză şi trase de timonă 
cu mișcări largi. Barja coti lent. Jo nu-și desprindea 
ochii de colac şi de Ed, dincolo de margine. In timp 
ce barja se deplasa, Ed părea să se miște odată cu ea, 
deși Jo își dădea seama că se afla cam în acelaşi loc. 

— Slavă Domnului că nu bate vântul. 

Apoi Marcus roti de timonă în cealaltă parte. 
Oare de ce făcea asta? se întrebă ea, știind că nu 
era cazul. El îi răspunse oricum la întrebare. 

— Dacă o țineam în aceeași direcţie, ne-am fi 
izbit de valuri ; așa ne apropiem de-a dreptul de el. 

Acum colacul și Ed păreau chiar în faţă şi, pentru 
a nu-i scăpa din ochi, Jo fugi la proră şi-l arătă cu 
mâna. Vai, Doamne, să nu-l calci, mormăi ea pentru 
sine. 

— Lăsaţi barca la apă, Tom, Dora. Vedeţi să fie 
frânghiile bine strânse, să nu se poată deplasa barca, 
le strigă Marcus. 

Când Jo îşi dădu seama că Marcus vedea colacul 
și pe Ed, se duse înapoi să-i ajute pe Tom şi Dora. 

— Carole! o strigă Marcus. Vreau să iei bandula 
de la ușa peak-ului, s-o arunci cât poţi de aproape 
de Ed şi apoi s-o legi bine când a prins-o. Ai înțeles? 

Jo se uită la Carole şi-şi dădu seama că nu înțelegea. 
Se duse să ia ea bandula şi i-o dădu lui Tom. 

— Nu pot s-o arunc! îi zise ea, cu vocea pierită 
de neliniște. 

— Dă la mine, spuse Tom, pe un ton remarcabil 
de calm. Aşa, hai c-a prins-o. Acum leag-o de pana aia, 
îi arătă el. Dă-o pe-acolo şi fă un laţ în formă de opt. 

Jo îl ascultă și apoi se uită cum Tom și Dora încearcă 
să-l salte pe Ed la bord. Dora se lăsă peste parapet 
către el și apa năvăli în barcă, mai s-o răstoarne. 

— Menţine-ţi cât mai mult greutatea în interior, 
strigă Tom cu vocea întretăiată. 

Marcus aduse o parâmă mai groasă. 

— Tom, poţi să o petreci în jurul braţelor lui Ed 
și să-i faci un nod de scaun? Așa putem să tragem 
de-o singură sfoară. 

Ca prin minune, Tom ştia cum se face un nod de 
scaun şi toți îl priviră cum se lungeşte pe barca 
inundată de apă ca să petreacă parâma pe după 
braţele lui Ed. Până la urmă, reuși s-o lege, şi Marcus 
trase. Tom şi Dora îl apucară pe Ed de unde reușiră 
și îl săltară într-un final în barcă. 

— Să-l fi văzut pe ultimu” tip care a făcut faza 
asta, îi spuse Tom. 

— Poate ar fi cazu' să dăm liber la pileală, căpitane, 
zise Ed gâfâind. Din motive medicale. 


Capitolul, 19 


Jo intră imediat în rolul de mamă. 

— Un duş fierbinte, fără spălat la chiuvetă. Tom, 
adu-i haine uscate. Pun de ceai sau preferi niște 
supă, Ed? Am nişte praz şi cartofi la congelator. 

— Nu-i nevoie de toată agitația asta, zise Ed, 
scuturând din cap ca un dulău. O să mă schimb 
doar şi-mi văd de treabă. 

— Poţi să bei un deget de rom după ce faci ce 
spune Jo, zise Marcus ferm. Apoi te duci să tragi un 
somn de două ore. 

Toată lumea, în afară de Marcus și Carole, se 
strânse în jurul lui Ed când ieși de la duș, încălzit 
şi uscat, ca să-şi bea supa. 

— Cârligul de la ușa aia e slăbit, zise el. Când 
valurile de la vasul-cisternă ne-au izbit, mi-am pier- 
dut echilibrul o clipă. După aia, pleosc! 

— Slavă Domnului că Marcus a ştiut ce să facă, 
spuse Dora. A fost un erou! 

— Și-a făcut doar datoria, fată dragă, zise Ed, 
iar Jo îl aprobă în tăcere, însă cred că mi-a salvat viaţa. 

— Foarte eroic, mormăi Jo, întingând untul pe 
una din chiflele ei de casă, ca să i-o dea lui Ed. 

Baia în mare îi stimulase evident apetitul. 

— Am fost la un curs de navigaţie la sfârşitul 
colegiului, spuse Tom. Trebuia să învăţăm tehnici 
de salvare a oamenilor căzuţi peste bord. Al dracu' 
de dificil! Te-a apucat groaza, Ed? 

— Ei, m-au ajutat câteva chestii: e vară, aşa că, 
deși apa e foarte rece, nu e ca iarna ; e lumină, plus 

că am trecut de vasele comerciale. Luă o înghiţitură 
uriaşă de supă, golind cana. Cre c-am fost un picuţ 
neatent pentru că trecuserăm de ce era mai greu. 

— Ti-am pregătit o sticlă cu apă caldă, zise Jo. 
Când îţi termini romul, du-te neapărat să dormi. 
Aşa a ordonat căpitanul. 

— Mă duc până sus să văd dacă Marcus vrea să 
stau la timonă, zise Tom. 

— Bună idee, flăcău. Și lui o să-i priască o pauză, 
aş zice. 

Dora plecă cu Tom. Când îl privise cum îl salvase 
pe Ed, începuse să-l vadă într-o lumină un pic altfel. 
Știuse că e foarte capabil, că se pricepea la vase, 
însă acum observase şi cât de curajos era. Simţea că 
plesnește de mândrie. 

— Vrei să trec eu la cârmă? îl întrebă Tom pe 
Marcus aproape timid. 

Văzând cum se comportau cei doi, Dora își dădu 
seama că totul se schimbase, nu doar cum îl vedea 
ea pe Tom, ci și perspectiva lui Tom asupra lui 
Marcus. Avansase din gradul de „om cu slujba ideală“ 
la un soi de divinitate. 

— Ar fi drăguţ din partea ta. O să mă întind 
niţel. Vezi unde suntem pe hartă ? Dora o să te ajute 
să reperezi geamandurile şi avem şi un sistem de 
navigaţie prin satelit. 

— Nu cred că Ed vede cu ochi buni navigația 
prin satelit, zise Tom. 

Deși Marcus se retrăsese de la timonă, încă nu 
dispăruse în cabină. Il bufni râsul. 

— Lochul, plumbul şi ochii-n patru!, asta preferă 
el, zise Marcus, şi are dreptate. Când tot echipa- 
mentul tău sofisticat dă rateuri, trebuie să te bizui 
pe ochi. 


1. În orig., Log, lead and lookout, unde log poate avea 
sensul de jurnal de bord, trunchi de copac sau loch — 
instrument de navigaţie (n. t.). 

— Îmi pare rău, dar nu înțeleg, zise Dora. 

— Explică-i tu, îi spuse Marcus lui Tom. Eu sunt 
sub punte. Nu ezita să mă chemi. Picotesc doar un 
pic. 

Când rămaseră singuri, se lăsă tăcerea. Dora voia 
să-l laude pe Tom pentru ce făcuse în acțiunea de 
salvare, dar nu-i veneau cuvintele potrivite. Tocmai 
se hotărâse să se exprime cât mai simplu, când 
apăru Carole. 

— Ce agitaţie! Ai fost grozav, Tom! 

Dora simţi ceva ce aducea a gelozie, nu pentru că 
fata rostise genul de cuvinte pe care le alesese şi ea. 

— Eu doar mi-am făcut datoria, doamnă, zise 
Tom, imitând tonul unui polițist american din filme. 

Carole râse și-l înghionti jucăuş în umăr. 

Dora se strâmbă. Cum de Carole, care de-abia 
dacă îl cunoştea pe Tom, reuşea să-i zică ce simţea 
și se purta atât de lejer cu el? Dar și ea se purtase 
lejer cu el când jucau table în magazie, înainte să 
audă cum se schimbă tonalitatea motorului. 

Hotărând să n-o lase pe Carole să preia controlul 
conversaţiei, zise pe un ton mai silit decât inten- 
ționase 

— Care-i treaba cu jurnalul și plumbul? 

— Ăă, nu mi-e cunoscută expresia... 

— Dacă aveţi de gând să vorbiţi despre navi- 
gaţie, eu mă car, zise Carole. Vrei un ceai, Tom? 

Dora era sigură că era prima dată când Carole se 
oferea să facă ceva pentru altcineva în afară de Marcus. 

— Şi mie mi-ar plăcea să beau niște ceai, zise ea 
repede, hotărâtă s-o pună pe Carole la treabă. 

— Of, Doamne, n-aveam de gând să fac ceai 
pentru toată lumea! 

— Hai, fii cuminte, zise Tom. 

Carole își sumeţți năsucul cu un gest fermecător 
și coborî sub punte. 

Dora îşi mușcă limba ca să nu-i zică vreo două 
de dulce, deşi deocamdată nu-i venea în minte nimic 
care să nu fie de dulce. 

— Deci, chestia cu Jurnalul? reuşi ea să întrebe 
într-un final. 

— A, da. Păi, presupunând că nu se referă la 
jurnalul de navigaţie, în care scriu tot ce se întâmplă... 

— De exemplu, dacă pică cineva în apă. 

— Exact, numai că ar fi ceva gen „om peste bord — 
schimbat cursul la tribord“, plus o explicaţie a mane- 
vrei lui Marcus ca să-l scoată pe Ed. 

— Deci nu e o carte prea captivantă? 

Tom îi acceptă micile ironii și Dora se simți uşurată 
că începeau din nou să se poarte cu vechea lejeritate. 

— Inveţi să citeşti printre rânduri. Jurnalele de 
bord pot fi palpitante. 

— Bun, şi care ar fi celălalt sens al cuvântului? 
În afară de partea componentă a copacului, adică. 

— Evident, la origine făcea parte dintr-un copac — 
pe vremuri îl legau de pupă -— ei, nu contează. In 
termenii lui Ed, înseamnă un fel de roată cu care se 
calcula câte leghe sau mile nautice ai străbătut. 

— Nu stânjeni? 

— Nu, ăia se foloseau pentru adâncime, iar acum 
se calculează în metri. La asta se referă partea cu 
plumbul. Pe vremuri legau o bucată de plumb de o 
sfoară lungă, cu lungimea marcată în stânjeni. Uneori 
o ungeau cu seu ca să se imprime nisipul sau argila 
sau ce-o fi fost, şi aşa își dădeau seama ce era pe 
fundul mării. Astfel, dacă voiau să ancoreze, ştiau 
dacă o să ţină sau nu. 

Dora se simţea surprinzător de interesată de 
subiect. Tom chiar se pricepea. 

— Deci așa îţi dai seama cât de adâncă e apa. La 
ce ajută asta? 

— Adâncimea cea mai mică e marcată pe hartă, 
așa vei şti că, în orice stadiu al fluxului, apa e 
întotdeauna mai mare de-atât. Partea cu ochii-n 
patru nu are nevoie de explicații. 

— Deci tâlcul ar fi că ai nevoie de metode demodate 
ca să-ţi verifici maşinile ultimul răcnet. Nu mi-am 
dat seama că navigația acordă atât de puţină impor- 
tanţă tehnologiei. 

Tom râse. 

— Sunt necesare o groază de calcule pe care, din 
fericire, nu trebuie să le fac eu. Ei, a venit Carole 
cu ceaiul. li zâmbi cald și ea îi întoarse zâmbetul. 
Ce repede te-ai mișcat. 

— A, deja îl făcuse Jo. Eu doar l-am adus sus. 
Poftim. 

Li întinse Dorei o cană, vărsându-i un pic de ceai 
pe mână. Din fericire, nu era tocmai opărit. 

— Marcus s-a dus să tragă un pui de somn? 
întrebă ea, aşezând cu atenţie cana lui Tom. Mă 
gândesc să mă strecor şi eu lângă el. 

Carole chicoti, iar Tom și Dora făcură schimb de 
priviri jenate când fata plecă sub punte. 

Se întoarse peste câteva minute. 

— Nu vrea să fie deranjat, spuse ea dându-și 
importanță. Mă duc să-mi iau nişte apă. 

Dorei i se părea tensionată și se întrebă dacă 
avuseseră timp să se certe în cele câteva minute cât 
stătuse în cabină cu Marcus. 

— Scuze că fac nazuri, zise Tom, care nu simțea 
deloc tensiunea, dar ceaiul ăsta e rece ca gheaţa. Nu 
vrei să-mi faci altă cană? 

Carole zâmbi cuceritor. 

— Orice pentru tine, Tom, dacă mă prind cum se 
face. 

— Pe aragaz, îşi pierdu Dora răbdarea. E chiar 
simplu. 

Jo încă făcea curăţenie când Carole i se alătură 
în bucătărie. 

— Trebuie să mai fac nişte ceai pentru Tom, zise 
ea. Cel puţin așa vrea, adăugă ea mormăit, atât de 
încet, că Jo putu s-o ignore. 

— A, bine. Vrei să-l fac eu? 

— Nu sunt proastă, să ştii. Pot să fierb nişte apă. 

— Nu, doar că eu sunt mai aproape. Jo simţea 
că o durea ceva, dincolo de afirmaţia cumva belige- 
rantă. Bineînţeles că eşti o tânără foarte capabilă, 
Carole. 

Jo n-avea de unde să știe asta, însă tânăra ţinea 
în ordine viaţa lui Marcus de ceva timp. Trebuia să 
fie capabilă, altfel Marcus n-ar fi suportat-o. 

Carole umplu ibricul și îl trânti pe aragaz, vărsând 
apă pe ochiuri, aşa că atunci când a încercat să aprindă 
gazul, acesta scoase doar un bolborosit şi refuză să 
coopereze. 

— E vreo problemă? întrebă Jo blând. 

— Ce nu eo problemă?! Mai bine nu veneam în 
călătoria asta oribilă. Toată lumea mă urăște. Marcus 
e nesuferit. Aș vrea să pot să mă duc acasă! 

— Păi, o să poţi, destul de curând. Nu te necăji, 
Carole. Nu te urăşte nimeni. 

— Cred că Marcus mă urăște. 

— Sunt sigură că nu te urăşte. 

Jo răspundea automat, însă ştia că ceva o făcuse 
pe Carole să se simtă așa şi era vina lui Marcus. Nu 
fusese corect s-o aducă pe Carole în călătorie, ştiind 
probabil cum o să se simtă, şi apoi să se poarte urât 
cu ea. Jo observase că Marcus era cam indiferent cu 
ea şi că nu aveau o relație tocmai pasională, cel 
puţin nu în public, însă spera că o să reziste până 
la sfârşitul călătoriei. Nu era în fișa postului ei să 
fie mama răniților. 

— Crezi că e prea bătrân pentru mine? 

Intrebarea lui Carole părea mai degrabă o rugăminte. 

Jo răsuflă pentru a-şi acorda un răgaz de gândire. 

— Păi, e o chestiune foarte personală, desigur. 

— Dar aşa crezi? 

— Carole, scumpo, n-are de-a face cu mine. 

— Știu! Vreau să-ți aud părerea, atâta tot. Dora 
așa crede. 

— A zis ea asta? 

Nu părea în firea Dorei să se exprime atât de 
tranșant. Karen, pe de altă parte, ar fi zis de-a 
dreptul ce gândeşte. 

— Nu tocmai. A zis că-şi iubeşte tatăl foarte 
mult, dar n-ar putea să fie cu cineva aproape de 
vârsta lui. Cât de bătrân e tatăl Dorei? 

— Habar n-am! Însă îmi închipui că e ceva mai 
bătrân decât Marcus. Jo înghiţi în gol, făcând nişte 
calcule în cap şi ajungând la o concluzie contra- 
dictorie. Tu ce crezi, e prea bătrân pentru tine? 

— Poate. Adică e foarte sexy, însă uneori are 
nişte toane îngrozitoare. 

— ȘI tinerii pot avea toane, să ştii, însă recunosc 
că au tendinţa de a fi ceva mai toleranți. 

Jo nu voia să se gândească chiar atunci la cât de 
sexy era Marcus. 

— Tom e tare de treabă. 

— Da. i 

Jo chiar nu știa ce să mai spună. In mintea ei, 
Tom era legat de Dora. Insă Dora susținea sus şi 
tare că erau doar amici. 

— Cred că mă place. 

— Sunt sigură, spuse Jo muşcându-și buza, însă 
chiar nu cred că ar trebui să flirtezi cu Tom în 
călătoria asta. Ar fi groaznic să se certe cu Marcus. 

— Dar s-ar putea ca Marcus să fie gelos şi să mă 
dorească din nou. 

— Cu bărbaţii nu se ştie niciodată, zise Jo cu 
convingere. Uite ce s-a ales de mine! 

— Ce s-a ales de tine? 

— Mă rog, pe de altă parte, îmi încnipui că nu 
e nimic ieşit din comun. Soţul meu m-a părăsit 
pentru o femeie mult mai tânără. 

— A. 

Carole chiar nu părea deloc surprinsă. 

— Care e însărcinată, la ora actuală. 

Informaţia îi produse o reacție ceva mai animată. 

— Ah, ce drăguţ. 

— Presupun, răspunse Jo înăbuşindu-şi o răbuf- 
nire de gelozie. Pentru ea. Carole, tu îţi doreşti copii? 

— A, da. Mi-ar plăcea la nebunie un copil. 

— Atunci lasă-l pe Marcus — e mult prea bătrân 
ca să fie tată. 

Vorbise fără să se gândească, însă ideea că Marcus 
ar fi tolerat un bebeluș dependent de atenţia lui cu 

răbdarea pe care o cer copiii era prea improbabilă 
pentru a fi luată în serios. 

— În ziua de azi devin taţi o groază de bărbaţi 
destul de bătrâni, zise Carole un pic bosumflată. 

— Știu, însă dacă aşa ceva e posibil din punct de 
vedere biologic, nu înseamnă şi că e de dorit. Cred 
că dacă Marcus voia o familie, și-ar fi întemeiat-o 
până acum. 

— Hm, făcu fata gândindu-se. Cred că s-ar putea 
să ai dreptate. Poate o s-o rup cu el. 

Și se urni din loc, de parcă voia să-şi pună vorbele 
în aplicare chiar atunci. 

Jo întinse mâna şi era gata s-o oprească la modul 
fizic, dacă ar fi părut necesar. 

— Numai n-o face până nu se termină călătoria 
asta, te rog! Nu vrem să provocăm asemenea sufe- 
rințe. 

— N-o să sufăr. Nu mi-e greu să dau papucii 
cuiva. Am mai făcut-o de o groază de ori. 

— Dar Marcus ar suferi! Gândeşte-te numai, îl 
părăseşte iubita de fiţe în faţa atâtor oameni. Ar fi 
groaznic! 

— Păi, așa-i trebuie, dacă se poartă oribil. 

— Chiar s-a purtat oribil? Nu văd când a avut 
timp de-aşa ceva. 

Jo o conduse pe Carole la masă și o împinse binişor 
pe un scaun. Tom n-avea decât să aştepte ceaiul. 

— Adineauri. A fost o scârbă! 

— Toată lumea are impresia că a fost un erou. 

Jo ezita între antipatia pe care o simţea faţă de 
Marcus, pentru că aşa părea cel mai sigur, şi dorinţa 
de a-l apăra şi a-i convinge iubita să nu-l părăsească. 

— Păi, cu mine nu s-a purtat eroic! Voiam să ne 
giugiulim un pic cât se odihnea după-masă şi mi-a 
zis să nu-l deranjez! 

— Probabil că se simte foarte obosit. A stat de cart 
cam toată ziua, n-a avut decât câte o oră liberă când 
și când. Are nevoie să se odihnească un pic, Carole. 

E bătrân, ar fi putut să adauge, dar n-a făcut-o. 

— Putea să se odihnească cu mine! Noaptea nu 
pare să aibă vreo problemă, sforăie de mama focului ! 
— Bărbaţii mai bătrâni au tendinţa să sforăie 
mai mult. Nu știu cum se face, zise Jo gânditoare. 
— Păi, e dezpustător. Sunt sigură că Tom nu sforăie. 

— Tre să-l întrebi pe Ed, spuse Jo, a cărei gură 
cerea imperios voie să zâmbească. Numai nu acuma! 

— Mă crezi ridicolă ? 

— Un pic. Cred că ar trebui să aștepți niţel, 
până când tu şi Marcus ajungeţi acasă. Sunt sigură 
că magia o să revină în relația voastră. 

Surprinzându-se rostind această platitudine, prin 
minte îi trecu o clipă gândul că într-adevăr ar putea 
să-și găsească o slujbă ca mamă a răniților, dând 
sfaturi despre viaţa amoroasă a oamenilor. 

— Nu cred să fi existat vreodată cine știe ce 
magie. Cred că mă dorește pentru că sunt foarte 
tânără şi frumoasă. 

— Ceea ce nu e rău, spuse Jo, dorindu-și să se 
poată ridica mai presus de dorinţa de a fi și ea așa. 
Și s-ar fi mulţumit doar să te scoată la restaurant, 
dacă ar fi fost numai asta. 

— Și mi-a plăcut întotdeauna de el la nebunie. 
Și acuma îmi place. 

Jo nu avu replică. Un „și mie“ în acel moment nu 
ar fi ajutat cu nimic. 

— Insă poate m-aş distra mai bine cu un bărbat 
mai tânăr, zise Carole şi își lăsă bărbia în palmă, 
gândindu-se profund. 

— Ai putea să-ţi dai un răgaz să fii singură. Să 
te distrezi de una singură o vreme. 

— N-am fost niciodată singură, zise Carole, cu 
aerul că ar fi cine ştie ce realizare! 

— Eu chiar cred că ar fi bine să încerci aşa ceva. 
Nici eu nu mai fusesem singură înainte să facă băr- 
bată-meu ce-a făcut şi, cu toate că a fost absolut 
oribil, mă distrez de minune de atunci. 

Când se auzi vorbind așa, își dădu seama că era 
foarte adevărat. 

— Cred că mi-ar fi aiurea fără un tip. 

— Ar trebui să discuţi cu Dora. A fost logodită 
ani de zile... 

— Logodită ? N-a zis c-a fost logodită. 

— Nu? Atunci poate nu voia să se știe, dar nu 
contează asta. A fost cu un băiat ani de zile și acum 
e singură. Cred că se distrează mult mai bine. 

— Atunci chiar nu e cu Tom? 

Spre imensa ușurare a lui Jo, ibricul începu să 
clocotească taman atunci şi Dora își făcu apariţia. 

— Ce se-aude cu ceaiu' ăla? 

— De-abia a fiert apa, zise Carole, care nu se 
ridicase şi nici nu se apucase acum de pregătit ceaiul. 
Aşa deci, Dora, ai fost logodită, ha? 

Dora îi aruncă lui Jo o privire oripilată. 

— Îmi pare rău, Dora, zise Jo, mi-a scăpat. Îi 
spuneam doar lui Carole că ar trebui să-ncerce să 
fie un pic singură, dacă se desparte de Marcus. Te 
distrezi doar, nu? 

Dora nici nu apucă să răspundă, că fata continuă: 

— Apoi am întrebat-o dacă ești cu Tom. 

Lui Jo îi veni să arunce în Carole cu pliculeţul de 
ceai opărit. 

— Carole dragă, chiar nu cred că e bine s-o ţii 
tot așa. Nu se face să creezi scene amoroase dra- 
matice pe mare. Ed putea să moară înecat. Te rog, 
hai să nu facem nici un fel de scenă. 

— Cum adică? 

— Adică nu te despărți de Marcus, nu încerca 
să-l prinzi în mreje pe Tom, străduieşte-te doar să 
te înţelegi bine cu toată lumea. 

— Să-l prind în mreje ? Ce vrea să însemne asta ? 
întrebă Carole. 

— Ştii foarte bine ce vrea să însemne! Nervii lui 
Jo se dezlănţuiseră în sfârșit. Hai să ne purtăm ca niște 
oameni în toată firea, să ne vedem de bărbaţii noştri 
și să nu ne-apucăm să punem mâna pe ai altora! 

— Ştii ce, Jo, zise Carole gânditoare, fără să dea 
atenţie tiradei, am venit pe vasul ăsta pentru că 

aveam impresia că Marcus e interesat de una din 
femei. Și chiar nu cred că e vorba de Dora. Ii aruncă 
o privire Dorei să se asigure că nu ea e rivala ei. 
Oare tu să fii? 

Jo își dădu seama că existau două variante: să-și 
iasă din pepeni sau să izbucnească în râs. Râse. 

— Carole, dacă tu-ţi închipui că un bărbat ca 
Marcus își poate dori o femeie ca mine, cred că ar 
trebui să te cauţi de ceva cucuie. Acuma toată lumea 
să-și ia ceaiul, mă duc să trag un pui de somn. 

Apucă o cană și o şterse englezește înainte să 
spună vreuna din ele ceva care să-i smulgă un țipăt, 
fie de isterie, fie de râs. 

Dora se uită la Carole. 

— Păi, ne-a zis-o! Vrei nişte prăjitură ? Dacă nu, 
ai putea să duci oricum câteva pe punte? Sunt sigură 
că Tom ar vrea. 

— A, bine. 

Carole părea un pic uimită de atitudinea politi- 
coasă și simplă a Dorei. Și Dora era destul de sur- 
prinsă, dar decise că era o strategie bună. Aşa totul 
se menținea în limitele normalităţii, pe cât se putea. 
Jo cea blajină și rațională nu mai avea mult până-i 
sărea muștarul de tot şi ea era aproape în același 
hal. Era, de asemenea, o atitudine britanică de modă 
veche — hai să bem un ceai bun și totul o să se 
rezolve cumva. 


— Nu uita de apă, zise Dora. Sau ce-oi fi avut de 
gând să bei. 


Când balizele se înmulţiră, Tom îl chemă pe Marcus, 
care se trezi și veni în timonerie cât ai bate din 
palme. Carole şi Dora eliberară pe loc scena. 

— Hai să vedem cum stăm cu cina, bine? pro- 
puse Dora, care gătise toate mesele până acum. Ce 
grozav, când te gândești că o să mâncăm pe un chei 
olandez, nu? 

— Ar fi drăguţ să mâncăm la un restaurant, de 
fapt, spuse Carole. 

— S-ar putea să nu fie nici unul şi atunci va 
trebui să ne apucăm de gătit când toată lumea va 
fi deja flămândă și prost dispusă. Taică-meu e întot- 
deauna morocănos când îi e foame. 

Voia să adauge: „Imi închipui că Marcus e la fel“, 
însă reuși să se abţină la timp. 

Cele două coborâră în bucătărie. Dora deschise 
frigiderul să vadă dacă Jo scosese ceva de la conge- 
lator. Nu scosese. Deschise congelatorul și Carole 
privi peste umărul ei la legumele îngheţate. 

— Aș putea să fac o salată. Fac niște salate 
fantastice. Era slujba mea pe vremuri. 

— Nu știu dacă ai din ce să faci salată, spuse 
Dora aruncând o privire înăuntru. 

— Aveţi fasole verde și din astea. Nu-ţi face griji. 
Pot să fac salată din orice. Carole deschise iar frigi- 
derul. Ia uite, ţelină, ardei gras, praz, o groază de 
chestii. Nu-ţi face probleme, va ieşi ceva delicios. O 
să las baltă trofologia şi o să pun crutoane. 

— Sunt cartofi și morcovi şi altele afară, în hol, 
în capul scărilor. 

— Excelent. Marcus nu se dă în vânt după salate, 
așa că nu prea fac. O să ne distrăm! 

Dacă i-ar fi zis cineva Dorei c-o să se distreze 
gătind cu Carole, n-ar fi crezut pentru nimic în 
lume. Insă chiar s-a distrat. Carole s-a apucat să 
decojească, să toace şi să radă cu un entuziasm de 
zile mari. Bolul de lemn per:tru salată se umplea cu 
tot felul de culori, texturi și potenţiale arome. 

— Acum dressingul, spuse Carole. Jo are niște 
ulei bun de măsline? 

Dora îi întinse sticla. 

— Cred că a fost tescuit de fecioare din măslini 
ce cresc în pământ sfânt sau o chestie de-asta. 

Carole râse. Dora era uimită. 

— Chiar te-a prins gătitul, ai? zise ea. 

_ — Da, şi mă simt dintr-odată mult mai veselă. 
In ultimul timp am fost destul de deprimată, dar am 
început să iau nişte vitamine noi şi cred că de-abia 
acum își fac efectul. 

— Aha. 

— Sau poate e pentru că am decis că între mine 
şi Marcus totul s-a terminat. O să trebuiască să-mi 
găsesc o nouă locuinţă, sigur, dar o să fie bine. N-o 
să plec până nu reglez problema asta. 

— N-o să-i dai papucii decât când ajungeţi acasă, 
nu? Inchipuie-ţi numai ce tevatură o să iasă! 

— Așa zicea şi Jo, însă eu consider că, odată ce 
iei o hotărâre, trebuie s-o pui în aplicare. 

Dora își mușcă buza. Carole devenise dintr-odată 
incredibil de îndrăzneață și, cu toate că era extra- 
ordinar din multe puncte de vedere, gândul de a-l 
vedea pe Marcus mofluz — sau, mai rău, distrus — la 
masă era insuportabil. 

— Da, dar nu vrem să se amărască Marcus de 
tot. Avem nevoie de el, una la mână, și apoi, şi-așa 
ocupă o groază de spaţiu. Dacă ar fi înconjurat tot 
timpul de un nor întunecat, n-ar mai rămâne nici 
un pic de loc pentru noi. 

— Ce Dumnezeu vorbești acolo? 

— Durerea în dragoste ocupă o groază de spaţiu, 
crede-mă. Când m-am despărţit de John, după vreun 
secol, a trebuit să plec din sat. Nu era loc acolo și 
pentru mine, și pentru inima lui distrusă. 

— Mamă! făcu fata ridicându-și privirea de la 
legumele pe care le toca. 

— Și dacă te gândești ce mică e o barcă — fie şi 
una mare ca asta —, ei bine, e un coşmar. 

— Presupun că da... 

— Şi unde o să dormi? N-ai unde. 

— Nu pot să dorm în cabină cu tine? 

— Nu, zise Dora ferm. Nu mă deranjează să 
dorm cu femei în pat, dar chiar nu e un pat prea 
mare. Așa că, te rog, nu-i spune nimic lui Marcus 
până nu ajungeţi acasă! 

— Ce să nu-mi spună ? se auzi vocea lui Marcus 
și, la auzul ei, ambele femei tresăriră şi scoaseră 
țipete scurte. 

— Eu mă car! zise Dora. Lăsaţi-mă! 

O luă în sus, pe scară, cu paşi apăsaţi, ajungând 
în timonerie, unde Tom şi Jo făceau de cart. Tom 
stătea la timonă și Jo se uita în depărtare. Evident 
trăsese un pui de somn şi Dora spera că se simte 
mai calmă. 

— Ce Dumnezeu se întâmplă, Dora ? spuse Tom 
veselindu-se. A scăpat bestia din lanț? Şi dacă da, 
ai închis bine ușa după tine? Nu vrem să ajungă sus. 

— Dumnezeule mare! E mai rău decât orice bestie 
de pe lumea asta! Carole o s-o termine cu Marcus, 
cu toate c-am implorat-o să aștepte până ajung acasă. 
Problema e că a apărut Marcus. 

— Voia un ceai, explică Tom. M-am oferit să-l fac. 

— Of, Doamne, acum ce-o să fie ? zise Jo. Uneori 
nu se gândește decât la ea. 

— De fapt, ne-am simţit bine jos. A pregătit o 
salată fantastică, iar lasagna e la cuptor. 

— A, super! Ai găsit pâinea cu usturoi? E lângă 
pungile cu mazăre congelată. Jo ezită. A avut din ce 
să facă salată? Nu mai am deloc salată verde. Am 
mâncat-o pe toată. 

— Are o imaginaţie foarte bogată când vine vorba 
de salată. Ă 

— Bine așa, spuse Tom. Imi place salata. 

Jo şi Dora se uitară la el. 

— Bărbaţilor adevăraţi nu le place salata, declară 
ea cu fermitate. 

— Corect, zise Jo. 

— Prostii. Imi place ce-mi place și gata. 

Tom se apucă să fluiere printre dinţi, total neafectat 
de afirmaţiile tranşante ale femeilor, cum că pre- 
ferinţa lui pentru salate ar fi fost lipsită de bărbăție. 

— Mă rog, zise Jo după o clipă, sper să nu găsim 
salata împrăștiată pe podea, dacă lui supermacho, 
aici de faţă, îi place atât de mult. 

— Chiar îmi pare un pic rău de Marcus, de fapt, 
zise Dora chicotind. 

— Mhm, nu-i deloc plăcut să ţi se dea papucii, 
zise Jo. 

Numai Tom continuă să fluiere, neatins recent 
de vreo experiență amoroasă neplăcută, fie ea din 
perspectiva părăsitului sau a celui care părăsește. 

Marcus păru, de asemenea, destul de neafectat 
când își făcu apariţia în timonerie cu o cană în 
mână. 

— Pardon, mai voia cineva ceai? Ca un egoist ce 
sunt, mi-am făcut numai mie. 

— Eu o să aştept până amarăm şi după aia o să 
beau ceva zdravăn, zise Jo peste câteva clipe. Cred 
că am nevoie. 

— Şi eu, zise Dora. 

— Mai sunt două ore, lui Tom s-ar putea să-i 
trebuiască ceva până atunci, spuse Jo revenind la 
privitul în zare, datoria ei neoficială. 

— N-am nevoie de nimic deocamdată, mersi. 

Tom îi zâmbi Dorei şi ceva din zâmbetul lui o 
făcu să se îmbujoreze un pic. 

Spre surprinderea ei, tocmai Marcus o salvă. 

— Dacă n-ai nimic de făcut, Dora, zise el, cred 
că lui Carole i-ar prinde bine o mână de ajutor sub 
punte. Voia să știe dacă Jo are o răzătoare fină. 
Vrea să pună niște ghimbir în salată. 

— Mă duc să văd, zise Dora și cobori scara cam 
cu aceeași iuțime cu care o urcase. 

— Ei? Ce s-a întâmplat? o întrebă pe Carole 
când ateriză în salon. Ai terminat-o cu el? 

— Da! A fost foarte calm. A zis: „Dacă simţi că 
e vremea să pleci, nu se face să te rețin“. M-a pupat 
pe obraz. A fost chiar dulce. 

— Nu te deranjează că nu s-a milogit de tine să 
nu-l părăsești? 

Dora o bănuia drept genul de femeie care ar 
aprecia un pic de milogeală. 

Carole râse. 

— O, Marcus nu se milogeşte. Nu, mi-a părut 
doar bine că nu a suferit chiar așa de mult, cum 
spuneaţi tu şi Jo, ar fi fost groaznic de stânjenitor. 
O să dorm pe canapea la noapte. 

— O, bună idee! 

— Atunci hai să facem dressingul, apoi să punem 
masa, spuse Carole hotărâtă. Și crezi că am putea 
să deschidem deja vinul? 

— Absolut, spuse Dora găsind simultan o sticlă 
și tirbuşonul, deși n-o să ajungem pe uscat decât 
peste vreo două ore. Nu credeam că bei alcool. 

— O, ba da, numai că nu tot timpul. 

Apoi se deschise o ușă în capătul scării. 

— E cumva pe foc apa pentru ceai? strigă Ed de 
sus. Dacă ai fost cât p-aci să te-neci, ai nevoie deo 
cană bună de ceai. 

Capitolul 20 


Accidentul lui Ed schimbase cumva totul și femeile 
deciseră să rămână sub punte în ultimele două ore 
ale călătoriei. Fiecare avea motivul ei. Jo, sincer, era 
nervoasă şi n-avea chef să vadă vapoarele gigantice 
și din când în când câte o barjă, pe lângă care barca 
lor părea atât de măruntă. Sub punte putea să închidă 
ochii, să bea câte o gură de vin şi să se poarte de 
parcă ieșiseră doar la o plimbare cu barca. 

Dora rămase jos, pentru că nu voia să stea cu Tom. 
Accidentul lui Ed chiar o făcuse să-l privească într-o 
lumină un pic diferită ; ştiuse că e amuzant şi capa- 
bil şi întotdeauna îl respectase, însă, văzându-l atât 
de eficient, atât de priceput într-o situaţie de criză, 
își dăduse seama că merita cu prisosinţă respectul 
ei. Cumva se apropiaseră și mai mult după accident, 
însă, pentru Dora, prietenia alunecase spre ceva un 
pic mai tulburător decât camaraderia de dinainte. 

Dora şi Carole, care se ținea la distanță de Marcus, 
din motive evidente, se duceau din când în când la 
proră, dar nu prea aveau ce vedea, așa că se întoarseră 
în confortul salonului. 

Jo pregătise gustări ca să potolească foamea bărba- 
ților până când puteau să mănânce ca lumea, și 
ceaiul se revărsa în căni cu o asemenea abundență, 
încât Jo începu din nou să se teamă pentru rezerva 
de pliculeţe. 

— Hai să jucăm cărţi, propuse Carole, spre uluiala 
Dorei şi a lui Jo. Aveţi? 

— Mhm! Da, spuse Jo sărind de la locul ei. Le-am 
adus, să fie. Ce jucăm? Șeptic? 

Dora și Carole o priviră nevenindu-le să-și creadă 
urechilor. 

— Pocher, ziseră într-un glas. 

— Te învăţ eu, adăugă Dora amabilă. 

Spre surprinderea lor, Jo nu era chiar o novice, 
așa cum se așteptaseră, și se dovedi a fi o jucătoare 
foarte bună. Când Tom veni să le spună că pierdeau 
toată distracţia, strânsese destule bețe de chibrituri 
ca să-și tragă un apartament foarte drăguţ, asta 
dacă ar fi putut să le schimbe pe bani gheaţă. 

Auziseră cum încetinește motorul şi simţiseră 
cum se reduce viteza, întrebându-se ce se întâmplă. 
Jo profită de sarcina punerii beţelor înapoi în cutii 
ca să nu se repeadă pe punte să vadă ce se petrece, 
însă fetele se duseră la chemarea lui Tom. 

Manevrele motorului îi stârneau lui Jo un amestec 
de entuziasm și anxietate. Părea o minune că în primele 
ore ale dimineții fuseseră în Anglia, iar acum erau 
în Olanda. Mai aveau de călătorit o jumătate de zi 
până la Dordrecht, destinaţia finală, însă în seara 
aceea ancorau într-o ţară străină. Entuziasmul o mână 
pe scări în sus chiar când intrau în ecluză. leşi ime- 
diat, nevoind să le stea în cale sau, mai rău, să o 
cheme să facă ceva ce nu înţelegea. Se așeză lângă 
Ed, unde se simţea în siguranţă. 

— E enormă! îi zise ea, referindu-se la ecluză. 
N-am văzut ecluze decât pe canalele de acasă sau pe 
fluvii. Par mititele, prin comparaţie. 

— Asta e mititică în comparaţie cu unele pe care-o 
să le vedem mai încolo, zise Ed râzând. Și apa nu 
e atât de adâncă. 

Jo se sili să stea şi să privească, în loc să se 
furișeze înapoi sub punte. Problema era că se simţea 
obasită şi întoarsă pe dos de o mulțime de lucruri, 
iar într-o asemenea dispoziţie era și mai predispusă 
la nervozitate. Ii aruncă o privire lui Marcus, în 
timonerie. Vorbea la radioul de înaltă frecvenţă, apoi 
cu cineva de pe ecluză. Era perfect stăpân pe situație, 
lucru care nu-i diminua cu nimic șarmul. 

Carole era cu Tom, ținând un tranchet, iar el o 
făcea să râdă. Jo o vedea pe Dora apucând altul, în 
cealaltă parte a punţii. Oare n-o deranja că nu putea 
să vină lângă ei şi să o oprească pe Carole să i-l 
sufle de sub nas? 

Jo clătină din cap, încercând să-şi inoculeze o 
doză de realitate în creier. Chiar era cazul să des- 
copere niște suplimente alimenare ca lumea când se 
întorcea acasă, ceva care să-i țină sub control bles- 
temaţii de hormoni, al căror nivel se prăbușea şi se 
înălța atât de abrupt, că-i trebuia scara Richter ca 
să-l calculeze. N-ar fi mers într-acolo încât să încerce 
terapia hormonală de substituție, dacă nu era nea- 
părat nevoie, însă auzise că Cimicifuga racemosa, 
ignamele sălbatice şi primulele dau rezulaltate. Nici- 
odată nu se ţinuse de vitamine, însă dacă se simțea 
în continuare ca o adolescentă în prezenţa unui 
bărbat absolut obișnuit, trebuia să facă ceva. Prefe- 
rase perioada când îl antipatizase pe bună dreptate, 
însă acum trebuia să admită că se purta din nou 
destul de drăguţ și o tulbura mai ceva ca înainte. 

Brusc, exclamă: 

— Dumnezeule mare! Uite o moară de vânt! 
Chiar suntem în Olanda! 

Ed râse iar pe înfundate. 

— Chiar arată ca în cărţile din copilărie, nu? O 
țară grozavă, Olanda. Îmi place mult. O să fim 
amaraţi în vreo juma’ de oră, adăugă el. E vreo șansă 
să mai primesc o cană de ceai? 

Jo încuviinţă. 

— ţi fac acuma, numai nu le spune celorlalți. 
Apoi o să mă îngrijesc să avem o masă caldă. 

Deşi era cam răcoare, hotărâră să mănânce pe 
punte ca să aprecieze toată distanţa pe care o par- 
curseseră. Tom le ajută pe Dora şi Carole să aducă 
masa şi scaunele, care, din fericire, cum observă 
Carole, fuseseră destinate meselor în aer liber și 
pliate convenabil. 

Se simţea un aer de sărbătoare. Pentru prima 
dată, Carole era deosebit de veselă, poate pentru 
că-i dăduse papucii lui Marcus sau pentru că dăduse 
și ea o mână de ajutor cu masa. Marcus își masca 
inima rănită cu o expresie bravă și relaxată, părând, 
mai presus decât orice, să considere că totul era o 
mare realizare personală. Ed deborda de energie, 
impulsionat de baia în mare și de sosirea încunu- 
nată de succes. Dora și Tom erau mai apropiaţi decât 
oricând, deși Jo observă că Dora nu părea la fel de 
relaxată cu el ca înainte. Iar Jo — ei bine, se gândea 
că, deşi nu ajunseseră la destinaţie, ce era mai greu 
trecuse. Scăpase cu viaţă şi chiar se bucurase cât de 
cât de călătorie. 

— Ecluza aia a fost gigantică, spuse Dora, însă 
totul a decurs atât de lin, nu? 

— Pe continent sunt foarte eficienţi. Transportul 
mărfurilor pe apă e o parte importantă a modului lor 
de viață, zise Marcus, și într-o ţară ca Olanda, plină de 
căi navale și ape curgătoare, e un mod de a acționa 
cât se poate de logic. Grozavă salata, Carole, adăugă 
el cu un zâmbet care ar fi topit inima lui Jo, dacă 
l-ar fi fost adresat ei. 

Femeile îl priviră nedumerite. Carole spusese 
clar că lui nu-i plăcea salata şi uite c-o lăuda cu o 
plăcere sinceră. Carole nu reuşi să scoată nici un 
sunet preț de o clipă. 

— A. Mersi. 

___ Oare voia să se pună iar bine cu ea? se întrebă Jo. 
Incerca s-o recucerească ? Din câte vedea uitându-se 
la el, părea puţin probabil. Poate că voia să lase să 
se înțeleagă că nu îi reproşa nimic fetei şi că-i aprecia 
eforturile. Dacă așa stăteau lucrurile, clar câștigase 
o bilă albă, din punctul ei de vedere. Ă 

— Da, încuviinţă Ed, orb la orice subtext. Imi 
place aroma de muștar măcinat în dressing. Umplu 
paharul de vin al lui Jo. Mai ţii minte, Marcus, când 
am fost aici prima oară? Veneam din cealaltă parte, 
aduceam o barjă de la Rotterdam. Am dat peste un 

chei total pustiu, ne-am dus să mâncăm la clubul de 
iahting şi apoi ne-am culcat. Să vezi ce-ai fi râs, Jo. 
(Din tonul lui, Jo înţelegea că n-ar fi râs deloc.) Pe 
la două dimineaţa, atâta era, nu, Marcus? Marcus 
încuviință. Ne-a trezit ditamai larma! Soseau în 
port o sumedenie de bărci de pescuit și se apucau să 
descarce prada. Ne-am gândit că poate eram în calea 
vreunuia, însă nu ne-au lovit deloc, aşa că ne-am 
calmat. Ah, ce vremuri! 

Și-şi vâri în gură încă o furculiță doldora de 
mâncare. 

— Jo parc-ar fi un iepure în lumina farurilor 
unei maşini de curse, spuse Marcus cu un ton pe 
care Dora îl catalogă drept afectuos. 

— Of, Marcus! spuse Carole. Nu poţi să zici şi 
tu că arată bine? 

Toată lumea izbucni în râs. 

— Păi arată, continuă Marcus, un iepure foarte 
stilat, dar îngrozit. 

— N-are rost să vă așteptați la complimente din 
partea lui Marcus, mărturisi Carole. Pur şi simplu 
nu observă ce porți. 

Stânjenită de faptul că era în centrul atenţiei, Jo 
se uită în jur neliniştită. Oare Carole îi adresa per- 
sonal remarcile sau erau menite consumului general? 

— A, da, ne aşteaptă timpuri glorioase, o ținu 
înainte Ed. Când vezi cât de imense sunt unele din 
vasele alea... îţi și piere pofta de mâncare dacă te 
gândeşti la ce s-ar întâmpla într-o coliziune. 

Jo își bău vinul, încercând să se simtă mai bine. 
Toată lumea părea relaxată și fericită. În ciuda efortu- 
rilor lui Marcus să prezinte călătoria ca pe o croa- 
zieră de lux, încă se simţea incredibil de agitată, 
deşi se vedea silită să admită că nu doar ideea de 
a pluti pe o cale navală imensă şi foarte circulată 
era motivul. Ci Marcus. Nu se ştie cum, își pierduse 
capacitatea de a-l antipatiza, iar fără convingerea 
fermă că era arogant şi autoritar, alte sentimente 
pe care le nutrea față de el, pe care încercase din greu 
să le pună pe seama altor cauze, preluau conducerea. 

— Totuşi, continuă Ed, care habar n-avea de 
zbuciumul din sufletul femeii de la dreapta sa, Marcus 
a păţit asta de câteva ori, nu-i aşa? 

— O, da. Prima oară a fost impresionant, însă 
după aia te obișnuieşti. Vezi ditamai remorcherele, 
barje pătrate, imense cărând două mii de tone de 
cărbune de căciulă, poate două, trei împinse de remor- 
chere foarte puternice, şi peniches franțuzești micuţe, 
în drum spre sudul Franţei. 

— După cum vorbeşti, pare absolut romantic, 
Marcus, zise Carole. 

— Problema e că am pase romantice legate de ce 
nu trebuie. Clarul de lună și trandafirii n-au efect 
asupra mea, însă dă-mi o navă înaltă şi o stea după 
care s-o cârmesc și sunt trosnit de tot. 

Încă un zâmbet. Jo speră că i-a scăpat atenției 
lui Carole. Biata fată sigur ar fi crezut că făcuse o 
mare prostie dându-i papucii. 

— Chiar sper că nu-i cazul, mormăi ea. 

Ghinionul ei, vorbele sale se nimeriseră într-un 
interval de tăcere şi Marcus o auzi. 

— Vrei să fiu romantic, Joanna? 

— Nu, deloc! Nu vreau să fii trosnit, ce-o mai fi 
însemnând şi asta. Vreau să poți să te concentrezi, 
când ai vieţile noastre pe mână! 

Işi dădea seama că părea melodramatic, dar aşa 
se simțea la momentul respectiv, din diverse motive. 

— De-asta sunt plătit regeşte. 

De data asta, zâmbetul pălise şi își luase mai 
degrabă un aer de potlogar, ceea ce o făcu pe Jo să 
întoarcă privirea. 

— E şi păcat că acceptăm banii uneori, zise Ed. 
Așa de bine ne distrăm! 

— Nu cred că a fost cine ştie ce distracţie să cazi 
în apă, spuse Jo. 

— Păi, nu. Ar fi trebuit să țin minte vechiul pro- 
verb : „Cu o mână păzește corabia și cu alta pe tine“. 

— Am observat că era un pic slăbit cârligul ăla 
și n-am făcut nimic, zise Marcus. Imi pare rău, Ed, 
mă simt responsabil. 

— Ei, nu fi tăntălău. Cum ziceam, dacă eram 
atent, nu mi-aş fi umplut mâinile cu căni. 

— Tom, ai făcut o treabă foarte bună în mane- 
vrele de salvare. Și tu, Dora, bineînţeles. Insă, Tom, 
tu ai strălucit. 

Tom roși, străluci și mai că se umflă tot în pene. 

— Da, zise Jo ridicând paharul. În cinstea lui Tom! 

— Da, da, zise şi Ed. Omul cheie — cel puţin în 
călătoria asta. 

— Trebuie să ciocneşti cu toată lumea, spuse 
Carole privindu-l în ochi, altfel poartă ghinion. 

Când toată lumea ciocni, Marcus zise: 

— Dacă ai nevoie de o recomandare sau ceva 
vreodată, am câteva contacte peste hotare, în caz că 
pleci să vezi lumea și vrei să-ți găseşti ceva de lucru. 

— Ar fi grozav! exclamă Tom. Mulţumesc tare mult. 

Carole îşi puse mâna pe a lui Tom, în chip de 
felicitare. 

— Ce erou! 

— Aă..., începu Dora. Mai mănâncă cineva sau 
mă duc după desert? 

— Avem desert ? spuse Jo, vrând să o împiedice 
pe Carole să flirteze pe faţă cu Tom. Ce desert? 

— Doar pentru că n-ai gătit nu înseamnă că nu 
există, spuse Dora. Carole şi cu mine am născocit ceva. 

Dorindu-și să meargă sub punte doar ca să plece 
de lângă Marcus, în al cărui picior părea să se potic- 
nească de câte ori îl mişca pe al său, Jo se arătă de 
acord că trebuia să le lase pe Dora şi Carole să se 
ocupe. Păreau să se înţeleagă mult mai bine, deși ce 
atitudine avea Dora faţă de ea numai Dumnezeu 
știa. N-are treabă, nu trebuie să-şi vâre ea nasul, să 
facă pe mama şi să strice tot. 

Tom începu să discute cu Ed despre probleme 
tehnice, asupra cărora Jo era prea agitată ca să se 
concentreze. Marcus stătea tăcut, însă de câte ori Jo se 
uita cât de vag în direcţia lui, părea să o privească fățiș. 

După un interval ce păru să dureze o viață de 
om, Dora şi Carole veniră cu desertul. Arăta impre- 
sionant. 

— Am găsit nişte aluat de foietaj în congelator, 
deja semipreparat, așa că a fost floare la ureche, 
zise Dora. 

— Şi am pus fructe de pădure pe el, continuă 
Carole cu mândrie. Și avem şi nişte înghețată. 

— Arată grozav, zise Tom. Bravo, fetelor. 

— Chiar aveți de gând să-i toleraţi remarca demo- 
dată, sexistă și arogantă? întrebă Jo, zâmbind ca 
să-și îndulcească cuvintele. 

Nu credea cu adevărat că Tom era sexist și arogant, 
însă gura şi creierul nu comunicau prea bine în 
momentul de faţă. 

— Tom poate să spună ce vrea, zise Carole. Pe 
el îl iubim. 

Jo o văzu pe Dora strâmbându-se și i se strânse 
inima pentru ea. Bănuiala tot mai clară că Dora îl 
cam plăcea pe Tom se întări și mai mult. 

— Ei, Ed, continuă Carole, vrei din ăsta? 

— Nu refuz nimic, de felul meu, spuse Ed, feri- 
citul de el, insensibil la orice urmă de ciudăţenie din 
atmosfera mesei. 

— Servește-te cu îngheţată, zise Dora, întinzându-i 
o cutie şi o lingură. Marcus, tu vrei? 

— Doar o porţie mică, te rog. Am mâncat destul 
de mult din ce-o fi fost primul fel. 

Carole deschise gura și apoi o închise la loc. Poate 
avusese de gând să-l mustre că mânca desert, însă 
apoi își amintise că dieta lui n-o mai privea. 

— Şi salata. Salata a fost superbă, Carole, zise Jo. 

— Nu-ţi trebuie decât un pic de imaginaţie. Oricine 
poate s-o facă. 

Carole zâmbi și Jo, ale cărei salate nu erau mai 
puţin superbe, încercă să nu se simtă luată de sus. 

Din capul mesei, Marcus spuse: 

— Cu riscul de a semăna cu căpitanul Bligh!, aş 
vrea să propun ca toată lumea să se culce devreme 


1. William Bligh (1754-1817) a fost căpitanul corabiei 
britanice Bounty, împotriva căruia a avut loc o revoltă 
celebră a echipajului. 

azi. Vreau să plecăm cât mai repede posibil, imediat 
după şase, dacă se poate. 

— Prea bine, căpitane, zise Ed. Ţi-am zis că tre 
s-o întind spre casă de cum amarăm ? O să mă întorc 
s-o ducem înapoi, dar am un alt nepot pe drum de 
pe o zi pe alta. 

— Nepoţi, ce fermecător, mormăi Jo, întrebân- 
du-se dacă nu cumva băuse prea mult și turnându-și 
un pahar de apă. 

— N-are rost să rămâneţi prin zonă cât barca e 
în bazinul de reparaţii, zise Marcus. O să vă sun să 
vă anunţ când o să înceapă călătoria de întoarcere. 

— Păi, puteţi conta pe mine, zise Tom. Apoi con- 
tinuă: Mă întreb dacă are cineva un telefon care să 
meargă aici. Le-am promis alor mei că-i sun să le 
zic c-am ajuns cu bine. Maică-mea pleacă în drumeţii 
și nu vreau să o-ntindă în Peru fără să ştie nimic 
de mine. 

— Telefonul meu merge aici, spuse Marcus sco- 
țându-l din buzunar. Ii mai trebuie cuiva? 

— Presupun că şi eu ar trebui să-i anunț pe ai 
mei, zise Dora. Ar fi bine să sun şi la șantier, să văd 
cum le este fără mine. 

— Aşteptau să sosească barja aia, nu ? zise Tom. 
Era mult de lucrat la interior. Or s-o transforme 
într-o sală de fitness. 

— Păi, cum spuneam, o să rămânem aici vreo 
zece zile, fără ocupaţie. Transportul public e foarte 
simplu. Aţi putea să vă întoarceți rapid, dacă am 
nevoie de voi fără întârziere. 

— Bu, una, aş vrea să mă întorc la lucru dacă se 
poate, zise Dora. Tocmai m-am angajat când am 
plecat în vacanţă. Au fost ei foarte drăguţi, dar tot 
mă simt vinovată. 

— Eu clar mă-ntorc, zise Carole. Putem să plecăm 
împreună, cu Tom. 

— Şi cu mine, zise Ed. 

— Dar cu mine cum rămâne? spuse Jo, dându-și 
seama că nimeni în afară de Ed şi Marcus nu se 
gândise serios ce să facă odată ce ajungeau. 

— Pentru tine e cam greu să pleci acasă, Jo, zise 
Marcus, pentru că eşti deja acolo. 

Era atât de buimăcită, încât i-a luat vreo câteva 
clipe să priceapă. Zâmbi pierit. 

— Poftim telefonul, Tom, spuse Marcus. Tu l-ai 
cerut primul. 

Deși Tom se retrase cu telefonul ca să vorbească, 
nu putură să nu audă salutările şi toate urările de 
bine. Apoi urmă o tăcere prelungită, după care Tom 
mai că strigă: „Mişto! O să iau legătura cu el imediat“. 

— Am o veste grozavă, zise el când se întoarse 
la masă. Maică-mea mi-a zis că un amic de-al meu 
a făcut rost de bilete la un festival de aici, din 
Olanda! Mergem la sigur, Dora. 

— Bine, Tom, dar tre' să mă întorc la muncă! 

— Ba deloc, zise el, le-ai zis că ești plecată cel 
puţin zece zile. Festivalul nu durează decât în 
weekendul ăsta. 

— Oo, pot să vin și eu? întrebă Carole. 

— Imi pare rău, frăţioare, zise Tom clătinând 
din cap. Sunt doar două bilete și tre să dormim în 
acelaşi cort. 

— A, la cort, aşadar, zise Carole. Poate că nu 
vreau aşa ceva. 

O clipă, Dora şi Carole au fost fix pe aceeaşi 
lungime de undă. 

— Chiar trebuie? zise Dora. 

— Aha. Ai promis. 

Cum Dora n-avea chef să le povestească tuturor 
de faza cu provocările şi, în sinea ei, era foarte 
mulțumită de maniera în care Tom o placase pe 
Carole, interzicându-i să se bage în aventura lor, se 
hotărî să se lase convinsă. 

— Bine, presupun că e OK. 

— Putem să luăm trenul, zise el. 

— Gara e un pic mai departe pe drum, interveni 
Ed. Când ajungem la Dordrecht. 

— Tu ce-ai de gând să faci, Carole? întrebă Marcus 
părând preocupat. Pleci acasă cu Ed? 

— Sigur, dacă n-are nimic împotrivă. Pot să stau 
pe Hildegarde, nu? 

— Pot să stai cât ai nevoie. N-o să mă întorc 
timp de două săptămâni, poate şi mai mult. 

— Mersi, Marcus, eşti tare. 

O senzaţie vagă, dar persistentă de panică se 
înălța în pieptul lui Jo şi, oricât s-ar fi chinuit să o 
înăbușe, nu se risipea. Toată lumea plănuia să plece, 
în afară de Marcus. Ea unde se ducea? Probabil ar 
fi putut să stea cu Tilly pe Appalachia câteva zile, însă 
Jo știa că aştepta o mulţime de musafiri în curând. 
Mai erau cele două camere de deasupra magazinului 
pe care i le oferise Miranda, însă deocamdată erau 
nelocuibile. Se mustră că nu se gândise din timp, 
fiind prea îngrijorată de călătoria în sine. 

— Cred c-o să fac nişte cafea, zise ea în speranța 
că un răgaz solitar o să-i ofere o idee mai bună 
despre unde o să stea până se întorcea Trei surori 
acasă. 

— Vin să te ajut! zise Dora ridicându-se și igno- 
rând-o pe Carole, care mai turna niște vin în paharul 
lui Tom și apoi în al ei. Putem să vorbim? întrebă 
Dora când ajunseră în bucătărie. . 

— Da, sigur. Ce s-a întâmplat? Îţi faci griji în 
legătură cu festivalul ăsta? Nu trebuie să mergi 
dacă nu vrei, să ştii. Nu te simţi obligată. 

— Nu despre mine e vorba, ci despre tine! 

— Cum adică despre mine? 

— Îţi convine să rămâi singură cu Marcus? Toată 
lumea se întoarce în Anglia când ajungem la Dordrecht 
și tu o să rămâi cu el. E în regulă? 

Jo oftă. 

— Cred că da. Şi oricum nu-mi trece prin cap 
unde m-aş putea duce. 

ecu în revistă cu Dora lista paturilor dispo- 
nibile și amândouă ajunseră la concluzia că nici o 
opţiune nu era cu adevărat viabilă. 


O Și nu poţi să stai în casa ta, cu Ștoarfa gravidă 
ȘI tot. 

— Nici nu se pune problema, zise Jo cutremu- 
rându-se. 

Apoi se deschise uşa şi apăru Marcus. 

— Ce tot uneltiţi voi două acolo? 

Amândouă tresăriră vinovate. 

— Nu uneltim deloc, zise Jo indignată, dar sim- 
ţindu-se și cu musca pe căciulă. 

— Sper că nu-ţi trece prin cap să părăsești corabia, 
Joanna. Am în continuare nevoie de un bucătar. In 
afară de asta, o să ai ocazia să pleci un pic în explo- 
rare. O mică vacanţă înainte de călătoria de întoarcere. 

Dora o auzi pe Jo răsuflând, deşi știa că pro- 
prietăreasa ei încerca să se controleze. 

— Da, zise Jo încet. 

Dora se hotărî. Era evident că Marcus o tulbura 
pe Jo, însă, în pofida a tot ce spusese despre el până 
atunci, era posibil să-l placă. Se cunoşteau deja și 
Jo nu spusese niciodată „Orice-ar fi, nu mă lăsa 
singură cu el“ sau așa ceva. Și i-ar face bine să 
petreacă un pic de timp cu un bărbat cu care nu era 
căsătorită şi care părea să-i aprecieze sincer com- 
pania. Lui Jo i-ar fi prins bine un amic acum. 

— Tot spuneai tu că-i păcat că n-apuci să vezi 
mai mult din Olanda. 

— Aşa ziceam? 

— Rămâi cu mine, Jo. Marcus chiar putea să fie 
foarte convingător, observă Dora. Promit să mă port 
cât mai frumos. 

Jo zâmbi vag. 

— Bine, atunci. Oricum n-am unde să mă duc. 

— Atunci n-o să las să mi se urce la cap faptul 
că nu dai bir cu fugiţii de cum ți se oferă ocazia. 

Dora râse. 

— Au nişte târguri de vechituri fermecătoare în 
Olanda. Aşa am citit. 

— Iar Amsterdam e un oraş minunat. Putem să 
închiriem o mașină și să mergem. 

Jo, excedată, se lăsă păgubaşă şi, cum în acel 
moment părea relativ mulțumită să rămână, Dora 

se întrebă dacă nu cumva își transfera propriile 
anxietăţi şi dubii legate de festival asupra lui Jo. 

Se întrebă şi dacă era singura care avea impresia 
că toţi vor duce alte vieţi după ce ajung la destinaţia 
finală, vechiul oraş olandez Dordrecht, care depăşea 
Amsterdamul ca număr de ani. 

Ed se întorcea la un nou nepot, Carole urma să 
vâneze un nou iubit și, poate, pe cineva care s-o 
întrețină. Jo rămânea cu un bărbat care li se părea 
amândurora în secret cam înfricoșător. Cum o să 
facă față? O să-l mămoşească până ceda? Cumva, 
Dora se îndoia. Spre deosebire de mulți bărbaţi, 
Marcus nu părea să-și dorească o femeie maternă. 
Pe de altă parte, poate era doar o mască băţoasă pe 
care o afişa de ochii lumii. Dora voia s-o apere pe Jo, 
care avusese grijă de ea la greu, însă era femeie în 
toată firea, putea să ia şi singură hotărâri. 


Dora avu din nou posibilitatea să o descoasă pe 
Jo a doua zi dimineaţă, când o găsi sprijinită de 
copastie, privind lumea care i se perinda prin fața 
ochilor. Işi făcuse bagajele şi era gata să sară la 
țărm când îi spunea Tom, încercând să-şi alunge 
temerile în legătură cu festivalul. 

— Nu-mi vine să cred cât de mult îmi confirmă 
așteptările..., zise. Jo arătând peisajul mișcător. E 
atât de reconfortant să vezi că există într-adevăr 
mori de vânt și oi care pasc pe diguri și oameni pe 
biciclete. 

— Aha. 

Dora nu voia să vorbească despre decor, ci dorea 
să ştie mai multe despre personajele de pe scenă. 

— Eşti sigură că o să te simţi bine cu Marcus? 
Nu trebuie să mă duc la blestemăţia de festival, nu 
contează ce spune Tom. 

— Cauţi un pretext să te retragi? râse Jo. Nu 
ţi-o iau în nume de rău. Nici mie nu mi-ar plăcea. 

— Păi, îmi fac destule griji, chicoti Dora, mai 
ales despre cum o să fie să stau în cort cu amicii 

trăsniţi ai lui Tom, însă chiar vreau să mă duc. Mă 
simt mai puternică de când am pornit la drum, asta 
e sigur. Nu-mi plac deloc asemenea expresii, dar pot 
să spun că mă simt un pic mai întărită în femini- 
tatea mea. 

— Foarte bine! Și cum e cu tine și Tom? Nu 
trebuie să-mi spui nimic, dacă n-ai chef. 

— Parc-ai fi maică-mea, râse Dora, zici că nu 
vrei să mă baţi la cap, dar de fapt ești disperată să 
afli detalii. 

— Aşa zicea şi Karen. Și tre’ să recunosc că-mi 
spunea maximumul de informaţii pe care aș fi putut 
să le suport, ceea ce, după părerea ei, era infim. Nu 
mai trebuie să-mi spui nimic. 

— Bine, păi, chiar îmi place mult de Tom, însă 
cred că nu e cazul să mă gândesc la o nouă relație 
atât de devreme şi, oricum, nu prea știu ce simte 
față de mine. Tu ce zici? 

Jo îşi ridică brațele, în semn că se predă. 

— Scumpo, cine mă crezi, Solomon? Habar n-am. 
Cred că ar fi bine să te bucuri de fiecare zi așa cum 
vine și să vezi ce se întâmplă. 

Părea agitată, așa că Dora o scuti de un chin, 
pentru a o supune altuia. 

— Bun. Și cum rămâne cu tine şi Marcus? Tom 
zice că reparaţiile ar putea dura mai bine de zece 
zile. O să-ţi fie bine atâta timp, înainte de întoar- 
cerea acasă? 

Jo privi spre timonerie, de parcă Marcus putea 
s-o audă, de la douăzeci şi ceva de metri, pe deasupra 
zgomotului infernal al motorului. 

— Chiar are un efect straniu asupra mea, însă, 
cum sunt în pragul menopauzei, n-o să-l iau în seamă. 

— Cum adică ? întrebă Dora, coborând și ea glasul. 

— Doar pentru că simt un soi de slăbiciune în 
preajma lui nu înseamnă că-l plac, ci că am nevoie 
doar de un tip special de pâine cu seminţe sau ceva. 
O prietenă se freca pe sâni cu extract de igname. 

— Dumnezeule mare! 

— Nu ştiu dacă aş putea să fac față unei ase- 
menea situaţii, dar îi pot face faţă lui Marcus. Dacă 
mi-ar plăcea într-adevăr de el, ar fi tare stânjenitor, 
însă de vină nu sunt decât fluctuațiile hormonale. 
Poate ar fi bine să-mi cumpăr un evantai, în caz că 
mă apucă bufeurile. 

Dora asimilă informaţiile. Deşi știa foarte puține 
despre menopauză și efectele sale, nu reţinuse că ar 
fi provocat slăbiciune în preajma vreunui bărbat 
anume. Oricum, nu credea că se cade să-i atragă 
atenţia lui Jo, care evident că știa la perfecţie cum 
stă situația. 


Sosiră în zona veche a orașului Dordrecht la 
vremea ceaiului. In timp ce Marcus se strecura lin 
pe canale, spre şantier, cele trei femei stăteau lao- 
laltă, privind casele de pe maluri. 

— E minunat când există canale chiar în oraș, 
nu ? zise Jo. 

— Există aşa ceva si în unele orașe din Anglia, 
spuse Dora. 

— Dar nu chiar în plin centru, ca aici. Mi se 
pare grozav. Mai că le vedem pe geam. 

— Ciudat că n-au perdele, doar în unele case, 
spuse şi Carole. Ai putea să vezi tot, dacă n-ar fi 
plantele. 

— Chiar îţi strică toată schema, nu ? zise Dora 
în glumă. A! Ridică podul ca să trecem! Dar cine îl 
pune în mișcare? Nu văd pe nimeni. 

— Poate e totul automat, zise Carole. Ştiţi, n-am 
mai fost niciodată în călătorii cu Marcus şi-mi cam 
place aiureala asta de mers cu barca. S-ar putea să 
intru într-un club de iahting sau ceva, continuă ea. 
Să învăţ navigație. 

— Sunt destui băieţi chipeşi care practică navi- 
gația, zise Dora. Am fost cu niște prieteni acum câțiva 
ani şi bărbații erau superbi! Foarte atrăgători, cum 
îți plac ţie, Jo, dar şi cum ne plac nouă, mie si lui 
Carole, basca foarte bronzaţi. 

— Mm, făcu Jo, eu, una, nu mă apuc de-aşa ceva 
nici moartă, nu contează cât de superbi sunt tipii. 
Se pare c-am ajuns. Mă duc să-i fac un ceai lui Ed. 
A! Auziţi carilonul — clopotele care bat pe o melodie 
anume? Cred că ştiu imnul ăsta. 

Cobori sub punte, fredonând. 

Erau prea obosiţi să facă altceva în afară de 
bagaje, un pic de curăţenie și diverse planuri de 
călătorie, înainte să meargă devreme la culcare. 

Capitolul, 21 


— Ziua de chenzină e întotdeauna o nebunie, 
spuse Ed a doua zi dimineaţa, întinzându-i lui Carole 
geanta. Toată lumea vrea să ajungă acasă cât mai 
repede, de cum îşi primește salariul. Se bătu ușurel 
peste buzunarul din spate. Și-ncă în euro. 

— Aţi avut noroc că ați găsit avion, spuse Dora, 
dorindu-și într-un fel să zboare acasă cu Ed și Carole 
în loc să meargă cu trenul la un festival de muzică. 

Deşi se bucura că merge cu Tom. Amândoi îşi 
primiseră banii, cu toate că protestaseră vehement, 
neaşteptându-se să fie plătiţi. 

— Aha. Şi Marcus a fost grozav că ne-a făcut 
rezervarea pe internet, continuă Ed, cățărându-se 
pe barele montate în bordura docului, până sus, la 
Carole. A venit taxiul? 

Cum nu venise încă, Dora rămase să mai discute 
un pic cu el. 

— La cât ajungi acasă? 

— Nu prea știu, dar, cu un pic de noroc, o să 
ajung înaintea copilului. Asta contează. Marcus v-a 
găsit cumva un tren? 

— Da, tot pe internet. E unul care ajunge direct 
în oraș. 

— Sigur nu vreţi să veniţi cu noi cu taxiul la gară? 

— Mai am treburi. O să mergem pe jos şi gata. 

Apoi sosi taxiul şi, brusc, toată lumea se apucă 
să dea din mâini și să-şi ia rămas-bun cu strigăte 
gen „Ne vedem în două săptămâni!“, după care Ed 
şi Carole se pierdură la orizont. 

Nici n-a apucat să se dezmeticească și să le simtă 
lipsa, că Jo o întrebă a suta oară dacă n-o deranjează 
să meargă cu cortul. 

— Lucrurile astea nu se fac fără să stabileşti 
totul din timp. N-am fost decât o dată şi am dat o 
avere pe echipament la magazinul campingului. 

— Va trebui să ne descurcăm, Tom zice că avem 
de unde să ne cumpărăm lucruri. 

— Mm, făcu Jo, da, da’ o să găsiți clopoței de 
atârnat în vânt și cornuri aborigene, nu chestii prac- 
tice, gen şerveţele umede. Ia de-aici, spuse ea întin- 
zându-i un pachet. Le-am cumpărat în caz că dădea 
baia pe-afară, explică ea. 

— Cred că rucsacul meu dă pe-afară, spuse Dora, 
înghesuind şerveţelele într-un buzunar și aşa burdu- 
şit. Oricum e prea mic, dacă stau mai mult de o 
noapte undeva. 

Jo, care o ajutase să mai scoată din lucruri până 
rămăseseră doar haine de schimb, o periuţă de dinţi, 
o cremă hidratantă și un roman, încercă să pară 
entuziastă. 

— Ei, oricum n-o s-apuci să porți pijamaua, nu? 
O să dansezi toată noaptea. 

— O să asculţi trupe, spuse Tom, care se fâțâia 
pe picior de plecare, şi o să-ți vânturi mâinile prin aer. 

— Cel mai probabil ne întoarcem peste două zile, 
spuse Dora, fără să știe dacă o liniștea pe Jo sau pe 
ea însăși. 

— O să vă distrați frumos, zise Jo, pe tonul unui 
părinte care-şi trimite copilul la o petrecere la care 
n-are chef să meargă. 

Dora reuși să zâmbească. 

— Sunt sigură. Promite-mi doar că n-o să-i spui 
maică-mii unde mă duc. 


— Ei, făcu Dora, care se așezase la geam în tren. 
Am răzbit până aici. 

— Transportul public e fantastic în Olanda, așa-i ? 

— Mhm. Şi tare curat. Dora se opri. Crezi că și 
festivalurile sunt la fel de curate şi bine organizate? 


315 


Tom îi zâmbi, tachinând-o: 

— Nu prea arzi de nerăbdare să ajungem, ai? 

— Păi... 

— Când te-ai prefăcut dezamăgită, de fapt te 
simțeai ușurată, nu? 

In colţul gurii îi miji un surâs vinovat. 

— Un pic. 

— Nu-ţi face griji. O să te distrezi de minune şi 
nu te mai aşteaptă decât două provocări. 

— Of, păcătoasele alea de provocări, spuse ea 
râzând. Ce mai e, de data asta? 

— Tot nu m-am hotărât. 

Tom se uită în jur nonșalant. 

—Păi, vezi să nu fie așa de grele, spuse ea amin- 
tindu-şi de karaoke cu ceva groază în oase. Ai fost 
tare nesuferit până acum. i 

— „Nesuferit“, repetă el afectuos. Imi place tare 
mult cum vorbeşti. Altcineva ar fi spus „jigodie“. 

Dora zâmbi. 

— Am primit o educație fără cusur. 

Nu putu să nu observe că i-a cam tresărit inima 
când a remarcat tonul ușor tandru. 

De când căzuse Ed, Dora îşi dădea seama că se 
simţea altfel. Fie că se simţise mereu atrasă de Tom, 
însă îşi reprimase totul pentru că se întâmplase 
prea devreme după relaţia cu John, fie că îl văzuse 
într-o lumină eroică și o observase pe Carole cum i 
se scurg ochii după el, fie o fi fost altceva, oricum, 
acum știa că își dorea ceva mai mult decât simpla 
lui prietenie. Insă nu ştia ce simţea el și dacă încă 
o considera un fel de surioară. 

— Am observat, spuse el. Ei, ce-ar fi să tragi un 
pui de somn, dacă tot ai ocazia? N-o să mai poți să 
te odihneşti cine ştie ce când ajungem. 

— Bine, dar vreau să văd Olanda de la geam. 

— OK, uită-te, însă dacă îţi vine să picoteşti, eu 
așa aș face. Nu prea o să dormi în următoarele două 
zile. Nu-ţi face probleme, adăugă el. Am eu grijă să 
nu ratăm gara. 

— Nu-mi vine să cred că chiar m-a furat somnul, 
spuse Dora când așteptau la ușă să coboare. 

— A fost cam agitaţie, spuse Tom, de când a 
picat Ed în apă și tot restul. 

— Nu prea am vorbit despre asta, nu? La cât de 
groaznic a fost. 

Tom clătină din cap. 

— Nu. Lui Ed i s-a părut o neglijenţă şi Marcus 
a considerat că a fost vina lui, n-a ştiut că era 
cârligul desfăcut. 

— Nu văd cum de se poate învinovăţi vreunul, a 
fost un accident. 

— Nu există așa ceva, în optica lor. Oricum, nu 
mai trebuie să ne gândim la asta, am ajuns! 

Temerile lor, cum că n-o să găsească festivalul, 
au fost alungate de cum au ieșit din gară. Peste tot 
erau semne şi bannere, plus un autobuz special. 

— Ce bine merge totul! Nu-mi vine să cred cât 
de ușor am ajuns şi tot, spuse Dora când înaintau 
pe culoarul autobuzului. 

— Mhm, toate bune până acum, răspunse Tom. 

— Ce-i? Vorbise pe un ton care o neliniştise — 
Tom îi ascundea ceva. Ce se întâmplă? 

— Păi, ştii c-am zis că amicul ăsta al meu are 
bilete la festival? 

— Da? 

— Ei bine, n-avem. Trebuie să sărim gardul. 

Dora se întrebă dacă o să mai poată vreodată să 
vorbească cu Tom, era în culmea enervării. Intorsă- 
tura de situație amplifica doza de teroare, când deja 
erau o groază de lucruri la bătaie. Era prea de tot! 
Se sili să respire de câteva ori adânc, să se calmeze. 

— Tom, nu pot. Pur şi simplu nu pot să intru 
ilegal la un festival. N-ai decât să zici că-s papă- 
lapte sau găină sau cum îţi vine ţie, numai că eu nu 
sunt în stare să intru fără să plătesc. Ăsta e furt. 

Se şi vedea umflată la răcoare, într-o pușcărie 
străină. Ce-ar zice mama? N-ar ierta-o în veci. 

Tom se apără de izbucnirea ei nervoasă. 

— Heei, Dora! Nu crezi că exagerezi un pic, aşa? 

— Poate, dar nu-mi pasă. Am și eu limite. N-am 
nici o problemă cu probele de curaj — mă rog, am, 
însă recunosc că e o chestie bună. Necinstea nu e. 
Imi pare rău. 

Tom oftă și se uită la ceilalți ocupanţi ai auto- 
buzului, numai să n-o privească. 

Dora se uită la el, convinsă că i se luase de ea 
definitiv, că acum n-o să mai vrea să fie prieteni. Se 
simțea de-a dreptul nenorocită. Işi mușcă buza. Se 
întoarse şi ea să privească pe geam, ca el să nu 
observe dacă o apuca plânsul. Probabil mai degrabă 
de la oboseală, își spuse. 

Autobuzul ajunse la destinaţie și cei doi coborâră, 
luându-se după ceilalți amatori de festivaluri care 
deja păreau toţi plini de chef. Când ajunseră în 
sfârşit, tot nu vorbeau şi, de-acum, Dora nu ştia 
dacă era doar o întâmplare sau dacă Tom chiar se 
bosumflase. 

— Aşteaptă aici, zise Tom. O să trimit nişte mesaje. 

Nedorind să întrebe şi nici măcar să ştie de ce 
voia să se îndepărteze de ea ca să facă asta, Dora 
rămase lângă intrare, privind cum pătrundeau înă- 
untru fericiții posesori de bilete. 

Intreaga umanitate — mă rog, aproape — părea să 
defileze în faţa Dorei. Erau hipioţi cu rasta şi cămăși 
lungi cu modele colorate ; fete cuminţi cu cosiţe 
blonde, pantaloni foarte scurți şi tricouri roz mulate. 
Erau grupuri de goți în piele neagră cu ţinte, bocanci 
Și, în cazul unei tipe, un tutu negru, surprinzător de 
fin, purtat pe deasupra ciorapilor de plasă — lookul 
îi aminti Dorei de Bib. Oare o fi aici? se întrebă ea. 
Băieți în blugi cu casetofoane pe umăr și baxuri de 
bere în mână se strecurau printre mai mulţi tipi 
care jonglau în timp ce mergeau. Erau cupluri cu 
cărucioare şi portbebeuri, care păreau să ducă vieţi 
suburbane burgheze în majoritatea timpului, și bărboşi 
suri cu pleată și ţoale negre care probabil nu prea 

aveau nici o treabă cu marea masă a societăţii. Dora 
căută în van pe cineva ca ea, care să se simtă nela- 
locul lui și neliniștit. 

Soarele începu să ardă mai tare şi o apucă setea. 
Bău apa din sticla pe care o avea, dându-și seama 
că în curând va trebui să mai cumpere. Nu era nici 
un stand cu apă afară, dar prin poartă se vedea 
unul înăuntru. 

Oare Tom o lăsase în plata Domnului? Sigur n-ar 
fi făcut el aşa ceva. Insă nu putea să nu se întrebe 
dacă refuzul ei de a intra ilegal la festival nu-l 
enervase în așa hal încât să-și dorească s-o lase de 
izbelişte. 

Timpul trecea. Dacă pur şi simplu ar fi aşteptat, 
ar fi găsit destule lucruri distractive în mulţimea 
mișcătoare, însă teama vagă că era singură într-o 
ţară străină şi că va trebui să se întoarcă la autobuz, 
la gară şi, într-un final, la barjă o sâcâia ca o așchie 
sub piele. 

— Salut. Un bărbat înalt, blond și bronzat, în 
blugi și tricou, veni lângă ea. Eşti singură? 

Avea un accent slab ; ce fel de accent, Dora nu-și 
dădea seama. Putea să fie din orice ţară europeană. 
Insă avea un zâmbet drăguţ şi ea îi surâse la rândul ei. 

— Doar o clipă. Aștept pe cineva. 

— Băiat sau fată? rânji el. 

— Băiat, dacă chiar te interesează, răspunse ea, 
cu un zâmbet mai larg, ca să nu pară nepoliticoasă. 

Voia să-i lase impresia că din mulţime se putea 
desprinde în orice clipă un iubit musculos și puternic. 
Voia să se convingă şi pe sine, în același timp. 

— Păi, nu trebuia să te lase singură, o fată aşa 
de drăguță. 

— Trebuia să se ocupe de ceva. 

— Să pună la punct, ai? Tu nu vrei să te ocupi 
de nimic? 

Dora chiar și-ar fi dorit să se ocupe de ceva, însă, 
cum nu știa ce-avea de gând Tom, nu putea. Hotări 
să nu-l aştepte pe Tom la infinit. În câteva minute 

o să calculeze cât timp trecuse şi cât timp să-i mai 
acorde, apoi o să se întoarcă la barjă. 

— Depinde la ce te gândești, zise ea. 

— Păi, ai nevoie de ceva? 

In momentul acela, setea Dorei sporise considerabil. 

— Ai cumva niște apă? 

Tipul avea o geantă mare de pânză, așa că era 
posibil să aibă. 

— Apă? făcu el privind-o ciudat. Nu, apă n-am. 
Dar am coca. 

Dora tocmai se prinsese ce vorbea el acolo, când 
Tom se ivi din senin, o luă de braţ și o trase în 
mulțimea care intra pe porți. 

— Cred că încerca să-mi vândă niște droguri! 

— Îţi dai seama, ce dracu’. Îmi pare rău că mi-a 
luat atâta. 

— Ce-ai făcut? 

— Am făcut rost de astea. 

Scoase două bilete fix când ajunseră în dreptul 
bărbatului care le controla. 

— De unde-ai făcut rost de ele? îi șopti Dora 
când Tom își întinse braţul să i se pună o brățară. 

— De la un agent. Nu-ţi face griji, sunt în regulă. 

Dora întinse mâna să i se pună brăţara de plastic. 

— Tre să fi costat o avere! continuă ea din mers. 
Cum ai plătit? 

— Din salariu, nu că te-ar privi cu ceva. 

Intervalul în care Dora rămăsese singură, să 
fiarbă în suc propriu şi apoi să fie agăţată de un 
dealer, îi sporise anxietatea, aşa că se trezi ţipând. 

— Bineînţeles că mă privește! Dacă nu eram eu 
nu trebuia să plătești! Uite... Scotoci în portofel, pe 
care îl ţinea în buzunarul din faţă al blugilor. Ia 
salariul meu. Pot măcar să-mi achit biletul. 

— Nu. Din vina mea eşti aici. Acum pune-ţi banii 
la loc înainte să te abordeze şi mai mulţi oameni care 
vor să-ți vândă chestii sau să ţi-i șterpelească cineva. 

— Nu! Tom! N-are nici o logică. Dacă n-aş fi fost 
eu, ai fi sărit gardul şi n-ai fi cheltuit un sfanţ. 

— Dacă nu erai tu, n-aş fi fost nici eu. Hai acuma. 
Vreau să-i găsesc pe ceilalţi. 

Cum Tom n-o lăsa să plătească, Dorei nu-i rămase 
decât să se ţină după el, sperând din suflet că „ceilalți“ 
nu erau prea de groază. 

Insă pe măsură ce mergeau, anxietatea i se potolea. 
Majoritatea oamenilor nu păreau prăjiţi de la droguri, 
deşi era unul care se bălăbănea pe acolo cu ochii daţi 
peste cap — Tom îi explică că probabil luase ketamină. 

La standuri se vindea orice, chiar şi, în ciuda a 
ce spusese Jo, chestii utile, cum ar fi pături şi săpun. 
La o tarabă se vindeau din plin chiloţi cu sloganuri 
imprimate, iar la altul se pictau tatuaje şi decoraţii 
orientale. Se vindea mâncare în multe locuri — nu 
existau gusturi care să nu-și găsească hrana pre- 
ferată. La un stand chiar se vindea șampanie și 
Pimm's, ceea ce o surprinse pe Dora, spre deosebire 
de sumedenia de corturi unde se vindeau „burgeri 
sănătoși“. 

Apoi Tom zise într-un final: 

— Uite-i! Lângă Hexagon, cum au zis — şi plăcerea 
Dorei se cam evaporă un pic. 

Și-așa era o adevărată muncă să se acomodeze 
cu mediul, dar să întâlnească o mulţime de oameni 
noi, care se putea să fie mai înfiorători decât dea- 
lerul ăla... 

— Salut! Tom! O fată cam de vârsta ei se aruncă 
de gâtul lui. Ce bine să ne revedem! A trecut o 
veşnicie. Ea e Dora, nu? Salut! Eu sunt Lizzie! Ce 
bine mi-a părut când Tom a zis că vine cu o fată. 

Un picuţ din anxietatea Dorei se risipi. Nu doar 
că Lizzie părea perfect normală, dar ea şi Tom erau 
evident strict în relaţii platonice. 

— Salut, sunt Matt, zise un băiat înalt cu părul 
scurt şi un zâmbet larg. 

— Iar eu sunt Dave, adăugă altul, mai bondoc şi 
blond. Suntem foşti colegi de colegiu de-ai lui Tom. 
Deci, Tom! Se îmbrăţișară. Care mai e treaba, frate? 

Se tot salutară o vreme, până apăru încă o fată, 
cu o pungă de cumpărături. 

— la uite ce-am luat! zis ea după ce salută. 
Mingi de jonglat. 

Spre mirarea tuturor, le scoase din pungă și începu 
pe dată să jongleze cu ele. 

— Nu ştiam că poţi! zise Dave. 

— Te învăţ. Dar veniți să vă instalați mai întâi 
în cort. E gigantic — sau era când l-am instalat. S-ar 
putea să fie cam neîncăpător când ne vârâm toți. 

Dora nu ştia dacă se simțea dezamăgită sau ușurată 
că ea și Tom nu stăteau singuri în cort. Incercă să 
se hotărască pe drum. 

— Du-te acum la budă, îi spuse Lizzie când trecură 
pe lângă toalete. E încă destul de devreme și mai 
târziu or să arate dezgustător. 

Dora îi ascultă sfatul. 


«Jo avea impresia că numai ce ajunseseră și amara- 
seră Trei surori lângă bazinul de reparaţii în care 
trebuia să intre, că se şi trezise singură cu Marcus, 
într-un spațiu care părea prea mare pentru doi oameni. 
Asta în ciuda faptului că, până de curând, locuise 
singură pe Trei surori. 

— Nu-mi vine să cred că au șters-o toţi aşa repede. 
Parcă a dat ciuma în barcă sau ceva, îi spuse lui 
Marcus când acesta o găsi debarasând bucătăria. 

— Toţi trebuiau să ajungă undeva fără întârziere. 

— Știu şi înțeleg perfect. Mă gândesc doar că ar 
fi fost drăguţ să ieșim să sărbătorim în oraș sau ceva. 

— Incă putem să facem asta. 

Jo își dădu una după ceafă în gând. Tocmai se auto- 
invitase la masă în oraş cu Marcus. Vai, ce jenant! 

— N-o să fie chiar acelaşi lucru. 

— O să fie mai bine. 

— Ce? 

Marcus o ignoră. 

— Întâi şi întâi, tre’ să te instalăm în cabina din 
spate. Înainte ca Jo să leşine de la şocul invitației 
sale de a veni să doarmă în patul lui, Marcus con- 
tinuă netulburat: Mă mut în cabina ta. 

Părea să nu-și dea seama că simptomele de pre- 
menopauză ale lui Jo ieşiseră și se reînscriseseră în 
grafic în câteva secunde. 

— Ăă, nu prea are rost, nu crezi? Nu e vorba 
decât de zece zile, două săptămâni maximum, nu? 

— Când vine vorba de bărci şi reparații, nimic 
nu e bătut în cuie. Poate să dureze o lună sau o 
săptămână. Dacă-mi găseşti nişte așternuturi curate, 
îți fac eu patul. 

Era peste puterile ei să și-l imagineze pe Marcus 
luptându-se cu o față de plapumă, lăţindu-se pe pat 
ca să vâre cearşaful sub saltea şi schimbând feţe de 
pernă. 

— Găseşti totul în scrin. 

Marcus zâmbi cu părere de rău. 

— Sunt foarte bine dresat când trebuie, însă cred 
că e nevoie să mi le găsești tu. 

— Sigur. Mai întâi să scot lenjeria de pe patul 
meu. 

— Nu te obosi, nu mă deranjează să dorm pe 
cearşafurile tale. Vino doar să găsești altele pentru 
patul tău. 

— Chiar ne-ar fi mult mai bine dacă am rămâne 
amândoi în paturile noastre de acum, zise ea. 

Acum că îşi revenise din şocul de a fi invitată în 
cabina căpitanului şi din faptul că acesta nu se va 
afla acolo în acelaşi timp cu ea, Jo avea un ton 
perfect raţional. 

— Insist. Trebuie să fiu acolo pe durata călăto- 
riei pe mare, însă acum nu e nevoie, până ne întoarcem. 

Cuvintele lui spulberară bula de săpun a iluziilor 
pe care Jo o păstrase intactă până atunci. Epuizase 
atâta energie gândindu-se la călătoria spre şantier, 
Olanda şi mare, că nu mai apucase să mediteze la 
drumul înapoi. Probabil că nu era nimic. Dacă ar fi 
stat să se gândească că o să rămână singură şi fără 
ocupaţie cu Marcus mai bine de o săptămână, şi-ar 
fi ros unghiile de emoții. 


323 


— Ed și Tom se întorc, nu ? Și Dora? întrebă ea 
cu glas pierit. 

Marcus râse încet. 

— Nu-ţi face griji, Joanna, n-am de gând să te 
școlesc ca să-mi fii secund cât stăm aici, pentru a ne 
întoarce singuri cu barca. 

— Slavă Domnului! murmură ea simțind că o ia 
cu greață. 

Știa foarte clar că secundul îndeplinea sarcinile 
lui Ed, însă terminologia o cam deranja în momentul 
ăla. 

— Ed se întoarce cu siguranţă ; şi Tom, cred; iar 
Michael zicea că s-ar putea să vină şi el. Vedem cine 
e disponibil. 

— Michael ar trebui să vină. La urma urmei, am 
trecut prin tot deranjul ăsta pentru barja lui. 

— Chiar a fost aşa de mare deranjul? 

Jo se bâlbâi. 

— Scuze! Am părut nerecunoscătoare, nu ? Doar 
că Michael nu mi-a zis că trebuie să plec undeva 
când mi-a dat barca pe mână. 

— Adică nu erai dispusă să treci prin aşa ceva 
de la bun început? 

— Nu. A fost nevoie de o mulţime de preparative 
și tu a trebuit să munceşti din greu. 

— Păi, asta e slujba mea. Cu asta mă ocup, 
alături de Ed, când trebuie. 

Ii stătea pe limbă să comenteze că e o slujbă bizară, 
când își aminti că nici să poleieşti amoraşi nu e tocmai 
o modalitate convenţională de a-ți câştiga pâinea. 

— Presupun, zise ea până la urmă şi cobori în 
cabina care-i servise drept dormitor până de curând. 

Era impregnată de fiinţa lui: mirosul, lucrurile 
împrăștiate peste tot, însă mai degrabă era pur și 
simplu el. Jo căută hotărâtă aşternuturi și o faţă de 
plapumă curate în scrin. Cum luase pe furiş vechea 
ei pernă cu fulgi de gâscă atunci când se mutase, nu 
trebuia decât să o aducă înapoi. Nu mai era nevoie 
s-o pună la spălat. 

Marcus nu prea se omora după curăţenie, ob- 
servă ea. Philip, bărbatul ei, fusese aproape un maniac 
la capitolul ăsta. Cum Jo nu era nici pe departe aşa, 
fusese o cauză a conflictelor dintre ei. Până în momen- 
tul dezertării lui, i se păruse o diferenţă fericită — 
se contrabalansau, stopând tendinţele extremiste 
ale celuilalt. De atunci încoace, îi urase Ştoarfei să 
se bucure din plin de purtările fixiste ale lui: Philip. 

Pe măsuţa pliabilă era un teanc de mărunţișuri 
şi în colț era unul de haine. Tocmai se întreba ce să 
facă cu ele şi dacă e cazul să le ia de acolo când Marcus 
cobori scara şi apăru în spatele ei, înclinându-şi 
capul ca să nu se izbească de tavan. Spaţiul acela 
nu fusese niciodată încăpător, dar acum părea ceva 
mai mic decât o casă de păpuși. 

— Nu vreau decât să găsești cearșafurile alea, 
atât, ordonă el. E dezastru aici. 

— Nu-i nimic, îl contrazise Jo automat. Sunt 
doar nişte haine murdare. 

— Da, dar nu-i nevoie să te ocupi tu. Du-te și 
relaxează-te, câtă vreme sckimb eu cearșafurile, spuse 
Marcus trăgând de plapumă. 

Își petrecură restul dimineţii citind și odihnindu-se. 
Cel puţin Jo. Savură plăcerea lenevoasă de a sta pur 
și simplu, fără să facă mare lucru. Marcus încălzi ce 
mai rămăsese la prânz prin frigider, băură bere şi 
citiră la masă. După aceea, Jo se duse un pic la 
plimbare, gândindu-se cât de odihnitoare putea fi 
prezenţa lui Marcus și cât o surprindea să afle asta. 
Când se întoarse, Marcus îi zise: 

— Bun, e timpul să te pregăteşti. 

— Pentru ce să mă pregătesc? 

— Te scot în oraș la masă. 

Jo se chinui cu disperare să găsească un motiv 
ca să nu meargă. 

— E încă devreme! 

— S-ar putea să trebuiască să mergem mult până 
găsim un restaurant frumos, zise el zâmbind. 

Încuind uşa de la baie, Jo se privi în oglindă, 
dorindu-și să fi apucat să vadă dacă nu cumva lăsase 
Carole ceva util. I-ar fi prins bine nişte primule. Nu 
se aștepta ca o fată de vârsta lui Carole să aibă ceva 
tare, gen trifoi roşu, însă Jo se simţea atât de agitată, 
încât s-ar fi agăţat de orice, până şi de extractul de 
grâu încolțit. 

„Mergem la restaurant ca să mâncăm amândoi 
în același timp și, probabil, la aceeași masă, îşi zise. 
Nu e absolut deloc o întâlnire amoroasă. O să facem 
jumi-juma”. Îi apăru un zâmbet pe chip. Ca olandezii!, 
cum se zice, la fix să se întâmple chiar în Olanda!“ 
Apoi începu experienţa superstresantă a pregătirilor 
pentru a ieși în oraş cu un bărbat pe care îl plăcea 
foarte, foarte mult, fără să se poată baza nici măcar 
pe o ignamă sălbatică la nevoie. Certitudinea că el 
nu se putea s-o placă, dat fiind că prefera carnea 
tânără, nu o ajuta deloc. 

Cel mai greu era să nu arate de parcă se chinuise 
prea mult, hotărî ea, ștergându-și dermatograful cu 
care cam exagerase. Clar nu era nevoie de pudră 
roz. Sigur o să potenţeze cu primul bufeu, care o să 
survină chiar în acea seară, era clar ca bună ziua. 
O prinsese un pic soarele, scoțându-i pistruii în 
evidenţă — nu că ar fi fost rău, doar că avea nasul 
cam roșu. Putea oare să preschimbe roșul în lookul 
bronzat pe care îl prefera? 

După ce se dăduse și îşi ștersese o tonă de fard, 
arăta cât de cât bine, cu siguranţă sănătoasă şi 
destul de machiată încât să pună în valoare trăsă- 
turile care pe vremuri o avantajaseră cel mai mult. 
Dacă încă o mai avantajau, cu plasa fină de riduri 
expresive întinzându-se de la colțuri, asta n-avea 
cum să ştie, însă mai mult de-atât n-avea ce face. 
Jo nu putea să nu-şi spună că ultima persoană cu 


1. Going Dutch, expresie ce redă titlul original al căr- 


ţii, referindu-se la obiceiul de a-și plăti fiecare pro- 
pria consumațţie la restaurant (n. r.). 

care luase Marcus masa la restaurant fusese probabil 
Carole. Să se uite peste masă la o femeie de cincizeci 
de ani va fi foarte diferit de priveliștea pielii de 
douăzeci și ceva de ani şi a ochilor mari şi strălucitori. 
Nu că ar fi intrat în competiţie cu așa ceva — n-avea 
cum —, dar nu voia ca Marcus să-şi piardă pofta de 
mâncare observând contrastul. 

— Arăţi minunat, zise el când ea își făcu apariţia 
în bucătărie. 

Jo îşi înăbuși reflexul de a zice ceva autodepre- 
ciativ şi se sili să zâmbească. 

— Mulţumesc, nici tu n-arăţi rău! 

Uitându-se la el, își dădu seama că o cămașă albă 
de pânză vârâtă într-o perche de pantaloni mari- 
năreşti arăta chiar bine. Îi scotea în evidenţă tenul 
bronzat și părul cărunt, cârlionţat. Observă toate 
acestea cu un dezinteres care-o încântă. N-ar fi fost 
femeie care să nu-l găsească atrăgător atunci, nu 
trebuia neapărat să sufere de iluzii pe bază hormonală. 

Jo sărise pe şi de pe Trei surori fără probleme 
luni de zile. Însă cumva faptul că Marcus stătea pe 
chei cu mâna întinsă ca s-o ajute transforma miş- 
carea în ceva incredibil de dificil. Ea se împiedică, 
el o prinse şi nu-i mai dădu drumul. El o luă de braţ 
și porniră de-a lungul cheiului potrivindu-și paşii, 
iar Jo îşi dori să nu se mai tot lovească de el. 

— Unde mergem? întrebă ea când avu siguranţa 
că poate vorbi fără să-și dea de gol simțurile bulversate. 

— In oraş. Ştiu un restaurant mic şi drăguţ. E ceva 
de mers, dar putem să luăm un taxi la întoarcere. 

— Mai bine îmi luam pedometru, zise ea şi se 
simți imediat prost. 

— Ce anume? 

— Ştii, e o chestie pe care o porţi la curea sau, 
în cazul meu, la chiloţi... Of, de ce trebuia să pome- 
nească de chiloţi ? Ce-l privea pe el! Se zice că trebuie 
să faci zece mii de paşi pe zi, însă e foarte greu, 
pentru că pedometrul nu înregistrează fiecare pas, 
turui ea mai departe. Nu-i place când o iei la deal 

și, dacă te fâțâi doar prin casă, nici nu observă. 
Foarte frustrant. 

— Imi închipui. 

Jo hotărî să nu încerce să facă conversaţie şi 
reuşi să păstreze tăcerea până când ajunseră pe o 
stradă plină de case vechi şi fermecător de înclinate 
și de prăvălii cu antichităţi. 

— Vai, Doamne! exclamă ea. Ia uite cum se lasă 
casele alea în jos spre stradă! Ce minune că nu se 
prăbușesc ! Şi ferestrele ! Cred că au storuri pe dinăun- 
tru, altfel n-ai cum să ţii căldura în casă iarna. Și 
uită-te la prăvălii! Pot să traversez? 

Uitase că era cu Marcus-Fiorosul, altfel n-ar fi 
propus în veci să o taie în zigzag de pe o partea 
străzii pe cealaltă, dând fuga de la o vitrină la alta. 

— Dora avea dreptate în legătură cu târgurile 
de vechituri din Olanda, ştii ceva? întrebă ea. 

— Sigur, răspunse Marcus părând amuzat, de 
parcă ar fi vorbit cu un copil mic — însă lui Jo îi plăcea. 

— Am început să repar tot felul de mărunţișuri 
de design interior pentru prăvălia Mirandei... 

— Știu. 

— ...ŞI dac-aş reuşi să găsesc ceva obiecte pentru 
mine cât sunt aici, n-ar fi aşa o pierdere de vreme. 

— Pierdere de vreme? 

Ochii i se încreţiră la colţuri când o privi de sus. 

Jo îi zâmbi un pic trist. 

— A părut nepoliticos? N-am vrut, dar ştii ce 
vreau să zic. 

— Ai vrut să zici că te-ar plictisi de moarte să te 
plimbi prin Olanda cu mine. 

Jo își muşcă buzele ca să-și înăbușe zâmbetul. 

— A, nu, aş putea să-mi găsesc cuvintele, dar 
n-ar fi politicos. La urma urmei, ești Sfântul Marcus 
al Barjei, izvor al tuturor cunoştinţelor din acest 
domeniu. 

Marcus râse încântat şi Jo își dădu seama că nu 
mulţi îl tachinau. Bărbaţii erau prea fascinaţi de 
talentele lui marinărești, iar femeile probabil că 

voiau prea mult să-i atragă atenţia asupra lor. Ce 
minunat că ea era mai presus de așa ceva! 

Insă mulţumirea ei nu rezistă prea mult. 

— Te asigur că am şi alte talente. 

Avea un chip perfect serios ; nu dădea nici un 
semn că o tachinează, însă ea ştia că asta făcea și 
nu putea, în acel moment, să-i răspundă. Privi cerce- 
tător un ceainic electric absolut banal care se trezise 
într-o colecţie eclectică de radiouri vechi şi se rugase 
să nu-şi fi pierdut minţile. 

Cu câteva săptămâni în urmă, ar fi ieşit fără 
probleme în oraș și la masă cu un bărbat pe care nu 
prea îl cunoștea. Bineînţeles că la început ar fi fost 
timidă, însă ar fi trăncănit împreună până când ea 
i-ar fi descoperit obsesiile şi s-ar fi concentrat să fie 
un ascultător bun. La urma urmei, era adultă acum, 
își rafinase abilităţile sociale prin ani întregi de 
experienţă în ce privea capacitatea de a-i face pe 
oameni să se relaxeze şi să se simtă fericiți. Așa că 
n-ar trebui să fie altfel cu el. 

— Ei, unde-i restaurantul ăsta? întrebă ea, plă- 
nuind să-l descoasă de cum ajungeau. 

Atunci nu-i rămânea decât să dea din cap şi să 
mormăie tot restul serii. Floare la ureche. 

Restaurantul era în zona veche a orașului, într-una 
din clădirile înguste, înclinate şi pe jumătate prăbu- 
gite pe care le admirase Jo atâta. Afară era o bancă 
pe care stătea un manechin îmbrăcat în băbuţă. 
Numele însemna „Bucătăria bunicii“, îi spuse Marcus. 
Intrară. 

Una din nenumăratele bucurii ale Olandei era că 
toată lumea vorbea engleza, se gândi Jo, jenându-se 
de propria incapacitate de a rosti până şi cea mai 
simplă frază în olandeză. Fură conduşi la masă de 
către o tânără frumoasă, în blugi mulaţi şi cu un 
şort minuscul. O frântură din Jo oftă de invidie. 

Işi primiră meniurile şi le studiară. 

— Parcă ar fi un careu de Sudoku, nu? zise Jo. 
Dacă încerci să te prinzi cam ce-ar însemna fiecare 

fel. Bineînţeles că fata aia fermecătoare o să ne zică, 
însă e destul de distractiv să încerci să cauţi o logică. 

— Cred că deserturile sunt mai uşor de descifrat 
decât felurile principale, zise Marcus după câteva 
clipe. E util că, din întâmplare, ştiu că la îngheţată 
și la sosul de ciocolată li se zice aici Dame Blanche. 

Jo citi descrierea. 

— A, da, te prinzi, mai ales dacă ştii deja ce e. 
Ridică privirea şi-i zâmbi. Ce crezi că e un slag? 

— Frișcă. 

— Știu că nu-ți face deloc bine, dar îmi place la 
nebunie să pun frişcă pe îngheţată, oftă Jo, să văd 
cum se întăreşte când dă de rece. E un desert din 
ăla despre care se zice c-ar fi mai ceva decât sexul. 
___ Hopa! Coborâse garda o clipă şi iar zisese o prostie. 
Incercă să dreagă lucrurile. 

— Şi să ştii că nu-mi place deloc expresia, ţie? 
Adică poate că preferi o ciocolată la ora patru după- 
-masa, însă peste câteva ore... ei bine, nu mi-ar sta 
gândul la ciocolată. 

O inundă un val colorat ca marea de neoprit ce 
inunda Ţările de Jos. De n-ar fi ştiut prea bine ce 
anume îl provocase, ar fi crezut că avea într-adevăr 
un bufeu. 

— Mă bucur foarte mult să aud aşa ceva. 

Jo emise un fel de cârâit și se întinse după apă. 

— Pardon, n-ar fi trebuit să zic una ca asta. 
Acum te simţi penibil, zise el. 

Jo goli paharul. 

— Ar fi fost mai bine dacă nu aduceai în discuţie 
deloc subiectul sexului, așa că trebuie să-ţi asumi 
partea ta de responsabilitate. 

Jo înghiţi în sec şi se adună. 

— De fapt, n-am adus în discuţie nimic. Eu vorbeam 
despre deserturi. 

— Odată ce cuvântul e azvâriit în arenă, ca să 
zic așa, e destul de greu să-l mai scoţi. 

— Asta am descoperit și eu, oftă ea. 

Marcus ridică o sprânceană şi îşi lăsă din nou 
privirea în meniu, fără să spună nimic. 

O frântură de căldură pâlpâi undeva în plexul 
solar al lui Jo. Nu avea un radar prea bun când 
venea vorba de bărbați — era tare prostuţă ca să se 
prindă dacă cineva îi făcea curte, însă până și ea 
simţea că în spatele felului în care flirta cu ea se 
ascundea ceva. 

Marcus ridică privirea şi se uită în ochii ei minute 
în Şir, apoi spuse: 

— Ce-ai vrea să mănânci? 

Jo simţi iminenţa unui hohot de râs, pe care îl 
exterioriză doar un pic. Mai studie o dată meniul. 

Patroana apăru lângă ei. 

— Salut, prieteni, spuse fata în engleză, cu un 
accent fermecător. V-aţi decis? Să vă explic meniul? 
Sau să vă spun ce specialităţi avem în seara asta? 
Sparanghel olandez proaspăt cu şuncă şi ouă. Foarte 
tradiţional. 

— Sună minunat, zise Jo, uşurată că scăpase de 
alegere. 

— Şi pentru mine la fel, zise Marcus, și se poate 
să ne aduceţi lista de vinuri? 

Alcool — de-asta avea ea nevoie — o doză de „curaj 
olandez“, evident. O amuză propriul joc de cuvinte, 
relaxându-se destul cât să arunce o privire în jur. 
Incăperea era decolorată ca un soi de reproducere a 
unei bucătării olandeze de pe vremuri. Erau o poli- 
cioară cu cărţi de bucate, un difuzor vechi, o râșniţă 
de cafea cu o răzătoare pe ea. Pe alt perete, tablo- 
urile erau pictate direct pe el și pretutindeni erau 
obiecte simple şi casnice cu rol decorativ și nostim. 
Deasupra scărilor ce duceau la încăperea de la etaj 
se afla un suport cu lenjerie de corp ce părea foarte 
autentică. 

Surprinzător, Jo nu simţea nevoia să facă conver- 
saţie. Stătea doar, întrebându-se dacă interpretase 
ea greşit semnalele pe care el părea să le emită. 
Oare chiar încerca să o seducă? Spera să aducă 
repede vinul după ce comandau. 

Marcus îşi- scoase ochelarii de citit, ca să examineze 
lista atunci când le-a fost adusă. Jo, care mai că nu 

îndrăznise să-i arunce vreo privire în ultimele minute, 
nu putu să nu observe că bărbaţii cu ochelari i se 
păruseră întotdeauna foarte sexy. Şi lui Karen i se 
păreau și discutaseră fenomenul. Fiica ei, da, era o 
preocupare bună — Karen putea s-o păzească de 
buclucuri chiar și când nu era de faţă. 

Proprietara reveni și Marcus îi murmură ceva. 

— Am comandat o sticlă de Rioja bun, zise el. 
Cred că ne trebuie ceva solid. 

Deşi mare parte din ea era de acord că avea 
neapărat nevoie de ceva solid, o altă parte intră în 
panică — el de ce-avea nevoie de ceva solid? Las-o 
baltă, Jo, își porunci ea, scoate-ţi din cap vorbele lui 
stupide, și-aşa mai degrabă o să le interpretezi greşit. 
Probabil încerca s-o facă să se relaxeze. 

Marcus începu procesul de degustare a vinului. Nu 
avea o manieră atât de snoabă, observă Jo bucuroasă, 
dacă era să ia în considerare cât mai strâmba din 
nas când venea vorba de vinul ei. Amintindu-şi această 
veche ranchiună, se simţi ceva mai întărită, aşa că 
îndrăzni să ridice privirea când el închină paharul. 

— Pentru ce închinăm? întrebă el. 

— O, pentru prieteni absenţi și pentru sosirea în 
siguranţă la destinaţie — şi pentru întoarcerea în 
siguranţă. 

Ei, asta n-a fost greu. Vinul era uşor şi delicios. 
Poate e ceva adevăr în toată abureala aia despre 
vinuri, la urma urmei, îşi zise ea. 

— Şi pentru tine, pentru că ești tu însăţi, zise 
Marcus şi bău, fără să o scape din ochi. 

Jo îşi dori să aibă îndrăzneala de a-şi scoate 
jacheta, însă niciodată nu-i plăcuse cum arată bra- 
ţele ei. Işi depuse cu grijă paharul printre tacâmuri 
şi farfurii. 

— Joanna, zise Marcus părând serios. Cred că 
se poate să te fi speriat adineauri. 

— Mhm. Păi, un pic, presupun, bâigui ea. 

— Habar n-ai ce simt pentru tine, nu? 

— Nu! Adică, dincolo de faptul că mă consideri 
o veche prietenă cu care ai traversat marea. 

— Nu te consider deloc așa ceva, zise el răsu- 
flând adânc. Doar partea cu traversatul mării e 
adevărată. 

— Atunci... ? zise ea foarte ezitant. 

Marcus înghiţi în sec, îşi rearanjă tacâmurile, se 
scărpină pe nas şi zise: 

— De fapt, cred că m-am îndrăgostit de tine când 
te-am întâlnit, în pubul ăla, cu ani în urmă. Erai 
deja cu Philip. 

— A. 

Imediat îi veni amintirea în cap. Oare l-ar fi 
părăsit pe Philip pentru Marcus, dacă acesta ar fi 
făcut vreo mişcare ? Nu era sigură, însă se temea că 
n-ar fi avut destulă încredere în sine. 

— Da. Aveam prea multe scrupule ca să fac ceva. 
Poate aş fi făcut până la urmă, însă v-aţi logodit, 
așa că s-a zis cu asta. Am plecat. 

— Da, zise ea într-un târziu. 

— Ce vreau să spun... Marcus ezită, apoi zise 
dintr-odată: Mai eşti cu Philip? Emoţional, adică. 
Mai ţii încă la el? 

Marcus era foarte direct şi trebuia să-l respecte, 
însă tot i se părea tulburător. 

— Nu... In fine, nu vreau să i se întâmple nimic 
rău, vreau să fie fericit — drăguţ din partea mea, dată 
fiind situaţia —, însă nu-l mai iubesc în felul ăla. 

Marcus scoase un oftat adânc. 

— Ah! Nici nu pot să-ţi zic cât de ușurat sunt să 
aud asta. 

— Dar tu şi Carole? 

— Cred că o să treacă veselă la următorul bărbat 
care o să-i ofere un cămin ca lumea, zise el zâmbind. 
Am senzaţia că mi-am pierdut interesul pentru Carole 
de cum te-am revăzut. 

— Serios? 

— A, da. Când te-am văzut mi-am amintit ce 
femeie atrăgătoare eşti. Mi-am dat seama că te-am 
păstrat undeva în subconştient ani de zile, însă 
uneori, când te întâlneşti iar cu anumiţi oameni, 
totul s-a schimbat şi nu mai știi ce-ai văzut la ei pe 

vremuri. În cazul tău, toate vechile sentimente s-au 
năpustit ca un val. 

— A? 

Era un sunet ca un chițăit. Chiar era sincer? La 
urma urmei, era cam fustangiu şi se putea să caute 
numai o schimbare temporară, ca apoi să revină la 
femeile mai tinere. Poate era o provocare pentru el. 
Apoi Jo își spuse să nu mai fie atât de cinică. 

— Da, continuă el, zâmbindu-i cu căldură. Eşti 
la fel de sexy şi de fermecătoare ca întotdeauna, 
numai că acum eşti înțeleaptă, şi bună, şi iubitoare. 

— Da? 

Jo bău din vin, sperând să o ajute cu problema 
chiţăitului. Marcus era foarte seducător. 

— O, da, zise el încuviințând din cap. 

Jo începu să zâmbească şi, cu toate că încercă să 
se abţină, îşi dădu seama că voia să-i zâmbească în 
continuare, şi încă foarte mult. 

— Mamă, ce cald îmi e! 

— Scoate-ţi jacheta. 

Îi dădu la o parte jacheta de pe un umăr, iar 
restul căzu în consecinţă. 

— Imi urăsc braţele, murmură ea în timp ceo 
agăța de spătarul scaunului. 

— Mie îmi plac la nebunie braţele tale! spuse 
Marcus surprins, ca şi cum ar fi fost o ciudăţenie să 
le urască cineva. 

Işi plimbă degetele în susul unuia, de parcă nu 
se putea abţine, apoi îşi puse apăsat mâinile în poală. 

— Și n-ai ghicit ce simţeam — ce simt pentru tine? 

— De unde să ghicesc? răspunse Jo clătinând 
din cap. 

— Nu te-ai întrebat de ce am făcut atâtea eforturi 
să te conving să nu te temi, de ce am insistat atâta 
să vii în călătorie şi toate astea? 

— Am crezut doar că eşti de treabă — cel puţin, 
când mi-ai alungat teama. Se încruntă. Atunci de ce 
ai venit cu Carole? 

— Pentru că, atunci când m-a întrebat dacă poate 
să vină, credeam că ai dat bir cu fugiţii. Eram furios — 
pe tine — pe mine, că fusesem aşa un dobitoc, pe toată 
lumea. Și cred că n-aveam încredere în ce simţeam, 
dacă e să fiu sincer, adăugă el un pic întristat. 

— Sper că n-a regretat c-a venit. 

Deci o invitase pe Carole de ciudă, cum ar veni. 
Mă rog, nu putea să i-o ia în nume de rău. 

— Nu prea cred. O să-şi dea seama că această 
călătorie a fost catalizatorul necesar să se desco- 
torosească de mine şi o să se bucure. 

— Te-ai fi descotorosit tu de ea, dacă nu ţi-ar fi 
dat ea papucii mai întâi? 

Marcus ezită înainte să răspundă. 

— Înţeleg de ce mă întrebi şi, da, m-aș fi desco- 
torosit de ea, dacă trebuia. Aș fi făcut-o astfel încât 
să creadă că a fost ideea ei. Dintr-odată rânji spăsit. 
E o tehnică pe care am perfecţionat-o de-a lungul 
anilor. 

Jo râse pe înfundate. 

— Sunt sigură că ţi-ai cultivat multe tehnici de-a 
lungul anilor. 

Marcus încuviinţă, încă melancolic. 

— Povesteşte-mi despre fiica ta. 

— Şi asta e una dintre ele? Schimbarea subiec- 
tului şi alegerea unuia mai sigur? 

— Absolut. i 

— Bine, treacă de la mine. Işi îngădui o vreme 
să detalieze unul dintre subiectele ei preferate, apoi 
spuse: Acum e rândul tău. 

Marcus râse încet. 

— Eu n-am nici o fiică, nici un copil, de fapt, dacă 
veni vorba — cel puțin, din câte ştiu. N-am pretins 
niciodată c-aş fi vreun sfânt, adăugă el observând 
că Jo ridicase din sprânceană. Tu clar o iubeşti 
foarte mult pe Karen. 

— A, da. Mai mult decât orice sau oricine pe 
lume. Chiar şi pe vremea când îl iubeam pe Philip 
aş fi zis la fel. 

— Și sigur nu-l mai iubeşti pe Philip? 

Jo încuviinţă, mai sigură decât fusese vreodată 
de când o părăsise. 

— E destul de greu să te convingi să nu mai 
iubeşti pe cineva, însă când a plecat, am murit puţin. 
Dragostea mea pentru el s-a cam veștejit, fără sângele 
care s-o împrospăteze. Se uită la el melancolic. Vorbesc 
aiurea. Am băut prea mult, probabil. 

— N-ai băut destul pentru aşa ceva. 

Îi umplu paharul și Jo se gândi brusc că poate 
încerca s-o îmbete şi să profite de starea ei ca să-şi 
satisfacă poftele infame. Apoi își dădu seama că şi 
ea și-ar fi satisfăcut poftele infame. Bău cu prudenţă. 

— N-o să las niciodată să ți se întâmple nimic 
rău, Joanna. Îţi dau cuvântul meu, spuse el. 

Oricât de emoţionantă ar fi fost declaraţia lui, Jo 
n-o întâmpină cu veselie neîntinată. Tocmai ce înce- 
puse s-o încânte perspectiva de-a se lăsa sedusă de 
un bărbat foarte, foarte atrăgător, că acesta își luase 
un aer nemaipomenit de nobil cu ea. Tipic! Probabil 
a sedus sute de femei, ce l-a făcut să renunţe tocmai 
acum? Oricum, cu puţin noroc, n-o să considere că 
e chiar aşa de rău s-o ademenească în patul său. 

Mâncarea sosi tocmai la timp ca să nu trebuiască 
să spună nimic semnificativ. 

— Dumnezeule, e destulă mâncare pentru o armată ! 
exclamă Jo. 

— Aproape destulă ca să îndopi cu ea o barjă 
plină de mateloţi flămânzi, încuviinţă Marcus. 

Jo râse. Chiar îi plăcea compania lui. Zicea el 
lucruri tulburătoare din când în când, însă nu intra 
în detalii şi nici nu insista să primească răspuns. 
Pentru prima dată de foarte mult timp, se bucura 
de compania unui bărbat care, simţea ea, chiar voia 
să fie cu ea — cel puţin în seara aceea. 

Când farfuriile le-au fost luate în sfârşit din faţă, 
Marcus inspectă deserturile din meniu. 

— Vrei desert? i 

— Cam da, oftă Jo. Insă sunt atât de sătulă, că 
nici nu pot să mă mişc. 

— Facem pe din două, atunci. Să luăm slag? 

— Absolut, râse Jo. 

— Apoi bem un brandy. Rar se întâmplă în viață 
să nu ai nimic de făcut când te trezeşti dimineața. 

— Păi, cei de la şantier n-or să vrea să mute 
barja în bazin de cum se luminează? 

— Nu cred că au de gând s-o bage în bazin până 
pe la zece, aşa că nu-i chiar rău. Șantierul ăsta 
n-are nici o problemă să permită familiilor să locu- 
iască la bord pe timpul reparațiilor, dar e mai bine 
să nu fii de față în timp ce lucrează. 

— Asta înseamnă că trebuie să rătăcim pe străzi 
până la căderea serii? 

— Deloc. O să închiriem o mașină şi o să dăm o 
tură prin Olanda, o să mergem la Amsterdam, Delft, 
toate atracțiile turistice şi nonturistice. 

— Poate dăm de un tâtg de vechituri? 

— Sigur. Poţi să-ți faci plinul cu cioburi de porțelan, 
să le recondiţionezi şi să le vinzi cu un profit imens. 

— Şi să câștig o avere. Ce-şi poate dori mai mult 
o fată? 

— Îmi mai vin în cap vreo două chestii pe care 
și le poate dori o fată. 

Ea îi făcu cu ochiul sprinţară. 

— Cred că nişte îngheţată şi niște sos de cioco- 
lată ar putea fi de-ajuns pentru moment. 

li plăcea să flirteze pe faţă cu el. 

Sosul a fost adus într-un vas separat, ca şi frișca. 
Chiar şi fără conotaţiile pe care i le dădea acum Jo, 
ar fi părut de-a dreptul divin. Marcus luă o lingură 
și o umplu cu o combinaţie de îngheţată, sos şi 
frişcă, apoi o apropie de gura lui Jo. 

— Gura mare. 

Jo se conformă chicotind. 

— Absolut mortală, zise ea. 

— Dar nu bate sexul? 

— Depinde de sex. 

Nu fusese serioasă, însă chiar ţinea minte că 
uneori — destul de des — își menţinuse mintea ocupată 

întocmind liste de cumpărături și plănuind cum să 
îngrijească grădina în timp ce Philip făcea dragoste 
cu ea. 

Marcus mâncă și el o lingură. 

— Mamă! Chiar e un standard foarte ridicat. 

Jo sorbi din brandy-ul care apăruse pe neobser- 
vate lângă cotul ei. 

— Nu compar performanţele. Nu-ţi face griji. 

Apoi îşi dădu seama că, la un moment dat de-a 
lungul serii, se hotărâse, dacă se ivea ocazia, dacă 
el voia, să-şi lase deoparte anii lungi de condiţio- 
nare, de chibzuinţă, de prevedere şi să se culce cu 
el, indiferent de consecinţe. Asta o zgudui. Probabil 
că şocul i se citea pe chip, căci el râse. 

— Nu te îngrijora, n-o să te strâng cu uşa, ci 
doar la pieptul meu vânjos. 

Acum Jo chiar începu să chicotească, acceptând 
încă o lingură de desert. 
___— Mai bine că nu cunoaștem pe nimeni aici. 
Inchipuie-ţi ce scandal, o doamnă burgheză, respec- 
tabilă, de vârstă mijlocie, să ia masa cu un... 

Se întrerupse pentru a găsi o descriere corespun- 
zătoare. 

— Un destrăbălat burghez de vârstă mijlocie? 

— Mhm, da, se potriveşte. 

— Dar cum nu cunoaştem pe nimeni, termină-ţi 
băutura, e timpul să mergem acasă. 

Capitolul, 22 


Nici nu le trecea prin cap să meargă pe jos. S-a 
găsit un taxi care i-a purtat în goană până la chei. 
Se ţinură de mână în întuneric şi Jo se simți mai 
tânără şi mai ameţită ca oricând — chiar și când era 
oficial tânără şi ameţită. Îşi dădu seama că se cher- 
chelise când se dădu jos clătinându-se niţel, în timp 
ce Marcus îi plătea taximetristului. „O să regreţi 
mâine-dimineață, îşi zise ea ferm. Bea o groază de 
apă, altfel o să te simţi oribil.“ Însă ştia că apa 
n-avea cum să abată o mahmureală mult mai rea, 
posibil permanentă, ca urmare a acţiunilor sale. 
Nu-i păsa — ştia că promisiunile prezentului erau 
prea frumoase ca să le întoarcă spatele, oricât ar fi 
regretat ulterior. 

Marcus veni lângă ea și o luă zdravăn de mână, 
conducând-o pe mica distanţă până la barjă cu un 
aer hotărât, care lui Jo i se părea acum irezistibil. 
Mai s-o ridice la bord în braţele sale ; dintr-odată se 
treziră în bezna din timonerie. Acum e-acum. Jo 
trebuia să-şi exprime voinţa. 

— Marcus? 

— Ce? 

Jo trase aer în piept, pregătindu-se să spună nici 
ea nu știa ce — un apropou că voia să o seducă, că 
n-avea de gând doar să-i mulțumească pentru o 
seară fermecătoare. 

Apoi Marcus uşură mult situaţia sărutând-o. Simţi 
că-i striveşte buzele sub apăsarea gurii lui. Nu mai 

fusese sărutată așa de ani şi ani — acesta a fost 
ultimul ei gând coerent. Se legănă în braţele lui, 
simțind că i se învârte capul, sub acţiunea sărutului 
și a brandy-ului în egală măsură. Işi vâri degetele 
în părul lui, iar el o strivi cu patimă, de uită şi să 
respire. Buzele se despărţiră cu greu, gâfâind de 
dorință şi lipsă de oxigen. 

— Dumnezeule, săruţi ca la carte, murmură ea 
zâmbind. 

— Talentele mele nu se opresc aici, râse el. 

— Numai gura-i de tine! Hai jos să faci dovada! 


Ideea de a se dezbrăca în faţa unui bărbat care 
nu-i era soţ o îngrozise întotdeauna, dar acum nici 
măcar nu se gândi la asta. Își smulseră hainele pe 
măsură ce se interpuneau în calea mâinilor lor isco- 
ditoare. Când în sfârșit reuşi să-i scoată toate hainele, 
el oftă din greu încercuind-o cu brațele sale, mân- 
gâindu-i rotunjimea taliei. 

— Nici nu pot să-ţi zic de cât timp îmi doresc să 
fac asta. 

Jo nu răspunse. Se simțea pe deplin dorită şi 
dorea la rândul ei. Îl dorea în acea clipă mai mult 
decât orice altceva din viaţa ei. Îi smulse cămașa 
din pantaloni şi se repezi la cureaua lui ca o tigroaică 
asupra prăzii. 

— Trebuie să-ţi zic ceva.. 

— Nu acuma, spuse ea răguşit şi se azvârli pe pat. 

Într-o clipită era lângă ea. 


Mai târziu el aduse două pahare cu apă şi reali- 
tatea reveni pe nesimţite în conştiinţa lui Jo. 

— N-am mai făcut niciodată aşa ceva, spuse 
ea. 

— Imi place să cred că imprim o anumită doză 
de originalitate în activitățile mele amoroase. 

— Ce lăudăros eşti! chicoti ea. Nu la asta m-am 
referit. Vreau să spun că nu m-am mai culcat niciodată 
cu un bărbat cu care nu sunt căsătorită. 

El trase aşternutul, care se prinsese între ei, 
astfel încât pielea li se atingea. 

— Cum aşa? Nici un act indiscret în atâta amar 
de timp? 

Jo medită. 

— A avut loc un act indiscret, dar nu s-a ajuns 
prea departe. 

— De ce? 

— Pe atunci eram demodată şi, din câte s-a văzut, 
bătută în cap, pentru că eu chiar credeam în jură- 
mintele căsătoriei. 

— Tehnic, presupun că încă eşti, dar nu te simţi 
căsătorită ? 

— Nu. Din câte judec eu, dacă jurămintele au 
fost călcate, aşa rămân, nu contează care o face. De 
ce nu te-ai însurat niciodată, Marcus? 

— Ei, păi, am fost întotdeauna un mare crai. 

— Nu ştiam că ai fost vârât în politica familiei 
regale. 

Marcus o strânse de umeri, apoi o sărută pe unul 
din ei. 

— Nu știam că poţi fi atât de neserioasă. 

— Sunt într-o dispoziţie neserioasă momentan. 
Și foarte... relaxată. 

— Cred că mai potrivit ar fi „satisfăcută“. 

— Nu, zău? făcu Jo căscând zdravăn. Știu doar 
că e foarte plăcut, însă mi-e somn. 

— Culcă-te. Continuăm conversaţia mâine-dimi- 
neață. 

Jo deschise gura ca să spună „Te iubesc“ aga cum 
făcuse cu bărbatul ei în atâția ani iluzorii de căs- 
nicie. Reușşi cumva să se oprească. Era sigură că 
putea să-l iubească pe Marcus, însă avea destul 
bun-simţ să-și dea seama că simțea mai degrabă 
dorinţă decât dragoste şi, oricum, era mult prea 
devreme să-i spună așa ceva. 

— Noapte bună, vise plăcute, purecii să te sărute, 
zise ea până la urmă. 

— Joanna! 

Chicoti şi închise ochii. Problema era că, deși se 
simțea un pic neserioasă, ştia prea bine că a doua 
zi numai asta n-o să simtă. 


Patul dublu din cabina de la pupa barjei avea 
mărimea tradițională, adică redusă, după cum prea 
bine ştia Jo. Nu se putea să doarmă fără să li se 
atingă membrele, iar dacă Marcus nimerea în vreo 
parte mai sensibilă a corpului ei în timp ce își schimbau 
poziția, ei bine, lucrurile evoluau firesc din acel 
punct. Nu prea au dormit. Pe la șapte a doua zi, 
Marcus se trezi să facă ceai. Jo îl urmă, să se uite 
rapid în oglindă. Lumina zilei putea face ravagii 
asupra trupului unei femei mai în vârstă, gândi ea 
şi se pregăti sufletește pentru tot ce era mai rău. 

De fapt, își dădu ea seama, n-arăta așa de rău. 
Rămășițele de machiaj erau plasate strategic, doar 
sub ochi, şi nu i se întinseseră pe toată faţa. Părul 
îi era răvășit, însă nu turtit, iar pielea îi arăta 
relaxată și absolut înfloritoare. In timp ce se exa- 
mina, îşi aminti că citise undeva că sexul are efecte 
benefice asupra tenului, iar acum vedea și ea asta. 

Se vâri înapoi în pat, trăgându-și plapuma peste 
sâni, ca în filme. 

— Poate ar fi bine să-mi pun la loc sutienul de 
firmă? se întrebă. Așa parc-o să fiu în Totul despre 
sex. Doar că sutienul meu nu e de fiţe şi chestia asta 
ar arăta stupid chiar şi pe ele. 

Spera că Marcus n-o auzise vorbind singură când 
apăru peste o clipă cu ceaiul. 

— Am primit un mesaj, zise el întinzându-i o 
cană şi urcându-se în pat. Işi trăsese pantalonii ca 
să se ducă prin timonerie, dar nu şi-i scoase acum. 

— Ei? 

— De la Michael. 

— S-a întâmplat ceva? întrebă ea neliniștită. Mai 
poate să vină să te ajute să duci barja acasă, nu? 

— A, da, nu-i problemă. Nu, a primit un mesaj 
de la Karen, zise el sorbind din ceai. 

— Cine, Karen fiică-mea ? întrebă Jo ridicându-se 
imediat în capul oaselor, atentă. 

— Mai e vreo Karen în regatul Joannei? 

N-ar fi glumit dacă era vreo problemă, deși avea 
un aer visător. 

— Ce-a zis? E bine, nu? 

— A, da, dar e în Anglia. Are un pic de timp 
hber. Insă nu e sigură până când. 

— Doamne! Şi eu sunt în Olanda! Tipic. 

Marcus făcu o pauză, apoi continuă pe un ton egal: 

— Da, dare un tren până la aeroport în vreo două 
ore. Sau poți să iei taxiul. Poate așa ar fi cel mai bine. 


Cât timp se fâţâia de colo-colo pregătindu-se să 
plece în grabă, se întrebă dacă Marcus nu cumva voia 
să scape de ea. Oare se simţea ușurat că nu trebuia 
să-și petreacă restul timpului împreună în Olanda? 
Sau măcar restul zilei ! Poate se simțea recunoscător că 
1 se oferea șansa să o alunge din pat a doua zi dimi- 
neaţa fără să aibă parte de mustrări din partea ei? 

Nu părea să se bucure că ea pleacă, însă, pe de 
altă parte, nici nu o implora să rămână. Poate că 
fusese doar o provocare pentru el, iar acum revenea 
la tipul de femeie pe care îl frecventa de obicei. Insă 
păruse chiar serios. 

Și-a tot pus întrebări în tren, în drum spre aeroport. 
Se simțea aeriană după atâta amor și se alătură 
unui cuplu care zbura tot în Anglia, ca să nu se 
zăpăcească şi să se piardă pe durata numeroaselor 
procese pe care le antrena îmbarcarea la bordul unui 
avion. Tânjea s-o vadă pe Karen, însă în același 
timp tânjea să rămână cu Marcus. Dacă i s-ar fi dat 
de ales, oare ce-ar fi decis ea? Era mai degrabă 
mamă sau iubită ? Problema era că, fie şi dacă era 
mai degrabă iubită, n-avea cum să-i spună lui Karen 
că nu putea veni acasă pentru că se drăgălea cu un 
bărbat care nu era tatăl ei. Măcar dacă fiica ei ar 
fi avut planuri mai clare, ar fi putut să discute pe 
îndelete chestiunea cu Marcus. 

Adormi în avion, trezindu-se din când în când ca 
să vadă unde erau. Când se învârteau prin aer aștep- 
tând intervalul indicat pentru aterizare, se bucură, 
căci asta însemna că putea să doarmă mai mult. 
Când trebuiră să străbată o pistă foarte lungă după 
aterizare, iar se bucură. Și când chiar se văzu silită 
să se trezească şi să se dea jos din avion şi să scoată 
geanta de umăr a lui Marcus din compartimentul de 
deasupra scaunelor, își dădu seama că revenise cu 
picioarele pe pământ din mai multe puncte de vedere. 

Marcus sugerase, poate, că tânjise după ea ani 
întregi, însă acum că se culcase cu ea, era aproape 
sigur că își va dori să se întoarcă la Carole cea 
suplă, cu membre mlădioase şi abonament la pilates 
sau la o femeie care semăna leit cu ea. Era un bărbat 
foarte sexy. Putea avea orice femeie i se năzărea. O 
noapte petrecută în braţele ei şi între coapsele ei 
prea consistente n-o să-l lege de ea. Jo oftă târșâ- 
indu-și picioarele în coada de la pașapoarte. Nu 
conta, își trăise marea pasiune, cea mai minunată 
noapte de dragoste imaginabilă, şi niciodată n-o să-și 
îngăduie s-o regrete. 


Dora stătea întinsă pe iarbă cu ochii închişi. 
Glezna îi era imobilizată în hamul rucsacului. Tom 
și majoritatea amicilor lui erau ceva mai încolo, 
ascultând formaţia preferată, Eskimo Rolling. Toţi 
erau la bustul gol. Nu se uita la Tom, însă acum știa 
foarte clar cum arăta pieptul lui dezbrăcat, și acea 
informaţie îi spulbera concentrarea. 

— Ei, şi de ce nu ești cu Tom? întrebă Lizzie. 

Stătea în capul oaselor, bronzându-se pe spate. 
Îşi dezlegase bretelele maioului și își ținea partea 
din faţă lipită de piept cu mâna. Deși în apropiere 
era un grup de oameni goi pușcă, nimeni nu simţea 
nevoia să li se alăture. 

— Pentru că suntem amici! E greu să schimbăm 
lucrurile, nu crezi? 

Problema era, își dădea ea seama, că, fiind cu 
John atât de mult timp, el fiind primul ei prieten şi 
tot, n-avusese când să acumuleze experienţa întâlni- 
rilor şi diverșilor iubiți pe care o avuseseră alte fete. 

— Dar îţi place de el, nu? 

Dora deschise un ochi şi se uită de probă la 
spatele solid şi neted al lui Tom, care se îngusta 
treptat şi satisfăcător până la blugi. 

— Nu ştiu. Presupun că da. 

— Eu aş fi cu el uite-așa, dacă n-ar fi ca şi 
frate-meu! Toate fetele erau în limbă după el la 
colegiu. 

— Aă... a avut iubite la colegiu? 

Dora se simţea într-adevăr cam trădătoare că îl 
vorbea pe Tom pe la spate, însă era o ocazie propice 
să afle lucruri despre el, şi Lizzie era, evident, o 
amică bună. N-ar spune nimic urât. 

— A, da, o groază. A reuşit să rămână prieten cu 
ele, însă, ceea ce mi se pare mişto. 

— Bun. 

— Ei, şi cum v-aţi întâlnit? 

Dorei i-ar cam fi plăcut să adoarmă. Simţea că 
nu prea o să aibă parte de somn mai încolo, când or 
să se bage toţi în cortul de patru persoane. În noaptea 
aia urma să adăpostească și două fete, pe lângă patru 
băieţi. 

— Prin intermediul barjei, presupun. Voiam să 
spun că la serviciu, dar el mi-a făcut rost de slujba 
aia. 

Sporovăiră în continuare, făcând schimb de infor- 
maţii de rutină şi descoperind că au mai multe în 
comun decât se așteptase Dora. Amândouă aveau 
mame prăpăstioase. 

— Insă mama lui Tom e tare, zise Lizzie. Ţin 
minte c-am sosit o întreagă trupă la ea acasă peste 
noapte — ne întorceam din nu ştiu ce călătorie şi se 
stricase mașina. S-a purtat grozav. Maică-mea ar fi 
luat-o razna. Ei, şi unde mergi după festival? La 
serviciu sau la barjă? 

— La barjă, presupun. Când se gândi la barjă şi 
la cabina ei, își aminti că nu are sac de dormit. 
Probabil ar trebui să cumpăr o pătură sau ceva, 
continuă ea. Nu mi-am adus sac de dormit pentru 
că n-aveam așa ceva pe barjă. 

— Mi-ar plăcea s-o văd cândva. 

— Păi, poate poţi să te întorci cu noi. Nu poate 
să vină toată lumea, totuşi. S-ar putea să fie prea 
de tot pentru Jo. Doamne, oare ce mai face? 

— Vrei să vin cu tine să-ţi iei pătură? Îmi plac 
mult Eskies, dar mi-ar prinde bine o pauză. 

I se părea mai puţin intimidant acum să meargă 
prin standuri și Dora îşi dădu seama că se relaxase 
și se integrase în atmosfera festivalului, nu mai era 
fata nervoasă şi cocoloșită de la început. 

— Și cu ce te ocupi acum, Lizzie? întrebă Dora 
când se întorceau la cort. 

— Pun bani deoparte ca să călătoresc. 

— A, ca Tom! 

Lizzie râse cu tristeţe. 

— Da, numai că el chiar pleacă prin lume. Eu o 
să stau la rude în Australia! 


Dora îi ajuta să demonteze cortul, când îi sună 
mobilul. Îl pescui din buzunar. Era Karen. Scoase 
un țipăt, mai să scape telefonul pe jos. 

— Nu-mi vine să cred că ești tu! Unde ești? 

— Acasă. La ai mei. Mama e aici, dar, Do, trebuie 
neapărat să te întorci cât de repede poţi. Nu stau 
multă vreme. 

— Cât stai? 

— Nu ştiu. Am venit cu un tablou de la serviciu. 
Trebuie restaurat. Nu știm cât o să ia și trebuie să 
mă întorc de cum termină cu el, așa că tre’ să te văd. 

— Doamne. Tre’ să vorbesc cu Tom. Ce mişto! 
De-abia aştept să te văd! 

— Șieu. A, maică-mea vrea să vorbească cu tine. 

— Jo? Ce grozav că a venit Karen acasă. 

— Știu. Ar fi minunat să poți s-o vezi şi tu. Crezi 
că Tom vrea să se întoarcă la barjă? Nu prea are 

sens, o să fie în bazin o vreme şi nu se poate locui 
în ea momentan. 

— Marcus e încă acolo? 

— A, da, însă nu e aşa de problematic, dacă eo 
singură persoană. 

Dorei îi stătea pe limbă să întrebe dacă Marcus 
fusese problematic şi cum se înţeleseseră, însă nui 
se părea momentul potrivit. 

— O să vorbesc cu Tom. Chestia e că, dacă nu 
mă întorc la barjă, unde mă duc? 

— Vorbește cu Tom. Dacă nu există altă posibi- 
litate, poţi să vii încoace. Karen mă întreabă ceva. 
A, şi a venit Philip. 

Tom își relaxă umerii după ce smulsese din pământ 
un cârlig mai încăpățânat. Dora încercă să-i ignore 
pieptul, bine definit fără a fi prea dezvoltat. Îi trans- 
mise mesajul lui Karen. 

— Nici o problemă, mergem la ai mei. 

— Dar nici nu mă cunosc! protestă Dora. 

— Părinţii lui Tom sunt foarte OK, zise Lizzie. 
Le-ar plăcea să stai la ei. Și mama ta nu pleacă 
oricum, Tom? 

— La drumeţie în Peru, zise el încuviinţând. 

— Dar tatăl tău? N-o să aibă chef de musafiri, 
dacă mama ta e plecată! insistă Dora. 

— N-o să-l deranjeze! O să-i placă la nebunie de 
tine. E un tip relaxat. Ei, am scos toate cârligele? 

Dora chiar l-a pus pe Tom să-i sune pe ai lui şi 
să-i întrebe dacă poate să stea la ei şi, cu toate că 
părea că el le spunea lor că poate, decise să nu-şi 
mai facă griji. Părinţii săi, o asigură Tom, erau 
încântați că venea acasă o vreme, „deși maică-mea 
o să plece la scurt timp după ce ajungem noi“. 

Au dormit mai tot drumul înapoi, în tren spre 
aeroport, în avion şi în tren după ce au aterizat. 
Cum nu prea dormiseră deloc pe timpul festivalului, 
și-au dat seama că nu rezistau pur și simplu. Când 
s-au urcat într-un taxi la gară își reveniseră în 
sfârşit și se simțeau iarăşi oameni. Dora trebuia să 
recunoască totuși că se ditrase foarte bine. 

Părinţii lui Tom stăteau în prag așteptându-i. 
Tatăl lui Tom semăna extrem de mult cu Tom, doar 
că avea părul cărunt, iar mama lui părea mai puțin 
vanitoasă decât mama ei. Avea păr grizonant, zburlit, 
era foarte bronzată şi purta o fustă și sandale hipioate 
și un tricou polo. 

— Au auzit taxiul, spuse Tom. 

O conduse pe aleea din grădină, spre casa drăguță 
din anii '30, cu două frontoane, într-un stil pe care Dora 
îl auzise descris cu dezgust drept „tudorelisabetan“, 
însă care îi plăcuse întotdeauna datorită ferestrelor cu 
forme bizare şi a ochiurilor de geam în formă de romb. 

— Bună, mamă, bună, tată, zise Tom azvârlindu-şi 
gențile şi îmbrățişându-i pe amândoi. Ea e Dora. 

— Bine-ai venit, Dora! zise tatăl lui Tom luându-i 
mâna. 

— Intră, spuse mama lui Tom, care o sărută cam 
distrată. Vrei la toaletă? Sau să-ţi arăt camera mai 
întâi? Uite cum facem, îţi arăt unde e toaleta și poţi 
să ni te alături când ești gata. Eu, una, întotdeauna 
am nevoie să mă curăţ ca lumea după o călătorie. 

Dora îi mulţumi, întrebându-se dacă era atât de 
evident că nu mai făcuse duș de câteva zile. Nu voia 
să-i rețină de la ceai sau ce era, însă nu putea să 
piardă ocazia de a scoate un strat de jeg de pe ea. 
N-o să-i deranjeze dacă se întorcea la parter cu părul 
ud, era sigură. 

Când cobori îi găsi pe Tom şi pe tatăl lui în salon. 
Uşile de sticlă erau deschise și un vânticel blând 
purta înăuntru un parfum de iasomie. 

— Și mama o taie mâine? zicea Tom. Bine că 
ne-am întors azi, altfel am fi ratat-o. 

— E plecată doar trei săptămâni, zise tatăl lui Tom. 

— A, da, spuse mama lui, intrând în cameră cu 
o tavă. Ceai, Dora? Apropo, eu sunt Myra. Tom nu 
face niciodată prezentările ca lumea. El e Brian. 

— Voiam s-o servesc cu un pahar de vin, spuse Brian. 

— Se poate amândouă? întrebă Dora. Pare o viaţă 
de om, de când n-am mai băut un ceai ca lumea. 

— Desigur, spuse Myra punând o cană pe masă 
lângă ea. 

— A fost prima dată când a mers la un festival 
de muzică, explică Tom. 

— A, şi te-ai distrat? întrebă Myra. 

Dora ştia că Tom e cu ochii pe ea. 

„— Da, după ce-am depășit șocul de a mi se oferi 
droguri chiar înainte să trecem de intrare... 

— Și toți oamenii ăia goi, continuă Tom. 

— A fost OK, încheie Dora. Amicii lui Tom au 
fost foarte drăguți. 

— Drăguţi? Eu nu i-aș descrie în termenii ăştia, 
zise Myra bând din ceai într-o manieră care-i exprima 
perfect atitudinea. 

— Nu amicii de pe barcă, explică Tom. Erau cei 
de la colegiu. Lizzie şi restul. 

— A, prietenii ăia! Da, sunt drăguţi. 

— Eşti gata să bei nişte vin? o întrebă Brian. Se 
pare că deja ai dat ceaiul pe gât. 

— Ar fi minunat niste vin, râse Dora. Trebuia 
doar să beau nişte ceai bun ca să mă simt iar om. 

— Hmm, făcu Tom. Tre’ să țin minte. 

Neștiind prea bine ce vrea să spună, Dora se 
întoarse spre mama lui. 

— Așa deci, pleci în drumeție? Chiar sună grozav. 

— Nu chiar, e un tur organizat. Prietena mea 
n-a vrut să rezervăm pur şi simplu biletele de avion 
şi apoi să ne orientăm pe loc, când ajungem, oftă ea. 
Trebuie să termin cu bagajele în curând. 

— De unde ştii ce să iei cu tine? In Peru? 

— O, amo listă de obiecte necesare de pe vremea 
când Tom a fost în India, când era elev, răspunse ea. 
O folosesc de fiecare dată de atunci. 

— Ai fost în India când erai elev? se minună 
Dora. Noi n-am ajuns mai departe de St Albans. 

— Am mai adăugat unele obiecte la listă, con- 
tinuă Myra. Nu plec niciodată fără bandă izolieră. 
Poţi să dregi orice cu ea. Ai călătorit pe undeva, 
Dora? 

— Am dus o viaţă destul de cocoloșită şi izolată, 
mă tem, răspunse Dora clătinând din cap. 

— Păi, eşti tânără. Eu nu am început să călă- 
toresc decât după patruzeci de ani. 

— Eu n-o să aştept până atunci s-o tai, zise Tom. 
Doar până strâng destui bani. 

Dora se simţi brusc pustiită la gândul că Tom 
avea să plece în lume, lăsând-o în urmă. 

— Apropo, trebuie să-mi pun în bagaj săculețul 
de gât. Te simți minunat de eliberată când nu ai 
poșşeta la tine, îi zise Myra Dorei. Îmi pun cardul și 
valuta în săculeț, câteva monede în buzunar şi gata. 
Se ridică. O s-o fac acum şi, până termin, o să fie 
gata şi cina. 

— Ce avem la cină? întrebă Tom. 

— Lasagna. 

— Vegetariană ? făcu Tom ridicând o sprânceană 
spre tatăl său. 

— Aşa mă tem, răspunse Brian. 

— Lintea e o legumă tare neînțeleasă, strigă 
maică-sa din bucătărie. 

— Nu te îngrijora, Dora. Mâncăm friptură cu 
cartofi prăjiţi la greu când Myra nu-i acasă. 

Myra reveni în cameră. 

— E bine atunci că nu plec foarte des. Excesul 
de carne roșie îţi face rău. E gata. Aduceţi-vă paharele. 

Dora decise că Lizzie nu se înșelase deloc în 
privința părinţilor lui Tom: erau fermecători. Tatăl 
lui era relaxat şi prietenos, iar mama lui avea o 
viață personală interesantă, aşa că nu punea între- 
bări jenante. Amândoi nu se sinchisiră deloc de 
prezenţa Dorei. 

După cină, Myra termină de făcut bagajele şi 
mai băură o cană de ceai înainte să meargă la culcare. 

— Nu ştiu dacă sunt gata să mă întorc la lucru, 
spuse Dora căscând, cu toate că dormise mai tot 
drumul înapoi din Olanda. 

— Nu ne întoarcem la lucru mâine, zise Tom. 
Oficial, suntem încă cu barja la control în Olanda. 
Mâine plecăm într-o aventură. 

— Of, Tom, zise Dora ghicind că era vorba de 
încă o provocare. Sper că n-ai în plan nimic prea 
obositor. 

— Nu-ţi face griji, Somnorici, o să-ţi placă la 
nebunie. Se ridică în picioare şi, trecându-şi o mână 
prin păr, întrebă: Mai bem un ceai? 

Capitolul, 23 


— Nu pot să mă decid dacă sunt în vacanţă sau 
merg la serviciu, spuse Dora când mergea cu Tom la 
gară a doua zi. 

Hotărâseră să treacă pe la şantier ca să le poves- 
tească de călătorie, apoi să plece la Londra. 

— Eşti în vacanţă, zise Tom ferm. Și știu c-o să 
se descurce de minune fără noi. Or să vrea să le 
povestim totul foarte detaliat, totuși. 

— Atunci o sun pe Karen, zise. Poate vrea să ne 
vedem în oraş sau ceva. 

— Trebuie să-ți execuţi provocarea, Dora. Te poţi 
vedea cu Karen altă dată. 

Părea sever şi un pic patern şi trebui să se uite 
la el ca să se asigure că râde. Când îi văzu strălu- 
cirea familiară din ochi, simți un val de afecțiune 
pentru el. Ii zâmbi şi ea. 

— Bine. O s-o sun, dar n-o să stabilesc nimic 
pentru azi. OK? 

Karen era plină de entuziasm. 

— Mama şi cu mine ne distrăm pe cinste! Tata 
a luat-o pe Ștoarfă cu el, așa că avem casa pe mână. 
E minunat să stăm pur şi simplu de poveşti. Vreau 
s-o scot la cumpărături şi din astea. S-a făcut un pic 
mai bătrânicioasă de când am plecat. 

Dora izbucni în râs. 

— Dac-ai vedea-o cum se învârte de colo-colo pe 
barje, n-ai zice asta. 

— Sunt tare mândră că şi-a depăşit frica de apă, 
dar părul ei arată groaznic. 

Cum Dora nu putea s-o contrazică sincer, râse. 

— Mama zice să facem un grătar duminică. Tu 
și Tom ați vrea să veniți? 

— Absolut. Ar fi minunat! Ii spuse lui Tom când 
închiseră. O să ne distrăm. O s-o vedem pe Jo şi o 
s-o cunoşti pe Karen și — îi aruncă o privire piezişă — 
măcar nu poţi să mă pui să fac nimic nasol în ziua aia. 

— Nu te pun niciodată să faci ceva nasol! Ți-au 
plăcut toate provocările de până acum, hai, recunoaște ! 

Dora înclină din cap, indicând că poate da, un pic 
tot i-au plăcut. 

— Nu mi-au plăcut budele de la festival. 

— Păi, nu, cui i-au plăcut? Insă în mare, a fost 
bine, nu? 

— Da. De faptuga fost OK. 

Tom o împinse în joacă, apoi urcă în fugă treptele 
spre peron. 

Toată lumea de la șantier se bucură mult să o 
vadă. Cineva făcu ceai şi majoritatea bărbaţilor se 
înghesuiră în birou ca să audă fiecare detaliu. Dora 
se bucura mult că era și Tom de faţă ca să vină cu 
detaliile tehnice. 

— Și aţi fost în Flushing? 

— Da, Marcus a zis că pe-acolo ştie cel mai bine 
să navigheze. 

— Și Marcus ăsta e la fel de bun cum zice lumea? 
întrebă un bărbat cu gura plină de pricomigdale. 

— O, da, răspunse Tom. Nici nu-ncape îndoială. 

— Și Tom a fost erou la un moment dat, zise 
Dora. Când a căzut Ed în mare. 

— Căc... dulceaţă mică! A picat un om peste 
bord?! 

Dora își pili un pic unghiile cât timp Tom le 
relata totul cu lux de amănunte. Se băgă în vorbă 
doar ca să spună: 

— Nu l-am fi săltat peste bord, dacă nu era Tom. 

— Ba da, zise el cu modestie, însă rânjind cu 
gura până la urechi. Tu sau Jo aţi fi trecut la cârmă 
și Marcus ar fi coborât să dea o mână de ajutor. 

— Nu-i uşor să ţii barja în loc, însă, zise Fred. 

— Și barjele alea continentale chiar sunt masive? 
întrebă mai departe cineva după ce epuizaseră fiecare 
detaliu al operațiunii de salvare. 

— A, da. Nici nu-ţi vine să crezi, răspunse Dora 
terminând cu unghiile. Pe unele erau parcate două 
maşini, nu una. Și pe una — asta m-a cam întristat 
de fapt — era amenajat un spaţiu de joacă pentru o 
fetiță. Se dădea în leagăn în vreme ce barja o lua pe 
apă în Jos. 

— De ce te-a întristat? întrebă Tom. Eu nu m-am 
simţit aşa când am văzut-o. 

— Mi se pare doar că un copil tre' să se simtă 
singur pe una din barjele alea imense. Sunt singură 
la părinţi, dar am avut întotdeauna prieteni. 

Tom se uită la ceas. 

— E timpul să te iau de-aici, Dora. 

— Mă întorc luni, promit, îi spuse Dora lui Fred. 
Aş putea să rămân acum... 

— Valea! Fred îi conduse la ușă. Ne descurcăm 
și fără să ne pui tu la punct tot timpul. 

După ce se mai împunseră un pic pe tema atitu- 
dinii autoritare a Dorei şi a delăsării bărbaţilor când 
venea vorba de hârțoage, Tom și Dora păşiră în 
barcă şi Dora o manevră până la mal. 

— Bi, ai ajuns să te pricepi, zise Tom. 

— Mhm. Am multiple talente la vârsta mea înain- 
tată, răspunse Dora. Coboară și amareaz-o, bine? 

— i-ai prins şi limbajul, zise Tom luând parâma 
și legând-o de belciugul de fier. 

— Aproape fluent. Acuma, ce chin mă mai așteaptă 
azi? 

— O să mănânci singură la restaurant. 

— Nu pare cine ştie ce distracție, oftă Dora. 
Sigur ar fi mult mai drăguţ să mâncăm împreună. 
Chiar nu vreau... Se opri. A, OK. Aşa ceva sunt în 
stare să fac. Sigur, ai dreptate. Sper doar că n-ai 
ales vreun loc fioros. 

Tom se încruntă dintr-odată, cu ochii la man- 
șetele pantalonilor Dorei. 

— Mhm. Cred că n-ai avea chef să-ţi cumperi 
nişte nădragi, nu? 

— Nădragi? 

— Nişte blugi, nişte nădragi... nişte pantaloni? 

Dora înțelese, în sfârșit. 

— Vrei să zici că nămolul e o problemă? Atunci 
de ce-ai fost de acord să mergem la șantier? Știi că 
e imposibil să ajungem acolo fără să ne mânjim de 
nămol! 

— Pardon! Nu mi-a trecut prin cap. Acuma, ce 
să facem înainte de provocarea ta? 

— E prânzul. Sigurs. 

— E vremea ceaiului, spuse el clătinând din cap. 

— Ceai? 

— Mhm. O băutură maro și fierbinte care pare 
să-ți placă destul de mult? 

— Știu ce-i ceaiul.Doar că n-am... 

— Păi, asta te aşteaptă. Dar nu chiar acum. Ce 
ți-ar plăcea să faci mai întâi? 

— Nu-mi vine să cred că mă întrebi ce am chef 
să fac! 

— Sunt autoritar sau ce? 

— Da, zise ea pe loc, însă îşi dădu seama imediat 
că, deși o tot pusese să facă diverse, nu era autoritar, 
așa cum fusese John. 

Cu John nu puteai să te cerţi sau să discuţi. Ea 
spunea tot timpul doar „Da, John“ și „Nu, John“ ca 
să nu se complice. Și când spusese „Da, John“ la 
momentul neportivit, mai că se declanșase dezastrul. 

— Hai să facem o plimbare la Londra şi să ne 
uităm în vitrine, să vedem dacă-mi găsesc niște 
pantaloni. In rest, arăt bine? 

Tom o privi ciudat. 

— Cred că da. 

Dora luă răspunsul drept o negare şi se hotărî să 
găsească şi o jachetă, ceva, dacă putea. 

— Nu, serios. Eşti dispus să mergi un pic la 
cumpărături? 

— Sigur. Mai ales că din vina mea eşti nevoită 
s-o faci. Nu că o să stau lângă cabina de probă şi o 
să comentez la tot ce cumperi, dar o să-mi iau un 
ziar şi o să citesc. 

— Mişto! zâmbi Dora. 

Lui John nu-i plăcea să meargă la cumpărături. 

Când se urcară într-un autobuz care, o asigură 
Tom, îi ducea pe Oxford Street, Dora se întrebă iar 
ce simțea el pentru ea. Chiar fuseseră momente în 
care i se păruse că el o priveşte nu doar cu ochii 
prieteniei, însă nu făcuse nici o mișcare. Alteori își 
dorea să semene cu Carole. Carole ar fi luat pâna 
acum inițiativa, era convinsă. Petrecuseră atâta timp 
la festival şi Dora nici măcar nu-şi strecurase braţul 
pe după mijlocul lui. Pe de altă parte, un cort supra- 
solicitat de patru persoane nu prea impulsiona actele 
de seducţie. Chicoti la gândul ăsta și trebui să se 
uite pe geamul autobuzului ca să n-o vadă Tom. 

— Nu putem să uităm de toată povestea asta şi 
să ne distrăm pur și simplu? zise ea un pic mai 
târziu când mergeau pe Oxford Street. 

— Ei, haide, Dora! Unde-i fata aia înfiptă care 
m-a ajutat să-l salvez pe Ed? Să mănânci singură 
la restaurant ar trebui să fie floare la ureche. 

Lauda lui îi merse o clipă la inimă. 

— Eşti atât de autoritar, totuși! 

— Ba nu, eu sunt doar susținătorul tău. 

— Ăsta e doar termenul corect politic pentru 
autoritar, se strâmbă ea. 

Tom ridică din umeri, cu capul înclinat într-o 
parte și un zâmbet larg care-i săpa o gropiță la 
colțul gurii. Era periculos de sexy, decise Dora, apoi 
se întrebă dacă îşi făcea probleme pentru siguranţa 
ei. N-avea sens să i se scurgă ochii după cineva care 
o privea ca pe o soră mai mică. 


— Chiar era bine să mă pui să-mi iau ceva mai 
stilat, zise Dora indignată. Erau în fața unui hotel 

foarte elegant din Mayfair. Nu pot să intru, când 
arăt în halul ăsta! 

Mai ales singură ; chiar dacă ar fi venit Tom, 
n-ar fi fost mare diferenţă. 

— Ba poţi, arăţi bine. Oricum, face parte din 
provocare. Fruntea sus și solicită masa. E rezervată 
pe numele meu. 

— Nu credeam c-o să mai zic asta vreodată, dar 
vreau la mama! 

Tom râse şi asta îi insuflă curajul de care avea 
nevoie. La urma urmei, nu era nici un pericol la 
mijloc, n-o să moară de jenă. 

— Dacă mă aruncă în stradă, Tom Watkins, o 
să-ți fac ceva oribil, zise ea, apoi urcă scările şi intră 
pe uşa pe care i-o deschise un portar într-o uniformă 
sofisticată. 

Pe dată pluti spră ea un bărbat tânăr şi frumos. 

— Vă pot ajuta cu ceva, mademoiselle ? o întrebă 
el cu o voce profundă și sexy. 

— Ăă... e o masă rezervată... pe numele Watkins. 

Tânărul cercetă catastiful. 

— A, da, urmaţi-mă, vă rog. 

Purta frac negru, pantaloni în dungi și vestă. 
Era, hotărî Dora, absolut delicios, după standarde 
universale. 

Trase scaunul Dorei, îi așternu şervetul în poală 
și îi întinse un meniu. 

— Gustarea standard conţine sendvișuri, brioşe 
cu gem şi smântână şi o gamă de prăjituri. Ce tip 
de ceai preferă mademoiselle ? 

Turui o listă de ceaiuri printre care se numărau 
câteva soiuri de ceai chinezesc souchong și oolong, 
alături de tipuri mai cunoscute. 

— Earl Gray, zise ea într-un final. 

— Desigur, spuse tânărul, și o lăsă cu o plecăciune. 

Bucurându-se mult mai mult de întregul proces 
decât se așteptase, Dora privi încăperea înconju- 
rătoare. Un pian îşi revărsa nevăzut acordurile de 
undeva. Erau coloane pictate cu ghirlande de flori și 

cu câte o pasăre, temă reflectată şi de lambriuri, 
care se intercalau cu oglinzi. Se vedea șezând destul 
de ţeapăn pe scaun și îşi relaxă un pic umerii. Era 
destul de aglomerat, își dădu seama, şi se întrebă 
dacă lui Tom îi fusese greu să facă rost de o masă. 
Nu toată lumea era îmbrăcată elegant, însă se vedeau 
câteva exemple de „rochii de serată“, după cum le 
numea mama el. 

De n-ar fi fost singură, nu s-ar fi simțit îngrozitor 
de stingheră în pantalonii ei noi, dar simpli, şi în 
tricoul cu encoeur, sigur şi-ar fi luat o fustă dacă ar 
fi ştiut unde o să ajungă. Şi era un pic surprinsă că 
o lăsaseră să intre. 

Nu apucă să o cuprindă anxietatea la gândul că era 
o haimana în mijlocul protipendadei, că ospătarul se 
întoarse cu un platou supraetajat plin cu mâncare. 

Dora nu prea mâncase de prânz — Tom ţinuse 
morțiş să guste doar ceva cât să-şi amăgească foa- 
mea — şi când văzu minisendvișurile înguste dând pe 
dinafară de somon afumat şi cremă de brânză, cas- 
traveți şi şuncă, într-o clipă se simţi hămesită. Acum 
se îngrijoră că nu știa cât se cuvenea să mănânce. Işi 
aminti că bunica ei zisese ceva de „o cantitate suficientă, 
spre amplă“. Sigur o să exagereze cu amplitudinea. 

Ceaiul sosi înainte ca Dora să ajungă la o concluzie. 
Era într-un ceainic de porțelan pe care erau pictate 
ecouri ale motivelor de pe pereţi şi coloane. O cănuţă 
de lapte şi o zaharniţă asortate erau aranjate în 
jurul ceştii şi a farfurioarei. Dora se simți iar ca la 
șase ani, jucând tenis cu Karen, şi zâmbi. 

— Mademoiselle, aşteptaţi doar două minute, mă 
întorc să vă torn ceaiul. Insă până atunci mâncaţi! 

Işi puse un sendviş în farfurie și îl mâncă dintr-o 
înghițitură. Mai luă unul. Erau savuroase — îmbucături 
absolut desăvârșite. Pâinea era proaspătă, umplutura 
era bine echilibrată, iar untul cremos şi delicios. 

Măcar mâncarea e minunată, își zise ea, simțind 
că i se mai topeşte un pic enervarea față de Tom. 
Era bucuroasă că o obligase să mănânce un hotdog 

scârbos la prânz, nu un sendviș — nu le-ar fi savurat 
pe acestea de acum la fel de mult. 

Chelnerul veni iarăşi la ea, într-un suflet. 

— Mademoiselle, vă voi turna ceaiul. Doriţi lapte? 

Dora începu să se întrebe de ce o regala tocmai 
pe ea cu asemenea atenţii. Cât așteptase, observase 
că alți oameni își turnau singuri ceaiul. Așeză ceaşca 
lângă cotul ei. 

— Vă plac sendvișşurile, da? 

— Da, îmi plac. Sunt minunate. 

— Vă mai aduc, dacă doriţi. 

— Nu - nu, mulțumesc. Sunt deja destule. 

— După aceea trebuie să gustaţi brioșele. Le-am 
făcut chiar eu. 

Părea doritor să mai zăbovească, însă a fost chemat 
la altă masă. 

Chelnerii găteau brioşe? Sau patiserii sau cine 
or fi fost făceau pe ospătarii ? Mai mâncă un sendviș — 
cu castraveți și şuncă de data asta — meditând la 
această problemă. 

— Mademoiselle, vă rog, brioşele. Cu smântână 
ȘI gem. 

Chelnerul era iarăşi lângă ea, privin-o cu ochi 
strălucitori, făcând-o să se simtă răsfăţată și demnă de 
dorit. Luă o brioşă cu cleştele şi o puse pe farfuria ei. 
Apoi o tăie pe jumate și turnă o cantitate generoasă 
de smântână deasupra, apoi o linguriţă de gem. 

— Vă rog, mâncaţi. 

Brioşa era mică, însă Dora îşi simți oricum gura 
prea plină şi îşi duse șerveţelul la buze ca să nu se 
păteze. Mestecă, înghiţi şi zâmbi. 

— Ei bine? o iscodi chelnerul. 

— Delicioasă, însă cred că prefer șendvișurile. 

— Pfff! făcu el batjocoritor. Incercaţi un ecler. 

Pe jumătate de jenă şi pe jumătate din cauza 
ridicolului situaţiei, pe Dora începu s-o umfle râsul. 
Se strădui să se controleze. Toată lumea ştia să 
cheme ospătarii, însă ea nu avea deloc experienţă î în 
procedura trimiterii chelnerilor la plimbare. Își vâri 
eclerul în gură. Era o bucăţică de rai gastronomic. 

— Bi? 

— A fost delicios, cum sigur știți. Acum aţi putea 
să mergeţi să vă ocupați de alți clienți. O să vă 
pierdeţi slujba. 

— Pas du tout. Azi eu sunt șeful. Preferați în 
continuare sendvișurile? 

— Nu ştiu. Probabil că nu. 

— Încercaţi o bezea, o îndemnă el. Sunt micuţe. 

Dora de-abia reuși să și-o vâre în gură fără să se 
fărâme. Se dizolvă pe loc într-o pastă dulce și cre- 
moasă, potențată de căpşunile tocate mărunt în frişcă. 

— A fost de-a dreptul divin. 

— Vă mai aduc. 

Dorei deja îi era un pic greață — dacă mai mânca 
bezele avea să se simtă foarte rău. Râgâi discret în 
șerveţel şi se simți un pic mai bine. Se uită spre 
ușă. Oare nu putea... nu putea s-o șteargă pur și 
simplu ? Își dădu seama că nu putea, chiar dacă 
Tom achitase totul în avans. 

— Nu, serios! zise ea când chelnerul îşi făcu 
apariţia cu cinci bezele mici, perfecte pe o tavă aco- 
perită cu un milieu. 

— Mademoiselle..., zise el pe un ton de reproş. 

— Chiar nu mai pot. Au fost minunate, dar... 

— Vi le pun la pachet. 

Tocmai îi adusese Dorei o cutie legată cu panglici 
în dungi aurii şi roz cu o fundiţă îmbârligată, când 
apăru Tom. 

— A, bună, Tom, îl salută Dora. 

— Aţi putea să-mi aduceţi nota, vă rog? 

— Desigur. 

Chelnerul ridică din sprânceană şi apoi se duse 
la tejghea. 

— Ce om! spuse Tom furios. A tot încercat să te 
agaţe de cum ai intrat! 

— Ba nu, nu te prosti! 

— Am privit. Cu ceilalţi clienţi nu s-a purtat așa. 

— Mă spionezi, Tom? întrebă ea prefăcându-se 
indignată, dar simțindu-se în taină foarte mulțumită. 

— Nu voiam să te pierd din vedere. Papagalul 
ăla dulceag... Tom se întrerupse căutând un cuvânt 
acceptabil. ...Individul ăla încerca să te seducă cu 
prăjituri. 

— Mhm. Se poate şi mai rău, spuse Dora sim- 
ţindu-se foarte frivolă şi binedispusă. 

Tom se strâmbă dezgustat și se duse cu paşi 
apăsaţi la tejghea. Niciodată nu-l mai văzuse Dora 
atât de bărbătos și, trebuia să recunoască, moro- 
cănos. Deși se simţi prost faţă de chelner şi îi zâmbi 
în chip de scuză, nu putea să nu se simtă un pic 
măgulită de gelozia evidentă a lui Tom. Poate că n-o 
considera numai o simplă amică. 

Tom îl urmă pe chelner la tejghea şi-şi scoase 
portofelul. Dora luă cutia cu bezele. Putea să le 
mănânce Tom în parc. 

— Vino, zise el cu un ton apăsat, luând-o de braţ 
și scoțând-o din hotel. Dora de-abia apucă să-i zâm- 
bească ospătarului în chip de mulțumire. 

— Nemernicul! 

— A fost foarte săritor, zise Dora chicotind. 

Tom o trăgea după el pe trotuar ca un tată înfuriat. 

— Dacă ştiam... 

— A fost o gustare minunată, Tom, și acum mă 
simt mult mai curajoasă când vine vorba să merg 
singură la restaurant. 

— Nu e amuzant! 

— Ba da! E foarte haios. Acuma, nu mai fi ursuz 
și hai să găsim un loc unde să mănânci bezelele 
astea. Chiar sunt delicioase. 

Tom scoase un mârâit. 

Capitolul 24 


Jo se bucurase atâta s-o vadă pe Karen, că nu se 
mai gândise la nimic altceva. Karen şi tatăl ei veni- 
seră cu maşina s-o ia de la aeroport și mai că se 
azvârlise în mijlocul traficului ca să dea fuga la 
mama el. 

— Mamă! Te-ai bronzat. Arăţi grozav. 

Karen părea complet schimbată și totodată aceeaşi. 
Mamă şi fiică se îmbrăţișară clipe în şir, până când 
Philip le conduse pe trotuar, unde erau în siguranţă. 

— Draga mea, ce dor mi-a fost de tine! zise Jo 
ţinând-o pe Karen de mână şi lăsându-l pe Philip să 
care bagajele. 

Au mers la mașină lipite una de alta. Jo l-a 
ignorat pe Philip nu doar pentru că era prinsă cu 
revederea fiicei sale, ci şi pentru că nu prea știa 
cum să se poarte cu el. Nu simţea nici o animozitate, 
însă nici cine ştie ce căldură. Mai ales după ce 
petrecuse noaptea cu Marcus. O să vadă cum îi este 
când ajung acasă. Și-l alungă pe Marcus din minte 
şi se concentră asupra fiicei sale. 

— Am gătit, spuse Karen când o luau pe auto- 
stradă. Era să-l las pe tata să vină singur să te ia, 
însă nu mai aveam răbdare să te văd. Sper că e în 
regulă. 

Cele două au trăncănit fără oprire tot drumul — 
mai ales despre ce mai făcuse Karen la Toronto —, 
iar Philip a condus fără să deschidă gura. Intr-un 
final zise „Am ajuns“ și se treziră acasă. 

Philip deschise portbagajul şi scoase bagajul lui 
Jo, care includea şi tot ce cumpărase înainte să 
decoleze avionul. 

— Păi, cred că mai bine mă întorc la Travelodge, 
zise el. 

— Unde-i... Samantha? întrebă Jo, care nu voia 
să audă că-l aștepta pe Philip la motel. 

— Cu părinţii ei. Nu o deranjează să stea o vreme 
cu ai ei, să fie răsfăţată. 

Îi zâmbi lui Jo în maniera conspirativă a părinţilor. 
Ea îi zâmbi la rândul ei. 

— Până la urmă, rolurile se inversează și acum 
Karen mă răsfață pe mine. 

Karen se uită când la unul, când la altul. 

— Rămâi la masă, tată. Am făcut o groază de 
mâncare. 

Philip se uită la Jo un pic altfel. 

— Da, stai, zise ea, dragostea pentru fiica ei 
revărsându-se o clipă și față de tată. Am adus o 
sticlă de whisky. 

— Credeam că nu poţi să iei chestii de la duty-free 
dacă nu călătoreșşti în afara Uniunii Europene, zise 
Karen luând-o de braţ. 

— Nu poţi, însă chiar au oferte bune și am luat 
niște ciocolată minunată. 

— Să vezi ce ţi-am cumpărat! zise Karen. Un 
set de cosmetică Touche Eclat, de exemplu. 

— Vai, draga mea! 

— Ei, m-am tot simţit vinovată că ţi-am şter- 
pelit-o pe a ta. Și presupun că ai nevoie de o cremă 
antirid mai mult decât mine. 

Jo râse și-și îmbrățișă fiica. 

— Obrăznicătură ! 

— Haideţi să intrăm și să bem ceva, zise Philip. 


— E ca pe vremuri cumva, zise Karen lăsându-și 
furculiţa în farfurie și făcând șervețelul ghemotoc. 

— Da, spuse Jo, care era un pic ameţită în urma 
unei combinaţii de entuziasm, alcool şi nesomn. 

/borul nu ar fi trebuit să conteze — durase doar 
vreo oră —, însă simţea că acesta contribuia la starea 
ei. Mai luă o înghiţitură din pahar, pe care Philip i-l 
umpluse pe nevăzute. 

— Împreună, toţi trei. 

Făcea față surprinzător de uşor situaţiei, deși Jo 
nu putea să nu se întrebe o clipă ce făcea Marcus 
şi dacă se gândea şi el la ea. 

Philip oftă satisfăcut. 

— A fost o masă minunată, draga mea. Se ridică 
și-și sărută fiica pe creștet. Ai moștenit talentele 
culinare ale mamei tale. 

— Mă bucur că ţi-a plăcut, tată. Karen se ridică 
și ea şi își sărută tatăl, apoi se apucă să strângă 
vasele. Rămâi peste noapte? 

Philip stătu nemișcat preţ de o clipă, apoi spuse: 

— Mai bine nu. Dar o să mai vin să te văd, dacă 
e în regulă, adăugă el adresându-i-se lui Jo. 

— Sigur că e în ordine. Eşti la tine acasă, eu nu 
sunt. 

— Ba și tu ești, Jo, zise el sărutând-o pe obraz. 

leşi din cameră, lăsându-le pe cele două aşezate 
la masă. 

— Cum adică sunt la mine acasă? mormăi Jo 
obosită şi confuză. 

— Ei, nu te mai gândi, zise Karen hotărâtă. Hai 
să desfacem ciocolata pe care ai adus-o şi să mergem 
în salon. Cred că e ceva ca lumea la televizor. 

— Da. Măsuţa asta prăpădită nu e bună pentru 
conversații normale — nici n-ai loc să-ţi rezemi coatele 
cum trebuie. 


A doua zi dimineaţă, Jo își amintea foarte clar 
cum era să fie luată în primire de fiica ei autoritară 
și adorată. 

— Mamă, ai nevoie de o tunsoare şi nişte vopsea 
foarte bună, zise ea în timp ce consumau ceva dez- 
gustător pentru micul dejun, din alimentele pe care 
le găsise Karen în dulap. 

Părea o combinaţie de mâncare pentru animale 
și păsări de casă, mai ales pentru papagali, însă 
promitea efecte de întinerire atât de minunate încât 
Jo mesteca stoic. 

— Te-ai cam neglijat. 

— Pun pariu că, dacă am planta grăunţele astea, 
ar crește nişte plante cu proprietăţi halucinogene 
interesante. 

— Nu schimba subiectul. Părul ăsta al tău. 

— O să-mi fac programare. 

— Nu, nu la scumpa de Joy din sat. Știu c-o 
adori, dar te coafează fix la fel de ani de zile. Ai 
nevoie să-ți schimbi lookul. 

Jo oftă, acceptând inevitabilul. 

— Unde atunci? 

— In oraș. La un salon de care mi-a zis Janet. 

— Cine-i Janet? 

— O prietenă din facultate. S-a mutat în zonă, 
așa că am nișteşinformaţii de la ea. Ai nevoie de un 
epilat cu ceară pe picioare şi de un bronz St Tropez, 
cred, deși chiar te prinde culoarea asta. A, şi sigur 
nişte sutiene noi. 

— Draga mea, ce faci, vrei să mă reinventezi 
acuma ? 

— Absolut! exclamă Karen ridicându-se şi deba- 
rasând masa. O să fii cea mai stilată femeie la 
premenopauză de pe planetă. 

— Nu știam că cunoşti asemenea cuvinte, spuse 
Jo, dorindu-și cumva să nu aibă o fiică atât de bine 
informată. 


A doua zi Karen și Jo stăteau în fața magazinului 
din Knightsbridge. Afară era un agent de pază. 

— Ia uite, şopti Jo, ăştia verifică dacă eşti destul 
de fițos ca să cumperi sutiene de aici, iar eu nu-s! 

— Arăți grozav! Acuma te-ai coafat şi şuviţele 
alea dau foarte bine. Nici urmă de păr cărunt, plus 
că ai un ten fenomenal, după tratamentul ăla. 


365 


Jo trebuia să admită că se simțea iar mult mai 
bine în pielea ei. Nu putu să nu se întrebe dacă 
Marcus o s-o placă pe această nouă Joanna, rafinată 
și mai puţin din topor. 

— Haide, mamă, o luă la rost Karen. 

— Dar chiloţii mei... 

— N-au nimic. La urma urmei, o să-ţi dai sutienul 
Jos. 

— De ce nu intri şi tu? 

— Pentru mine e mult prea scump, mamă. Ne 
vedem aici în juma” de oră. Dacă ieşi mai devreme, 
sună-mă. 

Jo îi zâmbi curajoasă agentului de pază şi intră 
în magazin. O femeie bine îmbrăcată de cincizeci și 
ceva de ani o întrebă dacă a mai fost, presupunând 
că o să răspundă negativ. Recunoscând că aşa era 
(omisiunea era atât de evidentă ?), a fost condusă 
la biroul de primire, unde funcţiona un sistem de 
așteptare. 

— Vă rog, luaţi un număr și aşteptaţi până sunteţi 
chemată, zise femeia, care purta, din câte se părea, 
un costum de la o casă de modă. 

— Vrețu să spuneţi, ca la raionul de brânzeturi? 
întrebă ea fără să se poată abține. 

Femeia schiță un zâmbet. 

— Exact, numai că noi nu suntem aşa de ocupate, 
astfel că domnişoara o să vă ajute. 

Simţindu-se ca înaintea unui control stomato- 
logic în care urma să i se spună că nu folosea aţa 
dentară destul de des sau a unui control general 
medical, în care urma să fie anunţată că e supra- 
ponderală, Jo o urmă automat. 

— Vă rog, pe aici, doamnă. 

Jo nu putu să nu observe fotografia cu autograf 
de pe perete. Era regina în tinereţe, alături de soţul, 
copiii şi câinii ei corgi. Prinţul Philip arăta deosebit 
de chipeș. Nu se simţi cu nimic mai încrezătoare 
sub privirile lor. 

— Dezbrăcaţi-vă până la brâu, doamnă, o să văd 
ce măsură purtaţi. Nu folosim centimetre aici. 

Domnişoara era din vreo ţară central-europeană 
care fusese probabil condusă de un dictator. Jo era 
îmbrăcată în rochie și şi-o dădu jos fără comentarii, 
bucurându-se că avusese inspiraţia de a-și pune o 
jupă, astfel încât chiloţii ei, chiar dacă erau perfect 
respectabili și destul de noi, nu erau la vedere. Există 
momente jenante pentru care nimic nu te pregătește, 
nici măcar nașterea. 

Partea superioară a corpului a fost supusă atenției 
domnișoarei. Jo fusese întotdeauna destul de mulţu- 
mită de sânii ei, însă acum se întrebă dacă nu cumva 
erau mai asimetrici decât de obicei sau dacă degetele 
lui Marcus se imprimaseră cumva vizibil pe piele. 
Işi trase umerii o idee. La un moment dat, trebuia 
să-i zică lui Karen de Marcus. 

— Aşteptaţi aici, mă întorc. 

Deşi era singură, Jo își încrucișă braţele pe sâni 
în timp ce stătea în faţa fotografiei reginei. O altă 
postură părea lipsită de respect. Desigur, Karen era 
adult acum, însă Jo simţea că îşi dorea mult ca 
părinţii ei să se împace. Ce copil nu-şi doreşte asta, 
indiferent de vârstă ? Cum Samantha nu le stătea 
în cale și în ciuda copilului nenăscut, Karen se prea 
poate să creadă că era posibil ca ei doi să fie din nou 
împreună. Chiar dacă n-ar fi fost Samantha, Jo nu 
şi-ar fi dorit aşa ceva acum, îşi dădu ea seama. Va 
trebui să clarifice lucrul ăsta într-o discuţie cu Karen, 
cât de blând putea. 

Femeia se întoarse cu braţele încărcate de sutiene. 

— Ce culoare preferaţi ? 

Jo încercă unul negru. Chiloţii pe care-i purta 
sub jupă erau negri şi i se părea o idee bună să fie 
asortată. O strângea rău. ’ 

— Ce mărime e? întrebă ea. Când primi răs- 
punsul, își deschise şi își închise o vreme gura. N-am 
mai purtat mărimea asta de când m-am măritat şi, 

în ce privește cupa, nu vreau să fiu chiar la coada 
listei celebrităților. 

Tânăra, care nu vorbea engleza colocvială, îi ignoră 
ieșirea. Găsirea sutienului potrivit nu era o chestiune 
frivolă. Trase de bretele şi îi săltă sânii lui Jo spre 
cer. 

— Acum priviţi. 

Jo privi. 

— Mamă! făcu ea, apoi zise: Ce s-a întâmplat 
cu spaţiul dintre sânii mei? 

Pe porțiunea unde era obișnuită să vadă o umbră 
adâncă era acum o gaură largă, destul de mare, s-ar 
zice, să încapă un bolovan mai mic. 

— Aveţi așa de la natură, zise femeia. Puneţi-vă 
rochia la loc să vedeți cum vă stă. 

Îi stătea, după cum a fost silită să recunoască, 
fenomenal. 

— Dumnezeule mare, trebuie să fie al meu. 

— Doriţi altă culoare? Alb sau crem? 

— A, da, vă rog, zise ea integrându-se în schemă. 

— Mai încercaţi unul. 

Jo se lăsă absorbită. Încercă sutiene pe care le 
putea purta pe sub rochii cu decolteu adânc, sutiene 
cu care se putea duce la sală fără să-i clopoţească 
sânii şi unul sexos rău, cu bretele de mătase și 
fundiţe. În el se simţea ca o combinaţie de curtezană 
și tablou de Monet. Îi plăcea la nebunie. Alese trei. 
De-abia când aștepta la casă își dădu seama că nici 
nu întrebase cât costau. Suma totală o făcu să se 
cutremure. 

— Ar fi cazul să mă întorc la statutul de femeie 
întreținută, mormăi ea întinzând cardul, bucurându-se 
că avusese cheltuieli minime în ultimul timp. 

Karen o aştepta nerăbdătoare în faţa ușii. 


La două zile după ce Dora și Tom ieşiseră la ceai, 
Dora spăla vasele după micul dejun, când o sună 
Karen pe mobil. 

— Salut! Dora! Eu sunt! Poţi să vorbeşti? 

Karen își închipuise dintotdeauna că interlocutorul 
ei știa cine e şi, judecând după experienţa ei, chiar ştia. 

— Da! Spăl vasele. 

— Ce palpitant! Mor să te văd duminică. V-aţi 
combinat deja? 

Era o întrebare pe care Dora şi-o tot pusese în 
ultimul timp, însă tot nu știa răspunsul. Zâmbi 
observând directeţea prietenei sale. Chiar îi fusese 
tare dor de ea. 

— Nici nu ştiu, zise ea sincer. 

— Trebuie să afli cum stai, Dora, mai ales după 
John. 

— Păi, aşa ceva nu poţi să întrebi pur şi simplu, 
nu? 

— Păi... Karen se opri, meditând poate dacă nu 
era bine să-i spună timidei sale prietene că bine- 
înțeles că putea. In fine, mama crede că-i un băiat 
de zahăr şi de-abia aştept să-l întâlnesc. 

— Ţine mult la Jo. 

— Mama i-a invitat pe ceilalți amici de-ai ei de 
la docuri, Bill şi Miranda? 

— A, da, sunt fermecători. 

— Şi pe alţii, nu prea știu cine sunt. E grozav... 
ea şi tata se înțeleg atât de bine. Mă întreb dacă o 
să le vină mintea la cap şi or să se împace. 

Dora cam simți că îngheaţă. Bineînţeles, din per- 
spectiva lui Karen, era o veste grozavă, însă Dora 
o auzise pe Jo vorbind despre fostul ei bărbat nu cu 
furie, ci cu plictiseală. Furia putea fi înlăturată, plicti- 
seala însă rămânea plictiseală. Oare Jo putea să se 
întoarcă la un soț care o plictisea? Era un gând 
deprimant. Și acum că se gândea mai bine, era 
sigură că Jo îl cam plăcea pe Marcus — însă se putea 
să fi fost începutul menopauzei, cum spusese ea. 
Viaţa o băga în ceaţă uneori. 

— Credeam că prietena tatălui tău e însărcinată. 

— Bi, da, presupun că e, răspunse Karen şi se 
opri. Însă asemenea lucruri se pot aranja. 

Dora nu vorbi imediat. Putea să înţeleagă pe 
deplin dorinţa lui Karen ca părinţii ei să-și repare 
căsnicia, însă nu era sigură că era corect. 

— Poate, zise ea într-un final. 

— Oricum, eu și maică-mea ne-am simţit atât de 
bine împreună! A tot lucrat în grădină — ca s-o reven- 
dice, cum spunea. Am mers la cumpărături de o groază 
de ori. I-am aranjat o tunsoare ca lumea. Și-a luat 
sutiene noi — o investiție, i-am zis. Arată fantastic — 
parcă străluceşte. Cred că are de-a face cu faptul că 
se înţelege așa de bine cu taică-meu, nu crezi? 

— S-a mutat înapoi cu ea? întrebă Dora și simţi 
că se deprimă îngrozitor. 

— A, nu, dar tata și-a luat liber de la slujbă, dacă 
tot sunt eu aici, şi a venit de câteva ori la masă, 
ne-a scos în oraş în familie. Cam ca pe vremuri. 

— Minunat, zise Dora cu glas pierit. 

— În fine, o să vezi cu ochii tăi duminică. De-abia 
aștept. Și clarifică situaţia cu Tom. 

— O să fac tot ce pot, râse ea. 

Materializându-se parcă drept urmare a conver- 
saţiei lor, Tom apăru în prag. 

— Dora, nu trebuia să speli vasele! 

— Spăl doar tigaia și alte câteva chestii. Resul 
e în maşină. 

— Eşti o musafiră pe cinste. 

Dora se strâmbă. 

— Știu. Am vorbit cu Karen la telefon. 

— A, da? 

— Mi-a zis cine vine la grătar. Jo și Philip, bărbatul 
ei — fostul ei bărbat — au invitat diverşi oameni. Vin 
Miranda și Bill, așa că barem o să cunoaștem pe 
cineva. Karen spune că părinţii ei se înţeleg foarte 
bine, din câte crede ea... 

— Şi cu Marcus cum rămâne? o întrerupse Tom. 

— Ce-i cu el? zise Dora mușcându-și buza. 

— Poate mă înşel, dar sunt sigur că îi cam plăcea 
de Jo. Știu că ziceai că femeile sesizează mai degrabă 
chestii din astea, dar după cum se tot uita la ea... 

Dora clătină din cap, mușcându-și buza. 

— Karen clar crede că există șanse ca părinţii ei 
să se împace. 

— Aha, zise el oftând. Nu prea avem ce face 
oricum — mai ales că nu ştim ce simte Jo. 

— Nu, căzu ea de acord, întrebându-se ce simte 
el.Vrei o cafea sau ceva? Ă 

— Mhm. De ce nu? Vrei s-o fac eu? Imi place 
mult cafeaua adevărată. 

— Atunci, n-ai decât. Nu știu cum funcţionează 
cafetiera ta. 

— Iţi arăt. 

— Nu-i nevoie! Mâine mă duc la muncă. O să 
am o zi la dispoziţie să mă pun la punct înainte de 
weekend. Aşa n-o să fie prea groaznic luni, când mă 
întorc. Tu ce faci? 

Tom deschise frigiderul şi scoase un borcan cu 
boabe de cafea. 

— Nu ştiu sigur. 

Dora se cam pleoști. De-abia așteptase să se întoarcă 
la lucru cu Tom - era aşa, o chestie de cuplu. Însă 
de fapt ei doi nu erau un cuplu, își zise ea. 

— Nu face moaca asta tristă. Iţi explic cum se 
ajunge. 

Dora își zise că ştia destul de bine cum se ajunge, 
însă zâmbi și dădu din cap. 


De fapt, merse cu ea la şantier, însă dispăru 
aproape imediat. Din când în când venea câte cineva 
s-o întrebe dacă știe unde e, însă nu putea decât să 
ridice din umeri și să clatine din cap. Totuși a sunat-o 
la prânz. 

— M-a sunat Marcus! 

— A? 

— Da. Voia doar să verifice dacă sunt disponibil 
pentru călătoria de întoarcere pe Trei surori. 

— Când wne asta? N-are nevoie şi de mine? 
întrebă ea. 

— N-o să aibă nevoie de tine în mod deosebit, dar 
bineînţeles că poţi să vii. Insă nu de-asta am sunat. 

— Nu? 

— Am pomenit din întâmplare de grătar. 

— Ce? 

— Da. Cred că mi-am vârât nasul aiurea. Bănuiesc 
că nu e invitat. Nu ştia nimic şi când am zis că soțul 
lui Jo o să fie acolo... ei bine, numai mulţumit n-a părut. 

— E doar un grătar. 

Il auzi pe Tom oftând. 

— Se poate să fi amintit cumva ce-ai zis tu despre 
Karen, că bănuieşte că ai ei au de gând să se împace. 

— Cum, Doamne iartă-mă, ai strecurat informaţia 
asta într-o conversaţie despre disponibilitatea ta de 
a călători? 

— A ciulit urechile de cum a auzit cuvintele „Jo 
şi soțul ei“ 

— Aha. 

— Cred că s-ar putea să încerce să vină. O să-mi 
pară bine să-l văd, dacă reușește. Oricum, vrea adresa 
lui Jo. Poţi să mi-o dai? 

Dora n-a stat să se întrebe decât o clipă dacă era 
bine ce făcea, apoi i-a zis-o. La urma urmei, probabil 
că pe Jo n-ar deranja-o dacă Marcus ar apărea într-ade- 
văr şi era obișnuită cu socializarea în masă. Și oricum 
Philip îl știa pe Marcus din tinereţe. Marcus probabil 
că nu se pricepea să vorbească la telefon și Tom inter- 
pretase greșit situaţia. La urma urmei, era în Olanda. 
Avea de străbătut o cale cam lungă doar ca să mănânce 
un cotlet ars. 

— Mișto, zise Tom. Apoi continuă: E în regulă dacă 
te întorci acasă singură ? Incă mai am destule de făcut. 

— Nici nu-mi închipui ce anume, dacă nu e vorba 
de ceva muncă fizică. M-a întrebat lumea de tine 
toată dimineaţa. 

— Doar diverse, bine? Dar e în regulă? 

— Nici o problemă. 

— Nu vreau să... 

— Tom! M-ai pus să fac o groază de lucruri oribile, 
înfricoşătoare, împuțţite — adăugă ea amintindu-și 
de festival. Cred că rezist singură pe tren, cale de 
vreo două staţii. Am cheia. 

— Mişto. Ne vedem atunci. 

Când nu mai era pericolul s-o audă, Dora își 
permise un oftat prelung. 


Tom sosi acasă seara târziu chiar când Dora şi 
tatăl lui își turnau un pahar de vin. 

— E vineri, zise Brian. 

— Dar am băut vin ieri, spuse Dora. 

— [Ieri a fost joi. E cu totul altceva. 

Dora râse şi atunci Tom veni cu paşi energici în 
bucătărie. 

— Hei, copii nebunatici ce sunteţi, ce puneţi la cale? 

— Vrei un pahar de vin, Tom? îl întrebă tatăl său. 

— Mişto! 


Tom veni la micul dejun cu aceeași energie, a 
doua zi dimineaţă. Ii întinse Dorei un plic. 

— Sper că n-ai nici un program azi. 

— Nu... 

— Bi, acum ai. E provocarea finală. Tată, îmi 
împrumuţi maşina? 

— Ţi-am zis ieri că da. Rămâne valabil. 

— Grozav! Atunci eu mă car, zise Tom ştergând-o 
în grabă, cu o felie pe jumătate mâncată de pâine 
prăjită încă în mână. 

— Nu serios, chiar e băiat bun, zise Brian solemn. 

Dora râse şi oftă simultan, apoi deschise plicul. 
Înăuntru erau un bilet de tren şi o listă cu 
instrucţiuni. Ja trenul de 9:45, apoi ieşi din gară şi 
fă la stânga, prin dreptul pubului, în jos pe alee, 
până ajungi la chei. E acolo o barcă în care găseşti 
primul indiciu. E o vânătoare de comori! 

Dora se uită la ceas. Era deja nouă și zece şi 
până la gară făcea zece minute. Nu putea s-o conducă 
Brian, pentru că Tom îi luase mașina. 

— Chiar cred că ar fi putut să mă ducă şi pe 
mine la gară, zise ea ridicându-se, luându-și farfuria 
Și cana. 

— O zi frumoasă, Dora! îi ură Brian, care, din 
câte se prinse Dora, probabil că era la curent cu 
toată povestea. 

— O să fac tot ce pot. Numai să prind trenul. 
— Ai destul timp, zise Brian, revenind la ziarul lui. 
Dora clătină din cap. 

— Trebuie să-mi strâng lucrurile şi eu sunt genul 
de om care trebuie să ajungă foarte devreme la gară. 
Pa! 

Fugi sus, își azvârli în geanta cu care mergea la 
serviciu tot ce se gândea că s-ar putea să-i trebu- 
iască şi plecă. 

In drum spre gară se întrebă ce Dumnezeu îi mai 
cocea Tom. Poate cu asta se ocupase ieri, când nu 
venise la lucru. Zâmbi. [i lipsiseră provocările. Acum 
că ajunseseră la final, oare cum o să mai evolueze 
prietenia lor? 

Capitolul, 25 


În timp ce Dora aştepta trenul, ceea ce era ine- 
vitabil, se întrebă dacă se îmbrăcase corespunzător. 
Purta o fustă subţire de vară şi un maiou, căci părea 
o zi frumoasă. Aruncase o jachetă în geantă, însă, 
când venea vorba de Tom, cizmele de cauciuc erau 
o alegere mai potrivită. Cum nu își ţinea cizmele la 
Tom acasă, își iertă eroarea de a nu le fi adus. 

Cu instrucţiunile lui în mână, Dora se îndreptă 
spre chei. Cum spusese el, acolo se afla o bărcuță, 
pe care o recunoscu drept una dintre acelea în care 
traversau apa spre și de la șantier. De funia care 
lega barca de chei era prins un bilet. Îl trase. 

Urcă-te în barcă și vâslește, până când insula se 
ivește. 

Insuliţa trebuia să fie aceea din faţă. Nu mai 
fusese pe ea, dar ştia că oamenii își ţineau bărcile 
legate acolo. Ca insula unde era amarată barca lui 
Tom, era probabil rezervaţie naturală. 

Dora își depăşi aversiunea față de încălcarea 
proprietăţii, se urcă în barcă şi manevră barca spre 
larg. O să se ciondănească cu Tom în legătură cu 
folosirea verbului „a vâsli“ când o să-l vadă. 

Următorul indiciu se ițea îmbârligat din gâtul 
unei sticle înfipte în nămol. 

La stânga, vezi copacul, urcă-te (scoase un chiţăit 
gândindu-se cum o să fie să se caţăre în copaci în 
fusta ei scurta şi strâmtă) și uită-te în ce găseşti 
acolo. 

Hm, nu prea le avea el cu rimele, dar se distra. 
O luă pe cărarea din stânga şi dădu colţul. Pe pământ 
zăcea o salcie căzută, sprijinită doar de crengi. Nu 
trebuia să se urce în copac propriu-zis, însă trebuia 
să se balanseze pe trunchi spre coroană. Își scoase 
sandalele şi o luă de-a lungul trunchiului. Printre 
crengi se vedea un buchet de flori — garoafe din 
curtea șantierului, bașca o mulțime de flori sălbatice 
şi priboi. Foarte drăguţe, i se păreau Dorei. În centrul 
buchetului era vârât următorul indiciu. 

Din copac, pe mal, de zor, vei găsi un rezervor. 

Tom ! îşi zise Dora, distihurile tale sunt din ce în 
ce mai proaste și mă mai pui şi să mă urc în copaci... 
Insă își vâri florile în geantă când o luă în jos pe 
trunchi, apoi o apucă într-o direcţie care spera să fie 
corectă. Insula era micuță, și totuși părea să creeze 
o mulțime de ocazii de a se rătăci. In sfârşit zări un 
rezervor ruginit de apă pe jumătate năpădit de iarbă 
Și, văzând un nou indiciu acolo, știu că era pe calea 
cea bună. 

La stânga, la dreapta şi prin pădure-nainte, așa 
vei da de ceva ce-o să te-ncânte (sper), adăugase el 
între paranteze. 

— Păi, rimele tale clar nu mă-ncântă, zise Dora 
cu voce tare, bănuind că Tom era pe undeva prin 
preajmă, spionând-o. 

Simţea că entuziasmul și nerăbdarea îi sporeau 
tot mai mult. Incerca să se enerveze pe Tom din 
cauza rimelor lui oribile și a ridicolului situaţiei, 
însă îi era greu. 

Nu s-a sinchisit cu stânga și dreapta. Vedea pădurea 
drept în faţă și, în vreme ce se apropia, se auzea muzică. 
Ajunse într-un luminiș unde văzu o scenă ce-i amintea 
de un tablou impresionist. Tom era acolo, cu spatele 
la ea. Așeză acul pe un disc vechi de vinil, care se rotea 
leneș pe platanul unui gramofon pus în funcţiune de 
o manivelă, și o melodie veche de Billie Holiday, 
aspră şi senzuală, pluti în briza de vară. 

Un pled de tartan și câteva perne mari erau 
întinse îmbietor pe jos. Un coş de picnic stătea deja 

deschis. Chiar atunci, soarele, care se ascunsese 
parţial după un nor, se hotărî să iasă, strălucind printre 
copaci şi scăldând totul într-o peliculă granulată de 
lumină. Dincolo de copaci, Dora zărea licărul apei în 
depărtare. In nări simţea parfum de ferigi, poate 
călcase pe câteva. Zăbovi la margine câteva clipe, 
așteptând s-o vadă Tom. Acum că era mai aproape, 
Dora își dădu seama că era emoţionat. Și odată 
pornită muzica, începu să se plimbe de colo-colo. 
Dora tuşi discret şi Tom își ridică privirea. 

— Salut! zise el, clar ușurat s-o vadă, dar fără 
să zâmbească. Ai ajuns cu bine, aşadar? 

Simţindu-i nervozitatea, Dora era stânjenită. 

— Da. Chestia cu vânătoarea de comori a fost o 
idee minunată. Cam devreme pentru masă, nu? 

Işi dădea seama că lucrurile se schimbaseră între 
ei și trebuia să depună eforturi să se poarte în 
continuare prietenește. 

— Nu-i chiar aşa devreme. Nu știam sigur cât o 
să-ți ia să ajungi. 

— Indiciile au fost destul de ușoare, zâmbi Dora. 

— Păi, ia loc. Am de săpat un pic. 

— De săpat? 

— Mhm. 

Luă un hârleț înfipt în pământ, se duse într-un 
loc unde copaciii creșteau cel mai des şi se apucă să 
azvârle cu bulgări de pământ în aer. Intr-un final, 
scoase o sticlă de şampanie. Veni cu ea. 

— Taică-meu mă tot bate la cap cu picnicuri 
romantice pentru care îngropi şampania cu trei zile 
înainte, ca să fie rece. Eu am îngropat-o de-abia 
azi-dimineaţă, dar era rece când am vârât-o, aşa că 
ar trebui să fie bună. 

Dora se aşeză pe pled, simțindu-se un pic timidă. 
Tom scoase două căni de oţel din paner. 

— Le-am luat din India, când am mers cu școala. 
Le vindeau la kilogram. 

— Cum adică? 

— Păi, le-am ales și, ca să stabilească preţul, 
le-au cântărit. 

— Mişto. Ce noroc, să mergi în India cu școala. 

— Ai putea să pleci şi tu în India, dacă ai vrea. 
Acum ţine cănile, o deschid. 

— Dar ce sărbătorim ? 

— Faptul că ţi-ai dus la îndeplinire toate provo- 
cările, desigur. Acum eşti, oficial, un Om Curajos. Îi 
zâmbi, dar ochii îi rămaseră serioşi. Șampania curse 
în căni şi el îi întinse una. In cinstea ta, zise el. 

— Și a ta. Işi atinseră cănile și sorbiră. Tom o 
privea intens. Ziceai că-mi dai un premiu, spuse ea 
pe un ton lejer, lăsându-și cana şi gândindu-se că 
acesta era premiul, acest picnic fermecător. 

— Am să-ţi dau un premiu, dar trebuie să-l pri- 
mești abia după masă. Stai să schimb discul. 

— Cum Dumnezeu ai adus tot calabalâcul ăsta 
aici? Imi place la nebunie gramofonul! Se înca- 
drează perfect în peisaj. 

— Un casetofon n-ar fi creat tocmai atmosfera 
pe care o doream. 

— Şi anume? 

Tom își schimbă poziţia. 

— Romantică, răspunse el fără să o privească. 

Dora luă o gură zdravănă de șampanie în loc să 
soarbă. 

— Hai să mâncăm ceva, zise el după ce întorsese 
din nou de manivelă și schimbase discul. Vârî mâna 
în coş și scoase un pachet învelit în țiplă. 

— Sendvișuri cu somon afumat. Le-am făcut 
aseară. 

— Cum ai reuşit să aduci cu barca toate lucrurile 
astea ? 

Luă un sendviș, deşi nu-i era foame. 

— Am trişat. Există un pod vechi şi şubred acolo, 
zise el arătând spre copaci. Putem să ne întoarcem 
cu maşina. 

— Mi-a cam plăcut să vin cu barca. 

— Speram să-ți placă. 

Îi zâmbi sfios. 

— Sunt foarte bune. Nu credeam că mi-e poftă, 
dar, odată ce m-am pornit... 

— Ia nişte chipsuri. Și mai am și cârnaţi în aluat. 

— De unde-i ai? 

Tom scoase un termos, model vechi, cu dop de plută. 

— Gustă. 

Erau păcătos de delicioşi. 

— Mamă, nu credeam că se mai fac asemenea 
cârnaţi în zilele noastre. 

— l-am luat dintr-un magazin de delicatese — cred 
că se fac la ei, dar aluatul e foarte sfărâmicios. Mai 
ia unul. 

Dora era cât pe-aci să-şi şteargă mâinile pline de 
grăsime de fustă când Tom scoase un şervețel de pânză. 

— Le-am găsit în debara. Mama nu le foloseşte 
niciodată, zice că se calcă foarte greu. 

— Sunt minunate, totuși. 

Dora își propuse să le spele neapărat până se 
întorcea mama lui Tom. 

— Maia nişte şampanie, zise el oferindu-se să-i 
toarne. 

— Incă n-am. terminat-o pe asta. 

— Atunci, dă-i bătaie. Avem minieclere la desert. 

— Nu le-ai făcut tu? 

— Nu. Dar vreau să-ţi dau cadoul. 

— Ce-i cu graba asta? 

— Mă tem că n-o să-ţi placă. 

— Bine, Tom, dar deja îmi place totul la nebunie. 
Cadoul nu contează chiar aşa de mult. 

— Ba contează, dar nu-ţi face griji, e micuţ. 

Dora se relaxă un pic. Mai bău nişte șampanie, 
mai mâncă un cârnat în foietaj. 

— OK, acum desertul, dacă eşti gata. Nu prea 
te-ai atins de mâncare. 

— Ei, n-am nimic. Işi afundă iarăşi mâna în paner 
și scoase încă o cutie de plastic. 

— Eclere. 

— Sunt într-adevăr delicioase, spuse Dora după 
ce mâncă două cât degetul. Sunt la fel de bune ca 
alea de la hotel. 

— Mă bucur. Acuma termină de mestecat. A venit 
timpul să-ţi primeşti cadoul. 


379 


Dora se şterse din nou pe degete şi se ridică mai 
bine în capul oaselor. I se transmisese nervozitatea 
lui Tom. Și dacă era un cadou oribil, care dezvăluia 
vreun gust îndoielnic de-al lui Tom, pe care îl plăcea 
atât de mult? 

Era un pachet destul de turtit, ceea ce însemna 
că nu conţinea vreun zorzon decorativ oribil, pe care 
Dora trebuia să-l poarte la vedere. 

— Deschide-l, îi ordonă el. 

Dora nu simţi nevoia să protejeze hârtia maronie 
de ambalaj şi o rupse cât ai clipi. Inăuntru era un 
săculeţ ușor, kaki, legat cu o sfoară. 

— Aă... e foarte drăguță, zise ea cu prudenţă. 

— E un simbol, explică Tom. Să nu zici că pare 
un săculeţ, pentru că desigur că asta e. Simbolismul 
constă în tipul anume de săculeţ. 

— De gât? 

— De călătorie. Îl ţii pe sub haine ca să nu ţi-l 
fure hoţii de buzunare. Ţii în el cardul, paşaportul 
și banii. 

Dora îşi umezi buzele. 

— A, cum purta mama ta, dar de ce mi-l dai mie? 

— Vreau să călătoreşti cu mine când o să punem 
destui bani deoparte. 

— O, Tom! 

— De fapt, tata mi-a zis că o să ne dea nişte bani 
în scopul ăsta, pentru că l-am scutit de o groază de 
cheltuieli, cum n-am vrut să mă fac doctor sau altceva 
mai scump. 

— Îl iubesc pe tatăl tău, râse Dora. 

Tom o privi serios. 

— Dar faţă de mine ce simţi? Crezi că m-ai putea 
iubi şi pe mine? Destul cât să colindăm împreună 
prin lume? 

In pieptul Dorei se înălță un oftat pe care și-l 
înghițea de multă vreme. 

— O, da, cred că te-aș putea iubi. Mă rog, destul 
cât să colind prin lume cu tine. 

— Daaaa! Tom, care deja era în genunchi pe 
pled, se întinse spre ea, astfel încât se prăvăliră 
amândoi pe perne. Nu știu cum de m-am abținut să 
nu te sărut atâta timp. 

Dora era întinsă sub el, râzând. 

— Acum nu mai trebuie să te abţii, Tom! 

Tom râse și el, şi apoi își înclină capul, lipindu-și 
gura de a ei. 

Capitolul 26 


Jo făcea salată. Purta vechiul ei halat cu dungi 
peste fusta nouă de pânză. Avea o jachetă nouă, pe 
talie, peste un maiou pe care îl considera mult prea 
decoltat, dar pe care Karen îl aprobase. Fusta avea 
culoarea ceaiului vărsat, iar jacheta și maioul erau 
vişinii. Ii luase o vreme lui Karen s-o convingă că nu 
erau culori prea ţipătoare, n-o făceau să pară o 
băbătie disperată să pară tânără şi se asortau perfect 
cu un pumn de bijuterii masive conţinând aceleași 
culori, pe care ea îl scoase la iveală în timp ce Jo 
stătea în fața oglinzii din magazin. Apoi Karen o 
puse să cumpere niște sandale care erau atât de 
deosebite faţă de genul acela în care puteai să mergi 
kilometri întregi, încât Jo credea că trebuia să fie 
menţionat pe etichetă. Când Karen o escortă, în 
maniera blajină, dar fermă a unei gardiene, să-şi 
facă manichiura, alese chiar ea culoarea ojei pentru 
unghiile de la picioare. 

— N-ai decât să porţi o culoare deschisă la mâini 
dacă vrei, însă trebuie să fii mai îndrăzneață când 
vine vorba de pedichiură. 

Acum, aplecându-se să recupereze o frunză de 
salată căzută, își admiră picioarele. Nu prea se dădea 
în vânt după ele, deşi arătau mult mai bine acum, că 
se epilase şi se bronzase, însă tălpile chiar erau în 
regulă, mai ales în sandalele sexy. Cât de mult o să 
reziste în ele nu putea să prevadă, însă îi spusese 
lui Karen că n-o să scoată sandalele vechi de munte 
decât în momentul în care picioarele ei se lăsaseră 
admirate destul. 

O relaxa să facă salată. Tocă ţelina în solzi trans- 
lucizi, prazul în inele care n-ar fi dat chiar rău pe 
post de bijuterii şi castraveţii în cubuleţe mititele. 
Morcovii şi dovleceii îi dădu prin răzătoare. Salata 
și roşiile urmau a fi adăugate toate odată în ultima 
clipă, însă se angajase să umple vechiul bol franţu- 
zesc imens în care făcea pâine pe vremuri, așa că 
avea nevoie de salată verde. În timp ce despica patru 
roții cherry dintr-o mişcare mortală, se gândi la 
salata pe care o făcuse Carole pe barjă. Fusese bună, 
recunoscu ea, însă Carole nu avusese la dispoziţie 
toate ierburile proaspete pe care le avea Jo acum. 
Le va adăuga mai încolo, înainte de crutoanele cu 
usturoi. Jo adora salata ţinută la rece şi imensitatea 
aceleia pe care o pregătea acum era parţial o garanţie 
a faptului că nu va fi mâncată toată. Se opri din 
tocat şi se duse să dibuiască o pungă de mazăre în 
congelator. Nu prea multe, se hotări ea, însă dădeau 
frumos pe fundalul cubuleţelor de ardei graşi roșii. 
Fără porumb însă, digestia lui Philip nu făcea faţă. 
Râse singură. Ce uşor era să aluneci în obiceiurile 
de nevastă. 

— Bună, mamă! Arăţi foarte - mmm — sexy, 
dacă-mi permiţi. 

Jo îi zâmbi fiicei sale. 

— Ip permit. 

Jo se bucura să primească aprobarea lui Karen 
și chiar se simţea sexy. Era plăcut. Moralul i se 
prăbuşise în aşa hal când Philip o părăsise pentru 
Sam — Jo se învăţa să nu-i mai spună Ștoarfa —, 
încât era drăguţ să se mai adune de pe jos. Faptul 
că trebuise să-l lase pe Marcus imediat după noaptea 
pe care o petrecuseră împreună o umpluse de dubii, 
având convingerea că inventase multe din lucrurile 
pe care avusese impresia că le spusese el, doar pentru 
că-şi dorise ea atât de mult să le spună. 

Pentru a-și proteja sandalele, ca şi picioarele, Jo 
și le dădu jos şi îşi găsi vechile încălțări ; apoi găsi 
foarfeca, pusă unde nu trebuia, și ieși să taie ierburi. 

Philip sosi când ea încă dibuia tulpini de roiniță 
fără insecte. Deja culesese destule flori de limba- 
mielului, steluțe albastre, pentru Pimm's, însă îşi 
pierduse o groază de timp cercetând grădina. Arăta 
mult mai bine după ce o îngrijise intens câteva zile, 
hotărî ea. 

Işi privi bărbatul — fostul bărbat, nu știa care din 
două — apropiindu-se pe cărarea din grădină. Avea 
în mână o plasă care ştia că e ticsită cu fleicile, 
cotletele, frigăruile și cârnaţii pe care îl rugase să 
le cumpere. Karen îl întâmpină la uşă şi se îmbră- 
țișară. Chiar se iubeau mult și Karen îşi iertase 
evident tatăl pentru incredibilul prost gust de care 
fusese în stare. Jo oftă. Se bucura că Philip şi Karen 
păreau să fi dat uitării diferenţele dintre ei și puteau 
acum să poarte o discuţie civilizată. Viaţa era mult 
mai ușoară. Apoi se întoarse la roiniţe şi găsi un pic 
de mentă pentru cartofii noi pe care încă nu-i gătise. 
Nu se hotăra niciodată dacă să-i servească reci sau 
fierbinţi. S-ar putea să fie nevoie să se ducă să 
cumpere niște baghete. Philip îi zicea mereu că nu 
e nevoie şi, ce-i drept, rămâneau de fiecare dată 
nemâncate, însă fără baghete nu se simţea în sigu- 
ranţă. Poate chiar făcea niște pâine cu usturoi. Stratul 
de pătrunjel prospera, aşa că putea. 


Miranda era la uşă și Jo se azvârli în braţele ei. 

— Ce bine-mi pare să te văd! zise ea. 

Miranda o îmbrăţișă, fiind genul de om care te 
strânge în braţe de n-ai aer. 

— Arăţi fantastic! zise Miranda. Ce-ai păţit? 
Te-ai îndrăgostit ? 

— M-a luat Karen în primire, răspunse Jo roșind. 
Hai înăuntru, s-o cunoşti. Bill, ce drăguţ. Ai parcat 
ca lumea maşina? 

Bill o pupă pe obraz. 

— Arăţi minunat. 

— Hai să-l cunoşti pe Philip... soțul meu — tatăl 
lui Karen. Sunt în curtea din spate, la grătar. 


384 


Miranda ridică din sprânceană auzind-o pomenind 
de Philip. 

— Am adus şi noi niște mărunțișuri, zise ea, 
hotărând să nu mai zică nimic și vârând mâna într-o 
plasă de rafie. Întotdeauna îţi lipseşte ceva la grătare, 
nu crezi? 

— Păi, Tom, Dora şi părinţii ei vin de asemenea, 
așa că o să avem nevoie de o groază de mâncare, 
zise Jo luând-o de braţ pe prietena ei şi conducând-o 
prin casă. 

— Vai, ce casă mortală! exclamă Miranda. A, 
scuză-mă, probabil că n-a fost tocmai o dovadă de 
tact, cum nu mai e casa ta și tot. 

Ajunseseră deja la ușile de sticlă, așa că Jo nu 
trebui să răspundă. 

Jo făcu prezentările și Philip turnă Pimm's în 
pahare. 

— Sau avem vin dacă preferaţi, zise Karen. 

— tii ce, dulceaţă — vai, ce semeni cu mama 
ta! —, ar fi bine să beau niște vin. Tre’ să conduc 
pân-acasă. Am dat cu banul și eu am pierdut. 

— Sigur era rândul tău, dragă, zise Bill. 

— Mamă! Unde-ţi sunt sandalele? o admonestă 
Karen. 

— O, pardon, mă duc să mi le pun. 

— Încă mai sunt pregătiri de făcut ? întrebă Miranda. 
Vin să vorbim în bucătărie. Voiam să-ţi zic cu cât 
am vândut oglinjoara. Ai făcut minuni cu putti ăia. 

— Ce Dumnezeu sunt putti? 

— Numai nevastă-mea ştie, eu nu îndrăznesc să 
întreb, zise Bill. 

Miranda îi trase un pumn în umăr când trecea 
pe lângă el. 

— O, salata asta arată fantastic! Cu ce pot să te 
ajut? întrebă Miranda în bucătărie. 

— Poţi să speli și să toci ierburile, numai vezi 
mai întâi să nu fie insecte. Am avut grijă când le-am 
cules, dar mai bine le mai verifici și tu. 

— Nu-i nimic mai neplăcut decât pătrunjelul cu 
pământ pe el, deși ăsta arată foarte curat, zise Miranda 

scormonind printre frunze. Ei, și cum a fost călătoria 
în Olanda? N-a fost de groază, sper. 

— Păi, Ed chiar a căzut peste bord. Il ştii pe Ed? 
Tovarășul lui Marcus? 

— Se poate să-l fi întâlnit. Groaznic! A fost greu 
să-l trageţi iar la bord? 

— Incredibil de greu. Marcus o să se asigure că 
nu mai are cum să se întâmple. 

— N-ai cum să pgarantezi sută la sută că nimeni 
n-o să pice în apă, nu? 

— A cam căzut prin ușa timoneriei. La momentul 
respectiv, am reacţionat destul de bine, dar de atunci 
m-apucă greaţa de câte ori mă gândesc. 

— A, astea-s sandalele? întrebă Miranda distrasă 
de cureluşele de piele, mărgelele irizate și tălpile 
platformă. 

— Da, platformele sunt clar mai comode decât 
tocurile normale, zise Jo. Am învăţat atâtea de la 
fiică-mea în ultimele zile. 

Işi scoase sandalele vechi şi își vâri picioarele în 
cele noi. 

— Păi, chiar arăţi fantastic. 

— De la sutien se trage — scump ca naiba. 

— Dar face toţi banii. 

Jo râse. Era bine să o revadă pe Miranda. 

— Karen mi-a luat şi un Touche Eclat şi m-a 
învăţat să mă dau cu el, deşi — şi cobori glasul — azi 
nu m-am sinchisit. Am avut prea multe pe cap. Crezi 
că ne trebuie și nişte pâine cu usturoi? 

— Sigur nu, dacă ai cartofi. 

— Am, dar nu prea mulţi. 

— Ai nişte baghete? 

— Nu, ar trebui să mă duc să iau. E nevoie 
pentru cârnaţi. 

— Sună-i pe Dora și Tom şi roagă-i să aducă. 
Ăştia doi sunt împreună până la urmă sau ce? 

Jo râse iar. Ce figură de om! 

— Nu ştiu. Chiar sper, se potrivesc de minune. 

— Oricum, pot să aducă nişte pâine. Și după aia 
poţi să mai bei un pahar de Pimm's. Ce-mi place de ei. 

Jo zâmbi. 

— Da, am văzut la festival. 

Işi luă mobilul. 

— Nu-l mai ţii în sutien? 

— În ăstea, nici vorbă - sunt mult prea scumpe. 

Îşi butonă agenda telefonului până găsi numărul 
Dorel. 

— Dora? Ai putea să treci pe la supermarket şi 
să iei niște baghete? 


Lui Jo i se păru că sesizează ceva schimbat la 
Dora şi Tom imediat ce intrară pe poartă, însă cum 
nu făcură nici un anunţ, se hotări să încerce s-o abor- 
deze pe Dora când era singură ca să poată s-o întrebe 
ce se întâmpla. Se duse împreună cu Karen să-i 
întâmpine. 

— Hai să lăsăm pâinea în bucătărie, zise Karen, 
care evident avea întâietate când venea vorba de 
timpul prietenei sale, și să bem ceva. Tom? 

Zâmbetul lui Karen era atât de orbitor încât Jo 
simţi că i se strânge puţin inima, neştiind cui să-i fie 
loială mai întâi — nu voia ca superba sa fiică să i-l sufle 
pe Tom Dorei şi se întrebă de ce avea reacția asta. 

Tom zâmbi și el, la fel de orbitor, cu o notă jucăușă, 
dar strict prieteneșşte. 

— Ei, faimoasa Karen, îmi pare bine să te cunosc. 

— Și eu am auzit o groază despre tine, Tom, de 
exemplu, cum ai săltat un muribund într-o barcă de 
salvare, zise Karen. 

— Nu a fost chiar aşa, spuse Dora. 

JO O privi cu atenţie pe Dora în timp ce discuta 
cu Karen și cu Tom și chiar părea mai relaxată 
cumva. Îi luă baghetele. 

— Le duc eu la bucătărie, zise ea, oferindu-i 
Dorei ocazia s-o urmeze dacă voia. 

— Nu ştiam ce grădină minunată ai, spuse Dora 
fără să se miște, în afara unui gest larg spre aceasta. 
A fost întotdeauna doar grădina lui Karen, dar e 
fantastică ! 

Concluzionând că Dora n-avea chef de o discuţie 
între patru ochi, Jo zise: 

— Am lărgit-o mult după ce voi două ați ter- 
minat cu vizuinele de animale. Și m-am ocupat de 
ea ca pe vremuri în ultimele zile. 

— Pare mai mare decât pe vremea când ne jucam 
noi în ea, deşi ştiu că ar trebui să fie invers. 

— Am făcut un curs rapid de design exterior 
acum o groază de timp. Am învăţat o mulțime de 
șmecherii. Trebuie să dai o raită mai încolo. 

Tom asista distrat la discuţia despre grădini. 

— Probabil că n-ar trebui să zic una ca asta, Jo, 
însă arăţi mai bine ca oricând azi, zise el. 

— Şi de ce n-ar trebui? întrebă Jo râzând. 

— Maică-mea ar zice că judec oamenii după apa- 
renţe sau ceva de genul. 

— Păi, nu mă deranjează deloc judecata ta, zise 
ea râzând. 

— Totul se datorează noii coafuri și sutienelor, 
zise Karen. Costă o avere, dar fac toți banii, nu 
crezi, mami? |. 

— Ba da. Insă, pe de altă parte, poate aş fi 
preferat să nu trâmbiţezi în public toate detaliile 
lenjeriei mele. 

— Ete, fâs. Trebuie să-ţi convingi și tu mama să 
meargă acolo, Tom. 

Tom şi Dora făcură schimb de priviri, la gândul 
că mama lui s-ar fi putut sinchisi ca sutienul ei să 
aibă alte utilităţi decât ancorarea sânilor. 

— Mama lui Tom nu e tocmai ce se cheamă o 
victimă a modei, Karen, spuse Dora. 

— Şi nici eu nu sunt! insistă Jo râzând. 

Dora și Tom făcură din nou schimb de priviri şi 
Dora se înclină niţel spre el. Clar au depăşit limita 
prieteniei, își zise Jo. 

— Deci, spuneţi-mi, Dora şi Tom, voi doi v-aţi 
combinat, în sfârşit, sau ce? întrebă Karen. 

Jo se strâmbă asistând a doua oară pe ziua aceea 
la directeţea stânjenitoare a fiicei sale, însă Dora se 
uită doar la Tom și zâmbi. 

— Păăăi, da, zise ea sfios. Ieri. 

Tom o luă pe după umeri cu un gest posesiv şi 
zâmbi larg. 

— O să călătorim împreună când strângem destui 
bani, zise el. 

— Tom a pus la punct un picnic divin pe o insulă 
de pe Tamisa, zise Dora. A fost foarte romantic. 

— O! făcu Jo, mai să scape baghetele, de nerăb- 
dare s-o îmbrăţișeze pe Dora. Minunat! Mă bucur 
tare mult. Apoi se întrerupse. Ți-am zis că i-am 
invitat pe ai tăi? 

— Nu, răspunse Dora mușcându-și buza, nu cred 
că mi-ai zis. Dar eu sigur nu ţi-am zis... 

— A, uite-i! exclamă Jo vârându-și baghetele 
sub braț. Cliff! Sukie! Intraţi. Mă duc să las astea! 

Dora o văzu pe Jo dând fuga la bucătărie şi își 
dădu seama că trebuia să le zică părinților ei despre 
Tom cât mai repede, înainte să le spună altcineva. 
Apoi trebuia să-i zică lui Jo că era posibil să vină 
Marcus. 

— Mamă! Tată! exclamă ea îmbrăţișându-i pe 
amândoi. 

Apoi îi îmbrăţişșă şi Karen. 

— Ce bine arătaţi amândoi! Şi vă rog să nu-mi 
spuneţi că m-am făcut mare, o să am impresia că 
m-am îngrăşat ! 

— Ce prostie, arăţi la fel de minunat cum te 
știm, zise Sukie, care, spre uşurarea Dorei, chiar 
părea mai relaxată în ziua aceea. 

— Mamă, îl ştii pe Tom, nu? 

— A, da, spuse Sukie. 

Îl pupă pe obraz şi, în timp ce Cliff dădea mâna 
cu el, își cercetă fiica. 

— Ai ceva să-mi spui? o întrebă când se traseră 
un pic deoparte. 

— Da, râse Dora, mă rog, nu-i cine ştie ce, suntem 
împreună acuma. 

— Sunteţi cuplu? 

Dora dădu din cap. 

— Sunt foarte mulţumită. Fosta ta viitoare soacră 
m-a tâmpit de cap, tot spunându-mi ce fericit e John 
cu noua lui prietenă, spuse şi se întoarse spre Karen. 
Mai bine mergem să-l salutăm pe tatăl tău. Chiar 
nu ştiu cum să vorbesc cu el. 

— El şi mama se poartă ca doi adulți acum. N-ai 
de ce să te simţi stânjenită, zise Karen. 

Ca întotdeauna când avea musafiri, lui Jo îi plăcea 
să stea mult la bucătărie, ca să se asigure că mâncarea 
era de calitate optimă. Azi îi mai lua o mulțime de 
timp şi să găsească lucruri prin casă. Chiar dacă își 
petrecuse câteva zile acolo, nu voise să-și bage nasul 
prin sertare. Acum se simţea un pic ca un musafir, 
chiar nu mai era căminul ei și gândul acesta n-o 
mai întrista ca pe vremuri. N-avea chef să-l întrebe 
pe Philip unde pusese noua lui iubită mai tânără 
porțelanurile de masă favorite, căci probabil n-ar fi 
știut și nu voia să pară posesivă. 

Intr-un final, cartofii au fost gata, trecuţi printr-o 
baie de unt topit, împroșcaţi cu pătrunjel mărunțit 
ȘI puşi într-un castron destul de bun, chiar dacă nu 
era preferatul ei, un porțelan de Quimper pe care îl 
primiseră cadou la nuntă. Cum mergea cu castronul 
în mână în casă, toată lumea se zgâia dincolo de 
triunghiul lat al grădinii, către poartă. Jo lăsă castronul 
din mână și se uită și ea. Era un pic cam departe 
ca să vadă ca lumea și îi stătea în cale o tufă mare 
de iasomie, însă silueta care se chinuia să deschidă 
poarta cu braţele încărcate de câteva sticle de vin 
părea a fi Marcus. 

Intâi şi întâi, s-a simţit ușurată că purta unul 
din noile sale sutiene şi că-şi pusese înapoi în picioare 
noile sandale stilate. Apoi s-a gândit că se întâmplase 
ceva cu Trei surori în Olanda și că venise să-i spună 
personal — cum fac polițiștii când e omorât cineva. 

— Aă, noi l-am invitat, cum ar veni, zise Dora 
repede, pe un ton vinovat. Sperăm că nu te superi. 

— Păi... sigur că nu mă supăr, zise Jo, întrebân- 
du-se ce simţea de fapt. Du-te să-l ajuţi cu poarta. 

Însă Tom deja depășise diversele granițe, își croise 
drum printr-un hăţiş de ierburi ornamentale, un 
strat de plante cățărătoare şi pe lângă o salcie sucită, 
se agăţase într-un trandafir și îl conducea pe Marcus 
pe alee. 

— Tom e chiar superb, nu ţi se pare? îi spuse 
Karen Dorei. 

— Mhm, făcu Dora râzând. Şi e al meu! 

Jo își dădu seama că nu-i rămâneau decât câteva 
minute să se reculeagă, până ajungeau ei în casă. 
Avea impresia că îi privea pe toți prin obiectivul 
unei camere de filmat. 

Philip râdea la o remarcă a Mirandei, arătând mai 
chipeș decât de obicei sau cel puţin aşa i se părea 
lui Jo. Bill examina fundul paharului de Pimm's ca 
ȘI cum, dacă se zgâia la florile de castravete și limba- 
mielului, s-ar fi materializat mai mult alcool. Fără 
relevanţă, Jo se întrebă dacă Miranda sucombase 
farmecelor lichiorului, deși declarase că ea o ţinea 
pe vin. 

Karen arăta superb — tenul auriu, părul blond cu 
o tunsoare perfectă, zbârlită şi rebelă — şi Jo se 
simţi mândră că Marcus o să-i vadă fiica în toată 
splendoarea ei. Admise că admiraţia ei se putea 
explica parţial prin faptul că era fiica ei, însă negă 
rapid ideea. 

Dora, care stătea lângă Karen, era la fel de ferme- 
cătoare, însă cumva diferit. Dacă astea două ar decide 
să iasă la agăţat împreună, ar face prăpăd, își zise ea. 

Asemenea gânduri şi altele o mie, fără nici o 
importanţă, îi zburătăciră prin minte ca moliile, căci 
creierul ei se baricada în fața lui Marcus, refuzând să 
se gândească la el. Apoi apăru chiar el, urmat de Tom. 

Veni s-o sărute pe obraz, arătând un pic altfel, şi 
totuși neschimbat. 

— Am adus niște vin. 

Avea aerul că vrea să-i întindă sticlele pe care 
Tom nu i le luase. Acea regiune a creierului său care 
încă vedea totul de departe își zise că arăta ca o moașă 
care dă să-i întindă un nou-născut tatălui emoționat. 

— Marcus..., zise ea, nu era nevoie — ce drăguţ — 
s-a întâmplat ceva? 

Tom înșfăcă cele trei sticle rămase și le luă la masă. 

— A trebuit să vin, mormăi Marcus. 

Dintr-odată Jo rămase fără suflu şi doar mulţumită 
abilităţilor sociale condiționate reuşi să spună: 

— Marcus, îl ştii pe Philip. 

Işi drese glasul ca să-i treacă răguşeala. 

Philip se apropie. Arăta circumspect şi nu mai 
zâmbea, de parcă sesizase ceva. 

— Desigur, Marcus, bătrâne, nu ne-am mai văzut 
de-o veșnicie. E un picuţ din senin, nu-i așa? 

Dădură mâna, cumva ca boxerii înaintea meciului, 
de dragul convenției. 

— Ea e fiica mea, Karen, spuse Jo, însă Karen 
nu-i strânse mâna. 

Evident, sesizase şi ea ceva. 

— Și îi ştii pe Miranda şi pe Bill, nu? zise Jo repede. 

— Bineînţeles, zise Miranda şi veni să-l pupe. 

Bill ridică mâna. 

— De-abia aşteptăm să ne povesteșşti de ultimul 
voiaj... 

— Ba nu! i-o tăie Miranda. Adică... nu toată 
lumea vrea să audă de bărci, încheie ea penibil, 
contaminându-se de la tensiunea generală. 

— lar ei sunt Sukie şi Cliff, părinții Dorei. El e 
Marcus, care ne-a dus barja în Olanda cu toată 
lumea la bord. 

— Nu chiar toată lumea, zise Philip zbârlindu-se. 

— Nu, nici noi n-am fost invitați, spuse Bill. 

— Hai să bei ceva, spuse Jo rămânând în rolul 
gazdei. Dacă reuşea să se concentreze asupra datoriei 
sale, avea șanse să nu cedeze în fața impulsului de 
a o tuli în casă urlând de groază. Avem Pimm's, dar 
dacă preferi vinul... Işi aminti că întotdeauna păruse 
dezgustat de chilipirurile ei de supermarket și adăugă: 
E chiar băubil, l-a cumpărat Philip. 

— S-a terminat lichiorul, mamă, zise Karen pri- 
vindu-l curioasă pe Marcus. Să mai fac? 

— Am terminat toată sticla, spuse Philip. 

— Tre’ să trecem pe vin. 

— Iţi face Bill o licoare dacă ai nişte vermut 
dulce și niște gin, zise Miranda săritoare. 

— Cred că avem..., începu Jo, dându-și brusc 
seama că habar n-avea ce gen de alcool își mai făcea 
veacul prin dulap. 

Poate că nici nu mai erau băuturi acolo. Era o 
situaţie crâncenă, spera doar ca Marcus să nu stea 
o veșnicie. 

— Aş vrea nişte vin, spuse Marcus. 

— Mă duc oricum să văd ce-avem de băut, spuse 
Karen şi dispăru în casă împreună cu Dora şi Tom. 

— Ei, Marcus, zise Philip întinzându-i un pahar. 
Ce-ai mai făcut în ultimii douăzeci de ani? 

— E căpitan de barjă, zise Miranda. Cel mai bun. 

— Ei, mulţumesc pentru votul de încredere, 
Miranda, spuse Marcus zâmbind. 

Jo își dădu seama că nu-l mai văzuse pe Marcus 
în compania lui Bill și a Mirandei şi simţi că i se 
strânge inima, deși nu reuşi să identifice sentimentul. 

— Ei, şi e o profesie lucrativă să căpităneşti 
barje ? întrebă Philip. 

Jo se strâmbă. Phil părea tare afectat. 

— Philip! exclamă Jo. Nu se face să întrebi aşa 
ceva! 

Amândoi o ignorară. 

— O, da, răspunse Marcus. Mă rog, destul de 
lucrativă. 

— Lumea dă o groază de bani ca să le mute cineva 
vasele de lux, spuse Bill. Şi vorbesc din proprie expe- 
rienţă. 

Cliff hotărî să se amestece în discuţie. 

— Eu credeam că navigația e ca şi cum ai sta 
sub un duș rece făcând bucăţi bancnote de cincizeci 
de lire. 

Marcus şi Bill se uitară la Cliff. 

— Cu barjele nu-i chiar așa. 

— Nu, aprobă Miranda. Duşul e cald. Cu alte 
cuvinte, mult mai confortabil. Dar partea cu bancnotele 
e la fel. 

— Dumnezeule! exclamă Philip. Habar n-aveam. 

Jo privi în jur, întrebându-se dacă putea să o 
șteargă la bucătărie, vezi Doamne, ca să ajute cu 
prepararea lichiorului. Dar apoi decise că nu putea. 

— Philip, dragule, spuse ea, cum mai e grătarul? 
Putem să punem carnea pe el? 

— A, da, răspunse el ducându-se la soba porta- 
bilă care servea și de grătar. Cărbunii sunt numai 
buni acuma. 

— Eu n-am niciodată răbdare cu grătarele, spuse 
Miranda. Vecinii au înaintat o petiție prin care mi 
se solicită să încetez. N-am otrăvit încă pe nimeni, 
însă mâncarea era mereu greţoasă. 

Jo râse, sperând să nu pară isterică. 

— Mă duc atunci după carne. 

Insă nici nu apucă să se urnească din loc, că le 
văzu pe Karen şi Dora purtând tăvi cu carnea pregă- 
tită pentru grătar. Tom venea cu castronul de salată 
în mâini. 

— Aduc eu pâinea, spuse Jo, de-abia așteptând 
să iasă din atmosfera electrizată a după-amiezii 
călduroase de duminică şi să se refugieze în bucătărie. 

— Ba nu, mamă, toată dimineaţa ai muncit, acum 
relaxează-te şi bea un pahar cu prietenii. Ne ocupăm 
noi, spuse Karen insistent. 

Philip se duse la zidul jos care înconjura supra- 
fața cimentată, pe care fusese aşezată carnea. 

— Câţi oameni aștepți la masă, dragă? Mai e 
vreun invitat surpriză ? întrebă el aruncându-i o 
privire lui Marcus. Pe Jo de fiecare dată o apucă 
disperarea şi face prea multă mâncare, nu? 

— Posibil, spuse Jo fără să se căiască, dar o să pun 
restul cărnii înapoi la rece. Nu e bine să stea la soare. 
Și o să laşi puiul să se întrepătrundă, nu ? Mare grijă. 

— Ne ocupăm noi, mamă. Karen clar n-avea de 
gând să-și lase mama să evadeze. Luă o tavă cu 
cărnuri. Ce-ar fi să aduc o ladă frigorifică? Asta 
n-ar intra pe laterală? 

Jo nu-şi dădea seama dacă fraza avea vreo normă, 
însă ideea părea întemeiată. 

— Vin să... 

— Nu! 

Dora veni în spatele prietenei sale. 

— Nu, zise ea mai blând, însă la fel de ferm. 

— Păi, oricum nici tu nu știi pe unde sunt puse 
lucrurile, zise Karen și chiar avea logică. 

Jo îşi bău lichiorul. Acum rămăsese mai mult 
apă de la gheaţa topită. 

— Jo, zise Bill, pot să-ţi torn niște vin, dacă nu 
mai ai Pimm's? Philip e ocupat. 

— Mulţumesc, şopti ea, apoi îşi drese glasul. 

Vocea nu trebuia să-i trădeze nervozitatea, nu 
era deloc demn pentru o femeie de vârsta ei și purtând 
un asemenea sutien, posibil inutil. 

— Pot să-ţi văd grădina ? întrebă Marcus din senin. 

— Sigur! zise Jo încântată de perspectiva de a 
scăpa de prezenţa lui tulburătoare câteva minute. 
Făcu un gest însufleţit. N-ai decât! 

— Nu, zise el apăsat, vreau să mi-o arăţi tu. 

— Tinem noi situţia sub control aici, zise Miranda 
cu veselie. 

— Nu vrei să vii şi tu? o întrebă Jo. 

— A, nu, n-am nici o treabă cu grădinile. O să 
stau cu ochii pe manevrele lui Philip și o să mă 
asigur că Bill umple paharele până la loc comanda. 

Miranda zâmbi încurajator — înfierbântată cum 
era, lui Jo i se păru că seamănă cu o damă de 
companie care îi acordă pupilei sale permisiunea de 
a dansa cu un partener foarte potrivit. 

Nu mai era nimic de făcut, se vedea silită să-i 
arate lui Marcus grădina şi să rămână singură cu 
el practic prima dată de când se sculaseră din acelaşi 
pat. Ar fi fost mai uşor dacă grădinile nu i s-ar fi 
părut nişte spaţii deosebit de senzuale. Parfumurile, 
texturile mătăsoase, foşnetul blând — toate laolaltă 
o făceau pe Jo să se topească, până şi când nu era 
în compania unui bărbat cu care avusese o experienţă 
sexuală care îi schimbase viaţa. Simţi un frison, cu 
toată căldura zilei. 

Capitolul, 27 


Îl conduse pe cărare, dorindu-și pentru prima 
dată să n-o fi proiectat special ca să străbată toată 
grădina pe o rută cât mai ocolită, terminându-se în 
dreptul unei bănci dintr-un ungher izolat. Un tran- 
dafir care ar fi trebuit legat atârna deasupra ei, 
creând o umbră vărgată şi parfumată. Se gândea cu 
groază că în curând vor ajunge acolo — emoţiile ei ar 
putea exploda. Ştia că sentimentele ei pentru el erau 
aceleași, însă încă se întreba dacă el fusese sincer 
în declaraţiile sale din acea seară. Se convinsese că 
fusese doar o aventură de-o noapte, iar el nu-i trimisese 
nici măcar un mesaj. Însă acum era aici, supărat din 
cine știe ce cauză, se părea. 

Jo se opri de câteva ori pe traseu, sperând să-l 
plictisească în așa hal încât să se întoarcă la ceilalți. 
Nu avea încredere că se putea abţine dacă era singură 
cu el. 

— Acolo creşteam pe vremuri legume — doar câteva 
chestii, bob dulce, fasole cățărătoare, din astea. Stratul 
de pătrunjel a supraviețuit însă. Și ţin mult la hamei, 
deşi chiar are nevoie să fie legat... 

Lipsa lui clară de interes îi frână vorbele. O luă 
de braț și Jo regretă că insistase pe lângă flăcăul 
care trasase poteca s-o facă destul de lată pentru a 
încăpea doi oameni laolaltă. 

— Nu vreau să vorbesc despre borduri de ierburi, 
vreau să vorbesc despre noi. 

Jo îşi trase sufletul. 

— Există un „noi“? 

Își închipuise, în clipele când se silise să privească 
realitatea în faţă (ceea ce făcea cât mai rar) că ea 
și Marcus nu aveau un viitor. De ce-ar vrea să rămână 
cu o femeie de cincizeci de ani când putea atât de 
ușor să fie cu una mult mai tânără? 

—- Nu știu. Tu şi Philip păreţi foarte apropiați. 
I-ai zis „dragule“ 

— A, e din obișnuinţă! exclamă ea întorcându-se 
spre el. 

— Da? Chiar nu vrei să te întorci la el? 

— Ţi-am zis că nu şi oricum n-aş putea. Are 
iubita însărcinată. Tot ce-i aici e al ei acum. 

Apoi făcu tot ce își dorise mai mult decât orice să 
nu facă şi izbucni în lacrimi. 

Marcus o cuprinse automat cu braţele şi Jo se 
trezi hohotind la pieptul lui, simțind tăria mușchilor 
sub obraz. 

— Ascultă, Joanna, nu vreau decât să fii fericită. 
Dacă asta-ţi doreşti, casa asta, grădina şi pe... Philip, 
eu mă retrag. Dar... 

Vai, de ce se oprise din vorbit tocmai când păruse 
să zică ceva minunat? 

— Dar ce? 

Își înălţă privirea spre el, conştientă că feţele 
plânse nu mai erau sexy după vârsta majoratului. 
Marcus își înclină capul şi o sărută pe obraji. 

— Prostuţo! Eu vreau să fii a mea. 

Jo îşi trase nasul şi se şterse cu dosul palmei, 
apoi îşi şterse mâna de fusta cea nouă. 

— Haide să mergem pe aici, să stăm un pic şi să 
mă adun. Nu trebuie să întârziem, însă, o să vor- 
bească lumea. 

— Dacă vorbim noi mai întâi, nu-mi pasă. 

O luă de mână şi o duse spre colţul adăpostit de 
boschetul de trandafiri al băncii. 

— Cred că trandafirul ăsta se cheamă Lady 
Hillingdon, dar nu-mi amintesc sigur. 

— Mă doare în c... cot cum se cheamă, zise el, 
apoi o trase spre sine şi o sărută ca lumea. 

În primele clipe, Jo îşi făcu griji să nu fie văzuţi 
dinspre casă, apoi uită că exista casa și se lăsă 
sărutată, ca apoi să-l sărute și ea. Se agăța de el ca 
să nu i se înmoaie genunchii, apoi îl trase spre bancă 
pentru a se așeza. Intr-un final se desprinseră unul 
de altul. 

— Deci n-am inventat partea asta, zise Marcus. 

— Cum adică? 

Jo avea răsuflarea tăiată şi era un pic ruptă de 
realitate. 

— Atracția sexuală dintre noi e absolut extra- 
ordinară. 

Drept răspuns, Jo putu doar să ofteze din greu. 

— Joanna, dacă-ţi dorești o casă și o grădină 
așa, pot să-ţi ofer. Nu trebuie să stai pe Hildegarde, 
care recunosc că e departe de perfecţiune — sau pe 
vreo altă barjă. 

— E cam devreme... adică, m-a cam dat peste cap. 

— Da? Trebuie să fi ştiut ce simt pentru tine? 

— Am crezut că e doar dorinţă, mormăi ea, roşind 
puternic. 

— Dorinţa e o emoție subevaluată, zise Marcus 
și îi întoarse bărbia cu degetele ca s-o sărute iar. 

Jo deschise în van gura să protesteze, dar atacul 
buzelor sale o reduse la tăcere. 

— Ce naiba crezi că faci? zise Philip, cam roşu 
la faţă. la-ţi labele de pe nevastă-mea. 

— Imi pare rău, n-am putut să-l opresc, zise 
Miranda din spatele lui Philip. Şi, din câte văd, n-aveţi 
nevoie de mine, adăugă şi apoi plecă tiptil. 

— Cred că ai renunţat la dreptul asupra Joannei 
când ai ales o altă femeie, zise Marcus ridicându-se. 

Jo se vâri încet în colțul băncii. Dacă se ridica și 
ea, trandafirul ar fi scos ochii cuiva. 

— Nu contează asta! Cum îndrăzneşti să vii în 
casa mea și să faci dragoste cu nevastă-mea ? continuă 
Philip, ridicând furios glasul. 

— Philip, spuse Jo sever. Marcus are dreptate. 
Nu mai sunt nevasta ta. M-ai părăsit pentru alta. 

Nu aduse în discuţie tinereţea ei sau copilul din 
pântecele ei. 

Philip o privi zăpăcit şi rugător. 

— Jo, dacă vrei să te întorci, o să reglez pro- 
blema cu Sam... Când te-am văzut aici, la tine acasă, 
mi-am dat seama... 

Jo se ridică gata să explodeze de indignare, însă 
tocmai atunci sosi Karen, urmată de Dora şi Tom. 
Jo dădu deoparte ramura periculoasă de Lady 
Hillingdon şi respiră adânc. 

— Chiar nu e momentul și locul pentru o ase- 
menea discuţie, începu ea, vag surprinsă să se audă 
rostind vechiul clișeu. Avem musafiri. Haideţi înapoi 
la grătar, toată lumea. 

Spre surprinderea ei, o urmară toți spăsiţi pe 
alee. Cu toată supărarea, nu putu să nu-și spună că 
situaţia semăna cu o scenă dintr-un serial prost, cu 
încălțămintea de fiţe, minijupele și bronzul artificial 
de St Tropez. 

Bil întorcea fără grijă fleici şi piepturi de pui pe 
cărbuni, fără să ia seama la drama care se desfăşura 
la capătul petecii. 

— Hai, mai beţi ceva, toată lumea, zise Miranda 
în întâmpinarea grupului care sosea iar în spatele 
casei, presupunând corect că manierele de gazdă îl 
părăsiseră pe Phil. Tocmai discutam cu Sukie ce 
grădină minunată ai, Jo. Şi mâncarea e gata. 

— Mulţumesc. 

Nu era recunoscătoare doar pentru informaţie, ci 
şi pentru că Miranda îi preluase o vreme datoriile 
sociale. Se sili să reintre în rolul gazdei. 

— Cred că ar trebui să mâncăm. Sukie, Cliff, 
luaţi niște pâine cu usturoi. 

Se uită la pâine şi își dădu seama că nu-şi amintea 
s-o fi făcut ea. Oare era un simptom de Alzheimer 
sau sărutările lui Marcus îi spălaseră creierul? 

Urmă o tăcere de câteva clipe în care Jo se rugă 
ca toată lumea să se prefacă în continuare că n-avusese 
loc nici o scenă la capătul grădinii. Farfuriile trecură 

din mână în mână, furculiţele și cuţitele distribuite, 
sticlele clinchetiră atingând buzele paharelor. 

— Ce se întâmplă? întrebă Karen tocmai când 
Jo începuse să se relaxeze un pic. 

— Dragă, nu cred..., începu Jo. 

Marcus o întrerupse. 

— Discutam între patru ochi cu mama ta când 
tatăl tău... 

Philip pufni zgomotos de indignare. 

— Chiar aş vrea ca toată lumea să mănânce, 
spuse Jo agăţându-se cu disperare de datoriile sale 
de gazdă. 

— Da, haideţi, zise Miranda sărindu-i în ajutor. 
Tom, Dora, Cliff, Sukie, haideţi, toată lumea, luaţi-vă 
farfuriile. Ar fi păcat să stricăm bunătate de mâncare. 

Din fericire, toţi se conformară și se așezară pe 
scaune sau pe zid, în funcţie de vârstă și nevoie de 
confort, și începură să mănânce. Apoi Dora observă 
că Jo nu-și luase nimic. Sări de la locul ei și puse 
nişte salată şi un cotlet pe o farfurie și i-o aduse. 

— Poftim, mănâncă. 

— Se poate o furculiţă ? întrebă Jo. 

— Of, Doamne, ia. 

Urmă un interval de liniște după oribila scenă 
care fusese cât pe-aci să izbucnească, toată lumea 
în afară de Jo mestecând şi făcând conversaţie pe 
un ton scăzut despre ce grătar minunat era. Jo n-ar 
fi fost în stare să mănânce nici dacă ar fi plătit-o cu 
zece lire îmbucătura. 

Marcus îşi luase farfuria și se dusese la celălalt 
capăt al curţii. Philip îi arunca din când în când priviri 
piezișe pline de resentiment și aversiune. Jo mai că 
se aștepta să se pună pe mârâit ca un câine gelos. 

Jo se ridică. Se simţea imobilizată ca într-o capcană 
când era aşezată. Incepu să le împartă oamenilor 
diverse, observând cinic că deşi Philip și Marcus o 
tratau ca pe un os bun de ros, avea oricum impresia 
că n-ar mai fi manifestat nici unul vreun interes 
față de ea dacă celălalt n-ar fi fost de faţă. 

Bill, Sukie şi Cliff păreau toţi un pic surprinşi, 
însă, din politeţe, hotărâră să ignore tensiunea din 
aer şi întreținură o discuţie despre barje cu o bravură 
admirabilă. Miranda părea să poarte o semidiscuţie 
cu Philip despre antichități, iar Tom şi Dora îi povesteau 
în detalii lui Karen despre festival. Marcus stătea 
doar și-i privea pe toţi în liniște. 

Jo nu mai îndură şi, mormăind ceva vag legat de 
pâine, o luă hotărâtă spre bucătărie. Ajunsă înăuntru, 
își sprijini capul de suprafața rece a blatului și oftă. 

— Jo? îl auzi pe Marcus spunând încet din spa- 
tele ei. 

Işi ridică faţa şi se întoarse spre el. Avea un aer 
blând, dar hotărât. 

— Jo? zise iar. N-am fost niciodată cu o femeie 
cu care să-mi doresc să-mi petrec restul vieții... până 
acum. 

I se strânse inima auzindu-l. Işi ridică privirea 
spre el şi îi citi sinceritatea în ochi, însă nu reuşi să 
vorbească. 

— Sunt cazat la White Swan, zise el. Ştiu că nu 
poţi să-ţi laşi musafirii baltă, chiar dacă tânjesc să 
te iau cu mine, n-ar fi corect. Vreau să vii pentru că 
și tu îți doreşti să fii acolo la fel de mult ca și mine. 
Nu te simți obligată. 

Apoi plecă. 

Jo mai că ar fi putut să râdă auzindu-i cuvintele. 
Ceva, poate dragostea, îi apăsa tot mai mult diafragma, 
până când ameninţa să izbucnească din ea, sub 
forma lacrimilor sau a râsului. 

Rămase nemișcată o vreme, cu mintea răvăşită. 
Musafirii erau afară și se întrebau ce se întâmplă, 
însă, din fericire, erau prea britanici ca să ceară 
exoplicaţii. lar Karen și Philip... 

— Mamă, e ceva între tine şi Marcus, nu? întrebă 
Karen când se materializă alături de Philip în 
bucătărie. 

Karen părea atât de vulnerabilă şi atât de sfidă- 
toare, încât Jo știa ctmtrebuie să le spună adevărul. 

— Da, zise ea încet. 

— Şi crezi că poţi să ai încredere în el? o întrebă 
Philip. Nu are o reputaţie prea grozavă... 

Jo se zburli, și mai hotărâtă. 

— Nu te supăra că-ți atrag atenția, zise ea cu o 
voce mai calmă decât se simţea, însă nici fidelitatea 
ta nu mai e ce era odată. 

Philip își drese glasul. 

— Poate am făcut o greşeală. 

— Cu siguranţă, spuse Jo, simțindu-se dintr-odată 
foarte obosită, însă e prea târziu s-o mai dregi. 

— Te-ai întorce la tata dac-ai putea? întrebă Karen. 

Jo își privi fiica și clătină din cap. 

— Nu. Imi pare rău, scumpo, dar nu pot. Nu acum. 

— Jo, pot să rezolv lucrurile, chiar pot..., insistă 
Philip. 

— Nu vreau s-o faci, spuse Jo ferm. Când m-ai 
părăsit mi-ai făcut poate cea mai mare favoare posibilă. 
Nu m-aș întoarce la tine nici dacă Sam n-ar fi însăr- 
cinată. Și, în adâncul sufletului tău, cred că nici tu 
n-ai vrea aşa ceva. 

— Bine, mamă, dar dacă tata spune că.. 

— Îmi pare rău, Karen. Îmi dau seama că e 
dureros pentru tine, însă mi-e imposibil să mă întorc 
la tatăl tău. 

— De ce? insistă Karen un pic recalcitrantă. 

— Pentru că îl iubesc pe Marcus. 

— Da? întrebă Philip, deşi după ton părea s-o 
creadă. 

Oftă și-i zâmbi trist, iar Jo îl văzu o clipă pe acel 
Philip pe care îl iubise pe vremuri. 

— Dacă asta îţi dorești, îți urez multă fericire. 

Si se întoarse în grădină. 

— Mamă? zise Karen. 

Jo se întoarse spre fiica ei şi o cuprinse în braţe, 
mângâind-o pe păr cum făcea când era mică. Karen 
oftă și se desprinse din îmbrăţișare. Îi zâmbi tot 
mai larg mamei sale şi apoi îi spuse: 

— Nu sunt sigură dacă mă împac cu gândul că 
am un tată vitreg la vârsta mea, dar măcar arată bine. 

Jo râse și, luându-și fiica de braș, merseră afară. 

In timp ce pășea încet cu Karen spre musafirii 
lor, Jo simţea tot felul de emoţii confuze, însă de un 
lucru era sigură: Marcus o iubea şi ea îl iubea la 
rândul ei. Karen era dezamăgită, fireşte, însă era 
adult și păruse să primească vestea foarte bine, date 
fiind condiţiile. Philip la fel. 

Când se alăturară celorlalți se lăsă o clipă tăcerea, 
apoi conversațiile au fost reluate. 

— Am dat peste tarta cu fructe, spuse Karen 
făcându-i cu ochiul lui Jo. 

Capitolul 28 


Jo îşi parcă maşina simțindu-se vinovată și destul 
de euforică. Cu îmbrăţişări, pupături și promisiunea 
revederii cu Dora și Tom, Jo o ştersese devreme de 
la propria petrecere. Acum, scoțând geanta lui Marcus 
din mașină, decise că vinovăția adăuga fiori plăcerii 
pe care o simţea. Era femeie măritată — mă rog, 
tehnic — care mergea să se alăture amantului într-un 
hotel de lux. Li era atât de străină situaţia, încât 
ţopăi un pic fără să vrea. Dacă i-ar fi spus cineva 
cu un an în urmă că o să ajungă genul de femeie 
care face așa ceva, ar fi crezut că mai probabil era 
să zboare în Lună. 

Merse la recepţie, roşind şi râzând singură. 

— Puteţi să-mi spuneţi în ce cameră este cazat 
domnul Rippon? Am o întâlnire cu dânsul. 

— A, da, doamnă, ne-a anunţat de venirea dumnea- 
voastră. 

In timp ce bărbatul de la recepţie îi dădea indicaţii, 
Jo îşi dădu seama că nu se recomandase. Oare Marcus 
le oferise și o descriere a ei? 

Marcus o întâmpină pe coridor şi Jo îşi dădu 
seama că-l sunaseră de la recepţie să-l anunţe că 
venise. Apoi el o luă în braţe, strângând-o atât de 
puternic, încât crezu c-o s-o sufoce. 

— Ai venit, şopti el în părul ei. 

— Nu pot să respir, scânci ea. 

— Pardon. Doar că te-am lăsat o dată să-mi 
aluneci printre degete, nu te mai las să pleci. 

— Păi, poate am putea să mergem în dormitor, nu? 

O mai strânse o dată şi râse. 

— Poţi să mergi unde vrei. Eşti o perlă în scoica 
lumii., 

— Ei, dă-o naibii, Marcus! 

Deschisese uşa dormitorului şi acum o trăgea 
spre cameră fără să se desprindă de Jo. Apoi închise 
uşa cu piciorul şi-i dădu drumul. 

— Sigur asta vrei? O viaţă alături de o haimana 
rătăcitoare în loc să duci un trai sigur, burghez, 
englezesc alături de Philip? 

— Viaţa cu Philip nu era sigură, nu ? Dacă-i pe-aşa 
pot să-mi încerc norocul cu haimanaua rătăcitoare. 

O luă din nou în brațe şi apoi murmură în părul ei: 

— O să fii o iubită minunată pentru o haimana. 

Și Jo cea burgheză și englezoaică oftă satisfăcută. 


Înapoi la petrecere, membrii mai în vârstă ai 
grupului îi dădeau înainte de parcă nu s-ar fi întâm- 
plat nimic neobişnuit, în afară de Philip, care plecase, 
probabil ca s-o vadă pe Samantha. 

Dora, Tom și Karen se aşezaseră cu o sticlă de 
vin la o măsuţă din grădină și discutau situaţia. 

— Chiar cred că ar fi trebuit să-mi spui, Do, 
spuse Karen, încă un pic indignată că Dora n-o 
atenționase în legătură cu relaţia dintre Marcus și 
mama ei. Adică ţi-ai dat seama probabil că se întâmpla 
ceva între el. 

— Ba nu, nu chiar, se apără Dora. 

— Ţi-am spus că mi se părea că-i place de ea, 
spuse Tom. O privea mult când nu se uita la el. 

Karen îl privi pe Tom. 

— Băieţii n-ar trebui să observe asemenea lucruri, 
spuse ea. 

— Nu văd de ce. Mai vreţi nişte tartă sau mă 
servesc singur? 

— Servește-te, ziseră ele într-un glas. 

— Ei, măcar nu tre' să-mi fac probleme în legă- 
tură cu voi doi, Do, spuse Karen. 

— Nu trebuie să-ţi faci probleme nici pentru 
mama ta, râse Dora. Marcus e un tip pe cinste. 


405 


Poate că şi-a creat o reputație proastă când vine 
vorba de femei, însă bănuiesc că a dorit-o de la bun 
început şi o să rămână definitiv cu ea. 

— Numai că nu-mi convine ideea că mama face 
sex sălbatic, atâta tot. Ă 

— Atunci nu te mai gândi! chicoti Dora. Insă 
cred că sunt un cuplu pe cinste. 

Karen se aplecă și o bătu pe mână. 

— Cred că şi tu și Tom sunteţi un cuplu pe cinste. 
Știam eu că fac bine când te-am convins să te muţi 
la mama. Își ridică mâinile triumfătoare: Până şi 
de peste Atlantic, tot rezolv orice problemă. 

— Karen! 

— Lasă, nu-i nevoie să-mi mulțumești. Acuma, 
mai știi vreun bărbat superb care ar fi pe gustul 
meu? Chiar mă gândesc serios să merg în Olanda 
cu dragostea la control. 


406 


Katie Fforde este una dintre cele mai 
apreciate scriitoare de romane de dragoste 
din Marea Britanie, membră a celebrei 
Romantic Novelists’ Association. 


„Un basm al zilelor noastre, inteligent şi 
emoţionant: lectura perfectă pentru o zi 
petrecută în parc.“ 
Cosmopolitan 


„O poveste senzaţională, scrisă cu 
delicateţe şi umor.“ 
Sunday Times 


„Dacă vă doriţi o carte simpatică şi antrenantă cu 
care să vă delectaţi într-o seară lungă de vară, 
Cu dragostea la control 
este alegerea perfectă.“ 

